
XXXVI skvrius 


KAIP GALIMA GERAI GYVENTI IR BE 
JOKIŲ PAJAMŲ 


Aš manau, kad šioje mūsų Tuštybės mugėje nėra tokio nepastabaus 
žmogaus, kuris niekuomet nepagalvotų apie savo pažįstamų žemiškus 
reikalus, arba tokio gailiaširdžio, kuris nesistebėtų, kaip jo kaimynai 
Džonsas arba Smitas sugeba sudurti galą su galu. Kad ir kaip gerbiu, 
pavyzdžiui, Dženkinsų šeimą (pietauju pas juos porą trejetą kartų 
per sezoną), bet negaliu neprisipažinti, jog, pamatęs juos Parke dide- 
lėje atviroje karietoje, augalotų liokajų lydimus, negalėsiu atsistebėti 
iki pat savo dienų galo. Mat nors aš ir žinau, kad ekipažas nuomotas 
ir visi Dženkinsų tarnai dirba tik už valgį ir pastogę, vis dėlto šie trys 
žmonės ir karieta reikalauja mažiausiai šešių šimtų svarų per metus; 
o kur dar puikūs pietūs, dviejų sūnų išlaikymas Itone, brangi mergai- 
čių guvernantė ir mokytojai, kelionė į užsienį arba Istberną ar Vor- 
tingą rudenį, kasmetinis balius su. vakariene iš Gunterio (kuris, tarp 
kitko, patiekia daugumą iškilmingų pietų Dženkinsams, o tai labai 
gerai žinau, nes buvau vieną kartą pakviestas ir aš, kai reikėjo užpil- 
dyti tuščią vietą, ir iš karto pastebėjau, jog šiems pietums nė iš tolo 
negali prilygti paprastos vaišės, į kurias pakvietimus gauna kuklesni 
Dženkinsų pažįstami). Kas, sakau, kad ir būdamas geraširdiškiausias 
žmogus pasaulyje, nesistebės, kaip Dženkinsai moka suktis? Kas gi 
yra Dženkinsas? Mes visi žinome, kad jis — Matų ir antspaudų val- 
dybos įgaliotinis, gaunantis tūkstantį du šimtus svarų algos per metus. 
Gal jo žmona turi nuosavo turto? Kur tau! Panelė Flint buvo viena 
iš vienuolikos smulkaus Bakingemšyro dvarininko vaikų. Viskas, ką 
J! gauna iš savo šeimos — tai kalakutas per Kalėdas, ir už tai ji turi ne 
sezono metu išlaikyti dvi arba tris seseris, taip pat suteikti pastogę ir 
valgį broliams, kai atvyksta į sostinę. Kaipgi vis dėlto Dženkinsas su- 
balansuoja savo biudžetą? Aš klausiu, kaip ir kiekvienas draugas turi 
paklausti: kaipgi jis seniai nepaskelbtas už įstatymo ribų ir kaip jis 
pernai apskritai sugrįžo (visus nustebindamas) iš Bulonės? 

„Aš“ įterptas visai aukštuomenei įasmeninti, tai ponia Grandi“ kiek- 
vieno gerbiamo skaitytojo ratelyje, ir visi skaitytojai, be abejo, gali 
nurodyti kelias savo pažįstamų šeimas, gyvenančias nežinia iš ko. Aš 
nė kiek neabejoju, kad mes visi esame išgėrę ne vieną taurę vyno, su- 
sidąuždami su vaišingu šeimininku ir stebėdamiesi, kaip, po velnių, jis 
sugebėjo už tą vyną sumokėti. 

Praslinkus trejiems ar ketveriems metams nuo viešėjimo Paryžiuje, 
kai Rodonas Krolis su žmona įsikūrė labai mažame jaukiame name- 
lyje Kerzono gatvėje, Meifere, vargu ar būtų atsiradęs nors vienas iš 
daugelio pas juos pietavusių draugų, kuriam apie juos nebūtų iš- 
kilęs minėtas klausimas. Romanistas, kaip jau sakyta, žino viską — 
ir kadangi aš galiu pranešti publikai, kaip gyveno Krolis ir jo žmona, 
neturėdami jokių pajamų, tebūnie man leista prašyti laikraščius, 
pratusius kartoti ištraukas iš įvairiausių dabartinių leidinių, neper- 
spausdinti žemiau nurodomų tikslių duomenų ir apskaičiavimų, ku- 
riais aš, pirmasis juos atradęs (ir turėjęs dėl to šiokių tokių išlaidų), 
galiu teisėtai naudotis. 

„Mano sūnau, — galėčiau pasakyti, jeigu likimas būtų laiminęs ma- 
ne ir padovanojęs sūnų, — būdamas smalsaus proto ir nuolat bendrau- 
damas su žmogumi, tu gali sužinoti, kaip jis įstengia gyventi dievaižin 
iš ko. Bet geriausia artimai nebendrauti su šios profesijos džentel- 
menais ir tenkintis kitų Žmonių duomenimis, kaip tu kad darai, nau- 
dodamasis logaritmais, nes pačiam juos apskaičiuoti, tikėk manim, 
kainuos tau per daug brangiai“. 

Taigi, neturėdami jokių pajamų, Krolis ir jo žmona laimingai ir 
smagiai gyveno Paryžiuje maždaug dvejus ar trejus metus, apie ku- 
riuos tegalime labai nedaug papasakoti. Kaip tik tada Rodonas pasi- 
traukė iš gvardijos ir pardavė savo armijos patentą. Kai mes vėl su 
juo susitinkame, jo ūsai ir pulkininko titulas vizitinėje kortelėje — 
tai ir visa, kas jam liko iš karinės profesijos. 

Jau minėjome, kad Rebeka, vos tik atvykusi į Paryžių, iškilo į labai 
reikšmingą ir vadovaujančią vietą sostinės visuomenėje ir buvo 
mielai priimama kai kuriuose žymiausiuose galią atgavusios prancūzų 
diduomenės namuose. Vyrai iš anglų aukštuomenės, gyvenusios Pa- 
ryžiuje, taip pat sukosi apie ją, piktindami savo žmonas, negalinčias 
pakelti šios parvenue*. Kelis mėnesius Sen Žermeno priemiesčio“ 
salonai, kuriuose ji įsitvirtino, ir prabangus naujasis karaliaus dvaras, 


* Prasisiekėlės (pranc.). 

kur ji buvo labai pagarbiai priimta, žavėjo ir gal truputį svaigino 
ponią Kroli: iškilusi į tokias aukštybes, ji, ko gero, buvo linkusi nie- 
kinti kai kuriuos žmones, ypač dorus jaunus karius, su kuriais dau- 
giausia draugavo jos vyras. 

Bet pulkininkas liūdnai žiovaudavo tarp hercogienių ir įžymių 
dvaro damų. Senės, lošiančios ekartė, keldavo tokį „triukšmą dėl 
kiekvienos penkių frankų monetos, jog pulkininkui Kroliui atrody- 
davo neverta sėstis su jomis prie kortų stalo. Nemokėdamas jų kal- 
bos, jis negalėdavo pajusti, kokie sąmojingi jų pokalbiai. „Ir kas iš 
to Žmonai, — samprotavo jis,— jeigu ji kiekvieną vakarą tūpčioja 
prieš visą būrį princesių?“ Netrukus jis paliko Rebeką vieną lan- 
kyti šiuos pobūvius, o pats vėl ėmėsi paprastesnių užsiėmimų ir pra- 
mogų, kurių prasimanydavo su mielais, savo paties pasirinktais drau- 
gais. 

Teisybę sakant, kai mes sakome apie džentelmeną, kad jis ištaigin- 
gai gyvenąs nežinia iš ko, žodžiu „nežinia“ pažymime kažką mums 
nežinoma; tuo norime pasakyti, kad mums neaišku, iš ko minėtasis 
džentelmenas padengia savo išlaidas. Na, o mūsų bičiulis pulkininkas 
labai mėgo visokius azartinius žaidimus: tolydžio susidurdamas su 
kortomis, kauliukais ir biliardo lazda, jis išmoko daug mikliau nau- 
dotis šiais įrankiais nei žmonės, kuriems tik atsitiktinai jie pakliūna 
į rankas. Biliardo lazda panaši į pieštuką, fleitą ar rapyrą: jūs ne- 
galite iš karto naudotis tais įnagiais, ir tik gerokai pasilavinęs žmogus, 
turėdamas įgimtų gabumų, įstengia tobulai juos valdyti. Taigi Krolis, 
buvęs vien šaunus mėgėjas, pavirto tobulu biliardo meistru. Kaip ir 
žymaus karo vado, taip ir jo genialumas augo kartu su pavojumi, 
ir jeigu laimė jam nesišypsodavo per visą žaidimą ir žmonės jau pra- 
dėdavo kirsti lažybų prieš jį, jis nepaprastai mitriai ir drąsiai kirsdavo 
kelis puikius smūgius, kurie pakeisdavo žaidimą, ir jis nugalėdavo 
apstulbindamas visus — visus, kurie nežinojo jo metodų. Tie, kurie 
nebe pirmą kartą matydavo jį lošiant, bijodavo statyti prieš vyrą, 
pasižymintį tokiu išradingumu ir tokiu neįveikiamu meistriš- 
kumu. 

Lygiai taip pat meistriškai jis lošdavo kortomis: nors vakaro pra- 
džioje visuomet pralošdavo, lošdamas taip nerūpestingai ir darydamas 
tokias klaidas, jog naujokai dažnai neįvertindavo jo gabumų; bet visi 
pastebėdavo, kad, vieną kartą truputį pralošęs, Krolis pasidarydavo 
atsargesnis bei energingesnis ir imdavo visai kitaip lošti, be to, būdavo 
matyti, jog jis žino, kad, vakarui dar nesibaigus, priešininkas bus sudo- 

rotas kaip šilta vilna. Ir iš tiesų tik labai nedaugelis galėjo pasigirti, 
kad jiems kada nors buvo pavykę jį aplošti. 

Jam taip dažnai sekdavosi, jog nenuostabu, kad pavyduoliai ir 
nugalėtieji kai kada piktai atsiliepdavo apie jo pergales. Ir kaip pran- 
cūzai kad sako apie hercogą Velingtoną, kuris nepralaimėjo nė vieno 
mūšio, jog tik laimingai susidėjusios aplinkybės visada jam padėdavu- 
sios laimėti — jie netgi manė, kad jis sukčiavęs prie Vaterlo ir tik 
todėl išlošęs tą paskutinį didįjį kirtį; lygiai taip ir Anglijoje, vyriau- 
sioje lošėjų būstinėje, buvo užsimenama, kad, ko gero, pulkininkui 
Kroliui taip sekasi tik todėl, kad jis negarbingai lošia. 

Nors „Fraskatis“ ir „Salonas“ tuo metu Paryžiuje jau buvo ati- 
daryti, bet lošimo manija taip plačiai išplito, kad viešųjų lošimo namų 
nebeužteko visuotiniam įkarščiui numaldyti, ir privačiuose namuose 
buvo taip lošiama, lyg nebūtų buvę viešų vietų šiai aistrai patenkinti. 
Žavių rėunions* vakarais Krolių namuose irgi nebūdavo išsiver- 
čiama be šios pragaištingos pramogos, nors ji gerokai erzindavo gera- 
širdę ponią Kroli. Apie savo vyro pomėgį lošti kauliukais ji kalbė- 
davo su didžiausia širdgėla, skųsdavosi visiems, kas tik ateidavo. Ji 
maldaudavo jaunuolių niekuomet neimti į rankas kauliukų, ir kai 
„Grinas iš šaulių pulko pralošė Rodonui krūvą pinigų, Rebeka, kaip 
tarnaitė pasakojo nelaimingajam džentelmenui, visą naktį išverkė 
ir net parpuolusi ant kelių prieš vyrą maldavo jį dovanoti skolą ir 
sudeginti vekselį. Bet kaipgi jis galėjo tai padaryti? Jis pats lygiai tiek 
pat pralošęs Blekstounui iš husarų pulko ir grafui Panteriui iš Hano- 
verio raitininkų. Grinui galima atidėti terminą, bet mokėti... žinoma, 
jis turi užmokėti. Kalbėti apie skolos raštelio sudeginimą — tiesiog 
vaikiška. 

Ir kiti karininkai, daugiausia jauni, — nes apie ponią Kroli daž- 
niausiai burdavosi jauni vyrukai, — sugrįždavo iš jos pobūvių ištį- 
susiais veidais, visad prakišę kiek nors pinigų prie jos pragaištingo 
kortų stalelio. Rebekos namai pradėjo liūdnai garsėti. Patyrę lošėjai 
įspėdavo mažiau patyrusius apie pavojų. Pulkininkas O'Daudas, tuo 
metu Paryžiuje buvusio N pulko vadas, įspėjo to paties pulko leite- 
nantą Šaukščių. Cafė de Paris** smarkiai ir triukšmingai susibarė ten 
pietaujantys pėstininkų pulkininkas su žmona ir pulkininkas Krolis 


* Pobūvių (pranc.). 
** „Paryžiaus“ kavinėje (pranc.). 

su ponia Kroli. Susikivirčijo abi damos. Ponia O'Daud spragtelėjo 
poniai Kroli panosėje ir pavadino jos vyrą „tikru šuleriu“. Pulki- 
ninkas Krolis iššaukė į dvikovą pulkininką O'Daudą, Pirties ordino 
kavalierių. Išgirdęs apie šį ginčą, vyriausiasis vadas iškvietė pulkinin- 
ką Krolį, jau ruošiantį tuos pačius pistoletus, „kuriais jis nušovė 
kapitoną Markerį“, ir taip su juo pasikalbėjo, kad dvikova neįvyko. 
Jeigu Rebeka nebūtų puolusi ant kelių prieš generolą Taftą, Krolis 
būtų buvęs išsiųstas į Angliją. Po to kelias savaites jis lošė tik su 
civiliais. 

Bet kad ir kaip Rodonui sekėsi, Rebeka, gerai viską apgalvo- 
jusi, nusprendė, kad jų padėtis netvirta, kad nors jie beveik nie- 
kam nemokėjo, jos mažytis kapitalas vieną gražią dieną gali pavirsti 
nuliu. 

— Lošimas, mano brangusis, — sakydavo jinai,— yra geras da- 
lykas kaip priedas prie pajamų, bet ne kaip pačios pajamos. Kurią 
nors dieną žmonėms gali pabosti lošimas, ir ką mes tada veik- 
sime? 

Rodonas jai pritarė. Ir iš tiesų jis pastebėjo, kad džentelmenai, 
kelis vakarus pasisvečiavę jų namuose, nebenorėdavo su juo lošti 
ir, nepaisant Rebekos kerų, nebe taip uoliai lankydavosi. 

Kad ir kaip lengvai ir maloniai slinko jųdviejų gyvenimas Pary- 
žiuje, bet tai buvo vien tuščias laiko gaišinimas ir smagus dykinėji- 
mas; ir Rebeka nusprendė, kad ji turi susirūpinti Rodono likimu 
gimtojoje šalyje. Jai reikia gauti jam vietą arba paskyrimą tėvynėje 
ar kolonijose, ir ji ryžosi keliauti į Angliją, kai tik jai bus praskintas 
kelias. Pirmiausia ji privertė Krolį parduoti gvardijos patentą ir iš- 
eiti į atsargą su puse pensijos. Generolo Tafto adjutantu jis jau anks- 
čiau paliovė buvęs. Rebeka visuose susibūrimuose juokėsi iš to kari- 
ninko ir jo peruko (kurį jis užsivožė atvykęs į Paryžių), korseto, 
dirbtinių dantų, iš jo pretenzijų garsėti širdžių ėdiku ir kvailos tušty- 
bės, verčiančios manyti, kad nė viena sutikta moteris negalinti prieš 
jį atsilaikyti. Dabar generolas visą savo dėmesį — gėlių puokštes, 
pietus restoranuose, ložes operoje ir blizgučius — nukreipė į ponią 
Brent, komisaro Brento žmoną su nukarusiais antakiais. Vargšelė 
ponia Taft nebuvo laimingesnė negu anksčiau ir vis taip pat leido 
ilgus vakarus viena su dukromis, žinodama, kad jos generolas, išsi- 
kvepinęs ir susiraitęs plaukus, išvažiavo stypsoti visą spektaklį už 
ponios Brent kėdės. Beki, žinoma, jo vietoje susirado visą tuziną 
gerbėjų ir savo sąmoju galėjo sutriuškinti varžovę. Bet, kaip mes jau 


Tuštybės mugė 10 


sakėme, jai pradėjo įkyrėti toks tingus diduomenės gyvenimas: ložės 
operoje ir pietūs restoranuose įgriso; iš gėlių puokščių nesusikursi 
atsargų ateičiai, o iš blizgučių, mezginiuotų nosinaičių ir odinių 
pirštinių nepragyvensi. Rebeka jautė, kad tie malonumai yra tušti, 
ir troško esmingesnių gėrybių. 

Kaip tik tuo metu atėjo žinia, kuri pasklido tarp gausių pulkininko 
kreditorių Paryžiuje ir buvo jiems labai maloni: panelė Kroli, turtin- 
goji teta, iš kurios jis laukė milžiniško palikimo, gulėjo mirties patale; 
pulkininkas turi skubėti pas mirštančiąją. Ponia Kroli su kūdikiu 
pasiliks, kol jis atvyks jų pasiimti. Rodonas patraukė į Kalė ir laimin- 
gai ten nuvyko. Galima buvo manyti, kad iš čia jis leisis į Doverį, 
bet pulkininkas sėdo į Dunkerko diližaną ir nukeliavo į Briuselį, kurį 
jau nuo seno buvo labai pamėgęs. Mat Rodonas turėjo daugiau skolų 
Londone negu Paryžiuje, ir jam labiau patiko šis ramus nedidelis 
belgų miestas negu abi kųr kas triukšmingesnės sostinės. 

Tera mirė. Ponia Kreli užsisakė sau ir mažajam Rodonui didžiausio 
gedulo drabužius. Pulkininkas dabar buvo labai užsiėmęs, tvarkė 
palikimo reikalųs. Jie dabar galėjo išsinuomoti kambarius pirmame 
viešbučio aukšte, o ne mažytėje mansardoje, kur gyveno iki šiol. Po- 
nia Kroli aptarė su viešbučio šeimininku naujas draperijas, draugiš- 
kai pasiginčijo dėl kilimų ir galutinai susitarė dėl visko, išskyrus sąs- 
kaitą. Ji iškeliavo viena iš viešbučio karietų; su ja išvyko prancūzė 
bonne* ir sūnus; šaunusis šeimininkas ir šeimininkė atsisveikinda- 
mi šypsojosi prie vartų. Generolas Taftas įsiuto išgirdęs, kad Rebeka 
išvažiavo, o ponia Brent įsiuto dėl to, kad jis įsiuto; leitenantas Šauk- 
ščius buvo sužeistas į pačią širdį, o šeimininkas paruošė geriausius 
kambarius, laukdamas, kada sugrįš žavioji moterėlė ir jos vyras. Jis 
kuo rūpestingiausiai saugojo lagaminus, kuriuos ji paliko globoti. Po- 
nia Kroli prašė žiūrėti juos kaip savo akį. Tačiau po kiek laiko juos 
atidarius nerasta nieko itin vertinga. 

Bet prieš vykdama pas savo vyrą į Belgijos sostinę, ponia Kroli 
atliko ekspediciją į Angliją, sūnelį palikusi kontinente, globojamą 
prancūzės tarnaitės. 

Rebekos ir mažojo Rodono persiskyrimas nebuvo labai skausmin- 
gas nei vienai, nei kitai pusei. Teisybę sakant, ji ne per daug rūpino- 
si jaunuoju džentelmenu nuo pat jo gimimo dienos. Laikydamasi mielo 
prancūzių motinų papročio, ponia Kroli atidavė kūdikį žindyvei vie- 


* Auklė (pranc.). 

name Paryžiaus apylinkių kaime, kur mažasis Rodonas gana laimin- 
gai praleido pirmuosius mėnesius tarp gausių įbrolių, lakstančių su 
medinėmis klumpaitėmis. Jo tėvas dažnai atjodavo jo aplankyti, ir 
vyresniojo Rodono tėviška širdis smarkiai plakdavo iš džiaugsmo, 
matant, kaip raudonskruostis ir murzinas jo sūnus, laimingai ir links- 
sodininko žmonos. 

Rebeka ne per daug tesirūpino aplankyti savo sūnų ir įpėdinį. Sykį 
jis sugadino jos naują tamsiai pilką mantiją. Jis labiau mėgo savo 
auklės mylavimus nei mamytės, ir kai pagaliau jam teko palikti links- 
mąją auklę ir beveik motiną, berniukas kelias valandas garsiai rau- 
dojo. Nurimo tik tada, kai motina pažadėjo, kad jis grįšiąs pas auklę 
kitą dieną; ir pačiai auklei, kuriai turbūt taip pat sunku buvo skir- 
tis, pasakė, kad vaikas tuojau pat pas ją grįš, ir ji kurį laiką nekantriai 
jo laukė. | 

Tiesą sakant, mūsų bičiuliai, galima sakyti, buvo vieni iš pirmųjų 
tos daugybės įžūlių anglų avantiūristų, kurie vėliau užplūdo žemyną, 
apgaudinėdami lengvatikius visos Europos sostinėse. Anomis laimin- 
gomis 1817—1818 m. dienomis žmonės labai vertino britų turtus ir 
garbingumą. Tada, kaip man teko girdėti, jie dar nebuvo išmokę taip 
atkakliai derėtis pirkdami kaip dabar. Didieji Europos miestai dar ne- 
buvo atsivėrę mūsų apsukriesiems sukčiams. Šiuo metu vargu ar atsi- 
rastų koks miestas Italijoje ar Prancūzijoje, kur jūs nepamatytumėte 
kilmingų mūsų tautiečių, tokios nerūpestingos ir išdidžios laikysenos 
ir taip įžūliai besielgiančių, kaip mes kad esame pratę visur daryti: 
apgaudinėti viešbučių šeimininkus, patikliems bankininkams kaišio- 
ti suklastotus čekius, iš karietų dirbėjų grobti ekipažus, iš auksakalių — 
brangius papuošalus, iš lengvapėdžių keleivių — pinigus prie kortų 
stalelio ir net knygas iš viešųjų bibliotekų, tačiau prieš trisdešimt metų 
užteko būti Milor Anglais*, keliaujančiu nuosava karieta, ir jūs galė- 
davot gauti kreditą kur tik panorėjęs, džentelmenai neapgaudinėdavo, 
bet patys būdavo apgaudinėjami. 

Šeimininkas to viešbučio, kuriame gyveno Kroliai, būdami Pary- 
Žžiuje, savo nuostolius pastebėjo tik po kelių savaičių, kai ponia Ma- 
rabu, modistė, keletą kartų aplankė jį su savo sąskaitėle už daiktus, 
kuriuos ji parūpino poniai Kroli; po to, kai ponas Didlo iš Bul d' Or 


* Anglų milordu (pranc.). 

Palė Rojalyje daugybę kartų pasiteiravo, ar jau sugrįžusi cette char- 
mante* miledi, pirkusi iš jo laikrodėlių ir apyrankių. Paaiškėjo, kad 
net vargšei sodininko žmonai, maitinusiai miledi kūdikį, tik pirmus še- 
šis mėnesius buvo mokama už pieną ir motiniškus mylavimus, kurių 
ji taip gausiai teikė linksmam ir sveikam mažajam Rodonui. Taip, net 
žindyvei nebuvo sumokėta. Kroliai taip skubėjo, kad neįstengė prisi- 
minti šios menkutės skolos. O viešbučio šeimininkas iki pat grabo len- 
tos kaip įmanydamas keikė visą anglų tautą. Jis teiraudavosi visų pa- 
keleivių, ar jie nepažįstą tokio pulkininko lordo Krolio — avec sa 
femme — une petite dame, trės spirituelle**. 

Ah, Monsieur! — pridurdavo jis.— /ls m'ont affreusement 
volė***. 

Graudu būdavo klausytis, kaip jis skundžiasi dėl savo nelaimės. 

Rebeka važiavo į Londoną, norėdama kaip nors susitarti su gau- 
siais vyro kreditoriais, pasiūlyti jiems po devynis pensus arba šilingą 
nuo svaro ir sudaryti sąlygas jam grįžti į tėvynę. Mums nedera apra- 
šinėti tų Žygių, kurių ji griebėsi nepaprastai sunkiai derėdamasi. Pri- 
kišamai parodžiusi kreditoriams, jog suma, kurią ji įgaliota jiems 
pasiūlyti, yra visas jos vyro grynasis kapitalas, ir įtikinusi juos, kad 
pulkininkas Krolis verčiau visam laikui pasiliksiąs kontinente, ne- 
gu grįšiąs į tėvynę neatlyginęs skolų, taip pat išaiškinusi, kad jis 
neturįs galimybės gauti pinigų iš jokių kitų šaltinių ir kad jiems nesą 
ko tikėtis geresnių sąlygų negu tos, kurias ji buvo įgaliota pasiūlyti, 
Rebeka pasiekė, kad visi pulkininko kreditoriai vienu balsu pritarė 
jos siūlymams, ir ji už pusantro tūkstančio svarų išpirko daugiau negu 
dešimt kartų didesnę skolą. 

Sudarydama šį sandėrį ponia Kroli nesikreipė į jokį teisininką. 
Viskas buvo taip paprasta: norite — imkit, norite — neimkit, kaip ji 
teisingai pastebėjo, ir ji privertė kreditorių advokatus pačius viską su- 
tvarkyti. Ir ponas Luisas, atstovas pono Deividso iš Raudonojo liūto 
aikštės, ir ponas Mosas, veikiąs pono Menesio iš Kersitoro gatvės 
vardu (tai buvo pagrindiniai pulkininko kreditoriai), apibėrė kompli- 
mentais jo žmoną, pagyrė, kad ji taip puikiai sutvarkiusi visus reika- 
lus, joks profesionalas jai neprilygtų. 

Rebeka labai kukliai priėmė jų sveikinimus, užsakė butelį chereso 


* Ši žavi (pranc.). 
** Su savo žmona, labai sąmojinga dama (pranc.). 
*** Ak pone, jie mane siaubingai apvogė! (Pranc.) 

su keksu ir pavaišino savo priešų įgaliotinius mažame tamsiame kam- 
barėlyje, kur ji gyveno tvarkydama šiuos reikalus; išsiskirdama nuo- 
širdžiai paspaudė jiems ranką ir grįžo tiesiai į žemyną pas vyrą bei 
sūnų, ir pranešė pirmajam linksmą žinią, kad dabar jis jau visai laisvas. 
O pastarąjį, motinai išvykus, mademoiselle Ženevjeva, tarnaitė pran- 
cūzė, buvo gerokai apleidusi; mat jaunoji moteris susižavėjo Kalė 
įgulos kareiviu ir to militaire* draugijoje pamiršo savo globoiinį. 
Mažasis Rodonas vos neprigėrė prie Kalė paplūdimio, kur išsiblaškiusi 
Ženevjeva jį paliko ir pametė. 

Taigi pulkininkas ir ponia Kroli parvyko į Londoną ir Kerzono 
gatvėje Meifere iš tiesų parodė gabumus, kurie reikalingi žmonėms, 
norintiems gyventi anksčiau minėtu būdu. 

Visų pirma, ir tai be galo svarbu, turime aprašyti, kaip galima iš- 
sinuomoti namus, nemokant jokios nuomos. Yra rūmų, kurie išnuo- 
mojami be baldų, ir tada, jei tik jūs turite kreditą pas poną Džilousą 
ar poną Bentingą, galite tuos namus puikiai pagal savo skonį išpuošti 
ir apstatyti; taip pat yra namų, kurie išnuomojami su baldais, — dau- 
gumui nuomininkų taip daug paprasčiau ir patogiau. Kaip tik šitokį 
namą pageidavo išsinuomoti Krolis su žmona. 

Kol dar panelės Kroli namai ir rūsys Park Leine nebuvo patekę į 
Baulso rankas, šios damos ekonomu buvo toksai Reglsas. Jis gimė Ka- 
ralienės Krolio dvare ir buvo jaunesnysis sodininko sūnus. Dėl gero 
elgesio, orios laikysenos, gražios išvaizdos ir dailių blauzdų Reglsas 
iš virtuvės, kur šveisdavo peilius, pakilo iki karietos pakojo, o nuo 
karietos pakojo — iki podėlio. Daugelį metų vedęs visą panelės Kroli 
ūkį, kur gavo gerą algą, turėjo gražių pašalinių pajamų ir puikią pro- 
gą taupyti, Reglsas pranešė, kad jis ketinąs sudaryti vedybų sutartį 
su buvusia panelės Kroli virėja, kuri susidėjo gražaus pinigėlio iš skal- 
binių kočiojimo ir mažos daržovių parduotuvėlės kaimynystėje. Tei- 
sybę sakant, šios apeigos slapčia buvo atliktos prieš kelerius metus; 


“Kario (pranc.). 

tačiau panelė Kroli apie Reglso vedybas sužinojo tik iš septynerių 
metų berniuko ir metais vyresnės mergaitės, kurie, nuolat sukinėda- 
miesi virtuvėje, atkreipė Brigs dėmesį. 

Tada Reglsas pasitraukė iš pareigų ir ėmėsi vadovauti daržovių 
parduotuvėlei. Prie daržovių jis dar pridėjo pieną, grietinę, kiauši- 
nius bei kaimišką kiaulieną — taigi pasitenkino paprasčiausiais kaimo 
produktais, o kiti buvusieji ekonomai pardavinėdavo smuklėse deg- 
tinę. Jis buvo užmezgęs glaudžius ryšius su kaimynų ekonomais ir 
turėjo jaukų salonėlį, kur juodu su ponia Regls priimdavo šią broli- 
ją, todėl daugelis iš jos pirkdavo pas Reglsą pieną, grietinę bei kiauši- 
nius, ir jo pelnas augo kiekvienais metais. Metai po metų jis tyliai ir 
kukliai krovė pinigus, ir kai pagaliau iš varžytinių buvo parduodama 
jauki ir gražiai įrengta viengungio buveinė Kerzono gatvėje Nr. 201, 
Meifere, apstatyta brangiais ir patogiais geriausių meistrų darbo bal- 
dais, kur anksčiau gyveno į užsienį išvykęs garbingasis Frederikas 
Djuseisas, — kas gi kitas, jei ne Čarlzas Reglsas įgijo nuomos teisę ir 
baldus? Truputį pinigų jis, teisybę sakant, pasiskolino, ir už gana di- 
delius procentus, iš vieno bičiulio ekonomo, bet didžiąją dalį paklojo 
iš savo kišenės, ir ponia Regls labai didžiuodamasi eidavo gulti į rai- 
žyto raudonmedžio lovą su šilkinėmis užuolaidomis, priešais kurią 
stovėjo milžiniškas sieninis veidrodis ir tokia didelė spinta, kad joje 
būtų galėję tilpti ir ji pati, ir Reglsas, ir visi jų vaikai. 

Žinoma, jie nesiruošė nuolatos gyventi tokiame puikiame bute. Re- 
glsas nusipirko tuos namus, kad galėtų pats išnuomoti. Kai tik atsi- 
rado nuomininkas, jie vėl pasitraukė į daržovių parduotuvę. Bet jam 
būdavo labai smagu, išėjus iš parduotuvės, vaikščioti Kerzono gatve 
ir grožėtis savo namais — nuosavais namais — su snapučiais languose 
ir raižytu bronziniu belstuku. Jeigu tik Reglsas būtų panorėjęs, būtų 
galėjęs sužinoti viską, ką jo nuomininkai veikia ir ką valgo 
pietų. 

Jis buvo geras žmogus, geras ir laimingas. Namai jam davė tokį 
gražų metinį pelną, kad jis nusprendė leisti savo vaikus į geras mo- 
kyklas, ir todėl, nepaisydamas išlaidų, pasiuntė Čarlzą į daktaro Rykš- 
tės pensioną Šugerkein Lodže, o mažąją Matildą — į panelės Pekover 
Lorentainem Hauzą Klefeme. 

Reglsas mylėjo ir net garbino Krolių šeimą, kaip visos jo gerovės 
šaltinį. Parduotuvės galiniame kambarėlyje jis turėjo pasikabinęs iš 
popieriaus iškirptą savo ponios siluetą ir jos pačios tušu nupieštą pa- 
veikslą, vaizduojantį Karalienės Krolio vartų sargo namelį, o vienin- 

telis priedas, kuriuo jis papildė Kerzono gatvės namų puošmenas, 
buvo graviūra — Karalienės Krolis Hempšyre, baroneto sero Volpolo 
Krolio rezidencija: baronetas sėdi paauksuotoje karietoje, kurią 
traukia šešetas baltų žirgų, bėgančių palei ežerą, kur plaukioja gulbės 
1r irstosi kelios damos su krinolinais ir muzikantai su vėliavomis bei 
perukais. Iš tiesų Reglsas manė, kad visame pasaulyje nėra kitų tokių 
puikių rūmų ir tokios kilmingos šeimos. 

Likimas taip lėmė, kad, Rodonui ir jo žmonai sugrįžus į Londoną, 
Reglso namai Kerzono gatvėje buvo laisvi. Pulkininkas gerai pažino 
ir namus, ir jų savininką; pastarasis nuolatos palaikė ryšius su Krolių 
šeima: padėdavo Baulsui, kai panelė Kroli priiminėdavo savo drau- 
gus. Ir senis ne tik išnuomojo namus pulkininkui, bet ir eidavo ekono- 
mo pareigas, kai pastarasis priimdavo svečius. Ponia Regls darbuoda- 
vosi virtuvėje ir siųsdavo į viršų pietus, kuriuos būtų pagyrusi pati se- 
noji panelė Kroli. Taigi Krolis dovanai išsinuomojo namus; mat nors 
Reglsas turėjo mokėti mokesčius ir rinkliavas, taip pat procentus už 
paskolą savo bičiuliui ekonomui, ir gyvybės draudimo įnašus, ir už 
vaikų mokslą, ir už maisto produktus bei gėrimus tiek savo šeimos 
reikalams, tiek — vienu metu — pulkininko Krolio šeimai, ir nors 
vargšas, taip dalykams susidėjus, visiškai nusigyveno, jo vaikai bu- 
vo išmesti į gatvę, o jis pats pateko į Flito kalėjimą“, bet juk kas nors 
turi mokėti už džentelmenus, kurie gyvena nežinia iš ko,— ir štai 
nelaimingajam Reglsui teko atsakyti už tariamąjį pulkininko Kro- 
lio kapitalą. 

Norėčiau žinoti, kiek šeimų apiplėšia ir išvaro elgetauti tokie 
meistriški apgavikai kaip Krolis? Kiek yra žymių didikų, kurie ne tik 
apiplėšinėja smulkius prekybininkus, bet ir tiek nusmunka, jog ap- 
gaudinėja net savo tiekėjus, vilioja iš jų smulkias sumas ir sukčiauja 
dėl kelių šilingų? Kai mes skaitome, kad koks nors kilmingas bajoras 
iškeliavo į kontinentą, o kito kilmingo bajoro aprašytas turtas ir vienas 
arba kitas prasiskolinęs šešis ar septynis milijonus, tai toks žlugimas 
mums net atrodo garbingas, ir mes pajuntame pagarbą tokios didin- 
gos katastrofos aukai. Bet kas pasigailės vargšo barzdaskučio, kuris 
pudravo galvą liokajams, arba vargšo dailidės, kuris visiškai nusigy- 
veno įrengdamas visokių grožybių ir paviljonų miledi dėjeuner*, arba 
vargšelio siuvėjo, ūkvedžio globojamo, kuris užstatė visą savo turtą 
ir dar įsiskolino, kad pasiūtų livrėjas, kurias milordas, pagerbdamas 


* Pusryčiams (pranc.). 

jį, teikėsi asmeniškai užsakyti? Kada griūva didingi rūmai, šie bė- 
džiai žūva po jais niekieno nepastebėti. Ne veltui senos legendos sa- 
ko, kad kol pats nueina į pragarą, žmogus pirma nusiunčia ten daug 
kitų sielų. 

Rodonas ir jo žmona maloningai globojo visus panelės Kroli pirklius 
ir tiekėjus, kurie jiems siūlė savo paslaugas. Norinčių atsirasdavo ne- 
mažai, ypač neturtingų. Negali žmogus atsistebėti ištverme, kurią pa- 
rodė skalbėja iš Tutingo: ji kiekvieną šeštadienį atrisdavo savo veži- 
mėlį ir kas savaitę pateikdavo neapmokėtas sąskaitas. Patsai ponas 
Reglsas turėdavo pristatyti daržovių ir vaisių. Sąskaita už porterį 
tarnams iš „Karo laimės“ smuklės buvo tikra keistenybė alaus isto- 
rijoje. Visiems tarnams nebuvo sumokėta didžioji dalis algų, todėl sa- 
vo pačių labui jie buvo priversti likti šiuose namuose. Iš tikrųjų Kro- 
liai niekam nemokėjo — nei šaltkalviui, pataisiusiam spyną, nei stik- 
liui, įstačiusiam stiklus, nei verslininkui, išnuomojusiam karietą, nei 
grumui, tą karietą valdžiusiam, nei mėsininkui, pristatinėjusiam avie- 
ną, nei pardavėjui, gabenusiam anglis, ant kurių ji kepdavo, nei virėjai, 
tą mėsą taisiusiai, nei tarnams, ją valgiusiems. Ir šitaip, man atrodo, 
žmonės neretai išmoksta prabangiai gyventi, neturėdami jokių pa- 
jamų. 

Mažame miestelyje tokie dalykai negali būti nepastebimi. Mes ži- 
nome, kiek pieno ima mūsų kaimynas ir kokia skerdienos dalis ar 
paukštiena paduodama jam pietų. Todėl labai galimas daiktas, kad 
Kerzono gatvės Nr. 200 ir 202 buvo žinoma, kas vyksta tarp jų esan- 
čiuose namuose, nes tarnai pasikalbėdavo per kiemo aptvarą. Bet nei 
Krolis, nei jo žmona, nei jų draugai nieko nežinojo apie Nr. 200 ir 
202. Kai jūs užeidavote į Nr. 201, jus nuoširdžiai sutikdavo, maloniai 
jums nusišypsodavo, pavaišindavo gerais pietumis, ir šeimininkas su 
šeimininke draugiškai paspausdavo jums ranką, tarsi garantuotai tu- 
rėdami tris ar keturis tūkstančius svarų metinių pajamų. Taip ir buvo, 
tik jie naudojo ne pinigus, bet produktus ir svetimą darbą. Kad ir ne- 
mokėdavo už avieną, vis tiek jos turėdavo, jei ir neduodavo aukso už 
vyną, tai kas mums darbo? Niekur neatnešdavo į stalą geresnio kla- 
reto kaip pas dorąjį Rodoną, ir niekur nebūdavo linksmesnių ir dai- 
liau patiektų pietų. Jo svetainės buvo kukliausi ir jaukiausi salonėliai, 
kokius tik galima įsivaizduoti. Rebeka juos nepaprastai skoningai pa- 
puošė tūkstančiu iš Paryžiaus parsigabentų mažmožių. O kai ji, atsi- 
sėdusi prie pianino, linksmai čiulbėdavo romansus, svečiui atrody- 
davo, kad jis pateko į jaukų namų rojų, ir pagalvodavo, kad vyras 

apykvailis, bet žmona vis dėlto žavinga, o jų pietūs — maloniausi pa- 
saulyje. 

Dėl sąmojo, sumanumo ir drąsos Rebeka netrukus išpopuliarėjo tam 
tikruose Londono sluoksniuose. Prie jos durų galėdavote pastebėti 
solidžius ekipažus, iš kurių išlipdavo labai dideli žmonės. Parke maty- 
davote jos karietą, apsuptą kilmingų dabitų. Mažytėje ložėje Operos 
trečiajame aukšte grūsdavosi daugybė galvų, kurios kaitaliodavosi 
lyg kaleidoskope; bet reikia pripažinti, kad visos damos Rebekos 
šalindavosi ir jų durys mūsų mažajai avantiūristei būdavo už- 
trenktos. 

Apie aukštuomenės moterų pasaulį ir jo papročius autorius, žino- 
ma, gali kalbėti tik iš nuogirdų. Vyriškiui taip pat sunku prasiskverbti 
į tą pasaulį arba suprasti jo paslaptis kaip ir sužinoti, apie ką kalba tos 
damos, kai po pietų užlipa į viršų. Ir tik atkakliai teiraujantis kartais 
pavyksta šį tą apie tas paslaptis patirti; šitaip domėdamasis kiekvienas, 
kas eina pasivaikščioti Pel Melu ir lanko sostinės klubus, tiek iš savo 
patirties, tiek iš pažįstamų, su kuriais lošia biliardą arba pietauja, kai 
ką sužino apie Londono aukštuomenę — jog yra ne tik vyrų (panašių 
į Rodoną Krolį, apie kurio padėtį jau kalbėjome), atrodančių svarbiais 
asmenimis pasaulio nepažįstantiems žmonėms ir naujokams, dar ne- 
apsipratusiems Parke, nuolat matantiems juos kilmingiausių dabitų 
draugijoje, bet ir damų, kurias galime pavadinti vyrų moterimis, nes 
jomis žavisi visi be išimties džentelmenai, tačiau jas ignoruoja ir nie- 
kina jų visų žmonos. Tokia yra ponia Fajerbreis, dama su nepaprastai 
puikiomis garbanomis, kurią jūs kiekvieną dieną galite matyti Haid 
Parke, apsuptą kilmingiausių ir žymiausių šalies dabitų. Kita tokia 
dama — ponia Rokvud, apie kurios priėmimus nuolat rašo aukštuo- 
menės laikraščiai ir pas kurią pietauja ambasadoriai bei žymūs didi- 
kai. Galima būtų paminėti ir daugiau damų, jeigu jos turėtų ką bendra 
su šia istorija. Kuklūs žmonės, nepažįstą aukštuomenės gyvenimo, 
arba provincijos gyventojai, susižavėję didikais, stebi viešose vietose 
šias damas, apgaubtas netikro žvilgesio, arba pavydi joms iš tolo, bet 
geriau informuoti žmonės galėtų paaiškinti, kad šios damos, kurioms 
jie pavydi, turi šansų patekti į vadinamąją „visuomenę“ ne daugiau 
kaip kuri nors neišprususi smulki Somersetšyro dvarininkė, skaitanti 
apie jas laikraštyje Morning Post. Žmonės, gyvenantieji Londone, 
žino šią liūdną tiesą. Jums ne kartą teko išgirsti, kaip negailestingai 
išstumiama iš šios „visuomenės“ daug tariamai aukštos padėties ir 
turtingų damų. Jų pašėlę mėgmimai prasiskverbti į tą sluoksnį, pa- 

žeminimai, kurie tenka jų daliai, įžeidimai, kuriuos jos turi iškęsti, 
stebina kiekvieną, kas tyrinėja žmoniją ar jos moteriškąją pusę; šios 
pastangos trūks plyš patekti į aukštuomenę būtų puiki tema labai žy- 
miam rašytojui, kuris turėtų pakankamai proto, laisvo laiko ir gerai 
mokėtų anglų kalbą, kad galėtų sukurti tokį pasakojimą. 

Dabar tos kelios pažįstamos, su kuriomis ponia Kroli susipažino 
užsienyje, ne tik atsisakė ją aplankyti, kai ji sugrįžo į Angliją, bet, susi- 
tikusios viešose vietose, apsimesdavo visiškai jos nepažįstančios. Iš 
tiesų įdomu buvo matyti, kaip ją užmiršo žymiosios damos, ir, aišku, 
pačiai Rebekai nelabai malonu buvo tuo įsitikinti. Kai ledi Bereikers 
sutiko ją Operos fojė, ji subūrė apie save dukras, lyg jos būtų galėju- 
sios apsikrėsti nuo vieno Beki prisilietimo, ir, atsitraukusi porą žings- 
nių, užstojo jas krūtine, įsmeigusi akis į savo mažąjį priešą. Bet, no- 
rint išmušti iš vėžių Beki, reikėjo daug rūstesnio žvilgsnio, negu niūri 
senė Bereikers galėjo žiebti savo blausiomis akimis. Kai ledi de la Mol, 
dažnai jodinėdavusi su Beki Briuselyje, sutiko Haid Parke ponios 
Kroli atvirą karietą, jos malonybė staiga apžlibo ir aiškiai neįstengė 
pažinti buvusios draugės. Net ponia Blenkinsop, bankininko žmona, 
nusigręžė nuo jos bažnyčioje. Beki dabar nuolat lankė bažnyčią; net 
pasimokyti buvo galima iš jos, matant, kaip ji ten įžengia su Rodonu 
prie šalies, nešdama dvi dideles paauksuotas maldaknyges, o paskui 
nepaprastai rimta ir nusižeminusi sėdi per visas pamaldas. 

Rodonui iš pradžių buvo labai skaudu matyti, kaip ignoruojama 
jo žmona. Jis raukėsi ir dūko, žadėjo iškviesti į dvikovą vyrus ar bro- 
lius tų įžūlių moterų, kurios nepareikšdavo reikiamos pagarbos jo 
žmonai — ir tik griežčiausi jos įsakymai bei maldavimai priversdavo 
Jį susivaldyti. 

— Juk tu negali šūviais įvesti mane į visuomenę, — geraširdiškai 
sakydavo ji.— Prisimink, brangusis, kad aš tebuvau guvernantė, o tu, 
mano vargšas kvailas bičiuli, nepavydėtinai išgarsėjai skolomis, lošimu 
kauliukais ir kitokiomis ydomis. Ilgainiui mes turėsime kiek norėdami 
draugų, o tuo tarpu būk geras berniukas ir daryk visa, ką tau liepia 
tavo mokytoja. Kai mes išgirdome, kad tavo teta beveik viską paliko 
Pitui ir jo žmonai, prisimeni, kaip tu įsiutai. Būtum apie tai ištrimitavęs 
visam Paryžiui, jeigu aš nebūčiau tavęs sulaikiusi, ir kur tu dabar bū- 
tum atsidūręs? Šv. Pelagėjos skolininkų kalėjime, o ne Londone, pui- 
kiuose namuose su visais patogumais. Tu taip šėlai, jog galėjai nužu- 
dyti savo brolį, nedorasis Kaine. Na, ir kas iš to, jeigu tu ir toliau būtum 
pykęs. Niršk neniršęs, vis vien neatgausime tavo tetulės pinigų; ir daug 

geriau mums gražiuoju gyventi su tavo brolio šeima negu su ja rietis, 
kaip tie kvailiai Bjutai. Kai tavo tėvas numirs, Karalienės Krolis bus 
mums malonūs namai, kur mudu galėsime praleisti žiemą. Jei visai 
nusigyvensime, tu galėsi pjaustyti prie stalo kepsnį ir prižiūrėti arkli- 
des, o aš būsiu ledi Džeinės vaikų guvernantė... Nusigyvensim? Nie- 
kai! Prieš tai aš dar rasiu tau gerą vietelę; o Pitas su savo sūneliu gali 
numirti, ir mes tapsime — seru Rodonu ir miledi. Kol žmogus gyvas, 
yra vilties, mano brangusis, ir aš dar tikiuosi padaryti iš tavęs žmogų. 
Kas pardavė tavo arklius? Kas apmokėjo tavo skolas? 

Rodonas turėjo prisipažinti, kad už visa tai jis turi būti dėkingas 
žmonai, ir pasižadėjo ateityje pasitikėti jos išmintingu vadovavimu. 

Ir iš tiesų kai panelė Kroli paliko šį pasaulį ir pinigai, dėl kurių taip 
nėrėsi iš kailio visi jos giminės, pagaliau atiteko Pitui, Bjutas Krolis, 
sužinojęs, kad jam kliuvo tik penki tūkstančiai svarų, o ne dvidešimt, 
kurių jis tikėjosi, taip įsiuto iš nusivylimo, jog, keikdamasis paskutiniais 
žodžiais, puolė savo brolėną. Jie ir anksčiau nesutardavo, o dabar vi- 
siškai nutraukė santykius. O Rodonas Krolis, gavęs tik šimtą svarų, 
priešingai, elgėsi taip, kad nustebino brolį ir sužavėjo brolienę, kuri 
buvo maloniai nusiteikusi visų vyro giminių atžvilgiu. Jis parašė bro- 
liui labai nuoširdų, vyrišką ir linksmą laišką iš Paryžiaus. Jam esą 
aišku, rašė jis, kad su savo vedybomis jis praradęs tetos malonę, ir nors 
neslepiąs savo nusivylimo, kad ji taip negailestingai su juo pasielgė, vis 
dėlto džiaugiąsis, kad pinigai liksią jų šeimos šakoje. Jis nuoširdžiai 
sveikino brolį su pasisekimu, siuntė meilius linkėjimus brolienei ir iš- 
reiškė viltį, kad ji bus maloni poniai Rodon. Laiškas baigėsi tosios da- 
mos ranka rašytu prierašu Pitui. Ji taip pat prašė, kad jai būtų leista 
su vyru pasveikinti juos. Ji visuomet prisimenanti, koks geras jai bu- 
vęs ponas Krolis anomis tolimomis dienomis, kai ji buvusi vargšė naš- 
laitė, auklėjusi mažąsias jo sesutes, kurių gerove ji ir dabar didžiai su- 
sirūpinusi. Ji linkėjo jam visokiausios laimės vedybiniame gyvenime 
ir prašė leisti perduoti jos linkėjimus ledi Džeinei (apie kurios geru- 
mą visi jai pasakoję). Toliau ji pareiškė esanti įsitikinusi, jog kada 
nors jai bus leista parodyti savo sūnelį jo dėdei bei dėdienei, ir prašė, 
kad jie būtų jam malonus ir jį globotų. 

Pitas Krolis priėmė šį laišką labai maloningai — maloningiau, ne- 
gu panelė Kroli priimdavo kai kuriuos ankstyvesnius Rebekos kūri- 
nius, rašytus Rodono ranka. O ledi Džeinė taip susižavėjo tuo laišku, 
jog tikėjosi, kad jos vyras tučtuojau padalys tetos palikimą į dvi lygias 
dalis ir vieną pusę nusiųs savo broliui į Paryžių. 

Tačiau, nustebindamas miledi, Pitas atsisakė pasiųsti broliui trisde- 
šimties tūkstančių svarų čekį. Bet jis mielai pasisiūlė padėti broliui, 
kai tik jis atvyks į Angliją ir panorės jo pagalbos; ir, dėkodamas poniai 
Kroli už jos gerą nuomonę apie jį ir ledi Džeinę, maloningai pareiškė 
norą, progai pasitaikius, padėti jos sūneliui. 

Taigi abu broliai beveik susitaikė. Kai Rebeka atvyko į Londoną, 
Pito ir jo žmonos nebuvo mieste. Ne sykį ji važiavo pro senąsias pa- 
radines duris Park Leine, norėdama sužinoti, ar jie jau valdo panelės 
Kroli namus. Bet naujoji šeimyna dar nesirodė, ir tiktai iš Reglso ji 
sužinodavo apie jų žygius: visi panelės Kroli tarnai buvę atleisti, o 
ponas Pitas tik sykį pasirodęs Londone. Tada jis kelias dienas pagy- 
veno namuose, sutvarkė reikalus su savo advokatais ir visus pa- 
nelės Kroli prancūziškus romanus pardavė Bondo gatvės knygi- 
ninkui. 

Beki turėjo savo priežasčių, trokšdama, kad atvažiuotų jos naujoji 
giminaitė. „Kai ledi Džeinė atvyks, — galvojo ji, — įves mane į Lon- 
dono visuomenę; 0 moterys... cha, moterys pradės mane kviesti, kai 
matys, kad vyrai nori su manimi susitikti“. 


Kiekvienai tokioje padėtyje atsidūrusiai damai kompanionės reikia 
taip pat kaip puskarietės ar gėlių puokštės. Aš visuomet labai žavė- 
davausi, kaip šitos švelnios būtybės, negalinčios gyventi ko nors nemy- 
lėdamos, įsigyja niekam į akis nekrintančią draugę, su kuria beveik 
niekada negali išsiskirti. Matydamas šią neišvengiamą palydovę nu- 
blukusia suknele, sėdinčią operos ložėje už savo brangiosios draugės 
arba kėpsančią puskarietės užpakalinėje sėdynėje, aš visuomet nusi- 
teikiu filosofiškai: tai toks pat malonus priminimas kaip kaukolė per 
Egipto bonvivanų pokylius,— keistas ir sardoniškas Tuštybės mugės 
simbolis. Ką ir besakyti: net tokia prašmatni, įžūli, begėdė ir beširdė 
gražuolė kaip ponia Žarija, kurios tėvas mirė nepakėlęs jos gėdos; 
net žavi, drąsi panelė Žabangė, raita peršokanti per kliūtį ne blogiau 
už bet kurį Anglijos vyrą ir pati valdanti savo širmius, kai važinėja 
po Parką (jos motina iki šiol turi Bate smulkių prekių parduotuvė- 
lg), — net šios moterys, tokios įžūlios, kad, rodos, nė paties velnio 
nebijo, ir tos nedrįsta rodytis visuomenėje be kompanionės. Tos švel- 
nios būtybės būtinai turi turėti ką nors, prie ko galėtų prisirišti! Ir vie- 
šose vietose jūs sutiksite jas tik lydimas nuskurusios kompanionės per- 
dažyta šilkine suknele, sėdinčios kur nors netoliese nuošaliame kam- 


putyje. 

— Rodonai,— tarė Beki kartą vėlai vakare, kai džentelmenų drau- 
gija sėdėjo jų svetainėje prie traškančio židinio (vyrai atvažiuodavo 
į jos namus praleisti likusio vakaro, ir ji vaišindavo juos geriausia 
Londono kava ir ledais), — man reikia aviganio šuns. 

— Ko? — paklausė Rodonas, pakėlęs galvą nuo stalo, prie kurio 
jis lošė ekartė. 

— Aviganio! — atsiliepė lordas Sautdaunas.— Mieloji ponia Kroli, 
kokia fantazija! Kodėl nenorite daniško dogo? Aš žinau didžiulį kaip 
žirafa, garbės žodis. Jį beveik galima būtų pakinkyti į jūsų karietaitę. 
Arba persišką kurtą, ką? (Mano ėjimas, jei leisite.) Arba mažytį mop- 
siuką, kuris puikiausiai tilptų lordo Stino tabokinėje? Vienas žmo- 
gynas Beisvoteryje turi mopsą su tokia nosimi, kad jūs galėtumėt (už- 
rašau karalių ir einu)... kad galėtumėt ant jos kabinti savo skrybėlaitę. 

— Užrašau kirtį, — iškilmingai tarė Rodonas. 

Jis dažniausiai taip įsitraukdavo į žaidimą, kad nesikišdavo į po- 
kalbį, nebent būdavo šnekama apie arklius arba lažybas. 

— Ir kam gi jums prireikė aviganio? — neatstojo linksmasis Saut- 
daunas. 

— Aš kalbu apie moralinį aviganį, — tarė Beki juokdamasi ir dirs- 
čiodama į lordą Stiną. 

— Kas tai per velnias? — paklausė jo malonybė. 

— Šunį, kuris saugotų mane nuo vilkų, — kalbėjo Rebeka, — 
kompanionę. 

— Miela nekalta avele, jums iš tikrųjų reikia aviganio, — pareiškė 
markizas. 

Jo žiauna atsikišo, jis šlykščiai išsišiepė, gašliai žvelgdamas į Re- 
beką. 

Žymusis lordas Stinas stovėjo prie židinio ir siurbčiojo kavą. Ugnis 
linksmai traškėjo ir pliskėjo. Ant židinio atbrailos mirgėjo gal dvidešimt 
žvakių, įstatytų į įvairiausias keistas paauksuotas, bronzines ir porce- 
lianines žvakides. Jos įstabiai apšvietė figūrą Rebekos, kuri sėdėjo 
akis rėžiančia gėlėta medžiaga aptrauktoje sofoje. Rebeka vilkėjo 
rausva suknele, skaisčia kaip rožė; jos žavingos baltos rankos ir pe- 
čiai švytėjo pro plonytį gazinį šalį, kurį buvo užsisiautusi; plaukų 
garbanos raitėsi apie kaklą; viena kojytė žvilgčiojo iš po stangrių šla- 
mančių šilko klosčių — dailiausia kojytė su dailiausia kurpaite ir 
ploniausia kojine pasaulyje. 

Žvakės nušvietė ir blizgančią lordo Stino plikę su rudų plaukų vai- 
niku. Jo antakiai buvo tankūs, gauruoti, akys mažos, mirksinčios, krau- 

ju pasruvusios, tūkstančio raukšlių apsuptos. Jo žiauna buvo išsišovusi, 
ir kai jis Jjuokdavosi, du atsikišę balti iltiniai dantys blizgėdavo burnoje, 
teikdami jam žiaurią išvaizdą. Jis pietaudavo su karališkosios šeimos 
asmenimis ir buvo pasidabinęs Keliaraiščio ordinu bei kaspinu. Jo 
malonybė buvo mažas žmogutis, plačios krūtinės ir kreivų kojų, bet 
labai didžiuodavosi savo dailiomis pėdomis ir kulkšnimis ir visuomet 
glostydavo keliaraiščiu papuoštą kelį. 

— Vadinasi, avelei apsaugoti piemens neužtenka? — paklau- 
sė jis. 

— Piemuo per daug mėgsta kortuoti ir trainiotis po klubus, — 
juokdamasi atsakė Beki. 

— Dievaži, koks ištvirkęs Koridonas*?! — tarė milordas.— Tiesiog 
sukurtas birbynei! 

— Statau du prieš jūsų tris,— tarė Rodonas prie kortų stalo. 

— Pasiklausykite šito Melibėjo“! — suniurzgė kilmingasis marki- 
zas.— Iš tikrųjų koks bukoliškas darbas: kirpti vilnas Sautdaunui. 
Koksai nekaltas avinėlis, a? Kokia sniego baltumo vilnelė! 

Rebekos akys niekinamai žybtelėjo. : 

— Bet, milorde,— tarė ji, — ir jūs esate to paties ordino riteris! 

Ant milordo kaklo iš tikrųjų kabojo grandinėlė — sostą atgavusio 
Ispanijos karaliaus dovana. 

Lordas Stinas jaunystėje buvo išgarsėjęs kaip mėgstąs rizikuoti 
laimingas lošėjas. Sykį jis ištisas dvi dienas ir dvi naktis lošė su ponu 
Foksu. Jis buvo aplošęs daugelį karališkos kilmės Anglijos asmenų, 
ir žmonės kalbėjo, kad net markizo titulą išlošęs. Bet jam nepatikda- 
vo, kai kas primindavo tas fredaines*. Rebeka pastebėjo, kad jo tan- 
kūs antakiai ima rauktis. 

Ji pakilo nuo sofos, priėjo prie jo ir grakščiai tuptelėjusi paėmė 
iš jo kavos puodelį. 

— Taip,— tarė ji, — man reikalingas sarginis šuo. Bet jis neap- 
los jūsų. 

Ir, nuėjusi į gretimą svetainę, ji atsisėdo prie rojalio ir ėmė dainuo- 
ti prancūziškas daineles tokiu žaviu, skambiu balseliu, kad atsileidęs 
didikas skubiai nusekė paskui ją, ir buvo matyti, kaip jis linkčioja į 
taktą galva, pasilenkęs prie Rebekos. 

Tuo tarpu Rodonas ir jo bičiulis lošė ekartė, kol pagaliau įkyrėjo. 
Pulkininkas išlošė; nors jis dažnai išlošdavo tokias sumas, panašūs 


* Išdaigas (pranc.). 

vakarai po kelis kartus per savaitę, — kai visi kalbėdavosi su jo žmona, 
ja žavėdavosi, o jis nuošaliai sėdėdavo tylėdamas, nesuprasdamas nė 
vieno žodžio iš jų juokų, užuominų, alegorijų, — buvusiam dragūnui 
turėjo įgristi iki gyvo kaulo. 

— Kaip gyvuoja ponios Kroli vyras? — sveikindamasis teirauda- 
vosi lordas Stinas, kai juodu susitikdavo. 

Ir iš tiesų tokia dabar buvo jo profesija. Jis nebebuvo pulkininkas 
Krolis. Jis buvo ponios Kroli vyras. 


Jeigu iki šiol nieko nebuvo kalbėta apie mažąjį Rodoną, tai tik 
todėl, kad jis tūno kur nors palėpėje arba nurėpliojo žemyn į virtuvę, 
ieškodamas draugijos. Motina beveik nekreipė į jį dėmesio. Ištisas die- 
nas jis praleisdavo su prancūze bonne, kol toji buvo pono Krolio šei- 
moje, o prancūzei išvykus, naktį raudančio vienišo vaikiuko pasigailėjo 
kambarinė, pasiėmė iš apleisto vaikų kambario į savo lovą palėpėje 
ir ten ramindavo jį kaip mokėdama. 

Kartą Rebeka, milordas Stinas ir dar vienas kitas svečias sėdėjo po 
operos spektaklio svetainėje ir gėrė arbatą, kai virš jų galvų pasigirdo 
riksmas. 

— "Tai mano angelėlis verkia savo auklės, — tarė ji, bet nesiteikė 
pajudėti iš vietos ir eiti pasižiūrėti vaiko. 

— Ko jūs ten eisite nervų gadinti, — sardoniškai pastebėjo lordas 
Stinas. 

— Niekai! — atsakė ji truputį parausdama.— Paverks ir užmigs. 

Ir jie vėl ėmė kalbėtis apie operą. 

Tačiau Rodonas, vogčiomis išslinkęs iš svetainės, nuėjo pasižiūrėti 
sūnaus bei įpėdinio ir sugrįžo tik tada, kai pamatė, kad ištikimoji Do- 
li jau maldo vaiką. Pulkininko tualetinis kambarys buvo tose pačiose 
aukštybėse. Ten jis slapčiomis pasimatydavo su berniuku. Juodu susi- 
tikdavo kiekvieną rytą, kai pulkininkas skusdavosi barzdą; Rodonas 
jaunesnysis užsikardavo ant dėžių greta tėvo ir be galo patenkintas 
stebėdavo skutimosi procedūrą. Juodu buvo dideli bičiuliai. Tėvas 
atnešdavo jam saldumynų iš deserto ir paslėpdavo juos senoje ant- 
pečių dėžėje, vaikas eidavo jų ieškoti ir džiūgaudavo atradęs lobį — 
Juokdavosi, bet ne per garsiai, nes apačioje miegojo mamytė, ir jos ne- 
buvo galima trikdyti. Ji guldavo labai vėlai ir retai keldavosi prieš 
vidurdienį. 

Rodonas pripirko berniukui daugybę paveiksluotų knygelių ir pri- 
krovė jo kambariuką žaislų. Ant sienų buvo daug paveikslų, prikli- 

juotų paties tėvo ranka ir nupirktų už grynus pinigus. Kai ponia Kroli 
atleisdavo jį nuo pareigos lydėti ją Parke, jis ištisas valandas išbūdavo 
su berniuku; šis jodinėdavo ant jo, tampydavo ilgus ūsus lyg vadeles ir 
dienų dienas nenuilsdamas šokinėdavo aplink jį. Kambarys buvo že- 
mas, ir kartą, kada vaikui dar nebuvo nė penkerių metų, tėvas, mėty- 
damas jį į viršų, taip smarkiai užgavo į lubas vargšeliui galvą, jog iš- 
sigandęs vos nepaleido jo iš rankų. 

Rodonas jaunesnysis jau norėjo garsiai pravirkti: smūgis buvo toks 
stiprus, jog visiškai pateisino tokį norą — bet vos tik susiraukė, tėvas 
ėmė jį tildyti. 

— Dėl Dievo, Rodi, nepažadink mamytės! — sušuko jis. 

Ir vaikas, labai rimtai ir gailiai žvilgtelėjęs į tėvą, prikando lūpą, 
sugniaužė kumštelius ir nė neaiktelėjo. Rodonas papasakojo šią isto- 
riją klubuose, prie karininkų stalo ir visam miestui. 

— Dievaži, pone, — aiškino jis visai publikai, — koks šaunus tasai 
mano berniukas, tikras vyras! Aš vos neįlaužiau jo galvyte lubų, o jis 
neverkė bijodamas pažadinti motiną. 

Retkarčiais — sykį ar du per savaitę — toji dama užlipdavo į viršu- 
tinę teritoriją, kur gyveno vaikas. Ji ateidavo lyg atgijęs paveikslas iš 
Magasin des Modes*, meiliai šypsodamasi, pasipuošusi naujausiais 
dailiais drabužiais, pirštinaitėmis ir bateliais. Ji visa žėrėdavo nuosta- 
biais šaliais, nėriniais ir brangakmeniais. Visuomet būdavo su nauja 
skrybėlaite, padabinta gyvomis gėlėmis arba puikiomis stručio plunks- 
nomis, papurusiomis ir baltomis kaip kamelijos. Du ar tris kartus ji 
maloningai linktelėdavo mažyliui, kuris žvelgdavo į ją, pasitraukęs 
nuo pietų ar kareiviukų spalvinimo. Kai jinai išeidavo, vaikų kamba- 
rys dar ilgai dvelkdavo rožėmis arba kitokiu įstabiu kvapu. Kūdikio 
akyse motina buvo nežemiška būtybė — viršesnė už tėvą... už visą 
pasaulį, ja reikėjo gėrėtis ir žavėtis iš tolo. Važiuoti su šia dama jam 
atrodydavo kažkokios didingos apeigos: jis sėdėdavo užpakalinėje 
sėdynėje nedrįsdamas prasižioti ir tik spoksodavo išpūtęs akis į dai- 
liai apsirengusią princesę, sėdinčią priešais. Džentelmenai ant puikių 
žirgų prijodavo, šypsodavo ir kalbėdavosi su ja. Kaip spinduliuodavo 
jos akys, jiems prisiartinus! Kaip grakščiai modavo jiems rankele, 
kai jie jodavo pro šalį! Kai berniukas vykdavo su ja pasivažinėti, jis 
būdavo aptaisomas naujais raudonais drabužėliais. Seni rudi drobi- 
niai būdavo geri namuose. Kartais, kai jos nebūdavo ir kambarinė 


* Madų žurnalo (pranc.). 

Doli klodavo jam lovą, jis įeidavo į motinos kambarį. Ši patalpa at- 
rodydavo jam kaip fėjos buveinė — užburtas žavesio ir stebuklų 
kambarys. Spintoje kabodavo tos nuostabios suknelės: rausvos, mė- 
lynos ir margos. Štai sidabru kaustyta brangenybių dėžutė, o ant tu- 
aletinio staliuko nuostabi bronzinė ranka, žybčiojanti šimtais žiedų. 
O štai ir sieninis veidrodis, tasai meno stebuklas, kuriame jis matyda- 
vo savo nustebusį veiduką ir Doli atvaizdą (keistai iškraipytą, tarsi 
sklandantį palubėje); ji purtydavo ir lygindavo priegalvius. O tu 
vargšeli, vienišas, apleistas berniuk! Motina — dieviškas vardas kū- 
dikio lūpose ir širdyje, o šis berniukas garbino akmenį! 

Nors pulkininkas Rodonas Krolis ir buvo geras nenaudėlis, bet jo 
širdyje dar ruseno kai kurie kilnūs polinkiai ir jausmai, jis vis dar mo- 
kėjo mylėti vaiką ir moterį. Rodoną jaunesnįjį jis slapčia labai my- 
lėjo, ir tatai neliko Rebekos nepastebėta, nors ji apie tai ir nekalbė- 
davo su savo vyru. Tatai jos neerzino — ji buvo per daug geraširdė, 
bet dėl to dar labiau jį niekino. Jam pačiam buvo truputį gėda savo 
tėviškų jausmų, jis slėpdavo juos nuo žmonos ir duodavo jiems valią, 
tik likęs vienas su berniuku. 

Rytais jis išvesdavo sūnų pasivaikščioti; užsukdavo į arklides, o 
paskui traukdavo į Parką. Lordas Sautdaunas — be galo geras žmo- 
gus, galėdavęs dovanoti jums viską, net skrybėlę, nusiėmęs nuo gal- 
vos, ir manęs, kad svarbiausia jo pareiga gyvenime — pirkinėti įvai- 
rius niekniekius, kad galėtų paskui juos išdalyti — nupirko berniukui 
ponį, pasak jį dovanojusio, nedaug didesnį už stambią žiurkę; ir ant 
to neūžaugos Šetlando juodžio augalotas jaunojo Rodono tėvas pa- 
tenkintas sodindavo berniuką ir žingsniuodavo šalia jo į Parką. Jam 
būdavo malonu pamatyti senąsias kareivines ir senus draugus gvar- 
diečius Naitsbridže; jis dabar lyg ir apgailestaudamas prisimindavo 
viengungio dienas. Kavaleristai džiaugdavosi matydami buvusį ginklo 
draugą ir galėdami palepinti pulkininkutį. Pulkininkui Kroliui būdavo 
labai malonu papietauti klube su savo broliais karininkais. 

— Velniai parautų, aš negana protingas jai... žinau! Ji manęs ne- 
pasiges, — sakydavo jis. 

Ir jis sakė tiesą: žmona jo nepasigesdavo. 

Rebeka mėgo savo vyrą. Ji visuomet būdavo jam labai meili ir 
švelni ir net nelabai rodydavo jam savo panieką — galbūt dėl to jai 
ir patiko, kad buvo kvailas. Jis buvo jos vyresnysis tarnas ir metrdo- 
telis. Jis atlikdavo įvairius jos reikalus, klusniai vykdydavo jos įsaky- 
mus, nuolankiai važinėdavo su ja karieta Parko ratu, palydėdavo ją 

į operos ložę, o pats linksmindavosi klube, ko! vykdavo spektaklis, ir 
punktualiai grįždavo jos pasiimti, kai pasibaigdavo. Jis norėdavo, kad 
ji būtų meilesnė berniukui, bet net ir su tuo susitaikydavo. 

— Velniai parautų, žinote, ji juk tokia protinga, — sakydavo jis, — 
o aš, žinot, toks neišprusęs, ir iš viso... 

Juk, kaip mes anksčiau sakėme, nereikia didelės išminties, norint 
sėkmingai lošti kortomis arba biliardu, o Rodonas ir nepretendavo 
į kitokius gabumus. 

Kai atsirado kompanionė, jo pareigos namuose liko visai nedide- 
lės. Žmona net skatindavo jį pietauti svetur ir atleido nuo pareigos 
lydėti ją į operą. 

— Nėra ko tau šiandien sėdėti namie ir nuobodžiauti, brangusis, — 
sakydavo ji.— Ateina keli vyrai, kurie tau tik įkyrėtų. Aš jų nebūčiau 
kvietusi, bet, žinai, juk tas vien tavo labui, o dabar, kai turiu aviganį 
šunį, nebijau likti viena. 

„Aviganis — kompanionė! Beki Šarp turi kompanionę! Argi tai ne 
juokinga?“ — galvodavo sau ponia Kroli. Ši mintis labai ją links- 
mindavo. 

Vieną sekmadienio rytą, kai Rodonas Krolis, jo sūnelis ir ponis 
kaip visada vaikštinėjo po Parką, jie susitiko seną Krolio pažįstamą iš 
to paties pulko, kapralą Klingą, kuris kalbėjosi su kažkokiu savo 
draugu, senu džentelmenu, apsikabinusiu maždaug vienmetį su ma- 
žuoju Rodonu berniuką. Tasai vaikiukas buvo įsikibęs į Vaterlo 
medalį, kabantį kapralui ant krūtinės, ir susižavėjęs jį Žžiūrinėjo. 

— Labas rytas, jūsų malonybe,— tarė Klinkas, atsakydamas į pul- 
kininko pasveikinimą: „Kaip gyvuoji, Klinkai?“ 

— Šis jaunasis džentelmenas yra maždaug vienmetis su jaunuoju 
pulkininku, pone, — tarė kapralas. 

— Jo tėvas taip pat kovojo prie Vaterlo,— tarė senasis džentel- 
menas, laikąs ant rankų berniuką.— Ar ne, Džordžai? 

— Taip,— atsakė Džordžas. 

Jis ir berniūkštis, sėdintis ant ponio, išvertę akis spoksojo vienas į 
kitą, kaip kad daro vaikai. 

— Pėstininkų pulke, — globėjo tonu pareiškė Klinkas. 

— Jis buvo N pulko kapitonas, — kiek iškilmingai pasakė senasis 
džentelmenas.— Kapitonas Džordžas Osbornas, pone. Galbūt jūs jį 
pažinojote? Jis žuvo narsuolio mirtimi kaudamasis su tironu korsi- 
kiečiu. 

Pulkininkas Krolis smarkiai nuraudo. 

— Labai gerai jį pažinojau, pone, — tarė jis, — ir jo Žmonelę, jo 
mielą žmonelę, pone. Kaip ji gyvuoja? 

— "Tai mano duktė, pone, — atsakė senasis džentelmenas, statyda- 
mas žemėn berniuką ir labai iškilmingai traukdamas vizitinę kortelę. 

Joje buvo parašyta: „Ponas Sedlis, bendrovės „Juodieji deimantai 
ir anglys be pelenų“ įgaliotasis agentas. Bankerio prieplauka, Temzės 
gatvė, Anos Marijos namai, Vakarinis Fulem Roudas“. 

Mažasis Džordžas priėjo ir pažvelgė į Šetlando ponį. 

— Ar nenorėtum pajodinėti? — paklausė Rodonas jaunesnysis 
iš balno. 

— Taip,— atsakė Džordžas. 

Pulkininkas, kuris žiūrėjo į jį gan susidomėjęs, pakėlė berniuką 
ir pasodino ant ponio, už Rodono jaunesniojo. 

— Laikykis už jo, Džordži,— tarė jis, — apkabink mano berniuką 
per pusiaują, jo vardas Rodonas. 

Ir abu vaikai ėmė juoktis. 

— Na, man rodos, tokią vasaros dieną niekur nerasi gražesnės 
poros, — pastebėjo geraširdis kapralas. 

Ir pulkininkas, kapralas ir senasis Sedlis su savo skėčiu nužingsnia- 
vo šalia vaikų. 

BĖDŲ PRISPAUSTA ŠEIMA 


Sakysime, kad mažasis Džordžas Osbornas nuo Naitsbridžo nujo- 
jo į Fulemą — sustokime ir mes tame priemiestyje ir pasižiūrėkim, 
kaip gyvena kai kurie mūsų draugai, kuriuos mes ten palikome. Kaip 
jaučiasi ponia Amelija po Vaterlo audros? Ar ji gyva ir sveika? Kas 
ištiko majorą Dobiną, kurio kebas nuolatos sukaliodavosi apie jos 
buveinę? Ar yra kokių nors žinių apie Bogli Vola kolektorių? Apie 
Jį, trumpai tariant, mums štai kas žinoma. 

Mūsų gerbiamas draugas, dručkis Džozefas Sedlis, sugrįžo į Indiją 
netrukus po to, kai laimingai ištrūko iš Briuselio. Galbūt buvo pasi- 
baigusios jo atostogos, gal jis būgštavo susitikti su savo bėgimo nuo 
Vaterlo liudininkais, šiaip ar taip, grįžo eiti savo pareigų Bengalijoje, 
vos tik Napoleonas įsikūrė šv. Elenos saloje, kur Džozui teko pama- 

tyti buvusį imperatorių“. Jeigu jūs būtumėt išgirdę, ką kalbėjo ponas 
Sedlis laive, būtumėt pamanę, kad jis ne pirmą kartą susitinka su kor- 
sikiečiu ir kad tasai civilis gerokai apskaldė ausis prancūzų karo vadui 
ant Sent Džono kalvos. Jis papasakojo tūkstantį anekdotų apie gar- 
siąsias kautynes, žinojo, kaip buvo išsidėstęs kiekvienas pulkas ir ko- 
kius patyrė nuostolius. Jis neneigė, kad be jo neapsiėjo šios pergalės, 
kad buvęs kartu su armija ir pristatinėjęs hercogui Velingtonui pra- 
nešimus. Ir jis taip įtikinamai pasakojo apie visa, ką hercogas veikė 
ir kalbėjo kiekvieną Vaterlo kautynių valandėlę, taip puikiai žinojo 
visus jo malonybės jausmus ir poelgius, jog buvo aišku, kad visą tą 
dieną jis turėjo praleisti šalia nugalėtojo, nors jo, kaip ne kario, vardas 
ir nebuvo minimas oficialiuose kautynių aprašymuose. Galimas da- 
lykas, jog ilgainiui Džozas ir pats patikėjo, kad jis kartu su kariuomene 
dalyvavo mūšyje. Šiaip ar taip, kurį laiką jo vardas skambėjo visoje 
Kalkutoje, ir jis net buvo pramintas Vaterlo Sedliu. Toji pravardė ir 
liko jam visą laiką, kurį jis pragyveno Bengalijoje. 

Vekselius, kuriuos Džozas buvo išdavęs pirkdamas tuos nelemtus 
arklius, be prieštaravimų apmokėjo jis pats ir jo agentai. Jis niekam 
neprasitarė apie šį sandėrį, ir niekas tikrai nežino, kas ištiko arklius, 
kaip jis nusikratė jais ir Izidorium, savo tarnu belgu, kuris 1815 m. 
rudenį Valansjene pardavė širmį, labai panašų į tą, kuriuo jojo Džozas. 

Džozo agentams Londone buvo įsakyta kasmet išmokėti po šimtą 
dvidešimt svarų jo tėvams Fuleme. Tai buvo pagrindinis senosios 
poros pragyvenimo šaltinis, nes pono Sedlio finansinės operacijos, 
kurių jis griebėsi po bankroto, nė kiek negalėjo atkurti sugriuvusios 
senojo džentelmeno gerovės. Jis mėgino prekiauti vynu, anglimis, 
buvo loterijos bilietų platinimo agentu ir t.t., ir t.t. Ėmęsis naujo 
verslo, tučtuojau išsiuntinėdavo draugams prospektus, užsakydavo 
naują varinę lentelę durims ir iškilmingai pareikšdavo, kad jis dar 
pataisysiąs savo reikalus. Tačiau likimas niekada nebenusišypsojo 
silpnam ir priblokštam seniui. Vienas po kito paliko jį draugai: jiems 
įgriso pirkti iš jo brangias anglis ir prastą vyną, ir tik jo žmona vie- 
nintelė pasaulyje dar įsivaizduodavo, kad jis turi kažkokių reikalų, 
kai jis rytais kiūtindavo į Sitį. Dienai baigiantis, Sedlis lėtai ropoda- 
vo namo, o vakarus praleisdavo mažame vietos klube, smuklėje, 
kur jis postringaudavo apie valstybės finansus. Reikėdavo tik pasi- 
klausyti, kaip jis šnekėdavo apie milijonus, apie ažio ir diskontą, apie 
tai, ką veikė Rotšildas ir broliai Beringai. Jis kalbėdavo apie tokias 
didžiules sumas, kad klubo lankytojai (vaistininkas, grabdirbys, dai- 

lidžių ir statybinių darbų rangovas, zakristijonas, kuris vogčiomis čia 
įsmukdavo, ir mūsų senas pažįstamas ponas Klepas) pajusdavo pa- 
garbą senajam džentelmenui. 

— Kadaise esu matęs geresnių laikų, pone,— jis nepraleisdavo 
progos pasakyti kiekvienam tos užeigos lankytojui. — Mano sūnus, 
pone, šiuo metu yra atsakingas pareigūnas Remgandže, Bengalijos 
apygardoje, ir gauna keturis tūkstančius rupijų per mėnesį. Mano 
duktė galėtų tuoj tapti pulkininko žmona, jeigu tik panorėtų. Aš 
galiu rytoj pat pasirašyti dviejų tūkstančių svarų čekį savo sūnaus, 
atsakingo pareigūno, vardu, ir Aleksanderis be kalbų išmokėtų man 
pinigus, ponia, išmokėtų grynais. Bet Sedliai visuomet buvo išdidi 
šeima. 

Ir jūs, ir aš, mano mielas skaitytojau, galime bet kurią dieną atsi- 
durti panašioje padėtyje: argi maža mūsų draugų šito susilaukė? 
Laimė gali mus apvilti, jėgos gali apleisti, mūsų vietą scenoje užims 
gabesni ir jaunesni aktoriai — gyvenimo sėkmė nuplauks šalin, ir 
mes liksime prie sudužusio laivo. Susitikę su jumis, žmonės stengsis 
pereiti į kitą gatvės pusę arba dar blogiau — globėjiškai, su užuo- 
jauta atkiš jums du pirštus, ir jūs suprasite, kad vos jums nusigręžus 
jūsų draugas pradės pasakoti: ,„,Vargšelis, kokių kvailysčių jis pri- 
darė, kokias progas /asai vyrukas praleido...“ Taigi, taigi, nuosava 
karieta ir trys tūkstančiai metinio pelno — dar ne gerovės viršūnė 
ir ne aukščiausias Dievo atpildas žmonėms. Jeigu šarlatanai taip pat 
dažnai sulaukia pasisekimo, kaip ir esti prispiriami prie sienos, jeigu 
juokdariai puikiai gyvuoja, o niekšai pralobsta, ir vice versa*, tad 
kiekvienam tenka lygi dalis sėkmės ir nesėkmės, kaip kad pasitaiko 
gabiausiems ir sąžiningiausiems iš mūsų, — tad, sakau, brolau, Tuš- 
tybės mugės dovanų ir malonumų vertė ne per didžiausia ir galbūt... 
Bet mes nukrypstame nuo temos. 

Jeigu ponia Sedli būtų buvusi energinga moteris ir nebūtų sėdė- 
jus nuleidusi rankas, kai sužlugo jos vyras, tai būtų išsinuomojusi 
didelius namus ir prisileidusi įnamių. Likimo prislėgtas Sedlis būtų 
puikiai atlikęs mebliuotų kambarių šeimininkės vyro vaidmenį, sa- 
votiško šeimos princo, nominalaus šeimininko ir pono vaidmenį: 
būtų pjaustęs sau kepsnį prie bendro stalo, ėjęs ūkvedžio pareigas 
ir buvęs savo Žmonos, sėdinčios murziname soste, kuklus vyras. 
Esu matęs protingų ir gerai išauklėtų Žmonių, kadaise kupinų vilties 


* Atvirkščiai (lot.). 

ir energijos, kurie jaunystėje puotaudavo su skvairais, laikydavo 
medžioklės arklius, o dabar nuolankiai pjausto avieną senoms pa- 
giežingoms raganoms ir dedasi sėdį prie niūraus stalo garbingiau- 
sioje vietoje. Tačiau ponia Sedli, kaip sakėme, nebuvo tokios tvirtos 
dvasios, kad būtų galėjusi triūsti apie „kelis rinktinius gyventojus, 
norinčius įsitaisyti jaukioje muzikalioje šeimoje“, kaip dažnai tenka 
skaityti tokiuose Times skelbimuose. Ji pasitenkino tuo, kad pasiliko 
seklumoje, į kurią ją išmetė likimas, ir, kaip matote, šios senos pore- 
lės dainelė buvo sudainuota. 

Aš nemanau, kad jie buvo nelaimingi. Galbūt jie buvo net truputį 
išdidesni nusigyvenę negu savo klestėjimo laikais. Ponia Sedli visa- 
da buvo svarbus asmuo jos šeimininkės ponios Klep akyse, kai nulip- 
davo žemyn ir praleisdavo su ja ilgas valandas pusrūsyje arba puoš- 
nioje virtuvėje. Kokiais kykais ir kaspinais puošiasi kambarinė airė 
Beti Flenegen, kokia ji įžūli, kokia tinginė, kaip netaupiai degina 
žvakes virtuvėje, kokią daugybę arbatos ir cukraus suvartoja ir t. t.,— 
visa tai buvo dalykai, kurie domino ir linksmino ponią Sedli ne ma- 
žiau kaip ir jos buvusių tarnų elgesys, kai ji turėjo ir Sembą, ir veži- 
ką, ir grumą, ir berniuką pasiuntinį, ir ekonomą su armija tarnai- 
čių; visus juos geroji moteris prisimindavo šimtus kartų per die- 
ną. Be airės Beti Flenegen, ponia Sedli prižiūrėjo dar visos gatvės 
tarnaites. Ji žinojo, ar tvarkingai moka nuomą kiekvienas nuomi- 
ninkas už savo namelį, ar įsiskolino. Ji pasitraukdavo į šalį, kai pro 
ją praeidavo artistė ponia Ružemon su savo abejotina šeima. Ji aukš- 
tai iškeldavo galvą, kai ponia Pestler, vaistininko žmona, pravažiuo- 
davo savo vyro vienkinkiu vežimėliu, su kuriuo jis lankydavo ligonius. 
Ji derėdavosi su daržovių pardavėju dėl sudilusio skatiko nevertos 
ropės ponui Sedliui, stebėdavo pienininką ir kepėjo berniuką, lan- 
kydavo mėsininką, kuriam turbūt mažiau vargo būdavo parduoti 
šimtus jautienos gabalų kitoms šeimininkėms negu avienos nugari- 
nę poniai Sedli; ji skaičiuodavo bulves, paduotas prie kepsnio sek- 
madieniais, kada, apsirengusi geriausiais drabužiais, du kartus eida- 
vo į bažnyčią, o vakare skaitydavo Bleiro pamokslus. 

Tą pačią dieną, nes „reikalai“ darbo dienomis neleisdavo jam 
pasidaryti tokio malonumo, senasis Sedlis mėgdavo išvesti savo anū- 
kėlį Džordžį pasivaikščioti į gretimus parkus ar Kensingtono sodus 
pasižiūrėti kareivių arba palesinti ančių. Džordžis mėgo raudonšvar- 
kius, ir senelis jam papasakojo, koks šaunus buvo jo tėvas, supažindino 
su daugeliu seržantų ir kitų karių, kurių krūtinės buvo papuoštos 

Vaterlo medaliais ir kuriems senelis iškilmingai pristatydavo vaiką, 
kaip šlovingąją birželio 18-ąją šlovingai žuvusio N pulko kapitono 
Osborno sūnų. Senis kartais pavaišindavo atsargos karius porterio 
stiklu ir per pirmus sekmadienio pasivaikščiojimus būtinai palepin- 
davo berniuką — perpenėdavo obuoliais ir meduoliais, aiškiai kenk- 
damas jo sveikatai. Pagaliau Amelija pareiškė niekada nebeleisianti 
Džordžio pasivaikščioti su seneliu, jeigu tas iškilmingai, garbės žodžiu 
nepasižadės neduoti vaikui pyragaičių, saldainių ir kitokių prekiau- 
tojų būdelėse parduodamų skanėstų. 

Ponios Sedli ir dukters santykiai per tą berniuką buvo šiek tiek 
atšalę, jos ėmė slapčia viena kitai pavyduliauti. Vieną vakarą, kai 
Džordžis dar buvo visai kūdikis, Amelija darbavosi savo mažytėje 
svetainėje ir nepastebėjo, kad senoji išėjo, staiga išgirdo, kaip suri- 
ko iki tol ramiai miegojęs vaikas. Įpuolusi į vaiko kambarį, ji užtiko 
vydusi tokį pasikėsinimą į jos motinišką autoritetą, geriausia ir švel- 
niausia iš visų mirtingųjų pašiurpo ir sudrebėjo iš pykčio. Jos skruos- 
tai, visuomet išblyškę, nukaito ir pasidarė tokie raudoni kaip tais 
laikais, kada jai tebuvo dvylika metų. Ji pagriebė kūdikį iš motinos 
rankų ir stvėrė nuo stalo buteliuką, gerokai užrūstindama senąją 
damą, kuri nustebusi spoksojo į ją, laikydama nelemtą arbatinį 
šaukščiuką. 

Amelija sviedė buteliuką į židinį, ir jis sudužo. 

— Aš neleisiu, mamyte, kad man kas nuodytų kūdikį! — sušuko 
Emi, abiem rankom apkabinusi vaiką, smarkiai sūpuodama jį, Žai- 
buojančias akis įsmeigusi į motiną. 

— Nuodytų, Amelija? — tarė senoji.— Ir šitaip tu drįsti man sa- 
kyti? 

— Vaikas negaus jokių kitų vaistų, kaip tik tuos, kuriuos jam 
siunčia ponas Pestleris. Jis man sakė, kad Defio eliksyras — 
nuodai. 

— Ak, taip! Vadinasi, tu manai, kad aš — žudikė, — atsakė po- 
nia Sedli.— Šitaip tu kalbi su savo motina. Mane užgriuvo nelaimės, 
aš nusigyvenau: kadaise turėjau savo karietą, o dabar vaikštau pės- 
čia. Bet iki šiol nežinojau, kad esu žudikė, taigi dėkui už tokią nau- 
jieną! 

— Mamyte,— sušuko vargšelė, visuomet linkusi pravirkti, — ne- 
pykit ant manęs. Aš... aš nemaniau, tai yra aš nenorėjau pasakyti, 
kad jūs norite padaryti ką bloga šiam brangiam kūdikiui, tik... 

— O ne, mieloji... tu tik pasakei, kad aš žudikė; tokiu atveju ver- 
čiau mane tegu pasiunčia į Senąjį Beilį'. Nors aš tavęs nenunuodijau, 
kai buvai vaikas, 0 gražiausiai išauklėjau, parūpinau brangiau- 
sius mokytojus, kokius tik galima gauti už pinigus. Taip, aš išmai- 
tinau penkis vaikus, tris palaidojau; 0 toji dukrelė, kurią labiausiai 
mylėjau, kurią slaugiau, kada jai kalėsi dantukai, kai ji sirgo krupu 
ir tymais, ir kokliušu, kuriai samdžiau užsienietes mokytojas, nepai- 
sydama išlaidų, o paskui pasitobulinti siunčiau į Minervos pensio- 
ną,— juk aš pati, tokia būdama, nieko panašaus neregėjau, bet 
gerbiau savo tėvą ir motiną, kad Dievas prailgintų man gyvenimą 
žemėje, stengiausi būti naudinga, nesėdėjau per dienų dienas susi- 
raukusi savo kambaryje ir nevaidinau didelės ponios, — ir štai duk- 
tė man sako, kad aš — žudikė!.. Ak ponia Osborn! Aš melsiuosi, 
kad fau niekada netektų sušildyti gyvatės savo užantyje! 

— Mamyte, mamyte!— sušuko apstulbusi Amelija, o kūdikis jos 
glėbyje ėmė pašėlusiai klykti. 

— Žudikė, iš tiesų! Klaupkis ir maldauk Dievą, kad jis apvalytų 
tavo piktą ir nedėkingą širdį ir atleistų tau, kaip ir aš atleidžiu. 

Ir ponia Sedli išpuolė iš kambario dar kartą iškošdama žodį „nuo- 
dai“ ir taip užbaigdama savo maloningą palaiminimą. 

Iki pat ponios Sedli gyvenimo pabaigos tas susikirtimas niekuo- 
met nebuvo visiškai užmirštas. Šis ginčas suteikė vyresniajai damai 
labai daug pranašumų, kuriais ji sugebėdavo pasinaudoti su tikrai 
moterišku išradingumu ir atkaklumu. Pavyzdžiui, daugelį savaičių 
po to ji beveik nekalbėjo su Amelija. Ji įspėjo tarnus, kad neliestų 
kūdikio, nes ponia Osborn gali įsižeisti. Ji prašydavo ateiti dukterį 
ir įsitikinti, kad į mažyčius valgio davinius, kurie kasdien buvo ver- 
dami Džordžiui, nededama nuodų. Kada kaimynai teiraudavosi 
apie berniuko sveikatą, ji pabrėžtinai liepdavo klausti ponią Osborn. 
Ji pati, matote, niekada nedrįstanti pasiteirauti, kaip jaučiasi kūdi- 
kis. Jinai nedrįstanti jo paliesti, nors jis — jos anūkas ir ji labai jį 
mylinti — juk ji nemokanti elgtis su vaikais, galinti jį užmušti. O 
kai ateidavo vaiko sveikatos patikrinti ponas Pestleris, sutikdavo gy- 
dytoją taip sarkastiškai ir su tokia panieka, kad jis pareiškė, jog net 
pati ledi Tislvud, kurią turėjęs garbės gydyti už atlyginimą, taip ne- 
sipūsdavusi kaip ponia Sedli, iš kurios jis niekad neimdavęs jokio 
užmokesčio. Ir labai gali būti, kad Emi, iš savo pusės, irgi pavydu- 
liavo kūdikio. O ar atsiras motina, nepavydinti toms, kurios prižiū- 
ri jų vaikus ir kurioms gali tekti pirmoji vieta jų širdutėse? Šiaip ar 

taip, kai tik kas imdavo globoti jos vaiką, ji pradėdavo nerimauti; 
nebeleido poniai Klep ir tarnaitei rengti ir prižiūrėti jo, drausdavo 
joms šluostyti savo vyro miniatiūrą, kabančią virš savo lovelės, tos 
pačios lovelės, su kuria ji išsiskyrė, vargšė „mergaitė, išeidama pas 
vyrą, ir į kurią dabar sugrįžo daugeliui ilgų, tylių, kupinų ašarų, bet 
vis dėlto laimingų metų. 

Šitame kambaryje buvo visa Amelijos meilė ir visas jos lobynas. 
Čia ji lepino savo berniuką ir, kupina karštos meilės, slaugė jį 
sergantį daugeliu vaikiškų ligų. Jis atsigimė į vyresnįjį Džordžą, tk 
geresnį, tarsi sugrįžusį iš dangaus. Daugybe vos juntamų balso at- 
spalvių, žvilgsnių ir judesių vaikas taip primindavo savo tėvą, jog 
našlės širdis spurdėdavo, kai ji glausdavo sūnelį. Berniukas dažnai 
klausdavo motiną, ko ji verkia. Dėl to, kad jis toks panašus į tėvą, 
atsakydavo ji nesivaržydama. Ji nuolatos pasakodavo jam apie ve- 
lionį tėvą ir aiškindavo, kaip ji mylėjusi Džordžą, — nekaltam nu- 
stebusiam vaikui būdavo daug atviresnė negu kitados pačiam Džor- 
džui ar bet kuriai patikimai jaunystės draugei. Su tėvais ji niekad 
apie tai nekalbėdavo, vengdavo atverti jiems širdį. Tikriausiai ma- 
žasis Džordžas negalėjo jos geriau už juos suprasti, bet tik į jo, tik 
į jo vieno ausis ji atvirai šnibždėdavo visas savo širdies paslaptis. 
Patsai šios moters džiaugsmas buvo panašus į širdgėlą arba bent toks 
švelnus, kad prasiverždavo ašaromis. Amelijos jausmai buvo to- 
kie trapūs ir drovūs, jog knygoje verčiau apie juos nekalbėti. Dakta- 
ras Pestleris (dabar populiariausias moterų gydytojas; jis važinėja 
prabangia tamsiai žalia karieta, tikisi, kad netrukus bus pakeltas į 
bajorus, ir turi nuosavus namus Mančesterio aikštėje) pasakojo 
man, kad jos sielvartas, kai teko atjunkyti berniuką, būtų galėjęs su- 
jaudinti Erodo širdį. Prieš daugelį metų tasai daktaras buvo labai 
švelnios širdies, ir jo Žmona tuomet ir ilgą laiką vėliau baisiausiai 
pavyduliavo poniai Amelijai. 

Galbūt daktarienė ir turėjo rimtų priežasčių pavyduliauti; didžio- 
ji dalis negausių Amelijos pažįstamų moterų juto tą pat ir labai pik- 
tinosi tuo susižavėjimu, kurį jai rodė priešingos lyties atstovai. Mat 
beveik visi vyrai, susidurdavę su Emi, pamildavo ją, nors paklausti, 
be abejo, nebūtų galėję pasakyti kodėl. Ji nebuvo nei labai šauni, 
nei sąmojinga, nei per daug protinga, nei itin graži. Bet kur tik pa- 
sirodydavo, jaudindavo ir žavėdavo visus vyrus taip pat neišvengia- 
mai, kaip sukeldavo savosios lyties atstovėms panieką ir nepasitikė- 
jimą. Aš manau, kad labiausiai žavėdavo jos silpnumas, savotiškas 

nuolankumas ir gležnumas; rodėsi, kad ji kreipiasi į kiekvieną vyrą, 
kurį tik sutikdavo, prašydama užuojautos ir globos. Mes jau matė- 
me, kaip pulke, nors ji ten kalbėjosi tik su nedaugeliu Džordžo drau- 
gų, visi jaunieji karininkai klube buvo pasiruošę traukti iš makštų 
kardus ir dėl jos kautis. Lygiai taip mažuose nameliuose ir nedide- 
liame pažįstamų būrelyje Fuleme ji visus sudomindavo ir visiems 
patikdavo. Jeigu ji būtų buvusi pati ponia Mengo iš garsiosios 
„Mengo, Plentein ir Ko“ firmos Kračed Frajers gatvėje, puikios 
Painerso vilos Fuleme savininkė, kurios vasarą dėjeuners* pagerb- 
davo atsilankymu hercogai ir grafai ir kuri, lydima didingomis liv- 
rėjomis pasipuošusių tarnų, važinėdavo po parapiją bėriais, kokių 
nerasi net Kensingtono karališkosiose arklidėse, — kartoju, net jeigu 
ji būtų buvusi pati ponia Mengo arba jos sūnaus žmona, ledi Meri 
Mengo (grafo Kaslmauldi duktė, kuri teikėsi ištekėti už firmos vado- 
vo), tai ir tuomet aplinkiniai prekybininkai nebūtų galėję parodyti 
jai daugiau pagarbos, negu rodydavo švelniai jaunajai našlei, kai ji 
praeidavo pro jų duris arba ką nors pirkdavo jų krautuvėse. 

Taigi ne tik pats daktaras ponas Pestleris, bet ir jo jaunasis asis- 
tentas ponas Lintonas, gydęs kambarines ir smulkius prekybininkus, — 
jį visuomet buvo galima matyti skaitant Times daktaro laukiamaja- 
me, — atvirai pasiskelbė ponios Osborn vergu. Tai buvo dailus jau- 
nas džentelmenas, ponios Sedli namuose sutinkamas mieliau negu jo 
patronas; ir jeigu kas negera ištikdavo Džordžį, jis, nė negalvodamas 
apie užmokestį, po du ar tris kartus per dieną užbėgdavo berniuko 
pasižiūrėti. Iš priėmimo kambario stalčiukų jis paimdavo mėtinių sal- 
dainių, tamarindų bei kitų skanėstų mažajam Džordžiui ir sutaisyda- 
vo tokių saldžių sirupų bei mikstūrų, jog vaikui būdavo visai malonu 
gydytis. Jis ir Pestleris, jo šefas, išsėdėjo kiauras dvi naktis tą atmin- 
tiną ir baisią savaitę, kai Džordžis sirgo tymais ir kada, pamatę mo- 
tinos siaubą, jūs galėjote pamanyt, jog iki tol dar niekas žemėje tymais 
nebuvo sirgęs. Ar juodu būtų kam nors kitam tiek padarę? Ar jie sėdėjo 
pas kilmingus kaimynus, kai Ralfas Plantagenetas, Gvendolina ir Gvi- 
neveris Mengo sirgo ta pačia vaikiška liga? Ar jie sėdėjo prie mažosios 
Meri Klep, šeimininko dukters, kuri apsikrėtė tymais nuo mažojo 
Džordžio? Teisybė verčia mus pasakyti, kad ne, nesėdėjo. Jie ramiau- 
siai miegojo — bent jau kai sirgo Meri — pareiškę, kad jos liga ne- 
pavojinga ir praeisianti beveik pati savaime, ir visiškai abejingai, vien 


* Pusryčius (pranc.). 

tik dėl akių, atsiuntė porą kartų mikstūros su chininu, kai mergaitė 
ėmė sveikti. 

Be to, priešais gyveno prancūzas riteris, dėstąs savo gimtąją kalbą 
įvairiose apylinkės mokyklose. Vakarais būdavo galima išgirsti, kaip 
jis savo bute senu išklerusiu smuiku groja senoviškus gavotus ir menu- 
etus. Kai tik šis mandagus senis, pasipuošęs pudruotu peruku, nė vieną 
sekmadienį nepraleidžiąs pamaldų Hamersmito vienuolyno koply- 
čioje, žodžiu, jokiais atžvilgiais, nei mintimis, nei elgsena, nei manie- 
romis nepanašus į tuos barzdotus laukinius savo tautiečius, kurie ir 
šiandien keikia klastingąjį Albioną ir šnairuoja į jus papsėdami ciga- 
rus, spoksodami iš Arkadų kiemo, — kai tik senasis riteris de Raudon- 
kelnis kalbėdavo apie ponią Osborn, pirmiausia šniaukštelėdavo žiups- 
nį tabako, gracingu rankos mostu nusipurtydavo dulkeles nuo ap- 
siausto, vėl suglausdavo pirštus, pridėdavo prie lūpų ir pasiuntęs oro 
bučinį sušukdavo: Ah! la divine crėature!* Jis dievagojosi ir visiems 
tvirtino, kad, Amelijai vaikščiojant Bromptono alėjomis, jai po kojų 
pražysta gėlės. Jis vadindavo Džordžį Kupidonu ir teiraudavosi nau- 
jienų apie Venerą, jo mamytę; aiškindavo apstulbusiai Beti Flenegen, 
jog ji esanti viena iš gracijų ir Reine des Amours** mėgstamoji pa- 
lydovė. 

Galima būtų išvardyti dar daugybę to lengvai ir nejučiomis įgyto 
populiarumo pavyzdžių. Argi ponas Binis, vietinės bažnytėlės, kurią 
lankydavo Sedlių šeima, malonus ir švelnus vikaras, nuolatos nelan- 
kydavo našlės? Jis kykodavo berniuką ant kelio, siūlydavosi mokyti 
jį lotynų kalbos, tuo piktindamas jo namuose šeimininkaujančią sen- 
mergę Savo seserį. 

— Ji niekuo nepasižymi, Bilbi,— įtikinėdavo toji dama.— Kai ji 
ateina pas mus arbatos gerti, iš jos per visą vakarą žodelio neištrauksi. 
Tai tik vargšas sentimentalus padarėlis! Ir esu tikra, kad ji visiškai ne- 
turi širdies. Vien tik dailus jos veidelis taip vilioja jus visus, džentel- 
menus. Panelė Grits, kuri turi penkis tūkstančius svarų metinių pa- 
jamų, o ateityje tikisi dar daugiau, yra dvigubai tvirtesnio būdo ir, 
mano manymu, tūkstantį kartų malonesnė; jeigu ji būtų truputį gra- 
žesnė, neabejoju, kad tu laikytum ją tobulybe. 

Labai gali būti, jog panelė Bini iš dalies sakė tiesą. Iš tikrųjų dailus 
veidelis visuomet patraukia vyrus, tuos nepataisomus vėjo botagus. 


* Ak, dieviška būtybė! (Pranc.) 
*+ Meilės karalienės (pranc.). 

Moteris gali būti protinga ir nekalta kaip Minerva, bet mes nekrei- 
piame į ją dėmesio, jeigu ji negraži. Kokių tiktai kaprizų nepateisins 
pora žibančių akių? Kokia paikybė, raudonų lūpų švelniai pasakyta, 
neatrodys mums maloni? Ir štai damos, visuomet pasižyminčios tei- 
singumu, nusprendžia: jeigu moteris graži, tai ir kvaila. Ak ponios, 
ponios, kiek daug jūsų yra ir negražių, ir neprotingų! 

Iš mūsų herojės gyvenimo tegalime papasakoti smulkių kasdie- 
ninių įvykių. Pasakojime apie ją negausu stebuklų, kaip, be abejo, 
mielas skaitytojas jau bus pastebėjęs; ir jeigu per septynerius metus 
nuo sūnaus gimimo kas nors būtų rašęs tikslų jos gyvenimo dieno- 
raštį, maža jame būtų buvę įvykių, reikšmingesnių už pirmesniuose 
puslapiuose aprašytus tymus. Tiesa, vieną kartą reverendas ponas 
Binis, kurį neseniai minėjome, nepaprastai nustebino Ameliją, pa- 
prašydamas pakeisti Osborno pavardę į jojo. Ji, visa išraudusi, su aša- 
romis akyse, drebančiu balsu padėkojo jam už garbę, už visą dėmesį 
Jai ir jos vargšui berniukui, bet pareiškė, kad ji niekuomet, niekuo- 
met negalėsianti galvoti apie jokį kitą, kaip tik apie savo vyrą, kurio 
ji neteko. 

Balandžio 25-ąją ir birželio 18-ą4ją — vestuvių ir vyro mirties die- 
nomis — ji visiškai neišeidavo iš kambario — skirdavo tas dienas 
(nekalbant apie begalines liūdnų nakties apmąstymų valandas, kai 
sūnelis miegodavo lopšyje greta lovos) mirusiojo draugo atminimui. 
Dieną ji būdavo veiklesnė. Mokydavo Džordžį skaityti bei rašyti ir 
truputį piešti. Ji skaitydavo knygas, kad galėtų papasakoti berniukui 
įvairių istorijų. Kai, veikiamas aplinkinio pasaulio, ėmė plėstis jo aki- 
ratis ir busti protas, kaip išmanydama mokė vaikutį pažinti Kūrėją. 
Kiekvieną vakarą ir kiekvieną rytą (apimti didingo ir jaudinančio 
bendrumo, kuris, man rodos, priverstų virpėti širdį kiekvienam, kas 
tai yra matęs ar pats pergyvenęs) motina ir berniukas kartu melsdavosi 
Dangiškajam Tėvui: motina sudėdavo į maldą visą savo švelnią sielą, 
o vaikas kartodavo jos žodžius. Ir kiekvieną rytą jie melsdavo Dievą 
laiminti brangųjį Tėvelį, lyg jis būtų gyvas ir gyventų viename kam- 
baryje su jais. 

Daug valandų kas dieną Emi sugaišdavo prausdama ir rengdama 
jaunąjį džentelmeną, vedžiodama jį pasivaikščioti rytais prieš pusry- 
čius ir prieš seneliui išeinant „su reikalais“, siūdama įstabiausius ir 
prašmatniausius drabužėlius, kuriems taupi našlė sukarpydavo ir 
perdirbdavo kiekvieną lopinėlį savo puošnių rūbų, kuriuos ji nešiojo 
ligi vyro mirties, — nes pati ponia Osborn (keldama apmaudą savo 

motinai, mėgstančiai puoštis, ypač po to, kai jie nuskurdo) visuomet 
dėvėdavo juodas sukneles ir šiaudines skrybėles su juodais kaspinais. 
Visą kitą laiką ji skirdavo motinai ir senam tėvui. Ji pasistengė išmok- 
ti kribidžą ir dažnai lošdavo su senuoju džentelmenu tais vakarais, 
kai jis neidavo į savo klubą. Ji dainuodavo jam, kai jis norėdavo 
paklausyti dainavimo, ir tai būdavo geras ženklas, nes aidint muzikai 
senis visuomet saldžiai užmigdavo. Ji perrašinėdavo jam daugybę 
raštų, laiškų, prospektų ir planų. Iš jos ranka.rašytų pranešimų buvę 
senojo džentelmeno pažįstami sužinodavo, kad jis pasidarė „Juodųjų 
deimantų ir anglių be pelenų“ bendrovės agentu ir gali parūpinti 
savo draugams bei visuomenei geriausių anglių po tiek ir tiek šilingų 
už čeldroną “. Jam belikdavo šiuos prospektus įmantriai pasirašyti ir 
virpančia klerko rašysena užadresuoti. Vienas iš tų popierių buvo pa- 
siųstas majorui Dobinui į N pulką per ponus Koksą ir Grinvudą; bet 
majoras tuo metu buvo Madrase, ir jam nelabai tereikėjo anglių. Jis vis 
dėlto pažino ranką, kuri parašė tą prospektą. Gerasis Dieve! Ko jis ne- 
būtų atidavęs, kad galėtų laikyti ją savojoje! Majorui atėjo ir kitas 
prospektas, pranešąs, kad Džonas Sedlis ir Ko, įkūrę agentūras Oporte, 
Bordo ir Sen Meri, gali pigiai ir palankiausiomis sąlygomis pasiūlyti 
savo draugams ir plačiajai visuomenei geriausio ir garsiausio portvei- 
no, chereso ir klareto. Pasinaudodamas šiuo pranešimu, Dobinas pris- 
pyrė gubernatorių, vyriausiąjį kariuomenės vadą, teisėjus, pulko drau- 
gus ir visus, ką tik pažinojo iš vadovaujančių asmenų, ir nusiuntė 
Sedlio ir Ko firmai tiek užsakymų vynui, jog visiškai apstulbino poną 
Sedlį ir poną Klepą, kurie ir sudarė visą minėtąją bendrovę. Tačiau po 
pirmojo nepaprasto pasisekimo, kurio paakintas vargšas Sedlis jau 
ketino statydintūs Sityje namus, įsitaisyti nuosavą doką ir agentų visose 
pasaulio šalyse, daugiau užsakymų nebebuvo. Matyti, senasis džentel- 
menas nebemokėjo, kaip kadaise, pažinti gero vyno; majorą Dobiną 
keikė visose karininkų valgyklose už bjaurius gėrimus, kurie buvo už- 
sakyti pagal jo rekomendacijas. O Džozas, sulaukęs paaukštinimo ir 
paštu pluoštą šitų bakchanališkų prospektų su tėvo prierašu, pranešan- 
čiu, kad vyresnysis Sedlis tikisi jo pagalbos šiam sumanymui įgyven- 
dinti ir siunčia jam partiją rinktinių vynų, kaip nurodyta važtarašty je, 
taip pat sūnaus vardu išduotus vekselius — išlaidoms padengti. Džozas 
nenorėjo net pagalvoti, kad jo tėvas, valstybinių mokesčių, valdybos 
nario Džozo Sedlio tėvas, pasidarė vyno pirkliu, kaulijančiu užsakymų, 
tai tas pat, lyg jo tėvas būtų Džekas Kečas!'; ir jis pasipiktinęs atmetė 


Tuštybės mugė 38 


vekselius ir parašė senajam džentelmenui piktą laišką, prašydamas pa- 
likti jį ramybėje. Protestuotieji vekseliai grįžo atgal, o Sedlis ir Ko 
buvo priversti juos apmokėti iš Madraso operacijos pelno ir iš Ameli- 
jos santaupų. 

Be penkiasdešimties svarų metinės pensijos, kaip pranešė vyro tes- 
tamento vykdytojas, ji turėjo dar penkis šimtus svarų, likusių, vyrui 
mirus, agentų žinioje; šią sumą Dobinas, Džordžo globėjas, siūlė in- 
vestuoti su 8 procentų metiniu pelnu į vieną Indijos verslovę. Ponas 
Sedlis, įtaręs, kad majoras turįs kažkokių savanaudiškų sumetimų, 
griežtai pasipriešino tam planui. Jis nuėjo pas agentus ir asmeniškai 
pareiškė protestą prieš tokį minėtojo kapitalo panaudojimą. Ten jis 
nustebęs sužinojo, kad niekas jiems tokios sumos nebuvo patikėjęs, 
kad velionio kapitono pinigų nelikę nė šimto svarų, o kalbamieji penki 
šimtai svarų sudaro atskirą sumą, apie kurią žinoma tik majorui Dobi- 
nui. Galutinai įsitikinęs, kad kažkas negerai, senis Sedlis ėmė persekioti 
majorą. Kaip artimiausias savo dukrai žmogus, jis pareikalavo velionio 
kapitono finansinių reikalų ataskaitos. Dobinas sumišo, paraudo ir 
ėmė mikčioti, senis dar labiau įtikėjo, jog turįs reikalų su sukčiumi. 
Iškilmingu tonu jis išrėžė šiam karininkui, anot jo, „visą tiesą į akis“: 
tiesiai pareiškė, kad majoras neteisėtai pasisavinęs jo velionio žento 
pinigus. 

Dabar Dobinui trūko kantrybė, ir jeigu jo kaltintojas nebūtų buvęs 
toksai senas ir toks palūžęs, abu džentelmenai, sėdį prie stalelio Slo- 
terso kavinėje, būtų susivaidiję. 

— Eime į viršų, pone, — sušnypštė majoras, — reikalauju, kad jūs 
eitumėte į viršų, ir aš jums parodysiu, kas yra nukentėjęs: vargšas 
Džordžas ar aš. 

Nusitempęs senąjį džentelmeną į savo miegamąjį, jis išsitraukė iš 
stalčiaus Osborno sąskaitas ir pundelį jo pasirašytų skolinių pasižadė- 
jimų, kuriuos, reikia pasakyti, jaunasis Osbornas visuomet būdavo 
pasirengęs pasirašyti. 

— Džordžas apmokėjo savo vekselius išvažiuodamas iš Anglijos, — 
kalbėjo Dobinas,— bet jis neturėjo nė šimto svarų, kai krito kautynių 
lauke. Aš ir vienas kitas karininkas surinkome iš savo santaupų nedi- 
delę sumelę, o jūs dar drįstate mums sakyti, kad mes mėginame api- 
plėšti našlę ir našlaitį. 

Sedlis labai susigėdo ir gailėjosi, nors iš tiesų Viljamas Dobinas ge- 
rokai pamelavo: visa ši suma ligi paskutinio šilingo buvo jo vieno pi- 

nigai; jis palaidojo savo draugą ir apmokėjo visas išlaidas, susijusias 
su ta baisia nelaime ir vargšės Amelijos išvažiavimu. 

Senasis Osbornas nė karto nesiteikė pagalvoti apie šias išlaidas, 
apie jas nepagalvojo nė vienas Amelijos giminaitis, nekalbant apie ją 
pačią. Ji visiškai pasitikėjo majoru Dobinu, kaip buhalteriu, nesigilino 
į šiek tiek supainiotus jo skaičiavimus ir nė trupučio nenumanė, kiek 
daug ji jam skolinga. 

Du ar tris kartus per metus, tesėdama savo pažadą, ji rašydavo jam 
laiškus į Madrasą — laiškus, kuriuose kalbėdavo apie mažąjį Džordžį. 
Kaip Viljamas brangino tuos laiškus! Kiekvieną sykį, kai Amelija pa- 
rašydavo, jis jai atsakydavo, tačiau negavęs laiško nerašydavo. Bet 
siuntinėjo jai ir savo krikštasūniui begales dovanų atminimui. Jis už- 
sakė ir išsiuntė dėžę kaklajuosčių ir puikius kinų darbo dramblio kau- 
lo šachmatus. Pėstininkai buvo žali ir balti žmogiukai su tikrais kar- 
dais ir skydais, žirgai — raiteliai, bokštai — drambliai su bokšteliais 
ant nugaros. 

— Pačios ponios Mengo šachmatai Painerso viloje buvo toli gražu 
ne tokie puikūs, — pastebėjo ponas Pestleris. 

Šitie šachmatai Džordžiui buvo didžiausias džiaugsmas, ir jis spaus- 
dintomis raidėmis parašė pirmąjį laišką krikštatėviui, dėkodamas už 
dovaną. Dobinas atsiųsdavo uogienių ir marinadų; jaunasis džentel- 
menas jų tiek slapta prisivalgė, pasiėmęs iš bufeto, jog vos galo negavo. 
Jam atrodė, kad tai buvusi bausmė už vagystę: taip jie jam išdegino 
gerklę. Emi komiškai aprašė majorui šį nelaimingą įvykį. Dobinas 
apsidžiaugė, kad jos nuotaika giedrėja ir kad ji dabar kartkartėmis gali 
būti linksmai nusiteikusi. Dobinas atsiuntė dvi skaras: baltą jai pačiai 
ir juodą su palmių lapais — jos motinai, taip pat dvi šiltas žiemines 
kaklajuostes ponui Sedliui ir Džordžiui. Skaros kainavo bent po pen- 
kiasdešimt ginėjų, kaip nusprendė ponia Sedli. Ji prašmatniai apsi- 
siausdavo savąja eidama į bažnyčią, ir pažįstamos moterys sveikin- 
davo ją su tokia puikia dovana. Amelijos skara taip pat dailiai tiko 
prie jos juodos kuklios suknelės. 

— Kaip gaila, kad ji nė girdėti apie jį nenori, — sakydavo ponia 
Sedli poniai Klep ir kitoms draugėms Bromptone.— Džozas tikra: 
niekuomet nėra atsiuntęs tokių dovanų, šykšti mums visko. Aišku, 
kad majoras iki ausų ją įsimylėjęs, bet kai tik aš jai užsimenu, ji pa- 
rausta ir pradeda verkti, užlipa aukštyn ir sėdi su savo miniatiūra. 
Man bloga nuo tos miniatiūros. O, kad mes niekuomet nebūtume su- 
sitikę su tais bjaurybėm Osbornais, kurie temoka didžiuotis savo turtais. 

Tarp tokių kuklių įvykių ir žmonių praslinko Džordžo kūdikystė, 
berniukas išaugo gležnas, moterų išpaikintas, įpratęs įsakinėti savo 
romiai motinai, kurią jis karštai mylėjo. Jis valdė ir visą kitą jį supantį 
pasaulėlį. Jam augant, vyresnieji labai stebėjosi jo išdidžia elgsena ir 
nepaprastu panašumu į tėvą. Jis klausinėdavo apie viską, kaip kad 
daro smalsūs vaikai. Stebėdamasis gudriomis jo pastabomis ir klausi- 
mais, senelis įkyrėjo visai smuklei pasakojimais apie berniuko moky- 
tumą ir genialumą. Seneliui berniukas būdavo geraširdiškai abejingas. 
Mažas jo artimųjų būrelis buvo įsitikinęs, kad kito tokio berniuko 
nerasi visame pasaulyje. Džordžis, paveldėjęs tėvo išdidumą, gal net ir 
galvojo, jog jie neklysta. 

Kai jam buvo maždaug šešeri metai, Dobinas ėmė jam labai dažnai 
rašyti. Majoras norėjo sužinoti, ar Džordžis ruošiasi lankyti mokyklą, 
ir tikėjosi, kad jis ten šauniai pasirodys; o gal norįs turėti gerą moky- 
toją namuose? Kai atėjo metas mokytis, jo krikštatėvis bei globėjas 
užsiminė turįs vilties, kad jam bus leista apmokėti visas Džordžio au- 
klėjimo išlaidas, nes jos labai apsunkinsiančios jo motiną. Žodžiu, ma- 
Joras visą laiką galvojo apie Ameliją ir jos berniuką; per įgaliotinius 
aprūpindavo jį iliustruotomis knygomis, dažais, rašymo lentelėmis, 
visomis įmanomomis žaidimo ir mokymosi priemonėmis. Trys dienos 
prieš šeštąjį Džordžio gimtadienį kažkoks džentelmenas, tarno lydi- 
mas, dvitekiniu vežimu privažiavo prie pono Sedlio namų ir pareiškė 
atvykęs pasimatyti su jaunuoju ponu Osbornu. Tai buvo ponas Vulsis, 
karinių drabužių siuvėjas iš Konduito gatvės: majoro pavestas, jis at- 
vyko išmatuoti jaunojo džentelmeno, norėdamas pasiūti jam kostiu- 
mėlį. Jis turėjęs garbės kadaise siūti kapitonui, jaunojo džentelme- 
no tėvui. 

Kartais — be abejo, taip pat majoro pageidavimu — jo seserys pa- 
nelės Dobin užsukdavo pas juos su šeimos karieta ir pakviesdavo Ame- 
liją su berniuku pasivažinėti. Jų globa ir meilumas labai varžydavo 
Ameliją, bet ji pakęsdavo tai gana ramiai, nes iš prigimties buvo nuo- 
laidi; be to, vėžinimasis puikia karieta teikė didžiulį malonumą Džor- 
džiui. Kai kada abi damos prašydavo palikti vaiką su jomis ištisą die- 
ną, Ir jis visuomet džiaugsmingai vykdavo į gražų namą su dideliu 
sodu Denmark Hile, kur jos gyveno ir kur šiltnamiuose sirpo tokios 
puikios vynuogės, o ant sienų — persikai. 

Vieną dieną jos maloniai apsilankė pas Ameliją su naujiena, kuri, 
kaip jos buvo įsitikinusios, būsianti jai maloni... esą kai kas labai įdo- 
maus apie jų brangųjį Viljamą. 

— Kas yra? Gal jis grįžta? — paklausė Amelija, ir jos akys nušvi- 
to džiaugsmu. 

Oi, ne, visiškai ne, — bet jos turinčios labai rimtą pagrindą manyti, 
kad brangusis Viljamas netrukus ves... labai artimos Amelijos draugės 
giminaitę panelę Glorviną O'Daud, pono Maiklo O'Daudo seserį, at- 
vykusią pas ponią O'Daud į Madrasą... labai gražią ir išauklė- 
tą merginą, kaip visi sako. 

Amelija tik pasakė „O!“ Ji iš tikrųjų esanti labai labai paten- 
kinta. Tiesa, jos manymu, Glorvina negalinti būti panaši į jos senąją 
pažįstamą, reto gerumo moterį, bet... bet... jai iš tikro esą labai smagu. 
Ir kažkokių man nesuprantamų jausmų paveikta, ji pagriebė Džordžį 
ir be galo meiliai išbučiavo. Kai Emi paleido berniuką, jos akys buvo 
visai sudrėkusios, ir ji beveik nepratarė nė žodžio per visą pasivaži- 
nėjimą... nors iš tikrųjų buvo labai labai patenkinta. 

Pareiga verčia mus trumpam laikui grįžti pas kai kuriuos senus 
Hempšyro pažįstamus, kurių viltys paveldėti turtingos giminaitės tur- 
tą taip apgailėtinai sužlugo. Bjutui Kroliui, kuris tikėjosi iš sesers 
trisdešimt tūkstančių svarų, buvo didelis smūgis gauti tik penkis. Ap- 
mokėjus jo paties ir sūnaus Džimo skolas koledže, iš tos sumos labai 
nedaug beliko keturių negražių dukterų kraičiui. Ponia Bjut taip nie- 
kuomet ir nesužinojo, teisingiau nenorėjo prisipažinti, kiek jos pa- 
čios tironiškas elgesys prisidėjo prie vyro nusigyvenimo. Ji prisieki- 
nėjo padariusi visa, ką tik galinti padaryti moteris. Argi ji kalta, kad 
nesugeba padlaižiauti kaip jos veidmainys sūnėnas Pitas Krolis? Ji 
linkėjo jam tos laimės, kurią jis nusipelnė savo nesąžiningai gautu 
laimikiu. 

— Bent jau pinigai liks šeimoje, — maloningai pareiškė ji.— Pitas 
niekuomet jų neišleis, mano brangusis, tai tikras dalykas, nes didesnio 
nago nerasi visoje Anglijoje, ir jis toks pat nepakenčiamas, tik kito- 
niškai, kaip ir jo išlaidūnas brolis, tas plevėsa Rodonas. 

Ir taip ponia Bjut, praėjus pirmam įtūžio ir nusivylimo protrūkiui, 
pradėjo kaip įmanydama geriau prisitaikyti prie pasikeitusių aplin- 

kybių, būtent visomis išgalėmis taupyti ir mažinti išlaidas. Ji mokė 
savo dukras linksmai pakęsti neturtą ir prasimanydavo tūkstančius 
gudriausių priemonių skurdui paslėpti arba jo išvengti. Su pagirtina 
energija ji vedžiodavo savo dukras į pobūvius, maloniai ir meiliai vai- 
šindavo savo draugus pastorate, net kur kas dažniau negu anksčiau, 
kada jai dar šypsojosi panelės Kroli palikimas. Iš jos elgesio niekas 
nebūtų galėjęs pasakyti, kad jų šeimos lūkesčiai žlugę; lygiai taip pat 
iš jos dažnų pasirodymų visuomenėje nebūtų buvę įmanoma atspėti, 
kad jai labai striuka ir kad ji namie net žmoniškai nepavalgo. Jos duk- 
terys ėmė daug puošniau rengtis negu bet kada anksčiau. Jos būdavo 
visuose Vinčesterio ir Sautemptono vakarėliuose, patekdavo net į 
Kauzą per žirgų lenktynių pobūvius ir irklavimo varžybų proga. Jų 
karieta, pakinkyta tiesiog nuo plūgo paimtais arkliais, be paliovos va- 
žinė.+, kol pagaliau žmonės bemaž ėmė tikėti, kad visos keturios sese- 
rys gavo kraitį iš tetos, kurios vardą šeimos nariai viešai minėdavo tik 
su švelniausiu dėkingumu ir pagarba. Aš nežinau labiau paplitusio 
melo Tuštybės mugėje, ir ypač įsidėmėtina, kad meluojantys žmonės 
patys save gerbia už tokį veidmainiavimą ir įsivaizduoja esą labai do- 
ri ir pagirtini, nes jiems pavyksta apdumti visuomenei akis, nuslėpti 
savo pajamų dydį. 

Ponia Bjut, be abejo, tarėsi esanti viena iš doriausių moterų Angli- 
joje, ir jos laiminga šeima buvo pavyzdys pašaliniams žmonėms. Mer- 
ginos buvo tokios linksmos, tokios meilios, taip gražiai išauklėtos, to- 
kios kuklios! Marta puikiai tapė gėles ir aprūpindavo savo kūriniais 
pusę labdarybės mugių grafystėje; Emi buvo tikra grafystės lakštin- 
gala, ir jos eilėraščiai, spausdinami Hampshire Telegraph, teikė gar- 
bės laikraščio poezijos skyreliui. Fani ir Matilda dainuodavo duetus, 
mamytei akompanuojant, o kitos dvi seserys sėdėdavo apsikabinusios 
ir jausmingai klausydavosi. Niekas nematė, kaip vargšės merginos 
kaldavo tuos duetus namuose. Niekas nežinojo, kaip mamytė ištisas 
valandas griežtai jas treniruodavo. Žodžiu, ponia Bjut linksma mina 
pasitiko likimo išdaigas ir garbingiausiu būdu stengėsi pasirodyti, kad 
gerai gyvena. 

Ponia Bjut padarė visa, ką tik galėjo padaryti gera ir garbinga mo- 
tina. Ji kviesdavo į savo namus jachtininkus iš Sautemptono, dvasi- 
ninkus iš Vinčesterio katedros ir karininkus iš vietinių kareivinių. 
Per teismo sesijas mėgindavo prisivilioti jaunus advokatus ir skatin- 
davo Džimą vestis namo draugus, su kuriais jis dalyvaudavo jo dide- 
nybės medžioklėse. Ko tik nepadarytų motina mylimų vaikelių labui! 

Aišku, kad tarp tokios motinos ir jos svainio, baisiojo rūmų baro- 
neto, galėjo būti labai nedaug bendra. Bjuto ir jo brolio sero Pito san- 
tykiai buvo visiškai nutrūkę. Ir nė vienas kaimynas nepalaikė pažinties 
su seru Pitu, nes baronetas pasidarė visos grafystės gėda. Sendamas jis 
ėmė vis labiau bodėtis padoria draugija, ir nuo to laiko, kai Pitas ir 
ledi Džeinė po vestuvių aplankė jį su oficialiu vizitu, jo rūmų vartai 
nebeatsidarė nė vienai džentelmeno karietai. 

Tai buvo baisus ir nelemtas vizitas, apie kurį šeima niekad negalė- 
davo pagalvoti be siaubo. Pitas persimainiusiu veidu prašydavo žmo- 
ną niekuomet apie jį neužsiminti, ir tiktai per ponią Bjut, kuri tebe- 
žinojo viską, kas darosi rūmuose, visi patyrė, kaip seras Pitas priėmė 
sūnų ir marčią. 

Kai jie važiavo parko alėja savo švarute ir puošnia karieta, Pitas, 
apimtas siaubo ir pasipiktinęs, pastebėjo didelius tuščius tarpus tarp 
medžių, jo medžių, kuriuos senasis baronetas kirto be jokios atodai- 
ros. Parkas atrodė baisiai apleistas ir niūrus. Keliai buvo prastai prižiū- 
rimi, ir dailioji karieta visą laiką taškydamasi klampojo per purvą ir 
grimzdo į gilius klanus. Didelė aikštelė priešais terasą ir laiptus buvo 
juoda ir apsamanojusi, kadaise puošnios gėlių lysvės — apleistos ir 
apaugusios piktžolėmis. Beveik visos namo fasado langinės buvo už- 
darytos; tik ilgokai paskambinus, buvo atšauta durų velkė, ir kai pa- 
galiau Horoksas įleido Karalienės Krolio įpėdinį ir j0 nuotaką į pro- 
senelių būstą, kažkokia kaspinuota būtybė šmėstelėjo juodais ąžuo- 
liniais laiptais ir išnyko viršuje. Horoksas nuvedė juos į vadinamąją 
sero Pito „biblioteką“, ir juo labiau Pitas ir Džeinė artėjo prie tos 
namų dalies, juo labiau juto tabako kvapą. 

— Seras Pitas ne visai sveikas, — atsiprašinėdamas pastebėjo Ho- 
roksas ir užsiminė, kad jo šeimininkui į strėnas įsimetęs skausmas. 

Bibliotekos langai žvelgė į priekinę alėją ir parką. Seras Pitas buvo 
atidaręs langą ir vainojo foreiterį bei Pito tarną, kurie, matyti, ruo- 
šėsi iškelti bagažą iš karietos. 

— Nelieskit lagaminų! — šaukė jis, rodydamas pypke, kurią laikė 
rankoje.— Tai tik rytinis vizitas, Takeri, kvaily! Viešpatie, ko to arklio 
kanopos taip sutrūkinėjusios?' Argi „Karaliaus galvoje“ neatsirado 
žmogaus, kuris jas truputį pateptų? Kaip gyvuoji, Pitai? Kaip gyvuo- 
jate, brangute? Atvykot aplankyti senio, ką? Dievaži, jūsų visai dailus 
snukutis! Jūs nė kiek nepanaši į tą arkliabūdę savo močią. Eikšekit ir 
pabučiuokit senį Pitą kaip gera mergytė! 

Jo apkabinimas truputį sutrikdė marčią, kaip ir turi būti, jei gla- 

monėtis lenda nesiskutęs, pasmirdęs tabaku senas džentelmenas. Bet 
ji prisiminė, kad jos brolis Sautdaunas irgi su ūsais ir rūko cigarus, 
todėl nuolankiai pakentė baroneto meilumą. 

— Pitas pastorėjo,— tarė baronetas, išliejęs savo jausmus.— Ar jis 
jums skaito labai ilgus pamokslus, brangioji? Šimtąją psalmę, vaka- 
rinį himną, ar ne, Pitai? Atnešk taurę malmaziškojo vyno ir keksą 
miledi Džeinei, Horoksai, avigalvi, ir nestypsok išpūtęs akis lyg riebus 
meitėlis! Aš nekviesiu jūsų paviešėti, brangute, jums čia būtų per daug 
nuobodu, pagaliau ir mums su Pitu nebūtų iš to nieko gera. Aš jau 
senas žmogus ir turiu savo silpnybių: pypkę, vakarais triktraką. 

— Aš moku lošti triktraką, sere,— juokdamasi pareiškė ledi Džei- 
nė.— Lošdavau su tėveliu ir panele Kroli. Ar ne tiesa, pone Kroli? 

— Ledi Džeinė moka lošimą, kuris, anot jūsų, taip labai jums pa- 
tinka, sere,— išdidžiai tarė Pitas. 

— Bet dėl to jai neverta pasilikti. Ne, ne, verčiau grįžkite į Mad- 
berį ir pradžiuginkite ponią Rinser arba važiuokite į pastoratą ir pa- 
kvieskite pietų Bjutą. Galiu užtikrinti, kad jis bus sužavėtas, jis taip 
jums dėkingas, kad gavote senės pinigus! Cha cha! Jų dalis bus išleista 
rūmams atremontuoti, kai manęs nebeliks šiame pasaulyje. 

— Aš pastebėjau, sere, — tarė Pitas pakeldamas balsą, — kad jūsų 
žmonės kerta medžius. 

— Ta-aip, ta-aip, oras labai puikus, visai gerai šiam metų laikui, — 
atsakė seras Pitas, netikėtai apkurtęs.— Bet aš jau senstu, Pitai, ma- 
tai. O ir tu, ačiū Dievui, jau baigi penktą dešimtį. Bet jis dar gerai at- 
rodo, mano dailioji ledi Džeine, ar ne? Vis per pamaldumą, blaivumą 
ir dorą gyvenimą. Pažvelkit į mane, man jau nedaug betrūksta iki aš- 
tuonių dešimčių. Chi chi! — Ir jis ėmė juoktis, pašniaukė tabako, 
mirktelėjo marčiai ir įgnybo jai į ranką. 

Pitas dar kartą ėmė kalbėti apie medžius, bet baronetas vėl tučtuo- 
jau apkurto. 

— Aš jau labai senas, ką ir bekalbėti, ir visus šiuos metus mane 
žiauriai kankino strėnos. Nebeilgai aš gyvensiu šioje žemelėje, bet 
džiaugiuosi, kad jūs atvykote, martele. Man patinka jūsų veidelis, 
ledi Džeine: jis neturi nieko bendra su tais bjauriais plačiažandžiais 
Binkiais; ir aš jums padovanosiu kai ką gražaus, brangioji, ką jūs galė- 
tumėte užsidėti eidama į karaliaus rūmus. 

Ir jis nušlepsėjo per kambarį prie spintelės, iš kurios ištraukė mažą 
seną dėželę su gana vertingomis brangenybėmis. 

— Imkite, brangute, — tarė jis.— Tai priklausė mano motinai, o 

vėliau — pirmajai ledi Kroli. Dailūs perlai... nedovanojau jų gele- 
žies pirklio dukteriai. Ne ne! Imkite ir greičiau paslėpkite, — pasakė 
jis, įbrukdamas jai į ranką dėželę ir skubiai užtrenkdamas spintelės 
duris tą akimirką, kai Horoksas įžengė su padėklu. 

— Ką jūs padovanojote Pito žmonai? — paklausė kaspinuotoji 
būtybė, kai Pitas ir ledi Džeinė atsisveikino su senuoju džentelmenu. 

Tai buvo panelė Horoks, ekonomo duktė — paskalų, pasklidusių 
po visą grafystę, kaltininkė, dama, kuri dabar Karalienės Krolyje bu- 
vo beveik vienvaldė. 

Šitos Kaspinuotės iškilimą ir sėkmę visa šeima ir grafystė sutiko 
pasipiktinę. Kaspinuotė atidarė sąskaitą Taupomojo banko Mad- 
berio skyriuje; Kaspinuotė važinėdavo į bažnyčią, visiškai užvaldžiusi 
ponio traukiamą ekipažėlį, skirtą rūmų tarnams. Daugelis tarnų jos 
pageidavimu buvo atleisti. Škotas sodininkas, dar išlikęs namuose, — 
jis didžiavosi savo špaleriais bei šiltadaržiais ir gaudavo gan gražų 
pelną iš savo nuomojamo sodo, kurio vaisius pardavinėdavo Sautemp- 
tone, — vieną saulėtą rytą užtiko Kaspinuotę valgant persikus ties pie- 
tine siena ir gavo antausį, kai pradėjo priekaištauti dėl šio pasikė- 
sinimo į savo nuosavybę. Ir štai sodininkas, jo žmona škotė ir jų vaikai 
škotukai — vieninteliai garbingi Karalienės Krolio gyventojai — 
turėjo išsikraustyti su visa manta; neprižiūrimi puikūs sodai sunyko, 
o gėlių lysvės apaugo piktžolėmis. Vargšės ledi Kroli rožynas virto 
laukine dykviete. Tik du ar trys tarnai dar drebėjo niūriame tarnų 
kambaryje. Ištuštėję ūkio trobesiai ir arklidės buvo užkalti ir pusiau 
sugriuvę. Seras Pitas gyveno vienišas ir kiekvieną vakarą girtuokliavo 
su ekonomu, arba ūkio vedėju (kaip jis dabar ėmė save vadinti) Ho- 
roksu, ir nedorėle Kaspinuote. Seniai praėjo tie laikai, kada ji dviračiu 
vežimėliu važinėjo į Madberį ir visus smulkius pirklius vadino „se- 
rais“. Galbūt iš gėdos arba nepakęsdamas kaimynų, senasis Karalie- 
nės Krolio cinikas dabar beveik visiškai neišvažiuodavo pro savo par- 
ko vartus. Jis plūsdavo įgaliotinius ir spausdavo nuomininkus laiškais. 
Ištisas dienas praleisdavo su savo korespondencija. Advokatai ir kai- 
mo antstoliai, atėję su reikalais, galėdavo pas jį patekti tik per Kas- 
pinuotę, kuri priimdavo juos prie ūkvedės kambario durų, lyg ir sar- 
gybos posto prie užpakalinio įėjimo, pro kurį svečiai ir įeidavo; taigi 
baroneto reikalai kasdien vis labiau painiojosi, o jo rūpesčiai vis di- 
dėjo. 

Galima įsivaizduoti Pito Krolio siaubą, kada gandai apie jo nukar- 
šusio tėvo suvaikėjimą pasiekė šį pavyzdingiausią ir korektiškiausią 

džentelmeną. Jis diena dienon drebėjo, kad Kaspinuotė nebūtų pa- 
skelbta jo antrąja teisėta pamote. Po šio pirmojo ir paskutinio vi- 
zito tėvo vardas niekuomet nebuvo minimas padorioje ir elegantiškoje 
Pito šeimoje. Tai buvo gėdinga šeimos paslaptis, ir visi namiškiai 
vengdavo jos tylomis ir baisėdamiesi. Grafienė Sautdaun, važinė- 
dama karieta, parko pavartėje pamesdavo savo iškalbingiausių bro- 
šiūrų, brošiūrų, nuo kurių kiekvienam plaukai šiaušdavosi. Ponia Bjut 
pastorate kiekvieną naktį dairydavosi pro langą, ar neparaudo dangus 
virš guobų, už kurių stovėjo rūmai, ar nedega sodyba. Seras Dž. Vop- 
šotas ir seras H. Fadlstonas, seni šeimos draugai, per ketvirtinę teismo 
sesiją nepanorėjo sėdėti viename suole su seru Pitu ir išdidžiai nuo 
jo nusigręžė Sautemptone, Aukštojoje gatvėje, kai tas nedorėlis atkišo 
jiems nešvarias letenas. Bet jam buvo nei šilta, nei šalta: jis susikišo 
rankas į kišenes ir pratrūko kvatoti lįsdamas atgal į savo ketvertu pa- 
kinkytą karietą; jis lygiai taip pat juokdavosi iš ledi Sautdaun brošiūrų, 
+uokdavosi iš savo sūnų ir iš viso pasaulio, ir net iš Kaspinuotės, kai ji 
supykdavo, o tas neretai pasitaikydavo. 

Panelė Horoks įsikūrė Karalienės Krolyje kaip ūkvedė ir valdė vi- 
sus namiškius nepaprastai didingai ir griežtai. Visiems tarnams buvo 
įsakyta vadinti ją „ponia“, o viena jaunučiukė tarnaitė, norėdama pri- 
sigerinti, kreipdavosi į ją „miledi“, ir rūsčioji ūkvedė visai nepriešta- 
raudavo. 

— Yra geresnių ledi, yra ir blogesnių, Estera, — atsakydavo pa- 
nelė Horoks į savo pavaldinės komplimentą. Ir ji viešpatavo versda- 
ma drebėti visus, išskyrus savo tėvą, nors ir su juo būdavo gana išdidi 
ir reikalavo, kad jis nesielgtų per daug familiariai su „būsimąja baro- 
neto žmona“. Ji iš tiesų nepaprastai patenkinta mokėsi šito garbingo 
vaidmens ir labai pralinksmindavo serą Pitą: jis kikendavo iš jos vai- 
pymosi ir kraipymosi ir valandą prakvatodavo, žiūrėdamas, kaip 
Ji riečia nosį ir mėgdžioja aukštuomenės elgesį. Jis dievagojosi, kad 
įdomiau už bet kokį spektaklį stebėti, kaip ji vaidina kilmingą damą. 
Sykį Jis net privertė ją užsivilkti vieną iš pirmosios ledi Kroli sukne- 
lių, skirtų karaliaus rūmų iškilmėms. Senis tvirtino, kad ši suknelė 
Jai nuostabiai tinkanti (su tuo panelė Horoks visiškai sutiko), ir pa- 
grasino tučtuojau nuvešiąs ją ketvertu pakinkyta karieta į karaliaus 
rūmus. Ji išrausė abiejų velionių damų spintas ir pagal savo skonį bei 
figūrą sukarpė ir persiuvo likusius jų apdarus. Jai labai niežtėjo nagai 
priglausti jų brangenybes ir blizgučius, bet senasis baronetas užra- 
kino juos savo spintelėje, o panelė Horoks neįstengė nei švelnumu, 

nei meilikavimu išvilioti iš jo raktų. Nustatyta, kad po kurio laiko, 
kai toji dama išvyko iš Karalienės Krolio, atsirado jai priklausęs są- 
siuvinis, iš kurio buvo matyti, kaip ji slapčia stengėsi išmokti rašyti, 
O ypač pasirašyti kaip ledi Kroli, ledi Betsi Horoks, ledi Elizabeta Kroli 
ir t. t. 

Nors gerieji žmonės iš pastorato niekuomet nesilankydavo rūmuose 
ir šalindavosi bjauriojo dvasnos senio, jų savininko, vis dėlto tiksliai 
žinodavo visa, kas ten dedasi, ir kiekvieną dieną laukė katastrofos, 
kurios troško ir panelė Horoks. Bet įsikišo pavydus Likimas ir nelei- 
do jai gauti pelnyto atlyginimo už tokią nekaltą meilę ir dorybę. 

Kartą baronetas užtiko „jos malonybę“, kaip jis juokais ją vadin- 
davo, sėdinčią svetainėje prie senojo išklerusio pianino, kurio niekas 
beveik nebuvo palietęs nuo to laiko, kai Beki Šarp skambindavo juo 
kadrilius. Ji sėdėjo prie pianino nepaprastai oriai ir visa gerkle spieg- 
dama mėgdžiojo kadaise girdėtą melodiją. Mažoji indų plovėja, norinti 
įsiteikti, stovėjo šalia savo šeimininkės ir, be galo susižavėjusi jos menu, 
lingavo galva kartodama: „Viešpatie, ponia, kaip gražu!“ — visiškai 
taip pat, kaip kad daro elegantiški pataikūnai diduomenės salone. 

Šis įvykis, kaip visuomet, prajuokino baronetą ligi ašarų. Tą vaka- 
rą, didžiausiam panelės Horoks nepasitenkinimui, jis gal dvylika kartų 
papasakojo apie tai Horoksui. Jis barbeno į stalą, lyg tai būtų muzi- 
kos instrumento klavišai, ir spygavo mėgdžiodamas jos dainavimą. Jis 
prisiekė, jog tokį puikų balsą būtina lavinti, ir pareiškė, kad pasam- 
dysiąs jai dainavimo mokytoją. Šie pasiūlymai panelei Horoks visai 
neatrodė juokingi. Senis buvo tą vakarą labai gerai nusiteikęs ir išgėrė 
su savo draugu ekonomu nepaprastai daug praskiesto romo. Jau buvo 
labai vėlu, kai ištikimasis draugas ir tarnas nuvedė savo šeimininką į 
miegamąjį. 


Po pusvalandžio namuose kilo didžiulis sambrūzdis. Vienišų, ap- 
leistų rūmų, kurių savininkas visuomet užimdavo tik du ar tris kam- 
barius, languose vienas po kito ėmė šmėsčioti žiburiai. Bematant rai- 
tas berniukas šuoliais nulėkė ant ponio į Madberį gydytojo. O dar po 
valandos (ir iš to mes galime įsitikinti, kokius glaudžius ryšius šau- 
nioji ponia Bjut Kroli visuomet palaikydavo su savo šeimos galvos 
namais) toji ledi su gaubtu ir klumpėmis, reverendas Bjutas Krolis 
ir jo sūnus Džeimsas Krolis atskubėjo iš rektorato per parką ir įžengė 
pro atviras paradines rūmų duris. 

Perėję prieškambarį ir mažą svetainę ąžuoliniais paneliais, kur ant 

stalo stovėjo trys bokalai ir tuščias romo butelys, likęs po sero Pito iš- 
gertuvių, jie pateko į jo kabinetą ir ten užtiko paklaikusią panelę Ho- 
roks, nusikaltėlę Kaspinuotę, pasiėmusią ryšulėlį raktų ir mėginančią 
atrakinti spintelę bei rašomąjį stalą. Ji numetė juos, suspiegusi iš siau- 
bo, kai mažosios ponios Bjut akys žybtelėjo į ją iš po juodo gaubto. 

— Pasižiūrėkite, kas čia darosi, Džeimsai ir pone Kroli! — sušuko 
ponia Bjut, rodydama pirštu į sumišusią, išsigandusią juodaakę nusi- 
kaltėlę. 

— Jis pats man jas davė, jis pats man jas davė! — suriko ji. 

— Davė, davė, tu niekinga pasileidėle,— suspiegė ponia Bjut.— 
Būkite liudininkas, pone Kroli, kad mes užtikome tą niekšingą moterį 
vagiant jūsų brolio turtą. Ir ją pakars, aš visuomet taip sakiau. 

Betsi Horoks, mirtinai išsigandusi, puolė ant kelių, apsipylusi aša- 
romis. Bet visi, kurie pažįsta tikrai geras moteris, žino, kad jos 
neskuba atleisti ir kad priešo pažeminimas teikia joms didžiausią 
malonumą. 

— Patrauk skambutį, Džeimsai! — tarė ponia Bjut.— Skambink, 
kol subėgs žmonės. 

Išgirdę šį skardų ir nenutylantį kvietimą, tuojau pasirodė trys ar 
keturi tarnai, likę apleistame senajame name. 

— Užrakinkite šią moterį, — tarė ji. — Mes pagavome ją plėšiant 
serą Pitą. Pone Kroli, jūs parašykite įsakymą dėl jos suėmimo... O jūs, 
Bedouzai, nuvešite ją iš ryto į Sautemptono kalėjimą. 

— Bet, brangioji, — įsiterpė teisėjas ir pastorius,— juk ji tik... 

— Ar čia nėra antrankių? — kalbėjo ponia Bjut, trypdama savo 
klumpėmis.— Čia būdavo antrankiai! Kur šio padaro bjaurusis tėvas? 

— Jis tikrai man jas davė! — teberėkė vargšė Betsi.— Ar ne, Es- 
tera? Tu pati matei, kaip seras Pitas... tu tikrai žinai, kad jis man da- 
vė... jau seniai, kitą dieną po Madberio mugės. Jos man nereikalingos. 
Imkite, jei manote, kad jos ne mano. 

Ir čia nelaimingoji piktadarė išsitraukė iš kišenės porą didelių, ne- 
tikrais brangakmeniais papuoštų batų sagčių, į kurias ji jau seniai 
varvino seilę ir kurias ką tik buvo pasisavinusi iš vienos kabineto 
knygų spintos, kur jos buvo paslėptos. 

— Klausykit, Betsi, kaip jūs galėjote taip bjauriai pameluoti, — 
tarė Estera, mažoji indų plovėja, dar neseniai norėjusi jai prisigerin- 
ti, — ir dar poniai Kroli, tokiai gerai ir maloniai, ir jo šventenybei! (Ji 
pritūpė.) Jūs galite iškrėsti visas mano dėžes, ponia, labai prašom, 
stai mano raktai. Aš esu dora mergaitė, nors neturtingų tėvų ir augau 

darbo namuose; ir jeigu jūs rasite nors skiautelę nėrinių ar šilkinę 
kojinę iš visų gėrybių, kurias jūs nudžiovėte, aš sutinku niekuomet 
daugiau nebevaikščioti į bažnyčią. 

— Duokš raktus, tu užkietėjusi nenaudėle,— sušvokštė doroji 
dama su gaubtu. 

— O štai žvakė, ponia, ir jei malonėsite, ponia, aš galiu parodyti jos 
kambarį ir spintą ūkvedės kambaryje, kur ji turi didžiausias krūvas 
visokių daiktų, ponia! — šaukė uolioji Estera, vis darydama reve- 
ransus. 

— Prikąskit liežuvį! Aš puikiai žinau kambarį, kuriame gyvena 
tasai padaras. Ponia Braun, būkite tokia gera ir eikite su manim, o jūs, 
Bedouzai, neišleiskite iš akių šios moters, — tarė ponia Bjut nusitvė- 
rusi žvakę.— Pone Kroli, jūs eikite į viršų ir pasižiūrėkite, kad jie 
nenužudytų nelaimingojo jūsų brolio. 

Ir gaubtas, ponios Braun lydimas, nužingsniavo į kambarį, kurį, 
kaip ponia Bjut teisingai pasakė, ji puikiausiai žinojo. 

Bjutas nuėjo į viršų ir rado gydytoją iš Madberio bei išsigandusį 
Horoksą, abu pasilenkusius prie šeimininko kėdės. Jie mėgino nu- 
leisti kraujo seniui Pitui Kroliui. 


Anksti rytą rektoriaus žmona, kuri ėmėsi vadovauti visiems namams 
ir visą naktį budėjo prie senojo baroneto, pasiuntė žmogų pas poną 
Pitą Krolį. Baronetą pavyko šiaip taip atgaivinti; jis nebegalėjo kal- 
bėti, bet, atrodo, įstengė pažinti žmones. Ponia Bjut ryžtingai sėdėjo 
prie jo lovos. Rodėsi, kad toji maža moteris visiškai nenori miego; ji 
nė karto nesumerkė savo žaižaruojančių juodų akių, nors gydytojas 
knarkė krėsle. Horoksas iš paskutiniųjų stengėsi atgauti savo autorite- 
tą ir padėti šeimininkui, bet ponia Bjut pavadino jį senu nenaudėliu 
girtuokliu ir uždraudė rodytis šiuose namuose, kitaip jis būsiąs išga- 
bentas į kalėjimą kaip ir bjaurioji jo duktė. 

Nusigandęs jos žodžių, jis nudūlino žemyn į svetainę su ąžuoliniais 
paneliais, kur buvo ponas Džeimsas; pastarasis, ištyręs ten stovėjusį 
butelį ir įsitikinęs, kad jame nebėra nė lašo, liepė Horoksui atgabenti 
kitą butelį romo, kurį šis atnešė su švariomis taurėmis. Pastorius su 
sūnumi atsisėdo prieš jį, liepė tučtuojau atiduoti raktus ir daugiau 
nebesirodyti. 

Tokio elgesio visiškai įbaugintas, Horoksas atidavė raktus ir tylo- 
mis išsmuko su savo dukra nakčia, atsisakę valdžios Karalienės Krolio 
rūmuose. 

KURIAME BEKI PRIPAŽĮSTAMA 
ŠEIMOS NARIU 


Krolio įpėdinis, išgirdęs apie šią katastrofą, tuojau parvyko į rūmus 
ir nuo tos dienos, galima sakyti, pradėjo viešpatauti Karalienės Kro- 
lyje. Nors senasis baronetas išgyveno dar daugelį mėnesių, jis nebe- 
atgavo nei visos sąmonės, nei kalbos, ir todėl dvaro valdymas atite- 
ko jo vyriausiajam sūnui. Pitas rado dvaro reikalus gerokai supai- 
niotus. Seras Pitas visą laiką pirkinėjo ir užstatinėjo žemę. Jis turėjo 
reikalų su dvidešimčia verteivų ir vaidijosi su kiekvienu iš jų; vaidi- 
josi ir bylinėjosi su visais savo nuomininkais; bylinėjosi su anglies ka- 
syklų ir dokų bendrovėmis, kurių dalininkas jis buvo, ir su visais, su 
kuo tik turėjo reikalų. Įveikti visas šias kliūtis ir išmokėti įvairias dva- 
ro skolas buvo uždavinys, vertas tvarkingo ir atkaklaus Pumpernike- 
lio'Ž diplomato, ir jis be galo uoliai griebėsi šio darbo. Jo visa šeima, 
aišku, buvo perkelta į Karalienės Krolį, kur, žinoma, atsikraustė ir 
ledi Sautdaun; ir ji rektoriaus panosėje griebėsi versti į tikrąjį tikė- 
jimą jo parapijiečius ir net atgabeno savo klaidatikius dvasininkus, 
baisiai papiktindama ir užrūstindama ponią Bjut. Seras Pitas nebuvo 
pardavęs teisių į Karalienės Krolio bažnytines pajamas, ir jos malo- 
nybė pasisiūlė, terminui pasibaigus, paimti vadžias į savo rankas ir 
pasiųsti į pastoratą savo jauną protėge*, bet Pitas diplomatiškai nu- 
tylėjo. 

Ponios Bjut sumanymai Betsi Horoks atžvilgiu nebuvo įgyvendinti, 
ir pastaroji nepateko į Sautemptono kalėjimą. Ji paliko rūmus kartu 
su tėvu, ir pastarasis ėmė valdyti „Krolių herbo“ kaimo smuklę, kurią 
buvo išsinuomojęs iš sero Pito. Buvęs ekonomas įsigijo ten ir sklypelį 
žemės, tai jam suteikė balsą vietinėje rinkiminėje apygardoje. Pastorius 
turėjo antrąjį balsą; juodu ir dar keturi kiti ir buvo visi rinkėjai, kurie 
iš Karalienės Krolio siuntė du atstovus į parlamentą. 

Pastorato ir rūmų damos iš paviršiaus palaikė mandagius santy- 
kius, bent jaunesniosios, nes ponia Bjut ir ledi Sautdaun niekuomet 
negalėdavo susitikti be mūšio ir palaipsniui visai paliovė matytis. Jos 
malonybė nekeldavo kojos iš savo kambario, kai pastorato damos ap- 
lankydavo savo giminaites rūmuose. Galbūt ponas Pitas ir nebuvo 
per daug nepatenkintas, kai jo uošvė laikinai pasišalindavo. Jis buvo 


* Globotinį (pranc.). 

įsitikinęs, jog Binkių šeima — kilmingiausia, išmintingiausia ir įtakin- 
giausia pasaulyje, ir jos malonybė uošvė ilgą laiką buvo jam rimtas 
autoritetas; bet kartais jis jausdavo, kad ji jam per daug įsakinėja. 
Jeigu jus žmonės laiko jaunu, tai, be abejo, labai malonu, bet jeigu 
jums keturiasdešimt šešeri metai, o su jumis elgiamasi kaip su berniu- 
ku, kartkartėmis jūs galite ir įsižeisti. Tačiau ledi Džeinė visur nusi- 
leisdavo motinai. Ji mylėdavo savo vaikus tik slapčia ir, jos laimei, 
begaliniai ledi Sautdaun reikalai, jos pasitarimai su dvasininkais ir 
susirašinėjimas su visais Afrikos, Azijos ir Australijos misionieriais 
atimdavo garbingajai grafienei tiek laiko, kad ji tik visai mažai tega- 
lėdavo jo skirti savo anūkei, mažajai Matildai, ir anūkui, ponaičiui 
Pitui Kroliui. Jis buvo silpnas vaikas, ir tik milžiniškomis kalomelio 
dozėmis ledi Sautdaun pavyko palaikyti jo gyvybę. 

O seras Pitas persikėlė į tuos pačius kambarius, kuriuose prieš tai 
pasitraukė iš pasaulio ledi Kroli, ir čia jį labai rūpestingai ir uoliai 
slaugė panelė Estera, norinti pasižymėti mergina. Kokia meilė, kokia 
ištikimybė ir koks atsidavimas gali prilygti gerą atlyginimą gaunan- 
čios slaugės meilei, ištikimybei ir atsidavimui? Jos purena pagalvius 
ir verda košę, keliasi naktimis, kenčia ligonio skundus ir niurzgimą, 
mato skaisčią saulę už lango, bet nenori išeiti į lauką; jos miega krės- 
luose ir valgo visiškai vienos; praleidžia ilgus vakarus nieko neveik- 
damos ir tik stebėdamos, kaip blėsta anglys židinyje ir užverda puode 
ligonio gėrimas; ištisą savaitę jos skaito savaitinį žurnalą, o „Įstatymo 
griežtojo šaukimo“ arba „Žmogaus pareigos“ brošiūrų joms užtenka 
apvalius metus. O mes dar priekaištaujame joms, kad kartą per savaitę 
jų aplankyti ateina giminės ir slapčia atneša truputį džino krepšyje su 
baltiniais. Mielosios ponios, ar yra žmogus, kuris taip myli, kad ga- 
lėtų visus metus slaugyti savo meilės objektą? O slaugė sėdės su jumis 
už dešimt svarų tris mėnesius, ir mums dar atrodo, kad jai per 
daug mokame. Bent jau ponas Krolis gerokai niurzgėjo, mokėdamas 
pusę tiek, kiek reikia panelei Esterai, kuri nenuilsdama slaugė jo 
tėvą. 

Saulėtomis dienomis šį džentelmeną ji išstumdavo su krėslu į tera- 
są — Su tuo pačiu krėslu, kuriame panelė Kroli sėdėdavo Braitone 
ir kuris vėliau su įvairiais jos daiktais buvo atgabentas į Karalienės 
Krolį. Ledi Džeinė visuomet eidavo šalia senio; jis, matyti, labai ją 
pamėgo: dažnai linkčiodavo jai, nusišypsodavo, kai ji įeidavo, ir nesu- 
prantamais garsais gailiai skųsdavosi, jai pasitraukus. Kai tik durys 
paskui ją užsidarydavo, jis vaitodavo ir kūkčiodavo. Estera, tokia be 

galo mandagi ir švelni jaunosios damos akivaizdoje, išsyk pasikeisdavo: 
imdavo vaipytis, grasinti jam kumščiu ir šaukti: 

— Prikąsk liežuvį, senas avigalvi! — ir nusukdavo jo krėslą nuo 
židinio, į kurį jis mėgdavo žiūrėti. 

Tada jis pradėdavo dar labiau verkti. Mat po septyniasdešimties su 
viršum metų gudravimo, kovos, girtavimo ir intrigų, nuodėmių ir ego- 
12mo, dabar beliko žliumbiantis senas idiotas, guldomas į lovą ir ke- 
liamas, prausiamas ir maitinamas kaip kūdikis. 

Pagaliau atėjo diena, kai slaugės pareigos pasibaigė. Vieną ankstyvą 
rytą, kai Pitas Krolis savo kabinete žiūrinėjo ūkvedžio ir prievaizdo 
išlaidų knygas, kažkas pasibeldė į duris, pasirodė Estera ir tūptelėjusi 
tarė: 

— Atleiskite, pone Pitai, seras Pitas mirė šį rytą, pone Pitai. Aš 
skrudinau jam skrebutį, pone Pitai, prie košės, pone Pitai, kurią jis 
valgydavo kiekvieną rytą lygiai šeštą valandą, pone Pitai, ir... man 
pasigirdo, lyg kas suvaitojo, pone Pitai... ir... ir... ir...— Ji vėl tūptelėjo. 

Kodėl išblyškęs Pito veidas visas išraudo? Gal dėl to, kad jis paga- 
liau tapo seru Pitu, parlamento nariu, galinčiu tikėtis ateityje dides- 
nės garbės? 

„Dabar aš apmokėsiu grynais pinigais visas dvaro skolas“, — pa- 
galvojo jis ir greitai mintyse apskaičiavo, kiek dvaras turi skolų ir kiek 
atsieis patobulinimai, kuriuos jis turės padaryti. Iki šiol nenorėjo leisti 
tetos pinigų bijodamas, kad seras Pitas gali atsigauti, ir tada jo išlai- 
dos nueis vėjais. 

Rūmuose ir pastorate visos užuolaidos buvo nuleistos; bažnyčios 
varpas niūriai gaudė, altorius buvo užtiestas juodu audeklu. Bjutas 
Krolis nenuėjo į susirinkimą žirgų lenktynių reikalais, bet ramiai pa- 
pietavo pas Fadlstonus, kur prie butelio portveino pasikalbėjo apie 
savo mirusį brolį ir jaunąjį serą Pitą. Panelė Betsi, tuo metu jau ište- 
kėjusi už balniaus Madberyje, gerokai paverkė. Šeimos gydytojas 
atjojo pareikšti savo pagarbios užuojautos ir pasiteirauti, kokia ger- 
biamų damų sveikata. Apie tą mirtį kalbėta Madberyje ir -,,Krolio 
herbo“ smuklėje. Pastarosios šeimininkas neseniai susitaikė su pasto- 
rium, kuris, kaip buvo šnekama, kai kada užsukdavo į smuklės sve- 
tainę paragauti pono Horokso silpno alaus. 

— (Gal man parašyti jūsų broliui... ar pats parašysite?— paklausė 
ledi Džeinė savo vyrą serą Pitą. 

— Žinoma, aš pats parašysiu, — tarė seras Pitas,— ir pakviesiu 
Jį į laidotuves; to reikalauja padorumas. 

— Ir... ir ponią Rodon,— nedrąsiai pasakė ledi Džeinė. 

— Džeine! — tarė ledi Sautdaun.— Kaip tu gali pagalvoti apie 
tokį dalyką? 

— Aišku, reikia pakviesti ir ponią Rodon,— ryžtingai pasakė se- 
ras Pitas. 

— Kol aš esu šiuose namuose, to nebus! — pareiškė ledi Sautdaun. 

— (Gal miledi malonėtų prisiminti, kad šeimos galva esu aš, — at- 
sakė seras Pitas.— Prašau, ledi Džeine, būkite tokia gera, parašykite 
laišką poniai Rodon Kroli ir pakvieskite ją atvažiuoti šito liūdno įvy- 
kio proga. 

— Džeine, aš draudžiu tau paliesti plunksną ir popierių! — sušuko 
grafienė. 

— Man atrodo, kad šeimos galva esu aš, — pakartojo seras Pitas, — 
ir nors labai liūdėčiau dėl bet kurios aplinkybės, kuri galėtų priversti 
jūsų malonybę palikti šiuos namus, vis dėlto, jums leidus, valdysiu 
juos taip, kaip man atrodo tinkama. 

Ledi Sautdaun didingai pakilo, kaip ponia Sidons!“ vaidindama 
ledi Makbet, ir liepė pakinkyti jos karietą. Jeigu žentas ir duktė varo 
ją iš namų, ji paslėps savo širdgėlą kur nors vienumoje ir melsis, kad 
Dievas atvestų juos į protą. 

— Mes visai jūsų nevarome, mamyte, — maldaujamai tarė baikš- 
čioji ledi Džeinė. 

— Jūs kviečiate į namus tokią draugiją, su kuria jokia krikščionė 
negali susitikti, ir aš noriu, kad mano arkliai būtų pakinkyti rytoj 
rytą! 

— Prašau, Džeine, rašyti, ką padiktuosiu,— pasakė seras Pitas 
pakildamas ir atsistodamas valdinga poza kaip „Džentelmeno por- 
trete“ iš paskutinės parodos. — Pradėkite: „Karalienės Krolis, 1822 m. 
rugsėjo 14 d. Brangus broli...“ 

Išgirdusi šiuos ryžtingus ir baisius žodžius, ledi Makbet, kuri laukė, 
kada pasireikš jos žento silpnumas ir jis pradės svyruoti, pakilo ir bai- 
liai dėbtelėjusi išėjo iš bibliotekos. Ledi Džeinė pažvelgė į vyrą, lyg 
norėdama bėgti paskui motiną jos paguosti, bet Pitas neleido žmonai 
pajudėti iš vietos. 

— Ji neišvažiuos, — tarė jis. — Ji išnuomojo savo namus Braitone 
ir išleido šio pusmečio pajamas. Viešbutyje gyvenanti grafienė — žlu- 
gusi moteris. Aš ilgai laukiau progos žengti tokį... tokį ryžtingą žings- 
nį, brangioji, nes, supranti, namuose negali būti dviejų šeimos galvų. 
O dabar, jeigu malonėsit, diktuosiu toliau: „Brangus broli, liūdnoji 

žinia, kurią laikau savo pareiga pranešti visiems šeimos nariams, ne- 
buvo mums netikėta...“ 

Žodžiu, kai Pitas pradėjo viešpatauti savo karalystėje, nusišypsojus 
laimei, — arba dėl savo nuopelnų, kaip jis kad manė,— ir gavęs be- 
veik visą turtą, kurio tikėjosi kiti giminės, jis nusprendė elgtis su jais 
maloniai bei pagarbiai ir atkurti Karalienės Krolį. Jam buvo malo- 
nu galvoti, kad jis bus tų namų galva. Jis nusprendė pasinaudoti plačia 
įtaka, kurią dėl savo nepaprastų gabumų ir padėties netrukus turėjo 
įgyti grafystėje, kad gautų broliui gerą vietą ir padoriai aprūpintų 
pusbrolius. O gal jį truputį graužė sąžinė, kai pagalvodavo, kad jam 
teko visas turtas, kurio jie visi tikėjosi. Per tris ar keturias viešpatavi- 
mo dienas Pito Krolio elgesys pasikeitė ir jo ketinimai visai sutvirtėjo: 
jis nusprendė valdyti teisingai ir sąžiningai, nuversti nuo sosto ledi 
Sautdaun ir palaikyti kiek galima draugiškesnius santykius su visais 
savo kraujo giminaičiais. 

Taigi jis diktavo laišką broliui Rodonui — iškilmingą ir gerai ap- 
galvotą laišką, kupiną išmintingų pastebėjimų, ilgiausių žodžių ir po- 
sakių, kurie stebino ir žavėjo kuklią sekretorę, rašančią vyrui įsakius. 

„Koks jis bus kalbėtojas, — galvojo ji, — kai įžengs į Bendruomenių 
rūmus (apie ką, lygiai kaip ir apie ledi Sautdaun tironiją Pitas kart- 
kartėmis užsimindavo žmonai lovoje). Koks mano vyras išmintingas 
ir geras, koks genialus! O aš kartais manydavau, kad truputį šaltokas. 
Ne, jis geras ir genialus!“ 

Betgi Pitas Krolis atmintinai mokėjo kiekvieną to laiško žodį, slap- 
čia buvo jį visapusiškai išnagrinėjęs dar gerokai prieš nuspręsdamas, 
kad galima jį padiktuoti apstulbusiai žmonai. 

Taigi šį laišką su plačiais juodais rėmeliais ir antspaudu seras Pi- 
tas išsiuntė savo broliui pulkininkui į Londoną. Rodonas Krolis ne 
per daugiausia apsidžiaugė jį gavęs. 

„Kokia prasmė mums važiuoti į tą kvailą vietą? — pagalvojo jis.— 
Aš nemėgstu likti vienas su Pitu po pietų, o arkliai į abu galus kainuos 
mums dvidešimt svarų“. 

Rodonas užlipo į Beki miegamąjį, kaip darydavo visais kebliais 
atvejais, ir nunešė jai laišką kartu su šokoladu, kurį jis pats visada 
ruošdavo ir paduodavo jai rytais. 

Jis pastatė padėklą su pusryčiais ir laišku ant tualetinio stalelio, prie 
kurio sėdėjo Beki ir šukavosi geltonus plaukus. Ji pakėlė gedulingąjį 
pranešimą, perskaičiusi pašoko nuo kėdės šaukdama „valio!“ ir mo- 
suodama laišku virš galvos. 

— Valio? — paklausė Rodonas, nustebęs žiūrėdamas į mažą figū- 
rėlę, straksinčią po kambarį su plevenančiu flaneliniu chalatu ir pa- 
drikomis garbanomis.— Jis mums nieko nepaliko, Beki. Aš gavau 
savo dalį, kai tapau pilnametis. 

— Tu niekad nebūsi pilnametis, kvaileli.— atsakė Beki.— Tuo- 
jau nubėk pas ponią Briunua, nes man būtinai reikia gedulo drabužių. 
Be to, gauk krepo juostą savo skrybėlei ir juodą liemenę, juk tu, man 
rodos, tokios neturi. Liepk visa tai atsiųsti rytoj į namus, kad galėtu- 
mėm ketvirtadienį išvažiuoti. 

— Nejaugi tu manai važiuoti? — įsiterpė Rodonas. 

— Aišku, manau! Aš manau, kad ledi Džeinė kitais metais pristatys 
mane karaliaus rūmuose! Aš manau, kad brolis išrūpins tau vietą par- 
lamente, kvailas padare! Aš manau, kad judu abu balsuosite už lordą 
Stiną, brangus ir kvailas vyreli, ir kad tu būsi Airijos reikalų ministras 
arba Vest Indijos gubernatorius, arba iždininkas, arba konsulas, ar kas 
nors panašaus! 

— Pašto arkliai atsieis mums velniškai brangiai, — sumurmėjo 
Rodonas. 

— Mes galėtume vykti Sautdaunų karieta, ji turbūt bus per laido- 
tuves, juk jis — giminaitis. Bet ne, aš noriu, kad mes važiuotume paš- 
to karieta. Tatai jiems labiau patiks. Atrodys kukliau. 

— Rodis, žinoma, važiuos? — paklausė pulkininkas. 

— Jokiu būdu: kam mokėti dar už vieną vietą? Jis jau per didelis, 
kad keliautų įsispraudęs tarp mūsų. Tegu jis lieka čia, vaikų kam- 
baryje, o Brigs gali jam pasiūti juodą kostiumėlį. Na, eik ir padaryk, 
kaip aš sakiau. Ir dar pasakyk savo liokajui Sparksui, kad seras Pitas 
mirė ir kad tau taip pat nemažai teks, kai visi reikalai susitvarkys. Jis 
pasakys Reglsui, kuris taip reikalavo pinigų, tegu bent tuo pasiguos 
vargšelis Reglsas. 

Ir Beki ėmė siurbčioti savo šokoladą. 

Kai ištikimasis lordas Stinas vakare atvyko, jis rado Beki su savo 
kompanione, kuri buvo ne kas kitas, kaip mūsų draugė Brigs, labai 
užsiėmusias: jos karpė, ardė, derino ir draskė įvairiausias juodas me- 
džiagas, kokias tik pavyko gauti šiomis liūdnomis aplinkybėmis. 

— Panelė Brigs ir aš liūdime ir sielvartaujame, nes mirė mūsų tė- 
velis,— pareiškė Rebeka.— Seras Pitas Krolis mirė, milorde! Mes 
rovėmės plaukus visą rytą, o dabar draskome savo senus drabužius. 

— O Rebeka, kaip jūs galite!..— teįstengė pasakyti Brigs, pakel- 
dama akis aukštyn. 

— O Rebeka, kaip jūs galite!..— kaip aidas atsiliepė milordas.— 
Taigi tasai senas niekšas mirė? Jis būtų galėjęs tapti peru, jeigu būtų 
geriau sulošęs. Nedaug trūko, kad ponas Pitas būtų jam išrūpinęs pero 
titulą, bet velionis visuomet ne laiku atskleisdavo savo kortas... Tai 
bent senis Silenas!.. 

— Aš galėjau būti Sileno našlė, — tarė Beki.— Atsimenate, panele 
Brigs, kaip jūs dirsčiojote pro duris ir pamatėte serą Pitą klūpant prieš 
mane? 

Brigs, mūsų sena bičiulė, smarkiai nuraudo tai prisiminusi ir buvo 
patenkinta, kai lordas Stinas paprašė ją nulipti žemyn ir paruošti jam 
puoduką arbatos. 


Brigs ir buvo tasai sarginis šuo, kurį Rebeka įsigijo nekaltybei ir 
geram vardui saugoti. Panelė Kroli užrašė jai nedidelę metinę rentą. 
Ji būtų mielai palikusi Krolių šeimoje su ledi Džeine, bet ledi Sautdaun 
atleido vargšę Brigs taip greitai, kaip tik leido padorumas; ir ponas 
Pitas (jis jautėsi labai įžeistas nederamo jo velionės giminaitės dosnu- 
mo moteriai, kuri dvidešimt metų tebuvo ištikima panelės Kroli tar- 
naitė) neprieštaravo tam našlės patvarkymui. Baulsas ir Ferkin taip 
pat gavo savo palikimo dalį ir buvo atleisti; juodu susituokė ir, savo 
profesijos žmonių papročiu, atidarė pensioną. 

Brigs pamėgino gyventi su savo giminaičiais provincijoje, bet ne- 
trukus atsisakė. šio bandymo, nes buvo pratusi prie geresnės draugi- 
jos. Brigs giminės, smulkus miestelio prekybininkai, susivaidijo dėl 
jos keturiasdešimties svarų per metus taip pat įnirtingai ir dar atvi- 
riau negu panelės Kroli giminaičiai — dėl josios palikimo. Brigs bro- 
lis, kepurininkas ir bakalėjininkas, radikalas, pavadino seserį dėl turto 
išpuikusia aristokrate, nes ji nesutiko investuoti savo kapitalo dalies į 
jo parduotuvę. Ji gal ir būtų taip padariusi, bet jos sesuo, disidento '* 
batsiuvio Žmona, nesugyvenanti su kepurininku ir bakalėjininku, lan- 
kiusiu kitą bažnyčią, įrodė jai, kad jos broliui gresia bankrotas, ir ku- 
riam laikui buvo paėmusi Brigs į savo rankas. Disidentas batsiuvys 
norėjo, kad Brigs savo lėšomis leistų jo sūnų į koledžą ir padarytų iš 
jo džentelmeną. Abi šeimos kartu išviliojo didelę dalį jos santaupų, ir 
pagaliau, abiejų šalių prakeikimo lydima, ji pabėgo į Londoną ir nus- 
prendė vėl ieškoti vergovės, kuri jai atrodė nepalyginti lengvesnė už 
laisvę. Paskelbusi laikraščiuose, kad „Kilminga, malonių manierų 
moteris, gyvenusi rinktinėje visuomenėje, ieško“ ir t. t., apsigyveno 
pas Baulsą Pusmėnulio gatvėje ir ėmė laukti savo skelbimo rezultatų. 

Šitaip ji netikėtai susitiko su Rebeka. Mažutė puošni ponios Rodon 
karieta, pakinkyta pora ponių, vieną dieną nurūko gatve kaip tik tuo 
metu, kai nuvargusi panelė Brigs pasiekė Baulso duris, sunkiai su- 
vaikščiojusi į Times kontorą Sityje, kur norėjo šeštą kartą įdėti į lai- 
kraštį skelbimą. Rebeka pati vadelėjo, ji iškart pažino kilmingą ma- 
lonių manierų moterį, o kadangi Beki, kaip žinome, buvo geraširdė 
ir gerbė Brigs, ji sustabdė ponius prie durų, padavė vadeles grumui 
ir iššokusi iš karietos nutvėrė Brigs rankas, malonių manierų moteriai 
dar nespėjus atsitokėti iš nuostabos, kad išvydo seną draugę. 

Brigs apsiverkė, o Beki ilgai juokėsi ir išbučiavo kilmingąją moterį, 
kai tik jos įėjo į koridorių; iš ten juodvi pateko į ponios Bauls prie- 
kinę svetainę su raudonomis pusvilnonėmis užuolaidomis ir apskritu 
veidrodžiu, nuo kurio viršaus surakintas erelis žvelgė į atvirkščią pu- 
sę lange išklijuoto popierėlio, skelbiančio, kad „Išnuomojami kamba- 
riai“. 

Brigs išklojo visą savo istoriją, pertraukdama pasakojimą nepaprastu 
kūkčiojimu ir nustebimo šūksniais, kuriais švelnios prigimties mote- 
rys sveikina senus pažįstamus ar gatvėje netikėtai sutiktus bičiulius; 
mat nors žmonės susitinka kasdien, kai kuriems šie susitikimai atrodo 
lyg stebuklas, o moterys, net jeigu jos viena kitos nemėgsta, susitiku- 
sios pradeda verkti, prisimindamos ir apraudodamos tą laiką, kada 
paskutinį sykį susivaidijo. Žodžiu, Brigs papasakojo visą savo istoriją, 
o Beki su jai įprastu tiesumu ir nuoširdumu išdėstė savo gyvenimą. 

Ponia Bauls, buvusioji Ferkin, paniurusi klausėsi koridoriuje iste- 
riško verkšlenimo ir kikenimo, aidinčio iš priekinės svetainės. Beki ji 
niekuomet nemėgo. Įsikūrę Londone, Baulsai dažnai lankydavo bu- 
vusius savo draugus Reglsus ir pasipiktinę klausydavosi jų pasakojimų 
apie pulkininko menage*. 

— Aš juo nepasitikėčiau, Reglsai, broleli, — pastebėjo Baulsas. 

O jo žmona, poniai Rodon išėjus iš svetainės, pasveikino ją vien tik 
labai nesvetingu tūpsniu; jos pirštai priminė dešreles — tokie jie buvo 
šalti ir negyvi, kai pagarbiai juos atkišo poniai Rodon, kuri būtinai įsi- 
geidė paspausti ranką išėjusiai į atsargą kambarinei. Beki nurūko 
tolyn į Pikadilį, švelniausiai šypsodamasi ir linkčiodama panelei Brigs, 
kuri, kabėdama lange po pat skelbimu, taip pat linkčiojo; po valan- 
dėlės ponia Rodon jau buvo Parke, o apie jos karietą mūdravo ant 
šaunių žirgų koks pustuzinis jaunų dabitų. 


+ Šeimyninį gyvenimą (pranc.). 

Sužinojusi apie draugės padėtį ir išgirdusi, kad jai teko iš panelės 
Kroli dailus palikimas ir alga maža teturėjo reikšmės mūsų kilmin- 
gajai damai, Beki tučtuojau sumetė šaunų šeimynišką planelį. Brigs 
buvo kaip tik tokia kompanionė, kokios reikėjo Rebekai, ir ji tą pat 
vakarą pakvietė ją pietų, kad Brigs galėtų pamatyti jos brangų mažąjį 
Rodoną. 

Ponia Bauls įspėjo savo gyventoją, kad būtų labai atsargi eidama 
į liūto urvą. 

— Jūs pasigailėsite, panele Brigs, atminkite mano žodžius, tai toks 
pat tikras dalykas kaip tai, jog mano pavardė Bauls. 

Ir Brigs prižadėjo būti labai atsargi. Ji buvo tokia atsargi, kad jau 
kitą savaitę persikėlė gyventi pas ponią Rodon, o nepraėjus nė še- 
šiems mėnesiams paskolino Rodonui šešis šimtus svarų. 

KURIAME BEKI VĖL 
APLANKO PROTĖVIŲ PILĮ 


Kai gedulo drabužiai buvo pasiūti ir serui Pitui Kroliui pranešta, 
kad jie atvyksta, pulkininkas Krolis su žmona nusipirko dvi vietas to- 
Je pačioje Haiflajerio karietoje, kuria Rebeka keliavo su velioniu baro- 
netu, kai maždaug prieš devynerius metus pirmąkart leidosi į pa- 
saulį. Kaip gerai ji prisiminė užeigos namų kiemą ir arklininką, ku- 
riam ji tada nedavė arbatpinigių, ir vylingą Kembridžo studentą, ap- 
gaubusį ją kelionėje savo apsiaustu. Rodonas įsitaisė lauke ir mielai 
būtų vadelėjęs arklius, bet gedulas neleido. Jis atsisėdo prie vežėjo ir 
visą laiką kalbėjosi su juo apie kelią, arklius ir apie tai, kas buvo užei- 
gos savininkai ir kas duodavo arklius karietai, kuria jis tiek kartų va- 
žinėjo, kai juodu su Pitu buvo berniukai ir mokėsi Itone. Madberyje 
jų laukė pora arklių pakinkyta karieta ir vežikas gedulo drabužiais. 

— Čia ta pati senoji karieta, Rodonai,— pareiškė Rebeka, kai 
juodu susėdo.— Apmušalas gerokai kandžių apkapotas... o štai ir 
dėmė, kurią seras Pitas — cha! Geležies pirklys Dosonas subankru- 
tavo... dėl to seras Pitas taip ir įsismagino. Jis ir sukūlė vyšninės bu- 
telį, kurios pargabenti tavo tetai mes važiavome į Sautemptoną. Iš 

tiesų kaip greitai bėga laikas! Nejaugi tai Poli Tolbois — toji dičkė, 
kuri antai stovi su motina prie trobelės? Atsimenu ją, kai dar buvo 
apšašusi mergytė ir ravėdavo sodą. 

— Puiki mergiotė! — tarė Rodonas, pridėdamas du pirštus prie 
krepo juostos ant skrybėlės, atsakydamas į trobelės sveikinimą. 

Beki meiliai linkčiojo ir šypsojosi, čia vienur, čia kitur išvydusi pa- 
žįstamą veidą. Tie pasisveikinimai buvo jai nepaprastai malonūs: jai 
atrodė, kad ji jau nebe įsibrovėlė, bet teisėtai grįžta į savo protėvių 
namus. Rodonas, priešingai, buvo truputį prislėgtas ir susigėdęs. Ko- 
kie vaikystės ir nekaltų dienų prisiminimai jo galvoje šmėkščiojo? 
Kas jam slėgė širdį, gal sąžinės priekaištai ir abejonės, gal gėda? 

— "Tavo seserys dabar jau turbūt tikros merginos, — pasakė Rebe- 
ka, pagalvojusi apie tas mergaites gal pirmą kartą nuo to laiko, kai jas 
paliko. 

— Nežinau, neturiu supratimo,— atsakė pulkininkas.— Žiūrėk! 
Štai močiutė Lok. Sveika gyva, ponia Lok! Ar atsimenat mane, po- 
naitį Rodoną, a? Po velnių, koks tų senių gajumas! Jai buvo šimtas 
metų, kai aš dar buvau mažas. 

Jie privažiavo prie parko vartų, kuriuos saugojo senoji Lok. Re- 
beka būtinai įsigeidė paspausti jai ranką, kai ji atidarė senus girgž- 
dančius geležinius vartus, ir karieta pravažiavo tarp dviejų samanotų 
stulpų, kuriuos puošė žaltys ir balandis. 

— Tėvas smarkiai iškirto medžius, — pasakė Rodonas dairyda- 
masis į šalis, o paskui nutilo; tylėjo ir Beki. Abu, gerokai susigraudi- 
nę, galvojo apie praėjusius laikus. Jis — apie Itoną ir savo motiną, 
apatišką santūrią moterį, ir apie velionę seserį, kurią karštai mylėjo; 
ir apie tai, kaip jis perdavo kallį Pitui, ir apie mažąjį Rodį, paliktą na- 
mie. O Rebeka galvojo apie savo jaunystę, apie tamsias tų nuodėmin- 
gų dienų paslaptis; apie tai, kaip ji pro tuos pačius vartus pirmą kartą 
įžengė į gyvenimą, apie panelę Pinkerton, apie Džozą ir Ameliją. 

Žvyruota alėja ir terasa buvo visai švariai nušluotos. Didelis gedu- 
lo herbas jau kabėjo virš paradinių durų, ir dvi labai iškilmingos ir 
labai aukštos figūros juodais drabužiais plačiai atvėrė abi durų pu- 
ses, kai karieta sustojo prie pažįstamų laiptų. Rodonas paraudo, o 
Beki truputį išbalo, kai juodu už parankės žengė senuoju prieangiu. 
Beki įgnybo vyrui į ranką, kai jie įžengė į svetainę su ąžuoliniais pa- 
neliais, kur juos sutiko seras Pitas su žmona. Seras Pitas buvo juodai 
apsirengęs, ledi Džeinė taip pat juodai, o miledi Sautdaun buvo užsi- 
dėjusi ant galvos stikliniais karoliukais ir plunksnomis papuoštą ap- 

dangalą: plunksnos pleveno ant jos malonybės galvos it baldakimas 
ant katafalko. 

Seras Pitas teisingai spėjo, kad ji neišvažiuos iš dvaro. Ji pasiten- 
kino tuo, kad iškilmingai ir nepermaldaujamai tylėdavo būdama su 
Pitu ir jo maištininke žmona, ir savo vaiduoklišku, niūriu elgesiu 
gąsdindavo vaikus jų kambaryje. Tik vos pastebimas galvos apdan- 
galo ir plunksnų linktelėjimas pasveikino Rodoną ir žmoną, šiuodu 
palaidūnus, grįžusius į šeimos prieglobstį. 

Teisybę sakant, šitoksai šaltumas menkai juos tejaudino: tą valan- 
dėlę jos malonybė buvo jiems tik antraeilis asmuo, nes jiems visų la- 
biausiai rūpėjo, kaip juos sutiks valdantysis brolis ir brolienė. 

Pitas truputį paraudęs žengė į priekį ir paspaudė broliui ranką, 
paskui pasveikino Rebeką paduodamas ranką ir labai žemai nusilenk- 
damas. Bet ledi Džeinė nutvėrė abi svainės rankas ir švelniai ją pabu- 
čiavo. Po tokio sutikimo mažosios avantiūristės akyse net pasirodė 
ašaros, kurios, kaip žinoma, labai retai kada jas tepuošdavo. Nuošir- 
dus ledi Džeinės švelnumas ir pasitikėjimas sujaudino ir pradžiugino 
Rebeką; o Rodonas, paskatintas šitokių brolienės jausmų, pasiraitė 
ūsus ir paprašė leidimo pasveikinti ledi Džeinę bučiniu, dėl kurio jos 
malonybė smarkiai nuraudo. 

— Velniškai meili moterėlė toji ledi Džeinė, — toks buvo jo spren- 
dimas, kai juodu liko su žmona vieni.— Pitas pastorėjo, bet elgiasi 
visai padoriai. 

— Juo labiau kad jam tai nieko nekainuoja, — pastebėjo Rebe- 
ka ir pritarė vyro nuomonei, kad „uošvė — sena baidyklė, o sese- 
rys — nieko sau merginos“. 

Jos taip pat buvo iškviestos iš mokyklos, kad galėtų dalyvauti lai- 
dotuvių iškilmėse. Atrodė, kad seras Pitas Krolis, susirūpinęs namų ir 
šeimos orumu, nusprendė surinkti dvare kiek tik įmanoma daugiau 
gedulingai apsirengusių žmonių. Visi namų tarnai ir tarnaitės, visos 
senės iš elgetyno, kurioms senasis seras Pitas nusukdavo didelę dalį 
to, kas joms turėdavo tekti, zakristijono šeima ir visi kuo nors su rū- 
mais ar pastoratu susiję žmonės buvo apsivilkę gedulo drabužiais; prie 
jų reikia priskirti bent dvidešimt laidotuvių procesijos vyrų su juodais 
kaspinais ant rankovių ir kepurių — per iškilmingas laidotuves jie 
atrodydavo įspūdingai. Bet visi jie yra nebylūs mūsų dramos veikėjai; 
kadangi jie neturi nei ko veikti, nei ko pasakyti, todėl jiems čia ski- 
riama labai mažai vietos. 

Kalbėdama su savo mošomis, Rebeka nebandė pamiršti, kad anks- 

čiau yra buvusi jų guvernantė, bet, priešingai, priminė tai atvirai bei 
nuoširdžiai ir labai rimtai pasiteiravo apie jų mokslą ir vis kartojo, 
kaip apie jas galvodavusi ir norėdavusi sužinoti, kaip jos gyvuoja. Iš 
tiesų buvo galima pamanyti, kad, persiskyrusi su savo auklėtinėmis, 
ji nuolat apie jas galvodavo ir nuoširdžiausiai rūpindavosi jų gerove. 
Taip bent manė pati ledi Kroli ir jos mošos. 

— Per tuos aštuonerius metus ji beveik nepasikeitė, — tarė panelė 
Rozalinda panelei Violetai, kai jos rengėsi pietums. 

— Rudaplaukės visuomet puikiai atrodo, — atsakė šioji. 

— Jos plaukai daug tamsesni, negu buvo, manau, kad jinai juos 
dažo, — pridūrė panelė Rozalinda.— Ji apkūnesnė ir šiaip pasitai- 
sė,— kalbėjo panelė Rozalinda, kuri pati buvo labai linkusi 
tukti. 

— Ji bent neriečia nosies ir prisimena, jog kadaise buvo mūsų gu- 
vernantė,— tarė panelė Violeta, primindama, kad visos guvernantės 
turi žinoti savo vietą, ir visiškai užmiršusi, jog ji buvo ne tik sero Vol- 
polo Krolio, bet ir Dosono iš Madberio anūkė, todėl jos herbe buvo 
dėžė anglims. Tuštybės mugėje kasdien gali sutikti labai mielų žmo- 
nių, bet tokių pat didelių užuomaršų. 

— Tikriausiai neteisybę sako pastorato mergaitės, kad jos motina 
buvusi operos šokėja. 

— Žmogus nekaltas dėl savo kilmės, — nepaprastai liberaliai pa- 
reiškė Rozalinda.— Ir aš sutinku su broliu, kad jeigu ji jau pateko į 
mūsų šeimą, tai mes, aišku, turime elgtis su ja pagarbiai. O tetulei Bjut 
reikėtų užsičiaupti: ji nori išleisti Keitę už vyno pirklio Huperio ir pri- 
mygtinai prašė jį ateiti į pastoratą užsakymų. 

— Įdomu, ar ledi Sautdaun išvyks, ji taip niūriai šnairavo į ponią 
Rodon. 

— Norėčiau, kad išvažiuotų. Aš neskaitysiu „Finčlio bendruo- 
menės skalbėjos“,— pareiškė Violeta. 

Šitaip šnekučiuodamos ir stengdamosi laikytis atokiau nuo korido- 
riaus, kurio gale kambary stovėjo karstas, apstatytas degančiomis žva- 
kėmis ir saugomas dviejų budėtojų, merginos nulipo prie šeimos pietų 
stalo, kur jas, kaip visuomet, pakvietė varpelis. 

Bet prieš tai ledi Džeinė nuvedė Rebeką į jai paruoštus kambarius, 
kurie, kaip ir likusioji namų dalis, Pitui pradėjus viešpatauti, pasida- 
rė žymiai tvarkingesni ir jaukesni, ir čia, įsitikinusi, jog maži, kuklūs 
ponios Rodon lagaminai atgabenti ir pastatyti miegamajame bei gre- 
timame buduare, ji padėjo jai nusiimti dailią juodą skrybėlaitę, nusi- 

vilkti apsiaustą ir paklausė savo svainę, ar negali būti jai dar kuo nors 
naudinga. 

— Visų labiausiai norėčiau,— pasakė Rebeka, — nueiti į vaikų 
kambarį ir pasižiūrėti jūsų brangių mažylių. 

Abi damos labai meiliai pasižiūrėjo viena į kitą ir susikibusios už 
parankių nuėjo į vaikų kambarį. 

Beki susižavėjo mažąja Matilda, kuriai dar nebuvo pilnų ketverių 
metų, ir pareiškė, kad ji esanti nuostabiausia ir meiliausia pasaulyje 
mergytė, o berniukas, dvejų metukų mažylis, išblyškęs, miegūstomis 
akimis ir didele galva, jos nuomone, buvo tikras ūgio, proto ir grožio 
stebuklas. 

— Aš norėčiau, kad mamytė neverstų jo gerti tiek vaistų, — atsi- 
dususi tarė ledi Džeinė.— Dažnai pagalvoju, jog mes visi būtume be 
jų sveikesni. 

Po to ledi Džeinė ir jos naujoji draugė pradėjo vieną iš tų konfi- 
dencialių pokalbių apie vaikus, kuriuos, kiek man žinoma, labai mėgs- 
ta visos motinos ir dauguma moterų. Puikiai prisimenu, kad prieš pen- 
kiasdešimt metų, kai šių eilučių autorius buvo smalsus mažas ber- 
niukas, priverstas po pietų išeiti iš kambario kartu su damomis, jos 
daugiausia kalbėdavosi apie įvairius savo negalavimus. Vėliau, tiesiog 
paklausęs apie tai dvi ar tris, iš jų atsakymų įsitikinau, jog laikai ne- 
pasikeitė. Tegu mano puikiosios skaitytojos pačios tuo įsitikina šį pat 
vakarą, kai po deserto išeis iš valgomojo ir susirinks į paslaptingas 
apeigas svetainėje. Taigi po pusvalandžio Beki ir ledi Džeinė buvo ar- 
timos draugės, o vakare miledi pranešė serui Pitui, jog ji mano, kad 
jos naujoji svainė yra meili, atvira, nuoširdi ir jautri moteris. 

Taigi lengvai laimėjusi dukters palankumą, nenuilstamoji moterė- 
lė griebėsi rūsčiosios ledi Sautdaun. Kai tik Rebeka užtiko jos malo- 
nybę vieną, išsyk apibėrė ją klausimais apie vaikų kambarį ir pareiškė, 
kad jos pačios berniukas buvęs išgelbėtas — tiesiog išgelbėtas! — ne- 
ribotomis kalomelio dozėmis, nors visi Paryžiaus gydytojai jau buvo 
atsisakę pagydyti vaiką. O paskui ji užsiminė, kaip dažnai jai tekę gir- 
dėti apie ledi Sautdaun iš puikaus žmogaus, reverendo Lorenso Grilso, 
jos lankomos Meifero koplyčios dvasininko; Beki papasakojo, kaip, 
įvairių aplinkybių ir nelaimių paveikta, ji pakeitusi savo pažiūras ir 
kaip tikisi, kad diduomenės malonumams ir paklydimams sugaištas 
gyvenimas nesutrukdys jai rimčiau pagalvoti apie ateitį. Ji išdėstė, 
kaip daug davę praeityje pono Krolio religiniai pamokymai, užsiminė 
apie „Finčlio bendruomenės skalbėją“, kurios skaitymas buvęs ne- 

paprastai naudingas, ir pasiteiravo apie ledi Emili, šio kūrinio talen- 
tingą autorę, dabar ledi Emili Hornblouer Keiptaune, kur jos vyras 
turėjo didelių vilčių tapti kafrų vyskupu. 

Bet ji apvainikavo savo pastangas ir galutinai pelnė ledi Sautdaun 
palankumą, kai po laidotuvių pasijuto labai susijaudinusi ir nesvei- 
ka ir paprašė jos malonybę medicininio patarimo, o našlė ne tik ne- 
pagailėjo jai to patarimo, bet pati, apsisiautusi naktiniu apdaru, la- 
biau negu bet kada panaši į ledi Makbet, atėjo naktį pas Beki su ry- 
šeliu mėgstamiausių brošiūrų ir pačios sutaisytais vaistais, kuriuos 
primygtinai liepė poniai Rodon išgerti. 

Beki pirmiausia priėmė brošiūras ir pradėjo labai susidomėjusi jas 
nagrinėti, įtraukdama ledi į pašnekesį apie tuos kūrinius ir apie savo 
sielos išganymą, šitaip tikėdamasi, kad jos kūnas išvengs gydymo. Bet 
kai išsibaigė religinės temos, ledi Makbet tol nepaliko Beki kambario, 
kol buvo ištuštintas jos puodukas su nakčiai skirtu gydomuoju gėrimu; 
ir vargšė ponia Rodon buvo priversta išgerti vaistus, nutaisiusi be galo 
dėkingą miną, budriai stebima negailestingos našlės, kuri, palaiminusi 
savo auką, pagaliau ryžosi ją palikti. 

Vaistai ne per daug tepadėjo poniai Rodon: jos veido išraiška buvo 
labai keista, kai įėjo vyras ir sužinojo, kas įvyko. O kai Beki su pašai- 
pa, kurios ji negalėjo paslėpti, nors šį kartą juokėsi pati iš savęs, pa- 
vaizdavo, kaip ji tapo ledi Sautdaun auka, Rodonas, savo įpratimu, 
pratrūko garsiai kvatoti. Lordas Stinas ir ledi Sautdaun sūnus Lon- 
done taip pat gerokai prisijuokė iš tos istorijos, kai Rodonas su žmona 
grįžo į savo butą Meifere. Beki suvaidino jiems visą sceną. Ji užsidė- 
jo naktinę kepuraitę ir apsisiautė chalatu. Nutaisiusi rimčiausią miną, 
išdrožė ilgą pamokslą, kokie puikūs esą vaistai, kuriuos ji vertė pri- 
imti tariamą ligonę, ir taip puikiai sugebėjo pamėgdžioti, jog galėjai 
pamanyti, kad čia pati grafienė šniaukroja pro savo romėnišką nosį. 

— Parodykite mums ledi Sautdaun ir jos magiškuosius vaistus! — 
nuolatos šaukdavo svečiai mažutėje Beki svetainėje Meifere; ir pirmą 
kartą gyvenime našlė grafienė pralinksmino draugiją. 

Seras Pitas prisiminė, kokį kadaise didelį dėmesį į ją kreipė ir ko- 
kią pagarbą jam reiškė Rebeka, ir todėl buvo jai gana palankus. Po 
vedybų, nors ir neapgalvotų, Rodonas gerokai pasitaisė — tai buvo 
aiškiai matyti iš pasikeitusių pulkininko įpročių ir elgesio. Ir argi šios 
vedybos nebuvo naudingos pačiam Pitui? Gudrusis diplomatas šypso- 
josi pats sau, suvokdamas, kad kaip tik per jas įgijo turtą, ir suprasda- 
mas, kad jam tikriausiai nėra jokio pagrindo piktintis tomis sutuok- 

tuvėmis. Jo pasitenkinimo nė kiek nemažino pačios Rebekos pasiaiš- 
kinimai, elgesys ir kalbos. 

Beki reiškė jam dvigubai daugiau pagarbos, kuri jau anksčiau taip 
Jį žavėjo, ir vertė Pitą rodyti savo oratorinius gabumus, kurie stebi- 
no jį patį; jis visuomet buvo geros nuomonės apie savo talentus, o nuo 
Beki pagyrų dar labiau jais žavėjosi. Savo svainei Rebekai visiškai 
įtikinamai įrodė, kad ponia Bjut Kroli pati suplanavo vedybas, kurias 
vėliau taip apšmeižė. Ponia Bjut tikėjosi gauti visą panelės Kroli pali- 
kimą ir nuteikti tetą prieš Rodoną, vien tik jos godumas sukėlęs visas 
paskalas ir bjaurius prasimanymus apie Rebeką. 

— Jai pavyko paleisti mus elgetomis,— angeliškai romiu veidu 
pasakė Rebeka, — bet kaip aš galiu pykti ant moteries, per kurią ga- 
vau vieną iš geriausių vyrų pasaulyje? Ir argi jos pačios godumas ne- 
buvo pakankamai nubaustas, kai sužlugo jos viltys ir ji neteko turto, 
kurio taip tikėjosi? Mes vargšai! — sušuko ji.— Brangioji ledi Džeine, 
bet kas mums neturtas? Aš iš mažens esu prie jo pripratusi ir dažnai 
džiaugiuosi galvodama, kad panelės Kroli pinigai padės atkurti didybę 
kilnios šeimos, kurios nariu būti man tokia didelė garbė. Esu tikra, 
kad seras Pitas daug geriau juos panaudos, negu sugebėtų Rodonas. 

Visus šiuos pokalbius ištikimoji žmona, žinoma, atpasakojo serui 
Pitui ir taip sustiprino malonų įspūdį, Rebekos padarytą, jog trečią 
dieną po laidotuvių, kai visa šeima susirinko pietų, seras Pitas Krolis, 
pjaustydamas paukštieną galustalėje, šitaip kreipėsi į ponią Rodon: 

— Hm, Rebeka, gal pasiūlyti jums šį sparnelį? 

Po šitų žodžių moterėlės akys sužibo iš pasitenkinimo. 


Kol Rebeka buvo užsiėmusi savo planais ir viltimis, o Pitas Krolis 
rengė laidotuvių iškilmes ir tvarkė kitus reikalus, susijusius su būsimą- 
ja sėkme ir didybe, kol ledi Džeinė ruošėsi vaikų kambaryje, kiek jai 
leido mamytė, saulė tekėjo ir leidosi, o rūmų bokšto laikrodis, kaip vi- 
suomet, šaukė pietų ir poterių — velionio Karalienės Krolio savinin- 
ko kūnas gulėjo kambaryje, kuriame jis gyveno būdamas gyvas, be 
pertraukos saugomas samdytų budėtojų: vienos ar dviejų moterų ir 
trijų ar keturių procesijos vyrų, geriausių, kokius tik buvo galima 
rasti Sautemptone, su juodais drabužiais ir tylių bei tragiškų manierų, 
kaip ir tiko šiuo atveju; jie iš eilės budėjo prie karsto, o pabudėję su- 
sirinkdavo ūkvedės kambaryje, kur slapčia lošdavo kortomis ir ger- 
davo alų. 

Šeimos nariai ir tarnai stengėsi laikytis atokiau nuo niūriosios vie- 

tos, kur gulėjo senos riterių ir džentelmenų giminės palaikai, laukdami, 
kol pateks į paskutinio poilsio vietą šeimos rūsyje. Niekas jo neap- 
raudojo, nebent toji vargšė moteris, kuri tikėjosi būti sero Pito žmona 
ir našlė ir kuri negarbingai pabėgo iš rūmų, vos netapusi jų valdove. 
Be jos ir dar mylimo seno pointerio — senio silpnaprotystės metu 
juodu buvo labai prisirišę prie vienas kito — seras Pitas neturėjo nė 
vieno draugo, kuris jo gedėtų, nes per visą gyvenimą nė truputėlio ne- 
sistengė įsigyti bičiulių. Jeigu geriausias ir maloniausias iš mūsų, pali- 
kęs žemę, turėtų progos ją vėl aplankyti, aš manau, kad jis ar ji (tuo 
atveju, jeigu jausmai, įprasti Tuštybės mugėje, yra ir tame pasaulyje, 
į kurį mes visi iškeliausime) skaudžiai nusiviltų, sužinojęs, kaip grei- 
tai nusiramino likusieji gyvi! Taip ir seras Pitas buvo užmirštas, lygiai 
kaip ir maloniausieji ir geriausieji iš mūsų... tik keliomis savaitėmis 
anksčiau. 

Tie, kurie nori, gali sekti paskui mirusiojo palaikus iki kapo, kur 
jie nustatytą dieną labai pagarbiai, kaip dera, buvo nugabenti, paskui 
gimines juodose karietose, sukišusius nosis į nosines, laukiančius ašarų, 
kurios nesirodė, procesijos džentelmenus, didžiai sielvartaujančius; 
paskui rinktinius nuomininkus, gedinčius, kad įsiteiktų naujajam 
šeimininkui, kaimyninių bajorų karietas, važiuojančias trijų mylių per 
valandą greičiu, bet įkvepiančias gilų liūdesį; parapijos pastorių, išta- 
riantį formulę apie „mus palikusį brangų brolį“. Kol mes dar neper- 
siskyrėme su mirusiojo kūnu, vaidiname prie jo Tuštybės komediją. 
atliekame visokias veidmainiškas ceremonijas, guldome ji į aksomu 
išklotą karstą, užkalame paauksuotomis vinimis; baigiame vykdyti 
pareigą, užversdami ant kapo akmenį su melagysčių kupinu užrašu. 
Bjuto vikaras, šaunus vyrukas iš Oksfordo, ir seras Pitas Krolis kartu 
sugalvojo apraudamam velioniui baronetui tinkamą lotynišką epita- 
fiją; vikaras pasakė klasikinį pamokslą, ragindamas gyvuosius per 
daug nesisieloti ir labai pagarbiai įspėdamas juos, kad ir jiems vieną 
dieną teks peržengti niūrius ir paslaptingus vartus, kurie ką tik užsi- 
darė paskui jų apverktojo brolio palaikus. Po to nuomininkai vėl sėdo 
ant arklių, kai kurie liko pasistiprinti „Krolio herbo“ smuklėje. Po 
pusryčių, suruoštų Karalienės Krolio tarnų kambaryje, dvarininkų 
karietos nuriedėjo namo įvairiomis kryptimis. Grabdario vyrai susi- 
rinko virves, uždangalus, aksomą, stručio plunksnas ir kitus laidotuvių 
reikmenis, sulipo ant katafalko ir nukeliavo į Sautemptoną. Jų veidai 
pamažu vėl tapo natūralūs, kai tik arkliai, išvažiavę pro vartus, risčia 
leidosi vieškeliu; netrukus jie juodomis dėmėmis nusėjo smuklių prie- 

bučius, o alaviniai puodukai jų rankose sublizgo nuo saulės. Sero Pito 
vežimėlis buvo nustumtas į pašiūrę, kur laikomi sodo įrankiai; senasis 
pointeris kartais pastūgaudavo, bet tai buvo vienintelis sielvarto ženk- 
las rūmuose, kuriuos seras Pitas Krolis valdė beveik šešiasdešimt 
metų. 


Kadangi medžiojamų paukščių buvo labai gausu, o kurapkų me- 
džioklė, gali sakyti, yra anglų džentelmeno, linkusio į valstybinę veik- 
lą, pareiga, seras Pitas Krolis, praėjus pirmajam sielvartui, pradėjo 
po truputį dalyvauti toje pramogoje, užsidėjęs baltą skrybėlę su juodu 
kaspinu. Ražienos ir ropių laukai, kurie dabar priklausė jam, slapta 
džiugino jį. Kartais, labai romiai nusiteikęs, jis neimdavo šautuvo, bet 
išeidavo su taikia bambuko lazdele, o Rodonas, jo galiūnas brolis, ir 
eiguliai pyškindavo jam pašonėje. Pito pinigai ir žemės plotai darė 
broliui didelį įspūdį. Nė penso neturįs pulkininkas pasidarė nuolan- 
kus, gerbė šeimos galvą ir nebeniekino „lepšio Pito“. Rodonas pri- 
tardamas klausėsi vyresniojo brolio planų, kokius plotus šis ruošiasi 
užsodinti ir kokius nudrenuoti, patarinėjo, kaip įrengti arklides ir 
laikyti galvijus, nujojo į Madberį apžiūrėti kumelės, kuri, jo many- 
mu, tiko ledi Džeinei, pasisiūlė ją prajodinėti ir t. t. Maištingasis dra- 
gūnas tapo visiškai kuklus bei nuolankus ir pasidarė pavyzdingas 
jaunesnysis brolis. Panelė Brigs nuolat siųsdavo jam pranešimus iš 
Londono apie ten paliktą mažąjį Rodoną; berniukas ir pats kai ką 
pranešdavo apie save. „Aš gyvenu gerai, — rašė jis.— Tikiuosi, kad 
ir tu gerai gyveni. Tikiuosi, kad ir mama gerai gyvena. Grėjus ima 
mane pasijodinėti į parką. Aš išmokau jodinėti šuoliais. Susitikau ber- 
niuką, su kuriuo anksčiau jodinėjau. Jis ėmė verkti, pradėjęs joti šuo- 
liais, o aš neverkiau“. Rodonas skaitė tuos laiškus savo broliui ir ledi 
Džeinei, kuri jais žavėjosi. Baronetas pažadėjo pasirūpinti berniuku, 
kai jį reikės leisti į mokyklą, o geraširdė žmona padovanojo Rebekai 
banknotą, prašydama ją nupirkti dovaną jos mažajam brolėnui. 

Slinko diena po dienos, ir pilies damų gyvenimas bėgo paivairina- 
mas tiktai tų tykių užsiėmimų ir pasilinksminimų, kuriais pasitenkina 
kaime gyvenančios moterys. Varpelis kviesdavo valgyti ir melstis. 
Merginos kiekvieną rytą po pusryčių mokydavosi skambinti pianinu, 
o Rebeka pritardavo joms ir nurodinėdavo. Paskui jos apsiaudavo 
storapadžiais batais ir vaikščiodavo po parką ir krūmynus arba, išė- 
jusios už aptvaro į kaimą, užeidavo į trobeles, dalindavo ligoniams 
ledi Sautdaun vaistus ir brošiūras. Pati ledi Sautdaun išvažiuodavo 

ponių traukiamu fajetonu, o Rebeka įsitaisydavo šalia našlės ir nepa- 
prastai susidomėjusi klausydavo jos postringavimų. Ji dainuodavo 
vakarais visai šeimai Hendelį ir Haidną, ėmėsi didelio vilnonio mez- 
ginio, lyg būtų gimusi tokiam darbui ir lyg toksai gyvenimas turėtų 
trukti, kol ji atsiguls į karstą, nugyvenusi gražų amžių, palikusi ge- 
dinčius gimines ir krūvą procentinių popierių — tarsi visai nebūtų 
rūpesčių, įkyrių kreditorių, intrigų, gudrybių ir skurdo, kurie tykojo 
už parko vartų, norėdami pulti, kai tik ji vėl pasirodys pasaulyje. 

„Ne kažin kokia gudrybė būti kaimo džentelmeno žmona,— gal- 
vojo Rebeka.— Man rodos, aš galėčiau būti gera moteris, jei gaučiau 
penkis tūkstančius svarų per metus. Galėčiau dykinėti vaikų kam- 
baryje ir skaičiuoti abrikosus špaleriuose. Galėčiau laistyti augalus 
šiltnamiuose ir skabyti nudžiūvusius geranijų lapus. Galėčiau klausi- 
nėti senučių apie jų reumatą ir už pusę kronos užsakinėti sriubos varg- 
šams. Ne tokie jau dideli nuostoliai, gaunant penkis tūkstančius per 
metus! Galėčiau netgi važinėti už dešimties mylių pietauti pas kaimyną 
ir rengtis pagal užpernykštes madas. Galėčiau vaikščioti į bažnyčią 
ir neužmigti dideliame šeimos klaupte arba, atvirkščiai, snausti prisi- 
dengusi užuolaidomis, nuleidusi šydą — reikėtų tik truputį įgudimo. 
Galėčiau visiems mokėti grynais, jeigu tik turėčiau pinigų. Šituo ir 
didžiuojasi vietiniai stebukladariai. Jie įsivaizduoja esą labai dosnūs, 
jei duoda mūsų vaikams penkių svarų banknotą, o mus niekina, kad 
mes jų neturime“. Kas žino, gal Rebeka teisingai samprotavo, gal 
vien tik pinigai bei laimė ir skyrė ją nuo doros moters? Jeigu atsižvelg- 
sime į pagundas, kas gali pasakyti, kad yra geresnis už savo artimą? 
Nors ramus, pasiturimas gyvenimas ir nepadaro žmonių dorų, bet 
padeda tokiems išlikti. Koks nors oldermenas, grįždamas iš pietų, kur 
buvo pavaišintas vėžlio sriuba, nelips iš savo karietos vogti avino kul- 
šies; bet priverskite jį pabadauti — ir pasižiūrėkite, ar jis nenudžiaus 
duonos kepalo. Taip galvodavo Beki, svarstydama šansus ir lyginda- 
ma gėrio ir blogio pasiskirstymą pasaulyje. 

Beki vėl aplankė, nieko nepraleisdama, senąsias mėgstamas vietas, 
pažįstamus laukus, miškus, giraites, tvenkinius ir sodus, senųjų namų 
kambarius, kur ji prieš septynerius metus išgyveno porą metų. Čia ji 
buvo jauna ar bent palyginti jauna, nes jau užmiršo tą laiką, kai buvo 
iš tikrųjų jauna, bet atsiminė savo mintis ir jausmus prieš septynetą 
metų ir lygino su dabartiniais, kai jau buvo mačiusi pasaulio, pagyve- 
nusi su kilmingais žmonėmis ir iškilusi kur kas aukščiau už savo pir- 
mesnę kuklią padėtį. 

„Aš išbridau iš jos, nes turiu galvą ant pečių, — galvojo Beki,— ir 
todėl, kad pasaulyje yra pilna kvailių. Nebegalėčiau grįžti atgal ir bi- 
čiuliautis su žmonėmis, su kuriais susitikdavau tėvo studijoje. Mane 
lanko lordai su žvaigždėmis ir Keliaraiščio ordinais vietoj artistų su 
tabako trupiniais kišenėse. Mano vyras — džentelmenas, mano svai- 
nė — grafo duktė iš tos pačios šeimos, kurioje prieš kelerius metus 
buvau beveik tarnaitė. Bet ar mano padėtis pasaulyje daug geresnė 
negu tada, kai buvau vargšė dailininko duktė ir kaulydavau cukraus 
bei arbatos iš bakalėjininko už kampo? Jeigu būčiau ištekėjusi už Fren- 
sio, kuris mane taip mylėjo, aš nebūčiau buvusi daug neturtingesnė, 
negu esu dabar. Ak! Kaip mielai iškeisčiau savo padėtį visuomenėje 
ir visus savo ryšius už dailią sumelę trijų procentų popieriais!“ 

Štai kaip Beki suprato žmogiškų reikalų Tuštybę ir štai kokiame 
saugiame uoste svajojo išmesti inkarą. 

Galbūt jai dingtelėjo mintis, kad jeigu būtų buvusi sąžininga ir kuk- 
li moteris, jeigu būtų atlikusi savo pareigą ir ėjusi gyvenime tiesiu ke- 
liu, būtų taip pat priartėjusi prie laimės, kaip ir eidama tais aplinki- 
niais keliais, kuriais dabar mėgino ją pasiekti. Bet, lygiai kaip vaikai 
Karalienės Krolyje apeidavo kambarį, kuriame gulėjo jų tėvo kūnas, 
taip ir Beki, jei tokios mintys ir ateidavo į galvą, stengdavosi jas apeiti 
ir į jas nesigilindavo. Ji vengdavo jų ir niekindavo jas; šiaip ar taip, 
buvo pasirinkusi kitą kelią, iš kurio pasitraukti dabar buvo neįma- 
noma. Mano nuomone, sąžinės graužimas yra neveikliausias iš visų 
moralinių Žmogaus jausmų: jei jis kada ir nubunda, jį visų lengviausia 
nuslopinti, o kai kurių žmonių sąžinė niekad nenubunda. Mes siel- 
vartaujame, jeigu kas mus užklumpa nusikaltus ir kai pagalvojame 
apie gėdą ir bausmę; bet vien patsai kaltumo jausmas Tuštybės mu- 
gėje nuodija gyvenimą labai nedaugeliui žmonių. 

Taigi Rebeka, gyvendama Karalienės Krolyje, įsigijo tiek draugų 
tarp mamonos tarnų, kiek tik įstengė. Ledi Džeinė ir jos vyras atsi- 
sveikino su ja, karščiausiai rodydami savo geriausius jausmus. Jie su 
džiaugsmu laukė, kada, suremontavus ir išpuošus šeimos namus Gonto 
gatvėje, jie vėl susitiks Londone. Ledi Sautdaun sutaisė jai pakelį 
vaistų ir per ją nusiuntė laišką reverendui Lorensui Grilsui, prašy- 
dama tą džentelmeną išgelbėti „šio laiško įteikėją“ nuo amžinosios 
ugnies. Pitas palydėjo juos ketvertu pakinkyta karieta į Madberį, prieš 
tai vežimaičiu nusiuntęs jų bagažą su paukštienos atsarga. 

— Kokia jūs būsite laiminga, kai vėl pamatysite savo brangųjį 
berniuką! — pasakė ledi Kroli, atsisveikindama su giminaite. 

— O taip, laiminga! — tarė Rebeka, pakeldama žaliąsias akis. 

Ji buvo be galo laiminga palikdama šią vietą ir sykiu nenorėjo iš- 
vykti. Karalienės Krolyje buvo nepakenčiamai nuobodu, bet vis dėlto 
oras čia buvo truputį grynesnis už tą, kuriuo ji buvo įpratusi kvėpuoti. 
Visi buvo nuobodūs, bet kartu savaip malonūs. „Tai todėl, kad jie ilgą 
laiką turėjo trijų procentų popierių“,— tarė pati sau Beki ir tikriau- 
siai sakė tiesą. 

Šiaip ar taip, Londono žiburiai linksmai žybčiojo, kai keleivinė ka- 
rieta įriedėjo į Pikadilį, Kerzono gatvėje smagiai liepsnojo Brigs už- 
kurta ugnis, o mažasis Rodonas nėjo gulti, norėdamas pasveikinti 
sugrižusius tėvelį ir mamytę. 


XLII skyrius, 


KURIAME KALBAMA 
APIE OSBORNŲ ŠEIMĄ 


Nemaža laiko praslinko nuo tos dienos, kai matėme mūsų garbin- 
gąjį draugą, senąjį poną Osborną iš Raselo aikštės. Negali pasakyti, 
kad per šį tarpą jis buvo laimingiausias iš mirtingųjų. Buvo įvykių, 
kurie nepataisė jo charakterio. Toli gražu ne visuomet jam sekdavosi 
padaryti, kaip norėdavo. Kiekvienas pasipriešinimas protingiems jo 
norams visuomet labai įžeisdavo senąjį džentelmeną; jis pasidarė dar 
nepakenčiamesnis, kai podagra, senatvė ir daugybė nusivylimų susi- 
dėjo į krūvą ir visiškai jį prislėgė. Jo tankūs juodi plaukai po sūnaus 
mirties ėmė greitai balti; veidas pasidarė dar raudonesnis, o rankos 
vis labiau ir labiau drebėdavo, kai jis pildavosi portveino taurę. Savo 
klerkams Sityje gyvenimą jis pavertė tikru pragaru, o ir namiškiams 
ne ką geriau tebuvo. Abejoju, ar Rebeka, kurią matėme melste mel- 
džiančią procentinių popierių, būtų pakeitusi savo neturtą ir velniškai 
audringą ir pavojingą gyvenimą į Osborno pinigus ir jį supančią niū- 
rią tamsą. Jis pasipiršo panelei Svorts, bet jį su panieka atstūmė tos 
damos globėjai ir išleido ją už jaunos atžalos iš senos ir kilmingos ško- 
tų giminės. Osbornas nebūtų atsisakęs vesti ir žemo luomo moters, 
kurią paskui būtų baisiai kankinęs, bet nepasitaikė nė vienos, tinkamos 
jo skoniui; todėl namuose jis kankino savo netekėjusią dukterį. Ji tu- 
rėjo puikią karietą ir puikius arklius, sėdėjo garbingoje vietoje už 

prašmatniausiais indais apstatyto stalo. Turėjo savo čekių knygelę, 
pavyzdingą liokajų, kuris ją lydėdavo, kai ji eidavo pasivaikščioti, ir 
visur neribotą kreditą; visi krautuvininkai lenkdavosi jai ir sakydavo 
komplimentus, žodžiu, visi ją sutikdavo kaip turtingą įpėdinę, bet jos 
gyvenimas buvo apgailėtinas. Našlaitės iš prieglaudos, gatvės šlavėja 
sankryžoje, neturtingiausia indų plovėjos padėjėja tarnų kambaryje 
buvo laimingos, palyginti su šia nelaiminga dama, dabar jau pusamže 
mergina. 

Frederikas Bulokas, eskvairas iš „Buloko, Halkerio ir Ko“ firmos, 
vis dėlto vedė Mariją Osborn, tačiau gerokai pasiderėjęs ir paniurz- 
gėjęs. Kai Džordžas mirė ir buvo išbrauktas iš tėvo testamento, Fre- 
derikas reikalavo, kad pusė senojo džentelmeno turto būtų paskirta 
jo Marijai, ir iš tiesų ilgą laiką atsisakinėjo „sumušti delnais“ (kaip 
sakė pats ponas Bulokas) bet kuriomis kitomis sąlygomis. Osbornas 
tvirtino, kad Fredas sutikęs imti jo dukterį su dvidešimties tūkstančių 
kraičiu ir kad jis neprisiimsiąs jokių papildomų pasižadėjimų. „Fredas 
gali imti, kas jam skirta, arba atsisakyti ir nešdintis po velnių!“ Fredas, 
kuriam smarkiai panižo nagai, kai Džordžas neteko įpėdinio teisių, 
nusprendė, kad senasis komersantas begėdiškai jį apgavo, ir kurį lai- 
ką dėjosi ketinąs visiškai atsisakyti tų vedybų. Osbornas uždarė savo 
einamąją sąskaitą pas Buloką ir Halkerį, vaikščiojo į biržą su rimbu 
ir prisiekinėjo, kad nušutins nugarą vienam niekšui, tačiau jo pavar- 
dės neminėjo ir iš viso elgėsi taip, kaip ir tiko jo ūmiam būdui. Šito 
šeimos vaido metu Džeinė Osborn užjautė seserį Mariją. 

— Aš visuomet tau sakydavau, Marija, kad jis myli tavo pinigus, 
bet ne tave, — guodė ji seserį. 

— Šiaip ar taip, jis pasirinko mane ir mano pinigus, o ne tave ir 
tavuosius, — atsakė Marija atmesdama galvą. 

Tačiau santykiai nutrūko tik laikinai. Fredo tėvas ir vyresnieji fir- 
mos dalininkai patarė jam imti Mariją net ir su dvidešimčia tūkstančių 
kraičio, kurio pusė išmokama tuojau pat, o pusė — ponui Osbornui 
mirus, be to, esą vilties, kad ateityje turtas bus toliau dalijamas. Tad 
Fredas „pasidavė“ (vėl jo paties žodžiais) ir nusiuntė senąjį Halkerį 
pas Osborną taikos derybų. Jis įtikinėjo, neva jo tėvas nenorėjęs ve- 
dybų ir daręs įvairias kliūtis, o jis pats labai trokštąs laikytis susita- 
rimo. Ponas Osbornas niūriai priėmė šį atsiprašymą. Halkerio ir Bulo- 
ko šeimos buvo iš garsių Sičio aristokratų ir turėjo ryšių net su Vest 
Endo „šulais“. Seniui buvo malonu, kad jis galės sakyti: ,,Mano žen- 
tas, pone, iš „Halkerio, Buloko ir Ko“ firmos; mano dukters giminai- 


71 XLII skyrius 


tė, pone, yra ledi Mengo, garbingojo Kaslmauldi grafo duktė“. Jis 
vaizdavosi, kaip jo namai bus pilni „šulų“. Todėl atleido jaunajam 
Bulokui ir pritarė vedyboms. 

Tai buvo didinga šventė. Jaunojo piminaičiai iškėlė pusryčius, nes 
jie gyveno netoli šv. Jurgio bažnyčios, kur įvyko sutuoktuvės. Buvo 
pakviesti „Vest Endo šulai“, ir daugelis jų pasirašė knygoje. Čia da- 
lyvavo ponas Mengo ir ledi Meri Mengo, o mielosios Gvendolina ir 
Gvineverė Mengo buvo pamergės; gvardijos dragūnų pulko pulki- 
ninkas Bladajeris (firmos „Broliai Bladajeriai“ Minsing Leine vyres- 
nysis sūnus), jaunojo pusbrolis, su garbingąja ponia Bladajer; gar- 
bingasis Džordžas Baulteris, lordo Levanto sūnus, su žmona, buvusia 
panele Mengo; lordas vikontas Kasltodis; garbingasis Džeimsas Mak- 
mulas su ponia Makmul (buvusi panelė Svorts) ir visas tuntas di- 
duomenės, susigiminiavusios su Lombardo gatve!“ ir labai prisidėju- 
sios prie Kornhilo suaristokratinimo. 

Jaunoji pora turėjo namus netoli Berklio aikštės ir nedidelę vilą 
Rohamptone, vietinių bankininkų kolonijoje. Visos jo šeimos damos 
buvo įsitikinusios, jog Fredas padaręs mezaljansą: nors jų pačių sene- 
lis užaugo prieglaudoje, bet per savo vyrus jos buvo susigiminiavusios 
su kilmingiausiais anglų aristokratijos atstovais. Ir Marija, norėdama 
atlyginti savo kilmės trūkumus, turėjo elgtis labai išdidžiai ir nepap- 
rasiai atsargiai sudarinėti svečių sarašą, be to, laikė savo pareiga kiek 
įmanoma rečiau susitikinėti su tėvu bei seseria. 

Būtų neprotinga manyti, kad ji visiškai nutraukė santykius su seniu, 
iš kurio dar buvo galima gauti daug tūkstančių svarų. Fredas Bulokas 
niekuomet nebūtų leidęs jai to padaryti. Bet ji tebebuvo jauna ir ne- 
sugebėjo slėpti savo jausmų: kviesdavo tėvelį ir sesutę į trečios rūšies 
pobūvius, elgdavosi su jais labai šaltai, kai jie ateidavo, vengė Raselo 
aikštės ir nesantūriai maldaudavo tėvą palikti tą nepakenčiamą vul- 
garią vietą; visu tuo ji padarė daugiau žalos, negu galėjo pataisyti 
visa Frederiko diplomatija, ir lengvapėdišku neapdairumu mažino 
savo šansus gauti palikimą. 

— Vadinasi, Raselo aikštė per prasta vieta poniai Marijai, a? — 
tarė senasis džentelmenas, triukšmingai pakeldamas karietos langus, 
kai, aplankęs ponią Frederik Bulok, vieną vakarą po pietų važiavo 
su dukra namo.— Tad ji savo tėvą ir seserį kviečia kitą dieną po iš- 
kilmingų pietų (tegu mane griebia velniai, jeigu tie jos ontrys*, kaip 


* Užkandis (netaisykl. pranc.). 

ji juos vadina, nebuvo patiekti vakar!) kartu su Sičio pirkliais ir kaž- 
kokiais rašeivomis; o grafus ir grafienes, ir visus „„garbinguosius“ pa- 
silieka sau? Garbinguosius? Velniop tuos garbinguosius! Aš esu pap- 
rastas britų pirklys, toksai esu ir galėčiau be grąžos visus tuos elgetas 
nupirkti. Lordai, tik pamanykiti Per vieną jų swarrey* aš mačiau 
lordą, kalbantį su nusususiu smuikininku, į kurį aš nė žiūrėti neno- 
riu. Taigi jie negeidžia atvykti į Raselo aikštę, ar ne? Guldau galvą, 
kad pas mane atsiras taurė geresnio vyno ir už ją bus daugiau užmo- 
kėta, kad aš galiu padėti puikesnį sidabro servizą ir patiekti ant savo 
raudonmedžio stalo geresnius pietus, negu tenka matyti ant savo sta- 
lų tiems šliaužiojantiems pataikūnams, pasipūtusiems kvailiams. 
Važiuok greičiau, Džeimsai, aš noriu grįžū į Raselo aikštę, cha 
cha! 

Ir jis, atsilošęs karietos kampe, pratrūko pasiutiškai kvatoti. Senasis 
džentelmenas neretai buvo pratęs guostis šitaip samprotaudamas apie 
savo pranašumus ir nuopelnus. 

Džeinei Osborn beliko pritarti šiai nuomonei apie sesers elgesį, ir 
kai ponia Frederik susilaukė pirmagimio — Frederiko Augusto Ho- 
vardo Stenlio Deverė Buloko — senasis Osbornas, pakviestas į krikš- 
tynas kūmu, pasitenkino tuo, kad nusiuntė mažyliui auksinę taurę ir 
joje — dvidešimt ginėjų žindyvei. 

— Garantuoju, kad nė vienas iš jūsų lordų tiek neduos, — tarė 
jis ir atsisakė dalyvauti apeigose. 

Tačiau puiki dovana sukėlė didelį Bulokų šeimos pasitenkinimą. 
Marija manė, kad jos tėvas labai patenkintas ja, o Frederikas pranaša- 

Galima įsivaizduoti, kokias kančias kentėdavo panelė Osborn, vie- 
niša gyvenanti Raselo aikštėje, kai skaitydavo Morning Post, kur 
„Aukštuomenės pobūvių“ skyrelyje kartkartėmis pasitaikydavo jos 
sesers pavardė ir kur ji turėjo progos perskaityti ponios F. Bulok 
tualeto aprašymą, kai ją karaliaus rūmuose pristatė jos giminaitė ledi 
Frederika Bulok. Pačios Džeinės gyvenime, kaip minėjome, nebuvo 
įmanoma tokia didybė. Tai buvo baisus gyvenimas! Tamsiais žiemos 
rytais ji keldavosi anksti ir paruošdavo pusryčius savo senam surū- 
gusiam tėvui, kuris visus namus apverstų aukštyn kojomis, jeigu arbata 
nebūtų paduota pusę devynių. Ji tylėdama sėdėdavo prieš jį, klausy- 
davosi, kaip šnypščia arbatinukas, ir drebėdavo, kol tėvas skaitydavo 


* Kviestinį vakarą (netaisykl. pranc.). 

savo laikraštį ir dorodavo įprastinę karštų bandelių ir arbatos por- 
ciją. Pusę dešimtos jis atsistodavo ir eidavo į Sitį, ir ji būdavo beveik 
laisva iki pietų — galėdavo eiti į virtuvę ir plūsti tarnus; galėdavo iš- 
važiuoti, užeiti į krautuves, kur pardavėjai būdavo nepaprastai man- 
dagūs, arba palikinėti savo ir tėvelio vizitines korteles dideliuose niū- 
riuose ir garbinguose draugų iš Sičio namuose; arba galėdavo sėdė- 
ti ant sofos viena savo didelėje svetainėje, laukdama, kol kas ateis, 
megzdama didžiulį mezginį priešais židinį, prie pat didžiojo laikro- 
džio su Ifigenijos aukojimu, kuris garsiai tikseno ir graudžiai skam- 
bino valandas niūriame kambaryje. Didžiulis veidrodis viršum židinio 
ir kitas didžiulis sieninis veidrodis, stovintis priešais jį kitoje kamba- 
rio pusėje, begalę kartų daugino, atmušdami kits kitame, rudą dro- 
binį valktį, kuris dengė kabantį nuo lubų kandeliabrą; tie rudi drobi- 
niai maišai dingo begalinėje perspektyvoje, ir kambarys, kuriame 
sėdėjo panelė Osborn, atrodė esąs ištisos svetainių sistemos centras. 
Kai ji numaudavo minkštos odos valktį nuo rojalio ir ryždavosi tru- 
putį paskambinti, jo akordai aidėdavo graudžiai ir liūdnai, sukelda- 
mi namuose niūrų aidą. Džordžo portretas buvo išneštas į sandėliuką 
palėpėje, ir nors Džordžo atminimas tebegyveno jų širdyse ir tėvas su 
dukra dažnai instinktyviai suvokdavo, kad abu apie jį galvoja, niekuo- 
met nebūdavo užsimenama apie narsų ir kadaise mylėtą sūnų. 

Penktą valandą ponas Osbornas grįždavo pietų, kuriuos juodu su 
dukra valgydavo tylėdami. Tyla retai kada būdavo pertraukiama, ne- 
bent kai jis keikdavosi ir šėldavo, nepatikus kuriam nors patiekalui. 
Du kartus per mėnesį su jais pietaudavo būrelis niūrių Osborno pažįs- 
tamų — jo amžiaus ir padėties žmonių: daktaras Gurkšnis su žmona 
iš Blumsberio aikštės; ponas Nevaleika, advokatas iš Bedford Rou, 
itin žymus asmuo, kurį profesiniai ryšiai artimai siejo su „Vest Endo 
šulais“; pulkininkas Kepenis iš Bombėjaus armijos ir ponia Kepenienė 
iš Aper Bedford Pleiso; seržantas Saldainius ir ponia Saldainienė, o 
kartais dalyvaudavo seras Tomas Karstas ir ledi Karstienė iš Bedfordo 
aikštės. Seras Tomas buvo išgarsėjęs kaip puikus vyno žinovas, ir kai 
jis pietaudavo, ponas Osbornas vaišindavo ypatingu tamsiai raudonu 
portveinu. 

Šitie ir panašūs svečiai už prašmatnius pietus Raselo aikštėje savo 
ruožtu atsilygindavo prašmatniais pietumis. Išgėrę vyno jie lipdavo į 
viršų ir oriai lošdavo vistą, o pusę vienuoliktos karietos atvažiuodavo 
jų pasiimti. Daugelis turtingų žmonių, kuriems mes, vargšeliai, esame 
pratę pavydėti, nuolat gyvena taip, kaip čia aprašyta. Džeinė Osborn 

retai susitikdavo vyrą, jaunesnį negu šešiasdešimties metų, ir beveik 
vienintelis jų draugijoje pasirodąs viengungis buvo ponas Šaipius, 
garsus moterų gydytojas. 

Negaliu pasakyti, kad niekas nesudrumsdavo šio baisiai monotoniško 
gyvenimo. Mat vargšės Džeinės gyvenime buvo paslaptis, kurią prisi- 
minęs tėvas imdavo šėlti ir raukytis dar labiau, negu to reikalavo pri- 
gimtis, išdidumas ir besaikis valgymas. Ši paslaptis buvo susijusi su 
panele Virt, kuri turėjo pusbrolį dailininką, poną Smi, vėliau garsų 
portretistą ir Karališkosios akademijos narį, bet buvo metas, kada jis 
būdavo patenkintas, galėdamas mokyti piešti aukštuomenės moteris. 
Dabar ponas Smi užmiršo, kur yra Raselo aikštė, bet 1818 metais, 
mokydamas panelę Osborn, visai mielai ten lankydavosi. 

Smi (buvęs Šarpo iš Frito gat-ės mokinys, to pasileidusio Šarpo, 
netvarkingo, nevykėlio, bet gerai :1simanančio apie meną) buvo, kaip 
jau sakėme, panelės Virt pusbroi:s, ir ji supažindino jį su panele Os- 
born, kurios ranka ir širdis po kelių nesėkmingų meilės istorijų buvo 
visiškai laisva. Jis karštai pamilo tą damą ir, kaip manoma, uždegė jos 
krūtinėje panašius jausmus. Panelė Virt buvo jų paslapties patikėtinė. 
Nežinau, ar ji palikdavo kambarį, kur tapydavo mokytojas ir jo mo- 
kinė, norėdama duoti jiems progos pasikeisti tomis priesaikomis ir 
prisipažinimais, kuriems taip trukdo pašaliniai žmonės; nežinau, ar 
ji tikėjosi, kad jeigu jos pusbroliui pavyks pagrobti turtingo pirklio 
dukterį, jis paskirs jai dalį turto, kurį ji padėjo jam įsigyti, — tik viena 
aišku, kad ponas Osbornas, kažkaip sužinojęs apie šiuos reikalus, neti- 
kėtai grįžo iš Sičio ir įžengė į svetainę su savo bambukine lazda. Ten jis 
užtiko dailininką, mokinę ir kompanionę, visus nepaprastai išblyšku- 
sius, dailininką išvijo grasindamas sulaužyti jam visus kaulus, o po 
pusvalandžio taip pat atleido panelę Virt, nuspyrė nuo laiptų jos laga- 
minus, su: pė jos kaspinų dėžutes ir grūmojo kumščiu tol, kol karieta 
nuvažiavo. 

Džewė Osborn Jaugelį dienų neišėjo iš miegamojo. Tėvas nebeleido 
jai laikvii kvinpanionės. Senis prisiekė, kad ji negaus nė vieno šilingo 
jo pinigų, Jeigu ištekės be jo sutikimo. O kadangi jam reikėjo šeimi- 
ninkės namuose, tai jis visai nenorėjo, kad ji ištekėtų. Taigi ji buvo 
priversta atsisakyti bet kokių planų savo širdies reikalais. Todėl ry- 
žosi prie tėvo galvos gyventi vien taip, kaip mes čia aprašėme, ir ten- 
kintis senmergės dalia. Tuo tarpu jos seseriai kasmet gimė vaikai vis 
prašmatnesniais vardais, ir jųdviejų santykiai tolydžio šalo. 

— Džeinė ir aš gyvename visiškai skirtingose gyvenimo sferose, — 

sakydavo ponia Bulok.— Bet, žinoma, aš žiūriu į ją kaip į seserį. 
Tai reiškė... Iš viso ką gali reikšti, kai ponia sako, kad žiūri į Džeinę 
kaip į seserį? 


Mes jau rašėme, kaip abi panelės Dobin gyvena su tėvu dailioje 
viloje Denmark Hile, kur buvo nuostabūs šiltnamiai su vynuogėmis ir 
persikų medžiai, nepaprastai vilioją mažąjį Džordžą Osborną. Seserys 
Dobin, kurios dažnai važiuodavo į Bromptoną aplankyti mūsų bran- 
gios Amelijos, kartais užsukdavo į Raselo aikštę pas savo seną pažįs- 
tamą panelę Osborn. Aš manau, kad jos kreipė tokį dėmesį į ponią 
Džordž tik dėl to, kad to reikalavo jų brolis, tarnaująs Indijoje majoru 
(kurį jų tėvelis nepaprastai gerbė), nes Dobinas, būdamas Amelijos 
berniuko krikštatėvis ir globėjas, vis dar tikėjosi, kad vaiko senelis gal 
sušvelnės ir, pagerbdamas sūnaus atminimą, pripažins anūką. Seserys 
Dobin nuolat pranešdavo panelei Osborn apie Amelijos reikalus. Jos 
pasakodavo, kaip ji gyvena su savo tėvu ir motina, kokie jie neturtingi, 
ir tvirtindavo, kad niekaip negalinčios suprasti, kuo vyrams, ir dar 
tokiems kaip jų brolis ir brangusis kapitonas Osbornas, galėjo patikti 
tokia menka mergiūkštė. Ji vis dar tokia pat ištižusi pamaiva, bet jos 
sūnus — tikrai žavus vaikas (mat visų moterų širdys atsileidžia, pa- 
mačius mažą vaiką, ir labiausiai surūgusi senmergė būna jam meili). 

Vieną dieną, ilgai maldavus abiem panelėms Dobin, Amelija leido 
Džordžiui nuvažiuoti su jomis į Denmark Hilą ir praleisti ten visą 
dieną, o pati didžiąją tos dienos dalį rašė laišką majorui į Indiją. Ji 
pasveikino jį su laiminga žinia, kurią jo seserys ką tik jai pranešė. Ji 
meldė laimės jam ir jo išrinktajai. Dėkojo už tūkstančių tūkstančius 
patarnavimų ir nuoširdžiausių draugystės įrodymų jos sielvarto die- 
nomis. Papasakojo jam paskutines naujienas apie mažąjį Džordžį ir 
apie tai, kad kaip tik šiandien jis praleis visą dieną su jo seserimis už- 
miestyje. Laiške daug vietų pabraukė ir pasirašė: „Jus mylinti draugė 
Amelija Osborn“. Ji užmiršo pasiųsti linkėjimus poniai O'Daud, 
nors anksčiau visuomet taip darydavo, ir nepavadino Glorvinos 
vardu, o tik majoro išrinktąja (ir pabraukė tą žodį), kuriai ji mel- 
dė palaimos. Bet, sužinojusi apie vedybas, nebebuvo majorui to- 
kia santūri kaip ligi tol. Džiaugėsi galėdama prisipažinti ir pati pajusti, 
kaip šiltai ir su kokiu dėkingumu apie jį galvojanti... o jeigu būtų ding- 
telėjusi mintis, kad ji gali pavydėti Glorvinai (Glorvinai, dar kam!), 
Amelija būtų griežtai ją atmetusi, nors tą gun) jai būtų pašnibždėjęs 
pats angelas iš dangaus. 

Tą vakarą, kai Džordžis grįžo poniu pakinkyta karieta (kuo jis ne- 
paprastai džiaugėsi), kurią valdė senas Viljamo Dobino vežėjas, ant 
kaklo jam kabojo puiki auksinė grandinėlė su laikrodžiu. Jis pasakė, 
kad laikrodį jam padovanojusi sena negraži ponia, kuri labai daug 
verkusi ir be paliovos jį bučiavusi. Bet jinai jam nepatikusi. Jam labai 
patikusios vynuogės. Ir jis mylįs tik savo mamą. Amelija krūptelėjo ir 
susirūpino; į jos baikščią sielą įsiskverbė baisus nujautimas, kai ji su- 
žinojo, kad berniuko tėvo giminės jį matė. 

Panelė Osborn grįžo namo paduoti tėvui pietų. Jam pavyko sėk- 
minga operacija Sityje, ir jis buvo gana gerai nusiteikęs, net atkreipė 
dėmesį į dukters susijaudinimą. 

— Kas yra, panele Osborn? — teikėsi paklausti. 

Mergina apsipylė ašaromis. 

— O pone! Aš mačiau Džordžį. Jis gražus kaip angelėlis... ir toks 
panašus į jį. 

Senis priešais ją nepratarė nė žodžio, tiktai išraudo ir ėmė drebėti 
visu kūnu. 

KURIAME SKAITYTOJUI TENKA 
APIPLAUKTI GEROSIOS VILTIES RAGĄ 


Dabar mums teks paprašyti nustebusį skaitytoją persikelti už dešim- 
ties tūkstančių mylių, į mūsų valdų Indijoje Madraso apygardos Band- 
Igandžo karinį fortą, kur gyvena mūsų šaunūs bičiuliai iš N pulko, 
vadovaujami narsaus pulkininko Maiklo O'Daudo. Laikas malonin- 
gai elgėsi su šiuo apkūniu karininku, kaip dažniausiai kad el- 
giasi su žmonėmis, kurių geras virškinimas, geras charakteris 
ir kurie ne per daug tesivargina protiniu darbu. Pulkininkas 
šauniai darbuodavosi peiliu ir šakute per priešpiečius ir labai sėkmin- 
gai vartodavo tuos ginklus per pietus. Pavalgęs užsirūkydavo savo 
ilgąją pypkę ir lygiai taip pat ramiai leisdavo dūmų kamuolius žmonos 
baramas, kaip ir apšaudomas prancūzų prie Vaterlo. Amžius ir kaitra 
nesumažino Melonių ir Molojų palikuonės energijos bei gražbylystės. 
Jos malonybė, mūsų sena pažįstama, gerai jaučiasi Madrase ir Briu- 
selyje, kariškoje gyvenvietėje ir palapinėje. Žygio metu galėjote 

ją pamatyti pulko priešaky sėdinčią ant karališko dramblio nugaros — 
tikrai didingas vaizdas! Ant to gyvulio ji jodavo į tigrų medžiokles. 
Čiabuviai princai priimdavo ją ir Glorviną savo zenanų!" prieglobstyje 
ir dovanodavo skarų bei brangenybių, nuo kurių jai skaudama 
širdimi tekdavo atsisakyti. Visų ginklų rūšių sargybiniai sveikindavo 
ją, kur tik ji pasirodytų, o ji atsakvdama oriai pakeldavo ranką prie 
skrybėlės. Ponia O'Daud buvo viena žymiausių Madraso apygardos 
damų. Madrase kai kas iki šiol dar prisimena jos ginčą su ponia Smit, 
pono Mainoso Smito, jaunesniojo teisėjo, žmona: pulkininkienė 
spragtelėjo pirštais teisėjo žmonai panosėje ir pareiškė, kad ji nieku 
gyvu neisianti prie stalo paskui kažkokio suskio civilio žmoną. Dar ir 
dabar, nors nuo to laiko praslinko dvidešimt penkeri metai, žmonės 
atsimena, kaip ponia O'Daud šoko džigą gubernatoriaus namuose, 
kaip ji visai nuvarė nuo kojų du adjutantus, vieną Madraso kavaleri- 
jos majorą ir du civilinės tarnybos džentelmenus ir tik primygtinai 
prašoma Pirties ordino kavalieriaus majoro Dobino, antrojo pagal 
vyresniškumą N pulko karininko, pasitraukė į valgomąjį — lassata 
nondum satiata recessit*. 

Pegi O'Daud iš tiesų visą laiką buvo tokia pat gera darbais 
ir mintimis, nesuvaldomo būdo, mėgstanti įsakinėti, tironė savo 
Maiklui, pabaisa visoms pulko damoms, tikra motina jauniesiems 
pulko karininkams, juos ji slaugė, kai sirgdavo, gynė, kai pakliū- 
davo į bėdą, tarp jų Pegi O'Daud buvo nepaprastai populiari. Bet 
jaunesniųjų karininkų ir kapitonų žmonos (majoras buvo nevedęs) 
prieš ją gerokai intrigavo. Jos tvirtino, jog Glorvina riečianti nosį, 
o Pegi nepakenčiamai mėgstanti viešpatauti. Ji kirsdavosi su mažytė 
draugija, kurią buvo subūrusi ponia Kirk, ir savo patyčiomis nubai- 
dydavo pulko jaunuolius, vaikščiogančius klausytis tos damos pa- 
mokslų, sakydama, kad kareivio žmonai nėra ko vaidinti pastoriaus 
11 kad ponia Kirk verčiau lopytų savo vyrui baltinius; O jeigu 
pulkas pageidaująs pamokslų, tai ji turinti geriausius pasaulyje 
savo dėdės dekano pamokslus. Ji ryžtingai nutraukė pulko leitenanto 
Šerio flirtą su gydytojo žmona, pagrasindama atsiimti pinigus, 
kuriuos buvo iš jos pasiskolinęs (mat šis jaunuolis vis dar buvo 
labai puikus), jeigu tučtuojau nenutrauks savo romano ir 
neišplauks į Gerosios Vilties ragą, gavęs atostogų dėl ligos. Kita ver- 
tus, ji priglaudė ir paslėpė pas save ponią Poski, vieną naktį pabėgusią 


* Pasitraukė pavargusi, bet nepasisotinusi (lof.). 

iš savo namuko nuo šėlstančio vyro, kuris tuštino antrą butelį bren- 
džio. Vėliau ji tiesiog išgydė Poskį, susirgusį baltąja karštine, ir atpra- 
tino nuo gėrimo — ydos, kuri dažnai vyrams nesvetima, kaip ir visi 
blogi polinkiai. Žodžiu, nelaimingam ji būdavo geriausia guodėja, 
o laimingam — įkyriausia bičiulė, nes visuomet būdavo labai geros 
nuomonės apie save ir žūt būt norėdavo pasielgti savaip. 

Be to, ji įsikalė į galvą, kad Glorvina turi ištekėti už mūsų seno bi- 
čiulio Dobino. Ponia O'Daud žinojo, kokios puikios perspekty- 
vos laukia majoro, ir įvertino jo gerąsias ypatybes bei gerą 
vardą pulke. Glorvina, labai graži, rausvaveidė, juodaplaukė ir mė- 
lynakė dama, mokanti jodinėti ir paskambinti sonatą ne blogiau už 
bet kurią Korko grafystės merginą, jai atrodė tiesiog skirta Dobinui; 
ji daug labiau jam tiko už tą mažytę silpnavalę Ameliją, prie kurios 
jis buvo taip prisirišęs. 

— Tik pažvelkite į Glorviną, kai ji įeina į kambarį, — sakydavo 
ponia O'Daud,— ir palyginkit su ta vargše ponia Osborn, kuri visko 
bijo. Glorvina būtų jums tikrai tinkama žmona, majore,— jūs pats 
kuklus, tylus, ir jums reikalingas žmogus, kuris galėtų jus užstoti. Nors 
ji nėra tokios aukštos kilmės kaip Meloniai arba Molojai, tačiau, 
drįstu tvirtinti, yra iš senos šeimos, ir bet kuris aristokratas galėtų 
didžiuotis ją vedęs. 

Bet, reikia pripažinti, prieš ryždamasi apžavėti Dobiną, Glorvina 
daug kartų mėgino prisivilioti kitus. Ji praleido vieną sezoną Dubline 
ir dar nežinia kiek Korke, Kilarnyje ir Melou. Ji flirtavo su visais 
viengungiais jos krašto įgulų karininkais ir visais nevedusiais skvairais, 
kurie tik atrodė verti jos dėmesio. Apie dešimt kartų buvo susižadėjusi 
Airijoje, nekalbant apie pastorių Bate, kuris taip negražiai su ja pasi- 
elgė. Visą kelią į Madrasą ji flirtavo su Ost Indijos bendrovės 
„Ramčanderio“ laivo kapitonu bei vyresniuoju padėjėju ir praleido 
ištisą sezoną apygardos centre su savo broliu ir ponia O'Daud, kol 
majoras vadovavo pulkui forte. Visi ten ja žavėjosi, visi su ja šoko, 
bet nė vienas, už kurio būtų verta ištekėti, nepasipiršo. Vienas ar 
du jaunučiai žemesnieji karininkai, taip pat vienas kitas beūsis civilis, 
dūsaudami sekiojo paskui ją, bet ji atstūmė juos visus, kaip per 
prastus. O kitos, jaunesnės už Glorviną merginos, ištekėjo pirma jos. 
Yra moterų, ir dargi gražių moterų, kurioms gyvenime tenka ši- 
tokia dalia. Jos nepaprastai greit įsimyli, jodinėja ir eina pasivaikščioti 
beveik su puse armijos karininkų, ir vis dėlto, baigdama ketvirtą de- 
šimtų, panelė O'Gredi tebelieka panelė O'Gredi. Glorvina įtikinėjo, 

kad jeigu ne tas nelaimingas ponios O'Daud kivirčas su teisėjo žmona, 
ji būtų puikiai ištekėjusi Madrase, kur jai buvo besiperšąs senukas 
ponas Čatnis, vadovavęs civilinei žinybai (vėliau jis vedė panelę 
Dolbi, jauną, vos trylikos metų damą, ką tik atvykusią iš Europos, 
kur ji mokėsi mokykloje). 

Ir štai nors ponia O'Daud ir Glorvina vaidydavosi kasdien daugybę 
kartų ir kiekviena įmanoma proga (iš tiesų jei Maikas O'Daudas 
nebūtų angeliško būdo, dvi šitokios moterys, nuolatos jam įkyrinčios, 
neišvengiamai būtų išvariusios jį iš proto), tačiau jos sutardavo vienu 
klausimu — kad Glorvina turi ištekėti už majoro Dobino — ir nu- 
sprendė nepalikti jo ramybėje, kol pasieks tikslą. Nesijaudindama 
dėl keturiasdešimties ar penkiasdešimties pirmesnių nesėkmių, Glor- 
vina ėmė atakuoti majorą. Ji nepaliaujamai dainuodavo jam airiškas 
melodijas. Ji taip dažnai ir taip jausmingai klausinėdavo jį, ar jis 
ateis į pavėnę, kad reikia stebėtis, kaip jautrios širdies vyras galė- 
davo atsispirti tokiam kvietimui. Ji nenuilsdama teiraudavosi, ar 
liūdesys neaptemdė jam jaunystės dienų, ir būdavo pasiruošusi, kaip 
Dezdemona, verkdama klausytis jo pasakojimų apie žygiuose patirtus 
pavojus. Jau esame minėję, kad mūsų doras ir brangus bičiulis 
mėgdavo slapčia groti fleita. Glorvina reikalaudavo, kad jis grotų su 
ja duetus, o ponia O'Daud atsistodavo ir kukliai išeidavo iš kambario, 
palikdama jaunąją porą vieną. Glorvina versdavo majorą jodinėti su 
ja rytais. Visa karinė gyvenvietė matydavo, kaip jie išjodavo ir grįž- 
davo. Ji be paliovos siųsdavo jam į namus laiškučius, skolindavosi iš 
jo knygų, savo dideliu pieštuku pabraukdavo patikusias jausmingas 
arba juokingas vietas. Ji naudodavosi jo arkliais, tarnais, šaukštais 
ir palankinu, nenuostabu, kad žmonių paskalos sujungė juodu ir kad 
majoro seserys Anglijoje buvo įsitikinusios greit turėsiančios brolienę. 

O Dobinas, taip smarkiai puolamas, buvo nepakenčiamai ramus. 
Jis juokdavosi, kai pulko draugai šaipydavosi, kad Glorvina tai> juo 
domisi. 

— Niekai! — sakydavo jis.— Ji tik stengiasi laikyti mane savo 
žinioje, groja manimi kaip ponios Toser pianinu, nes tai lengviausiai 
prieinamas instrumentas forte. Aš esu perkaršęs senis, lyginant su 
tokia jauna puikia dama kaip Glorvina. 

Taigi jis ir toliau jodinėdavo su ja, rašinėdavo gaidas ir eilėraščius 
į jos albumus ir labai klusniai žaisdavo su ja šachmatais. Kai kurie 
karininkai Indijoje šitaip kukliai leidžia laisvalaikį, o kiti, mažiau linkę 
į namų malonumus, medžioja šernus, šaudo perkūno oželius arba lošia 

azartinius lošimus, rūko cigarus ir maukia brendį su vandeniu. O 
dėl Maiklo O'Daudo, tai nors jo žmona ir sesuo vertė, kad jis įkalbėtų 
majorą pasipiršti ir taip begėdiškai nekankinti vargšės nekaltos 
mergaitės, senas kareivis griežtai atsisakė dalyvauti tame sąmoksle. 

— (Garbės žodis, majoras pakankamai suaugęs, kad galėtų pats 
išsirinkti, — sakydavo ponas Maiklas,— jis ir pats tau pasipirš, jei 
tavęs panorės. 

Arba jis nuleisdavo šį reikalą juokais, pareikšdamas, kad „„Dobinas 
dar per jaunas kurti savo šeimą, jis parašė namo, prašydamas ma- 
mytės leidimo“. 

Maža to, kalbėdamasis vienas su majoru, juokais įspėdavo: 

— Žiūrėk, saugokis, Dobai broleli! Žinai, kokios padūkusios tos 
merginos; mano žmona ką tik gavo dėžę suknių iš Europos, ten yra ir 
Glorvinai skirta rausva atlasinė suknelė, kuri pribaigs tave, jeigu tik 
moterys ir atlasas gali tave išjudinti! 

Bet iš tiesų nei grožis, nei mados negalėjo įveikti majoro. Mūsų 
dorojo draugo sieloje buvo tik vienos moters paveikslas, ir tasai pa- 
veikslas nė kiek nepriminė panelės Glorvinos O'Daud su rausvo at- 
laso suknia. Švelni maža, juodai apsirengusi moteris didelėmis aki- 
mis ir tamsiai rusvais plaukais, retai kalbanti, jei tik niekas nešnekina, 
ir visiškai nepanašiu į panelės Glorvinos balsu; švelni jauna moti- 
na, laikanti glėbyje kūdikį ir šypsniu kviečianti majorą pažvelgti į 
mažylį; rausvaskruostė mergaitė dainuodama įbėga į kambarį Rase- 
lo aikštėje arba laiminga ir įsimylėjusi, įsikibusi į Džordžo Osborno 
ranką,— šis vaizdas nepalikdavo majoro nei dieną, nei naktį ir vi- 
sada viešpatavo jo širdyje. Labai gali būti, kad Amelija ir nebuvo pa- 
naši į.tą portretą, kurį piešė majoro vaizduotė. Viešėdamas Anglijoje, 
Dobinas slapčia pasisavino iš seserų vienos madingos knygos paveiks- 
lėlį 17 net užlipdė jį ant savo dėželės dangčio, įsivaizduodamas, kad 
jis kažkuo panašus į ponią Osborn, nors aš mačiau tą paveikslėlį ir 
galiu pasakyti. jog ten tebuvo nupiešta suknelė su aukštai durta ta- 
lija ir labai kvailu lėlės veidu, beprasmiškai šypsančiu virš jos. Gal- 
būt pono Dobino išsvajotoji Amelija ne daugiau tebuvo panaši į tik- 
rąją, kaip tas kvailas paveikslėlis, kurį jis taip brangino. Betgi kuris 
įsimylėjęs vyras geriau susivokia? Ir argi jis bus laimingesnis, jeigu 
pamatys ir supras savo klaidą? Dobiną apžavėjo šitie kerai. Jis per 
daug neįkyrėdavo draugams ir pažįstamiems savo jausmais ir nepra- 
rasdavo dėl jų nei miego, nei apetito. Jo plaukai šiek tiek pražilo nuo 


81 XLII! skyrius 


tada, kai mes jį paskutinį sykį matėme; galbūt viena kita sidabrinė 
gija vingiavo ir jos švelniuose rusvuose plaukuose. Bet jo jausmai 
nė trupučio nepasikeitė ir nepaseno, jo meilė liko tokia pat šviežia 
kaip suaugesnio vyro prisiminimai apie savo vaikystę. 

Mes sakėme, kad abi panelės Dobin ir Amelija, majoro korespon- 
dentės Europoje, rašė jam laiškus iš Anglijos. Ponia Osborn labai atvi- 
rai ir nuoširdžiai pasveikino jį artėjančių vedybų su panele O'Daud 
proga. 

„Jūsų sesuo ką tik maloniai aplankė mane,— rašė Amelija, — ir 
papasakojo man apie reikšmingą įvykį, kurio proga aš jus nuošir- 
džiausiai sveikinu. Tikiuosi, kad jaunoji dama, su kuria, kaip aš gir- 
dėjau, jūs rengiatės sujungti savo gyvenimą, bus visais atžvilgiais verta 
žmogaus, kuris yra tikras gerumo ir dorybės įsikūnijimas. Vargšė 
našlė gali jums skirti tik maldas ir visa širdimi palinkėti laimės! Džor- 
džis siunčia linkėjimus brangiajam krikštatėviui ir tikisi, kad jo ne- 
užmiršite. Aš jam pasakysiu, kad ruošiatės susirišti kitais ryšiais su ta, 
kuri, esu tikra, yra verta visos jūsų meilės; nors tokie ryšiai ir turi būti 
visų stipriausi bei švenčiausi ir viršyti visus kitus, vis dėlto esu tikra, 
kad našlė ir vaikas, kuriuos nuolatos globojote ir mylėjote, visuomet 
turės kampelį jūsų širdyje“. 

Šis laiškas, kurį jau esame minėję, visas buvo taip parašytas; iš kiek- 
vienos eilutės tryško jį rašiusios nepaprastas pasitenkinimas. 


Laiškas atėjo tuo pačiu laivu, kuris atgabeno ponios O'Daud dėžę 
su apdarais iš Londono (ir, aišku, Dobinas atplėšė jį anksčiau negu 
visus kitus tuo pačiu paštu jam atsiųstus siuntinius). Jis taip nuteikė 
majorą, kad Glorvina, jos rausvas atlasas, visa, kas susiję su ja, pasi- 
darė jam visiškai nebepakenčiama. Majoras prakeikė bobų liežuvius 
ir visą moterų giminę. Viskas tą dieną erzino jį: ir kaitra, ir sunkūs ma- 
nevrai. Maloningas dangau! Nejaugi protingas žmogus visą gyvenimą 
neturi nieko daugiau veikti, kaip tik diena iš dienos tikrinti perpetes 
ir mokyti stuobrius karo mokslo? Beprasmiški jaunų vyrų tauškalai 
karininkų valgomajame erzino labiau negu bet kada. Kas jam, ku- 
riam netrukus sukaks keturiasdešimt metų, kiek perkūno oželių nušo- 
vė leitenantas Smitas ir ką išdarinėjo Brauno kumelė. Jam buvo gėda 
juokų prie stalo. Jis buvo per daug senas, kad klausytųsi gydytojo pa- 
dėjėjo sąmojo ir jauniklių žargono, iš kurio geraširdiškai juokdavosi 
plikis ir raudonskruostis O'Daudas. Senis klausėsi tų juokų ištisus tris- 
dešimt metų, patsai Dobinas girdėjo juos jau penkiolika metų. O po 

triukšmingų ir nuobodžių pietų karininkų valgomajame visų pulko 
damų ginčai ir peštynės! Tai buvo nepakeliama, gėdinga. „O Amelija, 
Amelija, — galvojo jis, — tu, kuriai aš buvau toks ištikimas, priekaiš- 
tauji man! Tik todėl, kad negali manęs užjausti, aš vargstu šį nuobodų 
gyvenimą. Ir po ilgų ištikimybės metų tu man atlygini, palaimindama 
mano vedybas su šia pliuške aire!“ Susikrimtęs ir nuliūdęs buvo varg- 
šas Viljamas, visiškai vienišas ir nelaimingas. Jis buvo linkęs iš viso 
baigti gyvenimą ir jo tuštybę — tokia beprasmiška ir bergždžia jam 
atrodė bet kuri kova, tokia nelinksma ir niūri ateitis. Jis visą tą nak- 
tį išgulėjo nesudėjęs akių, degdamas troškimu grįžti namo. Amelijos 
laiškas visiškai pribloškė jį. Jokia ištikimybė, joks pasiaukojimas ir 
aistra negalėjo suminkštinti jos širdies. Ji net nepastebi, kad jis ją my- 
li. Blaškydamasis lovoje jis kreipėsi į ją: „Gerasis Dieve, o Amelija! — 
sakė jis.— Argi jūs nežinote, kad tik jus vieną myliu visame pasau- 
lyje... jus, kuri man esate šalta kaip akmuo, jus, kurią slaugiau dau- 
gelį mėnesių, kada jus kankino liga ir sielvartas, ir kuri šypsodamasi 
atsisveikinote su manimi ir užmiršote mane, vos mus išskyrė užsitren- 
kusios durys!“ Čiabuviai tarnai, sugulę nakčiai prie verandos, ste- 
bėdamiesi žiūrėjo į majorą, visuomet tokį šaltą ir ramų, o dabar taip 
aistringai susijaudinusį ir prislėgtą. Ar ji būtų jo pasigailėjusi, jeigu 
būtų jį pamačiusi? Jis dar ir dar kartą perskaitė visus laiškus, kuriuos 
buvo iš jos gavęs: reikalų laiškus dėl nedidelės pinigų sumos, kurią, 
kaip jis ją įtikino, palikęs jos vyras, trumpus kvietimus, kiekvieną po- 
pieriaus skiautelę, kurią kada nors buvo jam atsiuntusi,— kokie jie 
visi buvo šalti, kokie malonūs, kokie beviltiški, kokie egoistiški! 

Jei šalia jo būtų buvusi kokia nors gera, švelni siela, kuri būtų mo- 
kėjusi suprasti ir įvertinti šią tylią kilnią širdį, — kas žino, galbūt Ame- 
lijos viešpatavimas būtų pasibaigęs ir mūsų bičiulio Viljamo meilė 
būtų pakrypusi kita, palankesne vaga? Bet čia buvo tik Glorvina juo- 
domis kaip smala garbanomis, su kuria jis artimiau bendravo, o ši 
elegantiška mergina nebuvo linkusi mylėti majoro, bet greičiau sva- 
jojo jį sužavėti — visiškai neįmanomas ir beviltiškas uždavinys bent 
tomis priemonėmis, kurias vargšė mergina galėjo panaudoti. Ji gar- 
biniavo savo plaukus ir rodė jam savo pečius tarsi sakydama: „Ar jūs 
kada nors matėte tokias juodas garbanas ir tokią baltą odą?“ Ji šyp- 
sodavosi jam, kad jis galėtų pamatyti, jog visi jos dantys sveikutėliai, — 
bet jis niekada nekreipdavo dėmesio į visas tas grožybes. Netrukus po 
to, kai atkeliavo apdarų dėžė, o gal ir jų garbei, ponia O'Daud ir kitos 
pulko damos ištaisė pokylį Ost Indijos bendrovės karininkams ir 

karinio forto civiliams tarnautojams. Glorvina pasipuošė savo žavinga 
rausva suknia, bet majoras, dalyvavęs pobūvyje ir niūriai slankiojęs 
po kambarius, nė nepastebėjo to rausvo apdaro. Įdūkusi Glorvina 
šoko prie pat jo su visais jaunais karininkais, o majoras nė kiek 
nepavyduliavo ir nė trupučio neužpyko, kai kavalerijos kapitonas 
Benglsas nulydėjo ją prie stalo. Nei pavydas, nei apdarai, nei pečiai 
negalėjo sujaudinti jo — o Glorvina nieko daugiau neturėjo. 

Taigi jie abu buvo puikūs mūsų gyvenimo Tuštybės pavyzdžiai 
ir troško to, ko nė vienas negalėjo pasiekti. Toji nesėkmė privertė 
Glorviną verkti iš pykčio. Ji tikėjosi sužvejoti majorą „labiau negu 
bet kurį kitą“ — kūkčiodama prisipažino. 

— Dėl jo tikriausiai mirsiu iš sielvarto, Pegi,— gailiai skųsdavosi 
savo brolienei, kai nesipykdavo su ja.— Man tikriausiai teks susiau- 
rinti visas savo sukneles — netrukus iš manęs liks vieni kaulai. 

Riebi ar liesa, linksma ar nuliūdusi, raita ant arklio ar ant kėdės 
prie pianino — majorui buvo vis viena. O pulkininkas, papsėdamas 
pypkę ir klausydamasis šių skundų, siūlydavo Glori parsisiųsdinti 
sekančiu paštu iš Londono keletą juodų suknelių ir pasakodavo jai 
paslaptingą istoriją apie vieną Airijos damą, mirusią iš širdgėlos, kai 
ji neteko vyro, kurio dar nebuvo spėjusi įsigyti. 

Kol majoras toliau šitaip ją kankino, nesipiršdamas ir nerodyda- 
mas jokio noro įsimylėti, iš Europos atplaukė kitas laivas ir atgabeno 
laiškų, kurių keli buvo skirti tam beširdžiam vyrui. Tai buvo laiškai 
iš namų su senesniais pašto antspaudais negu pirmesnieji, ir kai ma- 
joras Dobinas pamatė, kad vienas iš jų rašytas sesers, — tos, kuri vi- 
suomet, siųsdama laišką broliui, prirašydavo lapą skersai ir išilgai, 
surankiodavo visas, kokias tik įmanydama, blogas žinias, bardavo jį 
ir su būdingu seseriai atvirumu droždavo pamokslus ir visuomet už- 
nuodydavo jam visą dieną, kai „brangiausias Viljamas“ pagaliau 
perskaitydavo jos laišką — teisybę sakant, brangiausias Viljamas 
neskubėjo perlaužti panelės Dobin laiško antspaudo, laukė palan- 
kesnės tokiam žygiui dienos ir geresnės nuotaikos. Be to, prieš dvi 
savaites jis parašė jai laišką ir išbarė už tai, kad ji prišnekėjo visokių 
kvailysčių poniai Osborn, o taipgi išsiuntė tai damai atsakymą, paneig- 
damas apie jį pasklidusias paskalas ir užtikrindamas ją, kad „jis kol 
kas nė neketina keisti savo gyvenimo“. 

Praslinkus dviem ar trim parom po to, kai atvyko antroji laiškų 
siunta, majoras gana linksmai praleido vakarą ponios O'Daud na- 
muose, kur Glorvinai net pasirodė, kad jis atidžiau negu visuomet 

klausosi „Prie upių santakos“, „Jaunojo menestrelio“!' ir dar kelių 
dainelių, kurias ji jam padainavo (teisybę sakant, jis tiek pat klausėsi 
Glorvinos dainavimo, kiek ir šakalų staugimo mėnesienoje už lan- 
go — ji, kaip paprastai, apsiriko). Sužaidęs su ja šachmatų partiją 
(kribidžas su gydytoju buvo maloniausia vakarinė ponios O'Daud 
pramoga), majoras Dobinas įprastą valandą atsisveikino su pulkinin- 
ko šeima ir grįžo namo. 

Ten, ant stalo, priekaištaudamas gulėjo sesers laiškas. Jis pakėlė 
Jį, truputį sugėdintas savo apsileidimo, ir ruošėsi praleisti nemalonią 
valandą su toli gyvenančia, neįskaitomai rašančia seseria... 

Praslinko gal kokia valanda, kai majoras išėjo iš pulkininko 
namų; ponas Maiklas miegojo teisiojo miegu; Glorvina, kaip buvo 
pratusi, susuko savo juodas garbanas daugybe popieriaus skiautelių, 
ponia O'Daud taip pat nuėjo gulti į savo lovą vedybiniame kambaryje 
apatiniame aukšte ir apmuturiavo savo dailią figūrą tinkleliu, saugan- 
čiu nuo moskitų, ir štai sargybinis prie pulko vado vartų pamatė 
mėnesienoje majorą Dobiną, kuris nepaprastai susijaudinęs skubinosi 
namų link. Praėjęs pro sargybinį, jis nudrožė tiesiai prie pulkininko 
miegamojo lango. 

— (O'Daudai... pulkininke! — garsiai suriko Dobinas. 

— Viešpatie, majoras! — tarė Glorvina, iškišdama pro langą savo 
galvą su papiliotėmis. 

— Kas yra, Dobai broleli? — paklausė pulkininkas, manydamas, 
kad forte kilo gaisras ar iš vyriausiojo štabo atėjo įsakymas žy- 
giuoti. 

— Aš... man reikia atostogų. Turiu vykti į Angliją... labai 
skubiais asmeniniais reikalais, — tarė Dobinas. 

„Maloningas dangau! Kas atsitiko?“ — pagalvojo Glorvina, vir- 
pėdama su visomis papiliotėmis. 

— Turiu išvykti... dabar pat — šiąnakt, — kalbėjo Dobinas. 

Pulkininkas atsikėlė ir išėjo su juo pasišnekėti. 

Skersai ir išilgai prirašyto panelės Dobin laiško prieraše majoras 
užtiko šias eilutes: ,„Vakar buvau nuvažiavusi aplankyti tavo senos 
pažįstamos ponios Osborn. Tu žinai tą skurdžią vietą, kurioje jie 
gyvena subankrutavę. Ponas S., sprendžiant iš varinės lentelės ant 
jų lūšnos (kitaip nepavadinsi) durų, prekiauja anglimis. Berniūkš- 
tis, tavo krikštasūnis, žinoma, puikus vaikas, nors per anksti subrendęs, 
linkęs sauvaliauti ir įžūliai elgtis. Bet mes pasistengėme atkreipti į jį 
dėmesį, kaip tu to norėjai, ir pristatėme jo tetai panelei Osborn, kuriai 

jis labai patiko. Galbūt jo senelį — ne tą, subankrutavusį, suvaikė- 
jusį, bet poną Osborną iš Raselo aikštės — pavyks įkalbėti, kad pasi- 
gailėtų tavo draugo, jo paklydusio ir savivalio sūnaus, vaiko. O Amelija 
tikriausiai neprieštaraudama jį atiduos. Našlė nusiramino ir ruošiasi 
ištekėti už garbingo džentelmeno reverendo pono Binio, Bromptono 
pastoriaus. Menka partija. Bet ponia O. jau sensta, aš mačiau jos gal- 
voje daug žilų plaukų. Ji buvo labai gerai nusiteikusi. O tavo krikšta- 
sūnis persivalgė mūsų namuose. Mamytė siunčia tau linkėjimus kartu 
su linkėjimais tave mylinčios Anos Dobin“. 

TARP LONDONO IR HEMPŠYRO 


Prie mūsų bičiulių Krolių šeimos namų Greit Gonto gatvėje vis dar 
kabojo gedulo herbas, iškabintas liūdint mirusio sero Pito Krolio; 
bet ši heraldikos emblema veikiau buvo didinga ir rėksminga puoš- 
mena, pagaliau ir visi rūmai pasidarė daug gražesni negu velionio 
baroneto viešpatavimo laikais. Pajuodavęs glaistas nuo plytų buvo 
nuskustas, linksmai žvilgėjo naujai išbaltintos sienos; senoviški bron- 
ziniai durų belstuko liūtai buvo dailiai paauksuoti, tvorelė perda- 
žyta — žodžiu, niūriausi Greit Gonto gatvės namai virto puošniausiais 
visame kvartale, dar Hempšyro žaliems lapams nespėjus pakeisti pagel- 
tusių toje Karalienės Krolio alėjoje, kuria seras Pitas Krolis nese- 
niai paskutinį kartą iškeliavo. 

Prie tų namų nuolatos būdavo matyti maža moteris su atitinkamo 
dydžio karieta; be jos, čia galėjai kasdien sutikti pagyvenusią mer- 
giną, mažo berniuko lydimą. Tai buvo Brigs ir mažasis Rodonas; 
Jai buvo pavesta stebėti, kaip atnaujinamas sero Pito namų vidus, pri- 
žiūrėti grupę moterų, siuvančių užuolaidas ir draperijas, iškraustyti 
ir išvalyti stalčius ir spinteles, prigrūstas nešvarių senienų ir šlamšto, 
kurį sukaupė kelios ledi Kroli kartos, taip pat surašyti porceliano ir 
krištolo indus bei kitus sieninėse spintose ir sandėliukuose laikomus 
turtus. 

Ponia Rodon Kroli buvo visų šių patvarkymų vyriausias vadas, ga- 
vusi neribotus sero Pito įgaliojimus parduoti, keisti, konfiskuoti ir 
pirkti baldus, ir jai šis darbas suteikė nemaža malonumo, nes leido pla- 

čiai pasireikšti jos skoniui ir išradingumui. Atnaujinti namus buvo 
nutarta, kai seras Pitas lapkričio mėnesį atvyko į miestą pasimatyti 
su savo advokatais ir kada beveik savaitę praleido Kerzono gatvėje su 
mylinčiais broliu ir broliene. 

Iš pradžių jis buvo apsistojęs viešbutyje, bet Beki, vos išgirdusi, kad 
atvyko baronetas, pati nubėgo jo pasitikti ir po valandos sugrįžo į Ker- 
zono gatvę, pasisodinusi karietoje šalia savęs serą Pitą. Kartais būdavo 
neįmanoma atsispirti šio mažo nuoširdaus padarėlio vaišingumui, ku- 
rį ji taip švelniai, atvirai ir maloniai, bet itin primygtinai rodydavo. 
Kai Pitas sutiko pas juos važiuoti, Beki, be galo dėkinga, nutvėrė jam 
už rankos. 

— Ačiū jums! — tarė ji, spausdama ją ir žvelgdama tiesiai į akis 
baronetui, kuris gerokai nuraudo.— Tai apsidžiaugs Rodonas! 

Ji nuskubėjo laiptais aukštyn į Pito miegamąjį, vesdama tarnus, 
kurie ten nešė lagaminus. Įėjo juokdamasi ir pati, atsinešusi iš savo 
kambario kibirėlį anglių. 

Sero Pito kambaryje jau liepsnojo židinys (iš tikrųjų tas kambarys 
priklausė Brigs, bet ją Beki iškraustė į palėpę pas kambarinę). 

— Žinojau, kad jus parsivešiu,— kalbėjo Rebeka spindinčiomis 
akimis. Ir iš tikrųjų ji buvo nuoširdžiai laiminga, kad turi tokį svečią. 

Porą kartų Beki privertė Rodoną, prasimetusi įvairių reikalų, pie- 
tauti kitur. O baronetas praleido tuos malonius vakarus su ja ir Brigs. 
Beki nusileisdavo į virtuvę ir pati pataisydavo jam skanių patiekalų. 

— Argi ne puikus paukštienos ragu? — tarė ji.— Aš jį paruošiau 
jums. Galiu jums pataisyti skanesnių valgių ir pataisysiu, kai tik at- 
vyksite manęs aplankyti. 

— Visa, ką jūs darote, darote puikiai, — galantiškai atsakė baro- 
netas.— Ragu iš tikrųjų nuostabus! 

— Žinote, neturtingo vyro žmona, — linksmai atsakė Rebeka,— 
turi mokėti šeimininkauti. 

Atsakydamas į tai jos dieveris ėmė įtikinėti, kad „ji galėtų būti im- 
peratoriaus žmona, o sugebėjimas šeimininkauti yra viena iš patrau- 
kliausių moters savybių“. Ir seras Pitas, šiek tiek susikrimtęs, pagal- 
vojo apie namie likusią ledi Džeinę, kuri kartą užsispyrė pati iškepti 
jam pietų pyragą — tai buvo klaikus pyragas! 

Be ragu, paruošto iš lordo Stino fazanų, kurių nestigo jo malony- 
bės dvare Stilbruke, Beki pavaišino dieverį buteliu baltojo vyno, Ro- 
dono atgabento iš Prancūzijos ir gauto beveik veltui, kaip tvirtino 
mažoji melagė; iš tikrųjų tai buvo „Baltojo Ermitažo“ markės vynas 

iš garsiųjų markizo Stino rūsių. Nuo to vyno išblyškusius baroneto 
skruostus nuplieskė raudonis ir ugnis ėmė sruventi jo silpno kūno 
gyslomis. 

Kai seras Pitas išgėrė butelį šio petit vin blanc*, Beki paėmė jį už 
parankės ir nuvedė į svetainę, patogiai pasodino ant sofos priešais 
liepsnojantį židinį ir atsisėdusi greta, meiliai susidomėjusi ėmė klau- 
sytis jo, siūlėdama marškinėlius brangiajam savo berniukui. Kai tik 
ponia Rodon norėdavo pasirodyti ypač kukli ir dora, visuomet išsi- 
traukdavo iš rankdarbių dėželės tuos marškinėlius. Juos Rodonas iš- 
augo toli gražu nebaigus jų siūti. 

Taigi Rebeka klausėsi Pito, kalbėjo jam, dainavo, meilikavo ir pa- 
taikavo, ir jam kasdien vis maloniau būdavo iš savo advokato Greis 
Ine grįžti prie liepsnojančio židinio Kerzono gatvėje — su juo džiaug- 
davosi ir juristai, nes be galo ilgos Pito kalbos juos nukamuodavo; ir 
todėl, kai baronetui teko išvykti, jis pajuto tikrą išsiskyrimo maudulį. 
Kokia žavinga ji buvo, siųsdama jam iš savo vežimaičio oro bučinius ir 
mojuodama nosinaite, kai jis sėdosi į pašto karietą! Ji net pridėjo no- 
sinaitę prie akių. O Pitas, kai karieta nuvažiavo, užsimaukšlino ant 
akių kotikinę kepurę ir atsilošęs pagalvojo, kaip Rebeka jį gerbia ir 
kaip jis pats yra to nusipelnęs, ir koks kvailys ir bukagalvis Rodonas, 
kad nė kiek nevertina savo žmonos. Kokia tylenė ir kvaiša jo paties 
žmona, lyginant su šauniąja Beki'! Galimas dalykas, jog pati Beki ir 
įkvėpė jam visas tas mintis, bet taip švelniai ir atsargiai, kad nė nepas- 
tebėjote, kada ir kur. Persiskirdami juodu susitarė, kad namus Lon- 
done reikia atremontuoti artimiausiam sezonui ir kad brolių šeimos 
vėl susitiks kaime per Kalėdas. 

— Gaila, kad tau nepavyko išpešti iš jo nors trupučio pinigų, — 
niūriai pasakė Rodonas žmonai, baronetui išvažiavus.— Aš norėčiau, 
po velnių, tikrai norėčiau nors kiek duoti senajam Reglsui. Negera, 
žinai, kad mes ištraukėme seniui visus jo pinigus. Ir mums nepatogu, 
be to, žinai, jis gali išnuomoti namus kam nors kitam. 

— Pasakyk Reglsui,— atsakė Beki,— jog kai tik seras Pitas su- 
tvarkys savo reikalus, viskas bus apmokėta, ir duok jam nedidelę su- 
melę. Štai čekis, kurį Pitas paliko berniukui, — ir ji, ištraukusi iš ran- 
kinuko, padavė vyrui čekį, kurį jo brolis paliko sūneliui, jaunesnio- 

vyras, — patyrinėjo labai atsargiai ir sužinojo, kad ji nieko gera ne- 
žada. Vos tik truputį užsiminus apie piniginius sunkumus, seras Pitas 
Krolis pastatė ausis ir susirūpino. Jis pradėjo ilgą šneką, aiškindamas, 
kad tėvo reikalai ir senojo džentelmeno laidotuvių išlaidos visai jį 
įklampinę, čia dar visokiausi mokesčiai, o jo kreditas išsibaigęs; ga- 
lų gale Pitas Krolis baigė kompromisu su broliene, padovanodamas 
jai menką sumelę berniuko reikalams. 

Pitas žinojo, koks neturtingas brolis ir jo šeima. Toksai šaltas ir pa- 
tyręs senas diplomatas negalėjo nepastebėti, kad Rodono šeima visiš- 
kai neturi iš ko gyventi ir kad nei buto, nei karietos niekas dykai ne- 
duoda. Jis labai gerai žinojo, kad gavo, arba, teisingiau, užgrobė pi- 
nigus, kurie, pagal visus prideramus apskaičiavimus, turėjo atitekti 
jaunesniajam broliui, ir, galima neabejoti, kartais jusdavo slaptą sąži- 
nės graužimą, primenantį, kad jis turi atlikti kokį nors teisingumo aktą, 
arba, paprasčiau kalbant, atlyginti nuskriaustiems giminaičiams. Bū- 
damas teisingas, padorus, nekvailas žmogus, kuris kalba poterius, mo- 
ka katekizmą ir visą gyvenimą lyg ir atlieka pareigą artimiesiems, jis 
negalėjo nesuvokti, kad brolis turi teisę tikėtis jo pagalbos ir kad 
moraliai jis yra Rodono skolininkas. 

Bet kai laikraščio Times skiltyse kartkartėmis tenka skaityti keis- 
tus valstybės kanclerio skelbimus, pranešančius, jog iš A. B. gauta 
penkiasdešimt svarų arba iš V. T. dešimt vadinamųjų sąžinės pinigų '* 
už nemokėtus mokesčius, kuriuos yra skolingi A. B. arba V. T.,— at- 
gailaujantieji prašo garbingąjį džentelmeną patvirtinti per viešąją 
spaudą jų sumokėjimą, — ir kancleris, ir skaitytojas puikiausiai žino, 
kad minėtieji A. B. ir V. T. moka tik mažytę dalelę to, ką jie yra sko- 
lingi valstybei, ir kad žmogus, siunčiąs dvidešimties svarų banknotą, 
tikriausiai turėtų atsiskaityti už šimtus ir tūkstančius. Taip bent man 
atrodo, kai aš matau tuos aiškiai nepakankamus A. B. arba V. T. at- 
gailos veiksmus. Ir neabejoju, kad Pito Krolio atgaila, jei norite — 
dosnumas jaunesniajam broliui, dėl kurio jis turėjo tiek daug naudos, 
sudarė labai mažą dalelę to kapitalo, kurį jis buvo skolingas Rodonui. 
Bet ne kiekvienas būtų linkęs net tiek mokėti. Išsiskirti su pinigais — 
beveik nepakeliama auka kiekvienam sveiko proto žmogui. Vargu ar 
atsirastų nors vienas gyvas žmogus, kuris nemanytų esąs nepaprastai 
nusipelnęs, kad davė savo kaimynei penkis svarus. Išlaidus žmogus 
duoda ne iš užuojautos, bet vien dėl tuščio malonumo leisti pinigus. 
Jis negaili sau jokio džiaugsmo: nei ložės operoje, nei arklio, nei pietų, 

netgi malonumo duoti Lozoriui penkis svarus. Taupus žmogus — ge- 
ras, protingas, teisingas, niekam nė penso neskolingas — nusigręžia 
nuo elgetos, derasi su vežiku, atsižada neturūngų giminaičių. Ir aš 
nežinau, kuris iš jų didesnis savimyla. Tik tiek, kad pinigai jiems turi 
nevienodą vertę. 

Žodžiu, Pitas Krolis pagalvojo padarysiąs kažką gera savo broliui, 
bet paskui nusprendė, kad dar suspės vėliau apie tai pagalvoti. 

O Beki nebuvo tokia moteris, kuri per daug tikėtųsi iš savo artimų- 
jų dosnumo, ir todėl buvo visai patenkinta tuo, ką Pitas Krolis jai pa- 
darė. Pats šeimos galva ją pripažino. Jei Pitas ir nieko jai neduos, vis 
dėlto ilgainiui ką nors jai išrūpins. Nors ji ir negavo iš dieverio pinigų, 
bet gavo kai ką ne mažiau vertinga už pinigus — pasitikėjimą. Re- 
glsas, matydamas, kad brolių santykiai draugiški, gavęs išsyk truputį 
grynų pinigų ir pažadą netrukus gauti daug didesnę sumą, šiek tiek 
aprimo. Rebeka pasakė panelei Brigs, mokėdama prieš Kalėdas pro- 
centus už tą mažą sumelę, kurią ši buvo jai paskolinusi, ir taip džiaugs- 
mingai, tarsi jos piniginė būtų prikimšta aukso, — Rebeka, kartoju, 
kaip didelę paslaptį pasakė Brigs, kad tarėsi su seru Pitu, kaip žinoma, 
patyrusiu finansininku, specialiai apie Brigs: kaip pelningiausiai in- 
vestuoti likusį jos kapitalą. Seras Pitas gerokai pasvarstęs ir sugalvo- 
Jęs patogiausią ir saugiausią būdą, kaip Brigs galėtų panaudoti savo 
pinigus. Jis labai suinteresuotas padėti jai, kaip ištikimai velionės pa- 
nelės Kroli ir visos šeimos bičiulei, ir, dar prieš išvažiuodamas iš mies- 
to, pataręs laikyti pinigus paruoštus, kad patogią valandą ji galėtų pa- 
lankiausiomis sąlygomis nusipirkti sero Pito jai numatytų akcijų. Varg- 
šę Brigs labai sujaudino toks sero Pito dėmesys. Tai buvo visai nelauk- 
ta, sakė ji, pati ji niekuomet nebūtų sugalvojusi išimti pinigų, įdėtų į 
valstybės vertybinius popierius. Pats sero Pito dėmesys sujaudino ją 
net labiau negu jo paslauga. Ir ji pažadėjo tučtuojau susitikti su savo 
įgaliotiniu ir laikyti kapitaliuką paruoštą reikiamai valandai. 

Doroji moteris buvo tokia dėkinga Rebekai už jos ir kilniojo pul- 
kininko pagalbą šituo reikalu, kad nuėjo ir išleido didelę dalį savo 
pusmetinio pelno: nupirko juodą aksominį kostiumėlį mažajam Ro- 
donui, kuriam, beje, jau nebetiko aksominiai drabužėliai — pagal ūgį 
ir amžių jam daug labiau būtų tikę vyriškas švarkas ir kelnės. 

Tai buvo gražus atviro veido berniukas, mėlynakis, garbanotais |i- 
niniais plaukais, tvirto kūno sudėjimo, bet geros ir švelnios širdies. 
Jis karštai pamildavo kiekvieną, kas būdavo jam geras, — ponį, lordą 
Sautdauną, kuris jam padovanojo tą arkliuką (jis visas parausdavo 

ir nukaisdavo, pamatęs šį malonų jauną aristokratą), grumą, kuris 
prižiūrėdavo ponį, virėją Moli, kuri vakarais sekdavo jam begales 
pasakų apie vaiduoklius ir pasukdavo skanėstų, likusių nuo pietų, 
Brigs, kurią kankindavo ir išjuokdavo, o ypač savo tėvą, kurio meilė 
berniukui buvo tikrai įdomi. Kai jam sukako maždaug aštuoneri me- 
tai, berniukas buvo prisirišęs tik prie šių žmonių. Žavus motinos pa- 
veikslas ilgainiui išbluko. Kone dvejus metus ji beveik nekalbėjo su 
vaiku. Ji jo nemėgo. Jis sirgo tymais ir kokliušu. Berniukas jai įgris- 
davo. Vieną dieną, nusileidęs iš viršutinių patalpų, jis atsistojo laiptų 
aikštelėje, priviliotas motinos balso, kai ji dainavo lordui Stinui; sve- 
tainės durys netikėtai atsidarė ir parodė mažąjį šnipą, kuris prieš va- 
landėlę susižavėjęs klausėsi muzikos. 

Motina išbėgo ir tvojo jam porą skaudžių antausių. Berniukas iš- 
girdo, kaip už sienos nusijuokė markizas (kurį pralinksmino taip nuo- 
širdžiai ir atvirai prasiveržęs Beki charakteris), ir puolė žemyn į vir- 
tuvę, pas savo bičiulius, apsipylęs graudžiomis ašaromis. 

— Aš ne dėl to verkiu, kad man skauda,— kūkčiodamas teisinosi 
mažasis Rodonas,— tik... tik...— srautas ašarų ir rauda nedavė baigti 
sakinio. Berniuko širdelė paplūdo krauju.— Tik kodėl man negalima 
klausytis jos dainavimo? Kodėl ji niekuomet nedainuoja man, kaip 
dainuoja tam plikiui su dideliais dantimis? 

Šitaip, protarpiais kūkčiodamas ir šaukdamas, jis išliejo savo įniršį 
ir sielvartą. Virėja dirstelėjo į kambarinę, kambarinė susižvalgė su 
liokajum — rūsčioji virtuvės inkvizicija, posėdžiaujanti kiekvienuose 
namuose ir viską žinanti, tą valandėlę teisė Rebeką. 

Po to įvykio motina, ir taip nemėgusi berniuko, ėmė jo neapkęsti; 
žinojimas, kad vaikas yra namuose, buvo jai skausmingas priekaiš- 
tas. Vien tik jo vaizdas jau erzino ją. Mažojo berniuko krūtinėje taip 
pat kaupėsi baimė, abejojimas ir priešiškumas. Nuo tos dienos, kai jis 
gavo antausį, tarp motinos ir sūnaus atsivėrė praraja. 

Lordas Stinas irgi negalėjo pakęsti berniuko. Kai juodu, nelaimei, 
susitikdavo, jis sarkastiškai nusilenkdavo vaikui, darydavo jam iro- 
niškas pastabas arba primygtinai įbesdavo į jį įniršio kupiną žvilgsnį. 
Rodonas savo ruožtu spoksodavo jam į akis ir gniauždavo kumštelius. 
Jis žinojo savo priešą — iš visų svečių, kurie lankydavosi namuose, šis 
džentelmenas labiausiai jį erzindavo. Kartą liokajus užtiko berniuką 
grasinant kumščiais lordo Stino skrybėlei prieškambaryje. Liokajus 
kaip įdomų juoką papasakojo tą įvykį lordo Stino vežėjui; tasai parei- 
gūnas perdavė naujieną lordo Stino kamerdineriui ir visiems tarnų 

kambario gyventojams. Netrukus, kai ponia Rodon Kroli pasirodė 
Gonto gatvės namuose, sargas, atidaręs vartus, vestibiulyje susibūrę 
įvairiausiom livrėjom pasipuošę tarnai, pareigūnai baltomis lieme- 
nėmis, šaukę pulkininko ir ponios Rodon Kroli pavardes per visas 
laiptų aikšteles, — visi žinojo apie tai arba įsivaizdavo, kad žino. Tar- 
nas, atnešęs jai užkandį ir stovintis už kėdės, jau buvo aptaręs jos re- 
putaciją su kitu žymiu džentelmenu įvairiaspalviu apdaru, stovinčiu 
greta jo. Bon Dieu*, koks baisus tarnų teismas! Per iškilmingą pobūvį 
puikioje salėje jūs matote moterį, ištikimų garbintojų apsuptą, svai- 
dančią žėrinčius žvilgsnius, tobulai apsirengusią, susigarbiniavusią 
plaukus, pasidažiusią skruostus, šypsančią ir laimingą. Bet štai prie 
jos prieina Paslapties Atskleidėjas — didžiulis vyras pudruotu peruku, 
storomis blauzdomis, nešąs ledus ant padėklo, o jam iš paskos seka 
Šmeižtas (toks pat lemtingas kaip ir Teisybė) nerangaus vyruko, ne- 
šiojančio vaflius, pavidalu. Ponia, jūsų paslaptį šį pat vakarą aptars 
tuodu vyrai savo mėgstamoje smuklėje! Rūkydami pypkes ir sėdėdami 
prie alavinių alaus bokalų, Džeimsas ir Čarlis pasisakys kits kitam savo 
nuomonę apie jus. Kai kuriems žmonėms Tuštybės mugėje reikėtų įsi- 
gyti nebylius tarnus, nebylius ir nemokančius rašyti. Jeigu jūs kal- 
tas — drebėkite. Tasai vyrukas už jūsų kėdės gali būti janyčaras, lai- 
kąs kilpą savo plisinių kelnių kišenėje. Jeigu jūs nekaltas — rūpin- 
kitės išoriniu padorumu: jo pažeidimas toks pat pražūtingas kaip ir 
kaltė. 

Ar Rebeka buvo kalta, ar ne? Slaptojo tarnų kambario teismo 
nuosprendis ją pasmerkė. 

Ir, gėda pasakyti, ji būtų praradusi pasitikėjimą, jeigu jie nebūtų 
tikėję jos kaltumu. Kaip tik markizo Stino karietos žibintai, spingsį 
prie jos durų vidurnakčio tamsoje, Reglsą labiau „paguosdavo“, kaip 
Jis vėliau sakė, negu visos Rebekos gudrybės ir įkalbinėjimai. 

Taigi — labai gali būti, kad ir nekalta — Rebeka rangėsi ir skver- 
bėsi, siekdama to, kas vadinama „padėtimi visuomenėje“, o tarnai 
badė ją pirštais kaip beviltiškai žuvusią. Lygiai taip jūs matote kam- 
barinę Moli stebint vorą: jis audžia savo tinklą prie durų skersinio ir 
atkakliai lipa aukštyn, kol pagaliau jai įkyri šis malonumas, ji pake- 
lia šluotą, nubraukia ir voratinklį, ir audėją. 


Dieną ar dvi prieš Kalėdas Beki, jos vyras ir sūnus susiruošė šven- 


* Gerasis Dieve (pranc.). 

tėms į savo protėvių buveinę Karalienės Krolyje. Beki mielai būtų 
palikusi vaikiščią namuose ir tikriausiai būtų taip padariusi, Jeigu ne 
atkaklūs ledi Džeinės prašymai atsivežti berniuką, taip pat Rodono 
pasipiktinimas, kad ji visai apleidusi sūnų. 

— Jis šauniausias berniukas visoje Anglijoje, — priekaištingai pa- 
sakė jai tėvas, — o tu, Beki, labiau rūpiniesi savo spanieliu negu juo. 
Jis tau labai netrukdys: ten bus toli nuo tavęs, vaikų kambaryje, o va- 
žiuodamas sėdės su manimi viršuje. 

— Sėdėsi, nes norėsi rūkyti savo šlykščius cigarus, — atšovė ponia 
Rodon. 

— Prisimenu, tu juos kadaise mėgai,— atsakė vyras. 

Beki nusijuokė. Ji beveik visuomet būdavo gerai nusiteikusi. 

— Tai buvo, kai aš troškau paaukštinimo, kvailiuk! — tarė ji.— 
Gerai, sėdėk su Rodonu viršuje, duok ir jam cigarą, jei nori. 

Tačiau Rodonas nesiėmė šitokiu būdu šildyti savo sūnaus žiemos 
kelionėje; juodu su Brigs apmuturiavo vaiką šaliais bei vilnonėmis 
skepetomis ir anksti rytą „Baltojo žirgo rūsio“ lempų šviesoje užkėlė 
ant karietos stogo. Labai patenkintas, jis stebėjo tekančią saulę ir pirmą 
kartą važiavo į vietą, kurią tėvas vis dar vadino namais. Ši kelionė 
berniukui buvo nepaprastai maloni, visi kelionės nuotykiai be galo 
įdomūs; tėvas atsakinėjo jam į visus klausimus, pasakojo, kas gyvena 
dideliuose baltuose namuose dešinėje ir kam priklauso parkas. Mo- 
tina, sėdinti viduje su kambarine, apsisupusi kailiniais, apklotais, apsi- 
krovusi uostomosios druskos buteliukais, taip nerimo, jog būtumėt 
pagalvoję, kad ji niekada anksčiau nebuvo važiavusi pašto karieta; juo 
labiau niekam nebūtų atėję į galvą, jog kadaise, prieš kokius dešimt 
metų, važiuodama pirmą kartą, Beki buvo išsodinta iš tos pačios 
karietos ir turėjo užleisti vietą pinigingesniam keleiviui. 

Jau buvo sutemnę, kai jie atvažiavo į Madberį; mažąjį Rodoną teko 
pažadinti, nes reikėjo persėsti į dėdės karietą. Jis sėdėjo ir stebėda- 
masis Žiūrėjo, kaip atsiveria dideli geležiniai vartai, kaip šmėsčioja 
liepų kamienai, kol arkliai pagaliau sustojo prieš apšviestus rūmų 
langus, draugiškai ir jaukiai tviskančius kalėdine nuotaika. Rūmų 
durys plačiai atsidarė: dideliame sename židinyje skaisčiai liepsnojo 
ugnis, kilimas dengė šachmatine tvarka juodomis plytelėmis išklotas 
grindis. 

„Tai tasai pat senas turkiškas kilimas, kuris anksčiau gulėjo „,„Mo- 
terų galerijoje“, — pagalvojo Rebeka ir kitą akimirką jau bučiavosi 
su ledi Džeine. 

Su seru Pitu ji labai rimtai pasisveikino tuo pačiu būdu; bet Rodo- 
nas, ką tik rūkęs, pasitraukė nuo brolienės, kurios du vaikai priėjo prie 
pusbrolio; Matilda ištiesė jam ranką ir pabučiavo jį, o Pitas Binkis 
Sautdaunas, sūnus ir įpėdinis, stovėjo atokiau ir tyrinėjo svečią kaip 
mažas šunelis — didelį šunį. 

Paskui maloni šeimininkė nusivedė svečius į jaukius kambarius, 
kur linksmai liepsnojo židiniai. Į ponios Rodon duris pasibeldė pane- 
lės, neva trokšdamos jai padėti, bet iš tikrųjų norėdamos apžiūrėti 
jos skrybėlių bei suknelių dėžes ir drabužius, kurie, nors ir juodi, bu- 
vo naujausios Londono mados. Jos jai papasakojo, kaip rūmuose visa 
pasikeitę į gera, kad senoji ledi Sautdaun išvažiavusi, o Pitas grafys- 
tėje užėmęs tokią vietą, kokia ir tinkanti Krolių šeimai. Nuaidėjus di- 
džiajam skambalui, visa šeima susirinko pietų, Rodonas jaunesnysis 
buvo pasodintas šalia dėdienės, gerosios šeimininkės, seras Pitas ne- 
paprastai rūpinosi savo broliene, sėdinčia iš dešinės. 

Mažojo Rodono apetitas buvo puikus, ir elgėsi jis kaip džentel- 
menas. 

— Man patinka čia pietauti, — pasakė jis dėdienei, baigęs valgyti, 
kai seras Pitas sukalbėjo padėkos maldą. 

Pietums pasibaigus, į valgomąjį jis įvedė sūnų ir įpėdinį, pasodino 
aukštoje kėdėje šalia baroneto, o duktė įsitaisė greta motinos, kur jai 
stovėjo taurelė vyno. 


— Man patinka čia pietauti, — pakartojo Rodonas jaunesnysis, 
žiūrėdamas į meilų dėdienės veidą. 

— Kodėl? — paklausė geroji ledi Džeinė. 

— Namuose aš pietauju virtuvėje,— atsakė Rodonas jaunesny- 
sis, — arba su Brigs. 


Beki buvo taip įsitraukusi į pokalbį su baronetu, namų šeimininku: 
žėrė jam komplimentus, pataikavo, žavėjosi, gėrėjosi jaunuoju Pitu 
Binkiu, kuris, anot jos, esąs gražiausias, protingiausias, kilniausias pa- 
darėlis, nepaprastai panašus į savo tėvą, kad nė neišgirdo, ką pasakė 
jos pačios atžala kitame plataus, puikiai serviruoto stalo gale. 

Kaip svečiui, Rodonui antrajam buvo leista pirmą vakarą pasilik- 
ti su suaugusiais, kol, visiems baigus gerti arbatą, prieš serą Pitą atsi- 
rado didelė paauksuotais kraštais knyga; visi šeimynykščiai suėjo į 
kambarį, ir seras Pitas perskaitė maldas. Vargšas berniukas pirmą 
kartą dalyvavo apeigose, apie kurias anksčiau neturėjo jokios nuo- 
vokos. 

Per trumpą baroneto viešpatavimą rūmai labai išgražėjo, ir Beki, 
apžiūrėjusi juos kartu su šeimininku, pareiškė, kad jie esą tobuli, ža- 
vingi, puikūs. O mažajam Rodonui, kuris juos apžiūrėjo, vadovau- 
jamas vaikų, jie atrodė tikra užburta pasakų pilis. Čia buvo ilgų gale- 
rijų ir senovinių didingų miegamųjų, paveikslų, porceliano ir šarvų. 
Čia buvo kambarys, kuriame mirė senelis ir pro kurį vaikai vaikščio- 
davo išsigandę. 

— Kas buvo senelis? — paklausė Rodonas, ir jie jam paaiškino, 
kad jis buvęs labai senas, kad jį vežioję krėsle su ratukais; kitą dieną 
jie parodė jam tą krėslą, pūvantį pašiūrėje: ten jis išgulėjo nuo tos 
dienos, kai senąjį džentelmeną nuvežė į aną bažnyčią, kurios smailus 
bokštas žvilgėjo virš parko guobų. 

Broliai turėjo ką veikti kelis rytmečius, kol apžiūrėjo genialaus ir 
taupaus sero Pito padarytus pagerinimus. Vaikščiodami arba jodi- 
nėdami ir susipažindami su tomis naujovėmis, jie galėjo kalbėtis, per 
daug kits kitam neįkyrėdami. Pitas pasistengė išaiškinti Rodonui, kiek 
daug pinigų jam kainavo šitie pagerinimai, ir įrodyti, kad žmogui, 
turinčiam žemės ir kapitalo valstybiniais popieriais, labai dažnai pri- 
stinga kokių dvidešimties svarų. 

— Štai naujas sargo namelis prie vartų, — tarė Pitas, kukliai ro- 
dydamas bambukine lazdele.— Man taip pat sunku už jį sumokėti, 
kol negavau sausio mėnesio dividendų, kaip imti ir nuskristi. 

— Galiu tau iki to laiko paskolinti, Pitai,— gana liūdnai atsakė 
Rodonas. 

Juodu įžengė į vidų ir apžiūrėjo atstatytąjį namelį, kur šeimos 
herbas buvo ką tik iškaltas iš akmens. Dabar senoji Lok pirmą 
kartą po daugel metų galėjo sandariai užsidaryti duris, jos namelio 
stogas buvo tvirtas, o langai sveiki. 

TARP HEMPŠYRO IR LONDONO 


Seras Pitas Krolis ne tik taisė ir atstatinėjo sugriuvusius sargo 
namelius Karalienės Krolio dvare. Kaip išmaningas vyras, jis ėmėsi 
atkurti pakirstą savo namų gerą vardą ir pradėjo taisyti plyšius ir 
spragas, kurių paliko jo pavardėje negarbingas ir išlaidus pirmtakas. 

Netrukus po tėvo mirties jis buvo išrinktas savo miestelio atstovu 
parlamente; būdamas taikos teisėjas, parlamento narys, grafystės 
didikas ir senos šeimos atstovas, laikė savo pareiga pasirodyti Hemp- 
šyro visuomenėje, dosniai aukodavo per visas labdaringas rinkliavas, 
uoliai lankydavo visus apylinkės dvarininkus, — žodžiu, darė visa, 
norėdamas užimti grafystėje, o paskui ir visoje karalystėje, tą vietą, 
kurią, jo manymu, nepaprastais gabumais buvo teisėtai nusipelnęs. 
Ledi Džeinei buvo prisakyta draugiškai elgtis su Fadlstonais, Vopšo- 
tais ir kitais žymiais kaimynystės baronetais. Jų karietas dabar 
neretai būdavo galima pamatyti didžiojoje Karalienės Krolio alėjoje. 
Jie dažnai pietaudavo rūmuose (kur patiekalai buvo tokie gardūs, 
jog, matyti, ledi Džeinė labai retai prisidėdavo prie jų gaminimo), 
ir savo ruožtu Pitas su Žmona itin mielai pietaudavo kitur, kad ir 
koks būtų oras ir nuotolis. Mat nors Pitas buvo apatiškas, silpnos 
sveikatos, menko apetito ir nemėgo linksmybių, vis dėlto nusprendė, 
kad svetingumas ir geri santykiai būtini jo visuomeninei padėčiai, 
ir kiekvieną sykį, kai įam imdavo skaudėti galvą užsisėdėjus po pietų, 
jausdavosi esąs pareigos kankinys. Jis kalbėdavosi apie derlių, grūdų 
įstatymus ir politiką su žymiausiais kaimo džentelmenais. Jis (anks- 
čiau linkęs į apgailėtiną laisvamanybę šiais klausimais) dabar karštai 
pasisakydavo prieš brakonierius ir remdavo medžiojamųjų paukščių 
bei žvėrių globą. Pitas pats nemedžiojo ir nemėgo medžioklės, linko 
į knygas ir taikius įpročius. Bet jis manė, kad reikia rūpintis arklių 
veisimu krašte, taip pat lapių veisimu, todėl jeigu jo draugui serui 
Hadlstonui Fadlstonui patiktų pamedžioti jo žemėje ir suburti kaip 
seniau savo skalikus Karalienės Krolyje, jis mielai priimtų jį kartu 
su kitais medžiotojais. Ir, ledi Sautdaun pasibaisėjimui, Pitas kasdien 
vis nuosekliau laikėsi savo pažiūrų: paliovė viešai sakęs pamokslus 
ir vaikščiojęs į religinius susirinkimus, ėmė reguliariai lankyti baž- 
nyčią, aplankė vyskupą bei visus Vinčesterio dvasininkus ir neprieš- 
taravo, kai garbingasis arkidiakonas Tramperis pasiūlė jam sulošti 
vistą. Kokias kančias turėjo iškęsti ledi Sautdaun ir koksai Žuvęs 
žmogus turėjo jai atrodyti žentas, pritaręs tokiam bedieviškam pasi- 
linksminimui! O kai šeima sykį grįžo namo po oratorijos Vinčesteryje, 
baronetas pranešė panelėms ateinančiais metais turbūt leisiąs joms 
vykti į „grafystės balius“. Merginos, aišku, ėmė garbinti Pitą už tokį 
gerumą. Ledi Džeinė visiškai pakluso jo valiai ir, galimas dalykas, 
pati džiaugėsi proga pasilinksminti. Garbingoji našlė parašė „Finčlio 
bendruomenės skalbėjos“ autorei į Keiptauną, baisiausiai pavaizduo- 

dama savo dukterį, pasinėrusią į žemiškas tuštybes; pasinaudojusi 
tuo, kad jos namai Braitone šiuo metu buvo neužimti, jinai išsidangino 
į tą gydyklą, o vaikai nelabai liūdėjo jai išvažiavus. Galime tarti, 
kad ir Rebeka, antrą kartą apsilankiusi Karalienės Krolyje, nelabai 
tesisielojo, neradusi tos damos su vaistinėle, nors Kalėdų proga ir 
pasveikino jos malonybę laišku, kuriame pagarbiai priminė ledi 
Sautdaun apie save, dėkojo už nepaprastai malonius pokalbius su jos 
malonybe per pirmą vizitą, garbino jos malonybės gerumą, kurį ji 
parodžiusi slaugydama ligonę, ir pareiškė, kad viskas Karalienės 
Krolyje primena jai išvykusią draugę. 

Pasikeitusį sero Pito Krolio elgesį ir jo populiarumą galima buvo 
paaiškinti landžios damos iš Kerzono gatvės patarimais. 

— Jūs liksite baronetas... jūs sutiksite būti vien kaimo džentel- 
menu? — kalbėjo jinai, kai jis viešėjo Londone.— Ne, ponas Pitai, 
aš jus geriau pažįstu. Žinau jūsų gabumus ir potroškius. Jums atrodo, 
kad galite juos nuslėpti, bet nuo manęs nieko nenuslėpsite. Aš paro- 
džiau lordui Stinui jūsų brošiūrą apie salyklą. Ji buvo jam žinoma, 
ir, jo žodžiais, viso ministrų kabineto nuomone, tai esąs rimčiausias 
darbas, kada nors parašytas tuo klausimu. Ministerija jus stebi, o aš 
žinau, ko jums reikia. Reikia pasižymėti parlamente; visi sako, kad 
esate geriausias kalbėtojas Anglijoje (jūsų kalbos Oksforde ligi šiol 
dar neužmirštos). Jums reikia pasidaryti grafystės atstovu, ir tada, 
panaudodamas savo balsą ir palaikomas savo apygardos, galėsite 
pasiekti ko panorėjęs. Jums reikia tapti baronu Kroliu iš Karalienės 
Krolio, ir jūs juo tapsite. Visa tai numačiau. Aš permatau jūsų širdį, 
ponas Pitai! Jeigu mano vyras turėtų jūsų protą, ne tik pavardę, man 
kartais atrodo, kad aš nebūčiau jo verta, bet... bet... dabar esu jūsų 
giminaitė, — pridūrė ji nusijuokdama.— Vargšė, menka, neturtinga, 
bet ir aš esu truputį suinteresuota, ir, kas žino, gal pelytė ir galės 
padėti liūtui. 

Pitą Krolį nustebino ir sužavėjo tie jos žodžiai. „Kaip toji moteris 
mane supranta! — pagalvojo jis.— Aš niekaip negalėjau priversti 
Džeinės perskaityti bent tris brošiūros puslapius. Ji visai neįsivaizduoja 
nei mano administracinių gabumų, nei slaptų troškimų. Vadinasi, 
jie prisimena mano kalbas Oksforde? Nenaudėliai! Dabar, kai aš 
atstovauju savo rinkiminiam miesteliui ir galiu tapti visos grafystės 
atstovu, jie pradeda mane prisiminti! O juk pernai per priėmimą pas 
karalių lordas Stinas nesiteikė manęs pastebėti. Dabar jie pradeda 
pagaliau suprasti, kad Pitas Krolis šį tą reiškia. Taip, bet žmogus, 

kurį jie niekino, visuomet buvo tas pats, trūko tik geros progos, ir 
aš jiems dabar įrodysiu, kad sugebu ne tik kalbėti ir veikti, bet ir 
rašyti. Achilas tol nepasirodė, kol negavo į rankas kalavijo. Aš jį 
dabar laikau, ir pasaulis dar išgirs apie Pitą Krolį!“ 

Štai kodėl šis suktas diplomatas pasidarė toks vaišingas, ėmė taip 
domėtis oratorijomis ir ligoninėmis, taip maloniai elgtis su dekanais 
ir kanauninkais, štai kodėl taip dosniai keldavo pietus ir pats vykdavo 
pas kitus pietauti, būdavo toks nepaprastai meilus fermeriams turgaus 
dienomis ir taip rūpindavosi grafystės reikalais. Kaip tik todėl Kalėdos 
rūmuose buvo linksmiausios iš visų per daugel daugel metų. 

Kalėdų pirmąją dieną susirinko visa šeima. Pietų atvyko visi Kroliai 
iš pastorato. Rebeka taip nuoširdžiai ir meiliai elgėsi su ponia Bjut, 
lyg toji niekuomet nebūtų buvusi jos priešas; ji maloniai teiravosi 
apie brangiąsias mergaites, stebėjosi pažanga, kurią jos padarė muzi- 
koje nuo Beki mokytojavimo laikų. Ji net išreikalavo, kad jos pakar- 
totų vieną duetą iš storo romansų tomo, kurį Džimas niurnėdamas 
buvo priverstas atgabenti po pažastimi iš pastorato. Poniai Bjut 
noromis nenoromis teko būti santūriai su mažąja avantiūriste; žinoma, 
likusi viena su dukromis, ji galėjo laisvai aptarti tą beprasmišką pa- 
garbą, kurią seras Pitas rodo brolienei. Bet Džimas, sėdėjęs šalia jos 
per pietus, pareiškė, kad ji esanti šaunuolė, ir visa pastoriaus šeima 
sutiko, jog mažasis Rodonas — puikus berniukas. Jie gerbė berniuką, 
ateityje galintį tapti baronetu; juk nuo titulo jį skyrė tik ligūstas, 
išbalęs mažasis Pitas Binkis. | 

Vaikai labai susidraugavo. Pitas Binkis buvo per daug mažas 
šunytis, kad galėtų žaisti su tokiu dideliu šunimi kaip Rodonas. O 
Matilda, būdama tik mergaitė, žinoma, nebuvo tinkama draugė 
jaunajam džentelmenui, kuriam netrukus turėjo sukakti aštuoneri 
metai ir reikėjo pradėt nešioti švarkelį. Jis tučtuojau ėmė vadovauti 
šiam mažam būreliui: mažoji mergytė ir berniukas pagarbiai sekiodavo 
paskui jį, kai jis teikdavosi su jais žaisti. Kaime jis jautėsi be galo 
laimingas ir patenkintas. Jam labai patiko daržas, gėlynai — šiaip 
sau, o karvelidės, vištidės ir arklidės, kai jam leisdavo ten lankytis, 
visiškai jį žavėdavo. Jis nesiduodavo bučiuojamas panelėms Kroli, bet 
kartais leisdavo ledi Džeinei jį apkabinti ir mėgdavo sėdėti greta jos, 
kai ateidavo metas eiti į svetainę ir damos palikdavo džentelmenus 
gerti klareto — prie jos mėgdavo sėdėti labiau negu prie motinos. 
Rebeka, matydama, kad čia madingas švelnumas, pasišaukė vieną 
vakarą Rodoną, pasilenkė ir pabučiavo visų damų akivaizdoje. 

Po šios scenos berniukas pažvelgė jai tiesiai į veidą, visas drebėda- 
mas ir labai išraudęs, kaip visuomet būdavo, kai jaudindavosi: 

— Namuose jūs niekuomet manęs nebučiuojate, mama,— tarė jis. 

Visi nutilo ir sumišo, o Beki akyse sužibo ne visai maloni liepsnelė. 

Rodonas vyresnysis pamėgo savo brolienę už tai, kad ji buvo meili 
jo sūnui. Ledi Džeinė ir Beki šį kartą ne taip gražiai sugyveno kaip 
per pirmą vizitą, kai pulkininko žmona visaip stengėsi jai įtikti. Vaiko 
žodžiai atšaldė jų santykius. O gal ir seras Pitas per daug domėjosi 
Rebeka. 

Rodonas jaunesnysis, kaip ir tiko jo amžiui ir ūgiui, labiau mėgo 
vyrų draugiją negu moterų; jis niekuomet neatsisakydavo palydėti 
tėvą į arklides, kur pulkininkas nueidavo surūkyti cigaro. Džimas, 
pastoriaus sūnus, kartais prisidėdavo prie vienų ar kitų savo pusbrolio 
pramogų. Pastarasis labai draugavo su baroneto eiguliu, juodu abu 
labai suartino meilė... „šuniokams“. Vieną dieną ponas Džeimsas, 
pulkininkas ir eigulys Hornas išėjo medžioti fazanų ir pasiėmė mažąjį 
Rodoną. Kitą, dar laimingesnį rytą, visi keturi džentelmenai patenkinti 
pjudė žiurkes daržinėje; Rodonas dar niekuomet nebuvo matęs sma- 
gesnio žaidimo. Jie užkimšo kelis drenažo vamzdžių galus daržinėje, 
į kitus galus įleido šeškus, patys tylėdami stovėjo atokiau, iškėlę 
lazdas, o sunerimęs mažas terjeras (beje, tai buvo garsusis Džeimso 
„šuniokas“ Forsepsas) beveik nekvėpuodamas sustingo ant trijų 
kojų, klausydamasis, kaip cypia apačioje žiurkės. Persekiojami žvė- 
reliai, nevilties pagauti, galų gale įsidrąsino ir šoko laukan: terjeras 
pribaigė vieną, eigulys kitą. Rodonas, susijaudinęs ir skubėdamas, 
nepataikė į žiurkę, tačiau vos neužmušė šeško. 

Bet visų didingiausia diena buvo ta, kai Karalienės Krolio vejoje 
susibūrė sero Hadlstono Fadlstono medžiokliniai šunys. 

Tai buvo nuostabus reginys mažajam Rodonui. Pusę vienuoliktos 
alėjoje pasirodė Tomas Mudis, sero Hadlstono Fadlstono šunininkas; 
jis jojo ristele, lydimas tunto veislinių skalikų. Gale traukė du šunų 
varovai dėmėtais raudonais durtiniais — smagūs vyrukai šiurkščiais 
veidais ant lieknų grynakraujų arklių. Savo ilgais sunkiais botagais 
jie stebėtinai mitriai čaižė jautriausias vietas šunims, išdrįsusiems 
pasitraukti nuo tunto arba atkreipti nors mažiausią dėmesį, nors 
kryptelėti snukiu į kiškius ir triušius, sprunkančius iš po pat jų 
panosės. 

Toliau atjoja grumas Džekas, Tomo Mudžio sūnus, kuris sveria 
septyniasdešimt svarų, yra keturiasdešimt aštuonių colių ūgio ir nie- 

kuomet nebeužaugs didesnis. Jis joja stambiu atsikišusiais šonkauliais 
arkliu, kurį pusiau dengia didžiulis balnas. Tai mėgstamiausias sero 
Hadlstono Fadlstono arklys Nobas. Nuolatos atsiranda daugiau ark- 
lių, kuriais joja maži grumai, laukdami savo šeimininkų, turinčių 
netrukus atrisnoti. 

Tomas Mudis prijoja prie rūmų durų, kur jį pasveikina ekonomas 
ir pasiūlo išgerti, bet Tomas Mudis atsisako. Jis pasitraukia su savo 
tuntu į aptvertą vejos kampą, kur šunys raičiojasi žolėje arba piktai 
urzgia vieni ant kitų. Kartkartėmis jie baisiai susipjauna, tačiau juos 
bemnatant sutramdo nepralenkiamo keikūno Tomo balsas arba skaudūs 
botago kirčiai. 

Atrisnoja daug jaunų džentelmenų, ligi kelių purvu apsitaškiusių, 
grynakraujais arkliais, eina į namus išgerti vyšnių antpilo ir pareikš- 
ti pagarbos damoms; kuklesnieji ir labiau susidomėję medžiokle nu- 
siauna purvinus batus, persėda ant medžioklinių arklių ir kaitina jų 
kraują, šuoliuodami aplink veją. Po to jie susirenka prie šunų ir šne- 
kasi su Tomu Mudžiu apie buvusią medžioklę, apie Verksnės ir 
Deimanto privalumus, apie pasėlius ir lapes, kurios vis labiau 
nyksta. 

Štai pasirodo seras Hadlstonas, raitas ant dailaus kumelio; jis pri- 
joja prie rūmų, įžengia į vidų, mandagiai pasveikina damas, bet, kaip 
žmogus, nemėgstąs nereikalingų žodžių, tuojau imasi darbo. Šunys 
atvedami prie rūmų durų, ir mažasis Rodonas nusileidžia pas juos, 
susijaudinęs ir truputį išgąsdintas audringai reiškiamo jų džiaugsmo; 
jie plekšnoja jį uodegomis ir kartkartėmis taip susirieja, kad juos vos 
nuramina Tomo Mudžio riksmai ir botagas. 

Tuo tarpu seras Hadlstonas nerangiai užsėda ant Nobo. 

— Pamėginkime pradėti nuo Sausterio giraitės, Tomai,— sako 
baronetas.— Fermeris Menglas man tvirtino ten matęs dvi lapes. 

Tomas pučia ragą ir nujoja, lydimas šunų tunto, jų varovų, jaunų 
Vinčesterio džentelmenų, apylinkės fermerių ir sušauktų iš visos pa- 
rapijos pėsčių darbininkų, kuriems ši diena yra didelė šventė. Seras 
Hadlstonas su pulkininku Kroliu sudaro ariergardą, ir netrukus visas 
cortėge* dingsta alėjos gale. 

Reverendas Bjutas Krolis, kuris buvo per daug kuklus, kad viešai 
pasirodytų ties savo brolėno langais (Tomas Mudis atsimena, koks 
jis buvo prieš keturiasdešimt metų — grakštus teologijos studentas, 


* Iškilminga eisena (pranc.). 

jodinėjąs pasiučiausiais arkliais, skriejąs per plačiausius griovius ir 
šokinėjąs per naujausias apylinkės tvoras), — taigi jo malonybė, kar- 
tojame, lyg netyčia pasirodo ant savo didelio juodo arklio iš pastora- 
to alėjos kaip tik tą akimirką, kai pro šalį traukia seras Hadlstonas, 
ir prisideda prie garbingojo baroneto. Šunys ir raiteliai pranyksta, o 
mažasis Rodonas lieka ant slenksčio stebėdamasis ir laimingas. 

Nors per šias atmintinas atostogas jis per daug nepamėgo savo rūs- 
taus ir šalto dėdės, visuomet užsidariusio kabinete, įknibusio į teismo 
bylas, dvarų valdytojų ir nuomininkų apsupto, tačiau jį pamilo tiek 
ištekėjusios, tiek netekėjusios tetos ir dėdienės, abu rūmų vaikai ir 
Džimas iš pastorato, kurį seras Pitas numatė jaunikiu vienai iš pane- 
lių, aišku, su sąlyga, kad jis paveldės parapiją po savo tėvo, lapių me- 
džiotojo, mirties. Pats Džimas metė šį sportą ir pasitenkino nekalta 
ančių bei slankų medžiokle arba ramiu ir linksmu žiurkių pjudymu. 
Šitaip jis leidžia Kalėdų atostogas, po kurių grįš į universitetą ir pasi- 
stengs kaip nors nebesuklupti per egzaminus. Jis jau atsisakė žalių 
surdutų, raudonų kaklaryšių bei kitų žemiškų papuošalų ir ruošiasi 
pradėti naują gyvenimą. Šitaip pigiai ir taupiai seras Pitas ruošiasi 
sumokėti skolą savo giminaičiams. 


Dar prieš pasibaigiant linksmosioms Kalėdų šventėms, baronetas, 
vargais negalais sukaupęs visą drąsą, davė broliui čekį savo banki- 
ninkų vardu ne mažesnei sumai kaip šimtas svarų sterlingų! Šis spren- 
dimas iš pradžių žiauriai kamavo serą Pitą, bet paskui jis nušvisdavo 
iš džiaugsmo, pagalvojęs apie save kaip vieną dosniausių žmonių pa- 
saulyje. Rodonas ir jo sūnus išvažiavo labai sunkia širdimi. Tačiau 
Beki ir rūmų damos persiskyrė gana linksmai, ir mūsų draugė grįžo 
į Londoną, kad galėtų vėl imtis tų mėgstamų darbų, kuriuos dirbant 
mes ją užtikome praėjusio skyriaus pradžioje. Jos rūpesčiu Krolių 
namai Greit Gonto gatvėje visiškai atgimė ir buvo pasiruošę priimti 
serą Pitą ir jo šeimą, kai baronetas atvyko į Londoną eiti savo parei- 
gų parlamente ir išsikovoti šalyje tos padėties, kuri atitiktų jo milži- 
niškus gabumus. 

Per pirmąją sesiją didysis apsimetėlis slėpė savo planus ir nė karto 
neprasižiojo, išskyrus tą atvejį, kai padavė Madberio peticiją. Bet jis 
stropiai eidavo į savo vietą ir atidžiai stebėdavo parlamento reikalus 
bei tvarką. Namuose jis nagrinėdavo Mėlynąsias knygas'?, baugin- 
damas ir stebindamas ledi Džeinę: jai atrodė, kad jis žudo save, sė- 
dėdamas naktimis ir šitiek dirbdamas. Jis susipažino su ministrais ir 

savo partijos vadovais ir nusprendė artimiausiais metais pasirodyti 
jų gretose. 

Ledi Džeinės švelnumas ir gerumas įteigė Rebekai tokią panieką 
šiai garbingai damai, kad sunku buvo tai nuslėpti. Ledi Džeinei bū- 
dingas meilumas ir kuklumas erzindavo Beki, ir kartais ji nebeištvė- 
rusi imdavo niekinamai kalbėti su vyro brolio žmona arba leisdavo jai 
pajusti savo panieką. Antra vertus, ledi Džeinę irgi erzindavo Beki 
buvimas jos namuose. Jos vyras be paliovos kalbėdavosi su Beki. At- 
rodė, lyg jiedu duodavo vienas kitam kažkokį išminties ženklą, ir Pi- 
tas svarstydavo su ja tokias temas, kurios jam nė į galvą neateidavo 
kalbantis su ledi Džeine. Ji tikriausiai jųdviejų nė nesuprato, bet 
buvo skaudu tylėti, dar skaudžiau žinoti, kad nieko negali pasakyti, 
kai ta drąsi ponia Rodon plepa apie viską pasaulyje, randa žodį 
kiekvienam vyrui, visuomet moka atsikirsti, — tik sėdėti vienišai 
savo namuose prie židinio ir stebėti visus vyrus, susispietusius apie 
varžovę. 

Kaime ledi Džeinė dažnai sekdavo pasakas vaikams, sutūpusiems 
prie jos kelių (prie jų prisidėdavo mažasis Rodonas, labai ją pamilęs), 
bet kai Beki įeidavo į kambarį, pašaipiai žvelgdama savo žaliomis, 
paniekos kupinomis akimis, vargšė ledi Džeinė nutildavo, šių pragaiš- 
tingų žvilgsnių prislėgta. Jos kuklios fantazijos paprasti vaizdiniai 
pasitraukdavo kaip fėjos pasakų knygose, galingos piktosios dvasios 
išgąsdintos. Ji nebegalėdavo toliau kalbėti, nors Rebeka truputėlį 
sarkastišku balsu prašydavo ją toliau sekti žaviąją pasaką. Geros min- 
tys ir paprasti džiaugsmai buvo bjaurūs poniai Beki, jie erzino ją; 
ji nekentė žmonių, kurie juos mėgo; ji niekino vaikus ir tuos, kurie 
juos myli. 

— Aš nemėgstu nieko prėsko,— sakydavo ji lordui Stinui, pajuok- 
dama ledi Džeinę ir jos elgesį. 

— Lygiai kaip kažkas nemėgsta švęsto vandens, — atsakė jo malo- 
nybė nusilenkdamas ir šyptelėdamas, o paskui garsiai, kimiai nusi- 
kvatojo. 

Taigi šios dvi damos retai ir tesimatydavo, išskyrus tuos atvejus, kai 
jaunesniojo brolio žmonai reikėdavo ko nors iš antrosios — tada ji 
aplankydavo ją. Jos karštai vadindavo viena kitą „mano mieloji“, 
„mano brangioji“, bet šalindavosi viena kitos. O seras Pitas, kad ir 
kaip užsiėmęs gausybe reikalų, kasdien rasdavo laiko pamatyti bro- 
lienei. 

Per pirmuosius pietus Kalbėtojo garbei seras Pitas pasinaudojo 

proga pasirodyti brolienei uniformuotas — senuoju diplomato kos- 
tiumu, kurį vilkėjo būdamas atašė Pumpernikelio pasiuntinybėje. 

Beki prisakė jam aibę komplimentų, gyrė šį kostiumą ir žavėjosi 
juo beveik tiek pat, kiek ir jo paties žmona bei vaikai, pas kuriuos jis 
užėjo, prieš išeidamas iš namų. Beki pareiškė, kad tik grynakraujis 
džentelmenas gali sėkmingai nešioti šią uniformą. Tik senos giminės 
žmonėms pritinka culotte courte*. Pitas patenkintas pažvelgė į savo 
kojas, kurios, teisybę sakant, nebuvo dailesnės už menką rūmų špa- 
gelę, maskatuojančią jam prie šono. Apžiūrėjęs savo kojas, širdyje jis 
nusprendė esąs nepaprastas gražuolis. 

Jam išėjus, Beki nupiešė jo karikatūrą ir parodė lordui Stinui, kai 
šis atvyko. Jo malonybė pasiėmė tą eskizą, susižavėjęs visišku pana- 
šumu į originalą. Jis pagerbė serą Pitą Krolį, susitikdamas su juo po- 
nios Beki namuose, ir buvo labai malonus naujajam baronetui bei 
parlamento nariui. Pitą nustebino toji pagarba, kurią žymusis peras 
rodė jo brolienei, taip pat jos lengva, gyva šneka ir tasai susižavėjimas, 
su kuriuo jos klausėsi kiti pobūvyje dalyvavę vyrai. Lordas Stinas 
tvirtino neabejojąs, kad baronetas tik pradėjęs savo visuomeninę kar- 
jerą, ir labai troško išgirsti jį, kaip oratorių. Kadangi jie buvo artimi 
kaimynai (Greit Gonto gatvė baigiasi Gonto aikšte, kur Gont Hauzas, 
kaip visi žino, užima ištisą kvartalą), milordas pareiškė viltį, kad kai 
tik ledi Stin atvyksianti į Londoną, ji turėsianti garbės susipažinti su 
ponia Kroli. Po dienos ar dviejų jis atsiuntė vizitinę kortelę savo kai- 
mynui, į kurio pirmtaką nebuvo kreipęs jokio dėmesio, nors jie išgy- 
veno greta daugybę metų. 

Tarp visų tų intrigų, iškilmingų pobūvių, išmintingų ir garsių as- 
menybių Rodonas kasdien jautėsi vis labiau ir labiau vienišas. Niekas 
jam nedraudė vaikščioti į klubą kada tik patinka, pietauti su vien- 
gungiais draugais, išeiti ir pareiti kada ateis į galvą, ir niekas jo ne- 
klausinėjo, kur jis eina. Jis ir Rodonas jaunesnysis dažnai nueidavo 
į Gonto gatvę, sėdėdavo ten su miledi ir vaikais, tuo tarpu seras Pitas 
slapčia tardavosi su Rebeka, aplankydavo ją pakeliui į parlamentą 
arba grįždamas iš ten. 

Atsargos pulkininkas valandų valandas išsėdėdavo savo brolio na- 
muose labai tylus, beveik nieko neveikdamas ir negalvodamas. Jis 
džiaugdavosi, jeigu kas pavesdavo jam ką padaryti: nueiti ir pasitei- 
rauti apie arklį ar tarną arba supjaustyti per pietus vaikams avienos 


* Trumpos kelnės (pranc.). 

kepsnį. Išmuštas iš vėžių ir sutramdytas, jis aptingo ir susmuko. Dalila 
atėmė jam laisvę ir nukirpo plaukus. Drąsus ir nerūpestingas jaunas 
pramuštgalvis, koks buvo prieš dešimt metų, dabar virto prijaukintu, 
sustingusiu, paklusniu vidutinio amžiaus apystoriu džentelmenu. 

O vargšė ledi Džeinė juto, kad Rebeka sužavėjo jos vyrą; vis dėlto 
ji ir ponia Rodon susitikusios vadindavo viena kitą „mano brangioji“ 
ir „mano mieloji“. 


XLVI skyrius 


PASTANGOS IR IŠBANDYMAI 


Tuo tarpu mūsų draugai Bromptone sutiko Kalėdas savaip ir ne 
per linksmiausiai. Iš šimto svarų, kurie sudarė bemaž visas našlės Os- 
born metines pajamas, ji buvo pratusi beveik tris ketvirtadalius ati- 
duoti tėvui ir motinai, atsilygindama už savo ir sūnelio išlaikymą. Gau- 
dama dar šimtą svarų, kuriuos siuntė Džozas, ši keturių žmonių šeima, 
aptarnaujama vienintelės airės merginos, kuri taip pat dirbo ir Klepui 
su žmona, galėjo gyventi kukliai, bet padoriai ištisus metus; po audrų 
ir nusivylimų, pergyventų ankstesniais metais, jie buvo gana žvalūs ir 
net retkarčiais pasikviesdavo arbatos vieną kitą draugą. Sedlis tebe- 
buvo gerbiamas savo buvusio klerko Klepo šeimoje. Klepas atsiminė 
tuos metus, kai jis, sėdėdamas ant kėdės kraščiuko prie ištaigingai 
padengto pirklio stalo Raselo aikštėje, išgerdavo taurelę į „ponios 
Sedli, panelės Emi ir pono Džozefo Indijoje“ sveikatą. Laikas pagra- 
žino tuos didingus atsiminimus; dorasis klerkas, atėjęs iš virtuvės į 
svetainę viršuje, gerdamas su ponu Sedliu arbatą arba džiną su 
vandeniu, sakydavo: 

— Čia jau nebe tai, prie ko jūs kadaise buvote pripratęs, pone. 

Ir jis taip pat rimtai ir pagarbiai gerdavo į abiejų damų sveikatą 
kaip didžiausio klestėjimo dienomis. Jam atrodė, kad ponia Amelija 
dieviškai skambina ir yra žaviausia pasaulyje. Jis niekuomet neatsisės- 
davo pirmiau Sedlio, net klube, ir nė vienam visuomenės nariui ne- 
leisdavo nepagarbiai atsiliepti apie šį džentelmeną. Kadaise jis buvo 
matęs, kaip svarbiausi Londono žmonės spausdavo ranką ponui 
Sedliui. 

— Aš pažinojau jį tais laikais, — sakydavo jis, — kai jį diena die- 

non būdavo galima sutikti biržoje kartu su Rotšildu. Pats aš turiu 
jam būti dėkingas už viską. 

Klepas, turėdamas labai gerą vardą ir nuostabią rašyseną, po šei- 
mininko bankroto greit sugebėjo susirasti kitą vietą. 

— Tokia maža žuvelė kaip aš gali plaukioti ir geldoje,— pastebė- 
davo jis. 

Vienas buvusių Sedlio dalininkų labai mielai priėmė jį į tarnybą ir 
paskyrė jam tinkamą atlyginimą. Sedlis vieną po kito prarado visus 
turtinguosius draugus, o šis vargšas, buvęs jo valdinys, liko ištikimai 
prisirišęs. 

Būdama be galo taupi ir rūpestinga, Amelija iš tos nedidelės pinigų 
sumos, kurią pasilikdavo sau, įstengdavo aprengti brangųjį berniuką, 
kaip tiko Džordžo Osborno sūnui, ir sumokėti už mokyklą, į kurią, ge- 
rokai pasvyravusi ir paabejojusi, slapčia prisisielojusi ir prisibaiminusi, 
ryžosi siųsti vaiką. Ji kiauras naktis kaldavo pamokas, nagrinėdavo 
painias gramatikas ir skaitydavo geografijos vadovėlius, kad galėtų 
paskui pamokyti Džordžį. Ji net griebėsi lotynų kalbos pagrindų, vil- 
tingai tikėdamasi, kad galės padėti jam įveikti šią kalbą. Persiskirti su 
juo ištisai dienai, palikti jį mokytojo lazdos ir šiurkščių draugų malo- 
nei — silpnai, bailiai ir tokiai jautriai motinai buvo beveik taip pat 
sunku, kaip kadaise atjunkyti jį nuo krūties. O berniukas išsiveržė į 
mokyklą nepaprastai laimingas. Jis troško permainos. Šis vaikiškas 
džiaugsmas žeidė motinos širdį, nes ji pati labai kentėjo persiskirdama 
su juo. Jai gal net norėjosi, kad jis būtų ne toks linksmas; bet tučtuojau 
ėmė labai gailėtis, jog tokia savimyla ir nori, kad sūnus būtų nelai- 
mingas. 

Džordžiui labai sekėsi mokykloje, kuriai vadovavo ištikimo jo mo- 
tinos garbintojo reverendo pono Binio draugas. Berniukas parneš- 
davo namo daugybę apdovanojimų ir pagyrimo lapų. Kiekvieną va- 
karą pasakodavo motinai begalę dalykų apie savo mokyklos draugus: 
koks šaunus vaikinas Lajonsas ir koks bailys Snifinas; Stilo tėvas iš 
tiesų tiekiąs mokyklai mėsą, o Goldingo motina kiekvieną šeštadienį at- 
važiuojanti karieta pasiimti sūnaus. Nito kelnės turinčios kilpeles, argi 
ir jam negalima prisiūti kilpelių? Bulas vyresnysis taip gerai viską 
mokąs, bent jau Eutropijų““, kad galėtų pralenkti patį mokytojo padė- 
jėją poną Vordą. Taip Amelija susipažino su visais mokyklos berniu- 
kais ir pažinojo juos ne prasčiau už patį Džordžį. Vakarais ji padėdavo 
jam atlikti rašto darbus ir kvaršindavo savo vargšę galvelę, nagrinė- 
dama jo pamokas, lyg jai pačiai rytoj reikėtų atsakinėti mokytojui. 

Sykį, po vienų peštynių su Smitu, Džordžis parėjo namo pamušta 
akimi ir baisiai prisigyrė jai ir susižavėjusiam seneliui apie savo nar- 
sumą mūšio lauke, kuriame, teisybę sakant, jis nepasižymėjo dideliu 
didvyriškumu ir visiškai pralaimėjo. Bet Amelija iki šios dienos negali 
dovanoti tam Smitui, nors jis dabar yra taikus vaistininkas netoli Les- 
terio aikštės. 

Šitaip slinko kukliosios našlės gyvenimas, kupinas ramaus darbo ir 
nekaltų rūpesčių; bėgą metai paliko jos galvoje vieną kitą sidabrinį 
plauką ir įrėžė vos pastebimą raukšlelę lygioje kaktoje. Ji šypsodavosi 
iš šių laiko žymių. „Bene svarbu tokiai senei kaip aš?“ — sakydavo 
ji. Visa jos viltis buvo sulaukti, kada sūnus užaugs, pasižymės ir išgar- 
sės. O to jis vertas. Ji saugojo berniuko sąsiuvinius, piešinius bei raši- 
nius ir rodydavo juos pažįstamų ratelyje, lyg tai būtų genialumo ste- 
buklai. Ji patikėjo kai kuriuos iš jų panelei Dobin, kad ji parody'ų 
panelei Osborn, Džordžo tetai, ir net pačiam ponui Osbornui; gal senis 
pasigailės savo žiaurumo ir neapykantos tam, kurio nebėra šioje že- 
mėje. Visas vyro klaidas ir ydas ji palaidojo kartu su juo; ji prisiminė 
tik mylimąjį, kuris ją vedė viską aukodamas, kilnų vyrą, tokį narsų 
ir gražų, apkabinusį ją tą rytą, kai išžygiavo į mūšį ir garbingai žuvo 
už savo karalių. Tikriausiai iš dangaus didvyris šypsosi žiūrėdamas į 
tą stebuklingą berniuką, kurį paliko jai guosti ir džiuginti. 

Mes matėme, kaip vienas iš Džordžo senelių (ponas Osbornas), 
sėdėdamas krėsle Raselo aikštėje, kasdien darėsi nuožmesnis ir irzles- 
nis, 0 jo duktė, kad ir turėdama dailią karietą bei puikius arklius ir 
įrašyta į pusę sostinės labdaringų draugijų, buvo vieniša, nelaiminga, 
užguita senmergė. Ji vis galvodavo apie gražų berniuką, savo brolio 
sūnų, kurį buvo mačiusi. Ji troško, kad jai leistų nuvažiuoti puikiąja 
karieta prie namų, kuriuose jis gyveno; ir kasdien, važinėdama vie- 
niša po parką, ji dairydavosi į šalis, tikėdamasi jį susitikti. Jos sesuo, 
bankininko žmona, kartkartėmis teikdavosi aplankyti senuosius na- 
mus Raselo aikštėje ir savo vaikystės draugę. Ji atsigabendavo porą 
ligūstų vaikų, pedantiškos auklės lydimų, ir, kikendama plonu manie- 
ringu balseliu, tauškėdavo seseriai apie savo įžymiuosius pažįstamus, 
apie tai, kad jos mažasis Frederikas esąs tikras lordo Klodo Saldainio 
portretas, o jos Mariją pastebėjusi pati baronesė, kai jie važinėjosi 
Rouhemptone mažyčiu asilo traukiamu vežimėliu. Ji prašė seserį įkal- 
bėti tėvelį, kad jis padarytų ką nors jos brangučiams. Ji nusprendė, 
kad Frederikas turįs stoti į gvardiją; ir jeigu jam teks būti vyriausiuo- 
ju šeimos sūnumi (ponas Bulokas tiesiog iš kailio neriasi ir atsisako 

visko, kad galėtų nusipirkti dvarą), tai ką gaus jos brangi mergaitė? 

— Aš pasitikiu tavimi, mieloji, — sakydavo ponia Bulok,— nes, 
aišku, man skirtoji tėvelio palikimo dalis turi tekti šeimos galvai. Bran- 
gioji Roda Makmul išpirks visas Kasltodžio dvaro skolas, kai tik mirs 
vargšas lordas Kasltodis, kuris sunkiai serga epilepsija, ir mažasis 
Mekdofas Makmulas taps vikontu Kasltodžiu. Abu ponai Bledajeriai 
iš Minsing Leino paskyrė savo palikimą Fani Bledajer sūneliui. Mano 
brangusis Frederikas būtinai turi tapti vyriausiuoju sūnumi giminėje... 
ir... ir paprašyk tėvelį perkelti savo sąskaitą atgal pas mus į Lombardo 
gatvę. Gerai, brangioji? Nemalonu, kad jo sąskaita pas Stampį ir 
Roudį. 

Po šitokio pokalbio, kur diduomeniški plepalai pindavosi su šiurkš- 
čiu godumu, ir po bučinio, primenančio austrės prisilietimą, ponia 
Frederik Bulok pasiimdavo savo iškrakmolytus mažylius ir kikendama 
grįždavo į karietą. 

Kiekvienas šios gero tonc atstovės vizitas šeimai tik gadino reikalą. 
Tėvas vis didino indėlį pas Stampį ir Roudį. Jos globėjiškas elgesys 
darėsi vis labiau ir labiau nepakenčiamas. Vargšė našlė iš namelio 
Bromptone, saugodama ten savo lobį, nė neįtarė, kaip godžiai kai 
kurie Žmonės jo troško. 

Tą vakarą, kai Džeinė Osborn pasakė tėvui, kad ji mačiusi jo anūką, 
senis nieko neatsakė, bet nesupyko ir, eidamas į savo kambarį, gana 
maloniu balsu palinkėjo labos nakties. Matyti, jis daug galvojo apie 
tai, ką ji pasakė, o gal ir teiravosi ką nors Dobinų šeimoje apie jos 
vizitą, nes po kokių dviejų savaičių paklausė, kur ji dėjusi prancūzišką 
laikroduką su grandinėle, kurį visuomet nešiodavosi. 

— Aš nusipirkau jį už savo pinigus, pone, — atsakė labai išsigan- 
dusi Džeinė. 

— Užsisakyk sau kitą, dar geresnį, jeigu gausi, — tarė senasis džen- 
telmenas ir vėl nutilo. 

Pastaruoju metu abi panelės Dobin ne sykį prašė Ameliją, kad 
leistų Džordžui jas aplankyti. Jis labai patikęs tetai, galbūt patsai sene- 
lis bus linkęs su juo susitaikyti. Tokia palankia proga Amelija tikriau- 
siai nekliudysianti berniuko laimei. 

Ne, ji nenorėjo kliudyti, tačiau priėmė jų kvietimą labai įtariai ir 
skaudama širdimi; vaikui išvykus, jai visuomet būdavo neramu, ir ji 
sveikindavo jį sugrįžus, lyg jis būtų išsigelbėjęs nuo kokio nors pavo- 
jaus. Jis parsigabendavo pinigų ir žaislų, į kuriuos našlė žiūrėdavo 
neramiai ir pavydžiai. Ji visuomet klausinėdavo jį, ar jis nematė ko- 

kio nors džentelmeno. Tik senąjį Viljamą, kuris vėžinęs jį puskarie- 
te, aiškino berniukas, ir poną Dobiną, atjojusį po pietų savo puikiu 
bėriu,— jis buvęs su žaliu švarku, rausvu kaklaryšiu ir turėjęs rimbą 
auksine rankena; ponas Dobinas pažadėjęs parodyti Londono Tau- 
erį“! ir pasiimti į medžioklę su Sario skalikais. Bet pagaliau sykį jis 
pasakė: 

— Ten buvo senas džentelmenas tankiais antakiais, su plačia skry- 
bėle ir stora grandinėle.— Ponas Osbornas atvyko vieną dieną, kai 
vežėjas jodino Džordžį ant širmo ponio aplink pievelę.— Jis labai il- 
gai į mane žiūrėjo. Jis baisiai drebėjo. Po pietų aš sakiau eilėraštį 
„Mano vardas Norvalas“??. Teta pradėjo verkti. Ji visuomet verkia. 

Toks buvo Džordžio raportas tą vakarą. 

Amelija suprato, kad berniukas matė savo senelį, ir baisiai susijau- 
dinusi ėmė laukti pasiūlymo, įsitikinusi, kad jo būtinai sulauks. Ir iš 
tiesų po kelių dienų jos nujautimas išsipildė. Ponas Osbornas oficia- 
liai pasisiūlė paimti berniuką ir paskirti jį įpėdiniu viso turto, kurį 
anksčiau norėjo palikti jo tėvui. Jis žadėjo mokėti poniai Osborn iki 
gyvos galvos tokią sumą, kuri jai užtikrintų padorų gyvenimą. Jei 
ponia Džordž Osborn sumanytų vėl ištekėti, o tai, kaip teko ponui 
Osbornui girdėti, ji ketinanti daryti, mokėjimas nebus nutrauktas. Bet, 
savaime suprantama, vaikas turi gyventi su seneliu Raselo aikštėje 
arba kitoje vietoje, kurią ponia O. pasirinks. Berniukui bus leidžiama 
retkarčiais aplankyti ponią Džordž Osborn jos gyvenamoje vietoje. 
Laiškas su šiuo pranešimu buvo jai pristatytas ir perskaitytas vieną 
dieną, kai motinos nebuvo namuose, o tėvas, kaip visuomet, buvo iš- 
ėjęs į Sitį. 

Ameliją labai retai kas matė supykusią, gal du ar tris kartus gyve- 
nime, bet kaip tik pono Osborno įgaliotiniui buvo lemta išvysti ją ši- 
taip užsirūstinusią. Ji pakilo drebėdama ir smarkiai išraudusi, kai tik 
ponas Po, perskaitęs laišką, ištiesė jai, suplėšė popierių į smulkiausias 
skiauteles ir sutrypė. 

— Kad aš antrą kartą ištekėčiau? Kad imčiau pinigus už persisky- 
rimą su savo vaiku? Kas drįsta mane įžeidinėti siūlydamas tokius da- 
lykus? Pasakykit ponui Osbornui, kad tai niekšiškas laiškas, pone... 
niekšiškas laiškas! Aš neatsakysiu į jį. Viso labo, pone! 

„Ir ji išsiuntė mane iš kambario, linktelėjusi galva kaip tragedijos 
karalienė“, — pareiškė įgaliotinis, pasakodamas apie tą įvykį. 

Amelijos tėvai nepastebėjo jos susijaudinimo tą dieną, o ji visai ne- 
pasakė jiems nieko apie šį pasikalbėjimą. Jie turėjo savų rūpesčių, 

kurie tiesiog lietė šią nekaltą, nieko neįtariančią damą. Senasis džen- 
telmenas, jos tėvas, buvo įnikęs į visokias finansines operacijas. Mes 
matėme, kaip jis prakišo su vyno ir anglių prekybos bendrovėmis. Bet, 
vis dar uoliai ir nenuilstamai slankiodamas po Sitį, sugalvojo naują 
planą, kuris jam taip patiko, kad senis ėmė jį vykdyti, nepaisydamas 
pono Klepo įspėjimų, ir taip įsivėlė į šį reikalą, jog nedrįso jam apie tai 
prisipažinti. Kadangi ponas Sedlis niekuomet nekalbėdavo apie pini- 
ginius reikalus su moterimis, jo žmona ir duktė nė nenumanė, kokios 
nelaimės ruošiasi jas užgriūti, kol nelaimingas senasis džentelmenas 
buvo priverstas pamažu viską prisipažinti. 

Visų pirma nukentėjo smulkios namų ūkio sąskaitos, kurios bū- 
davo apmokamos kas savaitę. „„Perlaida iš Indijos dar neatėjo“,— pa- 
sakė sumišęs ponas Sedlis savo žmonai. Kadangi ji lig šiol labai tvar- 
kingai apmokėdavo sąskaitas, vienas kitas pirklys, kurių vargšė dama 
buvo priversta prašyti, kad palauktų, labai supyko, nors jiems buvo 
ne naujiena, kai tokiu reikalu kreipdavosi ne tokie tvarkingi pirkėjai. 
Tačiau įnašas, kurį Amelija linksmai įmokėdavo visai nesiginčydama, 
leido šeimai šiaip taip stumtis perpus kukliau maitinantis. Ir pirmieji 
šeši mėnesiai praslinko gana pakenčiamai; senasis Sedlis vis dar tikė- 
josi, kad jo akcijos turi pakilti ir visa susitvarkys. 

Tačiau pusmečio pabaigoje negauta šešiasdešimties svarų, kurie 
galėjo padėti namų ūkiui, ir jis vis labiau ir labiau smuko. Ponia Sedli, 
labai susenusi ir sukrėsta, tylėdavo arba ilgai verkdavo virtuvėje su 
ponia Klep. Mėsininkas labai piktai šnairavo; bakalėjininkas draskė 
akis. Porą kartų mažasis Džordžis niurzgė dėl pietų, o Amelija, 
kuriai užtektų pietums ir griežinėlio duonos, negalėjo nepastebėti, 
kad jos sūnus apleistas, ir pripirkdavo šį tą iš savų pinigų, kad tik ber- 
niukas augtų sveikas. 

Pagaliau tėvai jai visa pasakė, teisingiau — papasakojo kažkokią 
painią istoriją, kokią pasakoja apie save žmonės, atsidūrę sunkioje 
padėtyje. Vieną dieną, kada atėjo jos pačios pinigai, Amelija, ruoš- 
damasi perduoti juos tėvams, norėjo šiek tiek iš to įnašo pasilikti sau, 
nes buvo užsakiusi naują kostiumėlį Džordžiui. 

Tada paaiškėjo, kad iš Džozo perlaidų nebegaunama ir nebegali- 
ma sudurti galo su galu — Amelija seniai turėjusi pastebėti, pasakė 
motina, bet ji niekuo daugiau nesirūpinanti, tiktai Džordžiu. Tada 
Amelija, netarusi nė žodžio, padavė per stalą motinai visus pinigus ir 
grįžo į savo kambarį graudžiai išsiverkti. Ir dar itin skaudu jai buvo 
atsisakyti kostiumėlio, brangaus kostiumėlio, kurį ji taip džiaugsmin- 

gai ruošė Kalėdoms ir kurio sukirpimą bei fasoną ilgai aptarinėjo su 
kuklia siuvėja, savo bičiule. 

Visų sunkiausia jai buvo pasakyti apie tai Džordžiui, jis ėmė triukš- 
mingai prieštarauti. Visi turėsią Kalėdoms naujus drabužius. Berniu- 
kai juoksis iš jo. Jis turi gauti naują kostiumą. Juk ji jam pažadėjo. 
Vargšė našlė įstengė atsakyti tiktai bučiniais. Ašarodama ji ėmė tai- 
syti senąjį kostiumėlį. Paskui pasirausė tarp savo negausių papuošalų, 
norėdama pažiūrėti, ar neatsiras ko parduoti, kad būtų galima pasiū- 
dinti taip trokštamą naują apdarėlį. Ji užtiko indišką šalį, kurį buvo 
atsiuntęs Dobinas. Prisiminė, kad kadaise vaikščiodavo su motina į 
puikią indiškų prekių krautuvę Ladgeit Hile, kur damos tokius daik- 
tus galėdavo ne tik pirkti, bet ir parduoti bei užstatyti. Pagalvojus 
apie šią galimybę, jos skruostai paraudo ir akys iš pasitenkinimo 
sublizgėjo; linksmai šypsodamasi, ji išbučiavo Džordžį, išeinantį 
į mokyklą. Berniukas iš jos žvilgsnio suprato, kad jo laukia kaž- 
kas gera. 

Suvyniojusi šalį į skepetaitę (taip pat gerojo majoro dovaną), ji 
pasikišo ryšuliuką po apsiaustu ir nuėjo pėsčia, išraudusi ir degdama 
nekantrumu visą kelią ligi pat Ladgeit Hilo; ji taip sparčiai ėjo palei 
parko tvorą ir taip mitriai bėgo per kryžgatvius, kad vyrai atsigręž- 
davo, jai skubant pro šalį, ir žiūrėdavo į dailų rausvą veidelį. Amelija 
skaičiavo, kaip išleis už šalį gautus pinigus: be drabužių, nupirks kny- 
gas, apie kurias svajojo berniukas, ir sumokės už pusę mokslo metų; 
ji tikėjosi net padovanoti tėvui naują apsiaustą vietoj to seno palto, 
kurį jis dabar dėvi. Ji neklydo vertindama majoro dovaną. Tai buvo 
labai plonas ir dailus audinys, ir pirklys, sumokėjęs jai už šalį dvide- 
šimt ginėjų, nebrangiai nupirko gerą daiktą. 

Susižavėjusi ir susijaudinusi, Amelija nuskubėjo prie šv. Povilo 
bažnyčios ir ten nupirko rinkinį „Tėvo padėjėjas“ ir „Sendfordo ir 
Mertono istorija“, kurių taip troško Džordžis, sėdosi su ryšuliu į ke- 
leivinę karietą ir nesitverdama džiaugsmu parvažiavo namo. Ten ji 
labai patenkinta dailiausia rašysena įrašė pirmuosiuose knygų pus- 
lapiuose: ,„Džordžui Osbornui mylinčios motinos Kalėdų dovana“. 
Tos knygos su dailiu įrašu smulkutėmis raidėmis išliko ligi šios dienos. 

Ji ką tik išėjo iš savo kambario su knygomis rankose, norėdama 
jas padėti ant Džordžio stalo, kur jis turėjo jas rasti, grįžęs iš mokyk- 
los; ir čia koridoriuje ji susitiko su motina. Septyni dailiai įrišti tome- 
liai paauksuotais viršeliais krito senajai damai į akis. 

— Kas čia? — paklausė ji. 

— Knygos Džordžiui,— atsakė Amelija.— Aš... aš... pažadėjau 
jas Kalėdoms. 

— Knygos! — pasipiktinusi sušuko senoji dama.— Knygos, kai 
visa šeima sėdi be duonos! Knygos, kai aš, norėdama, kad tau ir tavo 
sūnui nieko netrūktų ir kad tavo brangusis tėvas nepakliūtų į kalėji- 
mą, pardaviau paskutinius savo papuošalus ir indišką šalį tiesiog nuo 
pečių! Viską, net šaukštus, kad krautuvininkai negalėtų mūsų įžeidi- 
nėti ir kad ponas Klepas, -kuris turi visišką teisę gauti savo nuompi- 
nigius — nes jis nėra koks gobšas, bet geras žmogus ir šeimos tėvas. 
O Amelija! Tu draskai man širdį su savo knygomis ir tuo berniuku, 
kurį žudai, bet nenori su juo skirtis. O Amelija! Tegul Dievas tau su- 
teikia pareigingesnį vaiką negu mano! Štai Džozas pameta senus tėvus, 
čia dar Džordžas, juk galėtų būti aprūpintas ir turtingas, vaikščiotų 
sau į mokyklą su auksiniu laikrodžiu ir grandinėle ant kaklo, o mano 
brangus vyras neturi nė... nė... šilingo! 

Isteriški kūkčiojimai ir šauksmai pertraukė ponios Sedli kalbą, jie 
nuaidėjo per visus mažųjų namų kambarius, kurių kitos gyventojos 
moterys girdėjo kiekvieną šio pašnekesio žodį. 

— O mama, mama! — sušuko vargšė Amelija, apsipildama ašaro- 
mis.— Jūs man nieko nesakėte. Aš... aš... pažadėjau jam tas knygas. 
Aš... aš tik šį rytą pardaviau savo šalį. Imkit šiuos pinigus... imkite 
viską! 

Ir drebančiomis rankomis ji išsitraukė sidabrą ir soverenus — bran- 
giuosius auksinius soverenus — įspraudė motinai į rankas, kur jie 
netilpo, pabiro ir nusirito laiptais. 

Po to nubėgo į savo kambarį ir susmuko nepaprastai nusivylusi ir 
susikrimtusi. Dabar Amelija viską suprato. Ji aukojo berniuką savo 
egoizmui. Jeigu ne ji, sūnui tektų turtas, padėtis visuomenėje; jis būtų 
išmokslintas ir galėtų užimti savo tėvo vietą, kurią vyresnysis Džordžas 
dėl jos prarado. Jai tereikia tarti žodį, ir jos tėvas vėl turės iš ko gy- 
venti, o berniukas išaugs turtingas. O, kaip sunku buvo tatai suvokti 
švelniai įskaudintai širdžiai. 

GONT HAUZAS 


Visi žino, kad lordo Stino rūmai stovi Gonto aikštėje, iš kurios išei- 
na Greit Gonto gatvė — ta pati gatvė, į kurią mes, kai dar tebegy- 
veno velionis seras Pitas Krolis, nugabenome Rebeką. Pažvelkite 
per tvorą, ir už tamsių medžių aikštės gilumoje pamatysite kelias ap- 
gailėtinas guvernantes, vaikščiojančias su išblyškusiais vaikais aplink 
aikštę, ir niūrų gazoną, kurio vidury stūkso statula lordo Gonto, ko- 
vojusio prie Mindeno,— jis iškaltas su peruku ir trimis kasytėmis, 
bet Romos imperatoriaus apdaru. Gont Hauzas užima beveik visą 
aikštės pakraštį. Kituose trijuose aikštės šonuose stūkso namai, ka- 
daise matę geresnių laikų, — aukšti, tamsūs pastatai, mūriniais langų 
rėmais arba šviesesne raudona spalva nudažytais karnizais. Už tų 
siaurų nepatogių langų, atrodo, dabar maža tėra šviesos. Svetingu- 
mas pasitraukė nuo šių durų, kaip dingo galionuoti senų laikų liokajai 
ir pasiuntiniai, gesindavę savo deglus nužvilgintose geležinėse ge- 
sintuvėse, kurios dar tebėra išlikusios šalia žibintų prie laiptų. Dabar 
į aikštę prasiskverbė varinės lentelės ant durų: „Daktaras“, „Didlsekso 
banko Vakarų skyrius“, „Anglų —europiečių draugija“ ir t. t. Tai 
niūrus vaizdas, bet ir milordo Stino rūmai ne mažiau niūrūs. Aš tesu 
matęs didžiulę mūrinę sieną priekyje su gremėzdiškomis kolonomis 
prie didžiųjų vartų, kuriuose kartais pasirodo senasis vartininkas rie- 
biu ir niūriu raudonu veidu, o viršum sienos — palėpę, miegamųjų 
langus ir kaminus, iš kurių dabar retai kada berūksta dūmai. Šiuo 
metu lordas Stinas gyvena Neapolyje, Kapri įlankos ir Vezuvijaus 
reginį pamėgęs labiau už niūrią sieną Gonto aikštėje. 

Pavažiavus Naująja Gonto gatve keliasdešimt jardų, netoli Gont 
Hauzo ūkinių trobesių, yra mažos kuklios užpakalinės durelės, kurių 
jūs neatskirtumėt nuo arklidės durų. Bet ne viena daili uždara karie- 
taitė buvo sustojusi prie tų durų, kaip man sako mano informatorius 
(mažasis Tomas Seklys, kuris žino viską ir kuris man parodė tą vietą). 

— Pro šias duris, pone, ne kartą įėjo ir išėjo princas su Perdita“*,— 
dažnai sakydavo jis man.— Pro jas įėjo Mariana Klark su hercogu 
N“'. Jos veda į garsiuosius lordo Stino petits appartements*. Vie- 
nas kambarys, pone, visas išpuoštas dramblio kaulu ir baltu atlasu, 


* Intymius apartamentus (pranc.). 

kitas — juodmedžiu ir juodu aksomu; ten yra mažytė banketų salė, 
nukopijuota nuo Salustijaus? namų Pompėjoje ir Kosvėjaus“' išta- 
pyta, taip pat nedidukė virtuvėlė, kurioje visi prikaistuviai sidabri- 
niai, o iešmai auksiniai. Čia Egalitė, Orleano hercogas“", kepė kurap- 
kas tą naktį, kai juodu su markizu Stinu kortomis išlošė šimtą tūks- 
tančių svarų iš vieno aukštos kilmės asmens. Dalis šių pinigų buvo 
išleista Prancūzijos revoliucijai, dalis sumokėta lordui Gontui už 
markizo titulą ir Keliaraiščio ordiną, o likusieji... 

Tačiau mūsų nenumatyta pasakoti, kam buvo išleisti kiti pinigai, 
nors Tomas Seklys, kuris žino visus svetimus reikalus, galėtų jums 
atsiskaityti už kiekvieną šilingą. 

Be šių rūmų sostinėje, markizas turėjo daug pilių ir rūmų įvairio- 
se Trijų karalysčių dalyse; jų aprašymą galime rasti kelionių vado- 
vuose: Strongbou pilies su giriomis Šenono pakrantėje; Gonto pilies 
Karmartenšyre, kur buvo paimtas į nelaisvę Ričardas II; Gonto rūmų 
Jorkšyre, kur, kaip man pasakojo, buvo laikomi du šimtai sidabrinių 
arbatinukų svečių pusryčiams su atitinkamai puikiais servizais; Stil- 
bruko Hempšyre, milordo fermos ir kuklios rezidencijos, kur stovė- 
jo visiems mums atmintini įstabūs baldai, po milordo mirties parduoti 
garsaus varžytininko, dabar taip pat mirusio. 

Markizė Stin buvo kilusi iš garsios ir senos Kerlajonų, markizų 
Kemilotų šeimos, kuri buvo ištikima savo senajam tikėjimui dar nuo 
tų laikų, kai buvo atverstas į krikščionybę garbingasis druidas, jų pir- 
masis protėvis, ir kurio giminė buvo žinoma Anglijoje dar gerokai 
prieš karaliui Brutui“? atvykstant į šias salas. Vyriausiojo šio namų 
sūnaus vardas — Pendragonas. Sūnūs nuo neatmenamų laikų buvo 
vadinami Artūrais, Uterais ir Karadokais. Daugelis jų paguldė galvą 
per ištikimų valdinių sąmokslus. Elžbieta nukirsdino galvą savo laikų 
Artūrui, kuris buvo Pilypo ir Marijos“"rūmų užvaizdas ir gabeno Ško- 
tijos karalienės laiškus jos dėdėms Gizams“!. Vienas iš jaunesniųjų 
sūnų buvo didžiojo hercogo“* karininkas ir pasižymėjo garsiąją šven- 
to Baltramiejaus naktį. Visą karalienės Marijos kalinimo laiką Ke- 
milotų šeima rengė sąmokslus jos labui. Ji prarado nemaža turto, tiek 
ginkluodama kariuomenę prieš ispanus Armados“* laikais, tiek ir dėl 
karalienės Elžbietos paskirtų baudų ir konfiskacijos — už katalikų 
dvasininkų slėpimą, vyriausios karaliaus valdžios nepripažinimą ir ki- 
tas popiežininkų piktadarybes. Vienas silpnadvasis šeimos narys, gy- 
venęs karaliaus Jokūbo“* laikais, šio didžiojo teologo argumentų pa- 
veiktas, buvo atsisakęs tikėjimo, ir dėl šitokios laikinos silpnybės šei- 

mos reikalai truputį pagerėjo. Bet Kemiloto grafas, gyvenęs Karolio““ 
viešpatavimo laikais, vėl grįžo į senąjį tėvų tikėjimą, ir šeima toliau 
kovojo už jį ir vis labiau skurdo, kol buvo gyvas nors vienas Stiuar- 
tas, galįs vadovauti maištui ar jį kurstyti. 

Ledi Meri Kerlajon buvo auklėjama viename Paryžiaus vienuolyne, 
jos krikšto motina buvo sosto įpėdinio žmona Marija Antuanetė“". 
Ji buvo išleista už vyro pačiame žydėjime — parduota, kaip žmonės 
sakė, — lordui Gontui, kuris tada gyveno Paryžiuje ir per Pilypo Or- 
leaniečio banketus išlošė iš jos brolio stambias sumas. Ėjo gandai, jog 
garsioji dvikova tarp grafo Gonto ir grafo de la Maršo, Pilkųjų muš- 
kietininkų karininko, įvykusi dėl to, kad jis (buvęs pažas ir likęs ka- 
ralienės favoritu) siekęs gražiosios ledi Meri Kerlajon rankos. Ji iš- 
tekėjo už lordo Gonto, kol grafas tebesigydė žaizdas, ir trumpą laiką 
puošė šaunų Velso princo dvarą. Foksas“' kėlė tostus jos garbei. Mo- 
risas ir Šeridanas““ kūrė dainas apie ją, Malmsberis“* jai žemiausiai 
nusilenkė; Volpolas*? paskelbė, kad ji žavinga; Devonšyras bemaž jos 
pavyduliavo. Bet ją gąsdino tos visuomenės, į kurią buvo nublokšta, 
laukinės pramogos bei linksmybės, ir, pagimdžiusi porą sūnų, ji užsi- 
darė vienišo, pamaldaus gyvenimo kiaute. Nenuostabu, kad milordas 
Stinas, kuris mėgo pramogas ir linksmybes, po vedybų retai kada 
pasirodydavo šalia šios virpančios, tylios, prietaringos ir nelaimingos 
damos. . 

Jau minėtasis Tomas Seklys (kuris neturi nieko bendra su šiuo pa- 
sakojimu, išskyrus nebent tai, kad pažino visą Londono diduomenę, 
žinojo kiekvienos šeimos istoriją bei paslaptis) turėjo apie miledi Stin 
ir daugiau žinių, gal teisingų, o gal ir pramanytų. 

— Šiai moteriai, — sakydavo Tomas, — namuose tenka kęsti bai- 
sius pažeminimus; lordas Stinas verčia ją sėstis prie stalo su tokiomis 
moterimis, kad aš verčiau mirčiau, negu leisčiau poniai Seklienei su 
jomis susitikti — su ledi Krekenberi, su ponia Čipenhem, su ponia 
de Sudužęs puodas, prancūzų sekretoriaus žmona (Tomas Seklys būtų 
buvęs laimingas, jei kuri nors iš šių moterų, už bendravimą su kuriomis 
jis tikrai paaukotų savo žmoną, būtų linktelėjusi jam arba pakvie- 
tusi jį pietų), žodžiu, su visomis viešpataujančiomis favoritėmis. Ir 
nejaugi jūs manote, kad toji moteris, iš tokios šeimos, savo išdidumu 
nenusileidžiančios Burbonams, kuriai Stinai tėra liokajai, išsišokėliai 
(nes iš tikrųjų jie nėra iš Senųjų Gontų, bet jaunesnės ir abejotinos 
tos šeimos šakos), nejaugi jūs manote (skaitytojai neturi užmiršti, 
Jog čia vis kalba Tomas Seklys), kad markizė Stin, išdidžiausia mo- 

teris Anglijoje, taip lengvai nusilenktų savo vyrui, jeigu nebūtų kokios 
nors priežasties? Niekai! Patikėkite manim, yra slaptų priežasčių! Aš 
jums pasakysiu, kad į Angliją emigravęs abatas de la Maršas, dalyva- 
vęs Kviberono operacijoje*! su Piuizė ir Tentenjaku, buvo tas pats Pil- 
kųjų muškietininkų pulkininkas, su kuriuo Stinas kovėsi dvikovoje 
aštuoniasdešimt šeštaisiais metais, ir štai... jisai vėl susitiko su marki- 
ze. Kai garbingasis pulkininkas buvo nukautas Bretanėje, ledi Stin pa- 
sidarė tokia nepaprastai pamaldi, kokia yra ir dabar; kasdien ji sėdi 
užsidariusi su savo nuodėmklausiu ir kiekvieną rytą eina į pamaldas 
Ispanijos aikštėje. Aš pats ją ten susekiau — tai yra ėjau pro šalį — 
ir, tikėkite manim, čia tikriausiai glūdi paslaptis. Žmonės nebūna tokie 
nelaimingi, jeigu neturi dėl ko nors atgailauti, — pridūrė Tomas Seklys 
reikšmingai linguodamas galvą,— tikėkite manim, ši moteris niekuo- 
met nebūtų tokia nuolanki, jei markizas neturėtų kokio nors kardo, 
kurį gali laikyti iškėlęs jai virš galvos. 

Tad jeigu pono Seklio Žinios teisingos, labai gali būti, kad šiai damai, 
nepaisant jos aukštos padėties. teko iškęsti daug slaptų pažeminimų 
ir ramiu veidu nuslėpti ne vieną sielvartą. Tai pasiguoskime, broliai, 
kurių pavardės neįrašytos į Raudonąją knygą*“, malonia mintimi, kad 
aukščiau už mus stovintieji gali būti labai nelaimingi ir kad Damok- 
lui, sėdinčiam ant atlaso priegalvių ir pietaujančiam iš aukso indų, 
virš galvos kabo baisus kardas — antstolio, paveldėtos ligos ar šeimos 
paslapties pavidalu; tasai kardas lyg koks vaiduoklis kartkartėmis 
pasirodo pro gobelenus ir vieną gražią dieną kris ant nelaimin- 
gojo. 

Be to, jeigu palygintume varguolio ir didžiūno padėtį (vis pasak 
pono Seklio), pirmasis turi ir kitokio pagrindo pasiguosti. Jūs visai 
neturite ko paveldėti ar palikti arba turite labai mažai, todėl galite 
gerai sugyventi su savo tėvu arba sūnum, o kilmingo didžiūno, tokio 
kaip milordas Stinas, įpėdinis negali nepykti, nes jaučiasi tarsi atstum- 
tas nuo valdžios ir todėl pasipiktinęs svaido į savo varžovą nelabai 
malonius žvilgsnius. 

— Žinokite,— sako Seklys, tasai senas cinikas, — kad visų žymių 
šeimų tėvai ir vyriausi sūnūs nekenčia kits kito. Sosto įpėdinis visuo- 
met maištauja prieš sostą arba nekantriai jo siekia. Šekspyras pažino 
pasaulį, mano gerasis pone, ir kai jis aprašo, kaip princas Helas*“ (kurį 
Gontų šeima laiko savo protėviu, nors jie tokie pat giminės Džonui 
Gontui kaip ir jūs) prisimatuoja tėvo vainiką,— jis piešia jums tikrą 
kiekvieno teisėto įpėdinio paveikslą. Jeigu jūs būtumėte hercogystės 

ir tūkstančio svarų pajamų per dieną paveldėtojas, nejaugi neįsigeis- 
tumėt kuo greičiau visa tai gauti? Cha! Ir visiškai suprantama, kad 
kiekvienas aukštos kilmės žmogus, pergyvenęs šiuos jausmus savo tė- 
vui, puikiai žino, kad ir jo sūnus jam tą pat jaučia, todėl jie įtarūs ir 
priešiški kits kitam. Tas pat būna su vyriausiu ir jaunesniais sūnumis. 
Mielas pone, jums turėtų būti žinoma, kad kiekvienas vyresnysis brolis 
žiūri į jaunėlius kaip į natūralius priešus, kurie atima jam teisėtai pri- 
klausančius grynus pinigus. Man teko ne kartą išgirsti, kaip Džordžas 
Makturkas, lordo Bajazeto vyriausiasis sūnus, sakydavo, kad jeigu 
būtų jo valia, gavęs titulą pasielgtų kaip sultonas: apvalytų dvarą, iš 
karto nukirsdamas visiems jaunesniesiems broliams galvas. Ir visi 
jie panašiai galvoja. Sakau jums, kiekvienas jų širdyje — turkas. Taip, 
pone, jie pažįsta pasaulį! 

Kaip tik tą valandėlę pro šalį atsitiktinai ėjo žymus didžiūnas — 
Tomo Seklio skrybėlė nulėkė nuo galvos, ir jis puolė prie jo žemai 
nusilenkdamas ir šypsodamas; iš to buvo matyti, kad jis taip pat pa- 
žįsta pasaulį, — žinoma, savotiškai, tomsekliškai. Visą savo turtą iki 
paskutinio šilingo sudėjęs į metinę rentą, Tomas galėjo visiškai ne- 
sipykti su sūnėnais ir dukterėčiomis, o aukščiau už jį iškilusiems asme- 
nims jis neturėjo jokių kitų jausmų, kaip tik nuolatinį ir nesavanau- 
dišką troškimą pas juos pietauti. 

Markizę ir natūralius švelnius motinos santykius su vaikais skyrė 
rūsti pertvara — skirtingas tikėjimas. Net meilė sūnums didino šios 
baikščios ir pamaldžios damos baimę ir sielvartą. Ją skyrė nuo vaikų 
lemtinga ir neperžengiama praraja. Ji negalėjo ištiesti per ją silpnų 
savo rankų ar perkelti vaikų į tą pusę, į kurią nepersikėlę, jos manymu, 
jie negalėjo būti išganyti. Kol dar sūnūs buvo jauni, lordas Stinas, mo- 
kytas žmogus ir kazuistikos mėgėjas, savo dvare po pietų prie taurės 
vyno prasimanydavo malonių pramogų: supjudydavo savo sūnų mo- 
kytoją, reverendą poną Treilą (dabar milordą Ilingo vyskupą) su mi- 
ledi dvasininku tėvu Mouliu, užsiundydavo Oksfordą ant Sent Ašelio““. 

— Bravo, Letimerai“"! Gerai pasakyta, Lojola“"! — šaukdavo jis 
pakaitom. 

Jis pažadėjo Mouliui vyskupystę, jeigu šis atsiverstų į anglikonų 
tikėjimą, taipogi dievagojosi panaudosiąs visą savo įtaką ir gausiąs 
Treilui kardinolo kepurę, jeigu tasai išsižadėsiąs savo tikėjimo. Tačiau 
nė vienas Dievo tarnas nepasidavė. Ir nors mylinti motina tikėjosi, kad 
Jauniausias ir brangiausias sūnus grįš į tikrosios bažnyčios — jo mo- 
tinos bažnyčios — prieglobstį, pamaldžiosios damos laukė liūdnas ir 

skaudus nusivylimas — nusivylimas, kuris jai atrodė bausmė už jos 
nuodėmingas vedybas. 

Milordas Gontas vedė, kaip žino kiekvienas, kam tenka lankytis pe- 
rų draugijoje, ledi Blanš Tislvud, kilusią iš kilmingos Bereikersų šei- 
mos, jau anksčiau minėtos šioje teisingoje istorijoje. Šiai porai buvo pa- 
skirtas atskiras Gont Hauzo fligelis, nes šeimos galva norėjo valdyti 
ir valdyti vienas. Jo sūnus ir įpėdinis namuose mažai tegyveno, vai- 
dijosi su žmona, skolindavosi tiek pinigų, — pasižadėdamas juos grą- 
žinti gavęs palikimą, — kiek reikėdavo papildyti toms labai kuklioms 
sumoms, kuriomis tėvas teikdavosi jį sušelpti. Markizas žinojo visas 
sūnaus skolas iki šilingo. Po jo apverktinos mirties pasirodė, kad mar- 
kizo rankose buvo daugelis įpėdinio skolos raštų, kuriuos jo malonybė 
supirko ir paskyrė jaunesniojo sūnaus vaikams. 

Milordo Gonto pasipiktinimui ir natūralaus jo priešo ir tėvo pik- 
tam džiaugsmui, ledi Gont neturėjo vaikų; todėl lordui Džordžui Gon- 
tui buvo įsakyta sugrįžti iš Vienos, kur jis buvo diplomatu ir šoko val- 
sus, ir sudaryti vedybų sutartį su garbingąja Džoana, vienintele duk- 
terimi Džono Džonso, ką tik gavusio barono Helvelino titulą ir va- 
dovaujančio banko firmai „Džonas, Braunas ir Robinsonas“ Trednidl 
gatvėje. Iš šių vedybų gimė keli sūnūs ir dukterys, kurių gyvenimo ir 
darbų ši istorija neliečia. 

Iš pradžių šios vedybos buvo laimingos ir sėkmingos. Milordas Džor- 
džas Gontas mokėjo ne tik skaityti, bet ir palyginti taisyklingai rašyti. 
Jis gana sklandžiai kalbėjo prancūziškai ir buvo vienas iš geriausių 
valso šokėjų Europoje. Niekas neabejojo, kad, būdamas toks gabus 
ir turėdamas tokią padėtį tėvynėje, milordas pasieks aukščiausias savo 
profesijos viršūnes. Miledi, jo žmona, jautėsi sukurta karaliaus dvaro 
gyvenimui; būdama turtinga, ji galėdavo ruošti iškilmingus priėmimus 
tuose kontinento miestuose, į kuriuos diplomatinės pareigos nuves- 
davo jos vyrą. Ėjo kalbos, kad jis būsiąs paskirtas pasiuntiniu, ir Ke- 
liautojų klube“' kirsta lažybų, jog netrukus tapsiąs ambasadorium, 
bet staiga pasklido gandai apie keistą pasiuntinybės sekretoriaus el- 
gesį. Per savo viršininko suruoštus iškilmingus diplomatinius pietus 
jis ūUmai pašoko ir pareiškė, kad pūtė de foie gras* esąs užnuodytas. 
Po to jis nuėjo į balių pas Bavarijos pasiuntinį grafą Špringbok-Ho- 
henlaufeną plikai nusiskutęs galvą ir elgetaujančio vienuolio ka- 
pucino apdaru. Tai nebuvo kaukių balius, kaip vėliau kai kurie žmo- 


* Žasies kepenų paštetas (pranc.). 

nės mėgino jus įtikinti. „Čia kažkas keista, — ėmė šnibždėti žmonės.— 
Jo senelis irgi toks buvo. Tokia jau jų šeima!“ 

Jo žmona ir vaikai grįžo į tėvynę ir apsigyveno Gont Hauze. Lor- 
das Gontas paliko savo postą Europos kontinente ir buvo paskirtas, 
kaip skelbė Gazette, į Braziliją. Bet žmonių neapgausi: jis niekad ne- 
grįžo iš tos kelionės į Braziliją, niekad ten nemirė, niekuomet ten ne- 
gyveno ir netgi niekuomet ten nebuvo. Iš tikrųjų jo niekur nebuvo. 
Jis visiškai pradingo. 

— Brazilija,— šypsodamasis šnibždėjo vienas liežuvininkas ki- 
tam, — Brazilija — tai šv. Jono giraitė. Rio de Žaneiras — keturiais 
mūro aptvarais apsuptas namelis, ir Džordžas Gontas akredituotas 
prie prižiūrėtojo, kuris suteikė jam Tramdomųjų marškinių ordiną. 

Tokiomis epitafijomis žmonės pagerbia vienas kitą Tuštybės mugėje. 

Du ar tris kartus per savaitę, labai anksti rytą, vargšė motina, atgai- 
lodama už savo nuodėmes, eidavo aplankyti nelaimingojo ligonio. 
Kartais jis juokdavosi ją pamatęs (ir tasai juokas būdavo jai skaudes- 
nis už ašaras). Kai kada ji užtikdavo šaunųjį dabitą, Vienos Kongreso 
diplomatą, tampant vaikišką žaislelį arba čiūčiuojant prižiūrėtojo 
dukrelės lėlę. Kartais jis pažindavo ją ir tėvą Moulį, jos nuodėmklausį 
ir palydovą; bet dažniausiai neatsimindavo jos kaip ir savo žmonos, 
vaikų, meilės, ambicijų, tuštybės. Bet jis gerai atsimindavo savo pietų 
valandą ir verkdavo, jeigu vynas būdavo per daug atmieštas van- 
deniu. 

Jo kraujyje buvo paslaptingų nuodų: vargšė motina atsinešė juos 
iš savo senos giminės. Ši liga porą kartų jau buvo pasireiškusi jos tėvo 
šeimoje, dar seniai, tada, kai ledi Stin nebuvo nusidėjusi ir nesisten- 
gė išpirkti savo kalčių pasninkais, ašaromis ir maldomis. Giminės pa- 
sididžiavimas buvo parblokštas kaip faraono pirmagimis. Tamsi lem- 
tingos pražūties dėmė atsirado ant slenksčio — aukšto senovinio slen- 
ksčio, virš kurio kabojo vainikai ir raižytiniai herbai. 

Tuo tarpu dingusiojo lordo vaikai čiauškėjo ir ramiai augo nė ne- 
žinodami, kad ir jiems graso piktoji lemtis. Iš pradžių jie dar kalbė- 
davo apie savo tėvą ir kurdavo planus, kaip sukliudyti jam grįžti. Vė- 
liau vis rečiau beminėjo gyvo numirėlio vardą, kol pagaliau visai pa- 
miršo. Bet sielvarto prislėgta senelė drebėjo, galvodama, kad ir šiems 
vaikams teks paveldėti tėvo gėdą lygiai kaip ir jo garbę, ir ji skaus- 
mingai laukė tos dienos, kai juos užklups baisus tėvų prakeikimas. 

Tasai niūrus nujautimas persekiojo ir lordą Stiną. Siaubingą šmėk- 
lą, stovinčią prie jo lovos, jis mėgino nuskandinti vyno ir linksmybės 

Raudonojoje jūroje. Kartais jam pavykdavo pasislėpti nuo jos triukš- 
mingame pramogų sūkuryje. Bet šmėkla visuomet grįždavo pas jį, 
kai būdavo vienas, ir kasmet darėsi vis grėsmingesnė. „Aš pasiėmiau 
tavo sūnų, — sakydavo ji.— Kodėl negaliu pasiimti ir tavęs? Galiu 
kurią nors dieną uždaryti tave kalėjime kaip ir tavo sūnų Džordžą. 
Rytoj pat galiu paliesti tavo galvą, ir bematant dings malonumai ir gar- 
bė, puotos ir grožis, draugai, pataikūnai, prancūzai virėjai, puikūs 
arkliai ir namai, — vietoj to viso gausi kalėjimą, prižiūrėtoją ir šiau- 
dinį čiužinį — kaip Džordžas Gontas“. Ir tada milordas mesdavo iš- 
šūkį grasinančiam vaiduokliui, mat žinojo, kuriuo būdu sukliudyti 
priešui. 

Taigi už Gont Hauzo raižytinių portalų su aprūkusiais vainikais 
viešpatavo prabanga ir didybė, bet didelės laimės, ko gero, nebuvo. Čia 
lordas Stinas keldavo prašmatniausias Londone puotas, bet malonu- 
mo jos teikdavo tik svečiams, kurie sėdėdavo prie milordo stalo. Jeigu 
jis nebūtų toksai žymus didžiūnas, galbūt labai mažai kas jį lankytų. 
Bet Tuštybės mugėje atlaidžiai žiūrima į labai aukštų asmenų nuodė- 
mes. Nous regardons a deux fois* (taip pasakė viena prancūzė dama), 
kol pasmerkiame tokį neabejotinų privalumų žmogų kaip milordas. 
Kai kurie prisiekę kritikai ir įnoringi moralistai gal ir piktindavosi 
lordu Stinu, bet visuomet mielai jį aplankydavo, kai tik jis pakviesdavo. 

— Lordas Stinas iš tikro labai blogas žmogus, — pasakė ledi Slings- 
toun,— bet visi pas jį eina, tik aš, žinoma, prižiūrėsiu savo mergaites, 
kad joms nieko pikta neatsitiktų. 

— Jo malonybei esu už daug ką skolingas, už visa, ką tik turiu gy- 
venime,— pareiškė garbingasis daktaras Treilas, galvodamas, kad 
arkivyskupas jau smarkiai susenęs, o ponia Treil su savo dukterimis 
verčiau praleistų pamaldas bažnyčioje negu nors vieną vakarą — 
pas jo malonybę. 

— Šis žmogus žemos moralės, — pasakė jaunasis lordas Sautdau- 
nas seseriai, kuri kreipėsi į jį švelniai priekaištaudama, nes buvo gir- 
dėjusi iš savo mamytės baisių istorijų apie tai, kas darosi Gont Hau- 
ze,— bet, po velnių, jis vaišina geriausiu prancūzišku vynu Europoje! 

O seras Pitas Krolis, baronetas seras Pitas — tasai doros pavyzdys, 
seras Pitas, vadovavęs misionieriškiems susirinkimams, — jis taipgi nė 
nepagalvojo nebesilankyti Gont Hauze. 

— Ten, kur jūs matote tokius asmenis kaip Ilingo vyskupas ir gra- 


* Mes dar gerokai pagalvojame (pranc.). 

fienė Slingstoun, ten, tikėkite manim, Džeine,— sakydavo barone- 
tas, — mūsų garbė negali nukentėti. Aukštas lordo Stino rangas ir pa- 
dėtis teikia jam teisę valdyti tokius žmones kaip mes. Lordas, grafystės 
vietininkas, mieloji, yra garbingas žmogus. Be to, jaunystėje mudu 
draugavome su Džordžu Gontu: aš buvau pirmuoju, jis — antruoju 
atašė Pumpernikelio pasiuntinybėje. 

Žodžiu, visi lankydavo šį žymų žmogų, visi, kas tik būdavo kvie- 
čiamas. Ir jūs, skaitytojau (prašau neprieštarauti), ir aš, autorius, ei- 
tume ten, jei tik mus kas pakviestų. 

KURIAME SKAITYTOJAS ĮVEDAMAS Į 
RINKTINĘ DRAUGIJĄ 


Pagaliau Beki meilumas ir dėmesys jos vyro šeimos galvai susilaukė 
itin didelio atpildo — atpildo kad ir nematerialaus, betgi kurio ši 
moterėlė siekė aistringiau negu kokių nors apčiuopiamesnių gėry- 
bių. Nors ir nebuvo linkusi dorybingai gyventi, bet troško turėti 
dorybingo žmogaus vardą, o mes žinome, kad nė viena aukštuo- 
menės moteris negali pasiekti šio tikslo, kol nepasipuoš šleifu bei 
plunksnomis ir nebus pristatyta savo valdovo rūmuose. Iš pasimaty- 
mo su monarchu jos grįžta su doros moters antspaudu. Lordas Ka- 
merheras išduoda joms dorumo liudijimą. Ir kaip abejotinos prekės 
arba laiškai karantine palaikomi krosnyje, o paskui apšlakstomi aro- 
matišku actu ir paskelbiami švariais, taip ir daugelis abejotinos ir lim- 
pamos doros damų, perėjusių per išganingo jo karališkosios didenybės 
aplankymo žaizdrą, grįžta švarios kaip krištolas, be mažiausios dė- 
melės. 

Tegu sau miledi Bereikers, miledi Taft, ponia Bjut Kroli provinci- 
joje ir kitos damos, kurioms teko susidurti su ponia Rodon Kroli, 
šaukia: „Gėda!“ — pamaniusios, kad bjaurioji maža avantiūristė daro 
reveransą valdovui. Tegu jis pareiškia, kad jeigu brangi geroji kara- 
lienė Šarlota būtų gyva, ji nieku gyvu nebūtų įsileidusi į savo skais- 
čiąją svetainę tokio be galo nedoro asmens. Bet jei atsiminsime, kad 
ponia Rodon išlaikė gero vardo egzaminus pirmojo Europos džentel- 
meno garbingoje akivaizdoje, būtų tikriausia neištikimybė valdovui 

dar nors kiek abejoti jos dorumu. Savo ruožtu aš su meile ir pagarba 
žvelgiu į šią didžią istorinę asmenybę. Ak, kaip turėjo būti vertinamas 
Tuštybės mugėje kilnaus džentelmeno vardas, jei šį didžiai gerbiamą 
asmenį geriausioji ir labiausiai išsilavinusi imperijos visuomenės dalis 
vienu balsu paskelbė savo karalystėje Premier Gentilhomme*. Ar at- 
simenate, brangusis M., o mano jaunystės drauge, kaip vieną lai- 
mingą vakarą, prieš dvidešimt penkerius metus, kai buvo vaidina- 
mas Elistono pastatytas ,„,Tartiufas“, o Dautonas ir Listonas atliko 
pagrindinius vaidmenis, du berniukai gavo iš savo valdovui ištikimų 
mokytojų leidimą išeiti iš Sloterio mokyklos, kurioje jie mokėsi, kad 
galėtų pasirodyti Druri Leino scenos minioje, susirinkusioje pasvei- 
kinti karaliaus. Karaliaus? Taip, štai jis. Londono Tauerio sargybi- 
niai stovėjo prie valdovo ložės; markizas Stinas (Pudros kambario“* 
lordas) ir kiti žymūs valstybės vyrai stovėjo už kėdės, kurioje jis sėdė- 
j0; jis — rausvaveidis, stuomeningas, pasipuošęs ordinais, puikiai su- 
garbiniuotais plaukais. Kaip mes giedojome „Dieve, saugok karalių!“ 
Kaip visas namas drebėjo ir aidėjo nuo tos didingos muzikos! Kaip 
visi plojo, šaukė „valio!“ ir mosavo nosinėmis! Damos verkė, kai ku- 
rios apalpo iš susijaudinimo. Žmonės troško parteryje, klyksmai ir 
vaitojimai sklido iš susijaudinusios, šaukiančios žmonių masės, žmonių, 
kurie beveik iš tiesų atrodė pasiryžę numirti už jį. Taip, mes jį ma- 
tėme. Šito likimas negali iš mūsų atimti. Kiti matė Napoleoną. Dar 
yra žmonių, regėjusių Fridrichą Didįjį, daktarą Džonsoną, Mariją 
Antuanetę ir kitus. O mes galėsime pasigirti savo vaikams, kad ma- 
tėme Jurgį Gerąjį, Didingąjį, Didįjį. 

Taigi ponios Rodon Kroli gyvenime atėjo laiminga diena, kai šis 
angelas buvo įleistas į taip labai trokštamą karaliaus rūmų rojų. Jos 
svainė atliko lyg ir krikšto motinos vaidmenį. Skirtą dieną seras Pi- 
tas su Žmona privažiavo didžiąja šeimos karieta (neseniai padaryta 
baronetui ruošiantis eiti aukštas grafystės vyriausiojo šerifo pareigas) 
prie namelio Kerzono gatvėje. Tatai pamokė Reglsą, kuris, stebėda- 
mas iš savo bakalėjininko krautuvėlės, išvydo puikias plunksnas ka- 
rietos viduje ir didžiules gėlių puokštes ant krūtinių liokajams su nau- 
jomis livrėjomis. 

Seras Pitas su žvilgančiu munduru išlipo iš karietos ir žengė Ker- 
zono gatve į vidų; jam tarp kojų tabalavo špaga. Mažasis Rodonas pri- 
glaudė veiduką prie svetainės lango stiklo ir šypsodamasis iš visų jėgų 


* Pirmuoju džentelmenu (pranc.). 


121 XLVI1J! skyrius 


linkčiojo karietoje sėdinčiai dėdienei. Netrukus Pitas vėl išėjo iš na- 
mų, vesdamas damą su puikiomis plunksnomis ant galvos, apsisu- 
pusią baltu šaliu ir prilaikančią puikaus brokato šleifą. Ji įlipo į ka- 
rietą lyg kokia princesė, visą gyvenimą pratusi lankytis karaliaus rū- 
muose, maloningai šypsodamasi liokajui prie durų ir serui Pitui, ku- 
ris įsėdo jai iš paskos. 

Paskui sekė Rodonas su senuoju gvardijos munduru, kuris jau bu- 
vo smarkiai panešiotas ir pernelyg ankštas. Jis turėjo traukti gale ei- 
senos ir nuvažiuoti pas valdovą samdytu kebu, tačiau jo geroji brolienė 
užsispyrė, kad jie vyktų drauge, visa šeima. Karieta buvo erdvi, da- 
mos nelabai stambios, šleifus jos laikysiančios ant kelių — galų gale 
visi keturi iškeliavo broliškai, kartu. Jų karieta netrukus prisidėjo 
prie virtinės ištikimų valdinių ekipažų, riedančių Pikadiliu ir šv. Jo- 
kūbo gatve senų mūrinių rūmų link, kur Braunšveigo žvaigždė““ ruo- 
šėsi priimti savo didžiūnus ir džentelmenus. 

Beki atrodė, kad ji gali pro karietos langą laiminti praeivius: tokia 
pakili buvo jos nuotaika ir taip stipriai juto tą garbingą padėtį, kurią 
jai galų gale pavyko pasiekti. Net mūsų Beki turėjo silpnybių. Kaip 
dažnai žmonės didžiuojasi kaip tik tomis ypatybėmis, kurių kiti ne- 
pastebi. Pavyzdžiui, Koumesas tvirtai įsitikinęs, kad jis yra žymiau- 
sias tragikas Anglijoje; Braunas, garsus romanistas, svajoja pasižy- 
mėti ne kaip talentingas rašytojas, bet kaip diduomenės žmogus; o 
Robinsonas, garsusis teisininkas, nė kiek nepaiso savo reputacijos 
Vestminster Hole, bet tariasi esąs neprilygstamas jojikas per kliūtis. 
Taip ir Beki užsibrėžė savo gyvenimo tikslą būti gerbiama moterimi, 
veržėsi tapti aristokrate nepaprastai atkakliai, sumaniai ir sėkmingai. 
Kaip jau sakėme, kartkartėmis ji pati palaikydavo save aukštuomenės 
dama ir užmiršdavo, kad namie jos skrynutėje nėra nė skatiko, kre- 
ditoriai buriasi prie vartų, prekybininkus tenka maldyti meiliais žo- 
deliais — žodžiu, nėra tvirto pagrindo po kojų. Taip ir dabar, važiuo- 
dama karieta, šeimos karieta į karaliaus rūmus, ji elgėsi taip didin- 
gai ir laisvai, buvo tokia patenkinta ir atrodė tokia didinga, jog net 
prajuokino ledi Džeinę. Jinai įžengė į karaliaus apartamentus iškė- 
lusi galvą kaip kokia imperatorienė, ir aš neabejoju, kad jeigu ji būtų 
buvusi valdovė, būtų puikiai sugebėjusi atlikti savo vaidmenį. 

Mes turime teisę pareikšti, kad ponios Rodon costume de cour* jos 
pristatymo valdovui proga buvo nepaprastai elegantiškas ir nuosta- 


* Karaliaus rūmų apdaras (pranc.). 

bus. Daugelis damų, kurias matome, — mes, nešiojantys žvaigždes bei 
juostas ir puotaujantys šv. Jokūbo rūmuose, mes, purvinais batais 
slampinėjantys Pel Melo šaligatviais ir dirsčiojantys pro karietų lan- 
gus į plunksnomis pasipuošusią diduomenę, — daugelis aukštuomenės 
damų, kartoju, kurias matome priešpietinių priėmimų dienomis apie 
antrą valandą, kai galionuotų leibgvardiečių orkestras groja triumfo 
maršus, sėdėdamas ant savo sartų kovos žirgų lyg ant šokčiojančių 
taburečių, — daugelis damų tuo ankstyvu dienos metu visai mūsų 
nežavi savo grožiu. Pasižiūrėti į kokią nors kūningą šešiasdešimties 
metų grafienę, dekoltuotą, raukšlėtą ir nusirausvinusią net nukaru- 
sius vokus, su žėrinčiais peruke briliantais, yra labai išganinga ir pa- 
mokoma, bet anaiptol ne malonu. Ji atrodo išblukusi kaip šv. Jokūbo 
gatvė rytą, kai pusė žibintų jau užgesę, o kiti blyškiai mirkčioja tarsi 
vaiduokliai, ruošdamiesi sprukti prieš aušrą. Tokios grožybės, kurios 
atsiveria mūsų žvilgsniui, kai jos malonybės karieta važiuoja pro ša- 
lį, turėtų rodytis žmonėms tiktai naktį. Jei dieną net Cintija?? atrodo 
sunykusi, — kaip tik tokią mums tekdavo ją matyti šį Žiemos sezoną, 
kai, Febui pasirodžius priešingoje dangaus pusėje, ji neatlaikydavo 
jo žvilgsnio, — tai kaip gali nenuleisti galvos senoji ledi Kaslmauldi, 
kai saulė šviečia tiesiai į karietos langą ir parodo visas raukšlės ir 
raukšleles, kuriomis laikas išvagojo jai veidą? Iš tikrųjų karaliaus 
rūmų salonuose priėmimus reikia ruošti lapkričio mėnesį arba pirmą 
uūkanotą dieną, o gal mūsų Tuštybės mugės senosios sultonienės turėtų 
keliauti uždaruose neštuvuose, vaikščioti užsidengusios veidą ir daryti 
reveransus valdovui tik lempų šviesoje. 

Tačiau mūsų mielajai Rebekai nereikėjo jokios palankios aureo- 
lės, kuri padėtų išryškinti grožį. Jos veido spalva dar nebijojo skaisčios 
saulės šviesos, o suknelė — tiesa, kiekvienai mūsų laikų Tuštybės 
mugės damai pasirodytų, kad tai kvailiausias ir nežmoniškiausias ap- 
daras, kokį tik galima įsivaizduoti, bet tada, prieš dvidešimt penkerius 
metus, jai pačiai ir publikai atrodė tokia pat daili kaip ir puikiausias 
prašmatnios dabartinio sezono gražuolės kostiumas. Prabėgs dar koks 
dvidešimt metų, ir šis stebuklingas siuvėjos kūrinys atrodys toks pat 
beprasmiškas kaip ir visos kitos buvusios tuštybės. Bet mes per daug 
nukrypome. Visi nusprendė, kad ponios Rodon apdaras tą neužmirš- 
tamą dieną, kurią jai teko laimė būti pristatytai karaliaus dvare, esąs 
charmante*. Net geroji ledi Džeinė buvo priversta su tuo sutikti. Žiū- 


* Žavingas (pranc.). 

rėdama į savo giminaitę, ji liūdnai turėjo prisipažinti, kad jos pačios 
suknelė anaiptol ne tokia skoninga kaip ponios Beki. 

Jinai nežinojo, kiek rūpesčių, kiek galvosūkio turėjo ponia Rodon, 
kiek išradingumo parodė, kol paruošė šį apdarą. Rebekos skonis buvo 
ne prastesnis už geriausių Europos modisčių, o tokio praktiškumo 
ledi Džeinė nė įsivaizduoti negalėjo. Ji tučtuojau pastebėjo puikų Be- 
ki brokatinį šleifą ir prašmatnius suknelės nėrinius. 

Beki tvirtino, kad brokatas esąs kažkokia seniena, o nėrinius pavy- 
kę labai pigiai įsigyti; jie išgulėję pas ją gal šimtą metų. 

— Brangioji ponia Kroli, juk jie turėjo kainuoti krūvą pinigų, — 
tarė ledi Džeinė, žiūrėdama į savo nėrinius, kurie anaiptol nebuvo 
tokie gražūs, o paskui, apžiūrėjusi senovinį brokatą, iš kurio buvo 
pasiūtas ponios Rodon karaliaus rūmų drabužis, jau norėjo pasakyti, 
kad neįstengtų pasisiūdinti tokio prašmatnaus apdaro, bet susilaikė, 
nenorėdama užgauti giminaitės. 

Ir vis dėlto, jei ledi Džeinė būtų viską žinojusi, manau, kad net šiai 
romiai būtybei būtų trūkusi kantrybė. Mat tvarkydama sero Pito na- 
mus, ponia Rodon tuos nėrinius ir brokatą — buvusių šeimininkių 
nuosavybę — rado senose spintose, nemačiomis parsigabeno tas gė- 
rybes namo ir pritaikė savo mažai figūrai. Brigs matė, kaip Beki jas 
pasiėmė, bet neklausinėjo ir nekėlė triukšmo; aš manau, kad ji net 
užjautė Rebeką, kaip būtų užjautusios daugelis kitų padorių moterų. 

O briliantai... 

— Iš kur, po velnių, tu ištraukei tuos briliantus, Beki? — pa- 
klausė vyras, gėrėdamasis brangakmeniais, kurių jis anksčiau ne- 
buvo matęs ir kurie, skaisčiai spindėdami, gausiai puošė jos ausis ir 
kaklą. 

Beki truputį nuraudo ir įdėmiai pažvelgė į jį. Pitas Krolis taip pat 
truputį nuraudo ir nukreipė žvilgsnį į langą. Mat jis pats padovanojo 
jai nedidelę dalelę tų brangenybių — gražią briliantinę sagtelę, kuria 
buvo sukabinti jos perlų karoliai. Baronetui kažkaip neatėjo į galvą 
papasakoti apie šią aplinkybę savo žmonai. 

Beki pasižiūrėjo į vyrą, paskui triumfuodama į serą Pitą, tarsi sa- 
kydama: „Ar išduoti jus?“ 

— Įspėk! — atsakė ji vyrui.— Na, kvaileli tu mano, iš kur, tavo 
galva, aš juos gavau? Viską, išskyrus sagtelę, kurią man seniai pado- 
vanojo vienas brangus draugas, žinoma, išsinuomojau. Pas poną Po- 
lonijų Koventrio gatvėje. Nejaugi manai, kad visi briliantai, kurie 
pasirodo karaliaus rūmuose, priklauso toms, kurios juos nešioja, kaip 

tie ledi Džeinės brangakmeniai, kurie, esu tikra, daug gražesni už 
visus Manuosius. 

— Tai šeimos brangenybės,— pasakė seras Pitas, vėl pasijusda- 
mas nejaukiai. 

Kol vyko šis pokalbis, karieta riedėjo gatve, ir pagaliau jos krovinys 
buvo iškrautas ties vartais tų rūmų, kuriuose sėdėjo iškilmingai pasi- 
puošęs valdovas. 

Briliantai, sukėlę tokį didelį Rodono susižavėjimą, negrįžo pas poną 
Polonijų Koventrio gatvėje, šis džentelmenas visai nė nereikalavo jų 
grąžinti. Jie vėl pateko į mažą slaptavietę, į senovinę dėžutę, Amelijos 
Sedli prieš daugel metų padovanotą, kur Beki laikė ne vieną naudin- 
gą, o gal ir vertingą daiktą, apie kuriuos jos vyras nieko nežinojo. 
Nieko nežinoti arba labai mažai žinoti — būdinga kai kuriems vy- 
rams. O slėpti taip pat mėgsta daugelis moterų. O damos! Kuri iš jūsų 
neturi modisčių slaptų sąskaitų? Kiek iš jūsų turi apdarų ir apyran- 
kių, kurių nedrįstate parodyti arba nešiojate drebėdamos? Drebėda- 
mos ir šypsniais besimeilindamos greta jūsų sėdinčiam vyrui, kuris ne- 
moka atskirti naujos aksominės suknios nuo senosios arba naujos apy- 
rankės nuo pernykštės ar kuriam nė į galvą negali ateiti, kad gelto- 
na nėrinių kaklajuostė, panaši į skudurėlį, kainuoja keturiasdešimt 
ginėjų ir kad ponia Bobino kas savaitę rašo laiškus, primygtinai reika- 
laudama pinigų! 

Taip ir Rodonas nieko nežinojo nei apie briliantinius auskarus, nei 
apie nuostabią briliantinę sagę, puošiančią jo žmonos krūtinę. Bet lor- 
das Stinas, kuris, kaip Pudros kambario lordas ir vienas iš žymiausių 
didžiūnų ir šaunių Anglijos sosto gynėjų, sėdėjo savo vietoje kara- 
liaus rūmuose, išsidabinęs visomis savo žvaigždėmis, ordinais, apy- 
kaklėmis ir juostomis, ir kreipė ypatingą dėmesį į šią moterį, puikiai 
žinojo, iš kur atsirado šie brangakmeniai ir kas už juos mokėjo. 

Pasilenkęs prie jos ir šypsodamasis, jis pacitavo puikias eilutes iš 
„Pagrobtosios garbanos“?! apie Belindos briliantus, kuriuos „bučiuotų 
žydai, garbintų pagonys“. 

— Bet, tikiuosi, jūsų malonybė — krikščionis, — atmesdama galvą 
tarė mažoji dama. 

Ir daugelis damų kuždėjosi ir kalbėjosi aplinkui, daugelis džentel- 
menų lingavo galvą ir šnibždėjosi, matydami, kaip domisi mažąja avan- 
tiūriste tasai didis aristokratas. 

Kokiomis aplinkybėmis vyko Rebekos Kroli, pagal tėvus Šarp, pa- 
simatymas su savo valdovu, nieku gyvu neįstengs aprašyti tokia men- 

ka ir nepatyrusi plunksna kaip mano. Akys merkiasi lyg nuo skaisčios 
šviesos, vien pagalvojus apie tą didybę. Ištikimo ir padoraus valdinio 
jausmai neleidžia net vaizduotėje per daug drąsiai ir smalsiai dairytis 
po šventąją audiencijų salę, bet verčia greitai, tylomis ir pagarbiai 
pasitraukti ir žemai nusilenkti karališkajai didenybei. 

Užteks pasakyti, kad po šio pasimatymo visame Londone nebūtų 
atsiradę ištikimesnės valdovui širdies už Beki širdį. Karaliaus vardas 
visą laiką buvo jos lūpose, ir ji paskelbė, kad jis esąs žaviausias vyras 
pasaulyje. Ji nuvyko į Kolnagio parduotuvę ir užsisakė gražiausią 
karaliaus portretą, kokį tik įstengė sukurti dailė ir buvo galima įsigyti 
kreditan. Ji pasirinko garsųjį portretą, kuriame geriausias iš visų val- 
dovų vaizduojamas su durtiniu ir kailine apykakle, trumpomis kel- 
nėmis ir šilkinėmis kojinėmis, sėdįs sofoje ir kvailai besišypsąs iš po 
savo garbanoto peruko. Ji užsisakė sagę su karaliaus miniatūra ir ją 
nešiojo. Ji linksmindavo savo pažįstamus ir truputį jiems įkyrėdavo 
nepabaigiamomis šnekomis apie jo meilumą ir grožį. Kas žino? Gal 
ši moterėlė ir galvojo apie Mentenon ir Pompadur?* vaidmenį. 

Bet visų įdomiausia po Beki pristatymo dvare buvo išgirsti, kaip 
ji kalba apie dorybę. Ji turėjo keletą pažįstamų moterų, kurios, rei- 
kia pasakyti, nepasižymėjo geriausia reputacija Tuštybės mugėje. Ir 
štai dabar, taip sakant tapusi dora moterimi, Beki nebenorėjo ben- 
drauti su šiomis abejotinomis asmenybėmis. Ji neatsakė ledi Kreken- 
beri, kai ji linktelėjo iš savo ložės operoje, o susitikusi Parko Rate 
ponią Vošington Vait nė negrįžtelėjo į ją. 

— Žmogui būtina, mano mielas, parodyti, kas jis yra, — tarė ji.— 
Žmogui negalima rodytis su abejotinais asmenimis. Man iš visos šir- 
dies gaila ledi Krekenberi, o ponia Vošington Vait gal ir labai gera 
moteris. Tu gali jas lankyti ir pietauti pas jas, jei nori palošti kortomis. 
Bet aš negaliu ir nenoriu jų matyti. Ir būk toks geras, pasakyk Smitui, 
kad praneštų, jog manęs nėra namie, jei kuri iš jų atvyktų. 

Beki apdaro visos detalės buvo aprašytos laikraščiuose: plunksnos, 
nėriniai, puikūs briliantai ir visa kita. Ledi Krekenberi su kartėliu 
perskaitė šią žinutę ir ėmė su savo garbintojais samprotauti apie tai, 
kaip riečia nosį toji moteris. Ponia Bjut Kroli ir jos dukros kaime ga- 
vo iš miesto Morning Post numerį ir pareiškė savo kilnų pasipiktinimą. 

— Jeigu tu būtum ručkė žaliomis akimis ir prancūzų cirkininkės 
duktė, — pasakė ponia Bjut vyresniajai dukrai (kuri, priešingai, bu- 
vo labai tamsaus gymio, mažutė ir riestanosė),— tikriausiai turėtum 
puikius briliantus ir tavo giminaitė ledi Džeinė pristatytų tave kara- 

liaus rūmuose. Bet tu esi tiktai kilminga bajorė, mano vargšas brangus 
kūdiki. Tavo gyslose tiktai teka geriausias Anglijos kraujas, o tavo 
kraitis — vien dori principai ir pamaldumas. Aš pati — baroneto 
jaunesniojo brolio žmona, ir man niekuomet nebuvo atėję į galvą 
prisistatyti karaliaus rūmuose — neateitų į galvą ir kitiems žmonėms, 
jei dar būtų gyva geroji karalienė Šarlota. 

Taip guodėsi garbingoji pastorienė, o jos dukra dūsavo ir visą 
vakarą išsėdėjo prie Perų knygos. 


Praslinkus kelioms dienoms po garsiojo pristatymo karaliaus dvare, 
dorybingoji Rebeka buvo dar kartą nepaprastai pagerbta. Prie pono 
Rodono Krolio durų privažiavo ledi Stin karieta, ir liokajus, užuot 
išvertęs duris, kaip atrodė iš jo smarkaus beldimo, suminkštėjo ir 
tik įteikė dvi vizitines korteles, kuriose buvo išgraviruotos markizės 
Stin ir grafienės Gont pavardės. Jeigu tai būtų buvusios ne kartono 
skiautelės, o puikūs paveikslai, arba jeigu ant jų būtų buvę užvyniota 
šimtas jardų Melino nėrinių, kainuojančių dukart tiek ginėjų, Beki 
nebūtų jų apžiūrinėjusi su didesniu malonumu. Galiu jus užtikrinti, kad 
joms teko krintanti į akis vieta porceliano vazoje svetainėje ant 
stalo, į kurią Beki dėdavo lankytojų vizitines korteles. Viešpatie! 
Viešpatie! Kaip greitai ponios Vošington Vait ir ledi Krekenberi 
vargšės kortelės, kuriomis taip džiaugėsi mūsų mažoji draugė prieš 
kelis mėnesius ir kuriomis kvailas padarėlis kadaise didžiavosi, — 
Viešpatie! Viešpatie! — sakau aš, — kaip greitai tos vargšės dviakės 
atsidūrė pačioje kaladės apačioje, pasirodžius didingiems karaliams 
1r damoms. Stinas! Bereikersas, Džonsas Helvelinas! Kerlajonas Kemi- 
lotas! Galite būti tikri, kad Beki ir Brigs susirado šias garbingas 
pavardes Perų knygoje ir išnagrinėjo kilmingąsias gimines visose jų 
genealogijos medžio šakose. 

Po kokių dviejų valandų atvažiavo milordas Stinas; apsidairęs ir 
viską apžiūrėjęs, kaip buvo pratęs, pastebėjo savo damų vizitines 
korteles, kurias Beki buvo išdėsčiusi viršuje lyg svarbiausias savo 
kortas, ir nusišypsojo, kaip šis senas cinikas visuomet darydavo, 
pamatęs naivų žmogaus silpnybės pasireiškimą. Beki tučtuojau nusi- 
leido pas jį; kai tik ši miela mažytė laukdavo jo malonybės, jos tualetas 
būdavo be jokio priekaišto, plaukai dailiausiai sušukuoti, mouchoirs*, 
prijuostėlės, šalikučiai, mažos tymo kurpaitės ir kiti moteriški nieku- 


* Nosinaitės (pranc.). 

čiai kuo tvarkingiausi, o ji pati laisvai, grakščiai sėdėdavo, pasiruo- 
šusi jį priimti; o jeigu jis atvykdavo netikėtai, ji, žinoma, nuskubėdavo 
į savo kambarį greitomis žvilgtelėti į veidrodį, o paskui jau bėgdavo 
žemyn pasitikti įžymiojo pero. 

Rebeka rado jį besišypsantį prie vazos. Ji buvo užklupta ir truputį 
nuraudo. 

— Ačiū jums, monsinjore,— tarė ji.— Matote, kad jūsų damos 
čia buvo. Koks jūs geras! Negalėjau anksčiau ateiti: ruošiau virtuvėje 
pudingą. 

— Aš žinojau, važiuodamas mačiau jus pro langą, — atsakė sena- 
sis džentelmenas. 

— Jūs viską matote,— tarė ji. 

— Kai ką, bet to negalėjau matyti, mano gražioji ponia, — atsakė 
jis geraširdiškai.— Ak jūs kvailute melagėle! Girdėjau, kaip vaikš- 
čiojote kambaryje man virš galvos, kur, neabejoju, truputėlį pasida- 
žėte... Jūs turėtumėte duoti truputį dažų miledi Gont, kurios veido 
spalva tiesiog bjauri... Paskui išgirdau, kaip atsidarė miegamojo 
durys ir jūs nusileidote žemyn. 

— Argi tai nusikaltimas — pasistengti kuo gražiau atrodyti, kai 
jūs čia atvyksite? — gailiu balsu atsakė ponia Rodon ir patrynė 
skruostą nosine, lyg norėdama parodyti, kad ji visiškai nedažyta ir 
kad tai tik natūralus kuklus raudonis. Kas pasakys, ar taip ir buvo? 
Aš žinau, kad yra dažų, kurių nenušluostysi nosine, o kai kurių nė 
ašaros nenuplauna. 

— Na,— tarė senasis džentelmenas, vartaliodamas žmonos viziti- 
nę kortelę, — jūs ruošiatės tapti aukštuomenės dama. Baigiate nuka- 
muoti mane, vargšą senį, versdama įvesti jus į diduomenę. Vis vien 
jūs ten neišsilaikysite, kvailiuke. Neturite pinigų! 

— Jūs gausite mums vietą,— įsiterpė Beki.— Ir kiek įmanoma 
greičiau. 

— Neturite pinigų, o norite varžytis su tais, kurie turi. Jūs, vargšas 
mažytis molinis puodelis, norite plaukti su didžiausiais variniais 
katilais. Visos moterys vienodos. Kiekviena siekia to, ko visai neverta 
turėti! Dievaži! Vakar pietavau su karaliumi, ir mums padavė avienos 
su ropėmis. Daržovių pietūs dažnai buna geresni už riebiausią jautie- 
ną. Jūs pakliūsite į Gont Hauzą. Vis tiek neduosite vargšui seniui 
ramybės, kol ten pateksite. O juk ten nė pusės nėra to jaukumo kaip 
čia. Jūs ten neturėsite kur dėtis iš nuobodulio. Man nuobodu. Mano 
žmona linksma kaip ledi Makbet, o mano dukros malonios kaip 

Regana ir Gonerilė?*. Aš nesiryžtu miegoti taip sakant savo miega- 
majame. Lova panaši į šv. Petro bažnyčios baldakimą, o paveikslai 
varo man siaubą. Garderobe turiu varinę lovelę su šerių matracu 
lyg atsiskyrėlis. Aš ir esu atsiskyrėlis. Cho cho! Ateinančią savaitę 
jūs būsite pakviesta pietų. Bet gare aux femmes!* Budėkite ir laiky- 
kitės! Kaip moterys mėgins jus įbauginti! 

Tai buvo labai ilga kalba tokiam nešnekiam žmogui kaip milordas 
Stinas; ir jis ne pirmą kartą tą dieną šitaip mokė Beki. 

Brigs pakėlė galvą nuo savo darbo stalelio, prie kurio sėdėjo gre- 
timame kambaryje, ir giliai atsiduso, išgirdusi, kaip lengvapėdiškai 
žymusis markizas kalba apie jos lytį. 

— Jeigu jūs neišvysite šio bjauraus aviganio, — tarė lordas Stinas, 
sviesdamas per petį įsiutusį žvilgsnį į Brigs,— aš jį nunuodysiu. 

— Savo šunį visuomet šeriu iš savo lėkštės, — pasakė Rebeka, 
valiūkiškai nusijuokdama. 

Kiek pasidžiaugusi milordo suirzimu — mat jis neapkentė vargšės 
Brigs, nes ji trukdydavo jam !ėte-4-tėte su žaviąja pulkininko žmo- 
na — ponia Rodon pagaliau pasigailėjo savo garbintojo: pašaukė 
Brigs, išgyrė jai orą ir paprašė išvesti vaiką pasivaikščioti. 

— Negaliu jos atleisti, — truputį patylėjusi labai liūdnu balsu 
tarė Beki. Jos akys pritvino ašarų, ir ji nusigręžė. 

— Jūs turbūt atlyginimo jai nesumokėjote? — paklausė peras. 

— Blogiau,— atsakė Beki nepakeldama akių,— aš ją nuskur- 
dinau. 

— Nuskurdinote? Tai kodėl jos neišvejate? — pasiteiravo džen- 
telmenas. 

— Tik vyrai taip daro, — su kartėliu atsakė Beki.— Moterys ne 
tokios piktos. Pernai, kai mes buvome išleidę pinigus iki paskutinės 
ginėjos, ji atidavė mums visas santaupas. Ji niekuomet nepaliks manęs, 
kol mes patys galutinai nenusigyvensime — to berods neteks ilgai 
laukti — arba kol aš nesumokėsiu jai visos skolos iki paskutinio 
fartingo. 

— Po velnių! Kiek jūs jai skolinga? — paklausė nusikeikdamas 
peras. 

Ir Beki, atsižvelgdama į savo pašnekovo plačias materialines gali- 
mybes, paminėjo beveik dvigubai didesnę sumą negu toji, kurią buvo 
pasiskolinusi iš Brigs. 


* Saugokitės moterų! (Pranc.) 

Lordas Stinas dar kartą trumpai ir energingai išreiškė savo pyktį. 
Rebeka dar žemiau nuleido galvą ir graudžiai pravirko. 

— Aš nekalta. Neturėjau kitos išeities. Nedrįstu pasakyti to savo 
vyrui. Jis mane užmuštų, jei sužinotų, ką padariau. Be jūsų aš niekam 
to nesakiau, 0 jūs privertėte mane pasakyti. Ak, ką man daryti, lorde 
Stinai? Aš labai, labai nelaiminga! 

Lordas Stinas nieko neatsakė, tik įnirtingai barbeno į stalą ir 
kramtė nagus. Pagaliau užsimaukšlino skrybėlę ir puolė iš kambario. 
Rebeka tebesėdėjo tokia pat nelaiminga, kol durys trinktelėjo paskui 
Jį ir jo karieta nudardėjo. Tada ji pašoko, ir jos žaliose akyse sužėrėjo 
keistos, pergalingai šelmiškos liepsnelės. Sėdėdama su darbu, ji porą 
kartų nusikvatojo. Paskui, atsisėdusi prie pianino, ėmė taip džiaugs- 
mingai improvizuoti, kad žmonės po jos langu sustodavo pasiklau- 
syti puikios muzikos. 

Tą vakarą mažajai moterėlei atėjo du laiškai iš Gont Hauzo: 
viename buvo lordo ir ledi Stin kvietimas pietų ateinantį penktadienį, 
kitame — pilkšvo popieriaus lapelis su lordo Stino parašu ponams 
Džonsui, Braunui ir Robinsonui Lombardo gatvėje. 

Naktį Rodonas porą kartų girdėjo Beki juokiantis. Ji esą džiaugiasi, 
kad vyksianti į Gont Hauzą ir susitiksianti su tenykštėm damom,— 
štai dėl ko jai linksma, paaiškino Rebeka. Bet iš tikrųjų jos galvoje 
knibždėjo daugybė kitų minčių. Ar mokėti senajai Brigs, ar atleisti 
ją? O gal nustebinti Reglsą ir apmokėti jo sąskaitas? Ji svarstė visas 
šias mintis, gulėdama lovoje, o kitą dieną, kai Rodonas išėjo savo 
rytinio vizito į klubą, ponia Kroli (kukliai apsivilkusi ir užsitraukusi 
šydą) samdyta karieta nudardėjo į Sitį. Sustojusi prie pono Džonso ir 
Robinsono banko, padavė dokumentą sėdinčiam už stalo tarnautojui, 
kuris paklausė, kokiais pinigais norinti šią sumą paimti. 

Ji kukliai pareiškė, kad norėtų gauti „šimtą penkiasdešimt svarų 
smulkiais banknotais, o likusius vienu stambiu“. Paskui, pravažiuoda- 
ma palei šv. Povilo bažnyčios šventorių, sustojo ir nupirko Brigs 
dailiausią juodą šilkinę suknią, kokią tik galima gauti už pinigus, 
kurią su bučiniu ir švelniais žodžiais padovanojo naiviajai senmergei. 

Po to ji nuėjo pas poną Reglsą, meiliai pasiteiravo apie jo vaikus 
ir sumokėjo dalį skolos — penkiasdešimt svarų. Iš ten nukeliavo pas 
arklių nuomotoją, iš kurio imdavo karietas, ir padovanojo tokią 
pat sumą. 

— Tikiuosi, kad tai bus jums gera pamoka, Speivinai, — pareiškė 
ji, — ir kad kitą kartą per priėmimą karaliaus rūmuose mano broliui 


130 


serui Pitui neteks gabenti visus keturis viena karieta pas jo didenybę, 
kaip atsitiko aną sykį, kai nebuvo atsiųstas mano ekipažas. 

Pasirodo, kad praėjusią priėmimo karaliaus rūmuose dieną būta 
ginčo. Dėl to pulkininkui vos neteko vykti pas valdovą samdytu kebu. 

Sutvarkiusi visus tuos reikalus, Beki užlipo į viršų ir aplankė 
minėtąją dėžutę, kurią prieš daugel metų jai padovanojo Amelija 
Sedli ir kurioje buvo nemaža naudingų ir vertingų daiktelių; šioje 
slaptoje saugykloje ji paslėpė banknotą, kurį jai išmokėjo ponų 
Džonso ir Robinsono kasininkas. 


XLIX skyrius, 


KURIAME GARDŽIUOJAMĖS 
TRIMIS PATIEKALAIS IR DESERTU 


Kai Gont Hauzo damos tą rytą pusryčiavo, lordas Stinas (jis gerdavo 
šokoladą savo kambaryje ir retai kada trukdydavo savo namų mote- 
ris, susitikdavo su jomis nebent priėmimo dienomis arba vestibiulyje 
prasilenkdavo, arba operoje iš savo ložės stebėdavo jų ložę beletaže), 
taigi jo malonybė pasirodė tarp damų ir vaikų, geriančių arbatą ir 
valgančių skrebučius; ir čia įvyko generalinis mūšis dėl Rebekos. 

— Miledi Stin,— tarė jis, — aš norėčiau pamatyti sąrašą tų, kuriuos 
pakvietėte penktadienį pietų, ir prašyčiau nusiųsti, jei malonėsite, 
kvietimą pulkininkui Kroliui ir poniai Kroli. 

— Kvietimus rašo Blanš, — sumišusi tarė ledi Stin.— Ledi Gont 
juos rašo. 

— Aš nerašysiu kvietimo tai personai, — pareiškė ledi Gont, aukšta 
ir didinga moteris, valandėlę pakėlusi akis ir po ištartų žodžių vėl 
nuleidusi. 

— Išsiųskite vaikus iš kambario. Eikite! — tarė jis truktelėdamas 
skambučio virvelę. 

Vaikėzai, visuomet jo bijoję, pasišalino; motina buvo beeinanti 
paskui juos. 

— Ne,— pasakė lordas Stinas, — jūs pasilikite. 

— Miledi Stin,— tarė jis, — aš jus dar kartą prašau: malonėkite 
nueiti prie stalo ir parašyti kvietimą pietų penktadienį. 

— Milorde, aš nebūsiu per tuos pietus, — pasakė ledi Stin.— Aš 
važiuosiu namo. 

— Puiku! Važiuokit ir negrįžkit. Jums bus labai maloni antstolių 
draugija Bereikerse, o man nebereikės skolinti pinigų jūsų giminėms 
ir žiūrėti į jūsų pačios prakeiktą tragišką miną. Kas jūs esate, kad čia 
įsakinėjate? Jūs neturite pinigų. Neturite ir proto. Jūs čia esate 
vaikams gimdyti, bet nesusilaukėte nė vieno. Gontui jūs atsipykote, ir 
Džordžo žmona yra vienintelis žmogus šeimoje, nenorįs jūsų mirties. 
Gontas vestų antrą kartą, jeigu jūs mirtumėt. 

— Aš mielai numirčiau, — atsakė miledi su įniršio ašaromis akyse. 

— Kurgi ne! Vaidinate įkūnytą dorybę, o mano žmona, kuri, 
kaip visiems žinoma, yra nekalta šventoji ir niekuomet nieko pikta 
gyvenime nėra padariusi, neatsisako susitikti su mano jaunąja drauge 
ponia Kroli. Miledi Stin žino, jog kartais apie geriausias moteris 
sprendžiama pagal išorinius požymius, jog kartais apšmeižiamos 
tyriausios ir nekalčiausios. Atleiskite, gal jums papasakoti keletą 
anekdotėlių apie miledi Bereikers, jūsų mamytę? 

— Jūs galite man suduoti, pone, arba smogti dar žiauresnį smūgį, — 
tarė ledi Gont. 

Kai lordas Stinas matydavo savo žmoną ir marčią kenčiant, jo 
nuotaika visuomet pagerėdavo. 

— Mieloji Blanš, — pasakė jis.— Aš esu džentelmenas ir niekuomet 
nepakelsiu rankos prieš moterį, nebent jai paglamonėti. Aš tik noriu 
ištaisyti kelias jūsų charakterio ydas. Jūs, moterys, esate per daug 
„išdidžios ir jums labai trūksta nuolankumo, kaip, esu tikras, tėvas 
Moulis pasakytų miledi Stin, jeigu būtų čia. Nepatariu jums pernelyg 
riesti nosies: jūs turite būti romios ir nuolankios, mano brangiosios. 
Kaip ledi Stin žino, ši neteisingai apšmeižta, kukli, gera ir linksma 
ponia Kroli yra visai nekalta, gal nekaltesnė net už pačią ledi Stin. 
Jos vyro reputacija nekokia, bet ne blogesnė už Bereikerso, kuris 
truputį lošdavo ir labai dažnai pralošęs nemokėdavo, kuris prašvilpė 
vienintelį jūsų palikimą ir paliko jus elgeta ant mano galvos. Taip, 
miledi Kroli nelabai aukštos kilmės, bet ji ne prastesnė už įžymųjį 
Fani prosenelį, pirmąjį de la Džonsą. 

— Pinigai, kuriuos aš atnešiau šeimai, pone... — sušuko ledi Džordž. 

— Jais jūs įsigijote šiokią tokią teisę gauti palikimą ateityje, — 
niūriai pastebėjo markizas.— Jeigu Gontas mirs, jūsų vyrui gali tekti 
jo teisės; jūsų berniukai gali paveldėti jo pinigus ir gal dar kai ką 
priedo? Kol kas, mielosios damos, didžiuokitės kitur savo dorybėmis 
kiek norite, tik ne man. O dėl ponios Kroli, tai net mintimi, kad reikėtų 
ginti jos gerą vardą, aš nežeminsiu nei savęs, nei tos visiškai nekaltos 

ir nesusitepusios damos. Jūs būsite malonios ir priimsite ją labai 
nuoširdžiai, kaip priimate visus, ką aš pakviečiu į šiuos namus. Į šiuos 
namus? — Jis nusijuokė.— Kas čia šeimininkas? Ir kokie šie namai? 
Ši Dorybės Šventovė priklauso man. Ir jeigu aš čia pakviesčiau visą 
Njugeitą?* arba visą Bedlamą““, tai ir tada, po velnių, jums tektų 
juos vaišingai sutikti! 

Po šios smarkios kalbos — vienos iš tų, kuriomis lordas Stinas 
pavaišindavo savo „haremą“, kai tik jo šeimoje pasirodydavo ne- 
klusnumo žymių — nusiminusioms, prislėgtoms moterims liko tiktai 
nusilenkti jo valiai. Ledi Gont parašė kvietimą, kurio reikalavo jo 
šviesybė, ir po to, paslėpusi širdyje kartėlį ir nuoskaudą, kartu su 
anyta nuvažiavo palikti kortelių poniai Rodon, suteikdamos nekaltajai 
moteriai tiek daug malonumo. 

Londone buvo šeimų, kurios būtų paaukojusios vienerių metų 
pajamas, kad tik susilauktų iš šių žymiųjų damų tokios garbės. Pa- 
vyzdžiui, ponia Frederik Bulok nueitų keliais nuo Lombardo gatvės, 
jei ledi Stin ir ledi Gont lauktų jos Sityje, norėdamos pakelti nuo 
žemės ir pasakyti: ,,„Atvažiuokite pas mus ateinantį penktadienį“ — 
ne į vieną tų triukšmingų susibūrimų ir iškilmingų pokylių, į kuriuos 
vykdavo visi, bet į šventą, neprieinamą, paslaptingą ir nuostabią 
puotą, kurion patekti nepaprasta privilegija, garbė ir tikra palaima. 

Griežta, skaisti ir graži ledi Gont užėmė aukščiausią vietą Tuštybės 
mugėje. Lordas Stinas buvo su ja toks pabrėžtinai mandagus, kad 
žavėjo kiekvieną, kuris matė jo elgesį, ir net griežčiausius kritikus 
privertė sutikti, kad jis — tobulas džentelmenas ir kad, šiaip ar taip, 
jo malonybė kilnios širdies. 


Norėdamos atremti bendrą priešą, Gont Hauzo damos pasikvietė 
į talką ledi Bereikers. Viena ledi Gont karieta nuvažiavo į Kalno 
gatvę parvežti miledi motinos, nes visos šios damos karietos buvo 
antstolių rankose, net jos brangenybes ir garderobą, anot žmonių, 
buvo užgrobę tie nepermaldaujami izraelitai. Jiems priklausė ir Be- 
reikersų pilis su visais jos brangiais paveikslais, baldais ir retenybėmis: 
puikiais Van Deiko““ kūriniais, kilniais Reinoldso“ paveikslais; efek- 
tingais Lorenso portretais, kurie prieš trisdešimt metų buvo laikomi 
ne mažiau vertingais už tikrai genialius kūrinius; su nepalyginamąja 
Kanovos „Šokančia nimfa“, kuriai ledi Bereikers pati pozavo jau- 
nystėje; tada ledi Bereikers buvo puiki, turto, kilmingumo ir grožio 
aureolės apgaubta, o dabar — bedantė, plika sena moteris, buvusio 

iškilmingo rūbo sunešiotas skuduras. Jos vyras, Lorenso nutapytas tuo 
pačiu laiku, užsimojęs kardu priešais Bereikersų pilį su Tislvudo 
savanorių raitelių pulkininko uniforma, dabar buvo išgaišęs liesas 
senis ilgaskverniu surdutu ir Bruto?“ peruku; rytais jis dažniau- 
siai slankiodavo apie Greis Iną““ ir vienas pietaudavo klubuose. 
Dabar jis nebemėgo pietauti su Stinu. Jaunystėje jie lenktyniauda- 
vo ieškodami malonumų, ir Bereikersas laimėdavo. Bet Stinas bu- 
vo tvirtesnis, ir pagaliau jis nugalėjo. Markizas dabar buvo dešim- 
teriopai galingesnis žmogus negu jaunasis Gontas 1785 metais; oO 
Bereikersas iškrito iš varžybų — senas, nugalėtas, subankrutavęs 
ir palužęs. Per daug pinigų jis buvo prisiskolinęs iš Stino, kad jam 
būtų malonu dažnai sutikti seną draugą. O pastarasis, kai tik įsima- 
nydavo pasismaginti, pašaipiai klausinėdavo ledi Gont, kodėl tėvas 
neateinąs jos aplankyti. „Jis nebuvo pas mus jau ketvertą mėnesių, 
— teigdavo lordas Stinas.— Iš savo čekių knygutės aš visuomet ga- 
liu pasakyti, kada mane kas aplankė iš Bereikersų. Kaip patogu, 
gerbiamos damos: esu vieno iš savo sūnų uošvio bankininkas, o ki- 
to mano sūnaus uošvis — mano bankininkas“. 

Apie kitus žymius asmenis, su kuriais Beki turėjo garbės susitikti 
per savo pirmą pasirodymą visuomenėje, šios knygos autoriui ne- 
dera daug pasakoti. Ten buvo jo ekscelencija Petervaradino prin- 
cas su Žmona — stipriai susiveržęs aristokratas plačia kareiviška 
krūtine, ant kurios didingai žvilgėjo ordinas, su raudonu Aukso 
Vilnos kaspinu ant kaklo. Princui priklausė begalinės avių kaime- 
nės. „Pažvelkit į jo veidą. Aš manau, kad jis pats yra kilęs iš avino“, 
— sušnibždėjo Beki lordui Stinui. Iš tiesų jo ekscelencijos veidas, 
pailgas, iškilmingas ir baltas, dar su puošmena ant kaklo, kiek pri- 
minė kaimenę vedantį orų aviną su parištu varpeliu. 

Ten buvo ir ponas Džonas Polis Džefersonas Džonsas, nomina- 
liai tarnaująs Amerikos pasiuntinybėje, New York Demagogue 
korespondentas, kuris, norėdamas įtikti draugijai, per pietus pa- 
klausė ledi Stin, kaip jo brangiajam draugui Džordžui Gontui pa- 
tinkanti Brazilija. Juodu su Džordžu buvo labai artimai susidrau- 
gavę Neapolyje, kartu kopę į Vezuvijų. Ponas Džonsas apie šiuos 
„pietus parašė pilną ir smulkią ataskaitą, kuri tinkamu laiku buvo iš- 
spausdinta Demagogue. Jis paminėjo visų svečių pavardes ir titu- 
lus, pateikė svarbiausių asmenų trumpas biografijas. Labai vaiz- 
džiai aprašė, kaip atrodė damos, kaip buvo padengtas stalas, kokio 
ūgio buvo tarnai ir kaip apsirengę, išvardijo visus patiekalus ir vy- 

nus, paminėjo indaujos papuošalus ir apytikriai apskaičiavo sidab- 
rinių indų vertę. Tokie pietūs, jo manymu, negalėjo kainuoti ma- 
žiau kaip po penkiolika —aštuoniolika dolerių žmogui. Ir iki pat pa- 
starųjų dienų ponas Džonsas buvo įpratęs siuntinėti savo protežė 
su rekomendaciniais laiškais dabartiniam markizui Stinui, skatina- 
mas artimos draugystės ryšių, kurie jį siejo su velioniu lordu. Jis bu- 
vo nepaprastai pasipiktinęs, kad kažkoks nežymus jaunas aristokra- 
tas, grafas Sautdaunas, užlindo jam už akių, kai visa procesija pa- 
traukė į valgomąjį. 

„Tą akimirksnį, kai aš žengiau į priekį, norėdamas pasiūlyti ranką 
labai maloniai ir sąmojingai damai, puikiai ir neprilygstamai poniai 
Rodon Kroli,— rašė jis, — jaunasis patricijus įsiterpė tarp manęs ir 
tos damos ir nusivedė mano Eleną nė žodeliu neatsiprašęs. Aš bu- 
vau priverstas eiti ariergarde su pulkininku, tos damos vyru, auga- 
lotu raudonveidžiu kariu, pasižymėjusiu prie Vaterlo, kur jam geriau 
pasisekė negu kai kuriems jo broliams raudonmunduriams prie 
Niu Orleano“. 


[žengiant į šią rinktinę draugiją, pulkininko veidą nuplieskė rau- 
donis taip pat kaip šešiolikmečio, pristatomo sesers mokslo drau- 
gėms. Jau buvo minėta, kad dorasis Rodonas niekada savo gyveni- 
me nebuvo labai pratęs prie moterų draugijos. Su vyrais klube ar- 
ba prie karininkų stalo jis jausdavosi neblogai ir galėdavo jodinėti, 
kirsti lažybų arba lošti biliardą su didžiausiais smarkuoliais. Kadai- 
se jis draugavo ir su moterimis, bet tai buvo prieš dvidešimt metų, 
ir tų damų visuomeninė padėtis buvo tokia pat kaip ir tų merginų, 
su kuriomis bendravo jaunasis Marlo iš garsios komedijos, kol jam 
teko susigėsti panelės Hardkasl“' akivaizdoje. Dabar tokie laikai, 
kad niekas nedrįsta nė užsiminti apie tą draugiją, su kuria kasdien 
bendrauja tūkstančiai jaunų vyrų Tuštybės mugėje, kuri naktimis 
pripildo kazino ir šokių sales, apie kurios buvimą lygiai taip pat ge- 
rai žinoma kaip apie Haid Parko Ratą“' arba šv. Jokūbo parapi- 
ją, bet kurios išrankiausioji, jei ne doriausioji visuomenės dalis už- 
sispyrusi nenori pastebėti. Žodžiu, nors pulkininkas Krolis dabar 
buvo keturiasdešimt penkerių metų amžiaus, jam nebuvo lemta su- 
sitikti gyvenime nė pustuzinio padorių moterų, be savo pavyzdin- 
gosios žmonos. Visos moterys, išskyrus Rebeką ir jo maloniąją bro- 
lienę ledi Džeinę, kurios švelnus būdas jį prijaukino ir pavergė, gąs- 
dino garbingąjį pulkininką. Ir per pirmuosius pietus Gont Hauze 

niekas neišgirdo iš jo nė vieno žodžio, išskyrus pastabą, kad oras 
esąs labai karštas. Teisybę sakant, Beki mielai būtų palikusi jį na- 
muose, bet padorumas reikalavo, kad vyras būtų šalia ir saugotų 
baikščią, susijaudinusią būtybę, pirmą kartą pasirodančią aukštuo- 
menėje. 

Vos tik Beki įėjo, lordas Stinas atskubėjo prie jos, paėmė už ran- 
kos ir, labai maloniai pasisveikinęs, supažindino su ledi Stin ir jų 
malonybėmis, jos dukromis. Jų malonybės padarė tris iškilnius re- 
veransus, 0 vyresnioji net padavė ranką viešniai, bet jos ranka bu- 
vo šalta ir negyva kaip marmuras. 

Vis dėlto Beki maloniai ir nuolankiai paspaudė jai ranką ir dary- 
dama reveransą, kuris nebūtų padaręs gėdos geriausiam šokių mo- 
kytojui, tarytum puolė miledi Stin po kojų, sakydama, kad milor- 
das nuo seno buvęs jos tėvo draugas ir globėjas ir kad ji, Beki, nuo 
pat vaikystės įpratusi vertinti ir gerbti Stinų šeimą. Lordas Stinas iš 
tikrųjų kartą nupirko porą velionio Šarpo paveikslų, ir dėkingoji 
našlaitė niekuomet negalėjo užmiršti šios malonės. 

Paskui Beki buvo pristatyta ledi Bereikers, prieš kurią pulkinin- 
ko žmona taip pat labai pagarbiai tūptelėjo. Kilmingoji dama rūs- 
čiai ir didingai nusilenkė. 

— Aš turėjau malonumo susipažinti su miledi Briuselyje prieš 
dešimt metų, — žaviausiu tonu tarė Beki.— Turėjau laimės susitik- 
ti su ledi Bereikers Ričmondo hercogienės baliuje Vaterlo mūšio 
išvakarėse. Ir prisimenu, kaip jūsų malonybė ir miledi Blanš, jūsų 
duktė, sėdėjo karietoje prie porte-cochere*, laukdamos arklių. Ti- 
kiuosi, kad jūsų malonybės briliantai išliko? 

Visi susižvalgė. Garsieji briliantai, pasirodo, buvo konfiskuoti. 
Beki, aišku, nieko nežinojo. Rodonas Krolis pasitraukė su lordu 
Sautdaunu prie lango, kur pastarasis ėmė leipti juokais, kai Rodo- 
nas jam papasakojo, kaip ledi Bereikers negalėjo gauti arklių ir 
„dievaži, turėjo pasiduoti“ poniai Kroli. „Manau, kad man nėra ko 
bijoti /0s moters“,— pagalvojo Beki. Iš tiesų ledi Bereikers ir jos 
duktė piktai ir bailiai susižvalgė ir nuėjo prie stalo, kur ėmė labai 
uoliai žiūrinėti graviūras. 

Kai pasirodė valdovas nuo Dunojaus krantų, pašnekesys toliau 
vyko prancūzų kalba, ir dabar ledi Bereikers ir jaunesniosios da- 
mos, dar didesniam savo apmaudui, įsitikino, kad ponia Kroli mo- 

ka tą kalbą kur kas geriau ir kad jos tarsena nepalyginti taisyklin- 
gesnė negu jų. Beki, būdama su kariuomene 1816—1817 metais 
Prancūzijoje, turėjo progos susitikti su kitais Vengrijos didikais. 

Labai susidomėjusi ji ėmė teirautis apie savo draugus. Užsieniečiai 
pamanė, kad tai kokia nors labai kilminga dama, ir kunigaikštis 
su kunigaikštiene, žengdami prie stalo, pasiteiravo lordą Stiną, taip 
pat ir markizę, kas esanti toji petite dame*, taip puikiai kalbanti 
prancūziškai. 

Pagaliau kai procesija susiformavo ta tvarka, kaip ją aprašė 
Amerikos diplomatas, visi svečiai nužingsniavo į salę, kurioje bu- 
vo paruoštas banketas. O kadangi aš pažadėjau, kad skaitytojas bus 
tuo banketu patenkintas, tai leidžiu jam laisvai visko užsisakinėti 
pagal savo skonį ir pageidavimą. 

Bet tik kai damos pasiliko vienos, Beki suprato, jog prasidės ti- 
krieji karo veiksmai! Ir iš tiesų dabar ši moterėlė atsidūrė tokioje 
padėtyje, kad turėjo prisipažinti, kaip teisingai ją buvo įspėjęs lordas 
Stinas — saugotis visuomenėje aukštesnių už ją moterų draugijos. 
Sakoma, kad visų labiausiai airių neapkenčia patys airiai; lygiai taip 
pat didžiausi moterų kankintojai yra pačios moterys. Kai vargšė ma- 
žoji Beki, likusi viena su damomis, priėjo prie židinio, kur buvo su- 
sibūrusios įžymiosios moterys, — įžymiosios moterys bematant pasi- 
traukė ir įsitaisė prie stalo su graviūromis. O kai Beki nusekė pas- 
kui jas prie stalo su graviūromis, jos viena po kitos grįžo prie židinio. 
Ji pamėgino pakalbinti vieną vaiką (kuriuos žmonių akyse ji labai 
mylėdavo), bet mažąjį Džordžį Gontą tuojau pasišaukė mamytė. Ir 
pagaliau su įsibrovėle pradėta elgtis taip žiauriai, kad jos pasigailėjo 
pati ledi Stin ir nuėjo pakalbėti su visų palikta moterim. 

— Lordas Stinas,— tarė miledi, ir jos blyškūs skruostai parau- 
do,— sako, kad jūs labai gražiai skambinate ir dainuojate, ponia 
Kroli. Prašau, būkite tokia gera ir padainuokite man. 

— Aš padarysiu visa, kas gali būti malonu milordui Stinui arba 
jums, — pasakė nuoširdžiai dėkinga Rebeka ir atsisėdusi prie piani- 
no uždainavo. 

Ji pagiedojo kelias religines Mocarto giesmes, kurias kadaise labai 
mėgo ledi Stin, ir giedojo taip švelniai ir jausmingai, kad namų šei- 
mininkė, iš pradžių neryžtingai stoviniavusi prie pianino, atsisėdo ša- 
lia ir klausėsi, kol ašaros ėmė plūsti iš akių. Tiesa, priešiškai nusiteiku- 

sios damos, susibūrusios kitame kambario gale, ir toliau be pertraukos 
šnibždėjosi ir šnekėjo, bet ledi Stin negirdėjo to triukšmo. Ji vėl pasi- 
juto vaikas ir po keturiasdešimties metų klajojimo dykumose vėl at- 
sidūrė savojo vienuolyno sode. Tai buvo tos pačios melodijos, kurios 
tada aidėjo iš koplyčios vargonų; sesuo vargonininkė, labiausiai jos 
mėgstama auklėtoja, mokydavo ją tų giesmių anomis tolimomis ir lai- 
mingomis dienomis. Ji vėl buvo mergaitė, ir vėl pražydo trumpas jos 
laimės laikotarpis. Ji krūptelėjo, kai atsivėrė girgždančios durys, ir, 
garsiai juokiantis lordui Stinui, į kambarį sugužėjo linksmų vyrų 
draugija. 

Jis iš pirmo žvilgsnio suprato, kas įvyko, kai jo čia nebuvo, ir pirmą 
kartą pasijuto dėkingas žmonai. Jis priėjo prie jos, prakalbino, pava- 
dino vardu, ir jos išblyškęs veidas vėl paraudo. 

— Mano žmona sako, kad jūs dainuojate kaip angelas, — pareiškė 
jis Beki. 

Bet angelų esama dviejų rūšių, ir abi rūšys, kaip sakoma, yra žavin- 
gos — tik kiekviena savaip. 

Kad ir kokia buvo pirmoji vakaro dalis, jo pabaiga virto didžiu Be- 
ki triumfu. Ji dainavo taip puikiai, kaip niekuomet anksčiau, ir tas 
dainavimas buvo toks žavus, jog visi vyrai ligi vieno susispietė apie 
pianiną. Moterys, jos priešai, liko visiškai vienos. Ir ponas Polis Dže- 
fersonas Džonsas nusprendė įsigijęs ledi Gont malonę, kai priėjęs 
išgyrė neprilygstamą jos maloniosios draugės dainavimą. 


L skyrius, 


KURIAME APRAŠOMAS VIENAS VULGARUS 
ĮVYKIS 


Tegu dabar mūza, kad ir kas ji būtų, įkvepianti šios komiškos is- 
torijos autorių, nusileidžia iš aristokratiškų aukštybių, kuriose skrajojo, 
ir teikiasi nutūpti ant žemo Džono Sedlio stogo Bromptone bei aprašyti, 
kas ten dabar dedasi. Čia, tame kukliame būste, gyvena rūpesčiai, ne- 
pasitikėjimas ir sielvartas. Ponia Klep virtuvėje slapčia niurna vyrui 
dėl nesumokėtos buto nuomos ir kursto gerąjį Žmogelį sukilti prieš 
savo seną draugą ir globėją, dabartinį nuomininką. Ponia Sedli pa- 
liovė lankiusi šeimininkę apatinėse namo sferose, ir, teisybę sakant, 

jos padėtis buvo tokia, kad ji jau nebegalėjo elgtis su ponia Klep kaip 
kokia globėja. Kaip galima nusižeminti ir bendrauti su dama, kuriai 
jūs skolingi keturiasdešimt svarų ir kuri nuolat užsimena apie tuos pi- 
nigus? Tarnaitė airė nė kiek nepasikeitė: ji vis tokia pat maloni ir el- 
giasi lygiai taip pat pagarbiai. Bet poniai Sedli atrodo, kad ji darosi 
įžūli ir nedėkinga; ir kaip vagiui, kuriam kiekviename krūme vaide- 
nasi policininkas, taip ir jai visos merginos kalbos ir atsakymai aidi 
grėsmingai ir nemalonia gaida. Panelė Klep, dabar jau visai suaugusi 
mergina, irzlios senosios damos nuomone, esanti nepakenčiama ir 
įžūli vėjavaikė. Ponia Sedli neįstengia suvokti, kaip gali Amelija taip 
ją Mylėti, taip dažnai leisti į savo kambarį ir nuolat eiti su ja pasivaikš- 
čioti. Skurdo kartėlis užnuodijo kadaise linksmos ir malonios moters 
gyvenimą. Ji visai nedėkinga Emi už jos nuolatinį ir švelnų rūpinimą- 
si; priekaištauja Amelijai, kai pastaroji stengiasi kuo nors jai padėti 
ar patarnauti; plūsta už tai, kad ji paikai didžiuojasi savo vaiku ir ne- 
paiso tėvų. Džordžiui namuose nelabai linksma nuo to laiko, kai jie 
nebegauna iš dėdės Džozo metinės rentos ir šeima gyvena beveik pus- 
badžiu. 

Amelija vis svarsto ir svarsto, vis laužo sau galvą, norėdama rasti 
kokių nors priemonių padidinti toms menkoms pajamoms, su kurio- 
mis šeima vos vos išsiverčia. Gal ji gali gauti kokių nors pamokų? Ta- 
pyti vizitinių kortelių padėklus? Siuvinėti? Bet ji mato, kad moterys, 
sunkiai ir geriau už ją dirbančios, gauna po du pensus per dieną. Dailės 
dirbinių parduotuvėje Amelija nusiperka du lapus Bristolio kartono 
paauksuotais kraštais ir tapo kaip įmanydama gražiau: viename, pieš- 
tuku nupiešto peizažo fone, pavaizduoja rausvaskruostį besišypsantį 
piemerėlį raudona liemene, kitame, dailiai paryškindama šešėlius, — 
piemerniaitę, einančią per tiltelį su šuniuku. Apžiūrėdamas šiuos silpnu- 
čius meno kūrinius, dailės dirbinių saugyklos ir Bromptono meno reik- 
menų sandėlio pardavėjas (iš kurio ji pirko kartoną, bergždžiai tikė- 
damasi, kad us jį vėl atpirks, kai bus jį ištapiusi savo rankomis), vos 
gali nuslėpti paniekos šypseną. Jis skersomis dirsteli į parduotuvėje 
atsakymo laukiančią damą, vėl susuka kartonus į balkšvai rudą vy- 
niojamąjį popierių ir įteikia vargšei našlei ir panelei Klep, kuri nie- 
kuomet gyvenime nebuvo mačiusi tokių gražių dalykų ir nė neabejojo, 
kad prekybininkas už tuos lapus sumokės mažiausiai dvi ginėjas. Guos- 
damosi šiokia tokia viltimi, jos mėgina kreiptis į kitas Londono centro 
parduotuves. „Nereikia!“ — sakoma vienoje. „Išeikite!“ — šiurkščiai 
sušunkama kitoje. Trys šilingai ir šeši pensai išleisti veltui. Lakštai 


139 L skyrius 


patenka į panelės Klep miegamąjį; ji vis dar įsitikinusi, kad jie nuos- 
tabus. | 

Ilgai galvojusi ir pavargusi, kol sugalvojo tekstą, Amelija dailiausia 
rašysena parašo mažą kortelę, kurioje visuomenei praneša, kad „Da- 
ma, turinti laisvo laiko, nori mokyti mažas mergaites anglų, pran- 
cūzų kalbų, geografijos, istorijos ir muzikos.— Kreiptis į A. O. pas 
poną Brauną“. Šį skelbimą jinai įteikia dailės dirbinių saugyklos džen- 
telmenui, kuris sutinka padėti jį ant prekystalio, ir ten jį apneša dul- 
kės ir apteršia musės. Liūdnai nusiteikusi, Amelija daug kartų praeina 
pro šalį tikėdamasi, kad ponas Braunas turi jai gerų žinių, bet jis nie- 
kuomet jos nepasikviečia. Kai ji užeina nusipirkti ten kokios smulk- 
menos, jai nebūna jokių naujienų. Vargše, kukli moteriškaite, švelni ir 
silpna — argi tau grumtis su žiauriu ir negailestingu pasauliu? 

Rupesčiai ir sielvartas kasdien vis labiau ir labiau ją graužia; ji ne- 
nuleidžia nuo sūnaus neramaus žvilgsnio, kurio išraiškos berniukas 
negali suvokti. Ji šoka naktimis iš lovos ir vogčiomis kyšteli galvą į jo 
kambarį, norėdama įsitikinti, kad jis miega ir kad jo niekas nepavogė. 
Pati jinai dabar mažai temiega. Ją nuolat persekioja įkyrios mintys ir 
baimė. Kaip ji verkia ir meldžiasi ilgomis tyliomis naktimis! Kaip ji 
stengiasi nuslėpti pati nuo savęs mintį, kuri vėl ir vėl pas ją sugrįžta, — 
mintį, kad ji turi skirtis su berniuku, kad ji yra vienintelė kliūtis tarp jo 
ir gerovės! Ji negali, negali! Bent jau ne dabar. Kurią nors kitą dieną. 
Ak, neįmanoma apie tai nė pagalvoti, negalima to iškęsti! 

Jai į galvą dingteli mintis, kuri priverčia ją nurausti, — tėvams tegu 
lieka renta, o ji ištekės už vikaro ir atras pas jį prieglobstį sau ir vai- 
kui. Bet Džordžo portretas ir jo atminimas visur lydi ją ir jai priekaiš- 
tauja. Gėda ir meilė atmeta tokią auką. Amelija susigūžia, lyg palietusi 
ką nešvaru, ir tokios mintys niekuomet nebesusisuka gūžtos toje skais- 
čioje ir švelnioje krūtinėje. 

Kova, kurią mes aprašome keliais sakiniais, vargšės Amelijos širdyje 
vyko daugelį savaičių. Visą tą laiką ji niekam nesipasakojo savo abe- 
Jonių, pagaliau ir negalėjo to padaryti, kaip neleido sau nė pagalvo- 
ti apie galimybę pasiduoti, nors kasdien vis labiau traukėsi nuo priešo, 
su kuriuo grūmėsi. Viena akivaizdi tiesa po kitos tylomis puldavo ją ir 
jau nebesitraukdavo. Visų vargas ir skurdas, tėvų neturtas ir pažemi- 
nimas, neteisybė berniuko atžvilgiu — vienas po kito krito bastionai 
jos mažos tvirtovės, kurioje vargšelė aistringai saugojo savo vienintelę 
meilę ir lobį. 

Tos kovos pradžioje ji parašė laišką broliui į Kalkutą, švelniai mal- 

daudama ir su ašaromis prašydama jį nenutraukti pašalpos, kurią 
teikdavo tėvams, ir paprastais graudžiais žodžiais pavaizduodama 
liūdną ir vargingą jų padėtį. Ji nežinojo tikros teisybės. Džozo renta 
vis dar buvo reguliariai išmokama, bet ją gaudavo vienas Sičio palū- 
kininkas. Senasis Sedlis pardavė ją, norėdamas gauti pinigų savo kvai- 
liojimui. Emi nekantriai skaičiavo laiką, kuris turi praeiti, kol laiškas 
pasieks tikslą ir ateis atsakymas. Laiško išsiuntimo dieną ji pasižymėjo 
užrašų knygutėje. Sūnaus globėjui, gerajam majorui Madrase, apie 
savo bėdas ir rūpesčius ji nepranešė nieko. Ji nerašė jam nuo to laiko, 
kai pasveikino su artėjančiomis vedybomis. Liūdėdama ir nusivylusi 
ji galvojo, kad tasai draugas — vienintelis draugas, kuris taip ją ger- 
bė — dabar jai žuvęs. 

Vieną dieną, kai jiems buvo itin striuka, kai kreditoriai spaudė, mo- 
tina vaikščiojo iš skausmo paklaikusi, tėvas labiau paniuręs nei visuo- 
met, visi šeimos nariai vengė vienas kito ir kiekvieną slapčia kamavo 
jo paties nelaimės ir skriaudos, — tėvas su dukra atsitiktinai pasiliko 
vienu du, ir Amelija, norėdama paguosti senį, jam papasakojo, ką yra 
padariusi. Ji parašiusi Džozefui, atsakymas turįs ateiti po trijų keturių 
mėnesių. Jis visuomet buvęs kilniaširdis, nors ir nerūpestingas. Jis 
negalėsiąs atsisakyti, kai sužinos, kokia sunki jo tėvų padėtis. 

Tada vargšas senasis džentelmenas atskleidė jai visą tiesą: jo sūnus 
vis dar tebesiunčia pinigus, bet jis pats juos prarado per savo neapdai- 
rumą. Jis neišdrįsęs apie tai anksčiau papasakoti. Jam pasirodė, kad 
nusivylimo ir siaubo kupinas žvilgsnis, kurį Amelija įsmeigė į jį, kai 
jis virpančiu ir kaltu balsu jai prisipažino, prikaišiojąs jam už jo ne- 
atvirumą. 

— Ak! — tarė jis drebančiomis lūpomis, nusigręždamas nuo jos.— 
Dabar tu niekini savo seną tėvą. 

— O ne, tėveli! Ne! — sušuko Amelija, puldama jam ant kaklo ir 
bučiuodama.— Tu visada esi geras ir malonus. Tu taip pasielgei no- 
rėdamas, kad mums būtų geriau. Aš ne dėl pinigų... aš... O Dieve! Pa- 
sigailėk manęs ir suteik man jėgų iškęsti šį mėginimą! 

Ji vėl išbučiavo tėvą ir išbėgo. 

Bet tėvas nesuprato nei tų žodžių prasmės, nei to sielvarto, su ku- 
riuo vargšė moteris jį paliko. Iš tikrųjų ji pasijuto nugalėta. Nuospren- 
dis paskelbtas. Vaikas turi ją palikti: vykti pas kitus... užmiršti ją. Jos 
gyvybė ir jos lobis, jos džiaugsmas, viltis, meilė, jos stabas — beveik 
jos Dievas! Ji turi jį atiduoti, o paskui... paskui ji iškeliaus pas Džordžą, 
jie kartu sergės vaiką ir lauks jo, kol jis ateis pas juos į dangų. 

Vargiai suvokdama, ką daro, Amelija užsidėjo skrybėlaitę ir išėjo 
pasivaikščioti gatvelėmis, kuriomis Džordžas grįždavo iš mokyklos ir 
kuriomis ji buvo įpratusi eiti berniuko pasitikti. Buvo gegužė, pamo- 
kos tą dieną baigėsi anksti. Medžiai jau puošėsi lapais, oras buvo pui- 
kus. Berniukas pribėgo prie jos išraudęs, trykštąs sveikata, kažką niū- 
niuodamas, ant dirželio pasikabinęs ryšulį vadovėlių. Štai jis! Ji apka- 
bino vaiką abiem rankom. Ne, neįmanoma. Jie negali skirtis. 

— Kas atsitiko, mama? — paklausė berniukas.— Tu labai išblyš- 
kusi. 

— Nieko, vaikuti! — atsakė ji, pasilenkė ir pabučiavo sūnų. 

Tą vakarą Amelija liepė berniukui paskaityti jai pranašo Samuelio 
istoriją: apie tai, kaip Ona, jo motina, atjunkiusi berniuką nuo krūu- 
tinės, nunešė pas vyriausiąjį kunigą Helį, kad tarnautų Viešpačiui. 
Ir Džordžis perskaitė dėkingumo giesmę, kurią giedojo Ona ir kurioje 
kalbama apie tai, kas žmogų paverčia elgeta ir padaro turtingą, paže- 
mina ir išaukština, ir kad neturtėlis bus pakeltas iš dulkių, ir kad žmo- 
gus stiprus ne savo jėga. Paskui berniukas perskaitė, kaip Samuelio 
motina kasmet pasiūdavo jam švarkelį ir atnešdavo ateidama į šven- 
tyklą atnašauti metinės aukos. O paskui Džordžio motina švelniai ir 
paprastai paaiškino sūnui šią jaudinančią istoriją. Ji papasakojo, kaip 
Ona, nors ir labai mylėjo sūnų, vis dėlto atidavė jį, nes buvo padariusi 
tokį įžadą. Ji visuomet galvodavusi apie vaiką, sėdėdama toli nuo jo 
savo namuose ir siūdama jam švarkelį. Ir Samuelis, žinoma, niekuo- 
met neužmiršdavęs motinos. Ir kokia ji turėjusi būti laiminga, kai atei- 
davo laikas susitikti su sūnum (o metai juk bėga taip greitai), ir koks 
jis išaugęs didelis, geras ir protingas. Šį mažą pamokslą Amelija pasa- 
kė tyliu, iškilmingu balsu ir sausomis akimis. Bet kai ji pradėjo pasakoti 
apie motinos susitikimą su sūnumi, jos žodžiai nutrūko, sielvartas už- 
plūdo švelnią jos širdį; prispaudusi berniuką prie krūtinės, ji supo jį 
glėbyje ir tyliai laistė šventos savo kančios ašaromis. 


Galutinai apsisprendusi, našlė ėmėsi priemonių, kurios jai atrodė 
tinkamos užsibrėžtam tikslui pasiekti. Vieną dieną panelė Osborn Ra- 
selo aikštėje (Amelija dešimt metų nebuvo rašiusi tos pavardės nei 
tų namų numerio ir rašydama adresą prisiminė jaunystę, ankstyvuo- 
Ssius savo išgyvenimus) — vieną dieną panelė Osborn gavo iš Amelijos 
laišką, kurį pamačiusi smarkiai išraudo ir pažvelgė į tėvą, niūriai kiū- 
tantį savo vietoje kitame stalo gale. 

Paprastais žodžiais Amelija išdėstė priežastis, privertusias ją pa- 

keisti savo nusistatymą, ką daryti su berniuku. Jos tėvą ištikusios nau- 
jos bėdos, kurios jį visiškai sužlugdžiusios. Jos pačios ištekliai esą tokie 
maži, kad jų vos pakaksią tėvams išlaikyti, o Džordžo ji negalinti tin- 
kamai auklėti. Kad ir kaip skausminga jai būsią skirtis su sūnumi, bet, 
Dievui padedant, ji viską ištversianti berniuko labui. Ji žinanti, kad 
tie, pas kuriuos jis nuvyks, padarys viską, ką tik galės, kad jis būtų 
laimingas. Ji aprašė berniuko charakterį, kaip jis jai atrodė: gyvas, 
nekantrus, neapkenčiąs šiurkštaus ir valdingo elgesio, bet lengvai pa- 
veikiamas meile bei švelnumu. Prieraše ji reikalavo pasižadėjimo 
raštu, kad jai bus leidžiama pamatyti vaiką taip dažnai, kaip ji pano- 
rės — jokiomis kitomis sąlygomis ji su juo nepersiskirsianti. 

— Ką? Ponia Išdidėlė pagaliau atėjo į protą? — pasakė senasis 
Osbornas, kai panelė Osborn virpančiu iš susijaudinimo balsu per- 
skaitė jam laišką.— Badas prispyrė, ką? Cha cha! Aš žinojau, kad 
taip bus. 

Jis pabandė išlikti orus ir kaip visuomet skaityti savo laikraštį, bet 
nieko neišėjo. Prisidengęs laikraščiu kikeno ir pusbalsiu keiksnojo. 

Pagaliau senis bloškė laikraštį ir, niūriai pažvelgęs į dukrą, kaip 
buvo pratęs, išėjo iš kambario į gretimą kabinetą ir bematant grįžo su 
raktu. Jis sviedė jį panelei Osborn. 

— Paruoškite kambarį virš mano miegamojo... buvusį jo kam- 
barį,— tarė jis. 

— Gerai, pone! — drebėdama atsakė dukra. 

Tai buvo Džordžo kambarys. Jis nebuvo atidarytas daugiau kaip 
dešimt metų. Jame iki šiol dar buvo išlikę kai kurie jo drabužiai, po- 
pieriai, nosinės, rimbai, kepurės, meškerės ir sporto reikmenys. 1814 
metų karininkų sąrašas su Džordžo pavarde viršelyje, žodynėlis, ku- 
riuo jis naudodavosi rašydamas, ir Biblija, motinos jam dovanota, gu- 
lėjo ant židinio kartu su pentinais ir išdžiūvusia rašaline, kurią dengė 
dešimties metų dulkių sluoksnis. Ak, kiek dienų ir žmonių pasitrau- 
kė amžinybėn nuo to laiko, kai tas rašalas išdžiūvo! Ant stalo tebegu- 
linčio biuvaro sugeriamajame popieriuje dar liko jo ranka rašytų ei- 
lučių pėdsakai. 

Panelė Osborn labai susijaudino, kai, lydima tarnaičių, pirmą kartą 
Įėjo į tą kambarį. Labai išblyškusi, ji susmuko ant siauros lovos. 

— Puikios naujienos, panele, iš tiesų, — pasakė ekonomė.— Vėl 
grįžta geri seni laikai. Mielas berniukas, žinoma, panele! Koks jis bus 
laimingas! Bet kai kas Meifere, panele, pavydės jam! 

Ir, atšovusi langinės kaištį, ji įleido į kambarį gaivaus oro. 

— Jums reikėtų nusiųsti tai moteriai pinigų,— prieš išeidamas 
tarė ponas Osbornas.— Jai neturi nieko trūkti. Nusiųskite jai šimtą 
svarų. 

— Ar aš galiu ją rytoj aplankyti? — paklausė panelė Osborn. 

— Kaip sau nori. Tik žiūrėk, kad ji čia nesirodytų! Nieku gyvu! 
Už jokius Londono pinigus! Bet ji dabar neturi skursti. Tad žiūrėk, 
kad viskas būtų kaip reikiant. 

Pasakęs šią trumpą kalbą, ponas Osbornas atsisveikino su dukra ir 
patraukė įprastiniu keliu į Sitį. 

— Štai, tėveli, truputis pinigų, — tarė Amelija tą vakarą, bučiuo- 
dama senąjį tėvą ir brukdama jam į ranką šimto svarų banknotą.— 
Ir... ir, mamyte, nebūkite griežta Džordžiui. Jis... jis neilgai bebus su 
mumis. 

Daugiau ji nebegalėjo nieko pasakyti ir tylėdama nuėjo į savo kam- 
barį. Uždarykime jai iš paskos duris ir palikime ją melstis ir liūdėti. 
Manau, kad mums geriausia kuo mažiau kalbėti apie tokią didelę meilę 
ir tokį sielvartą. 

Panelė Osborn atvažiavo aplankyti Amelijos rytojaus dieną, kaip 
ir buvo žadėjusi raštelyje. Susitiko jiedvi draugiškai. Pažiūrėjusi į pa- 
moteries nereikia baimintis, kad užimtų pirmą vietą jos sūnaus širdyje. 
Ji buvo šalta, nors nekvaila ir nepikta. Motinai gal būtų buvę kiek 
nesmagiau, jeigu jos varžovė būtų gražesnė, jaunesnė, švelnesnė, šir- 
dingesnė. Antra vertus, panelė Osborn prisiminė senus laikus ir nega- 
lėjo nesusijaudinti, matydama apgailėtiną vargšės motinos gyvenimą. 
Ji buvo nugalėta ir, padėjusi ginklus, nuolankiai pasidavė. Tą dieną 
jos aptarė preliminarines kapituliacijos sąlygas. 

Kitą dieną Džordžo neleido į mokyklą, ir jis susitiko su teta. Amelija 
paliko juodu vienus, o pati nuėjo į savo kambarį. Ji norėjo išvandyti, 
kaip atrodys persiskyrus: taip toji vargšė švelnioji ledi Džeinė Grei““ 
čiupinėjo ašmenis kirvio, kuris turėjo nutraukti jos trapų gyvenimą. 
Vykstant deryboms, vizitams, pasiruošimams, praslinko kelios dienos. 
Našlė labai atsargiai papasakojo viską Džordžiui; ji manė, kad toji 
naujiena labai prislėgs berniuką. Bet jis veikiau nudžiugo, negu nu- 
liūdo, ir vargšė moteris nusiminusi pasitraukė nuo jo. Tą pat dieną 
berniukas pasigyrė draugams mokykloje; jis pasakė gyvensiąs su savo 
seneliu, jo tėvo tėvu, o ne tuo, kuris kai kada ateina į mokyklą, kad js 
būsiąs labai turtingas, turėsiąs savo karietą ir ponį ir eisiąs į daug ge- 
resnę mokyklą; o kai praturtėsiąs, nusipirksiąs pas Liderį penalą ir 

grąžinsiąs skolą pyragaičių pardavėjai. Berniukas — tikras tėvas, 
galvojo mylinti motina. 

Iš tikro pagalvojęs apie mūsų vargšę Ameliją, nedrįstu pasakoti apie 
paskutines Džordžo dienas namuose. 

Pagaliau atėjo lemtingoji diena: atvažiavo karieta, kuklūs ryšulė- 
liai su meilę įrodančiais daikteliais, sudėtais atminimui, jau seniai bu- 
vo sukrauti ir išnešti į priebutį; Džordžas vilkėjo nauju kostiumėliu, 
kurį prieš kelias dienas pamatavo siuvėjas. Berniukas pašoko iš lovos 
vos saulei patekėjus ir apsirengė naujaisiais drabužėliais. Motina, gu- 
lėjusi gretimame kambaryje ir negalėjusi užmigti nebylaus sielvarto 
kamuojama, girdėjo, kaip jis kuičiasi. Jau daug dienų ji ruošėsi pa- 
baigai: pripirko berniukui visokių visokiausių daiktelių, užrašė knygų, 
paženklino baltinius, kalbėjosi su juo ir ruošė gyvenimo permainai, 
meiliai įsivaizduodama, kad jį būtinai reikia paruošti. 

O jis visai nesirūpino, kad bus permaina. Jis troško jos. Tūkstantį 
kartų ugningai paaiškinęs, ką veiks, kai gyvens su seneliu, berniukas 
parodė vargšei našlei, kaip mažai jį slegia mintis apie persiskyrimą. 
Jis dažnai atjosiąs savo poniu mamytės aplankyti, sakydavo Džordžis. 
Atvažiuosiąs ir paimsiąs ją į karietą, juodu važinėsią po Parką, ir ji 
turėsianti viską, ko tik panorėsianti. Vargšė motina pasitenkino šito- 
kiais egoistiškais prieraišumo įrodymais ir mėgino įtikinti save, kad 
sūnus labai nuoširdžiai ją myli. Aišku, jis ją myli. Visi vaikai šitokie: 
juos truputį traukia naujovė... ne, jis ne egoistas, tik jis daug nori. Jos 
vaikas turi turėti savo džiaugsmų ir savo siekių. Ji pati, savimeilės ir 
neprotingos meilės sūnui stumiama, iki šiol neleido Džordžiui pasi- 
naudoti jam priklausančiomis teisėmis ir malonumais. 

Maža ką težinau graudesnio, kaip baikštus moters nusižeminimas. 
Kaip ji tvirtina, kad tai ji kalta, o ne vyras! Kaip prisiima visą kaltę! 
Kaip siekia bausmės už nusikaltimus, kurių nėra padariusi, ir kaip 
atkakliai dangsto tikrąjį kaltininką! Moterys būna švelniausios tiems, 
kurie jas skriaudžia, — jos apsigimusios bailės ir tironės, kankinančios 
tuos, kurie joms būna nuolankiausi. 

Taigi ir vargšė Amelija, paslėpusi širdyje sielvartą, tvarkėsi prieš 
sūnaus kelionę ir praleido daug daug ilgų vienišų valandų, ruošda- 
masi pabaigai. Džordžas stovėjo šalia motinos ir nė kiek nesirūpinda- 
mas stebėjo jos pasiruošimus. Ašaros lašėjo į jo dėžes; pieštuku buvo 
pabrauktos įdomiausios jo knygų vietos; seni žaislai, relikvijos, bran- 
genybės buvo atidedama į šalį ir nepaprastai dailiai bei rūpestingai 
supakuojama, o berniukas į visus tuos dalykus nekreipė dėmesio. Vai- 

kas palieka motiną šypsodamasis, o motinos širdis plyšta iš skausmo. 
Dievaži, gaila žiūrėti, kokia bergždžia motinų meilė vaikams Tuštybės 
mugėje! 

Praslinko kelios dienos, ir praėjo lemiamas įvykis Amelijos gyve- 
nime. Joks angelas neįsikišo. Vaikas paaukotas ir atiduotas likimo 
valiai. Našlė liko visiškai viena. 

Žinoma, berniukas dažnai atvyksta jos aplankyti. Jis jodinėja po- 
niu, arklininkui sekant iš paskos, ir džiugina senelį Sedlį, kuris išdi- 
džiai žingsniuoja gatve šalia jo. Amelija susitinka su juo, bet jis jau 
nebe jos vaikas. Juk jis atjoja pasimatyti ir su berniukais mokykloje, 
kurioje anksčiau mokėsi, pasigirti jiems savo turtingumu ir didybe. 
Per dvi dienas jis truputį išmoko išdidaus tono ir globėjiškų manierų. 
Motina mano, kad jis gimęs įsakinėti, kaip kitados jo tėvas. 

Prasidėjo gražūs orai. Vakarais, tomis dienomis, kai berniukas ne- 
atvyksta Amelijos aplankyti, ji eina toli pasivaikščioti po Londoną — 
taip, net pasiekia Raselo aikštę ir sėdasi ant akmens prie sodo grotelių 
priešais pono Osborno namus. Taip malonu ir vėsu! Ji gali pažvelgti 
aukštyn ir pamatyti apšviestus svetainės langus, o apie devintą va- 
landą — kambarį viršutiniame aukšte, kur miega Džordžis. Ji žino, 
jis pasakojo. Ji ten meldžiasi, kai lange užgęsta šviesa, meldžiasi nu- 
žeminta širdimi ir eina namo susigūžusi ir tyli. Būna labai nuvargusi, 
kai pareina namo. Gal geriau miegos po tokio ilgo, varginančio pasi- 
vaikščiojimo ir gal sapnuos Džordžį. 

Vieną sekmadienį, kai visose bažnyčiose skambėjo varpai, o Amelija 
vaikščiojo Raselo aikšte kiek atokiau nuo pono Osborno namų (tačiau 
taip, kad galėtų juos matyti), Džordžas su savo teta išėjo iš namų ir 
pasuko į bažnyčią. Kažkoks mažytis elgeta paprašė išmaldos, ir lio- 
kajus, nešąs maldaknyges, pabandė jį nuvyti. Bet Džordžis sustojo ir 
padavė jam pinigų. Tegu Dievas laimina berniuką! Emi apibėgo aikštę 
ir, priėjusi prie elgetos, taip pat davė jam išmaldos. Visi sekmadienio 
varpai skambėjo, o Amelija sekė paskui tuodu iki Našlaičių bažny- 
čios, į kurią ji ir įėjo. Čia atsisėdo tokioje vietoje, iš kur galėjo matyti 
berniuko galvą prie tėvo paminklinės lentos. Šimtai tyrų vaikiškų 
balsų skardėjo ir giedojo giesmes Mielaširdingajam Tėvui, ir mažojo 
Džordžo siela džiugiai virpėjo, aidint didingoms psalmėms. Valandėlę 
motina neįstengė jo įžiūrėti pro rūką, kuris aptraukė jai akis. 

JAME VAIDINAMA ŠARADA, 
KURI GAL APSTULBINS SKAITYTOJĄ, 
O GAL IR NE 


Po to kai Beki pasirodė intymiuose ir rinktiniuose milordo Stino 
priėmimuose, tos gerbtinos moters teisės aukštuomenėje įsitvirtino, 
ir netrukus jai atsidarė kai kurios didžiausios ir didingiausios sostinės 
durys — tokios plačios ir aukštos durys, kad mielajam skaitytojui ir 
šios knygos autoriui bergždžia būtų tikėtis kada nors pro jas įžengti. 
Brangūs broliai, virpėdami sustokime prie tų didingų vartų! Aš įsi- 
vaizduoju, kaip juos saugo liokajai su liepsnojančiu sidabriniu trišakiu, 
kuriuo perveria visus, kas tik neturi teisės entrėe*. Sakoma, kad doras 
vyrukas, atsiųstas iš laikraščio pasėdėti vestibiulyje ir surašyti visų į 
tas puotas patenkančių didžiūnų pavardžių, netrukus miršta. Jis ne- 
gali ilgai ištverti akis veriančio diduomenės spindesio, lygiai kaip, pa- 
mačiusi iškilmingai apsirengusį Jupiterį, pelenais pavirto vargšė ne- 
protinga Semelė““, toji lengvabūdė naktinė peteliškė, kuri žuvo, išdrį- 
susi pakeisti jai skirtą aplinką. Taiberno, Belgreivijos“* gyventojams 
reikėtų gerai pagalvoti apie jos mitą, gal ir apie Beki istoriją. 
Ak mielosios damos! Paklauskite reverendą poną Teriferį, ar Belgrei- 
vija nėra gaudžiantis varis, o Taibernas — skambantys cimbolai. Visa 
tai tuštybė. Ir tatai praeis. Ateis diena (bet, ačiu Dievui, mes jos nesu- 
lauksime), kai Haid Parko gėlynai bus taip pat mažai žinomi, kaip ir 
garsieji sodais apaugę Babilono priemiesčiai, ir Belgreivijos aikštė bus 
tokia pat negyvenama, kaip Beikerio gatvė ar Tedmoras““ tyruose. 

Mielosios damos, ar jūs žinote, kad Beikerio aikštėje gyveno didysis 
Pitas? Ko nebūtų atidavusios mūsų senelės už kvietimą į ledi Esteros““ 
vakarą tuose apleistuose rūmuose! Aš pats ten pietavau,— moi gui vous 
parle**. Apgyvendinau kambarį mirusiųjų galiūnų šmėklomis. 
Mirusiųjų vėlės atėjo ir susėdo prie niūraus stalo, kur sėdėjome 
mes, šių dienų žmonės, ir kukliai gurkšnojome klaretą. Vairinin- 
kas, pergyvenęs daug audrų, vienu mauku tuštino dideles nema- 
tomo portveino taures; Dandaso šmėklą nukrėsdavo šiurpas nuo 
neišgertos taurės šešėlio. Edingtonas linkčiojo ir vaiduokliškai išsišie- 


* Įėjimo (pranc.). 
** Aš, kuris su jumis kalbu (pranc.). 

pęs neatsilikdavo nuo kitų, kai butelys be garso ėjo ratu; Skotas“" 
iš po tankių antakių mirkčiojo į seno vyno fikciją. Vilberforsas““ sė- 
dėjo įbedęs akis į lubas ir, rodos, nė pats nejuto, kaip pilna jo taurė 
pakyla prie burnos ir nusileidžia tuščia, — sėdėjo žiūrėdamas į tas 
pačias lubas, kurios buvo virš mūsų tik vakar ir į kurias žiūrėjo visi 
praėjusių dienų didžiūnai. Dabar tuose namuose išnuomojami kam- 
bariai. Taip, ledi Estera kadaise gyveno Beikerio aikštėje, o dabar 
ilsisi amžinu miegu tyrlaukiuose. Eotenas““ ją ten matė — ne Bei- 
kerio gatvėje, bet kitame vienišame prieglobstyje. 

Visa tai, žinoma, tuštybė. Bet kas prisipažins, kad mažomis dozėmis 
ji nėra maloni? Norėčiau žinoti, kuriam protingam žmogui nepatinka 
rostbifas vien todėl, kad jis nėra amžinas? Tai irgi tuštybė, bet prašy- 
čiau, kad kiekvienas šios istorijos skaitytojas, nors jų būtų penki šimtai 
tūkstančių, gautų kasdien po gerą porciją rostbifo. Sėskitės, džentel- 
menai, ir valgykite, linkiu gero apetito; štai su riebaliukais, o čia lieses- 
nis, čia padažas, o gal norite krienų — nesivaržykite. Dar taurę vyno, 
mielas Džonsai, dar vieną minkštesnį kąsnelį! Valgykime kiek lenda 
tuščių dalykų ir būkime už juos dėkingi! Ir nesmerkime aristokratiškų 
Beki malonumų, nes jie, kaip ir visi mirtingųjų džiaugsmai, irgi lai- 
kini. 


Rebekos vizito pas lordą Stiną išdava buvo tokia, kad jo šviesybė 
Petervaradino kunigaikštis, pasinaudojęs šia proga, atnaujino pažintį 
su pulkininku Kroliu, kai juodu susitiko kitą dieną klube, ir, žemai 
nukeldamas skrybėlę, pasveikino ponią Kroli Haid Parke. Beki ir jos 
vyras tučtuojau buvo pakviesti į vieną iš uždarų princo pobūvių Levant 
Hauze, kur tada gyveno jo didenybė, nes kilmingasis tų rūmų savinin- 
kas laikinai buvo išvykęs iš Anglijos. Po pietų Beki dainavo labai ma- 
žam comitė*. Dalyvavo ir markizas Stinas, tėviškai stebėjo, kaip seka- 
si jo auklėtinei. 

Levant Hauze Beki sutiko vieną iš šauniausių džentelmenų ir įžy- 
miausių ministrų, kokius tik kada nors buvo pagimdžiusi Europa, — 
hercogą de la Žabotjerą, tuo metu krikščioniškiausio'? karaliaus 
ambasadorių, o vėliau to paties monarcho ministrą. Garbės žodis, aš 
tiesiog plyštu iš pasididžiavimo, kai mano plunksna rašo tų didžiūnų 
pavardes. Tik pagalvokite, kokioje puikioje draugijoje sukiojasi mano 
mieloji Beki! Ji tapo nuolatine viešnia Prancūzijos pasiuntinybėje, kur 


* Rinktinių svečių būreliui (pranc.). 

nė vienas vakaras nebuvo laikomas nusisekusiu, jeigu jame nedaly- 
vaudavo žavingoji ponia Rodon Kroli. 

Abudu pasiuntinybės atašė, ponus de Triufinji (kilusį iš Perigoro 
šeimos) ir Šampinjaką tiesiog pakerėjo dailioji pulkininko žmona ir 
abu, savo tautiečių įpratimu, pareiškė (nes kas gi matė prancūzą, su- 
grįžusį iš Anglijos, kuris nebūtų palikęs ten pustuzinio nelaimingų šei- 
mų ir savo piniginėje nebūtų išsivežęs tiek pat širdžių?) — abu, sa- 
kau, pareiškė, kad juodu yra au mieux* su žaviąja ponia Rodon. 

Bet aš abejoju, ar teisingas šis tvirtinimas. Šampinjakas labai 
mėgdavo ekartė ir ištisus vakarus lošdavo su pulkininku, o Beki dai- 
nuodavo lordui Stinui kitame kambaryje. O apie Triufinji labai ge- 
rai žinoma, kad jis nedrįsdavo pasirodyti „Keliautojų klube“, kur 
buvo prasiskolinęs padavėjams, ir jeigu nebūtų galėjęs už dyka pie- 
tauti pasiuntinybėje, tam garbingam džentelmenui būtų tekę mir- 
ti iš bado. Abejoju, žinote, ar Beki būtų pasirinkusi bet katrą iš tų 
jaunuolių ir parodžiusi jam ypatingą dėmesį. Juodu bėgiojo, vyk- 
dydami jos pavedimus, pirko jai pirštinaites ir gėles, lindo į skolas, 
mokėdami už jos ložes operoje, ir tūkstančiais įvairiausių būdų sten- 
labai patenkinta pralinksmindavo lordą Stiną, mėgdžiodama vieną 
ar kitą tiesiog jų akyse, ir kartu kuo rimčiausiai sakydavo kompli- 
mentus, kad jiems labai sekasi mokytis anglų kalbos. Tatai visuo- 
met prajuokindavo markizą, jos sarkastiškąjį globėją. Triufinji pa- 
dovanojo panelei Brigs skarą, norėdamas laimėti patikėtinės prie- 
lankumą, o paskui paprašė perduoti laišką, kurį naivioji senmergė 
visų akivaizdoje įteikė adresatui. Šis kūrinys labai pralinksmino vi- 
sus, kas tik jį skaitė. Skaitė lordas Stinas, skaitė visi, išskyrus dorąjį 
Rodoną, kuriam nebuvo reikalo pasakoti visko, kas vyko namuke 
Meifere. 

Čia Beki netrukus pradėjo priiminėti ne tik „geriausius“ užsie- 
niečius (kaip sakoma mūsų kilniuoju aukštuomenės žargonu), bet 
ir kai kuriuos geriausius anglų visuomenės atstovus. Aš čia nekalbu 
apie dorybinguosius ar net mažiausiai dorybingus, apie protingiau- 
sius ar kvailiausius, arba turtingiausius, arba kilmingiausius, bet 
apie „geriausius“ — žodžiu, apie žmones, dėl kurių nekyla jokio 
klausimo; tokius kaip įžymioji ledi Fic-Vilis, šventoji Olmeko'! glo- 
bėja, įžymioji ledi Grizelė Makbet (pagal tėvus G. Glauri, lordo 


* Geriausiuose santykiuose (pranc.). 

Grėjaus Glaurio duktė) ir panašius. Kai grafienė Fic-Vilis (miledi 
buvo kilusi iš Karaliaus gatvės šeimos, — žiūrėk Debreto ir Berko 
žinyną'“) imasi ką nors globoti, tai jis arba ji gali būti saugūs. Apie 
juos nebegali būti jokių kalbų. Negalima sakyti, kad ledi Fic-Vilis 
yra geresnė už kurią nors kitą moterį — priešingai: tai suvytusi pen- 
kiasdešimt septynerių metų Žžmogysta, nei graži, nei turtinga, nei 
įdomi, bet visi sutinka, kad ji priskirtina „geriausiems žmonėms“. 
Tad ir tie, kurie pas ją lankosi, yra iš geriausių. Ir turbūt dėl senos 
nesantaikos su ledi Stin (nes kadaise miledi, tada jaunutė Džordžina 
Frederika, Velso princo favorito Portenšerio grafo duktė, pati sva- 
jojo tapti ledi Stin) šita didi ir įžymi aukštuomenės vadė teikėsi pri- 
pažinti ponią Rodon Kroli: ji labai mandagiai nusilenkė susirinki- 
me, kuriam pati pirmininkavo, ir ne tik skatino savo sūnų serą Kit- 
są (jo malonybė gavo tarnybą lordui Stinui tarpininkaujant) lankytis 
ponios Kroli namuose, bet pakvietė ją į savo rūmus ir per pietus visų 
akivaizdoje du kartus labai maloniai su ja pasikalbėjo. Šį reikšmin- 
gą faktą jau tą patį vakarą žinojo visas Londonas. Žmonės, su pa- 
nieka atsiliepiantieji apie ponią Kroli, nutilo. Sąmojingasis Venemas, 
teisininkas, lordo Stino dešinioji ranka, visur sukiojosi gindamas 
Beki. Kai kurie, anksčiau svyravę, dabar nesislėpdami draugiškai 
elgėsi su ja: štai Tomas Pataikūnas, anksčiau pataręs Sautdaunui 
nesilankyti pas tokią nedorą moterį, dabar maldavo būti su ja supa- 
žindintas. Žodžiu, Beki buvo priimta į „geriausiųjų žmonių“ tarpą. 
Ak mano mieli skaitytojai ir broliai, nepavydėkite per anksti vargšei 
Beki — sakoma, kad tokios rūšies garbė nepastovi. Atkakliai sklinda 
gandai, kad net išrinktųjų sluoksniuose žmonės nė kiek ne laiminges- 
ni už vargšus klajūnus, kurie į juos nepatenka. Ir Beki, atsidūrusi 
pačiame aukštuomenės centre ir pasimačiusi su didžiuoju Jurgiu IV, 
vėliau pripažindavo, kad ir ten esama Tuštybės. 

Mes turime papasakoti apie šią jos karjeros dalį trumpai. Lygiai 
kaip aš negaliu aprašyti masonų paslapčių, — nors esu tvirtai įsiti- 
kinęs, kad tai kvailystė,— taip ir paprastas mirtingasis negali pa- 
vaizduoti aukštosios visuomenės, ir geriausia niekam nereikšti savo 
nuomonės, kad ir kokia ji būtų. 

Beki vėlesniais metais dažnai kalbėdavo apie šį savo gyvenimo 
laikotarpį, kada ji lankydavosi aukščiausiuose Londono diduome- 
nės sluoksniuose. Jos pasisekimas jaudino, džiugino ją, o paskui 
pradėjo įkyrėti. Iš pradžių jai nebuvo nieko malonesnio, kaip su- 
manyti ir įsigyti (tarp kitko, pastebėsiu, kad šis darbas, turint to- 

kius menkus išteklius, kokius turėjo ponia Rodon Kroli, buvo ne- 
lengvas ir reikalavo didelio išradingumo) — įsigyti, sakykim, gra- 
žiausių naujų apdarų ir papuošalų, važinėti puikių pietų, kur ją 
svetingai pasitikdavo žymiausi žmonės, o iš puikių pietų skubėti į 
puikius vakarus, kur susirinkdavo tie patys žmonės, su kuriais ji 
pietaudavo, kuriuos būdavo susitikusi praėjusį vakarą ir vėl matys 
rytoj; be priekaišto apsirengę jauni vyrai, gražiai pasirišę kaklaryšius, 
dailiausiai nublizgintais batais ir baltomis pirštinėmis; pagyvenę 
solidūs dručkiai su varinėmis sagomis, orios išvaizdos, mandagūs 
ir proziški, šviesiaplaukės jaunos damos, baikščios, rausvomis suk- 
nelėmis; jų mamytės — didingos, išsipusčiusios, iškilmingos, visos 
apsikarsčiusios briliantais. Jie kalbėdavosi angliškai, 0 ne prasta 
prancūzų kalba, kaip kalbasi romanuose. Šnekėdavosi apie savo 
namus, apie artimųjų elgesį ir šeimas: visai taip, kaip Džonsai kad 
šneka apie Smitus. Buvusieji Beki pažįstami neapkentė jos ir pavy- 
dėjo jai, o vargšė moteris širdyje Žiovavo iš nuobodulio. „Norėčiau 
baigti su visu tuo, — sakydavo ji pati sau.— Verčiau būti pastoriaus 
žmona ir mokyti vaikus sekmadienio mokykloje negu šitaip gyventi; 
arba būti kokio nors seržanto žmona ir važinėti pulko vežimu; arba... 
visų linksmiausia būtų užsivilkti blizgučiais išsiuvinėtą apdarą su 
kelnėmis ir šokti mugėje priešais balaganą!“ 

— Jūs puikiai pašoktumėt,— juokdamasis pasakė lordas Stinas. 

Beki be gudravimų pasipasakodavo didžiajam žmogui savo ennuis* 
ir rūpesčius, tatai linksmindavo jį. 

— Iš Rodono būtų labai geras štalmeisteris... ceremonimeistras... 
kaip jis vadinamas... toks žmogus su ilgais batais ir uniforma, kuris 
vaikšto po areną ir pliauškina botagu. Jis aukštas, stambus, kariškos 
išvaizdos. Prisimenu, — kalbėjo susimąsčiusi Beki,— kai dar buvau 
mergytė, tėvas nusivežė mane į Brukgrino mugę. Parvažiavusi namo, 
pasidariau kojokus ir šokdavau tėvo dailininko dirbtuvėje, stebinda- 
ma visus mokinius. 

— Būčiau norėjęs pamatyti! — tarė lordas Stinas. 

— Norėčiau dabar taip pašokti, — kalbėjo Beki.— Tai išpūstų akis 
ledi Binki ir išsižiotų ledi Grizelė Makbet! Cit! Tylos! Tuojau dainuos 
Pasta. 

Beki buvo nusistačiusi visada ypač mandagiai elgtis su profesiona- 
liais artistais ir artistėmis, kurie pasirodydavo per tuos aristokratų 

vakarus; ji suieškodavo juos kertelėse, kur jie tylėdami sėdėdavo, ir 
šypsodamasi visų akivaizdoje spausdavo jiems rankas. Juk pati buvo 
artistė, kaip ji labai teisingai pastebėdavo; ji visuomet atvirai ir nuo- 
lankiai pasisakydavo savo kilmę, papiktindama, nuginkluodama arba 
pralinksmindama žiūrovus, nelygu aplinkybės. ,,„Kokia įžūli toji mo- 
teris, — sakydavo vieni,— ir kokia ji dedasi nepriklausoma ten, kur 
turėtų tyliai sėdėti ir dėkoti, kad ją kas prakalbina!“ —,,„Kokia gera 
ir nuoširdi būtybė!“ — sakydavo kiti.— „Kokia gudri pamaiva!“ — su- 
šukdavo treti. Jie visi turbūt buvo teisūs, tačiau Beki elgėsi savaip ir 
taip sužavėdavo artistus, kad tie, pamiršę savo skaudančias gerkles, 
dainuodavo jos priėmimuose ir dykai mokydavo ją. 

Taip, Rebeka rengdavo priėmimus namuke Kerzono gatvėje. Be- 
galės karietų spindinčiais žibintais užkimšdavo gatvę, piktindamos 
namą Nr. 100, kuris neturėdavo ramybės nuo trenksmingo beldimosi, 
ir namą 102, kuris negalėdavo užmigti iš pavydo. Dičkiai liokajai, 
lydintys ekipažus, buvo per daug stambūs, kad sutilptų mažame Beki 
prieškambaryje, todėl juos ji siųsdavo į gretimas smukles, iš kur pri- 
reikus juos pašaukdavo berniukai pasiuntiniai, atitraukdavo nuo alaus. 
Dešimtys žymių Londono dabitų grūsdavosi, mindžiodami kits kitam 
kojas siauruose laiptuose ir juokdamiesi klausinėdavo kits kitą, kaip čia 
atsidūrę; o daugelis tyrų ir rūsčių gero tono damų sėdėdavo mažojoje 
svetainėje ir klausydavosi profesionalių dainininkų, kurie dainuo- 
davo, kaip buvo pratę, tarsi norėdami, kad langai išbyrėtų. O kitą die- 
ną Morning Post laikraštyje tarp aukštosios visuomenės rėunions* 
aprašymų pasirodydavo tokia skiltis: 


„Vakar pulkininkas ir ponia Kroli iškėlė savo namuose pietus rink- 
tinei draugijai. Dalyvavo jų ekscelencijos Petervaradino kunigaikštis 
ir kunigaikštienė, jo ekscelencija Turkijos ambasadorius Papušas- 
paša (jį lydėjo pasiuntinybės vertėjas Kibobas-bėjus), markizas Sti- 
nas, grafas Sautdaunas, seras Pitas ir ledi Džeinė Kroliai, ponas Ve- 
gas ir t. t. Po pietų pas ponią Kroli susibūrė hercogienė (našlė) Stilton, 
hercogas de la Griuveras, Češyro markizė, markizas Alesandras Stra- 
kinas, grafas de Bri, baronas Šapcugeris, riteris Tostis, grafienė Slings- 
toun ir ledi F. Mekedem, generolas-majoras ir ledi G. Makbet ir (dvi) 
panelės Makbet, vikontas Pedingtonas, seras Horacijus Fogis, gar- 
bingasis Sendsas Bedvinas, Bobačis Behoderis ir t. t.“ Skaitytojas 

gali tęsti šį sąrašą savo nuožiūra, prirašydamas petitu dar bent tuziną 
eilučių. 

Bendraudama su didžiaisiais žmonėmis, mūsų brangi draugė būdavo 
tokia pat atvira, kaip ir tardamasi su žemesniųjų luomų atstovais. Kar- 
tą, viešėdama labai aristokratiškuose namuose, Rebeka (gal norėda- 
ma pasipuikuoti) kalbėjo prancūziškai su įžymiu tenoru prancūzu, 
o Grizelė Makbet paniūromis žiūrėjo per petį į tą porelę. 

— Kaip puikiai jūs kalbate prancūziškai, — tarė, pati kalbanti ta 
kalba labai ausį rėžiančiu Edinburgo akcentu. 

— Nenuostabu,— kukliai atsakė Beki nuleisdama akis.— Aš dės- 
čiau prancūzų kalbą mokykloje, ir mano motina buvo prancūzė. 

Ledi Grizelę pavergė Beki nuolankumas, ir jos jausmai šiai mote- 
rėlei sušvelnėjo. Ji piktindavosi pragaištingomis dabartinio amžiaus 
lygybės tendencijomis, kai įvairių klasių žmonės gali prasiskverbti 
į aukštąją visuomenę; bet jos malonybė turėjo pripažinti, kad bent jau 
ši būtybė yra gerai išauklėta ir niekada neužmiršta savo vietos gyve- 
nime. Ledi Grizelė buvo labai gera moteris: gera pavargėliams, kvai- 
la, be mažiausios dėmelės, neįtari. Tai ne jos malonybės kaltė, kad ji 
įsivaizduoja esanti geresnė už jus ir mane. Šimtmečiais žmonės bu- 
čiavo jos protėvių rūbų kraštą; sakoma, kad dar prieš tūkstantį metų 
velionio Dunkano lordai ir patarėjai bučiavo languotą jų šeimos gal- 
vos sijoną, kai tasai žymusis protėvis tapo Škotijos karalium. 

Po scenos prie pianino ledi Stin nusileido Rebekai ir gal net pajuto 
Jai šiokią tokią simpatiją. Jaunesniosios Gontų šeimos damos taip pat 
buvo priverstos pasiduoti. Kartą ar du jos buvo užsiundžiusios žmones 
ant Beki, bet nieko iš to neišėjo. Šaunioji ledi Stanington pamėgino 
sukryžiuoti su ja špagas, tačiau bebaimė mažoji Beki visiškai ją sutriuš- 
kino. Kai ją kas puldavo, Beki mitriai apsimesdavo kuklia ingėnue*, 
o šitokia ji būdavo pavojingiausia. Kukliai, natūraliu balsu darydavo 
kandžiausias pastabas, o paskui imdavo naiviai atsiprašinėti už savo 
klaidas, apskelbdama jas visiems. 

Kartą, moterų sukurstytas, į kovą su Beki stojo ponas Pokštininkas, 
pagarsėjęs sąmoju veltėdis, lordo Stino palaižūnas. Paskersavęs į savo 
globėjas ir mirktelėjęs joms, tarsi sakydamas: „Na, tuoj prasidės sma- 
gūs dalykai“, — tasai garbingas vyras užpuolė Beki, kuri, nieko nejįtar- 
dama, ramiai pietavo. Netikėtai užklupta moterėlė, niekada nebūda- 

vusi be ginklo, tučtuojau priėmė iššūkį; atrėmė smūgį ir taip taikliai 

kirto atgal, kad poną Pokštininką net prakaitas išmušė iš gėdos. Po 
to ji, švelniai šypsodamasi, kuo ramiausiai toliau valgė sriubą. Didy- 
sis Pokštininko globėjas, kuris šerdavo jį ir kartkartėmis skolindavo 
truputį pinigų ir kurio reikalus Pokštininkas tvarkydavo per rinkimus 
laikraščiuose ir kai kur kitur, pažvelgė į nelaimingąjį vyruką taip įsiu- 
tęs, jog tasai vos nesusmuko po stalu ir neapsipylė ašaromis. Jis gai- 
liai žvalgėsi čia į milordą, kuris per visus pietus netarė jam nė žodžio, 
čia į damas, kurios jo išsižadėjo. Galiausiai pati Beki jo pasigailėjo ir 
pamėgino įtraukti į pašnekesį. Po to jo nekvietė pietų net šešias sa- 
vaites, ir Fičui, milordo patikėtiniui, kuriam Pokštininkas, aišku, labai 
pataikavo, buvo įsakyta jam pranešti, kad jeigu jis kada nors išdrįs vėl 
pasakyti kokį akiplėšišką žodį poniai Kroli arba pamėgins iš jos kvai- 
lai pasišaipyti, milordas perduosiąs savo įgaliotiniui visus jo vekselius, 
ir tada tegu jis nelaukia jokio pasigailėjimo. Pokštininkas apsiverkė 
ir ėmė maldauti brangųjį draugą Fičą, kad užtartų. Jis parašė ponios 
R. K. garbei poemą, kuri buvo išspausdinta jo paties redaguojamo 
„Vėjavaikių žurnalo“ artimiausiame numeryje. Susitikdamas su Re- 
beka įvairiuose pobūviuose, visaip jai meilindavosi, šunuodegiavo Ro- 
donui klube. Po kiek laiko jam vėl buvo leista pasirodyti Gont Hauze. 
Beki visuomet būdavo jam gera, visuomet linksma, niekuomet ne- 
pykdavo. 

Ponas Venemas, jo malonybės didysis viziris ir vyriausiasis pati- 
kėtinis (turįs vietą parlamente ir prie milordo pietų stalo) elgėsi ir 
galvojo daug protingiau negu ponas Pokštininkas. Kad ir kaip buvo 
linkęs neapkęsti visų parvenus* (pats ponas Venemas buvo tikras, 
uolus, nepalaužiamas toris, o jo tėvas — smulkus Šiaurės Anglijos 
anglių pardavėjas), markizo adjutantas niekuomet nerodydavo jokio 
nepalankumo naujajai favoritei, bet įkyrėdavo jai įteikliu meilumu, 
kuris Beki dažnai būdavo ne malonesnis negu kitų žmonių atvira 
neapykanta. 

Iš kur Kroliai gaudavo pinigų rengti priėmimams, kuriuose daly- 
vaudavo aukštosios visuomenės atstovai, buvo paslaptis, sukėlusi ne- 
maža kalbų ir gal net teikusi toms mažoms iškilmėms šiek tiek pikan- 
tiškumo. Kai kas tvirtino, kad seras Pitas Krolis gerokai šelpiąs bro- 
lį; jeigu tai tiesa, Beki valdžia baronetui turėjo būti itin didelė, o jo, 
gerokai pagyvenusio, būdas labai pasikeitęs. Kiti užsimindavo, jog 
Beki buvo pratusi imti kontribuciją iš visų savo vyro draugų: vienam ji 

su ašaromis pasakojusi, kad jų namuose aprašomas visas turtas, prieš 
kitą puolusi ant kelių, pareikšdama, jog visai šeimai tenka eiti į kalė- 
jimą arba nusižudyti, jeigu nebus apmokėtas toks ir toks vekselis. Bu- 
vo šnekų, kad lordas Sautdaunas, tokių gailių žodžių sugraudintas, 
davęs ne vieną šimtą svarų. Jaunasis Feltemas iš N dragūnų pulko 
(kepurininkų ir karinės aprangos gaminių firmos „Taileris ir Felte- 
mas“ savininko sūnus), kurį Kroliai įvedė į aukštuomenę, taip pat 
buvo minimas tarp Beki finansinių lengvatikių, žadėdavo jiems 
išrūpinti atsakingas valstybines tarnybas. Kas žino, kokių tik istorijų 
buvo pasakojama apie mūsų brangią ir nekaltą draugę? Tikra yra tik 
viena: jeigu Beki būtų turėjusi visus pinigus, kuriuos ji esą iškaulijusi, 
pasiskolinusi arba pavogusi, būtų galėjusi susidėti kapitalą ir dorai 
gyventi ligi grabo lentos, tačiau... neužbėkime įvykiams už akių. 
Tiesa ir tai, kad taupant ir mokant šeimininkauti, labai mažai teiš- 
leidžiant grynų pinigų ir beveik niekam nemokant, galima, nors ir 
trumpą laiką, plačiai pagyventi ir su labai nedaug lėšų. Ir mes mano- 
me, kad garsieji Beki priėmimai, kurie galų gale ne taip jau dažnai 
buvo keliami, tai damai kainuodavo ne ką daugiau negu vaškinės žva- 
kės, degančios jos kambariuose. Stilbrukas ir Karalienės Krolis pri- 
statydavo jai gausybę paukštienos ir vaisių. Jos paslaugoms būdavo 
lordo Stino rūsiai, įžymieji to didžiūno virėjai vadovaudavo jos vir- 
tuvėlei arba, milordo įsakymu, siųsdavo savo pačių pagamintų rečiau- 
sių skanėstų. Aš sakau jums, kad tikra gėda šmeižti kuklią būtybę, kaip 
šmeižė Beki jos amžininkai, ir įspėju publiką, kad ji netikėtų nė dešim- 
tąja dalimi viso to, kas buvo plepama apie ją. Jeigu mes sumanytume 
vyti iš visuomenės kiekvieną, kas prisidaro skolų ir negali jų sumokėti, 
jeigu imtume nagrinėti kiekvieno žmogaus asmeninį gyvenimą, skai- 
čiuoti jo pajamas ir nusigręžti nuo jo, kai tik mums nepatinka, kaip 
jis leidžia pinigus, — kokia niūri dykuma ir nepakenčiama vieta tada 
būtų Tuštybės mugė! Tokiu atveju kiekvienas būtų pasiruošęs pakelti 
ranką prieš savo artimą, brangus pone, ir ateitų galas visiems civiliza- 
cijos privalumams. Mes vaidytumėmės, koneveiktume vieni kitus, 
vengtume vieni kitų. Mūsų namai virstų urvais, ir mes vaikščiotume 
apsikarstę skudurais, nes nieko nepaisytume. Sumažėtų nuomos mo- 
kesčiai už namus. Nebebūtų daugiau kviestinių pobūvių. Subankru- 
tuotų visi miesto pirkliai. Vynas, vaškinės žvakės, skanėstai, veido da- 
žai, briliantai, perukai, Liudviko XIV stiliaus mažmožiai, senas por- 
celianas, nuomojamieji parko arkliai ir puikūs karietų ristūnai — visi 
gyvenimo džiaugsmai, sakau, nueitų po velnių, jei žmonės vadovau- 

tųsi vien savo kvailais principais ir vengtų visų, kurių jie nemėgsta ir 
kuriuos apkalba. O su trupučiu artimo meilės ir pakantumo visa 
vyksta gana maloniai: galime apkalbinėti, kiek tik mums patinka, ir 
vadinti didžiausiu niekšu, kurio laukia kartuvės — bet argi norime, 
kad jį iš tikrųjų pakartų? Ne. Susitikę spaudžiame jam ranką. Jeigu 
jo virėjas geras, atleidžiame jam ir einame pas jį pietauti, tikėdamiesi, 
kad ir jis su mumis taip pat pasielgs. Šitaip klesti prekyba, žengia į 
priekį civilizacija; visi gyvena taikiai, kas savaitę siūdinami nauji dra- 
bužiai naujiems pobūviams, ir praėjusių metų Lafito vynuogių der- 
lius duoda gražų pelną dorajam savininkui, subrandinusiam šį derlių. 

Nors tuo laikotarpiu, apie kurį rašome, viešpatavo didysis Jurgis 
ir damos vilkėjo plačias rankoves, o plaukuose nešiojo didžiules šu- 
kas, panašias į vėžlio kiauto semtuvėlį, vietoje paprastų rankovių ir 
dailių vainikėlių, dabar įėjusių į madą, tačiau rinktinės aukštuo- 
menės įpročiai, kiek žinau, iš esmės nesiskyrė nuo dabartinių, o jų 
pramogos irgi buvo maždaug tos pačios kaip ir dabar. Mums, pašali- 
niams žiūrovams, spoksantiems per policininkų pečius į žavingas gra- 
žuoles, vykstančias į karaliaus dvarą ar balių, jos atrodo lyg kažkokio 
nežemiško grožio būtybės, kurioms tenka ypatinga, mums nepasie- 
kiama laimė. Paguosti kai kuriems iš šių nepatenkintųjų mes ir pasa- 
kojame apie brangiosios Beki kovas ir laimėjimus, taip pat nusivyli- 
mus, kurių jai teko kaip ir kitiems nusipelniusiems asmenims. 

Tuo metu pas mus pradėjo plisti maloni pramoga — šaradų vaidi- 
nimas. Ši pramoga buvo gana madinga Anglijoje, nes ji leisdavo dau- 
geliui mūsų damų, pasižyminčių grožiu, atskleisti savo žavesį, o ne- 
daugeliui pasižyminčių protu parodyti savo sąmojį. Beki, turbūt ma- 
niusi, kad ji turi abi šias savybes, įkalbėjo lordą Stiną suruošti Gont 
Hauze vakarą, per kurį turėjo būti suvaidintos kelios tokios mažytės 
dramos. Skaitytojui leidus, įvesime jį į tą šaunų rėunion*, o kartu 
liūdnai pastebėsime, jog tai bus viena iš paskutinių aukštuomenės 
pramogų, kurią mums pavyks jam parodyti. 

Dalis didingos salės — Gont Hauzo paveikslų galerijos — buvo 
pritaikyta šarados teatrui. Čia buvo vaidinama dar Jurgio III karalia- 
vimo laikais, ir iki šių dienų yra išlikęs markizo Gonto portretas, ku- 
riame jis pavaizduotas pudruotais plaukais ir rausva juosta, sujuosta, 
kaip sakydavo, romėniškai, vaidinusio Katoną'* to pat pavadinimo 
Edisono tragedijoje, kuri buvo suvaidinta jų karališkosioms dideny- 

bėms Velso princui, Osnabriuko vyskupui ir princui Viljamui Henriui; 
jie anuo metu tebebuvo vaikai kaip ir pats aktorius. Šiokia tokia sena 
butaforija buvo ištraukta iš palėpės, kur ji mėtėsi dar nuo anų laikų, 
ir atnaujinta dabartinėms iškilmėms. 

Visų iškilmių tvarkytojas buvo jaunasis Bedvinas Sendsas, tada ele- 
gantiškas dendis ir keliautojas po Rytus. Tomis dienomis keliautojai 
po Rytus buvo labai gerbiami, ir drąsusis Bedvinas, išleidęs savo ke- 
lionės aprašymą ir keletą mėnesių išgyvenęs palapinėse dykumoje, 
buvo tikrai svarbus asmuo. Toje knygoje buvo keli rytietiškais rūbais 
apsirengusio Sendso portretai, jis keliaudavo su nepaprastai bjaurios 
išvaizdos juodaodžiu palydovu, visai kaip koks Brianas de Bua Žilbe- 
ras. Bedvinas, jo drabužiai ir juodaodis buvo džiaugsmingai sutikti 
Gont Hauze kaip labai vertingas laimikis. 

Bedvinas pradėjo pirmąją šaradą. Turkų karininkas su milžinišku 
plunksnų kuodu (manyta, kad janyčarų tebesama, todėl feska dar 
nebuvo pakeitusi senovinio ir didingo tikratikių galvos papuošalo) 
gulėjo ant sofos, dėdamasis, jog leid“ia dūmų kamuolius iš kaljano, 
bet dėl damų jam buvo leista surūkyti tik aromatingą pastilę. Turkų 
pareigūnas žiovauja: iš visko matyti, kad jis nuobodžiauja ir neturi ko 
veikti. Jis suploja delnais, ir pasirodo nubietis Mezruras, apsikarstęs 
apyrankėmis, jataganais ir įvairiausiais rytų papuošalais, — niūrus, 
aukštas ir bjaurus. Jis pagarbiai sveikina savo viešpatį. 

Visus susirinkusiuosius nukrečia siaubo ir susižavėjimo šiurpulys. 
Damos šnibždasi. Tą juodą vergą atidavė Bedvinui Sendsui vienas 
Egipto paša už tris tuzinus butelių maraskino vyno. Jis užsiuvo maišuo- 
se ir įmetė į Nilą ne mažiau odaliskų. 

— Pašaukite vergų pirklį, — gašliai sako turkas, mostelėdamas 
ranka. Mezruras atveda valdovui vergų pirklį; tasai atsiveda šydu ap- 
sigaubusią moterį. Jis nuima šydą. Visa salė audringai ploja. Tai po- 
nia Vinkvort (buvusi panelė Absolom), gražuolė žaviomis akimis ir 
puikiais plaukais. Ji užsivilkusi prabangų rytietišką kostiumą; į juodas 
kasas įpinta daugybė brangakmenių; jos rūbai nusagstyti auksiniais 
piastrais. Bjaurusis mahometonas sako, kad susižavėjęs jos grožiu. 
Ji puola ant kelių ir maldauja grąžinti ją į gimtuosius kalnus, kur te- 
berauda jos mylimasis čerkesas, atskirtas nuo savo Zuleikos. Bet jo- 
kie maldavimai nesugraudina kietaširdžio Hasano. Jis ima kvatoti iš 
sužadėtinio čerkeso. Zuleika užsidengia veidą rankomis ir sukniumba 
žaviausios nevilties poza. Atrodo, kad jai nebėra vilties, bet... bet ne- 
tikėtai pasirodo Kizlaras-aga. 


157 LI skyrius 


Kizlaras atneša sultono laišką. Hasanas paima jį ir užsideda ant gal- 
vos baisųjį firmaną'*. Klaiki baimė apima jį, o negro veidą (Mezruras 
jau kitu kostiumu) nutvieskia šiurpulingas džiaugsmas. 

— Malonės! Malonės! — šaukia paša, bet Kizlaras, siaubingai šyp- 
sodamas, išsitraukia...lanko templę. 

Uždanga nusileidžia kaip tik tą akimirką, kai jis pasiruošęs panau- 
doti tą baisų ginklą. Hasanas nuo scenos surinka: 

— Pirmieji du skiemenys! 

Ir ponia Rodon Kroli, kuri taip pat vaidins šaradoje, prieina prie 
ponios Vinkvort ir sako jai komplimentus, giria jos nuostabų skonį ir 
kostiumo grožį. 

Prasideda antroji šarados dalis. Veiksmas tebevyksta Rytuose. Ha- 
sanas, dabar kitaip apsirengęs, sėdi meilia poza greta Zuleikos, kuri 
su juo visiškai susitaikiusi. Kizlaras virto romiu juodaodžiu vergu. 
Dykumoje teka saulė, turkai atsigręžia į rytus ir lenkiasi iki pat smėlio. 
Kadangi čia nėra kupranugarių, orkestras linksmai groja „Štai žy- 
giuoja dromedarai!“ Scenoje pasirodo milžiniška egiptiečio galva. Ši 
galva muzikali, stebindama keliautojus, padainuoja komišką dainelę, 
parašytą pono Pokštininko. Rytiečiai pradeda šokti kaip Papanegas 
ir maurų karalius „Užburtojoje fleitoje“. 

— Paskutiniai du skiemenys! — suriaumojo galva. 

Prasideda paskutinis veiksmas. Šį kartą matyti graikiška palapinė. 
Joje guli aukštas tvirtas vyras. Ties juo kabo šalmas ir skydas. Dabar 
jie jam nebereikalingi. Ilionas krito. Ifigenija nužudyta. Kasandra be- 
laisvė ir yra kažkur išoriniuose jo būstuose. Vyrų valdovas, anax 
andron* (pulkininkas Krolis, kuris, žinoma, nieko nenutuokia nei apie 
Iliono nusiaubimą, nei apie Kasandros pagrobimą) miega savo 
kambary Argo mieste. Nuo žibinto šviesos ant sienos krūpčioja didžiu- 
lis miegančio vyro šešėlis; prietemoje blykčioja Trojos kalavijas ir 
skydas. Orkestras groja rūsčią ir iškilmingą muziką iš „Don Žuano“ 
prieš pasirodant komandoro statulai. 

Į vidų ant pirštų galų įsėlina išblyškęs Egistas. Kieno siaubingas 
veidas stebi jį pro lovos užuolaidą? Egistas iškelia durklą ir nori smog- 
ti miegančiajam, kuris apsiverčia guolyje, tarytum atstatydamas savo 
plačią krūtinę smūgiui. Bet Egistas negali žudyti miegančio kilnaus 
karvedžio. Klitemnestra lyg vaiduoklis greitai įslenka į kambarį; jos 
rankos nuogos ir baltos, rusvi plaukai banguoja ant pečių, veidas mir- 


* Gerbiamas vyras (gr.). 

tinai išbalęs, o akyse žybčioja tokia siaubinga šypsena, jog Žmones 
nukrečia šiurpas. Visi sudreba. 

— Gerasis Dieve! — taria kažkas. — Juk tai ponia Rodon Kroli! 

Su panieka ji ištraukia durklą Egistui iš rankų ir žengia prie guo- 
lio. Jūs regite, kaip ašmenys sublizga virš jos galvos mirksinčioje žŽi- 
binto šviesoje; žibintas gęsta, pasigirsta vaitojimas, visai sutemsta. 

Tamsa ir pati scena išgąsdino publiką. Rebeka taip gerai ir taip 
siaubingai natūraliai atliko savo vaidmenį, kad žiūrovai neteko žado, 
ir tik kai staiga vėl užsidegė visi salės žibintai, publika ėmė ploti ir 
šaukti „Bravo, bravo!“ — visus nustelbė griausmingas ir šaižus seno- 
jo Stino balsas. „,„Po velnių, jinai iš tiesų galėjo taip padaryti!“ — su- 
murmėjo sukandęs dantis. Atlikėjus kvietė visa salė, aidėjo šauksmai: 
„Režisierių! Klitemnestrą!* AGAMEMNONO'* negalima buvo įkal- 
bėti pasirodyti su klasikine tunika, jis stovėjo užpakaly su Egistu ir 
kitais artistais. Ponas Bedvinas Sendsas išvedė Zuleiką ir Klitemnes- 
trą. Vienas karaliaus šeimos narys pareikalavo, kad būtų pristatytas 
žaviajai Klitemnestrai. 

— Naką? Pervėrėt jį kiaurai? Dabar galite tekėti už kito, ar ne? — 
tokia buvo vykusi jo karališkosios didenybės pastaba. 

— Ponia Rodon atliko savo vaidmenį neprilygstamai,— pastebėjo 
lordas Stinas. 

Beki nusijuokė, linksmai ir įžūliai žvelgdama į jį, ir kaip niekad ža- 
vingai tūptelėjo. 


Tarnai atnešė pilnus padėklus vėsinančių skanėstų, ir aktoriai dingo 
pasiruošti antrajai šaradai. 

Trys šios šarados skiemenys'“ buvo pavaizduoti pantomima, suvai- 
dinta šitaip: 

Pirmas skiemuo. Pulkininkas Rodonas Krolis, Pirties ordino ka- 
valierius, su plačiakrašte skrybėle ir ilgu apsiaustu, su lazda ir žibintu, 
paimtu iš arklidžių, perėjo per sceną garsiai šūkaudamas, tarsi įspė- 
damas gyventojus, kelinta valanda. Žemutinio aukšto lange du keliau- 
ją pirkliai berods lošia kribidžą ir uoliai žiovauja. Prie jų prieina 
žmogus, panašus į viešbučio tarną (garbingasis Dž. Ringvudas — šį 
vaidmenį džentelmenas atliko puikiai), ir nutraukia jiems apavą. Pa- 
sirodo kambarinė (didžiai gerbiamas lordas Sautdaunas) su dviem 
žvakidėm ir šildyne. Ji užlipa į viršų ir šildo lovą. Su ta šildyne apsi- 
gina nuo pernelyg meilių pirklių. Kambarinė išeina. Pirkliai užsi- 
maukšlina naktines kepuraites ir nuleidžia užuolaidas. Ateina viešbu- 

čio tarnas ir uždaro žemutinio aukšto langines. Girdėti, kaip jis užšau- 
na duris iš vidaus ir užkabina grandinėlę. Visi žiburiai gęsta. Muzika 
groja Dormez, dormez, chers Amours!* Anapus uždangos pasigirsta 
balsas: 

— Pirmas skiemuo. 

Antras skiemuo. Visos lempos staiga užsiplieskia. Skamba senovi- 
nė Paryžiaus Džono daina Ah, guel plaisir d'ėtre en voyage!** De- 
koracijos tos pačios. Tarp pirmo ir antro namo aukšto matyti iškaba, 
kurioje nutapytas Stino herbas. Namuose be perstojo skamba visi 
varpeliai. Apatiniame kambaryje vienas vyras rodo kitam ilgą popie- 
riaus juostelę; šis mosuoja kumščiu, grasina ir dievagojasi, jog tai esąs 
tikras plėšimas. ,„Arklininke, paduok mano kabrioletą!“ — šaukia kitas 
prie durų. Jis tapšnoja kambarinei (didžiai garbingam lordui Saut- 
daunui) pasmakrę, ji, matyt, sielojasi išlydėdama jį, kaip sielojosi Ka- 
lipsė, išlydėdama kitą žymų keliautoją — Odisėją. Viešbučio tarnas 
(garbingasis Dž. Ringvudas) praeina su medine dėže, prikrauta sidab- 
rinių ąsotėlių, ir šaukia: „Kam alaus?“ — taip juokingai ir natūraliai, 
kad visa salė ima ploti ir aktoriui numetama puokštė gėlių. Pliaukš, 
pliaukš, pliaukš — pasigirsta botagas. Šeimininkas, kambarinė, pada- 
vėjas puola prie durų. Bet kaip tik tą akimirką, kai atvyksta kažkoks 
didelis svečias, uždanga nusileidžia, ir nematomas spektaklio režisie- 
rius sušunka: 

— Antras skiemuo! 

— Aš manau, kad tai bus Hotel,— sako leibgvardijos kapitonas 
Grigas. 

Visi juokiasi iš kapitono sumanumo. Jis beveik atspėjo. 

Ruošiant trečiąjį skiemenį, orkestras pradeda jūreivių popuri: „,Vi- 
sas laivynas išmetė inkarus Daunse“, „Nebepuūsk, rūstusis borėjau“““, 
„Valdyk, Britanija“, „Biskajos įlankoje, ei!“ Aišku, kad laukiama 
kažkokių įvykių jūroje. Pasigirsta varpo dūžiai, atsiskleidžia uždanga. 
„Palydintieji, į krantą!“ — sušunka balsas. Žmonės pradeda atsi- 
sveikinti. Jie neramiai rodo tarsi į debesis, kuriuos vaizduoja tamsi 
uždanga, ir baimingai linkčioja. Ledi Lepūnė (didžiai gerbiamas 
lordas Sautdaunas) su kambariniu šuneliu, lagaminais, rankinukais 
ir vyru sėdasi ir įsikabina į virves. Matyti, čia laivas. 

Įeina kapitonas (pulkininkas Krolis, Pirties ordino kavalierius) 


* Miegokite, miegokite, brangieji! (Pranc.) 
** Ak, kaip malonu keliauti! (Pranc.) 

su trikampe skrybėle ir žiūronu; prilaikydamas skrybėlę, jis žiūri į 
tolį; jo švarko skvernai plasnoja lyg nuo vėjo. Kai jis atitraukia ranką 
nuo skrybėlės, norėdamas paimti žiūroną, skrybėlė jam nulekia, 
publika pašėlusiai ploja. Muzika griaudžia ir švilpia vis garsiau ir 
garsiau; jūreiviai vaikšto po sceną svyruodami, tarsi laivą labai smar- 
kiai suptų. Padavėjas (garbingasis Dž. Ringvudas), vos išsilaikydamas 
ant kojų, atneša šešis indelius. Vieną iš jų greitai pastato prie lordo 
Lepūno. Ledi Lepūnė įgnybo savo šuniukui, tas pradeda gailiai cypti, 
o ji prisideda prie veido nosinę ir nulekia tarsi į kajutę. Muzika pa- 
šėlusiai įsiaudrina, ir taip baigiasi trečias skiemuo. 

Anuo metu buvo labai mėgstamas nedidelis baletas Le Rossigno*, 
kuriame pasižymėjo Montesiu ir Noblė. Ponas Pokštininkas pritaikė 
jį anglų scenai — perdirbo į operą: žavioms baleto melodijoms parašė 
eiles, kurias jis puikiai mokėjo kurti. Artistai vilkėjo senovinius pran- 
cūzų kostiumus, ir mažasis lordas Sautdaunas šį kartą pasirodė 
persirengęs sena moterimi, kildišuojančia po sceną su tikra kreiva 
lazda. 

Iš mažos dailios kartoninės trobelės, paskendusios tarp rožių 
ir gebenių, aidi trelės ir ruliados. „Filomela, Filomela!“ — šaukia 
senė, ir pasirodo Filomela'*. 

Vėl triukšmingi plojimai — tai ponia Rodon Kroli, labiausiai ra- 
vissante** markizė pasaulyje su pudruotu peruku ir muselėmis. 

Ji įeina juokdamasi ir niūniuodama, sklando po sceną su visu 
teatrinės jaunystės nekaltumu, dailiai tūpteli. Mamytė jai sako: „Ak 
vaikeli, tu tik juokies ir dainuoji“. Ir ji nueina dainuodama: 


MANO BALKONO ROŽĖ 


Kas rytą skleidžianti kvapsnius balkono mano rožė 
Peržiem plika ilgėjosi pavasario kantriai. 

Iš kur — tu klausi — kvapas toks? Iš kur joj šitiek grožio? 
Todėl kad saulė šypsos jau, pragydo vyturiai. 

Lakštutė, sau kuri kasdien sodely krykščia, juokias, 

Kol žvarbūs vėjai ūžavo, lindėjo nebylė. 

Ir jei paklausi, mama, vai kodėl nūnai ji suokia: 

Todėl kad saulė šypsos jau, kad kalasi žolė. 

Visi, ko trokšta, randa štai: paukšteliai gieda vėlei, 


* Lakštingala (pranc.). 
«+ Žavi (pranc.). 

O rožę, mama, vėl švelniai nurausvina žiedai, 
Ir mano, mama, širdyje — žydrų padangių mėliai, 
Ir aš dainuoju ir žydžiu... Kodėl, tu juk žinai!* 


Per pauzes geraširdis asmuo, į Kurį dainininkė kreipėsi kaip į ma- 
mytę ir iš po kurio kepuraitės kyšojo vešlios žandenos, labai stengėsi 
parodyti savo motinišką meilę, apkabindamas nekaltą būtybę, vaidi- 
nančią dukterį. Auditorija pritardama kiekvieną glamonę sutikdavo 
garsiai plodama ir juokdamasi. Kai dainininkė baigė (orkestras už- 
grojo simfoniją, vaizduojančią daugybės paukštelių čiulbesį), visa 
salė vieningai pareikalavo pakartoti. Plojimų galo nebuvo, ir to 
vakaro LAKŠTINGALA gavo daugybę puokščių. Lordas Stinas 
šaukė ir plojo garsiau už visus. Beki, lakštingala, pakėlė gėles, kurias 
jis jai metė, ir prispaudė prie širdies kaip tikra artistė. Lordas Stinas 
tiesiog nesitvėrė džiaugsmu. Jo svečiai neatsiliko nuo jo. Kur dingo 
graži juodaplaukė hurija'“, kurios pasirodymas pirmojoje šaradoje 
sukėlė tokį didelį susižavėjimą? Ji buvo dvigubai gražesnė už Beki, 
bet ši visiškai nustelbė ją šaunumu. Visi balsai buvo skirti jai. Stivns, 
Karadori, Ronsi de Benji — publika lygino ją čia su viena, čia su 
kita ir priėjo išvadą, — ir turbūt visai teisingą, — kad jeigu ji būtų 
artistė, scenoje niekas negalėtų su ja susilyginti. Beki pasiekė triumfo 
viršūnę: jos skambus balsas džiaugsmingai aidėjo plojimams griau- 
džiant. Po dramos pramogų buvo balius, ir visi susispietė apie Beki, 
kuri buvo šio vakaro dėmesio centre. Karaliaus šeimos narys dieva- 
gojosi, kad ji esanti tobulybė, ir vis kalbino ją. Nuo viso šio liaupsini- 
mo mažoji Beki tiesiog duso iš pasididžiavimo ir džiaugsmo: ji regėjo 
turtą, garbę, prabangą. Lordas Stinas buvo jos vergas, visur sekiojo, 
beveik su nieku daugiau nesikalbėjo, sakė jai gražiausius kompli- 
mentus ir kreipė į ją didžiausią dėmesį. Ji vis tebebuvo markizės 
kostiumu ir šoko menuetą su ponu de Triufinji, hercogo de la Žabot- 
jero atašė. Ir hercogas, ištikimas senojo karaliaus dvaro tradicijoms, 
paskelbė, kad ponia Kroli tikriausiai galėtų būti Vestrio mokinė 
arba dalyvauti Versalio baliuose. Tik orumas, podagra ir griežčiau- 
sias pareigos bei pasiaukojimo jausmas neleido jo ekscelencijai pačiam 
pašokti su Beki. Ir jis visiems pareiškė, jog dama, kuri sugeba taip 
kalbėti ir šokti kaip ponia Rodon, gali būti bet kurio Europos kara- 
liaus dvaro ambasadorė. Jis nurimo tik išgirdęs, kad ji pusiau pran- 


* Vertė J. Subatavičius. 

cūzė. „Niekas kitas, be mano tautietės,— pareiškė jo ekscelencija,— 
nebūtų galėjęs taip puikiai sušokti šito didingo šokio“. 

Po to Beki šoko valsą su ponu de Klingenšporu, Petervaradino 
kunigaikščio pusbroliu ir atašė: susižavėjęs kunigaikštis, ne toks san- 
tūrus kaip jo kolega prancūzų diplomatas, būtinai norėjo pašokti 
su žaviąja būtybe, ir jo didenybė tol skriejo su ja po salę, barstydamas 
briliantus iš savo batų spurgų ir husariško munduro, kol beveik vi- 
siškai užduso. Pats Papušas-paša mielai būtų su ja apsisukęs, jeigu 
tokią pramogą būtų leidę jo tėvynės papročiai. Visa draugija susibūrė 
apie Beki ir taip padūkusiai plojo, lyg ji būtų kokia nors Noblė arba 
Taljoni. Visi džiūgavo, neišskiriant, žinoma, ir pačios Beki. Ji praėjo 
pro ledi Stanington su panieka į ją pažvelgdama. Ji globėjiškai pasi- 
kalbėjo su ledi Gont ir jos apstulbusia bei susikrimtusia svaine; ji tie- 
siog sutriuškino visas varžoves. O kurgi dingo vargšė ponia Vinkvort 
su ilgais plaukais ir didelėmis akimis, padariusi tokį didelį įspūdį 
vakaro pradžioje? Ji pralaimėjo varžybas. Nors ji nusirautų savo 
ilguosius plaukus ir išverktų akis, neatsirastų nė vieno žmogaus, kuris 
atkreiptų į ją dėmesį arba užjaustų. 

Visų didžiausias triumfas laukė Beki per vakarienę. Ją pasodino 
prie atskiro prabangaus stalo su jo karališkąja didenybe — su tuo 
pačiu karaliaus šeimos nariu, kurį jau minėjome, ir kitais dideliais 
svečiais. Valgyti ji gavo iš auksinių indų. Lyg naujoji Kleopatra, ji 
būtų galėjusi įsakyti, kad šampano taurėje ištirpdytų jai perlų, Peter- 
varadino valdovas būtų atidavęs pusę briliantų iš savo švarko už mei- 
lų jos žėrinčių akių žvilgsnį. Žabotjeras parašė apie ją savo vyriau- 
sybei. Damos, vakarieniaujančios prie kitų stalų, valgančios iš sida- 
brinių indų, pastebėjo, koks dėmesingas jai lordas Stinas, ir pareiškė, 
kad tai esanti klaiki beprotybė ir didžiausias visų kilmingų damų 
įžeidimas. Jeigu sarkazmas būtų galėjęs užmušti, ledi Stanington 
būtų nudėjusi Beki vietoje. 

Rodoną Krolį baugino toks triumfas. Atrodė, kad jis vis labiau 
atitolina nuo jo žmoną. Jausdamas kažką labai panašu į skausmą, jis 
pamanė, kaip jam neapsakomai toli iki Beki. 

Kai atėjo metas svečiams išvykti, minia jaunų vyrų palydėjo Rebeką 
į karietą, kurią iškvietė lauke stovėję liokajai; su gerbėjais ėmė šaukti 
ir deglų nešėjai, budėjusieji už aukštųjų Gont Hauzo vartų, linkėdami 
laimingos kelionės kiekvienam svečiui, išvažiuojančiam pro vartus, 
ir reikšdami viltį, kad jo malonybė smagiai praleido laiką. 

Ponios Rodon Kroli karieta, atitinkamų šauksmų lydima, atidar- 

dėjo per apšviestą kiemą ir prie dengto priebučio. Rodonas pasodino 
žmoną į karietą, ir ji išvažiavo. Ponas Venemas pasiūlė pulkininkui 
eiti namo pėstiems ir pavaišino jį cigaru. 

Juodu užsidegė nuo vieno žibinto, kuriuos laikė jų nešėjai, stovintys 
prie vartų, ir Rodonas nužingsniavo su savo draugu Venemu. Kaž- 
kokios dvi žmogystos atsiskyrė nuo minios ir nusekė paskui abu 
džentelmenus; o kai juodu įžengė į Gonto aikštę, vienas vyras priėjo 
arčiau ir, palietęs Rodonui petį, tarė: 

— Atleiskite, pulkininke, norėčiau pasikalbėti su jumis visiškai 
slaptai. 

To džentelmeno pažįstamas sušvilpė, ir į jo signalą atidardėjo 
kebas — iš tų, kurie stovėjo prie Gont Hauzo vartų. Pirmojo vyriškio 
adjutantas apibėgo aplinkui ir atsistojo prieš pulkininką Krolį. 

Šaunusis karininkas išsyk suprato, kas jį ištiko. Jis pateko į antstolių 
nagus. Šokęs atgal susidūrė su žmogumi, kuris pirmasis palietė jo petį. 

— Mes trise: priešintis nėra prasmės, — tarė Žmogus už nugaros. 

— Tai jūs, Mosai, ar ne? — paklausė pulkininkas, matyti, pažinęs 
savo pašnekovą.— Kiek reikia mokėti? 

— Vienus niekus, — sušnibždėjo ponas Mosas iš Kersitoro gatvės, 
Čanseri Leino, Midlsekso šerifo tarnautojas.— Šimtą šešiasdešimt 
šešis svarus, šešis šilingus ir aštuonis pensus pagal pono Natano ieškinį. 

— Dėl Dievo, paskolinkite man šimtą svarų, Venemai,— tarė 
vargšas Krolis.— Septyniasdešimt aš turiu namie. 

— Neturiu nė dešimties svarų, brolau,— atsakė vargšas Vene- 
mas.— Labanakt, brangusis. 

— Labanakt, — liūdnai tarė Rodonas. 

Ir Venemas nuėjo namo, o Rodonas Krolis baigė rūkyti savo ciga- 
rą, kebui įvažiuojant į Temp! Barą. 


LII skyrius, 


KURIAME LORDAS STINAS PASIRODO 
PALANKIAUSIOJE ŠVIESOJE 


Kai lordas Stinas būdavo kam nors palankus, nieko nedarydavo 
perpus, 0 jo gerumas Krolių šeimai vaizdžiai bylojo, kaip taktiškai ji- 
sai sugeba šį palankumą rodyti. Jo malonybės geraširdiškumas palietė 

ir mažąjį Rodoną. Jis išaiškino tėvams, kad vaiką reikia siųsti į uždarą 
mokyklą. Rodonas jau pasiekęs tokį amžių, kai kumščio vartojimo 
menas, lotynų kalbos pagrindai ir vienmečių berniukų draugystė ga- 
li būti jam labai naudinga. Jo tėvas prieštaravo teigdamas, jog jis nesąs 
toks turtingas, kad galėtų atiduoti vaiką į gerą uždarą mokyklą; mo- 
tina įrodinėjo, kad Brigs esanti geriausia berniuko auklėtoja ir pui- 
kiai išmokiusi jį (taip iš tiesų ir buvo) anglų kalbos, lotynų kalbos 
pagrindų ir bendrų mokslo dalykų. Bet visi šie prieštaravimai negalėjo 
palaužti tauraus markizo Stino atkaklumo. Jo malonybė buvo vienas 
iš garsiosios, senosios Baltųjų brolių“ mokslo įstaigos globėjų. Senais 
laikais, kai gretimame Smitfildo lauke dar buvo rengiami turnyrai, 
čia būta cistersų"! vienuolyno. Čia būdavo gabenami užkietėję ereti- 
kai ir deginami kaimynystėje. Henrikas VIII, tikėjimo gynėjas, už- 
grobė vienuolyną su visomis valdomis, pakorė ir nukankino kai ku- 
riuos vienuolius, kurie neįstengė prisitaikyti prie jo reformos tempų. 
Pagaliau kažkoks stambus pirklys nupirko vienuolyno pastatus ir že- 
mes ir, padedamas kitų turtingų Žmonių, aukojusių žemės ir pinigų, 
įkūrė garsią senelių ir vaikų prieglaudą. Prie šios senos, beveik vie- 
nuoliškos įstaigos, išaugo mokykla, išlikusi iki šiol su viduramžiška 
apranga ir papročiais — ir visi cistersai meldžiasi, kad ji kuo ilgiau- 
siai gyvuotų. 

Šios garsios įstaigos globėjai yra keli žymiausi anglų aristokratai, 
prelatai ir dignitoriai; berniukai ten gyvena labai patogiai, gerai mai- 
tinami ir mokomi, o vėliau gauna geras stipendijas universitete ir baž- 
nytines beneficijas, todėl daugelis mažųjų džentelmenų nuo pat jau- 
niausio amžiaus paskiriami dvasininko profesijai, ir patekti į šią mo- 
kyklą ne taip jau lengva. Iš pradžių ji buvo skirta neturtingų ir nusi- 
pelniusių dvasininkų bei pasauliečių vaikams, bet daugelis kilmin- 
gųjų tos įstaigos globėjų, kurių maloningumo užmojai būdavo platesni 
arba aikštingesni, savo dosnumui pareikšti pasirinkdavo įvairesnius 
objektus. Nemokamas mokslas ir ateityje garantuotas pragyvenimas 
bei profesija buvo tokia viliojanti perspektyva, kad jos nesibaidė net 
kai kurie turtingiausi žmonės. Ir ne tik didžiųjų žmonių giminės, bet 
ir patys didieji žmonės, norėdami pasinaudoti tokia puikia proga, siųs- 
davo į tą mokyklą savo sūnus. Garbingieji prelatai siųsdavo ten gimi- 
naičius arba nuo jų priklausančių dvasininkų sūnus, kita vertus, kai 
kurie įžymūs didikai teikdavosi pagloboti patikimų tarnų sūnus; taigi 
berniukas, patekęs į tą mokyklą, atsidurdavo tarp labai įvairių jau- 
nuolių. 

Nors vienintelė knyga, kurią Rodonas Krolis išstudijavo, buvo žir- 
gų lenktynių kalendorius, o jo prisiminimai apie mokyklą daugiausia 
buvo susiję su rykštėmis, kurių ankstyvoje jaunystėje jis gaudavo Ito- 
ne, tačiau, kaip ir visi anglų džentelmenai, nuoširdžiai gerbė klasikinę 
mokyklą ir džiaugėsi, kad sūnus bus aprūpintas visam gyvenimui, o gal 
net taps mokslininku. Ir nors berniukas buvo vienintelis jo džiaugs- 
mas ir ištikimas draugas, nors juos siejo tūkstančiai nematomų gijų, 
apie kurias pulkininkas nedrįsdavo nieko sakyti žmonai, kuri buvo 
visiškai abejinga sūnui, vis dėlto Rodonas iš karto sutiko su juo per- 
siskirti ir berniuko labui atsisakė savo didžiausios paguodos. Jis nė 
pats nežinojo, koks brangus jam berniukas, kol neteko išsiskirti. Sū- 
nui išvykus, Rodonas liūdėjo labiau, negu norėjo, — kur kas labiau už 
patį berniuką, kuris net džiaugėsi, galėdamas pradėti naują gyvenimą 
ir susirasti savo amžiaus draugų. Beki porą kartų garsiai nusikvatojo, 
kai pulkininkas, nerangiai ir nesklandžiai kaip visuomet, mėgino iš- 
reikšti savo sielvartą, kad berniukas išvyko. Vargšelis juto, kad neten- 
ka didžiausio savo džiaugsmo ir artimiausio draugo. Jis dažnai liūdnai 
žiūrėdavo į tuščią lovelę, stovinčią jo tualetiniame kambaryje, kur 
miegodavo vaikas. Jam būdavo liūdna be jo rytais ir nesinorėdavo 
vienam vaikščioti po parką. Tik berniukui išvykus Rodonas patyrė, 
koks jis vienišas. Jis pamilo žmones, kurie buvo palankūs berniukui, 
ilgas valandas išsėdėdavo pas savo gerąją brolienę ledi Džeinę, kalbė- 
damasis apie gerą vaiko būdą, jo grožį ir šimtus kitų nuostabių 
bruožų. 

Jaunojo Rodono teta, kaip esame sakę, labai jį mylėjo, kaip ir jos 
mažoji dukrelė, kuri verkė graudžiomis ašaromis, kai atėjo laikas pus- 
broliui išvykti. Vyresnysis Rodonas buvo labai dėkingas motinai ir 
dukrai už tą meilę. Geriausi ir kilniausi žmogiški jausmai prasiverž- 
davo šia atvira tėvo meile, skatinama jų užuojautos. Tais jausmais, 
kurių nedrįsdavo rodyti žmonai, jis pelnė ne tik ledi Džeinės meilę, 
bet ir nuoširdžią pagarbą. Šios dvi giminaitės susitikdavo itin retai. 
Beki kandžiai išjuokdavo ledi Džeinės jautrumą ir švelnumą, o pasta- 
rosios gera ir švelni prigimtis negalėjo nesipiktinti beširdžiu vyro bro- 
lio žmonos elgesiu. 

Visa tai stūmė Rodoną nuo žmonos daug labiau, negu jis pats juto 
ar sau prisipažindavo. O ji nė kiek nesikrimto dėl to santykių atša- 
limo. Iš tiesų ji nė kiek nepaisė jo ar ko nors kito. Žiūrėjo į vyrą kaip 
į pasiuntinį ir nuolankų vergą. Kad ir koks būdavo nuliūdęs ar paniu- 
ręs, nekreipdavo į tai dėmesio ir vien šaipydavosi. Ji galvojo tik apie 

savo padėtį, savo malonumus ir pasisekimą visuomenėje. Žinoma, ji 
verta užimti joje reikšmingą vietą! 

Sukrauti kuklių daiktelių, kuriuos berniukas turėjo vežtis į mokyk- 
lą, ėmėsi doroji Brigs. Kambarinė Moli, berniukui išvykstant, raudojo 
koridoriuje — geroji, ištikimoji Moli, kuri jau seniai nebegaudavo at- 
lyginimo. Ponia Beki neleido vyrui imti jos karietos berniukui nuvež- 
ti į mokyklą. Varyti arklius į Sitį? Kur tai matyta! Tegu pasamdo kebą. 
Beki net nebandė sūnaus pabučiuoti atsisveikindama, bet ir vaikas 
nepareiškė noro jos apkabinti, o pabučiavo senąją Brigs (kurią gla- 
monėti jis šiaip jau drovėdavosi) ir paguodė, sakydamas, kad parva- 
žiuosiąs namo kas šeštadienį, tada ji galėsianti su juo pasimatyti. Kai 
kebas nuriedėjo Sičio kryptimi, Beki karieta nubildėjo į Parką. Ji ple- 
pėjo ir juokavo su visu pulku dabitų Serpentaino pakrantėje, kai tėvas 
su sūnumi žengė pro senuosius mokyklos vartus, už kurių Rodonas 
paliko vaiką ir išėjo kupinas tokių liūdnų ir tyrų jausmų, kokių šis ne- 
laimingas, priblokštas vyras turbūt niekuomet nežinojo nuo pat kūdi- 
kystės dienų. 


Visą kelią į namus jis ėjo labai liūdnai nusiteikęs ir pietavo vienas 
su Brigs. Jis buvo jai labai geras ir dėkingas, kad ji taip myli berniuką 
ir juo rūpinasi. Sąžinė prikaišiojo jam, kad jis pasiskolino iš Brigs pi- 
nigų ir padėjo ją apgauti. Juodu ilgai kalbėjosi apie mažąjį Rodoną, 
nes Beki parsirado namo tik persirengti ir važiuoti į kviestinius pie- 
tus. O paskui susirūpinęs jis nuvyko pas ledi Džeinę gerti arbatos ir 
papasakoti jai, kas atsitiko: koks vyras buvo mažasis Rodonas išvyk- 
damas, kaip jis dabar nešiosiąs mantiją ir trumpas kelnaites, kaip 
Blekbolas, Džeko Blekbolo, seno pulko draugo sūnus, apsiėmęs 
berniuką globoti ir jo neskriausti. 


Jau pirmąją savaitę jaunasis Blekbolas padarė mažąjį Rodoną lyg 
ir savo tarnu, privertė valyti batus, kepinti pusryčiams skrebučius, su- 
pažindino su lotynų kalbos gramatikos paslaptimis ir tris ar keturis 
kartus apkūlė, bet ne per skaudžiausiai. Geraširdis atviras vaiko 
veidelis keldavo aplinkiniams simpatiją. Jis gaudavo lupti tik tiek, 
kiek, be abejo, buvo jam naudinga. O argi batų valymas, skrebučių 
kepinimas ir šiaip jaunesniojo mokinio pareigos nebuvo laikoma 
būtina kiekvieno anglų džentelmeno auklėjimo dalimi? Ne mūsų už- 
davinys aprašinėti antrąją kartą ir jaunojo Rodono gyvenimą mo- 
kykloje, nes, priešingu atveju, šio pasakojimo niekad neįstengtume 
baigti. Praslinkus trumpam laikui, pulkininkas jį aplankė ir rado ber- 

niuką gana sveiką ir laimingą, šypsantį ir juokaujantį, vilkintį savo 
juoda mantijėle ir trumpomis kelnaitėmis. 

Tėvas įžvalgiai davė sovereną jo globėjui Blekbolui ir užtikrino 
šito džentelmeno palankumą savo moksladraugiui. Galimas daiktas, 
kad mokyklos vadovybė buvo linkusi palankiai žiūrėti į berniuką, 
kaip į žymiojo lordo Stino protežė, parlamento nario sūnėną, pulki- 
ninko ir Pirties ordino kavalieriaus sūnų, kurio tėvo pavardė dažnai 
pasirodydavo Morning Post skiltyse, skirtose aukštuomenės priėmi- 
mams aprašyti. Berniukas turėdavo daug kišenpinigių, kuriuos išleis- 
davo karališkai vaišindamas savo draugus avietiniais pyragėliais. Jam 
dažnai būdavo leidžiama šeštadienį aplankyti tėvą, kuris tą dieną 
suruošdavo tikrą šventę. Jei turėdavo laiko, Rodonas nuvesdavo ber- 
niuką į teatrą, 0 jei pats negalėdavo eiti, išleisdavo su liokajumi; sek- 
madieniais mažasis Rodonas eidavo į bažnyčią su Brigs, ledi Džeine, 
pusbroliu ir pussesere. Rodonas susižavėjęs klausydavosi pasakojimų 
apie mokyklą, peštynes ir jaunesniojo mokinio rūpesčius. Netrukus 
jis ne prasčiau už mažąjį Rodoną žinojo visų mokytojų ir žymesnių 
mokinių pavardes. Jis pasikviesdavo iš mokyklos mažojo Rodono bi- 
čiulį ir, parsivedęs juos iš teatro, iki blogumo privaišindavo abu vai- 
kus pyragėliais, austrėmis ir porteriu. Vaizduodamas žinovą, varty- 
davo lotynų kalbos gramatiką, kai mažasis Rodonas jam rodydavo 
„iki kur“ mokykloje tą knygą išėjęs. 

— Stenkis, vaikuti, — sakydavo jis labai rimtai. — Nieko nėra ge- 
riau už klasikinį išsilavinimą! Nieko! 

Beki kasdien vis labiau niekino vyrą. 

— Daryk ką tik nori, pietauk kur patinka, gerk imbiero alų su pju- 
venomis Estlio cirke arba giedok psalmes su ledi Džeine, tik nesitikėk, 
nes tu pats negali jais pasirūpinti. Norėčiau žinoti, kur tu dabar būtum, 
kokia būtų tavo padėtis visuomenėje, jeigu aš nebūčiau tavęs prižiū- 
rėjusi? 

Iš tikrųjų niekas nepasigesdavo vargšo Rodono tuose kviestiniuose 
vakaruose, į kuriuos vykdavo Beki. Dabar ji dažnai būdavo kviečiama 
be jo. Ji taip kalbėdavo apie didžiuosius žmones, lyg Meiferas būtų 
jos dvaras, o kai karaliaus rūmuose būdavo gedulas, visuomet reng- 
davosi juodai. 


Radęs vietą mažajam Rodonui, lordas Stinas, kuris taip tėviškai 
rūpinosi šios mielos vargingos šeimos reikalais, nusprendė, kad Kroliai 

galėtų gerokai sumažinti savo išlaidas atsisakydami panelės Brigs pas- 
laugų ir kad Beki esanti pakankamai sumani ir galinti viena šeiminin- 
kauti namuose. Viename skyriuje mes jau pasakojome, kaip malonin- 
gasis didikas davė savo protežė pinigų, kad sumokėtų skolą panelei 
Brigs, kuri tebegyveno kaip gyvenusi pas savo draugę. Iš to milordas 
padarė liūdną išvadą, kad ponia Kroli išleido jai patikėtus pinigus 
kokiam nors kitam tikslui negu tas, kuriam dosnusis globėjas buvo 
juos paskolinęs. Tačiau lordas Stinas nebuvo toks akiplėša, kad pasa- 
kytų šiuos įtarimus pačiai poniai Beki, kurią galėjo įžeisti bet kokia 
kalba apie pinigus ir kuri galėjo turėti tūkstančius skaudžių priežas- 
čių kitaip sunaudoti dosnią milordo paskolą. Bet jis nusprendė išsiaiš- 
kinti tikrąją padėtį ir nepaprastai atsargiai bei švelniai ėmė rinkti rei- 
kalingas žinias. 

Pirma proga jis išklausinėjo pačią Brigs. Tatai nebuvo sudėtingas 
uždavinys. Užtekdavo menkiausio paskatinimo, kad ši garbinga mo- 
teris imtų kalbėti be perstojo ir viską išklotų, kas slegia širdį. Ir vieną 
dieną, kai ponia Rodon buvo išvykusi pasivažinėti (tai lengvai suži- 
nojo patikimas jo malonybės tarnas Fičas, užsukęs į arklides, kur Kro- 
liai laikė savo karietą ir arklius, teisingiau kur nuomojamųjų arkli- 
džių savininkas laikė karietą ir arklius ponui ir poniai Kroliams), mi- 
lordas užvažiavo į namus Kerzono gatvėje ir paprašė Brigs pavaišinti 
jį puodeliu kavos. Jis pasakė turįs gerų žinių apie berniuką mokykloje 
ir per penkias minutes sužinojo, kad ponia Rodon nieko jai neda- 
vusi, išskyrus juodą šilkinę suknelę, už kurią Brigs be galo dė- 
kinga. 

Lordas Stinas širdyje pasijuokė iš to naivaus pasakojimo. Mat mūsų 
brangioji Rebeka kuo smulkiausiai jam pavaizdavo, kokia laiminga 
buvo Brigs, atgavusi pinigus — tūkstantį šimtą dvidešimt penkis sva- 
rus, kokius procentinius popierius už juos nusipirkusi ir kaip skaudu 
buvę pačiai Beki atiduoti tokią gražią sumą pinigų. ,,„Kas žino, — turbūt 
galvojo tą valandėlę mieloji moteris, — gal jis man dar truputį pri- 
dės?“ Tačiau milordas mažajai šelmei tokio dalyko nepasiūlė, turbūt 
manydamas, kad jau ir taip buvęs jai pakankamai dosnus. 

Paskui jis pasiteiravo, kokie esą pačios Brigs asmeniniai reikalai, ir 
ši atvirai papasakojo milordui viską: kaip panelė Kroli paliko jai tam 
tikrą turtą, kaip ji atidavė dalį savo giminėms, kaip pulkininkas Kro- 
lis paėmė kitą dalį ir saugiai padėjo už gerus procentus, kaip ponas ir 
ponia Rodon maloniai sutiko susitarti su seru Pitu, kuris pasirūpins 
kuo pelningiausiai įdėti likusius pinigus, kai turės laiko. Milordas pa- 

klausė, kokią sumą pulkininkas jau investavęs jos vardu, ir Brigs iš 
karto nuoširdžiai pasakė, kad šešis šimtus su viršum svarų. 

Bet vos tik išpasakojo savo reikalus, plepioji Brigs pradėjo gailėtis 
tokio atvirumo ir ėmė prašyti milordą, kad jis neprasitartų Kroliui apie 
jos prisipažinimą. Pulkininkas buvęs toks geras... Ponas Krolis galįs 
įsižeisti Ir grąžinti pinigus, už kuriuos ji jau niekur kitur negausianti 
tokių gerų procentų. Lordas Stinas juokdamasis pažadėjo niekam 
nepasakoti apie jų pokalbį, ir kai juodu su Brigs išsiskyrė, jis dar sma- 
giau nusijuokė. 

„Tai gudri velniūkštis! — galvojo jis.— Kokia puiki artistė ir tobula 
biznierė! Aną dieną prisigerinusi vos neišgavo iš manęs dar sykį to- 
kios pat sumos. Ji toli pralenkia visas moteris, kokias tik aš buvau su- 
tikęs per visą savo neblogai praleistą gyvenimą. Jos tiesiog kūdikiai, 
palyginti su ja! Aš pats prieš ją pienburnis ir kvailys, senas kvailys! Ji 
neprilygstama melagė!“ Jo malonybė nebegalėjo atsižavėti Rebeka 
po šitokio jos sumanumo įrodymo. Gauti pinigų — tai niekis, bet gauti 
dvigubai daugiau, negu reikėjo, ir niekam nemokėti — meistriškas 
kirtis. O ir Krolis, galvojo milordas, Krolis visai ne toks kvailas, koks 
atrodo ir kokiu dedasi. Jis irgi vikriai patvarkė šį reikaliuką! Iš jo vei- 
do ir elgesio niekam nė į galvą nebūtų atėję, kad jis Žino apie šį pokš- 
tą, o vis dėlto tai jis pamokė žmoną ir pinigus, aišku, pats išleido. Mes 
žinome, kad milordas šitaip samprotaudamas klydo, bet tai labai atsi- 
liepė jo santykiams su pulkininku Kroliu: jis pradėjo su juo elgtis net 
be tos tariamos pagarbos, kokią iš pradžių rodė tam džentelmenui. 
Ponios Kroli globėjui nė netoptelėjo, kad mažoji dama pati galėtų pri- 
glausti pinigus; ir, teisybę sakant, labai galimas daiktas, kad jis spren- 
dė apie pulkininką Krolį iš savo patirties su kitais vyrais, su kuriais 
susidūrė per ilgą ir gerai praleistą gyvenimą, supažindinusį jį su dau- 
geliu žmonių silpnybių. Milordas per gyvenimą buvo nupirkęs tiek 
vyrų, jog tikrai reikia atleisti, jeigu jis manė sužinojęs ir šito vyro kainą. 

Jis pabarė Beki pirma proga, kai susitiko su ja vienas, ir, linksmai 
nusiteikęs, pasveikino ir pagyrė, kad taip sumaniai sugebėjusi išgauti 
daugiau pinigų, negu reikia. Beki tik truputėlį sumišo. Ši miela būtybė 
nebuvo pratusi veidmainiauti, kai nebuvo gyvo reikalo, bet tokiomis 
ypatingomis aplinkybėmis meluodavo visai nesivaržydama. Ir štai be- 
matant ji jau turėjo sugalvojusi naują, visai įtikimą ir pagrįstą is- 
toriją, kurią ir papasakojo savo globėjui. Taip, visa, ką ji anksčiau 
jam papasakojo, buvęs melas, piktas melas! Ji tai pripažįsta, bet kas 
privertė ją meluoti? 

— Ak milorde,— kalbėjo ji,— jūs nežinote, kiek aš turiu tylėdama 
išgyventi ir iškentėti. Jūs matote mane linksmą ir laimingą... bet neži- 
note, kokias kančias tenka iškęsti, kai šalia nėra globėjo. Tai mano 
vyras grasinimais ir šiurkščiausiu elgesiu privertė mane paprašyti tos 
sumos, dėl kurios aš jus apgavau. Tai jis, numanydamas, kad galite 
paklausti mane, kam reikalingi tie pinigai, privertė sugalvoti tokį pa- 
aiškinimą. Jis pasiėmė pinigus. Jis pasakė, kad sumokėjęs panelei Brigs. 
Aš nenorėjau, neišdrįsau juo nepatikėti! Atleiskite už piktą, kurį iš ne- 
vilties turėjo padaryti žmogus, ir pagailėkite nelaimingos, nelaimin- 
gos moters! 

Ir ji apsipylė ašaromis. Dar niekuomet persekiojama dorybė neat- 
rodė taip žaviai nelaiminga! 

Juodu ilgai kalbėjosi, ratas po rato vėžindamiesi ponios Kroli ka- 
rieta po Ridžento parką. Mums nėra reikalo pasakoti to pasikalbėji- 
mo smulkmenų, bet jo pasekmė buvo tokia, kad Beki, parvažiavusi į 
namus, spindinčiu veidu skubiai nubėgo pas mieląją Brigs ir pranešė, 
jog turinti labai gerų naujienų. Lordas Stinas pasielgęs be galo kil- 
niai ir tauriai. Jis visuomet tik ir galvojęs, kaip kam ką gera padarius. 
Dabar, kai mažasis Rodonas išvyko į mokyklą, jai, Beki, nebereikės 
brangios padėjėjos ir draugės. Jai nepaprastai skaudu skirtis su Brigs, 
bet jiems reikią griežčiausiai taupyti. Ponios Kroli liūdesį švelninanti 
mintis, kad jos taurusis globėjas daug geriau aprūpinsiąs brangiąją 
Brigs negu ji pati savo kukliuose namuose. Ponia Pilkington, Gontli 
Holo ekonomė, visiškai susenusi, nusilpusi, kenčianti nuo reumato; 
ji jau nesugebanti tvarkyti tų erdvių rūmų, ir todėl esą reikia ieškoti, 
kas galėtų ją pakeisti. Tai puiki tarnyba! Lordo šeima atvyksianti į 
Gontlį ne dažniau kaip kartą per dvejus metus. Visą kitą laiką eko- 
nomė — vienintelė valdovė tuose puikiuose rūmuose. Keturis kartus 
per dieną gaunanti puikų maistą, ją lanką dvasininkai ir garbingiausi 
grafystės asmenys — ji esanti tikroji Gontlio šeimininkė. Paskutinės 
dvi ekonomės, tarnavusios prieš ponią Pilkington, ištekėjusios už pas- 
torių. Bet ponia Pilkington negalėjusi to padaryti, nes esanti dabarti- 
nio pastoriaus teta. Ši vieta dar nepaskirta panelei Brigs, bet ji galinti 
nuvažiuoti aplankyti ponios Pilkington ir pasižiūrėti, ar jai patiktų 
ją pakeisti. 

Kokiais žodžiais galima aprašyti entuziastingą Brigs dėkingumą! 
Vienintelis dalykas, kurio ji prašė, — kad mažajam Rodonui būtų 
leista ją lankyti Gontli Hole. Beki tat pažadėjo... viską, ko tik norėtų. 
Ji nubėgo pas savo vyrą, kai tasai grįžo namo, ir pranešė gerąją nau- 

jieną. Rodonas nudžiugo, velniškai nudžiugo: nuo jo sąžinės nusiri- 
to sunkus akmuo — vargšės Brigs pinigų klausimas. Šiaip ar taip, ji 
dabar aprūpinta, bet... bet Rodono širdyje buvo neramu. Jam atrodė, 
kad čia kažkas negerai. Apie tai, ką padarė lordas Stinas, jis papasa- 
kojo jaunajam Sautdaunui, 0 šis, nustebindamas Krolį, labai keistai į 
Jį pažvelgė. 

Rodonas papasakojo ir ledi Džeinei apie šį naują Stino dosnumo 
įrodymą, ir ji, atrodo, irgi sumišo ir susirūpino. Taip pat ir seras Pitas. 

— Ji per daug gudri ir... guvi, kad jai būtų galima leisti be palydo- 
vės traukti iš vieno kviestinio vakaro į kitą, — pareiškė abu.— Jums 
reikia visur vykti su ja, Rodonai, ir jūs turite gauti ką nors, kas būtų 
su ja, — galbūt vieną iš Karalienės Krolio mergaičių, nors tai ir gana 
lengvapėdiškos globėjos! 

Kas nors turi būti su Beki. Bet kartu buvo aišku, kad doroji Brigs 
neturi praleisti progos apsirūpinti visam gyvenimui. Tad ji susiruošė, 
susikrovė daiktus ir iškeliavo. Taigi du Rodono išoriniai sargybiniai 
atsidūrė priešo rankose. 

Seras Pitas aplankė brolienę ir išbarė ją už Brigs atleidimą ir kitus 
opius šeimos reikalus. Bergždžiai Beki jam įrodinėjo, kokia reikalin- 
ga lordo Stino globa jos vargšui vyrui, kaip jie žiauriai pasielgtų, jei 
neleistų Brigs pasinaudoti jai pasiūlyta vieta. Nei pataikavimas, nei 
meilinimasis, nei šypsenos, nei ašaros negalėjo įtikinti sero Pito, ir jis 
beveik susivaidijo su Beki, kuria kadaise taip žavėjosi. Jis prabilo apie 
šeimos garbę, apie nesuteptą Krolių gerą vardą, pasipiktinęs kalbėjo, 
kad Beki priimanti jaunus prancūzus... ištvirkusį aukštuomenės jauni- 
mą, pagaliau ir patį lordą Stiną, kurio karieta visuomet stovinti prie 
jos durų, kuris kasdien valandų valandas praleidžiąs jos draugijoje ir 
kurio nuolatinis lankymasis sukėlęs įvairių kalbų apie ją. Kaip giminės 
galva, jis maldavo Rebeką elgtis protingiau. Visuomenėje jau prade- 
dama nepagarbiai apie ją atsiliepti. Nors lordas Stinas esąs be galo įta- 
kingas didikas ir labai talentingas, vis tik tai žmogus, kurio dėmesys 
gali sukompromituoti bet kurią moterį. Seras Pitas prašė, maldavo, 
reikalavo, kad brolienė būtų apdairesnė, bendraudama su tuo aris- 
tokratu. 

Beki pažadėjo Pitui viską, ko tik jis norėjo, bet lordas Stinas lanky- 
davosi jos namuose taip pat dažnai kaip ir anksčiau, ir seras Pitas vis 
labiau niršo. Nežinau, ar ledi Džeinė pyko, ar buvo patenkinta, kad 
jos vyras pagaliau pastebėjo savo favoritės Rebekos ydas. Kadangi 
lordas Stinas ir toliau lankėsi pas Rebeką, seras Pitas lankytis liovėsi, 

jo žmona buvo linkusi visiškai nutraukti bet kokius santykius su tuo 
didžiūnu ir norėjo nepriimti markizės atsiųsto kvietimo į šaradų va- 
karą. Bet seras Pitas nusprendė, kad reikia priimti, nes tame vakare 
dalyvaus jo karališkoji didenybė. 

Nors seras Pitas ir nuvyko į minėtąjį vakarą, bet išvažiavo labai 
anksti, jo žmona irgi labai džiaugėsi, galėdama greičiau pasišalinti. 
Beki beveik nesikalbėjo su Pitu ir beveik nepastebėjo jo žmonos. Pi- 
tas Krolis pareiškė, kad jos elgesys esąs be galo nepadorus, griežtais 
žodžiais pasmerkė vaidinimus ir maskaradus, kaip visiškai netinkamus 
anglų moteriai. Pasibaigus šaradoms, iškėlė didelę pirtį broliui Rodo- 
nui, kam pats dalyvavęs ir leidęs žmonai dalyvauti tokiuose nepado- 
riuose žaidimuose. 

Rodonas pasakė, kad ji niekuomet daugiau nebedalyvausianti to- 
kiose pramogose. Bet iš tiesų, gal vyresniojo brolio ir brolienės pata- 
rimų paveiktas, jis ir taip jau buvo pasidaręs labai budrus ir pavyz- 
dingas šeimos narys. Metė savo klubus ir biliardą. Nebeišeidavo iš 
namų. Važiuodavo su Beki pasivažinėti ir lankydavosi su ja visuose 
jos kviestiniuose vakaruose. Kai tik pas juos atvykdavo lordas Stinas, 
jis būdavo tikras, jog namie ras pulkininką. O kai Beki įsigeisdavo kur 
nors išvykti be vyro arba gaudavo kvietimą tik sau, jis griežčiausiai 
pareikalaudavo, kad ji atsisakytų,— ir mūsų džentelmeno elgesys 
buvo toks, kad vertė paklusti. Mažoji Beki, reikia pasakyti teisybę, 
žavėjosi Rodono galantiškumu. Jis kai kada būdavo paniuręs, bet ji — 
visuomet linksma. Ir atvykus svečiams, ir viena su vyru Beki visuo- 
met maloniai jam šypsodavosi, rūpindavosi jo malonumais ir patogu- 
mais. Tarsi būtų grįžusios pirmosios vedybinės dienos: ta pati gera 
nuotaika, prėvenances*, meilumas, nuoširdus pasitikėjimas ir pagarba. 

— Nepalyginti maloniau, — sakydavo Beki,— kai šalia manęs ka- 
rietoje sėdi tu, o ne toji sena kvaiša Brigs! Gyvenkime visą laiką šitaip, 
brangus Rodonai! Kaip būtų gražu ir kokie mes būtume visuomet lai- 
mingi, kad tik turėtume pinigų! 

Po pietų Rodonas užmigdavo krėsle ir nematydavo priešais sėdin- 
čios žmonos veido — paniurusio, išvargusio ir baisaus. Kai nubusda- 
vo, šis veidas nušvisdavo skaisčia nekalta šypsena. Žmona linksmai 
Jį pabučiuodavo. Rodonas ėmė stebėtis, kad jam iš viso galėjo kilti 
įtarimų. Ne, jis niekuomet ir neįtarinėjo: visos tos nerimą kėlusios ne- 
aiškios abejonės ir niūrūs nujautimai tebuvo nepagrįstas pavyduliavi- 

mas. Beki jį myli, visuomet mylėjo. O kad jai sekasi aukštuomenėje, 
ne jos kaltė. Ji sukurta šiai sėkmei. Kurgi rasi kitą tokią moterį, kuri 
mokėtų taip kalbėti, dainuoti ir iš viso ką nors taip daryti kaip Beki? 
Kad tik ji mylėtų berniuką! Taip galvojo Rodonas. Bet motina ir sūnus 
niekuomet negalėjo suartėti. 

Ir kaip tik tuo metu, kai Rodoną kankino šitokios abejonės ir ne- 
aiškūs klausimai, nutiko tas įvykis, apie kurį mes pasakojome praėju- 
siame skyriuje, ir nelaimingasis pulkininkas pasijuto esąs kalinys toli 
nuo namų. 


LII! skyrius 


IŠSIGELBĖJIMAS IR KATASTROFA 


Mūsų bičiulis Rodonas privažiavo pono Moso rūmus Kersitoro 
gatvėje ir buvo deramai įvestas į šią niūrią vietą, svetingai priglau- 
džiančią kiekvieną. Rytas jau aušo virš linksmų Čenseri Leino stogų, 
kai, sukėlę aidą, ten nudardėjo kebo ratai. Mažas žydukas paraudu- 
siomis akimis, rausvu kaip ryto aušra kuodu, įleido svečius, ir ponas 
Mosas, Rodono palydovas ir šeimininkas, pakvietė jį į apatinio aukšto 
kambarius ir linksmai paklausė, ar nenorėtų išgerti po pasivažinėjimo 
stiklą kokio karštimo. 

Pulkininkas nebuvo toks nusiminęs, kaip būtų nusiminę kai kurie 
kiti mirtingieji, palikę rūmus, placens uxor* ir atsidūrę skolininkų 
kalėjime, — nes, teisybę sakant, Rodonui jau buvo tekę porą kartų 
paviešėti pono Moso įstaigoje. Ankstesniuose šio pasakojimo skyriuo- 
se mums atrodė nereikalinga minėti šių smulkių incidentų, bet galime 
užtikrinti skaitytoją, kad jie yra neišvengiami žmogaus gyvenime, ypač 
kai jis gyvena nežinia iš ko. 

Per pirmąjį vizitą pas poną Mosą pulkininką, tada dar viengungį, 
išvadavo dosnioji teta. Antrą kartą atsitikus tokiai nelaimei, mažoji 
Beki nepaprastai drąsiai ir meiliai pasiskolino tam tikrą sumą pinigų iš 
lordo Sautdauno ir įkalbėjo savo vyro kreditorių (tai buvo, teisybę 
sakant, jos skarelių, aksominių suknių, nosinių su mezginukais, visokių 
mažmožių ir blizgučių tiekėjas) pasitenkinti dalimi reikalaujamos su- 


* Mieląją žmoną (lot.). 

mos ir Rodono pasižadėjimu likusią dalį sumokėti nustatytu laiku. 
Taigi abiem šiais atvejais suinteresuotos šalys elgėsi nepaprastai 
mandagiai ir maloniai, ir todėl Mosas puikiausiai sugyveno su pul- 
kininku. 

— Jūs rasite savo senąją lovą, pulkininke, su visais patogumais, — 
pareiškė tasai džentelmenas, — galite neabejoti. Žinokite, mes ją nuo- 
lat vėdiname ir duodame tik rinktiniams žmonėms. Užpraeitą naktį 
joje miegojo garbingasis kapitonas Femišas. Močia išpirko jį tik po 
dviejų savaičių, atseit norėdama nubausti. Bet, dievaži, kad jūs maty- 
tumėt, kaip jis nubaudė mano šampaną! Kiekvieną vakarą pas jį vie- 
šėdavo svečių — tikrų pirmos rūšies dabitų iš klubų ir Vest Endo: 
kapitonas Regas, garbingasis Djuseisas, kuris gyvena Templyje, ir ki- 
ti vyrukai, garbės žodis, nusimanantys apie taurę gero vyno! Viršuje 
pas mane gyvena teologijos daktaras, o valgomajame — penki džen- 
telmenai. Ponia Mos valgydina prie bendro stalo pusę šešių, o paskui 
truputį lošiame kortomis arba klausomės muzikos. Būsime labai lai- 
mingi, jeigu ir jūs ateisite. 

— Aš paskambinsiu, jei man ko prireiks, — tarė Rodonas ir ramiai 
nuėjo į savo miegamąjį. 

Kaip jau sakėme, jis buvo senas kareivis, ir jo negalėdavo sukrėsti 
tokie menki likimo smūgiai. Silpnesnio būdo žmogus, vos tik sulaiky- 
tas, tučtuojau būtų siuntęs laišką žmonai. „Bet kam drumsti jai nak- 
ties poilsį? — pagalvojo Rodonas.— Ji nežinos, ar aš esu kambary, ar 
ne. Suspėsiu jai parašyti, kai bus išsimiegojusi, o aš taip pat. Tereikia 
kokių šimto septyniasdešimties svarų ir, velniai griebtų, nejaugi mes 
jų nesukrapštysime?“ Ir taip, galvodamas apie mažąjį Rodoną (jam 
būtų buvę labai nesmagu, jei sūnus būtų sužinojęs, kokioje keistoje 
vietoje jis atsidūrė), pulkininkas atsigulė į lovą, kurią neseniai pali- 
ko kapitonas Femišas, ir kietai užmigo. Jau buvo dešimta valanda, 
kai jis pabudo, ir rausvaplaukis jaunikaitis su neslepiamu pasididžia- 
vimu atnešė jam sidabrinius tualeto reikmenis, kuriais Rodonas ga- 
lėjo atlikti skutimosi operaciją. Iš tikro pono Moso namai, nors ir ne 
per švariausi, buvo puikiai įrengti. Indaujoje en permanence* riogso- 
jo nešvarūs padėklai ir kibirėliai vynui šaldyti; virš grotomis užkaltų 
langų, išeinančių į Kersitoro gatvę, kabojo didžiuliai nešvarūs karni- 
zai Su purvinomis geltono atlaso portjeromis; iš plačių nešvarių pa- 
auksuotų rėmų žvelgė šventi ir medžioklės scenas vaizduojantys pa- 

veikslai — visi žymiausių meistrų ir labai brangiai įkainoti per vekse- 
lines operacijas, kai jie buvo daug kartų nupirkti ir parduoti. Pusry- 
čius pulkininkas gavo tuose pačiuose nešvariuose, bet puikiuose sidab- 
riniuose induose. Panelė Mos, juodaakė mergina su papiliotėmis, 
atėjo nešina arbatinuku ir šypsodamasi paklausė pulkininką, kaip išsi- 
miegojęs. Ji atnešė Morning Post numerį su pilnu sąrašu visų žymiųjų 
svečių, kurie vakar dalyvavo lordo Stino surengtame priėmime. Lai- 
kraštyje taip pat buvo vaizdžiai aprašytas visas šis pokylis ir tai, kaip 
puikiai ir talentingai ponia Rodon Kroli atliko savo vaidmenį. 

Smagiai paplepėjęs su šia dama (kuri laisvai atsisėdo ant pusryčių 
stalo krašto, rodydama nusmukusią kojinę ir kadaise baltą atlaso kur- 
paitę su išklypusia kulnimi), pulkininkas Krolis paprašė plunksnų, 
rašalo ir popieriaus. Paklaustas, kiek lapų reikia, pasakė, kad užtenka 
vieno; panelė Mos ir atnešė, suspaudusi nykščiu ir smiliumi. Daug 
tokių lapų teko atnešti šiai tamsiaakei merginai: ne vienas vargšas 
kalinys skubiai kraigaliodavo juose kreivas eilutes, prašydamas pagal- 
bos, ir žingsniuodavo po baisųjį kambarį. kol jo pasiuntinys atgaben- 
davo atsakymą. Vargšai žmonės visada naudojasi pasiuntinių paslau- 
gomis, o ne paštu. Kas iš mūsų nėra gavęs jų laiškų su dar drėgnu lako 
antspaudu ir žodžiais, kad žmogus priebutyje laukia atsakymo? 

Taigi savo prašymo sėkme Rodonas neabejojo. 

„Brangioji Beki! — rašė jis.— Tikiuosi, kad miegojai gerai. Neiš- 
sigąsk, kad aš tau neatnešiu kavos. Vakar vakare, kai ėjau rūkydamas 
namo, man nutiko akcidentas. Mane pačiupo Mosas iš Kersitoro gat- 
vės — iš jo auksu spindinčios puikios svetainės aš tau ir rašau — ta- 
sai pat, kuris jau buvo mane nutvėręs lygiai prieš dvejus metus. Panelė 
Mos atnešė man arbatos — ji labai pastorėjo ir, kaip visuomet, jos 
kojinės nusmukusios ant kulnų. 

Tai dėl Natano ieškinio — šimtas penkiasdešimt svarų, su išlaido- 
mis — šimtas septyniasdešimt. Prašau atsiųsti mano rašymo reikme- 
nis ir šiek tiek drabužių — aš su baliniais bateliais ir baltu kaklaryšiu 
(jis jau panašus į panelės Mos kojines) — ten rasi septyniasdešimt 
svarų. Kai tik gausi šitą laišką, važiuok pas Nataną, pasiūlyk jam sep- 
tyniasdešimt penkis svarus ir paprašyk parašyti vekselį likusiai sumai. 
Pasakyk, kad aš paimsiu vyno — mums vis vien reikės pietums chere- 
so; bet paveikslų neimk, nes jie per daug brangūs. 

Jeigu jis spirsis, paimk mano laikrodį ir tokius savo mažmožius, be 
kurių gali apsieiti, ir nusiųsk į lombardą — mes, žinoma, turime dar 
šį vakarą gauti reikiamą sumą. Atidėlioti negalima, nes rytoj sekmadie- 

nis; lovos čia ne per švariausios, be to, man gali iškelti daugiau ieškinių. 
Gerai dar, kad šį šeštadienį Rodono nebus namie. Telaimina Tave 
Dievas. 
Labai skubu 
Tavo R. K. 


P. S. Paskubėk ir atvažiuok“. 


Šis laiškas, užantspauduotas laku, buvo išsiųstas per vieną iš pasiun- 
tinių, kurie visuomet slankiodavo apie pono Moso įstaigą. Pamatęs, 
kad pasiuntinys išvyko, Rodonas išėjo į kiemą ir surūkė cigarą gana 
gerai nusiteikęs, nepaisydamas grotų viršum galvos, — mat pono Moso 
kiemas iš visų pusių aptvertas kaip narvas, kad džentelmenai, gyve- 
nantys pas jį, nesugalvotų, ko gero, ištrūkti iš jo vaišingų namų. 

Rodono apskaičiavimu, praeis daugių daugiausia trys valandos, kol 
Beki atvyks ir atidarys kalėjimo duris. Šį laiką jis praleido gana links- 
mai: rūkė, skaitė laikraštį ir bendravo valgomajame su vienu pažįsta- 
mu, kapitonu Volkeriu, jiedu kelias valandas lošė kortomis iš šešių 
pensų, laimėdami čia vienas, čia kitas. 

Bet laikas slinko, o pasiuntinys negrįžo, nesirodė ir Beki. Pono Moso 
stalas buvo padengtas lygiai nustatytą valandą — pusę šešių. Tie na- 
muose gyvenantys džentelmenai, kurie galėjo užsimokėti už vaišes, 
susėdo prie stalo minėtoje iškilmingoje svetainėje, su kuria susisiekė 
laikinoji pono Krolio buveinė. Panelė M. (panelė Hem, kaip ją vadin- 
davo tėtušis) atėjo be rytmečio papiliočių, o ponia Hem pasiūlė sve- 
čiams puikią avino kulšį su ropėmis. Pulkininkas valgė be ypatingo 
apetito. Paklaustas, ar nepastatysiąs butelio šampano visai draugijai, 
Rodonas sutiko, ir abi damos išgėrė į jo sveikatą, o ponas Mosas kuo 
mandagiausiai susidaužė su juo. 

Tačiau pietaujant suskambo prie durų varpelis. Rausvaplaukis jau- 
nasis Mosas pakilo iš užstalės su raktais ir nuėjo atidaryti; sugrįžęs pra- 
nešė pulkininkui, kad parėjo pasiuntinys su portfeliu, rašomaisiais 
reikmenimis ir laišku, kurį ir padavė Rodonui. 

— Prašau nesivaržyti, pulkininke,— tarė ponia Mos, mostelėdama 
ranka, ir Rodonas, truputį nerimaudamas, atplėšė laišką. Tai buvo 
nuostabus laiškas, smarkiai prikvepintas, rausvame popieriuje ir su 
šviesiai žaliu antspaudu. 

„Mon pauvre cher petit'*— rašė ponia Kroli.— Nė akimirkos ne- 


* Mano vargšas brangus mažuli! (Pranc.) 

galėjau sumerkti akių, galvodama, kas gi atsitiko mano bjauriajai se- 
nai pabaisai, ir šiek tiek užsnūdau tik rytą, po to, kai pakviečiau poną 
Blenčą (mane krėtė šaltis), kuris man davė raminančio gėralo ir įsa- 
kė Finetei, kad manęs nieku gyvu nežadintų. Todėl mano vargšo pa- 
siuntinys, — o pastarojo, Finetės žodžiais, buvo bien mauvaise mine*, 
1r jis sentoit le Geniėvre**,— išsėdėjo priebutyje kelias valandas, 
laukdamas mano skambučio. Gali įsivaizduoti, kaip pasijutau, perskai- 
čiusi tavo nelaimingą, brangų, nemokšiškai parašytą laišką. 

Nors ir negalavau, bet tučtuojau iškviečiau karietą ir vos tik apsi- 
rengiau (aš negalėjau išgerti nė lašo šokolado — tikrai negalėjau, nes 
jį man atnešė ne mano monstre) ir ventre a terre*** nuvažiavau pas 
Nataną. Aš su juo susitikau... raudojau... verkiau, puoliau tam bjaury- 
bei po kojų. Niekas negalėjo paveikti šio baisaus žmogaus. Arba duok 
visus pinigus, sakė jis, arba laikysiąs mano vargšą pabaisą kalėjime. Aš 
parvažiavau namo, ruošdamasi padaryti une triste visite chez mon 
oncle**** (visi mano blizgučiai bus tau paskirti, nors už juos negausi 
nė šimto svarų, nes dalis jų, kaip žinai, jau yra pas ce cher 
oncle*****), ir radau pas mus milordą ir senąją bulgarų pabaisą 
avino veidu, kurie atėjo manęs pasveikinti su vakarykščiu pasisekimu. 
Atvažiavo ir Pedingtonas, kaip visuomet mikčiojo, šveplavo ir taršė 
sau plaukus. Paskui atvyko Šampinjakas su savo šefu — visi su 
foison****** komplimentų ir gražių kalbų — ir kankino mane, o aš 
tik troškau kuo greičiau jais nusikratyti ir nė valandėlės nepalioviau 
galvojusi apie mon pauvre prisonnier***4*44, 

Jiems išvažiavus, puoliau ant kelių prieš milordą, papasakojau jam, 
kad mes ruošiamės viską užstatyti, ir prašiau, maldavau duoti du šim- 
tus svarų. Jis įsiutęs prunkštė ir šnypštė, pareiškė, kad užstatinėti 
daiktus kvaila, ir pasakė pažiūrėsiąs, ar negalės paskolinti pinigų. 
Pagaliau išvažiavo, pažadėjęs atsiųsti Iš ryto, ir tada aš juos nuga- 
bensiu savo vargšei pabaisai ir pabučiuosiu — 

Mylinti Beki. 

Aš rašau lovoje. Ak, kaip man skauda galvą ir maudžia širdį“. 


* Gana įtartina išvaizda (pranc.). 
** Atsidavė džinu (pranc.). 
+++ Šuoliais (pranc.). 
*+** Liūdną vizitą savo dėdei (pranc.). 
*+44* Tą brangųjį dėdę (pranc.). 
*40044 Gausybe (pranc.). 
*04244* Savo vargšą kalinį (pranc.). 

Perskaitęs laišką, Rodonas taip išraudo ir taip piktai susiraukė, kad 
draugija prie stalo išsyk suprato, jog pulkininkas gavo prastų žinių. 
Grįžo visi įtarimai, kuriais jis mėgino atsikratyti. Ji net negalėjo išeiti 
ir parduoti savo blizgučių vyrui išvaduoti! Galėjo juokauti ir šnekėti 
apie jai pasakytus komplimentus tuo metu, kai jis sėdi kalėjime. Kas 
jį čia įkišo? Venemas ėjo kartu su juo. Ar čia nebuvo... Bet Rodonas 
negalėjo nė pagalvoti apie tai, ką įtarė. Greit išėjęs iš valgomojo, Ro- 
donas nubėgo į savo kambarį, atidarė rašomųjų reikmenų dėželę, 
skubiai parašė dvi eilutes, užadresavo serui Pitui arba ledi Kroli ir lie- 
pė pasiuntiniui, kad tučtuojau sėstų į kebą ir su laišku važiuotų į Gon- 
to gatvę, pažadėjęs ginėją, jeigu po valandos parnešiąs atsakymą. 

Laiškelyje jis meldė brangiuosius brolį ir brolienę dėl Dievo meilės, 
dėl jo brangaus vaiko ir jo paties garbės atvykti ir išgelbėti jį iš bė- 
dos. Jis esąs kalėjime, jam reikią šimto svarų, norint išeiti į laisvę; 
jis maldavo juos atvažiuoti. 

Išsiuntęs pasiuntinį, pulkininkas grįžo į valgomąjį ir paprašė dar 
vyno. Jis gyvai juokavo ir kalbėjo, bet jo pašnekovams atrodė, kad jo 
pagyvėjimas kažkoks keistas. Retkarčiais jis juokdavosi lyg beprotis 
iš savo būgštavimų. Dar visą valandą gėrė, vis klausydamasis, ar nepri- 
važiuoja karieta, kuri turėjo nulemti jo likimą. 

Praėjus tam laikui, prie vartų pasigirdo ratų bildesys. Jaunasis var- 
tininkas nuėjo su raktų ryšuliu. Atvykusi dama, kurią jis ir įleidęs. 

— Pas pulkininką Krolį,— tarė ji visa virpėdama. 

Jaunuolis, įvertinęs ją nusimanančiu žvilgsniu, užrakino paskui ją 
lauko duris, paskui, atrakinęs vidaus ir sušukęs: „Pulkininke, jus kvie- 
čia!“ — įvedė damą į galinę svetainę, kurioje buvo įsikūręs Krolis. 

Rodonas atėjo iš valgomojo, kur kiti liko lėbauti; menkas šviesos 
spindulys prasiskverbė paskui jį į kambarį, kuriame stovėjo dama, vis 
dar labai susijaudinusi. 

— Tai aš, Rodonai,— droviai tarė ji, stengdamasi, kad jos balsas 
skambėtų linksmai.— Tai aš, Džeinė! 

Rodoną didžiai sukrėtė šis švelnus balsas ir brolienės pasirodymas. 
Jis pribėgo prie jos, apkabino ją, murmėdamas kažkokius padrikus 
padėkos žodžius, ir vos neapsiverkė ant jos peties. Ji nesuvokė, kodėl 
jis toks susijaudinęs. 

Pono Moso vekseliai bematant buvo apmokėti, galbūt šis džentel- 
menas nusivylė, nes tikėjosi, kad pulkininkas paviešės pas jį bent jau 
visą sekmadienį; ir Džeinė, šypsodama iš laimės, išsivežė Rodoną iš 
antstolio namų tuo pačiu kebu, kuriuo atskubėjo vaduoti. 

— Pitas buvo išvykęs pietų su kitais parlamento nariais, kai atėjo 
jūsų laiškas, — tarė Džeinė, — ir todėl, brangusis Rodonai, aš... aš pati 
atvykau. 

Ir ji įbruko į jo leteną savo švelnią rankutę. Galbūt Rodonui Kro- 
liui ir pasisekė, kad Pitas buvo išvykęs tų pietų. Rodonas bent šimtą 
kartų taip karštai dėkojo brolienei, jog sujaudino ir net išgąsdino tą 
švelnios širdies moterį. 

— O jūs... jūs nežinote, — tarė jis, kaip visuomet šiurkštokai ir at- 
virai, — kaip aš pasikeičiau nuo to laiko, kai pažinau jus ir... ir pa- 
milau mažąjį Rodį! Aš... aš norėčiau kaip nors pradėti naują gyve- 
nimą. Matote, aš noriu... aš noriu... būti... 

Jis nebaigė sakinio, bet Džeinė suprato, kokia jo žodžių prasmė. 
Ir tą pat vakarą, sėdėdama prie savo sūnelio lovytės, ji nuolankiai 
pasimeldė už tą vargšą nusidėjėlį. 

Atsisveikinęs su broliene, Rodonas skubiai nuėjo namo. Buvo devinta 
valanda vakaro. Jis bėgo Tuštybės mugės gatvėmis bei erdviomis aikš- 
tėmis ir pagaliau, vos atgaudamas kvapą, atsistojo priešais savo 
namus. Jis pakėlė galvą — ir nusigandęs, visas drebėdamas atšoko 
ir atsirėmė į tvorą. Pro svetainės langus liejosi šviesa, o Beki rašė, 
kad ji gulinti lovoje ir serganti. Jis pastovėjo valandėlę, šviesa 
iš kambario krito ant jo išblyškusio veido. 

Krolis išsitraukė iš kišenės durų raktą ir įėjo į namus. Iš viršutinių 
kambarių sklido juokas. Jis vilkėjo tuos pačius baliaus drabužius, su 
kuriais buvo suimtas praėjusią naktį. Tylutėliai užlipo laiptais ir 
atsirėmė į viršutinės aikštelės turėklus. Niekas visuose namuose 
nejudėjo — visi tarnai buvo išsiųsti. Rodonas išgirdo kambaryje juo- 
ką... juoką ir dainavimą. Beki traukė dainelę, kurią ji dainavo praėju- 
sį vakarą; kimus balsas rėkė: „Bravo! Bravo!“ Tai buvo lordo Stino 
balsas. 

Rodonas atidarė duris ir įėjo į vidų. Mažas stalelis buvo padengtas 
pietums — ant jo žvilgėjo sidabras ir buteliai vyno. Stinas stovėjo pasi- 
lenkęs prie sofos, ant kurios sėdėjo Beki. Nedorėlė buvo vakariniu 
iškilniu tualetu, jai ant rankų ir visų pirštų žėrėjo apyrankės ir 
žiedai, o ant krūtinės kabojo Stino padovanoti briliantai. Milordas lai- 
kė ją už rankos ir lenkėsi pabučiuoti pirštelių, bet Beki negarsiai šūk- 
telėjo ir pašoko, pamačiusi išblyškusį Rodono veidą. Jinai tuojau 
pabandė nusišypsoti, lyg sveikindama sugrįžusį vyrą,— tai buvo 
baisi šypsena. Stinas atsistojo grieždamas dantimis, išblyškęs, įsiutu- 
siu žvilgsniu. 

Jis taip pat pamėgino nusijuokti ir žengė į priekį, tiesdamas 
ranką. 

— Ką, jau sugrįžote? Kaip gyvuojate, Kroli? — tarė jis, bet jo 
burna persikreipė, kai jis pamėgino nusišypsoti nekviestam svečiui. 

Kažkas Rodono veide privertė Beki pulti prie jo. 

— Aš nekalta, Rodonai! — pasakė ji.— Prisiekiu Viešpačiu, nekal- 
ta! — Ji kabinosi jam į švarką, stvarstė už rankų. Jos pačios rankos 
visos buvo apmaustytos gyvačiukėmis, žiedais, visokiais blizgučiais.— 
Aš nekalta, sakykite, kad nekalta! — šaukė ji lordui Stinui. 

Šis nusprendė, kad jam buvo paruošti spąstai, ir įsiuto tiek ant žmo- 
nos, tiek ant vyro. 

— Jūs nekalta! Po velnių! — suspiegė jis.— Jūs nekalta! O juk kiek- 
vienas blizgutis, kurį nešiojate, yra mano nupirktas. Aš jums daviau 
tūkstančius svarų, kuriuos išleido šis žaliūkas ir už kuriuos jus pardavė. 
Nekalta, po velnių! Jūs tokia pat nekalta kaip jūsų motina šokėja ir 
jūsų šantažistas vyras. Nemanykite, kad įbauginsite mane, kaip įbau- 
gindavote kitus! Iš kelio, pone, leiskite man praeiti. 

Lordas Stinas stvėrė skrybėlę ir žaibuojančiomis akimis, įnirtingai 
žvelgdamas priešui į veidą, leidosi tiesiog į jį, nė kiek neabejodamas, 
kad šis pasitrauks iš kelio. 

Bet Rodonas pašoko, griebė jam už kaklaryšio. Stinas rangėsi ir 
raitėsi, pulkininko smaugiamas. 

— Meluoji, šunie! — sušuko Rodonas.— Meluoji, baily ir niekše! 

Ir jis du kartus tėškė plaštaka Anglijos perui per veidą ir trenkė 
kruviną ant žemės. 

Visa tai įvyko taip greit, jog Rebeka nespėjo nė įsikišti. Ji stovėjo 
čia pat prieš jį, visa drebėdama. Ji žavėjosi savo vyru, stipriu, narsiu 
nugalėtoju. 

— Eik šen! — paliepė jis. 

Ji iš karto pribėgo. 

— Nusiimk visa tai. 

Ji pradėjo virpėdama traukti nuo riešų brangakmeniais nusagstytas 
apyrankes ir žiedus nuo drebančių pirštų, padavė viską vyrui krūp- 
čiodama ir baikščiai žiūrėdama į jį. 

— Mesk viską žemėn, — tarė jis, ir ji paleido brangenybes iš rankų. 

Rodonas nuplėšė deimantinį papuošalą jai nuo krūtinės ir sviedė 
lordui Stinui. Papuošalas prakirto jo pliką kaktą. Stinas taip ir 
išnešiojo tą randą iki mirties. 

— Eime į viršų! — įsakė Rodonas žmonai. 

— Neužmušk manęs, Rodonai! — maldavo ji. 

Jis žiauriai nusikvatojo. 

— Aš noriu įsitikinti, ar tasai žmogus meluoja apie pinigus taip pat, 
kaip jis primelavo apie mane. Ar jis ką nors tau yra davęs? 

— Ne,— atsakė Rebeka,— tai yra... 

— Duok man savo raktus, — tarė Rodonas. 

Ir abu išėjo. 

Rebeka atidavė jam visus raktus, išskyrus vieną, tikėdamasi, kad 
jis nepastebės. Tasai raktas buvo nuo mažosios dėželės, kurią anksty- 
voje jaunystėje jai padovanojo Amelija ir kurią ji laikė slaptoje vieto- 
je. Bet Rodonas atidarė visas dėžes ir spintas, išmetė iš jų krūvas viso- 
kių skarmalų ir pagaliau rado dėželę. Moteris buvo priversta ją atida- 
ryti. Joje buvo dokumentai, seni meilės laiškai, įvairios smulkmenos ir 
moteriškos relikvijos. Be to, ten būta ir piniginės su banknotais. Kai 
kurie iš jų ten buvo išgulėję dešimt metų, bet vienas buvo dar nauju- 
tėlis — tūkstančio svarų banknotas, kurį jai padovanojo lordas 
Stinas. 

— Tai jis tau davė šitą? — paklausė Rodonas. 

— Taip, — atsakė Rebeka. 

— Aš dar šiandien nusiųsiu jam tuos pinigus, — pasakė Rodonas 
(nes jau buvo pradėjusi aušti nauja diena: krata truko kelias valan- 
das),— ir užmokėsiu Brigs, kuri buvo gera berniukui, taip pat apmo- 
kėsiu kai kurias kitas skolas. Tu man nurodysi, kur tau atsiųsti likusius. 
Iš tiek pinigų, Beki, tu galėjai nepagailėti man šimto svarų — aš 
visuomet su tavimi dalindavausi. 

— Aš nekalta, — pakartojo Beki. 

Bet vyras paliko ją, netaręs daugiau nė žodžio. 


Ką ji galvojo, kai jis ją paliko? Praslinko kelios valandos jam 
išėjus, saulės šviesa veržėsi į kambarį, o Rebeka tebesėdėjo viena 
ant lovos krašto. Visi stalčiai buvo atidaryti ir išversti; sujauktų ir 
išblaškytų po kambarį puošnių drabužių, plunksnų, skarelių ir papuo- 
šalų draikalynė. Jos plaukai buvo išsidraikę ant pečių, suknia 
perplėšta toje vietoje, kur Rodonas nudrėskė briliantus. Ji girdėjo, 
kaip jis nusileido laiptais, kaip paskui jį užsitrenkė durys kelios 
minutės po to, kai jis ją paliko. Ji žinojo, kad jis niekuomet nebegrįš. 
Jis išėjo visiškai. „Nejaugi nusižudys? — pagalvojo ji.— Ne, nebent 
po to, kai nudės dvikovoje lordą Stiną“. Ji susimąstė apie savo 
ilgą gyvenimą, apie visus liūdnus jo įvykius. Ak, koks tas gyve- 

nimas jai dabar atrodė niūrus, apgailėtinas, vienišas ir nenaudingas! 
Gal jai išgerti opijaus ir taip pat nusižudyti, palaidoti visas viltis, 
planus, skolas ir pergales? Tokią ją rado kambarinė prancūzė: 
sėdinčią buvusio spindesio griuvėsiuose, sugniaužusią kumščius, 
sausomis akimis. Kambarinė buvo jos bendrininkė ir gaudavo iš Stino 
algą. 

— Mon Dieu, madame! Kas atsitiko? — paklausė ji. 

Iš tikro kas atsitiko? Ar ji buvo kalta, ar ne? Beki sakė — ne; bet 
kas galėtų pasakyti, kiek buvo teisinga tai, ką ištardavo jos lūpos, ir 
ar buvo šį kartą tyra toji sugedusi širdis? Visi jos melai ir planai, jos 
egoizmas ir klasta, visi gudravimai ir gabumai priėjo šitokį liepto ga- 
lą! Kambarinė nuleido užuolaidas ir gan švelniai paprašė šeimininkę 
eiti gulti. Tada nusileido žemyn, susirinko papuošalus, gulėjusius ant 
grindų nuo to laiko, kai Rebeka numetė jas vyro įsakymu, o lordas 
Stinas išėjo. 

SEKMADIENIS PO MŪŠIO 


Sero Pito Krolio rūmai Greit Gonto gatvėje ką tik buvo pradėję 
rytmetinę ruošą, kai Rodonas, vilkįs vakariniu kostiumu, kurį dabar 
buvo išnešiojęs dvi dienas, išgąsdinęs tarnaitę, šveičiančią laiptus, 
praėjo 1f įsibrovė į | brolio kabinetą. Ledi Džeinė jau buvo atsikėlusi ir 
dama, kaip rengiasi vaikai, ir klaūsydamasi, kaip mažyliai kalba pote- 
rius, prisiglaudę prie jos kelių. Kiekvieną rytą ji su vaikais atlikdavo 
šią pareigą atskirai, prieš prasidedant viešosioms apeigoms, kurioms 
vadovaudavo seras Pitas ir kuriose turėdavo dalyvauti visi namiškiai. 
Rodonas atsisėdo kabinete priešais baroneto stalą, kur buvo pavyz- 
dingai sukrautos Mėlynosios knygos ir laiškai, tvarkingai sužymėtos 
sąskaitos ir simetriškai išdėstytos brošiūros, o spynelėmis užrakintos 
sąskaitybos knygos, rašymo reikmenys ir dėžutės su pranešimais, Bi- 
blija, žurnalas „Metų ketvirčio apžvalga“ ir „Karaliaus dvaro vado- 
vas“ buvo išsirikiavę kaip kareiviai per paradą, laukią viršininko. 

Šeimyninių pamokslų rinkinys — seras Pitas buvo pratęs skaityti 
juos šeimai sekmadienio rytais — ant stalo laukė, kol savininkas iš- 
moningai atsiskleis reikalingus puslapius. Šalia pamokslų knygos buvo 

laikraščio Observer numeris, dar drėgnas ir dailiai sulankstytas, skirtas 
pačiam serui Pitui naudotis. Tik jo kamerdineris išdrįsdavo peržiūrėti 
šį laikraštį, prieš padėdamas prie šeimininko rašomųjų reikmenų. Tą 
rytą, prieš atnešdamas laikraštį į kabinetą, jis perskaitė liepsningą 
„Iškilmių Gont Hauze“ aprašymą, kuriame buvo išvardyti visi žymūs 
asmenys, markizo Stino pakviesti susitikti su jo karališkąja didenybe. 
Aptaręs šį įvykį su ūkvede ir jos dukterėčia, su kuriomis anksti rytą 
gėrė arbatą ir valgė karštas riekutes su sviestu šios damos kambaryje, 
ir nusistebėjęs, kaip Rodonas Krolis sugeba sudurti galą su galu, ka- 
merdineris palaikė laikraštį virš garų ir vėl sulankstė taip, kad šeimi- 
ninkui atėjus atrodytų visiškai šviežias ir neliestas. 

Vargšas Rodonas paėmė laikraštį ir pamėgino skaityti, kol ateis bro- 
lis, bet eilutės šokinėjo akyse, ir jis visiškai nežinojo, ką skaito. Vyriau- 
sybės žinios ir paskyrimai (seras Pitas, kaip visuomenės veikėjas, buvo 
įpareigotas juos peržiūrėti, nes priešingu atveju niekaip nebūtų pa- 
kentęs namuose sekmadienio laikraščių), teatro kritika, „Barkingo 
mėsininko“ ir „„Tetberio favorito“ rungtynės dėl šimto svarų prizo, 
net Gont Hauzo kronika, kur buvo išgarbintos, bet kartu ir santūriai 
aprašytos garsiosios šarados, kurių pagrindinė veikėja buvo ponia 
Beki,— visa tai lyg kokioje migloje praslinko Rodonui prieš akis, kol 
jis sėdėjo ir laukė Krolių šeimos galvos. 

Vos tik juodo marmuro kabinetinis laikrodis ėmė skardžiai mušti 
devynias, pasirodė seras Pitas, šviežias, tvarkingas, dailiai nusiskutęs, 
švariu vaškinės spalvos veidu, užsidėjęs kietą marškinių apykaklę, 
susišukavęs ir patepęs pomada retus plaukus; jis didingai nulipo laip- 
tais, pasirišęs krakmolytą kaklaryšį ir vilkįs pilku flaneliniu chalatu, 
brūžindamas nagus, — žodžiu, tikras senųjų laikų anglų džentelmenas, 
tvarkingumo ir visokiausio padorumo pavyzdys. Jis krūptelėjo, pa- 
matęs savo kabinete vargšą Rodoną suglamžytais drabužiais, krauju 
pasruvusiomis akimis, susivėlusiais plaukais. Pitas pagalvojo, kad jo 
brolis neblaivus ir visą naktį praleido kokioje nors orgijoje. 

— Dieve maloningas, Rodonai! — sušuko nustebęs. — Kas tave čia 
atnešė taip anksti? Kodėl tu ne namuose? 

— Namuose? — tarė Rodonas karčiai nusijuokdamas.— Nebijok, 
Pitai. Aš negirtas. Uždaryk duris: noriu su tavim pasikalbėti. 

Pitas uždarė duris ir priėjęs prie stalo atsisėdo kitame krėsle — ta- 
me, kuris buvo pastatytas ūkvedžiui, agentui ar kokiam konfidencia- 
liam lankytojui, atėjusiam su reikalais pas baronetą, ir ėmė dar uo- 
liau brūžinti nagus. 

— Pitai, viskas baigta,— po valandėlės tarė pulkininkas.— Aš 
pražuvęs. 

— Visuomet sakiau, kad šitaip baigsis! — sušuko suirzęs barone- 
tas, barbendamas kažkokią melodiją nudailintais nagais. — Tūkstantį 
kartų buvau tave įspėjęs. Daugiau nebegaliu padėti. Visi mano pinigai 
apskaičiuoti iki paskutinio šilingo. Net tasai šimtas svarų, kurį tau 
Džeinė nuvežė vakar vakare, buvo pažadėtas mano įgaliotiniui rytoj 
rytą, ir tai sudarys man didelių nepatogumų. Nenoriu sakyti, kad aš iš 
viso atsisakau tau padėti. Bet sumokėti visiems tavo kreditoriams ne- 
galiu, kaip ir negaliu apmokėti visos nacionalinės skolos. Tikėtis iš ma- 
nęs tokio dalyko — beprotybė, tikra beprotybė. Tu turi sutikti su kom- 
promisu. Tai skaudu šeimai, tačiau visi taip daro. Pavyzdžiui, Džor- 
džas Kaitlis, lordo Reglendo sūnus, buvo teisiamas praėjusią savaitę, 
bet išteisintas. Lordas Reglendas nebūtų sumokėjęs už jį nė šilingo ir... 

— Man ne pinigų reikia, — pertraukė jį Rodonas.— Aš atėjau ne 
apie save kalbėti. Nesvarbu, kas man atsitiks... 

— Tai kas gi yra? — paklausė Pitas, kiek atsileidęs. 

— Mano berniukas,— ištarė Rodonas kimiu balsu.— Aš noriu, 
kad tu man pažadėtum, jog pasirūpinsi berniuku, kai manęs nebebus. 
Tavo mieloji, geroji žmona visuomet buvo jam gera, ir jis ją labiau myli 
už savo... Ne, po velnių! Klausyk, Pitai... Tu žinai, kad man turėjo tek- 
ti panelės Kroli pinigai. Aš buvau auklėjamas ne taip, kaip auklėjami 
jaunesnieji broliai, visuomet buvau skatinamas kvailioti ir dykinėti. 
Jeigu to nebūtų buvę, iš manęs gal būtų išėjęs visai kitoks žmogus. Sa- 
vo pareigas pulke atlikdavau ne taip jau blogai. Tu žinai, kaip pinigai 
išslydo man iš rankų ir kas juos gavo. 

— Po visų mano aukų ir tos paramos, kurią tau suteikiau, šitokie 
priekaištai man atrodo beprasmiški, — tarė seras Pitas.— Aš juk ne- 
liepiau tau jos vesti. 

— Dabar visa tai baigta,— tarė Rodonas.— Dabar visa tai jau 
baigta, — tie žodžiai išsprūdo jam su tokia aimana, kad net jo brolis 
krūptelėjo. 

— Viešpatie Dieve! Ji mirė? — sušuko seras Pitas nerimo ir nuo- 
širdžios užuojautos kupinu balsu. 

— Aš pats norėčiau mirti! — atsakė Rodonas.— Jei ne mažasis 
Rodonas, būčiau šį rytą persipjovęs gerklę, o ir tam prakeiktam niek- 
šui taip pat būčiau perpjovęs. 

Seras Pitas tučtuojau įspėjo visą teisybę ir sumojo, kad lordas Stinas 
bus tas asmuo, kurį norėjo nudėti Rodonas. Pulkininkas trumpai ir 


185 LIV skyrius 


padrikai papasakojo vyresniajam broliui visas šio įvykio aplin- 
kybes. 

— Ji buvo iš anksto susimokiusi su šiuo niekšu,— tarė jis.— Už- 
siundė prieš mane antstolius, sučiupo mane einant iš jo namų. Kai aš 
jai parašiau, prašydamas pinigų, ji atrašė, kad serganti, gulinti lovoje 
ir išgelbėsianti mane kitą dieną. O parėjęs namo, užtikau ją išsipuo- 
šusią briliantais ir sėdinčią vieną su tuo niekšu. 

Paskui jis keliais žodžiais pavaizdavo savo susikirtimą su lordu Sti- 
nu. Tokiais atvejais, žinoma, sakė jis, esanti tik viena išeitis. Pasitaręs 
su broliu, jis eisiąs imtis žygių, reikalingų neišvengiamai dvikovai pa- 
ruošti. 

— Kadangi aš galiu žūti, — tarė Rodonas dusliu balsu,— o ber- 
niukas neturi motinos, tai turiu palikti jį tau ir ledi Džeinei, Pitai, — 
tik tada būsiu ramesnis, kai tu pažadėsi būti jam bičiulis. 

Vyresnysis brolis labai susijaudino ir.paspaudė Rodonui ranką taip 
nuoširdžiai, kaip retai kada darydavo. Rodonas perbraukė ranka per 
savo tankius antakius. 

— Ačiū, brolau, — tarė jis.— Žinau, kad galiu pasitikėti tavo žo- 
džiu. 

— Prisiekiu savo garbe, kad įvykdysiu tavo prašymą! — pasakė 
baronetas. 

Ir taip, beveik be žodžių, juodu susitarė. 

Po to Rodonas išsitraukė iš kišenės mažą piniginę, kurią jis rado 
Beki dėželėje, ir išėmė iš jos pundelį banknotų. 

— Štai šeši šimtai svarų, — tarė jis.— Tu ir nežinojai, kad aš toks 
turtingas. Norėčiau, kad tu atiduotum tuos pinigus Brigs, kuri mums 
paskolino... ir kuri visuomet buvo tokia gera berniukui... Ir man visuo- 
met būdavo gėda, kad paėmiau vargšės senės pinigus. O čia dar yra 
pinigų, — sau pasilieku tik kelis svarus, — kuriuos reikia skirti Beki 
pragyvenimui. 

Ir sulig šiais žodžiais jis išėmė iš piniginės dar kelis banknotus, no- 
rėdamas atiduoti juos broliui, bet jo ranka drebėjo ir jis buvo taip 
susijaudinęs, kad piniginė nudribo žemėn, o iš jos iškrito tūkstančio 
svarų banknotas — paskutinis nelaimingosios Beki laimikis. 

Pitas, apstulbęs nuo tokio turto, pasilenkė ir pakėlė banknotą. 

— Šito neliesk,— pasakė Rodonas.— Aš tikiuosi suvaryti kulką 
tam žmogui, kuriam jis priklauso. 

Jis vaizdavosi, kad tai bus puikus kerštas — įvynioti kulką į bank- 
notą ir nudėti ja Stiną. 

Po šito pokalbio broliai dar kartą paspaudė vienas kitam ranką ir 
išsiskyrė. Ledi Džeinė girdėjo, kad atvyko pulkininkas, ir, moteriška 
širdimi nujausdama nelaimę, laukė vyro gretimame valgomajame. Val- 
gomojo durys buvo atsitiktinai paliktos atdaros, ir, žinoma, ledi pasi- 
rodė, kai tik abu broliai išėjo iš kabineto. Ji padavė ranką Rodonui ir 
pareiškė, jog džiaugiasi, kad jis atvykęs pusryčių, nors iš nuvargusio, 
neskusto pulkininko veido ir savo vyro niūraus žvilgsnio galėjo suvok- 
ti, kad jiems pusryčiai ne galvoj. Rodonas, paminėjęs kažkokį svarbų 
reikalą, sumurmėjo atsiprašydamas ir stipriai paspaudė baikščią ran- 
kutę, kurią jam padavė brolienė. Jos maldaujančios akys nieko daugiau 
negalėjo išskaityti jo veide, kaip tik baisų sielvartą, bet jis išėjo neta- 
ręs daugiau nė žodžio. Seras Pitas taip pat nesiteikė nieko jai paaiš- 
kinti. Vaikai priėjo pasisveikinti, ir jis pabučiavo juos šaltai kaip vi- 
suomet. Motina prisitraukė juodu ir laikė už rankučių, kai jie atsi- 
klaupė kalbėti maldų, kurias seras Pitas skaitė jiems ir tarnams, pasi- 
puošusiems šventadienio drabužiais bei livrėjomis ir sėdintiems ant 
kėdžių, išrikiuotų kitoje pusėje šnypščiančio arbatinio. Dėl visų šių 
sutrukdymų pusryčiai taip pavėlavo, kad jiems sėdint už stalo suskam- 
bėjo bažnyčios varpai. Ledi Džeinė pareiškė, kad ji esanti per daug 
nesveika ir negalinti eiti į bažnyčią, 0 ir per šeimos maldas jos mintys 
buvo nuklydusios kažkur į šalį. 

Tuo tarpu Rodonas Krolis atskubėjo iš Greit Gonto gatvės ir, su- 
duodamas plaktuku per galvą didelei bronzinei medūzai, stovinčiai 
prie Gont Hauzo durų, iškvietė raudonžandį Sileną su sidabru išpuoš- 
ta raudona liemene, kuris tuose rūmuose ėjo durininko pareigas. Du- 
rininkas taip pat išsigando, pamatęs tokį susivėlusį pulkininką, ir pas- 
tojo jam kelią, lyg bijodamas, kad tasai gali įsibrauti jėga. Bet pulki- 
ninkas Krolis tik išsitraukė vizitinę kortelę ir įsakmiai paprašė per- 
duoti ją lordui Stinui — atkreipti jo dėmesį į kortelėje užrašytą adresą 
ir pasakyti, kad pulkininkas Krolis visą dieną po pirmos bus Ridžento 
klube, šv. Jokūbo gatvėje, o ne namuose. 

Riebus raudonskruostis durininkas nustebęs pažvelgė į nueinantį 
Rodoną; į jį taip pat dairėsi šventadieniškai apsirengę praeiviai, išėję 
taip anksti rytą į gatvę, švariai nusiprausę prieglaudos vaikėzai, daržo- 
vių pardavėjas, atsirėmęs į savo krautuvės duris, ir smuklininkas, prieš 
saulutę atidarantis langines, nes bažnyčiose jau buvo prasidėjusios pa- 
maldos. Žiopliai, stoviniuoją prie vežikų biržos, šaipėsi iš jo išvaizdos, 
kai jis, nusisamdęs karietą, liepė vežti į Naitsbridžo kareivines. 

Gaudė, aidėjo visi varpai, kai Rodonas atvažiavo į vietą. Jeigu būtų 

pasidairęs, būtų galėjęs pamatyti savo seną pažįstamą Ameliją, einan- 
čią iš Bromptono į Raselo aikštę. Pulkai moksleivių žygiavo į bažnyčią; 
daugybė žmonių ėjo švariai iššluotais šaligatviais ir važiavo išorinėse 
karietų sėdynėse, skubėdami pasinaudoti sekmadienio malonumais. 
Bet pulkininkas buvo per daug įsigilinęs į savo mintis, kad kreiptų į 
visa tai dėmesį. Atvykęs į Naitsbridžą, nuskubėjo į savo seno draugo 
ir bičiulio kapitono Makmerdo kambarį ir apsidžiaugė jį radęs. 

Kapitonas Makmerdas, senas karininkas ir Vaterlo mūšio dalyvis, 
labai mylimas savo pulke, kuriame jis tik dėl lėšų stokos negalėjo pa- 
siekti aukščiausio laipsnio, maloniai leido priešpietę, ramiai ilsėdamasis 
lovoje. Vakar jis buvo linksmoje vakarienėje, kurią garbingasis kapi- 
tonas Džordžas Sinkbarsas suruošė savo namuose Bromptono aikštėje, 
pakvietęs į ją kelis jaunus pulko karininkus ir daug damų iš kordeba- 
leto, ir senasis Mekas, puikiai sugyvenęs su įvairiausio amžiaus ir ran- 
go žmonėmis, bendravęs su generolais, šunų augintojais, šokėjomis, 
boksininkais, žodžiu, su visokiais visokiausiais žmonėmis, ilsėjosi po 
nakties darbų, o kadangi jam nereikėjo eiti tarnybinių pareigų, gu- 
lėjo lovoje. 

Jo kambarys buvo ištisai nukabinėtas paveikslais, skirtais boksui, 
sportui ir baletui, kuriuos jam padovanojo draugai, išeidami į atsargą, 
vesdamiesi ir kurdamiesi ramiam gyvenimui. Jam dabar buvo bemaž 
penkiasdešimt metų, iš kurių dvidešimt ketverius ištarnavo kariuome- 
nėje, tad jo kambarys tapo savotišku muziejum. Jis buvo vienas iš ge- 
riausių Anglijos šaulių ir vienas iš geriausių, pagal savo svorį, raite- 
lių. Iš tiesų juodu su Kroliu buvo varžovai, kai šis tarnavo kariuome- 
nėje. Trumpai tariant, ponas Makmerdas gulėjo lovoje, skaitydamas 
„Belo gyvenime“ pranešimą apie mūsų minėtas „Tetberio favorito“ 
ir „Barkingo mėsininko“ rungtynes. Tai buvo garbingas šiurkštus 
karys, maža, ežiuku nukirpta žila galva su naktine šilko kepuraite, 
raudonskruostis, ilgais dažytais ūsais. 

Kai Rodonas pasakė kapitonui, kad jam reikia draugo, tasai pui- 
kiausiai suprato, kokios draugiškos paslaugos iš jo norima. Jam buvo 
tekę nepaprastai apdairiai ir sumaniai atlikti savo pažįstamiems de- 
šimtis tokių reikalų. Jo karališkoji didenybė, amžinos atminties vy- 
riausiasis vadas labai gerbė už tai Makmerdą, ir į kapitoną kreipdavosi 
visi bėdon patekę džentelmenai. 

— Na, dėl ko kilo ginčas, mano mielas Kroli? — paklausė senasis 
karys.— Ar vėl kokia kortų istorija, kaip ta, kada mes nušovėme ka- 
pitoną Markerį? 

— Tai dėl... dėl mano žmonos, — atsakė Krolis, nuleisdamas akis 
ir baisiai išrausdamas. 

Anas tik švilptelėjo. 

— Aš visuomet sakydavau, kad ji tave pames, — pradėjo jis (ir iš 
tiesų pulke ir klubuose žmonės lažinosi, koks likimas laukia pulkininko 
Krolio, — tokios prastos nuomonės apie jo žmonos dorovingumą buvo 
jo draugai ir visuomenė), bet, pamatęs, kokiu rūsčiu žvilgsniu Rodo- 
nas atsakė į šią jo pastabą, Makmerdas nusprendė, jog neverta toliau 
šios temos liesti. 

— Ir nejaugi nėra jokios išeities, mielasis? — klausinėjo kapitonas 
rimtu tonu.— Ar tai, supranti, tik įtarimas, ar... ar kas? Kokie nors 
laiškai? Gal įmanoma viską ramiai sutvarkyti? Geriau, jei tik galima, 
nekelti triukšmo dėl tokio dalyko. 

„Nieko sau! Taigi jis tik dabar suprato, kokia tai paukštytė“,— pa- 
manė kapitonas ir prisiminė šimtą atvirų pokalbių karininkų valgo- 
majame, kur ponios Kroli vardas buvo maišomas su purvais. 

— Tėra tik vienas kelias, — atsakė Rodonas,— ir vienam iš mūsų 
teks juo keliauti į aną pasaulį, supranti, Mekai? Mane jie buvo paša- 
linę iš kelio, suėmę, aš užklupau juodu vienus. Pasakiau jam, kad jis 
melagis ir bailys, partrenkiau žemėn ir apvelėjau šonus. 

— Taip jam ir reikia, — tarė Makmerdas.— Kas jis? 

Rodonas atsakė, kad lordas Stinas. 

— Velniai griebtų! Markizas! Sako, jis... tai yra, sako, kad tu... 

— Ką, po velnių, čia steni? — užriaumojo Rodonas.— Tu nori 
pasakyti, kad tau jau teko girdėti kažką apie mano žmoną ir man to 
nepranešei, Mekai? 

— Žmonės mėgsta paliežuvauti, mielasis, — atsakė tasai.— Kokia, 
po velnių, prasmė buvo pasakoti, ką plepa visokie kvailiai? 

— Tu velniškai nedraugiškas, Mekai! — tarė prislėgtas Rodonas ir, 
užsidengęs rankomis veidą, davė valią jausmams. 

Tasai vaizdas didžiai sukrėtė priešais sėdintį seną užgrūdintą 
karį. 

— Laikykis, brolau! — tarė jis.— Ar jis žymus žmogus, ar ne — 
mes vis tiek suvarysim jam kulką, trauk jį devynios! O moterys visos 
tokios. 

— Tu nežinai, kaip aš tą moterį mylėjau, — pasakė Rodonas, vos 
galėdamas kalbėti. — Juk aš, po velnių, sekiojau paskui ją kaip lioka- 
jus. Atidaviau jai viską, ką turėjau. Likau elgeta, nes ją vedžiau. Die- 
važi, pone, aš užstatydavau savo laikrodį, kad galėčiau nupirkti, ko 

ji įsigeisdavo. O ji... ji visą tą laiką krovėsi sau atskirai pinigus ir pa- 
gailėjo šimto svarų man išpirkti iš belangės. 

Ir jis karštai ir padrikai, susijaudinęs, kaip draugas niekuomet ne- 
buvo matęs, papasakojo Makmerdui visas šios istorijos aplinkybes. Jo 
patarėjas mėgino užsikabinti už kai kurių neaiškių šio pasakojimo 
užuominų. 

— O gal ji tikrai nekalta? — tarė jis.— Ji taip sako. Stinas ir anks- 
čiau šimtus kartų buvo su ja namuose vienas. 

— Galbūt,— liūdnai atsakė Rodonas,— bet tai jau neatrodo labai 
nekaltai, — ir jis parodė kapitonui tūkstančio svarų banknotą, kurį 
rado Beki piniginėje.— Štai ką jis jai davė, Mekai, o ji slėpė nuo manęs 
ir turėdama tiek pinigų atsisakė padėti, kai aš buvau suimtas. 

Kapitonas negalėjo nesutikti, kad šitaip slėpti pinigus — išties labai 
bjauru. 

Jiems besitariant, Rodonas nusiuntė kapitono Makmerdo tarną į 
Kerzono gatvę su įsakymu savo liokajui paduoti lagaminą drabužių, 
kurių pulkininkui labai reikėjo. Kol tarnas buvo išėjęs, Rodonas su 
savo sekundantu, pasitelkę Džonsono žodyną, labai daug jiems pa- 
gelbėjusį, vargais negalais parašė laišką, kurį Makmerdas turėjo nu- 
siųsti lordui Stinui. Kapitonas Makmerdas turįs garbę pulkininko 
Rodono Krolio vardu pareikšti pagarbą markizui Stinui ir prašąs at- 
kreipti dėmesį, kad pulkininkas įgaliojąs jį viską paruošti susitikimui, 
kurio, tuo jis neabejojąs, jo malonybė ketinąs reikalauti ir kurį šio 
rytmečio aplinkybės darančios neišvengiamą. Kapitonas Makmerdas 
kuo mandagiausiai prašąs lordą Stiną nurodyti kokį draugą, su kuriuo 
jis (kapitonas M.) galėtų susisiekti, ir pareiškiąs pageidavimą, kad su- 
sitikimas įvyktų kiek galima greičiau. Prieraše kapitonas pranešė, kad 
jo žinioje esąs stambus banknotas, kuris, kaip turįs pagrmdo manyti 
pulkininkas Krolis, priklausąs markizui Stinui. Ir jis, pulkininko pa- 
vestas, pageidautų grąžinti banknotą jo savininkui. 

Kol šis laiškas buvo parašytas, sugrįžo kapitono tarnas, pasiųstas į 
pulkininko Krolio namus Kerzono gatvėje, tačiau be kelionmaišio ir 
lagamino, kuriuos turėjo atnešti. Jis atrodė labai suglumęs ir nu- 
stebęs. 

— Jie nenori nieko duoti,— pareiškė tarnas.— Namuose tikra 
velniava, viskas apversta aukštyn kojom. Atėjo namų savininkas ir 
viską paėmė. Tarnai girtuokliauja svetainėje. Jie sakė... jie sakė, kad 
jūs pabėgote su sidabriniais indais, pulkininke, — valandėlę patylėjęs 
pridūrė tarnas.— Viena tarnaičių jau pabėgo. O Simpsonas, liokajus, 

labai triukšmavo ir buvo visiškai girtas, jis tvirtino, kad neleisiąs nieko 
išnešti iš namų, kol negausiąs algos. 

Pranešimas apie mažąją revoliuciją Meifere nustebino juos ir pa- 
gyvino šiaip labai triste* pasitarimą. Abu karininkai smagiai pasijuokė 
iš Rodono nesėkmės. 

— Džiaugiuosi, kad berniuko nėra namuose,— pasakė Rodonas 
kramtydamas nagus.— Tu atsimeni, Mekai, kaip aš atsivesdavau jį į 
jojimo mokyklą! Kaip šauniai jis sėdėdavo ant spardaus arklio, tiesa? 

— Taip, jis šaunus vaikas, — atsakė geraširdis kapitonas. 

Tuo metu mažasis Rodonas sėdėjo „Vaitfrajers“ mokyklos koply- 
čioje tarp penkiasdešimties berniukų su mantijomis ir galvojo ne apie 
pamokslą, bet apie tai, kad ateinantį sekmadienį važiuos namo, o tė- 
vas tikriausiai jam ką nors padovanos, gal net nuves į teatrą. 

— Berniukas tikrai žodžio vertas, — pasakė tėvas vis galvodamas 
apie sūnų.— Štai kas, Mekai, jei ištiks kokia nelaimė, jeigu mane nu- 
keps... aš norėčiau, kad tu... žinai, kad tu jį aplankytum ir pasakytum, 
jog aš jį labai mylėjau ir taip toliau. Ir, kad tave devynios... bičiuli, 
perduok jam šias auksines sąsagas: tai visa, kas man liko. 

Jis užsidengė veidą nešvariomis rankomis, per kurias riedėjo aša- 
ros, palikdamos baltus takučius. Ponui Makmerdui taip pat teko 
nusiimti naktinę šilko kepuraitę ir nusišluostyti akis. 

— Nueik į apačią ir užsakyk ko nors pusryčių, — garsiai ir linksmai 
paliepė jis tarnui.— Ko tu norėsi, Kroli? Sakysim, inkstų su aštriu 
padažu ir silkutės, ką? Ir dar, Klėjau, paieškok pulkininkui ko nors 
apsivilkti. Mudu visuomet buvome beveik vienodo ūgio, mielas Rodo- 
nai, ir nė vienas jau nebegalėsim taip lengvai jodinėti kaip anais lai- 
kais, kada ką tik buvome įstoję į pulką. 

Sulig tais žodžiais Makmerdas paliko pulkininką rengtis, o pats nu- 
sigręžė į sieną ir vėl įsigilino į „Belo gyvenimą“, kol draugas baigė 
tualetą ir kapitonas pats galėjo pradėti rengtis. 

Šios operacijos kapitonas Makmerdas ėmėsi itin rūpestingai, nes jo 
laukė susitikimas su lordu. Jis taip išsitepė ūsus, kad jie tiesiog spindė- 
j0, užsirišo krakmolytą kaklaraištį ir užsivilko kavinės spalvos liemenę. 
Todėl visi jauni karininkai, susibūrę valgomajame, kur kapitonas įžen- 
gė paskui Krolį, sveikino pusryčių atėjusį Meką ir klausinėjo, ar tik 
jis nesiruošiąs šį sekmadienį vesti. 


* Liūdną (pranc.). 

KURIAME DĖSTOMA TA PATI TEMA 


Beki tik tada atsipeikėjo iš sustingimo ir sumišimo, sukausčiusio jos 
bebaimę sielą po praėjusios nakties įvykių, kai Kerzono gatvės 
koplyčios varpai ėmė šaukti į popiečio pamaldas. Pakilusi iš lovos, 
jį. ėmė skambinti varpeliu, kviesdama prancūzę kambarinę, kuri 
prieš kelias valandas ją paliko. 

Ponia Rodon Kroli daug kartų bergždžiai skambino, ir nors pas- 
kutinį sykį taip smarkiai timptelėjo, kad nutraukė skambučio vir- 
velę, tačiau mademoiselle Fifin nesiteikė pasirodyti, — nepasirodė 
ir tada, kai jos ponia, nesitverdama piktumu, išbėgo iš kambario į 
laiptų aikštelę su skambučio virvele rankoje, išsidraikiusiais ant 
pečių plaukais, ir garsiai ėmė šaukti savo kambarinę. 

O iš tiesų toji jau prieš kelias valandas paliko namus, išvyko, kaip 
pas mus sakoma, „prancūziškų atostogų“. Susirankiojusi salone pa- 
puošalus, mademoiselle užlipo į savo kambarį, susikrovė ir surišo 
lagaminus, išbėgusi laukan pasišaukė kebą, pati nusinešė į apačią 
savo mantą, net nepasikvietusi į talką kitų tarnų, kurie greičiausiai 
būtų atsisakę, nes neapkentė jos visa širdimi, ir niekam nė sudiev 
nepasakiusi, išsidangino iš Kerzono gatvės. 

Jos nuomone, žaidimas šiame jaukiame šeimos pasaulėlyje pasibai- 
gė. Fifin išdulkėjo kebu, kaip panašiomis aplinkybėmis pasielgdavo 
ir daug Žymesni jos tautiečiai; bet, būdama apdairesnė ir laimin- 
gesnė už juos, pasiėmė ne tik savo daiktus, bet šį tą ir šeimininkės 
(jeigu, tarp kitko, būtų galima pasakyti, kad ši dama iš viso turėjo 
kokią nors nuosavybę) ir išsigabeno ne tik anksčiau minėtus pa- 
puošalus — su mademoiselle Fifin iš Kerzono gatvės namų dingo 
ir kai kurios mėgstamos suknios, į kurias ji jau seniai varvino seilę, 
keturios brangios paauksuotos Liudviko XIV stiliaus žvakidės, šeši 
paauksuoti albumai, suvenyrai ir knygos su gražuolių portretais, 
auksinė emaliuota tabokinė, kadaise priklausiusi poniai Diubari, 
ir be galo daili maža rašalinė su perlamutro biuvaru, kurį Beki nau- 
dodavo, rašydama savo žavingus rausvus laiškelius, o sykiu ir vi- 
sas sidabras, koks tik buvo ant stalo, kai Rodonas pertraukė mažąjį 
festin*. Pasidabruotus indus mademoiselle paliko, nes jie buvo per 


* Pokylį (pranc.). 

sunkūs, ir, be abejo, dėl tos pačios priežasties nepasiėmė židinio 
žnyplių, veidrodžių ir mažojo raudonmedžio pianino. 

Vėliau kažkokia dama, labai panaši į ją, įsitaisė moteriškų skrybė- 
laičių dirbtuvę Paryžiuje, Heldero gatvėje, kur ją visi labai gerbė ir 
globojo milordas Stinas. Ši moteris visuomet kalbėdavo apie An- 
gliją kaip apie klastingiausią šalį pasaulyje ir pasakodavo jaunoms 
mokinėms, kad ji buvusi tos salos gyventojų affreusement volė*. 
Be abejo, užjausdamas ją dėl visų šitų nelaimių, markizas Stinas 
ir buvo toks geras poniai de Sent Amarant. Tegu sau gyvuoja ir 
toliau, kaip yra nusipelniusi — ji jau nebepasirodys tuose Tuštybės 
mugės keliuose, kuriais mes klaidžiojame. 

Išgirdusi klegesį ir bruzdėjimą apačioje ir pasipiktinusi, kad tarnai 
tokie begėdžiai ir nesirodo jos šaukiami, ponia Kroli užsisupo ryt- 
metinį apsiaustą ir didingai nusileido į svetainę, iš kur sklido tasai 
triukšmas. 

Ten ant puikios kartūnu aptrauktos sofos sėdėjo suodinu veidu vi- 
rėja su ponia Regls ir vaišino ją maraskinu. Pažas didžiulėmis žvil- 
gančiomis sagomis, nešiojęs rausvuosius Beki laiškelius ir taip mit- 
riai šokinėjęs apie jos karietaitę, dabar patenkintas dažė pirštus į 
dubenį su kremu; liokajus kalbėjosi su Reglsu, iš kurio veido buvo 
matyti, kad jis be galo apstulbęs ir susikrimtęs, — vis dėlto, nors du- 
rys buvo atdaros ir Beki garsiai pašaukė juos bent pustuzinį kartų, 
būdama nuo jų tik per kelias pėdas, nė vienas tarnas neatsiliepė. 

— Prašom išgerti dar gurkšnelį, ponia Regls,— kalbėjo virėja tą 
akimirką, kai į svetainę įžengė Beki, apsisiautusi plevėsuojančiu 
baltu kašmiro chalatu. 
jūs drįstate čia riogsoti, girdėdami, kad aš jus šaukiu? Kaip drįstate 
sėdėti mano akivaizdoje? Kur mano kambarinė? 

Pažas, akimirką išsigandęs, ištraukė pirštus iš burnos, bet virėja 
paėmė maraskino taurę, kurios atsisakė ponia Regls, ir, įžūliai 
spoksodama į Beki per paauksuotą kraštą, išlenkė ją iki dugno. 
Matyti, gėrimas įkvėpė drąsos nelemtajai maištininkei. 

— Jūsų sofa, tai gražiausia! — tarė ponia Virėja.— Aš sėdžiu ant 
ponios Regls sofos. Nesikelkite, ponia Regls. Aš sėdžiu ant pono ir 
ponios Regls sofos, kurią jie pirko už kruvinu prakaitu dorai už- 
dirbtus pinigus ir dar brangiai sumokėjo. Ir man atrodo, kad jeigu 


* Baisiai apvogta (pranc.). 

aš čia sėdėsiu, kol man sumokės algą, tai teks gerokai patūnoti, po- 
nia Regls; ir aš sėdėsiu... cha cha cha! 

Tai tarusi, vėl prisipylė taurę gėrimo ir ištuštino, baisiai šlykščiai 
ir pašaipiai išsiviepdama. 

— Troteri! Simpsonai! Vykite lauk tą akiplėšą girtuoklę! — suspie- 
gė ponia Kroli. 

— Nė nemanau,— atsakė liokajus Troteris.— Išmeskite pati. Su- 
mokėkite mums algas, o paskui išmeskite ir mane. Mes bemat iš- 
eisim. 

— Tai jūs čia susibūrėte manęs užgaulioti? — sušuko Beki.— Kai 
grįš pulkininkas Krolis, aš... 

Visi tarnai pratrūko įžūliai kvatoti, tačiau prie jų neprisidėjo Regl- 
sas, kaip ir anksčiau sėdėjo be galo liūdnu veidu. 

— Jis nebegrįš, — išdrožė ponas Troteris.— Jis buvo atsiuntęs savo 
daiktų, bet aš neleidau nieko paimti, nors ponas Reglsas ir būtų 
leidęs. Ir, mano manymu, pulkininkas iš jo toks pat kaip ir iš manęs. 
Jis paspruko, ir jūs tikriausiai dumsite paskui jį. Judu abu viso labo 
sukčiai. Nebauginkit manęs! Aš to nepakęsiu. Sumokėkite mums al- 
gas, štai kas! Algas mums sumokėkite! 

Iš įraudusio Troterio veido ir klumpančio liežuvio buvo aišku, kad 
ir jis sėmėsi drąsos iš vyno taurelės. 

— Pone Reglsai,— tarė Beki nesitverdama apmaudu,— jūs, be 
abejo, neleisite tam girtuokliui manęs užgaulioti? 

— Užsičiaupkite, Troteri, užteks triukšmauti! — pasakė pažas 
Simpsonas. 

Jį sujaudino apgailėtina šeimininkės padėtis, ir jam pavyko sulai- 
kyti liokajų, kuris ruošėsi audringai atsakyti į epitetą „girtuoklis“. 

— (O ponia,— tarė Reglsas,— aš niekad nemaniau, kad sulauksiu 
tokios dienos. Krolių šeimą pažinojau nuo pat gimimo. Trisdešimt 
metų išbuvau panelės Kroli ekonomu, ir niekad man nė į galvą ne- 
atėjo, kad vienas iš tos šeimos įstums mane į prapultį... taip, į pra- 
pultį, — tarė nelaimingasis su ašaromis akyse.— Ar jūs ketinate man 
sumokėti, ar ne? Ketverius metus išgyvenote šiuose namuose. Nau- 
dojotės mano turtu, mano indais ir baltiniais. Jūs man skolingi pa- 
gal sąskaitą už pieną du šimtus svarų, o dar reikalaudavote ką tik 
padėtų kiaušinių savo omletams ir grietinės savo boloniniam šu- 
neliui! 

— Jai visai nerūpėjo, ką valgo ir geria jos pačios kūnas ir krau- 
jas, — įsiterpė virėja.— Šimtą kartų jis būtų miręs badu, jei ne aš. 

— Dabar jis prieglaudos berniukas, virėja,— pareiškė Troteris, 
girtai nusikvatodamas. 

O dorasis Reglsas ir toliau proverksmiais dėstė savo bėdas. Visa, 
ką jis sakė, buvo tiesa. Beki ir jos vyras sužlugdė jį. Ateinančią savai- 
tę jam reikėjo apmokėti terminuotus vekselius, o mokėti nebuvo iš 
ko. Visas jo turtas bus išparduotas, o jis — išvytas iš krautuvės ir 
namų, nes pasitikėjo Krolių šeima. Jo ašaros ir dejonės dar labiau 
suerzino Beki. 

— Atrodo, kad jūs visi prieš mane, — tarė ji karčiai. — Ko jūs no- 
rite? Negaliu su jumis atsiskaityti sekmadienį. Ateikite rytoj, ir vis- 
ką sumokėsiu. Aš maniau, kad pulkininkas Krolis jau atsiskaitė 
su jumis. Vadinasi, jis tai padarys rytoj. Duodu jums garbės Žodį, 
kad jis šį rytą išėjo iš namų su pusantro tūkstančio svarų piniginėje. 
Jis man nieko nepaliko. Kreipkitės į jį. Paduokite man skrybėlaitę, 
skarą ir leiskite išeiti ir jį surasti. Šį rytą mudu susivaidijome. Jūs, 
rodos, visi tai žinote. Duodu žodį, kad visiems jums bus sumokėta, 
Pulkininkas gavo gerą tarnybą. Leiskite man tik išeiti ir jį surasti. 

Šis drąsus pareiškimas Reglsą ir kitus privertė susižvalgyti didžiai 
nustebus. Taip Rebeka juos ir paliko. Ji užlipo į viršų ir apsirengė, 
šį kartą be kambarinės prancūzės talkos. Įėjusi į Rodono kambarį, 
pamatė, jog ten sukrautas lagaminas ir kelionmaišis, 0 prie jų pri- 
dėtas pieštuku parašytas raštelis, kuriame nurodyta, kad juos išduo- 
tų, kai tik bus pareikalauta. Po to ji užlipo į palėpę, kur gyveno 
prancūzė: ten viskas buvo iššluota, visi stalčiai išdykinti. Beki pri- 
siminė papuošalus, paliktus ant grindų, ir jai neliko jokios abejonės, 
kad toji moteris pabėgo. 

— Viešpatie! Kam gi taip nesiseka kaip man! — sušuko ji.— Tikslas 
buvo taip arti, ir tenka viską prarasti! Nejaugi per vėlu? 

Ne, dar buvo viena galimybė. 

Ji apsirengė ir išėjo iš namų, šį kartą niekieno netrukdoma, bet 
viena. Buvo ketvirta valanda. Beki greitai žengė (ji neturėjo pi- 
nigų pasamdyti karietai) niekur nesustodama, kol priėjo sero Pito 
Krolio duris Greit Gonto gatvėje. Kur ledi Džeinė Kroli? Ji buvo 
bažnyčioje. Beki nenusiminė. Seras Pitas sėdėjo savo kabinete, įsa- 
kęs, kad niekas jam netrukdytų. Bet jai būtina jį pamatyti. Ji grei- 
tai šmurkštelėjo pro sargybinį su livrėja ir atsidūrė sero Pito kam- 
baryje, nustebusiam baronetui net nespėjus padėti į šalį laikraščio. 

Jis išraudo, atšoko nuo Rebekos ir įsmeigė į ją susirūpinimo bei 
pasibaisėjimo kupiną žvilgsnį. 

— Nežiūrėkite taip į mane! — tarė ji. — Aš nekalta, Pitai, brangu- 
sis Pitai! Kadaise jūs buvote man draugas. Prisiekiu Viešpačiu, aš 
nekalta! Nors taip ir neatrodo. Visos aplinkybės prieš mane! Ak! 
Ir tokią valandą! Kaip tik kai visos mano viltys buvo pradėjusios 
pildytis, kai laimė jau ėmė mums šypsotis. 

— O ar tiesa, ką perskaičiau laikraštyje? — paklausė seras Pitas. 

Vienas laikraščio straipsnis labai nustebino jį tą dieną. 

— "Tiesa. Lordas Stinas pranešė man apie tai penktadienio vakare, 
to nelemto baliaus vakare. Jam jau prieš pusmetį buvo pažadėta 
kokia nors tarnyba. Ponas Martiras, kolonijų ministras, pranešė 
jam vakar, kad viskas sutvarkyta. Po to įvyko nelemtasis suėmimas, 
tas baisus susitikimas. Aš kalta tik tiek, kad per daug rūpinausi Ro- 
dono tarnybos reikalais. Aš jau anksčiau šimtus kartų priiminėjau 
lordą Stiną viena. Prisipažįstu, kad turėjau pinigų, apie kuriuos 
Rodonas nieko nežinojo. Nejau jūs nežinote, kaip jis švaisto pini- 
gus? Tad argi galėjau jam juos patikėti? 

Ir ji ėmė kurti visiškai nuoseklią istoriją, kurią ir išdėstė suglumu- 
siam giminaičiui. 

Buvę taip. Beki visiškai atvirai, bet didžiai apgailestaudama prisi- 
pažino, jog pastebėjusi lordo Stino palankumą jai (kurį paminėjus 
Pitas išraudo) ir, pasitikėdama savo dorybingumu, nusprendusi įžy- 
miojo pero prieraišumą panaudoti savo ir savo šeimos labui. 

— Norėjau jums gauti pero titulą, Pitai, — tarė ji (dieveris vėl pa- 
raudo).— Mes kalbėjome apie tai. Atsižvelgiant į jūsų gabumus ir 
lordo Stino pagalbą, būtų buvę visiškai įmanoma, jeigu ši siaubin- 
goji nelaimė nebūtų sužlugdžiusi visų mūsų vilčių. Bet pirmiausia, 
prisipažįstu, stengiausi išgelbėti savo brangųjį vyrą — aš jį myliu, 
nepaisydama viso jo blogo elgesio su manimi ir įtarinėjimo — išgel- 
bėti nuo mums gresiančio vargo ir skurdo. Mačiau, kad lordas Sti- 
nas man palankus,— tarė ji nuleisdama akis.— Prisipažįstu, jog da- 
riau visa, ką tik įstengiau, jam patikti ir, kiek įmanoma dorai mote- 
riai, laimėti jo... jo pagarbą. Tik penktadienio rytą buvo gauta ži- 
nia apie Koventrio salos“? gubernatoriaus mirtį, ir milordas tučtuo- 
jau pasirūpino, kad ši vieta tektų mano brangiajam vyrui. Buvo 
sumanyta padaryti jam staigmeną: jis turėjo perskaityti apie tai 
šiandien laikraščiuose. Net po to, kai įvyko tasai siaubingas suėmi- 
mas (kurio visas išlaidas lordas Stinas kilniaširdiškai pasisiūlė pats 
apmokėti, kas man savotiškai sutrukdė pačiai eiti padėti vyrui), 
milordas juokavo su manim ir sakė, kad mano brangiausias Rodo- 

nas, sėdėdamas toje baisioje landynėje, antstolio namuose, nusira- 
mins, paskaitęs laikraštyje apie savo paskyrimą. Ir tada... ir tada 
jis sugrįžo namo. Jo įtarimai įsiliepsnojo... ir įvyko baisioji scena 
tarp milordo ir mano žiauriojo Rodono... Dieve, Dieve, kas dabar 
bus? Pitai, brangusis Pitai, pasigailėkite manęs ir sutaikykite mus! 

Sulig tais žodžiais ji puolė ant kelių, apsipylusi ašaromis nutvėrė 
sero Pito ranką ir ėmė karštai bučiuoti. 

Kaip tik šitokia poza užtiko baronetą ir jo brolienę ledi Džeinė: pa- 
rėjusi iš bažnyčios, nubėgo tiesiai į vyro kambarį, vos tik sužinojo, 
kad ten yra ponia Kroli. 

— Stebiuosi, kaip toji moteris drįsta įžengti į šiuos namus, — tarė 
ledi Džeinė, virpėdama visu kūnu ir baisiai išbalusi. (Jos malony- 
bė tuoj po pusryčių buvo nusiuntusi kambarinę išklausinėti Reglso 
ir Rodono Krolio namiškių, kurie jai papasakojo visa, ką žinojo, 
ir dar su priedais, be to, supažindino ir su kai kuriomis kitomis isto- 
rijomis.) 

— Kaip drįsta ponia Kroli įžengti į... į doros šeimos namus? 

Seras Pitas atšoko atgal, tokio žmonos energingumo nustebintas. 
Beki tebeklūpojo, tvirtai įsikibusi serui Pitui į ranką. 

— Pasakykite jai, kad ji ne viską žino. Pasakykit jai, kad aš nekal- 
ta, brangusis Pitai, — sudejavo ji. 

— Garbės žodis, mano mieloji, man atrodo, kad tu neteisingai ma- 
nai apie ponią Kroli,— tarė seras Pitas.— Išgirdus tuos žodžius, 
Rebekai lyg akmuo nusirito nuo širdies.— Iš tikro, esu įsitikinęs, 
kad ji... 

— Ką „kad ji“? — sušuko ledi Džeinė, ir jos skambus balsas suvir- 
pėjo, o širdis ėmė smarkiai plakti.— Kad ji bjauri moteris... beširdė 
motina, neištikima žmona? Ji niekuomet nemylėjo savo puikaus 
berniuko, kuris atbėgdavo čia ir pasakodavo, kaip ji žiauriai elgiasi 
su juo. Kiekviėnai šeimai, su kuria tik susidurdavo, ji atnešdavo 
nelaimę, savo nusikalstamu pataikavimu ir melu pakirsdavo šven- 
čiausius jausmus. Ji apgavo savo vyrą, kaip apgaudinėdavo visus. 
Jos siela juoda, kupina tuščios garbės ir įvairiausių nusikaltimų. 
Aš tiesiog drebu, kai su ja susitinku. Stengiuosi, kad mano vaikai 
jos nematytų. Aš... 

— Ledi Džeine! — sušuko seras Pitas pašokdamas.— Iš tiesų tokie 
žodžiai... 

— Aš jums buvau gera ir ištikima žmona, sere Pitai, — drąsiai kal- 
bėjo ledi Džeinė.— Aš laikiausi savo vedybinių įžadų, kuriuos da- 

viau Dievui, buvau klusni ir rami, kokia ir turi būti žmona. Bet 
nuolankus paklusnumas turi ribas, ir aš pareiškiu, jog nepakęsiu, 
kad ta... moteris vėl būtų mano namuose; jeigu ji čia jeis, aš išva- 
žiuosiu ir išsivešiu savo vaikus. Ji neverta sėdėti su krikščionimis. 
Jums... jums teks pasirinkti, pone, arba mane, arba ją. 

Sulig tais žodžiais miledi, visa virpėdama, nusigandusi savo pačios 
drąsos, išdūmė iš kambario, palikdama labai nustebusius serą Pitą 
ir Rebeką. 

O Beki anaiptol neįsižeidė, atvirkščiai, buvo patenkinta. 

— Visa tai dėl tos briliantinės sagės, kurią jūs man dovanojote,— 
tarė ji serui Pitui, ištiesdama jam ranką. 

Ir prieš palikdama baronetą (galite būti tikri, kad ledi Džeinė laukė 
šio įvykio prie savo tualetinio kambario lango viršutiniame aukšte) 
išgavo iš jo pažadą suieškoti brolį ir pasistengti juos sutaikyti. 


Pulko valgomajame Rodonas rado pusryčiaujant kelis jaunus ka- 
rininkus, ir jiems be didelio vargo pavyko įkalbėti jį kartu pasistip- 
rinti viščiukų kulšelėmis su pipirais ir išgerti sodos su vandeniu. 
Paskui prasidėjo pokalbis, atitinkantis einamuosius įvykius ir jų 
amžių: apie būsimas karvelių šaudymo varžybas Betersyje ir lažybas 
dėl Roso arba Osbaldistono, apie mademoiselle Arianą iš Prancūzų 
operos ir tą, kuris ją metė, taip pat apie tai, kad jos širdį paguodė 
Penteris Karas; apie „Mėsininko“ ir „Favorito“ rungtynes ir apie 
tai, jog ten, galimas dalykas, neapsieita be suktybių. Jaunasis Ten- 
dimenas, septyniolikos metų didvyris, kuris uoliai stengėsi užsižel- 
dinti ūsus, matė tas rungtynes ir nepaprastai moksliškai kalbėjo ir 
apie kovą, ir apie boksininkų savybes. Tai jis savo sunkiąja karieta 
nugabeno „Mėsininką“ į varžybų vietą ir praleido su juo visą praė- 
jusią naktį. Jei nebūtų buvę sukčiavimo, „Mėsininkas“ tikriausiai 
„būtų laimėjęs. Ten susimokę visi seni ringo sukčiai, ir Tendimenas 
nemokėsiąs, ne, po velnių, nemokėsiąs! Iš viso vos prieš metus jau- 
nasis kornetas, dabar toks žymus bokso specialistas ir Kribo““ gar- 
bintojas, dar mėgdavo čiulpti saldainius ir gaudavo "rykščių Itone. 

Taip jie kalbėjosi apie šokėjas, rungtynes, išgėrimus ir abejotino 
elgesio damas, kol atėjo Makmerdas ir prisidėjo prie vaikinų kal- 
bos. Matyti, jam neatrodė, kad reikia ypatingai atsižvelgti į jų ber- 
niokišką amžių: senasis karys porino tokius anekdotus, kad su juo 
nebūtų galėjęs susilyginti nė pats jauniausias iš susirinkusiųjų pa- 
daužų. Mekas buvo išgarsėjęs puikiais anekdotais. Jis nepretendavo 

į rinktinę draugiją; kitaip sakant, vyrai kviesdavosi jį pietų į savo 
meilužių, 0 ne motinų namus. Galima sakyti, kad jo gyvenimo būdas 
buvo visiškai netikęs, bet jis buvo visai patenkintas savo dalia ir gy- 
veno, niekam nelinkėdamas pikta, kukliai ir paprastai. 

Kai Mekas baigė valgyti sočius pusryčius, daugumas karininkų jau 
buvo pakilę iš užstalės. Jaunasis lordas Verinesas rūkė milžinišką 
jūrų putos pypkę, o kapitonas Hjugas traukė cigarą; pašėlęs vel- 
niūkštis Tendimenas, suspaudęs tarp kojų savo jauniklį bulterjerą, 
azartiškai pliekė iš šilingų kauliukais (tasai vyrukas visuomet ką 
nors lošdavo) su kapitonu Djuseisu, o Mekas ir Rodonas išėjo į klu- 
bą, nė vienas, aišku, neužsiminę apie jiems rūpimą reikalą. Priešin- 
gai, juodu gana linksmai dalyvavo pokalbyje, kuriam galui jie turėjo 
pertraukti jį? Puotos, išgertuvės, nešvankios kalbos ir juokas Tuš- 
tybės mugėje susipynę su visokiais kitokios rūšies užsiėmimais. Pul- 
kai žmonių virto iš bažnyčios, kai Rodonas ir jo draugas nuėjo šv. 
Jokūbo gatve ir įžengė į savo klubą. 

Seni dabitos ir habitues*, kurie visuomet šaipydamiesi spoksodavo 
pro didįjį priekinį klubo langą, dar nebuvo užėmę savo postų, lai- 
kraščių skaitykla dar buvo beveik tuščia. Ten sėdėjo vienas džentel- 
menas, kurio Rodonas nepažinojo, ir kitas, kuriam jis buvo truputį 
skolingas už vistą, todėl ne per daug tenorėjo susitikti; trečias skaitė 
prie stalo sekmadienio laikraštį Royalist (išgarsėjusį skandalinga 
kronika ir ištikimybe karaliui bei bažnyčiai). Gan susidomėjęs jis 
pažvelgė į Krolį ir tarė: 

— Sveikinu, Kroli! 

— Ką jūs norite pasakyti? — paklausė pulkininkas. 

— Apie tai jau rašo Observer, taip pat ir Royalist, — pasakė ponas 
Smitas. 

— Ką? — sušuko Rodonas, smarkiai išraudęs. 

Jis pamanė, kad istorija su lordu Stinu jau pateko į laikraščius. Nus- 
tebęs ir šypsodamasis Smitas žiūrėjo, kaip susijaudinęs pulkininkas 
drebančia ranka stvėrė laikraštį ir ėmė skaityti. 

Ponas Smitas ir ponas Braunas (tasai džentelmenas, su kuriuo Ro- 
donas turėjo nesuvestų visto sąskaitų) kalbėjosi apie pulkininką 
prieš pat jam ateinant į klubą. 

— Tai padaryta pačiu laiku! — tarė Smitas.— Mano manymu, 
Krolis neturi nė šilingo kišenėje. 


* Nuolatiniai lankytojai (pranc.). 

— "Tasai vėjas visiems palankus, — pasakė ponas Braunas.— Jis ne- 
galės išvažiuoti, negrąžinęs man dvidešimt penkių svarų, kuriuos man 
skolingas. 

— Koks atlyginimas? — pasiteiravo Smitas. 

— Du ar trys tūkstančiai svarų, — atsakė antrasis.— Bet klimatas 
ten toks pragariškas, kad tasai malonumas neilgai trunka. Liversi- 
džas mirė po pusanirų metų, 0 jo pirmtakas, kiek girdėjau, ištvėrė tik 
šešias savaites. 

— Žmonės sako, kad jo brolis labai sumanus vyras. Man jis visada 
atrodydavo velniškai nuobodus, — pareiškė Smitas.— Tačiau, maty- 
ti, turi gerų ryšių. Tikriausiai jis ir išrūpino pulkininkui šią vietą. 

— Jis? — sušuko Braunas kreivai šyptelėdamas.— Niekai. Tai lor- 
das Stinas jį įtaisė. 

— Kaip? 

— Dorybinga žmona — tikras lobis vyrui, — mįslingai atsakė paš- 
nekovas ir vėl įsikneibė į laikraščius. 

Rodonas savo ruožtu perskaitė tokį nuostabų pranešimą: 


KOVENTRIO SALOS GUBERNATORIAUS POSTAS 


Jo didenybės laivas „Geltonasis drugys“ (kapitonas Džondersas) 
atgabeno laiškus ir laikraščius iš Koventrio salos. Jo ekscelencija 
seras Tomas Liversidžas mirė drugiu, siaučiančiu Svomptone. Kles- 
tinti kolonija liūdi jo netekusi. Mes nugirdome, kad gubernatoriaus 
postas pasiūlytas pulkininkui Kroliui, Pirties ordino kavalieriui, prie 
Vaterlo pasižymėjusiam karininkui. Kolonijoms valdyti reikalingi 
ne tik pasižymėję narsumu vyrai, bet ir geri administratoriai; ir mes 
neabejojame, kad džentelmenas, kurį kolonijų ministerija nuspren- 
dė paskirti į laisvą vietą Koventrio saloje, atsiradusią dėl šio liūdno 
įvykio, puikiausiai tiks jam numatytoms atsakingoms pareigoms. 


— Koventrio sala? Kur ji yra? Kas pasiūlė vyriausybei tavo kandi- 
datūurą? Pasiimk mane sekretoriumi, bičiuli,. — juokdamasis tarė 
kapitonas Makmerdas. 

Ir kol Krolis bei jo draugas sėdėjo nustebę ir apstulbę dėl to pra- 
nešimo, klubo padavėjas atnešė pulkininkui vizitinę kortelę, kurioje 
buvo įrašyta Venemo pavardė, ir pasakė, kad šis džentelmenas 
norįs pamatyti pulkininką Krolį. 

Pulkininkas ir jo adjutantas išėjo pasitikti to džentelmeno, teisingai 
spėdami, kad čia atvyko lordo Stino emisaras. 

— Kaip gyvuojate, Kroli? Džiaugiuosi jus matydamas, — manda- 
giai šypsodamasis tarė ponas Venemas ir labai nuoširdžiai paspaudė 
Rodonui ranką. 


— Aš manau, kad jus atsiuntė... 

— Visiškai teisingai, — tarė ponas Venemas. 

— "Tuo atveju čia yra mano draugas kapitonas Makmerdas iš leib- 
gvardijos Žaliojo pulko. 


— Man, be abejo, malonu susipažinti su kapitonu Makmerdu,— 
pasakė ponas Venemas, dar kartą nusišypsodamas ir paspausdamas 
ranką sekundantui kaip pirma — jo principalui. Mekas atkišo vieną 
pirštą, apmautą elnio odos pirštine, ir labai šaltai linktelėjo viršum 
savo krakmolyto kaklaraiščio. Jis, galimas daiktas, buvo nepaten- 
kintas, kad tenka susitikti su civilpalaikiu, ir pamanė, jog lordas 
Stinas turėjęs atsiųsti bent pulkininką. 

— Kadangi Makmerdas veikia mano vardu ir žino, ko noriu, — to- 
liau kalbėjo Krolis,— aš verčiau pasišalinsiu ir paliksiu jus vienus. 

— Žinoma,— patvirtino Makmerdas. 

— Nieku gyvu, mielas pulkininke,— tarė ponas Venemas,— pasi- 
matymas, kurio turėjau garbę prašyti, turi įvykti asmeniškai su ju- 
mis, nors ir kapitono Makmerdo dalyvavimas man taip pat nepap- 
rastai malonus. Iš tiesų, kapitone, tikiuosi, kad mūsų pokalbio rezul- 
tatai bus patys maloniausi ir visiškai nepanašūs į tuos, apie kuriuos, 
matyti, galvoja mano draugas pulkininkas Krolis. 

— Hm! — burbtelėjo kapitonas Makmerdas. „Trauk juos biesas, 
tuos civilius, — pamanė sau.— Jie visuomet mala liežuviu, nori vis- 
ką užmauti ant savo kurpalio“. 

Ponas Venemas pasiėmė kėdę, kurios jam niekas nepasiūlė, išsi- 
traukė iš kišenės laikraštį ir pradėjo. 

— Jūs matėte, pulkininke, iš ryto laikraščiuose šį džiugų praneši- 
mą? Vyriausybė įsigijo labai vertingą tarną, o jūs, jeigu priimsite šias 
pareigas, 0 tuo aš neabejoju, — gausite puikią tarnybą. Trys tūks- 
tančiai per metus, žavingas klimatas, puikūs gubernatoriaus rūmai; 
šioje kolonijoje galėsite elgtis visiškai savarankiškai, ir jūsų, be 
abejo, laukia paaukštinimas. Sveikinu iš visos širdies. Tikiuosi, džen- 
telmenai, kad žinote, kam mano draugas turi būti dėkingas už šitą 
paskyrimą? 

— Nė velnio nenutuokiu, — tarė kapitonas. 

Jo principalas išraudo. 

— Vienam iš tauriausių žmonių pasaulyje, be to, vienam iš įžymiau- 
sių — mano puikiajam draugui markizui Stinui. 

— Tegu jis prasmenga pragaran, jeigu aš priimsiu tą tarnybą, — su- 
niurzgė Rodonas. 

— Jūs pykstate ant mano kilniojo draugo, — ramiai tarė ponas Ve- 
nemas.— Tad, vardan sveiko proto ir teisingumo, pasakykite kodėl? 

— Kodėl? — sušuko nustebęs Rodonas. 

— Kodėl? Po velnių! — pakartojo ir kapitonas, trinktelėdamas laz- 
da į grindis. 

— Gerai, tegu bus „po velnių“,— maloniausiai šypsodamasis tarė 
ponas Venemas.— Bet pažvelkite į tai kaip aukštuomenės žmogus... 
Kaip doras žmogus, ir pagalvokite, ar neapsirinkate. Jūs grįžtate 
namo iš kelionės ir randate — ką?.. Milordas Stinas vakarieniauja 
jūsų namuose Kerzono gatvėje su ponia Kroli. Argi tai koks keistas 
ir nepaprastas įvykis? Argi jis šimtus kartų anksčiau nebuvo ten 
lygiai tokiomis pačiomis aplinkybėmis? Prisiekiu savo garbe, duodu 
džentelmeno žodį (ir ponas Venemas parlamentaro mostu užsidėjo 
ranką ant liemenės) ir pareiškiu, kad jūsų įtarimai siaubingi ir vi- 
siškai nepagrįsti ir kad jie įžeidžia garbingą džentelmeną, kuris 
jums įrodė savo palankumą tūkstančiais geradarybių, taip pat vi- 
siškai nekaltą ir niekuo nesusitepusią damą. 

— Nejaugi jūs norite pasakyti, kad... kad Krolis apsiriko? — pasakė 
ponas Makmerdas. 

— Esu įsitikinęs, kad ponia Kroli tokia pat nekalta kaip ir mano 
žmona ponia Venem,— labai energingai pareiškė ponas Venemas.— 
Esu įsitikinęs, kad mano draugas, nežmoniško pavydo suklaidintas, 
ne tik skaudžiai įžeidžia bejėgį, seną aukšto rango žmogų, ištikimą 
bičiulį ir geradarį, bet ir žmoną, taip pat teršia savo paties brangią 
garbę, būsimąjį sūnaus gerą vardą ir kenkia savo paties pasisekimui 
gyvenime. Pasakysiu jums, kas atsitiko, — be galo iškilmingai kal- 
bėjo ponas Venemas.— Milordas Stinas pasikvietė mane šį rytą, 
ir aš jį radau labai apverktinoje būklėje — vargu ar man reikia 
aiškinti pulkininkui Kroliui, kad šitaip jausis kiekvienas pagyvenęs 
ir silpnos sveikatos žmogus, susidūręs su tokiu stipriu vyru kaip jūs. 
Atvirai jums pasakysiu, kad jūs žiauriai pasinaudojote savo prana- 
šia jėga. Buvo sužeistas ne tik mano tauraus ir puikaus draugo kū- 
nas, kraujais pasruvo ir jo širdis! Žmogus, kurį jis apipylė malonė- 
mis, kurį mylėjo ir gerbė, bjauriausiai jį nuskriaudė. Argi ir tasai 
paskyrimas, paskelbtas šiandien laikraščiuose, neįrodo, koks jis jums 

geras? Aplankęs jo malonybę šį rytą, radau jį tikrai apgailėtinoje 
būklėje. Ir jis, kaip ir jūs, troško krauju atkeršyti už įžeidimą. Jums, 
pulkininke Kroli, aš manau, žinoma, kad jis tai sugeba? 

— Jis iš tiesų drąsus žmogus, — tarė pulkininkas.— Niekad niekas 
nesakė, kad bailys. 

— Pirmasis jo įsakymas man buvo parašyti iššaukimą į dvikovą ir 
nunešti pulkininkui Kroliui. „Po praėjusios nakties smurto, — pa- 
reiškė jis, — vienas iš mūsų neturi likti gyvas“. 

Krolis linktelėjo. 

— Aš kaip įmanydamas stengiausi nuraminti lordą Stiną. „Ge- 
rasis Dieve, pone! — pasakiau.— Kaip gailiuosi, kad mudu su ponia 
Venem vis dėlto nepriėmėme ponios Kroli kvietimo pavakarieniauti 
pas ją“. 

— Tad ji kvietė jus vakarienės? — paklausė kapitonas Makmerdas. 

— Po operos. Štai kvietimo laiškelis... palaukite, tai kitas popie- 
rius... man atrodė, kad pasiėmiau, bet nesvarbu, duodu garbės žodį, 
jog tai tiesa. Jeigu mes būtume atėję — 0 mus sulaikė tik tai, kad po- 
niai Venem labai skaudėjo galvą, mano žmonai dažnai gelia galvą, 
ypač pavasarį, — jeigu mes būtume atėję ir jūs būtumėt grįžęs namo, 
nebūtų buvę nei ginčo, nei įžeidimo, nei įtarinėjimo. Taigi tik todėl, 
kad mano vargšei žmonai skaudėjo galvą, jūs dabar norite pasiųsti 
į aną pasaulį du garbingus vyrus ir įstumti dvi iš žymiausių ir se- 
niausių karalystės šeimų į negarbės ir sielvarto bedugnę. 

Ponas Makmerdas pažvelgė į savo principalą visiškai suglumusio 
žmogaus akimis, o Rodonas ėmė niršti pajutęs, kad jo grobis sprūs- 
ta iš rankų. Jis netikėjo nė vienu žodžiu iš visos istorijos, bet kaip ją 
paneigti, kaip suniekinti? 

Ponas Venemas ir toliau sklandžiai gražbyliavo, kaip buvo įpratęs 
parlamente. 

— Išsėdėja:: visą valandą ar ilgiau prie lordo Stino lovos, įtikinėjau, 
maldavau jį atsiszkvti ketinimo reikalauti dvikovos. Išaiškinau jam, 
kad, šiaip ar taip, aplinkybės buvo įtartinos — jos iš tiesų buvo 
įtartinos. Visai sutinku, kad kiekvienas žmogus, jumis dėtas, galėjo 
apsirikti. Pasakiau, kad pavydo įsiutintas žmogus yra visais atžvilgiais 
pamišėlis, ir su juo reikia elgtis kaip su tokiu... kad jūsų dvikova 
suterš visų paliestų šalių gerą vardą... kad mūsų dienomis, kai 
liaudžiai skiepijami žiauriausi revoliuciniai principai ir skleidžiamos 
pavojingiausios lygybės doktrinos, tokios aukštos padėties visuo- 
menėje žmogus kaip milordas neturi teisės kelti viešo skandalo, nes 

nors jis būtų visiškai nekaltas, eiliniai žmonės atkakliai jį kaltins. 
Galų gale išmaldavau. 

— Netikiu nė vienu visos šios istorijos žodžiu,— pasakė Rodo- 
nas grieždamas dantimis.— Esu įsitikinęs, kad tai prakeiktas 
melas ir kad jūs visa tai surezgėte. Jeigu jis neiššauks manęs į dvikovą, 
dievaži, aš pats tai padarysiu. 

Taip įnirtingai pulkininko pertrauktas, ponas Venemas mirti- 
nai išbalo ir ėmė dairytis į duris. 

Bet jį užtarė kapitonas Makmerdas. Tasai džentelmenas nu- 
sikeikęs atsistojo ir išbarė Rodoną už jo žodžius. 

— Tu pavedei man šį reikalą sutvarkyti ir, dievaži, darysi, kaip 
man atrodys tinkamiau, o ne kaip pats įsigeisi. Tu neturi teisės šito- 
kiais žodžiais įžeidinėti poną Venemą! Po velnių, ponas Venemai, mes 
turime jūsų atsiprašyti. Gali pasiieškoti ką kitą, kas nuneštų šaukimą 
į dvikovą lordui Stinui — aš nenešiu. Jeigu milordas, gavęs į kailį, 
nusprendė tyliai sėdėti, ir trauk jį velniai! O toji istorija su... su ponia 
Kroli — esu tvirtai įsitikinęs, kad čia nieko neįrodyta, kad tavo žmo- 
na nekalta, kaip sako ponas Venemas. Šiaip ar taip, būtum prakeiktas 
kvailys, jei neimtum tau pasiūlytos vietos ir neprikąstum liežuvio. 

— Kapitone Makmerdai, jūs kalbate kaip išmintingas žmogus! — 
sušuko ponas Venemas, pajutęs, kad akmuo jam nusirito nuo šir- 
dies.— Aš užmiršiu visus žodžius, kuriuos pulkininkas Krolis pasakė 
susierzinęs. 

— Aš tuo neabejojau,— pasakė Rodonas, piktai šyptelėjęs. 

— Užsičiaupk, pusgalvi,— geraširdiškai tarė kapitonas.— Ponas 
Venemas nesikaus dvikovoje, be to, jis visiškai teisus. 

— Mano manymu,— sušuko Stino emisaras,— šį reikalą reikia 
visiškai užmiršti. Nė vienas žodis apie šią istoriją neturi išeiti pro 
šias duris! Mano manymu, taip bus naudingiau ir mano draugui, ir 
pulkininkui Kroliui, kuris atkakliai tebelaiko mane savo priešu. 

— Man atrodo, kad lordas Stinas apie tai daug nešnekės,— ta- 
rė kapitonas Makmerdas,— pagaliau man neaišku, kuriam galui 
mums to reikia. Ši istorija ne iš gražiųjų, kad ir kaip į ją žiūrėsi, ir 
juo mažiau apie ją bus kalbama, juo geriau. Kailį išvanojo jums, o ne 
mums, ir jeigu jūs patenkinti, tai ir mums, manau, nėra ko jau- 
dintis. 

Ponas Venemas pasiėmė skrybėlę, ir kapitonas Makmerdas, išė- 
jęs jo palydėti, uždarė duris, palikdamas širstantį Rodoną vieną. Kai 
abu džentelmenai liko už durų vieni, Makmerdas pažvelgė lordo Sti- 

no pasiuntiniui tiesiai į akis, ir tą valandėlę apskritas linksmas jo vei- 
das reiškė viską, tik ne pagarbą. 

— Smulkmenos jūsų nesulaiko, ponas Venemai,— tarė jis. 

— Jūs pataikaujate man, kapitone Makmerdai,— atsakė šis nu- 
sišypsojęs.— Bet prisiekiu garbe ir sąžine, kad ponia Kroli buvo pa- 
kvietusi mus vakarienės -po operos. 

— Žinoma! Ir poniai Venem ėmė gelti galvą... Štai kas, aš turiu 
tūkstančio svarų banknotą, kurį jums atiduosiu, jei malonėsite pa- 
rašyti pakvitavimą; ir aš įdėsiu banknotą į voką lordui Stinui. Mano 
draugas nesikaus su juo. Bet mes nelinkę imti iš jo pinigų. 

— Visa tai nesusipratimas, brangus pone, tik nesusipratimas, — 
nekalčiausiu tonu atsakė Venemas, ir kapitonas Makmerdas paly- 
dėjo jį klubo laiptais žemyn, ir kaip tik tą valandėlę jais lipo seras 
Pitas Krolis. Kapitonas, grįždamas su baronetu į kambarį, kur bu- 
vo pastarojo brolis, patyliukais pasakė serui Pitui, kad jam pavykę 
sėkmingai sutvarkyti lordo Stino ir pulkininko reikalą. 

Seras Pitas, žinoma, buvo labai patenkintas šia naujiena, karš- 
tai pasveikino brolį, kad viskas pasibaigė taikiai, ir padarė kelias 
atitinkamas moralines pastabas apie dvikovų žalingumą ir tai, kaip 
netinka šitoks būdas ginčams spręsti. 

Po šitokios įžangos, paleidęs į darbą visą iškalbingumą, jis pamė- 
gino sutaikyti Rodoną su žmona. Jis pakartojo visus Beki teigimus, 
nurodydamas, kad jie, matyti, teisingi, ir pabrėžė savo įsitikinimą, 
kad ji nekalta. 

Bet Rodonas nenorėjo apie tai nė girdėti. 

— Ji visus dešimt metų slėpė nuo manęs pinigus, — tarė jis.— 
Dar praėjusią naktį dievagojosi negavusi pinigų iš Stino. Kai aš 
juos radau, ji išsyk suprato, jog viskas baigta. Jeigu ir nebuvo ne- 
ištikima, Pitai, vis tiek kalta. Ir aš jos niekad nebenoriu matyti... 
niekada! 

Sulig tais žodžiais jo galva nusviro ant krūtinės, ir jis atrodė pa- 
lūžęs ir susikrimtęs. 

— Vargšelis! — pasakė Makmerdas ir palingavo galvą. 

Rodonas Krolis iš pradžių nenorėjo nė galvoti apie tarnybą, 
kurią išrūpino toksai šlykštus globėjas, jis taip pat buvo užsimojęs 
atsiimti berniuką iš mokyklos, į kurią šis pateko lordo Stino pas- 
tangomis. Vis dėlto brolis“ ir Makmerdas įkalbėjo jį priimti šias 
malones. Ypač jį paveikė kapitonas, paaiškindamas, kaip šėls Sti- 

nas, galvodamas, kad jo priešas pasiekė gerovę jam pačiam pa- 
dedant. 

Kai markizas Stinas tiek pasitaisė, kad pradėjo išeiti iš namų, 
kartą su juo susitiko kolonijų ministras ir savo, taip pat ministerijos 
vardu, didžiai padėkojo už tokį puikų paskyrimą. 

Jo ir pulkininko Krolio rencontre* buvo palaidotas, anot Ve- 
nemo, giliausioj užmaršty — ją užmiršo ir sekundantai, ir jų prin- 
cipalai. Bet dar tą patį vakarą jį labai gyvai aptarė žmonės prie pen- 
kiasdešimties Tuštybės mugės pietų stalų. Vien tik mažasis Keklbis 
apsilankė septyniuose kviestiniuose vakaruose ir visur pasakojo šią 
istoriją, atitinkamai paaiškindamas ir patikslindamas. Kaip ja gar- 
džiavosi ponia Vošington Vait! Ilingo vyskupo žmona buvo neapsa- 
komai pasipiktinusi, vyskupas tą pačią dieną nuvyko į Gont Hauzą 
Ar įrašė savo pavardę lankytojų knygoje. Sautdaunas buvo nusimi- 
nęs; užtikrinu jus, kad taip pat labai nusiminė ir jo sesuo ledi Džeinė. 
Ledi Sautdaun parašė apie visa tai savo dukrai į Gerosios Vilties 
ragą. Visas miestas kalbėjo apie šią istoriją kokias tris dienas, ir ji 
nepateko į laikraščius vien pono Vego pastangomis, o jis veikė po- 
no Venemo patartas. 

Antstoliai ir makleriai aprašė vargšo Reglso turtą Kerzono gat- 
vėje, o kurgi dingo gražioji tų kuklių namelių nuomininkė? Kam 
tai rūpėjo? Kas po dienos ar dviejų teiravosi apie ją? Ar ji buvo 
kalta, ar ne? Mes visi žinome, kokia atlaidi aukštoji visuomenė ir 
koks būna Tuštybės mugės nuosprendis abejotinais atvejais. Kai 
kas sakė, kad Rebeka išvažiavusi į Neapolį paskui lordą Stiną, kiti 
tvirtino, kad jo malonybė palikęs šį miestą ir pabėgęs į Palermą, kai 
išgirdęs atvykstant Beki; kažkas net pasakojo, kad gyvenanti Byr- 
štate ir pasidariusi Bulgarijos karalienės dame d'honneur**; kiti 
aiškino, kad įsikūrusi Bulonėje, o dar kiti sakė, kad apsigyvenusi 
mebliuotuose kambariuose Čelteneme. 
 Rodonas kasmet mokėjo jai pakenčiamą pašalpą, o mes galime 
neabejoti, kad Beki buvo tokia moteris, kuri sugeba iš palyginti ma- 
žų pinigų išsunkti daug naudos. Pulkininkas būtų apmokėjęs savo 
skolas, išvykdamas iš Anglijos, jeigu kuri draudimo bendrovė būtų 
sutikusi apdrausti jo gyvybę; bet Koventrio salos klimatas toks ne- 
tikęs, kad jam nepavyko algos sąskaita pasiskolinti pinigų. Vis dėlto 


* Vaidas (pranc.). 
** Rūmų dama (pranc.). 

jis tvarkingiausiai siųsdavo pinigus broliui ir su kiekvienu paštu vis 
parašydavo sūneliui. Jis aprūpindavo Makmerdą cigarais ir prisiųs- 
davo ledi Džeinei daugybę kriauklių, raudonųjų pipirų, pikulių, 
guavos uogienės ir įvairių kolonijos gaminių. Jis siuntinėdavo bro- 
liui į Angliją Swamp Town Gazette, kuris be galo entuziastingai 
liaupsino naująjį gubernatorių, o Swamp Town Sentinel (jo redak- 
toriaus žmona nebuvo pakviesta į gubernatoriaus rūmus) paskelbė, 
kad jo ekscelencija — tironas, palyginti su kuriuo Neronas — tik- 
ras apsišvietęs filantropas. Mažasis Rodonas mėgdavo gauti tuos laik- 
raščius ir skaityti apie jo ekscelenciją. 

Jo motina niekuomet nemėgino pasimatyti su sūnum, sekma- 
dieniais per atostogas jis važiuodavo pas dėdienę; netrukus nebu- 
vo nė vieno paukščio lizdo Karalienės Krolio apylinkėse, kurio 
nebūtų žinojęs; jis jodavo medžioti su sero Hadlstono kurtais, ku- 
riais taip žavėjosi per savo pirmąjį atmintiną apsilankymą Hempšyre. 

Iš DŽORDŽIO DAROMAS DŽENTELMENAS 


Džordžis Osbornas tvirtai įsikūrė senelio rūmuose Raselo aikš- 
tėje; jis gyveno tėvo kambaryje ir buvo teisėtas visų tų namų gėry- 
bių įpėdinis. Daili išvaizda, narsi laikysena ir džentelmeniškas el- 
gesys patraukė senelio širdį. Ponas Osbornas didžiavosi anūku lygiai 
taip kaip kadaise vyresniuoju Džordžu. 

Vaikas matė daug daugiau prabangos ir buvo daug labiau le- 
pinamas negu kitados jo tėvas. Osborno prekyba pastaraisiais me- 
tais labai suklestėjo. Jo turtas ir įtaka Sityje labai išaugo. Kadaise 
jis džiaugėsi, galėdamas pasiųsti Džordžą į gerą privačią mokyklą, 
ir gerokai didžiavosi, išrūpinęs sūnui tarnybą kariuomenėje. Bet dėl 
mažojo Džordžio senis puoselėjo daug puikesnių ateities sumanymų. 
Jis padarysiąs iš vaikinuko džentelmeną — taip nuolat sakydavo 
ponas Osbornas apie Džordžį. Mintyse jis matė jį studentą, parla- 
mento narį, gal net baronetą. Senis manė galėsiąs ramiai mirti, jeigu 
jo anūkas žengs tiesiu keliu į tokią garbę. Berniukui auklėti neno- 
rėjo kviesti nieko kito, kaip tik pirmos rūšies dėstytoją, baigusį univer- 
sitetą,— ne iš kokių šarlatanų ir apsimetėlių, ne ne! Prieš nedaugel 

metų įniršęs koneveikdavo visus dvasininkus, mokslininkus ir pa- 
našius Žmones, tvirtindamas, kad jie — gauja apgavikų ir šarlatanų, 
kurie sugeba užsidirbti duoną, tik kaldami lotynų ir graikų kalbas, 
ruja pasipūtusių šunų, iš aukšto žiūrinčių į britų pirklius ir džentel- 
menus, kurie galėtų juos pirkti šimtinėmis. Dabar jis labai iškilmin- 
gai apgailestaudavo, kad jo paties mokslinimas buvęs labai apleistas, 
ir pakartotinai droždavo Džordžiui skambias kalbas apie tai, koks 
būtinas ir koks naudingas klasikinis išsilavinimas. 

Kai jiedu susitikdavo per pietus, senelis klausinėdavo berniuką, 
ką jis skaitė dieną, ir labai susidomėjęs klausydavosi anūko pasako- 
jimo, dėdamasis suprantąs, ką Džordžas sako. Bet jis šimtus kartų 
prašaudavo ir labai dažnai parodydavo savo neišmanymą. Tatai ne- 
didindavo vaiko pagarbos jam. Būdamas gyvo proto ir labiau išsi- 
lavinęs, berniukas netrukus suprato, kad jo senelis bukagalvis; ir, 
atsižvelgdamas į tai, pradėjo joti jam ant sprando ir žiūrėti į jį iš 
aukšto, nes ankstesnis berniuko auklėjimas, nors labai kuklus ir siau- 
ras, padarė iš Džordžio kur kas geresnį džentelmeną negu bet kokie 
senelio planai. Jį išauklėjo gera, silpna ir švelni moteris, kuri netu- 
rėjo daugiau kuo didžiuotis kaip tik savo sūnum ir kurios širdis bu- 
vo tokia skaisti, o elgesys toks romus ir kuklus, kad jau vien tai darė iš 
jos tikrą damą. Ji švelniai, ramiai atlikdavo savo pareigas; nors nie- 
kad nepareikšdavo labai šaunių minčių, bet ir niekuomet nesaky- 
davo bei negalvodavo nieko bloga; tiesi ir nuoširdi, mylinti ir skaisti — 
argi iš tikrųjų mūsų vargšė Amelija negalėjo būti tikrai kilminga 
moteris? 

Jaunasis Džordžis valdė šią jautrią ir nuolaidžią sielą; O prie- 
šingybė tarp jos kuklumo bei švelnumo ir to šiurkštaus pasipūtimo, 
kuriuo pasižymėjo bukagalvis senis, padarė jį ir pastarojo valdovu. 
Jeigu jis net būtų buvęs karališko kraujo princas, ir tada jam nebūtų 
buvę galima įdiegti geresnės nuomonės apie save! 

Kai motina namie ilgėdavosi berniuko ir, neabejoju, galvodavo 
apie jį kiauras dienas ir ilgas, niūrias vienišų naktų valandas, ma- 
žasis džentelmenas turėdavo tiek malonumų ir pramogų, kad jam 
buvo visai lengva pakelti išsiskyrimą su Amelija. Berniukai, kurie 
žliumbia eidami į mokyklą, — žliumbia todėl, kad vyksta į labai ne- 
malonią vietą. Tik labai retas iš jų verkia vien iš meilės saviesiems. 
gabalą meduolio, ir kad pyragas su razinomis paguosdavo, kai ken- 
tėdavote persiskirdamas su mamyte ir sesutėmis, tai pamatysite, kad 

ir jums, drauguži ir broli, negalima su tokiu dideliu pasitikėjimu sam- 
protauti apie savo taurius jausmus. 

Taigi ponaičiui Džordžiui Osbornui teko visi patogumai ir pra- 
banga, kuriuos jam nusprendė skirti turtingas ir dosnus jo senelis. 
Vežėjui buvo įsakyta nupirkti gražiausią ponį, kokį tik galima gauti 
už pinigus. Ir ant to arkliuko Džordžis mokėsi jodinėti, iš pradžių 
jodykloje, o paskui, pakankamai išmokęs jodinėti be kilpų ir šoki- 
nėti per barjerą, gavo leidimą jodinėti Nju Roudu, paskui Ridžents 
Parke, pagaliau Haid Parke, kur pasirodydavo prašmatniai, vežėjo 
Martino lydimas. Senis Osbornas, nebeturėdamas tiek darbo Sityje, 
kur jis pavedė tvarkyti reikalus jaunesniems firmos dalininkams, 
išvažiuodavo su panele O. tuo pačiu madingų maršrutu. Kai Džor- 
džis atjodavo ristele kaip tikras dendis, nuleidęs žemyn kulnis, jo se- 
nelis baksteldavo pašonėn berniuko tetai ir sakydavo: „Žiūrėk, pa- 
nele Osborn!“ Jis imdavo juoktis, jo veidas parausdavo iš malonumo, 
linktelėdavo pro langą berniukui, grumas nusilenkdavo karietai, o 
liokajus — ponaičiui Džordžiui. Čia ir kita jo teta, ponia Frederik 
Bulok (kurios karietą su herbais, vaizduojančiais auksinius bulius, 
išraižytus durelėse bei pakinktuose, ir trim išblyškusiais Bulokiukais, 
išpuoštais kokardomis ir spoksančiais pro langus, kasdien galėjai 
matyti Haid Parko Rate) — ponia Frederik Bulok, sakau, svaidyda- 
vo žiauriausios neapykantos kupinus žvilgsnius į mažąjį išsišokėlį, 
kai šis jodavo pro šalį, viena ranka įsisprendęs, nusismaukęs ant 
šalies skrybėlę ir išdidus kaip koks lordas. 

Nors ponaičiui Džordžiui tebuvo vos vienuolika metų, jis jau 
nešiojo perpetę ir avėjo puikius aulinius batelius kaip suaugęs vy- 
ras. Turėjo auksuotus pentinus, rimbą su auksiniu bumbulu, bran- 
gią sagtį kaklaskarėje ir dailiausias baltos odos pirštinaites, kokias 
tik galėjo pagaminti Lembo dirbtuvės Konduito gatvėje. Motina bu- 
vo padovanojusi jam du kaklaryšius, pati pasiuvusi ir dailiai išsiu- 
vinėjusi kelerius marškinėlius; bet kai mažasis Samuelis atvyko pa- 
simatyti su našle, vilkėjo daug geresniais baltiniais. Jo batistinių 
marškinių krakmolytas krūtinėles puošė mažos brangakmenių sagos. 
Kuklios motinos dovanos buvo atidėtos į šalį — man rodos, pane- 
lė Osborn atidavė jas vežėjo sūnui. Amelija stengėsi įtikinti save, 
kad jai patinka ši permaina. Iš tikrųjų buvo labai laiminga ir su- 
žavėta, kad berniukas toks gražus. 

Ji turėjo mažą juodą sūnaus siluetą, nupieštą už šilingą; jis ka- 
bojo virš jos lovos greta kito portreto. Vieną dieną berniukas at- 

vyko jos aplankyti, kaip visuomet šuoliais jodamas Bromptono gat- 
ve, ir visi gyventojai puolė prie langų pasigėrėti jo šaunumu; la- 
bai nekantriai ir išdidžiai šypsodamas, išsitraukė iš apsiausto kiše- 
nės (dailučio balto apsiaustėlio su gobtuvu ir aksomine apykakle) — 
išsitraukė raudono tymo dėželę ir padavė jai. 

— Nupirkau už savo pinigus, mamyte,— tarė jis.— Maniau, kad 
tau patiks. 

Amelija atidarė dėželę ir, džiaugsmingos meilės pagauta, sušu- 
kusi apkabino berniuką ir apibėrė šimtais bučinių. Tai buvo paties 
Džordžio miniatiūrinis portretas, labai dailiai padarytas (nors iš 
tikrųjų Džordžis dvigubai gražesnis — taip manė našlė). Senelis 
įsigeidė užsakyti berniuko portretą vienam dailininkui, kurio darbai, 
išstatyti vienos Soutempton Rou krautuvės lange, patraukė senojo 
džentelmeno dėmesį. Džordžas, turėjęs daug pinigų, nusprendė pa- 
siteirauti dailininką, kiek kainuotų mažojo portreto kopija, saky- 
damas, kad užmokėsiąs savo paties pinigais ir kad norįs padovanoti 
motinai. Patenkintas dailininkas nutapė kopiją už nedidelę kainą. 
O patsai senis Osbornas, išgirdęs apie šį įvykį, suniurzgė iš pasi- 
tenkinimo ir padovanojo berniukui dvigubai daugiau soverenų, ne- 
gu jis sumokėjo už miniatiūrą. 

Bet kas tas senelio pasitenkinimas, palyginti su Amelijos džiū- 
gavimu? Tas berniuko meilės įrodymas taip ją sužavėjo, kad 
jį nusprendė, jog visame pasaulyje nėra kito tokio gero vaiko 
kaip josios. Daug savaičių ji buvo laiminga, galvodama apie jo mei- 
lę. Ji geriau miegodavo, pasidėjusi sūnaus paveikslą po priegalviu, 
c kokią daugybę kartų bučiuodavo jį, verkdavo ir melsdavosi prie 
jo! Menkiausia malonė, parodyta tų, kuriuos ji mylėjo, pripildyda- 
vo šią baikščią širdį dėkingumo. Nuo to laiko, kai persiskyrė su 
Džordžu, ji dar niekad tiek nesidžiaugė ir nejuto tokios paguodos. 

Savo naujuose namuose ponaitis Džordžas šeimininkavo kaip 
lordas. Per pietus jis nepaprastai šaltai pakviesdavo damas išgerti 
vyno ir pats šauniai ragaudavo šampano, žavėdamas senelį. 

— Pažvelkite į jį, — sakydavo senis, baksnodamas kaimynui į 
pašonę, visas išraudęs ir laimingas.— Ar jūs kada matėte tokį vai- 
kiną? Viešpatie, Viešpatie! Jis netrukus užsisakys tualeto reikmenis 
ir nusipirks skustuvą, dievaži! 

Tačiau berniuko maivymasis ne taip žavėjo pono Osborno drau- 
gus, kaip kad patiko senajam džentelmenui. Ponui teisėjui Karstui 
visiškai nepatikdavo, kai Džordžis kišdavosi į kalbą ir neleisdavo 

baigti pasakojimo. Pulkininkui Bukiui visai neįdomu būdavo žiū- 
rėti į kauštelėjusį berniuką. Pono advokato Saldžiaus žmona ne- 
buvo per daug dėkinga, kai Džordžis užkabinęs alkūne išpylė tau- 
rę portveino ant jos geltonos atlasinės suknelės ir ėmė linksmai 
kvatoti iš tos nelaimės. Ne daugiau jai patiko, kai Džordžis Raselo 
aikštėje apkūlė jos trečiąjį sūnų (jauną džentelmeną, metais vy- 
resnį už Džordžį, parvažiavusį namo atostogų iš daktaro Tikliuso 
mokyklos Ilinge). Džordžio senelis padovanojo anūkui už tą žygį 
porą soverenų ir pažadėjo ateityje atlyginti jam kiekvieną kartą, 
kai jis apkuls už save vyresnį ir didesnį berniuką. Sunku pasakyti, 
ką gera matė senis panašiose kautynėse. Jam turbūt atrodė, kad 
peštynės užgrūdina berniukus, o tironiškumas — naudingas moks- 
las, kurio jiems verta išmokti. Taip buvo auklėjama anglų jaunuo- 
menė nuo neatmenamų laikų, ir iš mūsų yra šimtai tūkstančių žmonių, 
kurie pateisina vaikų neteisybę, šiurkštumą bei žiaurumą ir žavi- 
si tuo. 

Apsvaigęs nuo pagyrų ir pergalės prieš ponaitį Saldžių, Džor- 
džas, aišku, norėjo tęsti sėkmingus karo žygius, ir štai vieną dieną, 
kai jis, užrietęs nosį, vilkėdamas naujus drabužius, kėblino netoli 
šv. Pankracijaus bažnyčios, kepyklos berniukas pasišaipė iš jo išvaiz- 
dos. Jaunasis patricijus labai ryžtingai nusivilko savo dabitišką švar- 
kelį ir, padavęs saugoti lydėjusiam draugui (ponaičiui Todui iš Di- 
džiosios Koremo gatvės prie Raselo aikštės, „,„Osborno ir Ko“ fir- 
mos jaunesniojo dalininko sūnui), pamėgino apkulti mažąjį kepėją. 
Bet šį kartą karo laimė jam nenusišypsojo, ir mažasis kepėjas apkūlė 
Džordžį, jis grįžo namo su gera mėlyne paakyje, o visa jo dailių 
marškinių krūtinė buvo sutepta iš jo paties nosytės papliupusio kla- 
reto. Jis papasakojo seneliui, kad jam tekę grumtis su kažkokiu mil- 
žinu, ir išgąsdino vargšę motiną Bromptone, plačiai, bet nelabai 
įtikimai pavaizduodamas tas kautynes. 

Minėtasis Todas iš Koremo gatvės buvo didelis ponaičio Džor- 
džo draugas ir gerbėjas. Juodu abu mėgo piešti teatro herojus, čiulp- 
ti saldainius ir valgyti pyragaičius su avietėmis, važinėtis rogutėmis 
ir čiuožti Ridžents Parke ir Serpentaine, kai tik oras būdavo pa- 
lankus, ir vaikščioti į teatrą, kur pono Osborno įsakymu juos nuves- 
davo Rousonas, ponaičio Džordžo asmeninis tarnas ir sargybinis, 
su kuriuo jie labai patogiai sėdėdavo parteryje. 

Šito džentelmeno lydimi, juodu aplankė visus svarbiausius sostinės 
teatrus; jie žinojo visų artistų pavardes nuo pat Druri Leino iki 

Sedlers Velso; ir iš tiesų savo mažame, iš kartono suklijuotame te- 
atrėlyje Todų šeimai ir jauniesiems draugams jie suvaidino dau- 
gelį matytų pjesių, atlikdami geriausius Vesto vaidmenis. Liokajus 
Rousonas, plačios širdies žmogus, turėdamas pinigų neretai po spek- 
taklio pavaišindavo jaunąjį šeimininką austrėmis, o parvažiavus — 
taure romo su vaisių sultimis. Galime būti visiškai tikri, kad Rousonas 
taip pat pasinaudodavo šeimininko dosnumu ir dėkingumu už ma- 
lonumus, kuriuos jam suteikdavo tasai liokajus. 

Mažojo Džordžio asmeniui papuošti buvo pakviestas žymus siu- 
vėjas iš Vest Endo — ponas Osbornas nenorėjo turėti reikalo su 
kokiais nors Sičio arba Holborno terliais, kaip jis sakydavo (nors 
jį patį visiškai patenkindavo Sičio siuvėjas),— ir jam buvo įsakyta 
nepaisyti jokių išlaidų. Todėl ponas Vulsis iš Konduito gatvės da- 
vė valią vaizduotei ir siuntė berniukui tiek madingų kelnių, ma- 
dingų liemenių ir madingų švarkų, kad jų būtų užtekę visai mažų 
dabitų mokyklai. Džordžis turėjo liemenių kviestiniams vakarams, 
atvirų aksominių liemenių pietums ir dailutį chalatėlį, visai kaip 
nediduko suaugusio vyro. Pietums jis kiekvieną dieną apsirengdavo, 
anot senelio, „kaip tikras Vest Endo puošeiva“. Vienas tarnas visuo- 
met jam patarnaudavo, padėdavo apsirengti, ateidavo jam pas- 
kambinus ir paduodavo laiškus visada ant sidabrinio padėklo. 

Po pusryčių Džordžis atsisėsdavo į fotelį valgomajame ir skai- 
tydavo Morning Post, visiškai kaip suaugęs. 

— Kaip jis šauniai keikiasi! — šaukdavo tarnai, susižavėję an- 
kstyva jo branda. 

Tie, kurie atsiminė jo tėvą kapitoną, pareikšdavo, kad ponai- 
tis Džordžas — tikras tėvas. Jis pagyvindavo namus judrumu, val- 
dingu tonu, barimusi ir gera širdimi. 

Džordžo auklėjimas buvo pavestas kaimynystėje gyvenusiam moks- 
lo vyrui, privačiam pedagogui, kuris „ruošia jaunus aristokratus 
ir džentelmenus į universitetą, senatą ir mokytoms profesijoms; 
jo mokymo sistemoje nenaudojamos žeminančios kūno bausmės, 
vis dar taikomos senoviškose auklėjimo įstaigose, jo šeimoje mo- 
limi kaip namie“. Šitaip reverendas Lorensas Vilas iš Harto gatvės 
Blumsberyje ir grafo Bereikerso kapelionas stengėsi su savo Žmona 
ponia Vil prisivilioti mokinių. 

Panaudodami šitokius skelbimus ir įvairiai gudraudami, kape- 
lionas su žmona dažniausiai šiaip taip prisitraukdavo kelis moki- 

nius, už kuriuos būdavo brangiai mokama, manant, kad jie labai 
puikiai įtaisyti. Pas juos gyveno jaunuolis iš Vest Indijos, kurio nie- 
kas neatvykdavo aplankyti,— ilgšis raudonmedžio spalvos veidu, 
garbiniuotas ir nepaprastas pliuškis; be to, ten dar buvo kitas nerangus 
dvidešimt trejų metų vaikinas, kurio auklėjimas buvo apleistas ir 
kurį ponas ir ponia Vil turėjo įvesti į aukštuomenę, taip pat du Ost 
Indijos bendrovėje tarnavusio pulkininko Benglso sūnūs. Šis ket- 
vertas pietavo prie prašmatnaus ponios Vil stalo, kai Džordžis buvo 
atvestas į jos įstaigą. 

Pats Džordžis, kaip ir koks tuzinas kitų mokinių, negyveno pas 
poną Vilą. Jis atvykdavo rytais, savo draugo Rousono saugo- 
mas, ir jeigu būdavo gražus oras, išjodavo po pietų savo poniu, 
grumo lydimas. Mokykloje kalbėta, kad jo senelis esąs pasakiškai 
turtingas. Reverendas Vilas pats sveikino dėl to Džordžį, sakydamas, 
kad likimo jam skirta aukšta padėtis ir todėl reikia, kol jaunas, stro- 
pumu ir nuolankumu ruoštis aukštoms pareigoms, kurias teks eiti 
užaugus, nes vaiko paklusnumas geriausiai garantuoja sugebėjimą 
įsakinėti, tapus vyru. Todėl jis ir prašė Džordžį nesinešioti į mokyk- 
lą saldumynų ir negadinti jauniesiems Benglsams sveikatos, nes 
pastarieji prie rinktinio ir gausaus ponios Vil stalo gauna viską, 
ko tik pageidauja. 

Kalbant apie mokslą, reikia pasakyti, kad „programa“, kaip 
mėgdavo sakyti ponas Vilas, buvo nepaprastai plati, ir jaunie- 
siems džentelmenams Harto gatvėje tekdavo mokytis po truputį 
visų pasaulyje žinomų mokslo šakų. Reverendas Vilas turėjo pla- 
netariumą, elektros mašiną, tekinimo stakles, teatrą (skalbykloje), 
šiokių tokių prietaisų chemijos bandymams ir tai, ką jis vadino rink- 
tine biblioteka, kurioje buvo visų geriausių senovės ir mūsų laikų 
autorių veikalų įvairiomis kalbomis. Jis nuvesdavo berniukus į 
Britų muziejų ir ten postringaudavo apie senienas ir gamtos skyriaus 
eksponatus, tad apie jį susispiesdavo didžiausi būriai klausytojų, 
ir visas Blumsberis laikė jį nepaprastai mokytu žmogumi. Kad ir ką 
kalbėdavo (o kalbėdavo jis bemaž be atvangos), visuomet steng- 
davosi parinkti dailiausius ir ilgiausius žodžius, kokius tik rasdavo 
žodyne, teisingai manydamas, kad gražūs, ilgi ir skambūs epite- 
tai atsieina jam ne daugiau kaip menki ir trumpučiai. 

Taigi jis sakydavo Džordžiui mokykloje: 

— Grįždamas vakare namo po malonaus pokalbio mokslinėmis 
temomis su savo labai geru draugu daktaru Buldersu — tikru ar- 

cheologu, džentelmenai, tikru archeologu,— pastebėjau, kad jūsų 
gerbiamojo senelio kone karališkų rūmų langai buvo apšviesti lyg 
per šventę. Ar teisingą aš iš to darau išvadą, kad vakar vakare prie 
prabangaus pono Osborno stalo buvo susirinkusi rinktinių protų 
draugija? 

Mažasis Džordžis, gerokai linkęs juokauti ir mokėjęs labai drą- 
siai bei mikliai mėgdžioti poną Vilą tiesiog į akis, atsakydavo, kad 
pono Vilo išvada esanti visai teisinga. 

— Tokiu atveju, džentelmenai, kertu lažybų, kad draugams, 
turėjusiems garbės pasinaudoti pono Osborno svetingumu, nebuvo 
jokio pagrindo skųstis vaišėmis. Man pačiam ne kartą teko ši malonė. 
(Tarp kitko, ponaiti Osbornai, jūs atvykote šį rytą truputį pavėlavęs 
ir šiuo atžvilgiu jau ne kartą esate prasižengęs.) Taigi, sakau, džen- 
telmenai, nors ir būdamas visai paprastas žmogus, aš taipogi turėjau 
garbės pasinaudoti prašmatniu pono Osborno vaišingumu. Ir nors 
man yra tekę pietauti su didžiaisiais ir kilmingaisiais šio pasaulio 
žmonėmis — nes aš manau, kad galiu prie jų priskirti savo puikųjį 
bičiulį ir globėją, didžiai gerbiamą grafą Džordžą Bereikersą,— vis 
dėlto turiu jums pasakyti, jog britų pirklio stalas buvo lygiai toks 
pat turtingas, o jo priėmimas toks pat malonus ir kilnus. O dabar, 
pone Blakai, paprašysiu toliau skaityti Eutropijaus ištrauką, kurios 
skaitymą mums sutrukdė pavėluodamas ponaitis Osbornas. 

Šiam didžiam žmogui ir buvo kurį laiką patikėtas Džordžo 
auklėjimas. Ameliją stulbindavo įmantrūs jo posakiai, bet jis jai 
atrodė tikras mokslo stebuklas. Toji vargšė našlė savais sumetimais 
susidraugavo su ponia Vil. Jai patikdavo lankytis tuose namuose 
ir matyti, kaip Džordžis ten atvyksta mokytis. Ji mielai ateidavo į 
ponios Vil conversazioni*, kurie vykdavo kartą per mėnesį (kaip 
mums pranešdavo rausva kortelė su išgraviruotu žodžiu A0HNH**) 
ir per kuriuos profesorius vaišindavo mokinius silpna arbata ir moks- 
lingomis kalbomis. Vargšė Amelija nepraleido nė vieno pobūvio, 
ir jie jai atrodydavo žavūs, nes šalia sėdėdavo Džordžis. Ji pėsčia 
ateidavo iš Bromptono bet kokiu oru, ir kai svečiai išsiskirsty- 
davo, Džordžis išvykdavo su savo palydovu Rousonu, vargšelė ponia 
Osborn užsimesdavo apsiaustą, apsimuturiuodavo skaromis, ruošda- 


* Pokalbius (it.). 
** Atėnė (gr.). 

masi grįžti namo, ir išbučiuodavo ponią Vil, su ašaromis dėkodama 
už nuostabiai praleistą vakarą. 

Dėl žinių, kurias Džordžas įsisavindavo, šio vertingojo šimto moks- 
lo šakų žinovo vadovaujamas, tai, sprendžiant iš savaitinių atas- 
kaitų, kurias berniukas parnešdavo namo seneliui, jo pažanga buvo 
didelė. Atskirame lape buvo išspausdinta bent dvidešimt įvairių nau- 
dingų mokslo šakų pavadinimų, ir prie kiekvieno mokytojas žymėda- 
vo mokinio pažangumą. Iš graikų kalbos Džordžiui buvo pažymėta 
aristos*, iš lotynų — optimus**, iš prancūzų — frės bien*** ir t.t., 
o mokslo metų pabaigoje visi mokiniai gaudavo už kiekvieną daly- 
ką premiją. Net ponas Svortsas, garbiniuotas džentelmenas, garbingo- 
sios ponios Makmul įbrolis, ir ponas Blakas, dvidešimt trejų metų 
nevėkšla iš žemės ūkio apygardų, taip pat minėtasis jaunas tinginys, 
pramuštgalvis ponaitis Todas, gaudavo aštuoniolikos pensų vertės 
knygutes su įspaustu žodžiu A6HNH ir prašmatniu lotynišku profe- 
soriaus užrašu savo jauniesiems draugams. 

Visi ponaičio Todo šeimos nariai buvo pono Osborno namų 
pakalikai. Senasis džentelmenas pakėlė Todą iš klerko į jaunesniuo- 
sius firmos dalininkus. 

Ponas Osbornas buvo ponaičio Todo krikštatėvis (šis vėlesnia- 
me gyvenime rašydavosi vizitinėse kortelėse „Ponas Osbornas Todas“ 
ir tapo tikru diduomenės žmogumi), o panelė Osborn lydėjo į krikš- 
tyklą panelę Mariją Tod ir kasmet, išreikšdama palankumą, dovano- 
davo savo protežė maldaknygę, rinkinį pamokomų brošiūrų, tomelį 
dvasinio turinio eilėraščių ar ką nors panašaus. Panelė Osborn 
kartkartėmis vežiodavo Todus savo karieta pasivažinėti; kai jie su- 
sirgdavo, jos liokajus, su plačiomis pliušinėmis kelnėmis ir liemene, 
gabendavo iš Raselo aikštės į Koremo gatvę drebučių ir įvairių sal- 
dumynų. Koremo gatvė, aišku, virpėdama iš pagarbos žvelgė į Ra- 
selo aikštę. Ponia Tod, mokanti puikiai karpyti popierių avienos 
kumpiams papuošti ir visai vykusiai sugebanti iš ryžių ir morkų 
daryti gėles, anteles ir t.t, dažnai ateidavo į „Aikštę“, kaip ji 
sakydavo, ir padėdavo paruošti iškilmingus pietus, nė negalvoda- 
ma dalyvauti pačiame pokylyje. Jeigu paskutinę minutę neatvyk- 
davo kuris nors svečias, tada pietų būdavo pakviečiamas Todas. 


* Puikus (gr.). 
«+ Geriausias (lot.). 
++* Labai gerai (pranc.). 

Ponia Tod ateidavo su Marija vakare ir nedrąsiai pasibeldusios 
įsmukdavo į vidų. Kai panelė Osborn ir jos lydimos damos įeidavo 
į svetainę, motina su dukra jau būdavo ten, pasiruošusios pliekti 
duetus ir dainuoti, kol ateis džentelmenai. Vargšė Marija Tod, varg- 
šė jaunoji dama! Kiek jai tekdavo išlieti prakaito savo Gatvėje, mo- 
kantis ir čirpinant šiuos duetus ir sonatas, kol ji galėdavo juos viešai 
atlikti Aikštėje! 

Taigi atrodė paties likimo lemta, kad Džordžis turi valdyti kiek- 
vieną, su kuo susiduria, ir kad draugai, giminės, tarnai. turi lenktis 
šiam vyrukui. Reikia pripažinti, kad jis labai noriai priprato prie 
tokios tvarkos. Nedaug kas prie to nepripranta. O Džordžis mėgdavo 
vaidinti šeimininko vaidmenį, į kurį galbūt turėjo įgimtą polinkį. 

Raselo aikštėje visi bijodavo pono Osborno, o ponas Osbornas 
bijodavo Džordžio. Žvitrios berniuko manieros ir atsainios jo kalbos 
apie knygas ir mokslą, jo panašumas į tėvą (kuris mirė, negavęs 
atleidimo, tolimame Briuselyje) baugino senąjį džentelmeną ir lei- 
do berniukui visiškai paimti jį į savo rankas. Senis krūptelėdavo, 
pastebėjęs kurį nors nesąmoningą, paveldėtą vaikėzo mostą arba 
išgirdęs balso intonaciją, ir jam vaidendavosi, kad vėl prieš jį Džor- 
džio tėvas. Nuolaidžiaudamas anūkui, jis mėgino atlyginti už žiaurų 
elgesį su vyresniuoju Džordžu. Visus stebino, koks jis švelnus berniu- 
kui. Jis, kaip ir anksčiau, niurzgėdavo ir keikdavo panelę Osborn, bet 
šypsodavosi, kai Džordžis pavėluodavo pusryčių. 

Panelė Osborn, Džordžio teta, buvo nuvytusi senmergė, palū- 
žusi nuo daugiau kaip keturiasdešimties metų šiurkštaus elgesio ir 
nuobodulio naštos. Mitriam berniukui buvo vieni niekai ją pavergti. 
Ir kai Džordžiui ko nors prireikdavo iš jos, — pradedant nuo stik- 
lainio uogienės jos bufete ir baigiant senais suskilusiais dažais plokš- 
čioje dėžutėje (senoje dėžutėje, kuri buvo išlikusi dar iš tų laikų, 
kai ji mokėsi pas poną Smi ir buvo beveik jauna ir žydinti), — jis 
gaudavo savo geidžiamąjį daiktą, 0 po to vaikas nebekreipdavo į 
tetą jokio dėmesio. 

Jo draugai ir bičiuliai buvo pasipūtęs senas mokytojas, kuris 
jam pataikaudavo, ir truputį už jį vyresnis veltėdis, kurį jis galėdavo 
apkulti. Šaunioji ponia Tod nepaprastai džiaugdavosi, leisdama jam 
žaisti su savo jauniausia dukra Roza Džemaima, žavinga aštuonerių 
metų mergyte. „Mažiesiems taip gera: kartu“,— sakydavo ji (bet, 
aišku, ne „Aikštės“ žmonėms).— „Nežinia, kas gali gyvenime atsi- 
tikti. Na iš tiesų, argi ne žavi porelė?“ — galvojo mylinti motina. 

Palaužtas, nukaršęs senelis iš motinos pusės taip pat buvo ma- 
žojo tirono auka. Jis negalėjo negerbti vaikiščio, kuris taip gražiai 
apsitaisęs ir jodinėja grumo lydimas. Džordžis, antra vertus, nuolat 
girdėdavo, kaip šiurkščiai plūsta ir vulgariai išjuokia Džoną Sedlį ne- 
gailestingas jo senasis priešas ponas Osbornas. Osbornas nevadindavo 
jo kitaip kaip senu elgeta, anglių pardavėju, bankrotu ir daugeliu kitų 
panašių šiurkščių, paniekinamų pravardžių. Kaip galėjo Džordžis 
gerbti šitaip smukusi žmogų? Praslinkus keliems mėnesiams po to, 
kai berniukas persikėlė pas savo senelį iš tėvo pusės, mirė ponia Sed- 
li. Nei ji, nei vaikas nelabai mylėjo kits kitą. Jis net nesistengė 
parodyti labai sielvartaująs. Berniukas atėjo aplankyti motinos nau- 
ju dailiu gedulingu kostiumėliu ir labai pyko, kad negalima nueiti 
į teatrą pasižiūrėti vaidinimo, kurį jau seniai svajojo pamatyti. 

Senosios damos liga atėmė Amelijai labai daug laiko, bet gal bu- 
vo ir jos išsigelbėjimas. Ką žino vyrai apie moters kančias? Mes 
išeitume iš proto, jeigu mums tektų iškęsti bent šimtąją dalį tų kas- 
dieninių skausmų, kuriuos taip romiai iškenčia daugelis moterų. 
Jos nepaliaujamai vergauja, už ką niekas neatsilygina; nuolatos bū- 
na meilios ir švelnios, o joms atsakoma nuolatiniu žiaurumu; meilė, 
darbas, kantrybė, atidumas — ir nė vieno gero žodžio. Kiek moterų 
turi tylomis kęsti visa tat ir rodytis žmonėms linksmais veidais, lyg 
jos nieko nejaustų! Švelniosios vergės, kaip joms tenka veidmainiauti 
ir nuolaidžiauti! 

Iš krėslo Amelijos motina nukeliavo į lovą ir daugiau nebekėlė. 
Ponia Osborn nesitraukdavo nuo jos lovos, išskyrus tuos atvejus, 
kai bėgdavo pasimatyti su Džordžiu. Senoji dama pavyduliavo net 
tų retų vizitų; kadaise, savo gerovės laikais, ji buvo gera, šypsanti, 
maloni motina — skurdas ir liga dabar visai ją palaužė. Tačiau mo- 
tinos liga ir šaltumu Amelija nesibodėjo. Tatai veikiau padėjo jai 
pakelti kitą baisią nelaimę, dėl kurios ji kentėjo ir apie kurią galvoti 
neduodavo ligonė, nuolatos ją šaukdama. Motinos šiurkštumą Ame- 
lija pakęsdavo visiškai romiai: ji pataisydavo nepatogų priegalvį, 
visuomet būdavo pasirengusi meiliai atsiliepti į neramų priekaiš- 
tingą balsą; paguosdavo kenčiančiąją vilties žodžiais, tokiais, kokius 
galėjo rasti savo pamaldžioje kuklioje širdelėje; ir ji pati užspaudė 
akis, kadaise taip meiliai į ją žiūrėjusias. 

O paskui visą laiką ir švelnumą ji skyrė paguosti ir prižiūrėti 
našlaujančiam senam tėvui, kuris buvo pritrenktas jį ištikusio smū- 
gio ir liko visiškai vienas pasaulyje. Jis neteko Žmonos, neteko turto, 


217 LVI skyrius 


neteko visko, ką labiausiai mylėjo. Jam liko viena Amelija, kuri savo 
švelniomis rankomis palaikydavo bejėgį palūžusios širdies senį. Mes 
apie tai smulkiau nerašysime: tatai būtų per daug liūdna ir neįdomi 
istorija. Aš matau, kaip Tuštybės mugė, galvodama apie ją, d'avance* 
žiovauja. 


Kartą, kai jaunieji džentelmenai buvo susirinkę reverendo pono 
Vilo kabinete ir didžiai gerbiamo grafo Bereikerso namų kapelionas, 
kaip visuomet, gražbyliavo, prie durų, papuoštų Atėnės statula, 
privažiavo šauni karieta, ir iš jos išlipo du džentelmenai. Ponaičiai 
Benglsai puolė prie lango, spėliodami, ar tik neparvažiavo iš Bombė- 
jaus jų tėvelis. Dvidešimt trejų metų ilgšas mokinys, slapčiomis liejęs 
ašaras, skaitydamas Eutropijaus ištraukas, priplojo nešvarią nosį 
prie lango stiklo ir spoksojo į karietą, kol liokajus nušoko nuo pasos- 
tės ir padėjo išlipti keleiviams. 

— Vienas storas, kitas plonas,— tarė ponas Blakas, pasigirdus 
griausmingam beldimui į duris. 

Visi susidomėjo, pradedant pačiu namų kapelionu, kuris jau pa- 
manė, kad atvyko būsimų jo mokinių tėvai, baigiant ponaičiu Džor- 
džiu, kuris būdavo patenkintas bet kokia proga, leidžiančia padėti 
knygą į šalį. 

Berniukas, vilkįs nuskurusia livrėja su nublukusiomis varinėmis 
sagomis, į kurią visuomet įlįsdavo, kai reikėdavo atidaryti duris, 
įėjęs į kabinetą pranešė: 

— Du džentelmenai nori pamatyti ponaitį Osborną. 

Profesorius tą rytą truputį susivaidijo su šiuo džentelmenu,— 
nuomonių skirtumą sukėlė riešutų spaustukų naudojimas per pamo- 
kas, — bet jo veidas atgavo įprastą nuolankaus mandagumo išraišką, 
jam tariant: 

— Ponaiti Osbornai, leidžiu jums pasimatyti su karieta atvykusiais 
jūsų draugais ir prašau perduoti mano ir ponios Vil pagarbiausius 
sveikinimus. 

Džordžis įėjo į laukiamąjį ir pamatė du nepažįstamus — jis ėmė 
žiurėti užvertęs galvą ir, kaip visuomet, pasipūtęs. Vienas buvo sto- 
rulis su ūsais, o kitas — liesas ir ilgas, su mėlynu surdutu ir gerokai 
žilstelėjęs. 


* Iš anksto (pranc.). 

— Viešpatie, koks panašus! — krūptelėjęs tarė ilgasis džentel- 
menas.— Ar tu atspėsi, kas mes tokie, Džordžai? 

Berniuko veidas paraudo, kaip visuomet, kai jis būdavo susijau- 
dinęs, ir akys nušvito. 

— Aš nepažįstu antrojo džentelmeno,— tarė jis,— bet manau, 
kad jūs būsit majoras Dobinas. 

Iš tikrųjų tai ir buvo senasis mūsų draugas. Jo balsas drebėjo iš 
džiaugsmo, kai jis sveikinosi su berniuku; paėmęs jam už abiejų rankų, 
prisitraukė prie savęs. 

— Tavo mama pasakodavo apie mane, ar ne? — paklausė jis. 

— Žinoma,— atsakė Džordžis, — šimtus šimtus kartų. 


LVII skyrius 


EOTENAS 


Viena iš daugelio priežasčių, kėlusių seniui Osbornui pasididžiavimą, 
kuriuo jis mėgavosi, buvo ta, kad Sedlis, buvęs jo varžovas ir gera- 
darys, paskutinėmis gyvenimo dienomis taip nusmuko ir nusižemi- 
no, jog buvo priverstas priimti pinigines pašalpas iš labiausiai jį 
nuskriaudusio ir įžeidusio Žmogaus. Klestįs verteiva keikdavo senąjį 
elgetą, bet kartkartėmis jam padėdavo. Įteikdamas pinigų Džor- 
džiui, skirtų jo motinai, šiurkščiomis ir nevykusiomis užuominomis 
duodavo berniukui suprasti, kad jo senelis iš motinos pusės tesąs 
apgailėtinas bankrotas bei veltėdis ir kad Džonas Sedlis turįs būti 
dėkingas už kilnią pagalbą žmogui, kuriam jis ir taip skolingas daug 
pinigų. Džordžas kartu su pinigais perduodavo tuos pasipūtimo ku- 
pinus žodžius motinai ir palaužtam senam našliui, kuriuo rūpintis 
ir kurį guosti buvo dabar pagrindinis Amelijos gyvenimo uždavinys. 
Berniukas žvelgė iš aukšto į silpną nusivylusį senį. 

Galbūt Amelijai trūko „reikiamo išdidumo“, kad ji ryžosi pri- 
imti šią piniginę pagalbą iš savo tėvo priešo rankų. Bet ši vargšė nie- 
kuomet neturėjo reikiamo išdidumo. Beveik nuo to laiko, kai sub- 
rendo, ir nuo jos nelaimingų sutuoktuvių su Džordžu Osbornu, šios 
kuklios ir silpnos moters dalia buvo ilgas skurdas ir pažeminimas, 
kasdieniniai trūkumai, šiurkštūs žodžiai ir nedėkingumas už meilę 
ir paslaugas. O jūs, kurie matote, kaip jūsų artimieji kenčia šitokią 

gėdą, be mažiausio skundo pakelia likimo smūgius, niekur nerasdami 
užuojautos ir tik niekinami už savo neturtą,— ar jūs kada nors nusi- 
leidžiate iš savo gerovės aukštybių ir numazgojate kojas šitiems varg- 
šams, nusikamavusiems elgetoms? Vien pagalvoti apie juos bjau- 
ru ir žema. „Turi būti klasės, turi būti turtuoliai ir beturčiai“,— 
sako Turtuolis, gurkšnodamas klaretą (dar labai gerai, jeigu jis 
nusiunčia trupinius nuo savo stalo po langu sėdinčiam Lozoriui). 
Visiškai teisingai! Bet pagalvokite, kokia paslaptinga ir dažnai ne- 
suvokiama būna gyvenimo loterija: vienam duoda purpuro ir puikių 
drobių, o kitam vietoj drabužių siunčia skarmalų ir šunis vietoj ra- 
mintojų. 

Taigi turiu pripažinti, kad Amelija, daug nemurmėdama, prie- 
šingai — beveik linkusi būti dėkinga, rinkdavo tuos trupinius, kuriuos 
šešuras kartkartėmis numesdavo, ir maitindavo jais savo tėvą. Ji 
manydavo, kad tai esanti jos tiesioginė pareiga. Toks jau buvo tos 
jaunos moters būdas (mielosios damos, Amelijai tėra trisdešimt me- 
tų, Ir mes leidžiame sau vadinti ją, net tokio amžiaus, jauna moteri- 
mi) — taigi, sakau, toks jau buvo Amelijos būdas, kad ji aukodavosi 
visa ir viską, ką tik turėdavo, padėdavo prie mylimos būtybės kojų. 
Kiek daug ilgų nelinksmų naktų ji sunkiai dirbo mažajam Džordžiui, 
kol jis gyveno su ja, kiek smūgių, paniekos, trūkumų, skurdo te- 
ko jai pakelti dėl tėvo ir motinos! Ir taip gyvendama vieniša, at- 
sisakydama visko ir nepastebimai aukodamasi, ji gerbė save nė kiek 
ne daugiau, negu ją gerbė pasaulis; man atrodo, kad širdies gilumo- 
je laikė save menka, paniekos verta būtvbe, kuriai ir taip tenka dau- 
giau laimės, negu yra nusipelniusi. O jūs vargšės moterys! Vargšės 
nepastebimos kankinės ir aukos, kurių gyvenimas tikra kančia, kurios 
savo miegamuosiuose guldomos ant kankinimų suolo ir kiekvieną 
dieną lenkiate galvą po budelio kirviu svetainėse. Kiekvienas vyras, 
regis jūsų skausmą arba pažvelgęs į tamsiuosius užkampius, kur 
jūs kankinamos, turi pagailėti jūsų ir... padėkoti Viešpačiui už barzdą. 
Prisimenu, kaip prieš daugelį metų Bisetre, netoli Paryžiaus, silpnap- 
ročių ir pamišėlių kalėjime mačiau vieną vargšą, palaužtą kalinimo 
ir ligos, kuriam vienas iš mūsiškių padavė žiupsnelį uostomojo tabako 
popieriaus skiautelėje. Nelaimingam epileptikui tai buvo per didelė 
malonė. Jis apsiverkė sukrėstas džiaugsmo ir dėkingumo. Mes su ju- 
mis nebūtume taip susijaudinę, jeigu kas būtų mums padovanojęs 
tūkstantį svarų metinių pajamų arba išgelbėjęs gyvybę. Ir štai jeigu 
jūs reikiamai tironizuosite moterį, galėsite įsitikinti, kaip nuo men- 

kutės malonės ji susijaudina ir apsiašaroja, lyg jūs būtumėt angelas, 
nešąs jai palaiminimą. 

Šitokios dovanos ir būdavo pačios geriausios, kokias Likimas 
suteikdavo vargšei Amelijai. Jos gyvenimas, prasidėjęs visai laimin- 
gai, pavirto kalėjimu ir ilga negarbinga vergija. Mažasis Džordžis 
retkarčiais aplankydavo ją nelaisvėje ir nušviesdavo silpnais padrąsi- 
nančiais spinduliais. Raselo aikštė buvo jos kalėjimo riba. Ji kartais 
ten nueidavo, bet visuomet sugrįždavo nakčiai miegoti į savo celę ir 
atlikti nelinksmų pareigų: budėti prie nedėkingų ligonių lovų, kęs- 
ti niūrių, nusivylusių senių priekabių ir tironiškumo. Kiek tūkstan- 
čių Žmonių, daugiausia moterų, pasmerkta kentėti tokią ilgą vergiją? 
Tai ligoninių slaugės, negaunančios atlyginimo, — gailestingosios 
seserys, jeigu jums patinka taip jas vadinti, tačiau be romantiškų 
minčių apie pasiaukojamą tarnavimą žmonėms; jos vargsta, badauja, 
budi ir kenčia, nesulaukdamos užuojautos, ir miršta užmirštos, nie- 
kam nežinomos. 

Slaptajai ir rūsčiajai Išminčiai, valdančiai žmonių likimus, pa- 
tinka šitaip žeminti ir parblokšti švelniuosius, geruosius bei protin- 
guosius ir išaukštinti savimeilius, kvailius ir niekšus! O mano brolau, 
būk nuolankus, džiaugdamasis savo laime! Būk švelnus tiems, kurie 
ne.tokie laimingi, nors gal verti didesnės laimės. Pagalvok, kokią 
teisę tu turi niekinti, tu, kuris esi doras todėl, kad neturi pagundų, 
kurio pasisekimas, galimas dalykas, vien atsitiktinis, kurio aukšta 
padėtis — tolimo prosenelio nuopelnas, kurio laimė — greičiausiai 
pikta likimo išdaiga. 


Amelijos motina buvo palaidota Bromptono kapinėse tokią pat 
lietingą tamsią dieną, — prisiminė Amelija, — kaip tada, kai ji pirmą 
kartą čia buvo atvykusi susitikti su Džordžu. Jos sūnelis sėdėjo gre- 
ta su naujais puikiais gedulo rūbais. Ji prisiminė senąją sargienę ir 
zakristijoną. Kai pastorius skaitė, jos mintys klaidžiojo praeityje. 
Jeigu dabar nelaikytų Džordžio rankos savojoje, ji mielai pasikeistų 
vietomis su... Bet čia, kaip visuomet, ji susigėdo savimeiliškų sva- 
Jonių ir ėmė mintimis melsti jėgų savo pareigai atlikti. 

Ji pasiryžo visomis išgalėmis pasistengti padaryti laimingą savo 
senąjį tėvą. Ji dirbo kaip vergė: lopydavo ir adydavo, dainuodavo 
senajam Sedliui ir lošdavo su juo triktraką, garsiai skaitydavo jam 
laikraščius, uoliai vedžiodavo pasivaikščioti į Kensingtono sodus 
ar Bromptono bulvarą, klausydavosi jo pasakojimų, be paliovos šyp- 

sodamasi ir meiliai veidmainiaudama, arba sėdėdavo susimąsčiusi 
šalia, paskendusi savo mintyse ir prisiminimuose, o silpnas ir irzlus 
senis šildydavosi saulėje, sėdėdamas ant suolo sode, ir plepėdavo apie 
savo skriaudas ir negandus. Kokios liūdnos, kokios niūrios būdavo 
našlės mintys! Vaikai, bėginėją šlaitais ir plačiais sodo takais, pri- 
mindavo jai Džordžį, kuris buvo iš jos atimtas; pirmasis Džordžas 
taip pat buvo iš jos atimtas, jos egoistiška, nuodėminga meilė abiem 
atvejais buvo sudrausta ir žiauriai nubausta. Stengėsi įsikalbėti, jog 
nusipelnė šios bausmės. Juk ji tokia apgailėtina, nedora nusidėjėlė! 
Ji buvo visiškai vieniša pasaulyje. 

Aš žinau, kad pasakojimas apie tokį įkalinimą yra nepaken- 
čiamai nuobodus, jeigu jo nepaįvairina koks linksmas arba juokingas 
įvykis: pavyzdžiui, jautrus kalėjimo sargas arba šelmiškas tvirtovės 
komendantas, pelytė, išbėganti iš urvelio ir šmirinėjanti po Latiudo 
barzdą ir žandenas, arba požeminis urvas, Trenko““ išraustas na- 
gais ir dantų krapštikliu po pilies siena. Metraštininkas, pasakojęs 
apie Amelijos kalinimą, neturi kuo pagyvinti istorijos. Prašau pri- 
siminti, kad ji tuo gyvenimo laikotarpiu buvo labai liūdna, bet už- 
kalbinta visuomet mielai šypsodavosi; gyveno labai kukliai ir ne- 
turtingai, gal net skurdžiai; dainuodavo daineles, kepdavo pudingus, 
lošdavo kortomis, adydavo kojines — vis senajam tėvui. Todėl pra- 
šau nesukti sau galvos, ar ji yra herojė, ar ne. O mums su jumis, kai 
būsime seni, irzlūs ir subankrutavę, teatsiunčia dangus malonų, 
švelnų petį, į kurį būtų galima atsiremti, ir meilią ranką, kuri mums, 
sergantiems podagra, pataisytų priegalvius. 

Po žmonos mirties senasis Sedlis labai pamilo dukrą, o Amelija 
pasiguosdavo atlikdama pareigą tėvui. 

Bet mes nepaliksime ilgam tų dviejų Žmonių tokiose žeminan- 
čiose ir netinkamose gyvenimo sąlygose. Kadangi čia kalbama apie 
žemiškus džiaugsmus, tai jų abiejų laukė geresnės dienos. Gal įžval- 
gus skaitytojas jau įspėjo, kas buvo storasis džentelmenas, kartu su 
mūsų senuoju draugu majoru Dobinu atvykęs į mokyklą aplankyti 
Džordžo. Tai buvo kitas mūsų senas pažįstamas, sugrįžęs į Angliją, 
ir dar tokiu metu, kai galėjo būti naudingas tenykščiams giminėms. 

Majoras Dobinas, iš savo geraširdžio viršininko lengvai gavęs 
leidimą nukeliauti skubiais asmeniniais reikalais į Madrasą, o iš 
ten turbūt į Europą, keliavo be atodvasčio dieną naktį, kol pasiekė 
kelionės tikslą, ir taip skubėjo, jog atvyko į Madrasą, sunkiai su- 
sirgęs karštlige. Lydintys majorą tarnai nunešė jį kliedintį į vieno 

draugo namus, kur jis buvo numatęs paviešėti, kol iškeliaus į Euro- 
pą. Ir daug daug dienų manyta, kad jis niekuomet nekeliaus toliau 
kaip iki šv. Jurgio bažnyčios kapinių, kur kareiviai paleis atsisveiki- 
nimo salvę prie jo kapo, kur ne vienas šaunus anglų karininkas ilsisi 
toli nuo savo namų. 


Žmonės, slaugantys nuo karštligės besiblaškantį vargšą Dobiną, 
galėjo girdėti, kaip jis kliedi apie Ameliją. Mintis, kad niekuomet 
jos nebepamatys, kankindavo jį, kai atgaudavo sąmonę. Jis manė, 
kad jau atėjo paskutinioji, ir ėmė iškilmingai ruoštis kelionei į aną 
pasaulį: sutvarkė žemiškuosius reikalus ir savo nedidelį turtą pali- 
ko tiems, kuriems labiausiai norėjo padėti. Draugas, kurio namuose 
jis gulėjo, paliudijo jo testamentą. Dobinas norėjo būti palaidotas 
su grandinėle, nupinta iš rausvų plaukų, kurią jis nešiojo ant kaklo 
ir kurią, teisybę sakant, gavo iš Amelijos kambarinės Briuselyje. Mat 
kai jaunoji našlė sunkiai susirgo po Džordžo Osborno mirties Sen 
Žano kalvoje, jai buvo nukirpti plaukai. 

Dobinas atsigavo, truputį pasitaisė ir vėl atkrito — tik geležinis 
jo organizmas ir galėjo pakelti tiek kraujo nuleidimų ir tokias por- 
cijas kalomelio. Iš jo buvo likę beveik vieni griaučiai, kada jį įkėlė 
į Ost Indijos laivą „Ramčanderį“, vadovaujamą kapitono Brego ir 
sustojusį Madrase pakeliui iš Kalkutos. Dobinas buvo toks nusilpęs 
ir nusibaigęs, jog draugas, slaugęs jį per visą ligą, pranašavo, kad 
dorasis majoras neištversiąs kelionės ir vieną gražų rytą išlėksiąs 
per bortą, įvyniotas į vėliavą ir hamaką, nusinešdamas su savimi į 
jūros dugną relikviją, kurią saugojo prie širdies. Nežinia ar paveikė 
jūros oras, ar vėl atgimusi viltis, bet nuo tos dienos, kai laivas išsklei- 
dė bures ir pasuko namų link, mūsų draugas pradėjo taisytis ir dar 
nepriplaukęs Gerosios Vilties rago visiškai atkuto (nors buvo su- 
džiūvęs kaip šakalys). 

— Kirkas nusivils, šį kartą nesulaukęs majoro laipsnio,— pa- 
sakė šypsodainas.— Jis tikisi perskaityti „Gazet“ apie savo paaukš- 
tinimą, kai pulkas grįš namo. 


Mat reikia paaiškinti, kad kol majoras sirgdamas gulėjo Mad- 
rase, į kurį taip nepaprastai skubėjo patekti, šaunusis N pulkas, 
kuris daug metų praleido už tėvynės sienų, o sugrįžęs iš Vest Indi- 
jos, turėjo nutraukti viešėjimą Anglijoje ir leistis į žygį, pasibaigusį 
Vaterlo kautynėmis, paskui buvo permestas iš Flandrijos į Indiją, 
pagaliau gavo įsakymą grįžti namo. Todėl majoras būtų galėjęs ke- 

liauti su savo draugais, jeigu tik būtų panorėjęs luktelėti, kol jie at- 
vyks į Madrasą. 

Galbūt dabar, kai buvo toks išsekęs, jis nenorėjo vėl atsidurti 
Glorvinos globoje. 


— Manau, jeigu panelė O'Daud būtų plaukusi su mumis, būtų 
mane pribaigusi vietoje, — juokdamasis tarė jis vienam savo bendra- 
keleiviui. — O paskandinusi mane, tikriausiai būtų puolusi jus ir 
nugabenusi į Sautemptoną kaip karo grobį, mano mielas Džozai. 

Iš tikrųjų tasai keleivis „Ramčanderio“ laive buvo ne kas kitas, 
kaip mūsų dručkis draugas. Jis praleido dešimt metų Bengalijoje. 
Nuolatiniai pietūs, užkandžiai, šviesus alus ir klaretas, sunkus admi- 
nistratoriaus darbas dorojant vyšnių pyragą ir brendį su vandeniu, 
kurį jis buvo priverstas gerti, norėdamas atsigaivinti, Vaterlo Sedliui 
nepraėjo be pėdsako. Buvo nutarta, kad jis būtinai turi keliauti į 
Europą. Atitarnavęs Indijoje visą skirtą laiką su puikia alga, kuri 
leido jam atidėti gražią pinigų sumelę, Džozas galėjo grįžti namo ir 
pasilikti Anglijoje su gera pensija arba grįžti Indijon ir stoti į tokią 
tarnybą, kuriai jam davė teisę daugelio metų nuopelnai ir dideli 
gabumai. 

Jis gal buvo kiek liesesnis negu tada, kai matėme jį paskutinį 
kartą, bet jo elgesys buvo didingesnis ir oresnis. Vėl užsiželdė ūsus, 
kuriuos nešioti jam davė teisę žygiai prie Vaterlo, ir išdidžiai žings- 
niavo po denį, užsidėjęs prašmatnią aksominę kepurę su auksiniu 
galionu (ir visas apsikarstęs visokiomis sagtimis ir brangakmeniais. 
Pusryčiaudavo savo kajutėje ir eidamas į denį taip kruopščiai reng- 
davosi, tarsi būt reikėję traukti Bondo gatve arba Korsu Kalkutoje. 
Jis gabenosi čiabuvį tarną, kuris buvo jo liokajus, prikimšdavo jam 
pypkę, o ant turbano nešiojo sidabrinį Sedlių herbą. Šio rytiečio 
tarno gyvenimas buvo apgailėtinas pas tokį tironą kaip Džozas Sed- 
lis. Džozas rūpinosi savo išvaizda it moteris ir ne mažiau sugaišdavo 
prie savo tualetų kaip kokia vystanti gražuolė. Jaunesni keleiviai — 
jaunasis Čefersas iš 150-ojo pulko ir vargšas Rikitas, grįžtąs namo 
po trečio drugio priepuolio — mėgdavo išjudinti Sedlį prie kajut- 
kompanijos stalo, kad imtų pasakoti nuostabias istorijas apie savo 
žygius tigrų medžioklėse ir kare su Napoleonu. Džozas atrodė didin- 
gai, kai, aplankęs imperatoriaus kapą Longvude, pavaizdavo šiems 
džentelmenams ir jauniesiems laivo karininkams (majoras Dobinas 
ten nedalyvavo) visą Vaterlo mūšį, beveik tvirtindamas, kad Napo- 

leonas niekuomet nebūtų atsidūręs šv. Elenos saloje, jeigu ne jis, Džo- 
zas Sedlis. 

Kai laivas paliko šv. Elenos salą, jis labai dosniai pavaišino visus 
klaretu ir mėsos konservais iš laivo atsargų, taip pat sodos vandeniu 
iš didelių statinaičių, kurias pasiėmė kelionėn pasismaguriauti. Mote- 
rų laive nebuvo. Majoras perdavė vyresniškumo teisę Džozui, tad jis 
sėdėdavo prie stalo garbingiausioje vietoje, ir kapitonas Bregas bei 
„Ramčanderio“ karininkai elgdavosi su juo labai pagarbiai, kaip ir 
tiko jo rangui. Kai kilo smarki audra, trukusi dvi dienas, jis, gerokai 
išsibaiminęs, dingo savo kajutėje ir liepė užkalti lentomis iliuminato- 
rių. Visą laiką tysojo guolyje ir skaitė „Finčlio bendruomenės skal- 
bėją“, kurią „Ramčanderio“ denyje paliko garbingoji ledi Emili, 
reverendo Saileso Hornblouerio žmona, keliaudama su juo į Gerosios 
Vilties ragą, kur tasai džentelmenas buvo misionierius. Bet kasdie- 
niniam skaitymui Džozas vežėsi visą krūvą pjesių ir romanų, kuriuos 
skolino kitiems laivo keleiviams, ir savo meilumu bei mandagumu 
nusipelnė visų palankumą. 

Daug daug vakarų išsėdėjo ponas Sedlis ir majoras denyje, kal- 
bėdamiesi apie namus, kol laivas skrodė tamsią šniokščiančią jūrą, 
mėnulis ir žvaigždės spindėjo viršum galvos, o varpas skelbė pamainų 
kaitą. Majoras rūkydavo cigarą, o civilis leisdavo dūmus iš kaljano, 
kurį jam paruošdavo tarnas. 

Tiesiog nuostabu, kaip atkakliai ir sumaniai per šiuos pašnekesius 
majoras Dobinas pakreipdavo kalbą apie Ameliją ir jos sūnelį. Džozą, 
kurį buvo truputį suerzinę tėvo nepasisekimai ir nuolatiniai įkyrūs 
pagalbos prašymai, majoras kiek apramino, pabrėždamas liūdną 
jo tėvo likimą ir seną amžių. Džozas gal ir nelabai norėtų gyventi 
su senąja pora, kurios įpročiai ir gyvenimo būdas gali netikti jaunes- 
niam vyrui, įpratusiam bendrauti su kitokiais žmonėmis (Džozas 
nusilenkė, išgirdęs šį komplimentą); tačiau majoras pastebėjo, kad 
Džozui Sedliui labai praverstų savi namai Londone, juk tada ne- 
reikėtų kurtis viengungiškai kaip anksčiau. Jo sesuo Amelija būtų 
tinkamiausias asmuo šeimininkauti tuose namuose; ji esanti tokia 
elegantiška, tokia švelni ir tokių tobulų manierų. Majoras be galo 
pasakodavo, kaip kadaise sekėsi poniai Džordž Osborn Briuselyje 
17 Londone, ja nepaprastai žavėjosi aukščiausios diduomenės atstovai. 
Paskui jis užsiminė, kad būtų labai gražu, jeigu Džozas nusiųstų Džor- 
džį į gerą mokyklą ir padarytų iš jo vyrą, nes motina ir jos tėvai 
tikriausiai jį išpaikinsią. Žodžiu, mūsų vylingasis majoras privertė 

civilį pasirūpinti Amelija ir jos našlaičiu vaiku. Jis dar nežinojo, 
kas atsitiko mažajai Sedlių šeimai: kaip mirtis nusinešė motiną, o 
turtas išplėšė Amelijai Džordžį. Bet, šiaip ar taip, tasai meilės supan- 
čiotas vidutinio amžiaus džentelmenas dieną naktį bei visada galvojo 
apie ponią Osborn ir visa širdimi troško padaryti jai gera. Jis patai- 
kavo, meilikavo Džozui, gyrė jį taip atkakliai ir nuoširdžiai, kad 
turbūt nė pats nepastebėjo. Bet daugelis vyrų, turinčių netekėjusių 
seserų ir net dukterų, prisimins, kokie be galo malonūs būna tėvams 
ir broliams džentelmenai, kurie peršasi jų dukroms ir seserims! Gali- 
mas daiktas, kad ir nenaudėlį Dobiną skatino toks pat veidmainiavi- 
mas. 

Teisybę sakant, majoras Dobinas atvyko į „„Ramčanderį“ tikras 
ligonis ir pirmąsias tris dienas, kol laivas stovėjo Madraso reide, dar 
nepradėjo sveikti. Nelabai jį pralinksmino ir susitikimas su senu 
pažįstamu ponu Sedliu, kol vieną kartą juodu pasikalbėjo, kai majo- 
ras leisgyvis gulėjo denyje. Jis tada pasakė manąs, kad jam lemta 
mirti; jis palikęs šį tą testamentu savo krikštasūniui ir esąs įsitikinęs, 
kad ponia Osborn neminėsianti jo blogu žodžiu ir būsianti laiminga 
ištekėjusi. 

— Ištekėjusi? Nieko panašaus, — atsakė Džozas.— Gavau iš jos 
laišką, ji neužsimena apie jokias vedybas ir, tarp kitko, — tai įdomu! — 
parašė, kad majoras Dobinas ruošiasi vesti ir kad ji tikisi, jog jis 
būsiąs laimingas. 

Kada buvo rašyti laiškai, kuriuos Sedlis gavo iš Europos? Civilis 
atsinešė juos. Laiškai buvo rašyti dviem mėnesiais vėliau už tuos, 
kuriuos gavo majoras. Po to laivo gydytojas pasveikino pats save, 
kad taip sėkmingai gydo naująjį pacientą, kurį perdavė jam Madraso 
gydytojas, pabrėždamas, kad labai maža tesą vilties jam pasveikti. 
Mat nuo tos dienos, kaip tik nuo tos, kai majoras Dobinas pradėjo 
gerti naujus vaistus, jo sveikata ėmė gerėti. Ir taip nusipelnęs kari- 
ninkas kapitonas Kirkas negavo majoro laipsnio. 


Kai laivas praplaukė šv. Elenos salą, majoras Dobinas tiek pralinks- 
mėjo ir sustiprėjo, kad nustebino visus bendrakeleivius. Jis juokavo 
su gardemarinais, fechtavo su kapitono padėjėjais, laipiojo vantais 
kaip berniūkštis; vieną vakarą, visai draugijai susirinkus po vaka- 
rienės prie grogo, padainavo komišką dainelę, sužavėdamas visus, 
ir buvo toks linksmas, gyvas ir meilus, jog net kapitonas Bregas, iš 
pradžių laikęs savo keleivį niekuo nepasižyminčiu ir apykvailiu žmo- 

geliu, buvo priverstas pripažinti, kad majoras Dobinas esąs santūrus, 
bet labai išsilavinęs ir nusipelnęs karininkas. 

— Jo manieros ne kokios, po velnių, — pastebėjo Bregas vyresnia- 
kur jo malonybė ir ledi Viljam buvo man tokie geri, paspaudė ranką 
visos draugijos akivaizdoje, o per pietus, dalyvaujant pačiam vy- 
riausiajam vadui, pasiūlė kartu išgerti alaus. Taip, jo manieros ne 
per puikiausios, bet visgi jis kažko turi... 

Taigi kapitonas Bregas parodė, kad jis ne tik sugeba vadovauti 
laivui, bet ir moka pažinti žmones. 

Bet kai „Ramčanderiui“ liko plaukti ligi Anglijos dešimt die- 
nų ir laivas pateko į štilį, Dobinas pasidarė toks nekantrus bei irzlus, 
kad nustebino tuos draugus, kurie pirma žavėjosi jo gyvumu ir geru 
būdu. Jis atsigavo tik tada, kai vėl papūtė vėjas, ir nepaprastai susi- 
jaudino, kai į laivą įlipo locmanas. Gerasis Dieve, kaip ėmė plakti jam 
širdis, kai akiratyje iškilo dvi pažįstamos smailios Sautemptono bokštų 
viršūnės! 


LVIII skyrius 


MŪSŲ DRAUGAS MAJORAS 


Mūsų majoras taip išpopuliarėjo „Ramčanderio“ laive, jog kai juo- 
du su ponu Sedliu leidosi į ilgai lauktą barkasą, kuris turėjo paimti 
juos iš laivo, visa įgula, — jūreiviai ir karininkai su pačiu didžiuoju 
kapitonu Bregu priešaky,— tris kartus sušuko „valio“, pagerbda- 
mi majorą Dobiną, o jis smarkiai nuraudo ir dėkodamas staigiai 
nusilenkė. Džozas, tikriausiai manęs, kad „valio“ šaukiama jam, nu- 
siėmė galionuotą kepurę ir didingai pamojavo draugams. Po to ke- 
leiviai buvo nugabenti į krantą, kur jie labai oriai išlipo prieplau- 
koje ir iš ten nukeliavo į „Karaliaus Jurgio“ viešbutį. 

Nors gabalas puikaus rostbifo ir sidabrinis ąsotis, primenąs tikrą 
anglų naminį alų ir porterį, visuomet glosto akį keleiviui, grįžtan- 
čiam iš svetimų kraštų ir įžengiančiam į „Karaliaus Jurgio“ viešbučio 
restoraną, — šis vaizdas toks džiuginantis ir žavus, kad kiekvienam, 
kuris įėjo į tokį patogų, jaukų viešbutį, gali kilti noras pasilikti ten 
keletą dienų, — tačiau Dobinas tučtuojau pradėjo kalbėti apie pašto 

karietą ir, vos tik atsidūręs Sautemptone, bemat įsigeidė keliauti į 
Londoną. Tačiau Džozas nenorėjo nė girdėti apie išvykimą tą pat 
vakarą. Kuriam galui jis turėtų praleisti naktį pašto karietoje, kai 
gali išsimiegoti plačioje, minkštoje ir patogioje lovoje su puikiais 
patalais, kai nebereikia rangytis bjauriame siaurame gulte, kuriame 
kelionės metu turėjo vargti riebusis Bengalijos džentelmenas? Jis 
nė galvoti negalvojo apie išvažiavimą, kol bus sutvarkytas jo baga- 
žas, ir negalėjo toliau keliauti be savo kaljano. Todėl majoras buvo 
priverstas palaukti tą naktį, ir jis nusiuntė savo šeimai laišką, pra- 
nešdamas, kad atvyksta; jis įkalbėjo ir Džozą parašyti saviškiams. 
Džozas pažadėjo, bet netesėjo. Kapitonas, gydytojas ir vienas kitas 
keleivis atėjo į viešbutį ir papietavo su mūsų džentelmenais. Džozas 
šauniai pasižymėjo, užsakydamas puikius pietus, ir pažadėjo kitą 
dieną išvykti su majoru į sostinę. Viešbučio šeimininkas pareiškė, 
kad jam nepaprastai malonu žiūrėti, kaip ponas Sedlis geria savo 
pirmąją pintą porterio. Jei aš turėčiau laiko ir išdrįsčiau nukrypti 
nuo temos, parašyčiau visą skyrių apie tą pirmąją pintą porterio, 
išgertą anglų žemėje. Ak, koks skanumas! Verta palikti namus kokiems 
metams, kad paskui galima būtų pasigardžiuoti tuo pirmuoju gur- 
kšniu. 

Kitą rytą majoras Dobinas pasirodė, kaip visada, labai švariai nusis- 
kutęs ir tvarkingai apsirengęs. Iš tiesų buvo dar taip anksti, jog nie- 
kas visuose namuose dar nebuvo atsikėlęs, išskyrus nuostabų vieš- 
bučio tarną, kuris, atrodo, niekuomet nenori miego, ir majoras, 
vaikščiodamas girgždančiais batais po tamsius koridorius, klausėsi, 
kaip griausmingai knarkia margi namų gyventojai. Po to išlindo nie- 
kad nemiegantis viešbučio tarnas ir ėmė šmėsčioti nuo durų prie 
durų, rinkdamas bliucherius, velingtonus, oksfordus ir kitokius ba- 
tus, stovinčius prie kambarių durų. Tada atsikėlė Džozo čiabuvis 
tarnas, ėmė tvarkyti gremėzdišką šeimininko tualeto aparatą ir ruoš- 
ti kaljaną. Po to atsikėlė Kambarinės ir, sutikusios koridoriuje tam- 
saus gymio žmogų, ėmė baisiai klykti, palaikiusios velniu. Dobinas 
ir Džozo tarnas klupinėjo, užkliuvę už kibirų koridoriuose, kol tar- 
naitės šveitė „Karaliaus Jurgio“ grindis. Kai pasirodė pirmasis pa- 
sišiaušęs padavėjas ir atšovė viešbučio durų velkes, majoras nus- 
prendė, jog jau metas keliauti, ir liepė tučtuojau atsiųsti pašto ka- 
rietą, kad jie galėtų išvykti. 

Tada jis nužingsniavo į pono Sedlio kambarį ir atskleidė dideles 
plačios šeimyninės lovos užuolaidas, už kurių knarkė Džozas. 

— Kelkitės, Sedli! — tarė majoras.— Metas iškeliauti, karieta bus 
prie durų po pusvalandžio! 


Džozas suniurzgė iš po antklodės, klausdamas, kiek dabar valandų. 
Bet, pagaliau iškvotęs iš raustančio majoro (kuris niekuomet ne- 
meluodavo, kad ir kaip jam tatai būtų naudinga), kelinta iš tikrųjų 
rytmečio valanda, jis ėmė svaidyti siaubingus keiksmus, kurių mes 
čia nekartosime. Jis davė Dobinui suprasti, kad jis, Džozas, būtų 
prakeiktas, jeigu taip anksti keltųsi, kad majoras galįs nešdintis po 
velnių, kad jis nekeliausiąs su Dobinu ir kad esą nepaprastai ne- 
mandagu ir nedžentelmeniška šitaip trukdyti žmogui miegą. Po to 
majorui teko sumišusiam pasitraukti ir leisti Džozui toliau miegoti. 


Tuo tarpu bemat atvažiavo karieta, ir majoras ilgiau nebelaukė. 

Jeigu Dobinas būtų buvęs anglų aristokratas, keliaujantis savo ma- 
lonumui, arba kurjeris, vežąs pranešimus (vyriausybiniai raštai daž- 
niausiai gabenami anaiptol ne taip skubiai), tai ir jis nebūtų galė- 
jęs greičiau važiuoti. Foreiteriai stebėjosi arbatpinigiais, kuriuos 
majoras jiems švaistė. Koks laimingas ir žalias atrodė kraštas, ku- 
riuo greitai skriejo karieta nuo vieno kelio stulpo iki kito, per šva- 
ručius provincijos miestelius, kur viešbučių šeimininkai, šypsoda- 
miesi ir lenkdamiesi, sveikino Dobiną; pro dailius užeigos namus 
pakelėje, kur ant guobų kabojo iškabos, o po virpančiais jų šešėliais 
gėrė arkliai ir vežikai; pro senus rūmus ir parkus, bažnytkaimius, 
susispietusius apie senovines pilkas bažnyčias. Ak, koks žavus ir 
mielas Anglijos peizažas! Argi yra pasaulyje kas nors panašu? Ke- 
liautoją, grįžtantį namo, jisai sutinka taip meiliai — tartum spau- 
džia ranką, kai važiuojate pro šalį. Tačiau majoras Dobinas pras- 
kriejo visą kelią nuo Sautemptono iki ILondono, beveik nieko dau- 
giau nepastebėjęs, kaip tik kelio stulpus. Matote, jis taip nekantravo, 
norėdamas pamatyti savo tėvus Kembervele! 

Dobinas gailėjo net laiko, sugaišto nuvažiuoti nuo Pikadilio iki 
jo senojo prieglobsčio pas Slotersą, kur apsistojo, būdamas ištikimas 
seniems prisiminimams. Daug metų praslinko nuo to laiko, kai pas- 
kutinį sykį čia buvo, kai juodu su Džordžu, dar jauni vyrai, ne 
kartą čia puotavo ir ūžavo. Dabar Dobinas jau buvo senas viengun- 
gis. Jo plaukai pradėjo žilti, nublanko per tą laiką ir daugelis aistrų 
bei jausmų. Bet štai prie durų stovi senasis padavėjas tuo pačiu 
riebaluotu švarku, tuo pačiu dvigubu paliaukiu ir sudribusiu veidu, 
su tuo pačiu didžiuliu antspaudų ryšuliu prie laikrodžio grandinė- 

lės, kaip ir anksčiau barškina pinigus kišenėse ir pasitinka majorą 
taip, lyg šis būtų išvykęs tik prieš savaitę. 

— Nuneškite majoro daiktus į dvidešimt trečią, tai jo kambarys, — 
tarė Džonas nė kiek nenustebęs.— Pietų, manau, norėsite keptos 
paukštienos? Jūs dar nevedęs? Žmonės kalba, kad vedęs — čia bu- 
vo sustojęs gydytojas škotas iš jūsų pulko. Ne, kapitonas Hambis 
iš trisdešimt trečiojo pulko, kuris kartu su N pulku buvo Indijoje. 
Gal norite šilto vandens? O kodėl jūs samdėte karietą, ar jums dili- 
žanai per prasti? 

Sulig tais žodžiais ištikimasis padavėjas, kuris pažinojo ir atsiminė 
kiekvieną karininką, sustojantį tame viešbutyje, ir kuriam dešimt 
metų prabėgo kaip viena diena, nuvedė Dobiną į jo buvusį kam- 
barį, kur stovėjo ta pati didelė lova su vilnone užuolaida, buvo pa- 
tiestas tas pats nutriušęs kilimas, truputį nešvaresnis negu anuomet, 
ir stūksojo visi senieji juodi baldai — viskas atrodė taip pat kaip 
majoro jaunystėje. 

Jis prisiminė, kaip Džordžas savo vedybų išvakarėse žingsniavo po 
tą kambarį kramtydamasis nagus ir dievagodamasis, kad tėvas turįs 
nusileisti, o jei nenusileisiąs, jis nė per nago juodymą nepaisysiąs. 
Majorui atrodė, kad štai tuojau įeis Džordžas, trinktelėdamas Do- 
bino ir gretimo savo kambario duris. 

— Jūs nepajaunėjote,— tarė Džonas, ramiai stebėdamas praeities 
dienų draugą. 

Dobinas nusijuokė. 

— Dešimt metų ir drugys žmogaus nejaunina, Džonai,— pasakė.— 
O jūs visuomet jaunas — arba ne, teisingiau — visuomet senas. 

— Kas ištiko kapitono Osborno našlę? — paklausė Džonas.— Tai 
buvo šaunus vaikinas. Viešpatie, kaip jis mėgdavo švaistyti pinigus! 
Niekuomet nebepasirodė pas mus nuo tos dienos, kai išvyko iš čia 
tuoktis. Jis iki šiol man skolingas tris svarus. Štai, žiūrėkite, mano 
knygelėje užrašyta: „1815 m. balandžio 10 d. kapitonas Osbornas 
liko skolingas 3 svarus“. Įdomu, ar jo tėvas užmokėtų man? 

Ir Sloterso viešbučio Džonas išsitraukė tą pačią tymu įrištą užrašų 
knygutę, kurioje buvo pasižymėjęs kapitono skolą ir kur šis įrašas 
išliko riebaluotame išblukusiame lapelyje kartu su kitomis pakever- 
zotomis pastabomis apie buvusius viešbučio klientus. 

Įkurdinęs svečią, Džonas visiškai ramiai pasitraukė; o majoras Do- 
binas, rausdamas ir šaipydamasis iš savo paties kvailumo, išsitraukė 
iš lagamino puošniausią ir geriausiai tinkantį kostiumą, kokį tik tu- 

rėjo, ir ėmė juoktis, mažame blausiame veidrodyje ant tualetinio 
stalelio apžiūrėdamas savo įdegusį veidą ir žilus plaukus. 

„Džiaugiuosi, kad senasis Džonas manęs neužmiršo,— pagalvojo.— 
Tikiuosi, kad ir ji mane pažins“. 

Ir, išėjęs iš viešbučio, jis vėl nužingsniavo į Bromptono pusę. 

Visos menkiausios paskutinio susitikimo su Amelija smulkmenos 
atgijo šio pastovaus žmogaus atmintyje, kai jis traukė jos namų link. 
Arka ir Achilo statula buvo pastatytos jau po to, kai jis paskutinį 
kartą lankėsi Pikadilyje; per tiek laiko įvyko šimtai kitų permainų, 
kurių jo akys ir sąmonė beveik nepastebėjo. Jis ėmė virpėti, pra- 
dėjęs eiti skersgatviu, vedančiu į gatvę, kurioje ji gyvena. Ar ji 
ruošiasi ištekėti, ar ne? Jeigu sutiks ją su berniuku, Viešpatie, ką 
jam tada daryti? Jis išvydo priešais ateinant moterį, vedančią kokių 
penkerių metų vaiką. Ar tik ne ji? Dobinas sudrebėjo, vien tik pa- 
galvojęs apie tokią galimybę. Kai pagaliau priėjo eilę namų, kurių 
viename jinai gyveno, ir atsidūrė prie vartelių, įsitvėrė jų ir sustingo. 
Jis girdėjo, kaip plaka širdis. „Tegu Visagalis Dievas laimina ją, 
kad ir kas būtų atsitikę, — tarė mintyse.— Šimts pypkių! Gal ji iš- 
sikėlusi iš čia!“ — Ir jis įžengė pro vartelius. 

Svetainės, kurioje Amelija praleisdavo laiką, langas buvo atdaras, 
bet kambaryje nieko nebuvo. Bet majorui pasirodė, kad pažino 
pianiną ir kabantį virš jo paveikslą — tą patį kaip ir senais laikais, 
ir jis vėl ėmė jaudintis. Varinė lentelė su pono Klepo pavarde vis 
dar puošė duris šalia plaktuko, kuriuo Dobinas pranešė apie savo 
atvykimą. 

Atsakydama į beldimą pasirodė maloni šešiolikos metų mergaitė 
šviesiomis akimis bei rausvais skruostais ir nustebusi pažvelgė į 
majorą, atsirėmusį į priebučio stulpelį. 

Jis buvo išblyškęs kaip vaiduoklis ir vos įstengė išmikčioti žodžius: 

— Ar čia gyvena ponia Osborn? 

Valandėlę mergaitė atidžiai žvelgė jam į veidą, o paskui, taip pat 
išbalusi, sušuko: 

— Viešpatie! Juk tai majoras Dobinas! 

Ir džiaugsmingai atkišo jam abi rankas. 

— Nejaugi jūs manęs neprisimenate? — tarė ji.— Aš vadindavau 
jus Majoru Meduoliu. 

Majoras — esu tikras, kad jis taip pasielgė pirmą kartą gyvenime — 
stvėrė mergaitę į glėbį ir pabučiavo. Ji ėmė isteriškai juoktis ir verkti 
ir visu balsu šaukdama: „Mama! Tėte!“ — pakvietė tuodu garbingus 

žmones, kurie jau stebėjo majorą pro puošnios virtuvės suveriamą 
langelį ir apstulbo pamatę, kad jų dukterį laiko glėbyje kažkoks 
stambus aukštas vyras mėlynu surdutu ir baltomis drobinėmis kel- 
nėmis. 

— Esu senas draugas, — tarė jis vėl parausdamas.— Ar neprisime- 
nate manęs, ponia Klep, ir tų puikių pyragaičių, kuriais vaišindavote 
su arbata? O jūs neužmiršote manęs, Klepai? Aš esu Džordžo 
krikštatėvis, ką tik sugrįžau iš Indijos. 

Prasidėjo nuoširdus rankų spaudimas; ponia Klep labai susijaudino 
ir nudžiugo; kol visa tai vyko, ji daugybę kartų šaukėsi dangaus. 

Namų šeimininkas ir šeimininkė nuvedė garbingąjį majorą į Sed- 
lių kambarį (kur majoras prisiminė kiekvieną daiktą, pradedant 
senuoju Stotardo gamybos fortepijonu, papuoštu bronziniais orna- 
mentais ir kadaise dailiai nupoliruotu, baigiant pertvaromis ir mi- 
niatiūriniu alebastro antkapiu, kurio vidury tiksėjo auksinis pono 
Sedlio laikrodis). Ten, pasodinę svečią tuščiame savo gyventojo 
krėsle, tėvas, motina ir duktė, tūkstančiais šūkčiojimų ir nukrypimų 
pertraukdami pasakojimą, išdėstė majorui Dobinui visa, ką mes jau 
žinome, bet ko jis dar nežinojo: apie ponios Sedli mirtį, apie Džor- 
džio susitaikymą su seneliu Osbornu, apie tai, kaip našlė sielojosi 
išsiskirdama su juo, ir apie daugybę kitų Amelijos gyvenimo įvykių. 
Du ar tris kartus Dobinas norėjo paklausti apie jos vedybas, bet jam 
neužteko drąsos. Jis nenorėjo šiems žmonėms atverti širdies. Pa- 
galiau jam pranešė, kad ponia Osborn išėjo pasivaikščioti su tėve- 
liu į Kensingtono sodus, kur ji visuomet, kai tik geras oras, einanti 
su senuoju džentelmenu. (Dabar jis labai silpnas ir irzlus, sunku su 
juo dukrai, nors ji, dievaži, elgiasi su juo kaip angelas!) 

— Aš labai skubu, — pasakė majoras.— Ir turiu šį vakarą svarbių 
reikalų. Vis dėlto norėčiau pamatyti ponią Osborn. Gal panelė 
Meri palydėtų mane ir parodytų kelią? 

Panelę Meri nustebino ir pradžiugino šis pasiūlymas. Kelias jai 
žinomas. Ji palydėsianti majorą Dobiną. Dažnai pati vaikščiojanti 
su ponu Sedliu, kai ponia Osborn išeina... išeina į Raselo aikštę. Ji 
žinanti suolelį, ant kurio mėgsta pasėdėti senasis džentelmenas. 

Ji nubėgo pasišokėdama į savo kambarį ir tuojau pasirodė su ge- 
riausia skrybėlaite, geltona mamos skara ir didele krištolo sage — 
ir viena, ir kita ji pasiskolino, norėdama būti derama palydovė 
majorui. 

Tada mūsų karininkas su mėlynu surdutu ir elnio odos pirštinėmis 

paėmė jaunajai damai už parankės, ir juodu labai linksmai nu- 
žingsniavo. Jis džiaugėsi, kad turės šalia savęs draugą per būsimąjį 
pasimatymą, kurio kažkodėl bijojo. Savo palydovę dar išklausinėjo 
tūkstančio dalykų apie Ameliją. Jam gėlė gerąją širdį, pagalvojus, 
kad ji turėjo persiskirti su sūnumi. Kaip ji pakėlė? Ar dažnai su juo 
susitinka? Ar ponas Sedlis turi dabar visa, kas jam reikalinga? Me- 
ri kaip mokėdama atsakinėjo į visus Majoro Meduolio klausimus. 

Pusiaukelėje jų laukė nuotykis, šiaip nereikšmingas, bet nepapras- 
tai pradžiuginęs majorą Dobiną. Priešais juos gatvelėje pasirodė 
kažkoks išblyškęs jaunas vyras su retomis žandenomis ir kietu baltu 
kaklaryšiu. Jis ėjo „sendviču“ — už parankės iš abiejų pusių vedė- 
si po damą. Viena buvo aukšta, valdingos išvaizdos vidutinio amžiaus 
moteris, kurios veido bruožai ir spalva priminė tą anglų bažnyčios 
dvasininką, šalia kurio ji žengė; o kita buvo mažutė tamsaus gymio 
dama, pasipuošusi nauja skrybėlaite su baltais kaspinais, dailiu ap- 
siaustuku ir auksiniu laikrodėliu ant krūtinės. Džentelmenas, sus- 
paustas abiejų damų, dar nešė skėtį, skarą ir pintinę, tad jo rankos 
buvo visiškai užimtos, ir jis, žinoma, neįstengė nusikelti skrybėlės, 
atsakydamas į reveransą, kuriuo jį pasveikino panelė Meri Klep. 

Jis tik linktelėjo jai, o abi damos atsakė merginai kiek iš aukšto, 
kartu rūsčiai pažvelgdamos į ją lydintį subjektą su mėlynu surdutu 
ir bambukine lazda. 

— Kas čia? — paklausė majoras, kai jį pralinksminusi trijulė, ku- 
riai jis davė kelią, praėjo. 

Meri pažvelgė į jį gana šelmiškai. 

— Tai mūsų vikaras, reverendas ponas Binis (majoras Dobinas 
krūptelėjo) ir jo sesuo panelė Bini. Apsaugok Viešpatie, kaip ji mus 
pjaudavo sekmadienio mokykloje! O antroji dama — ta mažutė, 
žvaira, su gražiu laikrodžiu — tai ponia Bini, buvusi panelė Grits. 
Jos tėvelis prekiavo bakalėja ir turėjo „Tikro Auksinio Virtuvo“ 
arbatinę. Juodu susituokė pereitą mėnesį ir dabar ką tik grįžo iš 
Margeito. Ji turi penkis tūkstančius svarų, bet jau susivaidijo su 
panele Bini, kuri juos ir supiršo. 

Majoras pirmiau krūpčiojo, o dabar pašoko ir taip stipriai trenkė 
bambukine lazda į žemę, kad panelė Klep šūktelėjo „Viešpatie!“ 
ir ėmė juoktis. Jis valandėlę stovėjo tylėdamas ir prasižiojęs žiūrėjo 
į nueinančią porelę, kol panelė Meri pasakojo jų istoriją, bet vos 
išgirdęs apie garbingojo džentelmeno vedybas, daugiau nebesiklau- 
sė, galva svaigo iš džiaugsmo. Po šito susitikimo jis ėmė žingsniuoti 

dvigubai greičiau į savo kelionės tikslą, nors jie ir taip pernelyg grei- 
tai (nes jis visas virpėjo, galvodamas apie pasimatymą, kurio troško 
ištisą dešimtmetį) paliko Bromptono gatveles ir įžengė pro senus 
siaurus vartus Kensingtono sodų sienoje. 

— Štai jie,— tarė panelė Meri ir vėl pajuto, kaip Dobinas krūp- 
telėjo. 

Ji iš karto suprato, kas yra. Viskas pasidarė jai taip aišku, lyg būu- 
tų perskaičiusi viename iš savo mėgstamųjų romanų: „Našlaitė Feni“ 
arba „Škotijos vadai“. 

— (Gal pabėgėtumėt ir pasakytumėt jai, — paprašė majoras. 

Meri puolė pirmyn, jos geltonoji skara pleveno vėjyje. 

Senasis Sedlis sėdėjo ant suolelio, pasitiesęs ant kelių nosinę, :r 
savo papratimu pasakojo kažkokią senų dienų istoriją, kurią Ameli;; 
jau daug kartų buvo girdėjusi ir kurios klausydavosi kantriai šyp- 
sodama. Pastaruoju metu ji išmoko galvoti apie savo reikalus ir 
šypsotis arba kaip nors kitaip rodyti, kad seka tėvo plepėjimą, 
beveik nė žodžio negirdėdama, ką jis kalba. Kai Meri pribėgo, 
Amelija, pamačiusi ją, pašoko nuo suolo. Ji pirmiausia pamanė, 
kad kažkas atsitiko Džordžiui, bet gyvas ir linksmas mergaitės veidas 
nuvijo baimę, užplūdusią baikščios motinos širdį. 

— Naujienos! Naujienos! — sušuko majoro Dobino pasiuntinė.— 
Jis atvažiavo! Jis atvažiavo! 

— Kas atvažiavo? — tarė Emi, vis dar galvodama apie sūnų. 

— Aure, pažiūrėkite, — atsakė panelė Klep, apsigręždama ir ro- 
dydama pirštu. Pažvelgusi į tą pusę, Amelija pamatė liesą Dobino 
figūrą ir ilgą jo šešėlį, slenkantį per žolę. Amelija savo ruožtu 
krūptelėjo, paraudo ir, aišku, pradėjo verkti. Per visas šios kuklios 
būtybės fėtes* būtinai pradėdavo trykšti jos grandes eaux**. 

Dobinas žiūrėjo į ją, — ak, su kokia meile! — kai ji bėgo prie jo 
tiesdama rankas. Ji nepasikeitė. Tik buvo kiek labiau pablyškusi, 
truputėlį papilnėjusi. Jos akys tos pačios, švelnios, pasitikinčios 
akys. Šviesiai kaštoniniuose plaukuose bolavo vos kelios sidabrinės 
gijos. Ji padavė jam abi rankas, rausdama ir juokdamasi, pro ašaras 
žiūrėdama į jo atvirą negražų veidą. Jisai suėmė jos rankeles ir laikė 
tvirtai suspaudęs. Valandėlę Dobinas neteko žado. Kodėl jos neap- 


* Šventes (pranc.). 
*+ Fontanai (pranc.). 

kabino ir neprisiekė, kad niekuomet nebepaliks? Ji tikriausiai būtų 
nusileidusi, nebūtų galėjusi pasipriešinti. 

— Aš... aš turiu pranešti, kad atvyko dar kai kas, — tarė jis po 
valandėlės. 

— Ponia Dobin? — paklausė Amelija, atsitraukdama nuo jo. 
Kodėl jis nieko jai nesako? 

— Ne,— tarė jis, paleisdamas jos rankas.— Kas jums taip pri- 
melavo? Norėjau pasakyti, jog kartu su manimi tuo pačiu laivu at- 
plaukė Džozas, jūsų brolis. Jis grįžo namo ir padarys jus visus lai- 
mingus. 

— Tėveli, tėveli! — sušuko Amelija.— Tai bent naujienos! Mano 
brolis Anglijoje! Jis atvyko rūpintis tavimi. O čia majoras Dobinas! 

Ponas Sedlis pašoko, virpėdamas visu kūnu ir stengdamasis su- 
Faupti mintis. Paskui jis žengė į priekį ir senamadiškai nusilenkė 
majorui, kurį pavadino seru Dobinu, ir išreiškė viltį, kad jo gar- 
bingasis tėvas seras Viljamas jaučiasi gerai. Jis pasisiūlė aplankyti 
serą Viljamą, kuris neseniai pagerbęs jį apsilankymu. Seras Viljamas 
nelankė senojo džentelmeno aštuonerius metus — senis galvojo atsa- 
kyti į šį vizitą... 

— Jis labai sukrėstas, — sušnibždėjo Emi, kai Dobinas priėjo ir 
nuoširdžiai paspaudė seniui ranką. 

Nors majoras tą vakarą ir turėjo labai skubių reikalų Londone, 
bet sutiko juos atidėti, kai ponas Sedlis pakvietė užeiti pas juos ir 
išgerti arbatos. Amelija paėmė už parankės savo jaunąją draugę 
su geltona skara ir ėjo namo būrelio priešaky, tad su ponu Sedliu 
teko žingsniuoti Dobinui. Senis lėtai slinko ir vis pasakojo senas 
istorijas apie save, savo vargšę Besi, senus gerus laikus ir bankrotą. 
Jo mintys, kaip ir visų nukaršusių senių, klaidžiojo tolimoje praei- 
tyje. Apie dabartį, išskyrus katastrofą, kurią gerai įsidėmėjo, jis 
maža ką težinojo. Majoras mielai leido jam kalbėti. Jo žvilgsnis bu- 
vo įbestas : priešais einančią figūrą — brangią figūrėlę, niekad ne- 
išnykstančią iš jo vaizduotės, prisimenamą maldose, lankančią jį 
svajonėse ir sapnuose. 

Amelija visą tą vakarą buvo labai laiminga, linksma, žvali ir 
šeimininkavo nepaprastai grakščiai bei oriai, kaip atrodė Dobinui. 
Jiems sėdint prieblandoje, jis visą laiką sekiojo ją akimis. Kiek kar- 
tų jis svajojo apie tą valandėlę, galvojo apie Ameliją, būdamas toli 
nuo jos, pučiant kaitriam vėjui, sunkiuose žygiuose, įsivaizduoda- 
mas ją švelnią ir laimingą, meiliai slaugančią senius, nuolankiu 

paklusnumu puošiančią jų neturtą — įsivaizduodavo tokią, kokią 
dabar matė. Nenoriu pasakyti, kad Dobino skonis buvo itin geras 
arba kad didelio proto žmonės turėtų tenkintis kasdienišku rojumi, 
kurio visiškai pakako mūsų kukliam draugui,— šiaip ar taip, gerai 
ar blogai, bet jo troškimai buvo šitokie; ir kai Amelija vaišino, jis 
buvo pasiruošęs išgerti tiek arbatos puodelių, kiek kažkada išger- 
davo Daktaras Džonsonas. 

Pastebėjusi šį Dobino polinkį, Amelija juokdamasi jį skatino ir 
labai šelmiškai žvilgčiojo pildama jam puoduką po puoduko. Tiesa, 
ji nežinojo, kad majoras dar nepietavęs ir kad pas Slotersą jam 
jau padengtas stalas, pastatyti indai ir padėtas raštelis, jog stalas 
užimtas, — tasai pats stalas, prie kurio majoras ir Džordžas daug 
kartų ūžė, kai Amelija buvo dar visai jauna mergaitė, ką tik grį- 
žusi namo iš panelės Pinkerton pensiono. 

Pirmas daiktas, kurį ponia Osborn parodė majorui, buvo Džor- 
džio miniatiūra, kurios atnešti ji nubėgo aukštyn, vos tik parėjusi 
namo. Žinoma, portrete berniukas buvo visai ne toks gražus kaip 
iš tikrųjų, bet argi jis nepasielgė kilniai, pagalvojęs apie tokią do- 
vaną motinai? Kol jos tėvelis nemiegojo, ji nedaug tekalbėjo apie 
Džordžį. Klausytis apie poną Osborną ir Raselo aikštę tikriausiai 
buvo nemalonu seniui, nenumanančiam, kad jis jau keli mėnesiai 
gyvena vien turtingojo varžovo remiamas. Jis labai susierzindavo, 
kai kas paminėdavo tą varžovą. 

Dobinas papasakojo jam viską, o gal ir truputį daugiau, apie tai, 
kas įvyko „Ramčanderio“ laive, pagražindamas Džozo gerus norus 
ir -pasiryžimą aprūpinti seną tėvą. Iš tikrųjų keliaujant majoras 
karštai įtikinėjo savo bendrakeleivį atlikti šią pareigą ir išgavo iš 
jo pažadą pasirūpinti seserimi ir jos vaiku. Jis numaldė Džozą, 
susierzinusį dėl vekselių, kuriuos senasis džentelmenas buvo iš- 
davęs jo vardu, ir juokdamasis papasakojo, kad ir jis pats panašiai 
nukentėjęs, kai senis Sedlis atsiuntė jam garsiąją vyno partiją. Ir 
jis taip paveikė Džozą, kad šis ėmė labai palankiai žiūrėti į savo 
gimines Europoje, nes anaiptol nebuvo blogas žmogus, kai jam kas 
sakydavo malonius dalykus ir nuosaikiai pataikaudavo. 

Ir pagaliau, gėda pasakyti, bet majoras taip iškreipė tiesą, kad 
pareiškė senajam ponui Sedliui, jog Džozas atvykęs į Europą pir- 
miausia dėl to, kad norėjo pamatyti tėvą. 

Įprastą valandą ponas Sedlis užsnūdo krėsle, ir Amelija turėjo 
progos pradėti kalbą. Tą ji mielai padarė ir ėmė pasakoti vien apie 


Tuštybės mugė 236 


Džordžį. Ji nė neprasižiojo apie sielvartą, kurį kentė, išsiskyrusi 
su juo, nors iš tiesų ši garbinga moteris buvo mirtinai priblokšta, 
kai neteko sūnaus; vis dėlto ji manė, kad labai nedora dėl to skųstis. 
Užtat ji liete išliejo viską apie sūnaus dorybes, gabumus, ateities 
perspektyvas. Ji pavaizdavo jo angelišką grožį, išdėstė šimtus jo 
kilnumo ir išmintingumo pavyzdžių iš to laiko, kai Džordžis gy- 
veno su ja, papasakojo, kaip karališko kraujo hercogienė, susiža- 
vėjusi berniuku, sustabdė jį Kensingtono soduose,— kaip puikiai 
jis dabar gyvenąs, turįs grumą ir ponį, koks esąs sumanus ir protin- 
gas, kaip nuostabiai gerai išauklėtas ir koks žavingas esąs jo moky- 
tojas reverendas Lorensas Vilas. 

— Jis žino viską! — pareiškė Amelija.— Jis dalyvauja nuosta- 
biuose pobūviuose. Jūs, toks mokytas, taip apsiskaitęs, toks protin- 
gas ir išsilavinęs, — prašau nepurtyti galvos ir nesakyti „ne“: jis 
visuomet apie jus taip kalbėdavo, — jūs susižavėsite pono Vilo po- 
būviais. Kiekvieno mėnesio paskutinį antradienį. Jis sako, kad nesą 
tokios vietos teismo žinyboje arba senate, kurios negalėtų tikėtis 
Džordžis. Tik pažiūrėkite,— tai pasakiusi ji priėjo prie pianino ir 
ištraukė iš stalčiaus Džordžio rašinį. Šis genialus kūrinys, ligi šiol 
išlikęs pas Džordžio motiną, buvo toks: 


„Apie savimeilę. Iš visų ydų, žeminančių žmogų, savimeilė yra 
šlykščiausia ir niekingiausia. Per didelė savęs meilė sukelia siau- 
bingus nusikaltimus ir yra didžiausių valstybių ir šeimų nelaimių 
priežastis. Kaip savimeilis žmogus nuskurdina savo šeimą ir dažnai 
visiškai ją sužlugdo, taip ir savimeilis karalius nuskurdina savo liau- 
dį ir dažnai įvelia į karą. 

Pavyzdžiai: Achilo savimeilė, kaip pažymi poetas Homeras, buvo 
tūkstančių graikų nelaimių priežastis: vo 'AxaioTo" aiye' Eenxe 
(Hom. II. A. 2)*. Velionio Napoleono Bonaparto savimeilė sukėlė 
begalę karų Europoje, ir dėl jos jam pačiam teko žūti menkoje 
saloje — šv. Elenos saloje Atlanto vandenyne. 

Iš šių pavyzdžių matome, kad neturime žiūrėti vien savo nau- 
dos ir ambicijų, bet privalome atsižvelgti ir į kitų interesus lygiai 
kaip į savo. 

DŽORDŽAS S. OSBORNAS. 


Atėnės mokykla, 1827 m. balandžio 24 d. 


* Suteikė skausmo achajams be galo (gr.). 

— Tik pamanykit, kokia puiki jo rašysena! Ir tokio amžiaus jau 
cituoja graikiškus tekstus, — tarė susižavėjusi motina.— O Vilja- 
mai, — pridūrė ji tiesdama majorui ranką, — kokį lobį man atsiun- 
tė dangus, padovanojęs šį berniuką! Jis mano gyvenimo paguoda, 
ir jis visiškai panašus į... į tą, kuris mus paliko! 

„Negi aš turiu pykti ant jos, kad ji jam ištikima? — pagalvojo 
Viljamas.— Negi turiu pavyduliauti karste gulinčiam draugui arba 
įsižeisti, kad tokia širdis kaip Amelijos gali mylėti tik kartą ir visam 
gyvenimui? O Džordžai, Džordžai, kaip menkai tu vis dėlto verti- 
nai tą didžiulį lobį, kurį turėjai!“ 

Šios mintys šmėstelėjo Viljamo galvoje, kai jis laikė Amelijos 
ranką, o ji buvo prisidengusi nosine akis. 

— Brangus drauge,— tarė spausdama jam ranką.— Koks geras, 
koks malonus jūs visuomet man buvote! Žiūrėkite, tėvelis, rodos, 
nubudo... Jūs nuvyksite rytoj pasimatyti su Džordžiu, ar ne? 

— Rytoj negalėsiu, — tarė vargšelis Dobinas.— Aš turiu reikalų. 

Jis nenorėjo prisipažinti, kad dar neaplankė tėvų ir brangiosios 
sesers Enės — tai aplaidumas, už kurį, esu tikras, kiekvienas tvar- 
kingas žmogus papeiktų majorą. Ir jis netrukus atsisveikino, pa- 
likdamas savo adresą Džozui, kai tas atvyks. Taigi pirmoji diena 
praėjo, ir Dobinas su ja pasimatė. 

Kai jis grįžo pas Slotersą, kepta paukštiena, aišku, buvo atau- 
šusi — tokią jis ją ir suvalgė vakarienės. Žinodamas, kad namie 
visi eina gulti anksti, ir manydamas, jog neverta taip vėlai trukdyti 
jiems miego, majoras Dobinas, kiek man žinoma, nusipirko už pusę 
kainos bilietą į Heimarketo teatrą, kur, tikėkimės, maloniai pralei- 
do laiką. 


LIX skyrius 


SENASIS PIANINAS 


Majoro vizitas nepaprastai sujaudino ir išjudino Džoną Sedlį. 
Tą vakarą dukrai nepavyko jo įkalbėti imtis įprastų darbų ar pra- 
mogų. Jis visą vakarą rausėsi savo lagaminuose ir dėželėse, dre- 
bančiomis rankomis raišiojo popierius, rūšiavo ir tvarkė, ruošda- 
masis Džozo grįžimui. Savo popierius jis laikė kuo tvarkingiausiai: 

ryšelius 1r aplankus, kvitus, laiškus iš advokatų ir kitokių korespon- 
dentų, dokumentus dėl Vyno projekto (kuris nepavyko dėl kažko- 
kio nenumatyto atsitiktinumo, nors iš pradžių buvo atsivėrusios 
puikiausios perspektyvos), Anglių projekto (tik kapitalo stoka jam 
sukliudė tapti sėkmingiausiu iš visų kada nors publikai pasiūlytų 
planų), Patentuotos lentpjūvės, sunaudojančios pjuvenas, projekto 
ir t.t. Iki vėlaus vakaro senis tvarkė tuos dokumentus, netvirtais žin- 
gsniais slankiodamas iš vieno kambario į kitą, laikydamas dreban- 
čioje rankoje mirksinčią žvakę. 

— (Čia vyno popieriai, čia pjuvenos, čia anglys. Čia mano laiš- 
kai į Kalkutą ir Madrasą ir atsakymai iš majoro Dobino, Pirties 
ordino kavalieriaus, ir pono Džozefo Sedlio. Pas mane jis neras 
jokios netvarkos, Emi,— kalbėjo senasis džentelmenas. 

Emi nusišypsojo: 

— Nemanau, kad Džozui rūpėtų šie popieriai, tėveli,.— tarė ji. 

— Tu nieko neišmanai apie komerciją, mano miela! — atsakė 
tėvas labai oriai linguodamas galvą. 

Reikia pripažinti, jog Emi šiuo atžvilgiu buvo tikra neišmanėlė, 
ir labai gaila, jog kai kurie žmonės per daug išmaningi. 

Išdėstęs visus savo beverčius popiergalius ant gretimo stalo, se- 
nasis Sedlis labai rūpestingai uždengė juos švaria marga skarele 
(viena iš majoro Dobino dovanų) ir griežčiausiai įsakė kambari- 
nei ir namų šeimininkei neliesti šių popierių. paruoštų ponui Džo- 
zefui Sedliui, atvyksiančiam rytą. 

— Ponu: Džozefui Sedliui — garbingosios Ost Indijos bendro- 
vės civilinės tarnybos valdininkui Bengalijoje! 

Kitą rytą Amelija rado tėvą labai anksti atsikėlusį, labiau negu 
visada susierzinusį, nusilpusį ir drebantį. 

— Aš mažai miegojau, brangioji Emi! — tarė jis.— Galvojau 
apie savo vargšę Besi. Norėčiau, kad ji būtų gyva ir galėtų pasi- 
rodydavo. 

Ir jo akys pritvinko ašarų, jos ėmė riedėti per seną raukšlėtą 
veidą. Amelija nušluostė jas, šypsodamasi pabučiavo tėvą, dailiai 
užrišo jam kaklaryšį ir įsmeigė sagę į geriausių marškinių žabo. 
Pasipuošęs šiais marškiniais ir užsivilkęs šventadienę gedulo eilutę, 
senis sėdėjo nuo šešių valandų ryto, laukdamas sūnaus. 

Visas to būrelio abejones išsklaidė paštininkas, atgabenęs Džozo 
laišką seseriai, kuriame jis pranešė, kad po kelionės jaučiasi trupu- 

tį nuvargęs ir negalėsiąs išvažiuoti tą dieną, bet kitą rytą anksti iš- 
vyksiąs iš Sautemptono ir vakare būsiąs pas tėvą ir motiną. Ame- 
lija, perskaičiusi tėvui laišką, praleido paskutinį žodį; jos brolis, 
aišku, nežinojo, kas įvyko šeimoje. Jis ir negalėjo žinoti. Mat nors 
majoras teisingai įtarė, kad jo bendrakeleivis nieku gyvu neišsiju- 
dins per tokį trumpą laiką kaip dvidešimt keturios valandos ir ras 
kokią nors priežastį pateisinti savo vėlavimui, vis dėlto Dobinas 
neparašė Džozui apie baisiąją nelaimę, ištikusią -Sedlių šeimą: jis už- 
sikalbėjo su Amelija ir praleido pašto išvežimo valandą. 

Svarbiausioje Sautemptono gatvėje yra kelios puikios siuvyklos, 
kurių gražiose veidrodinėse vitrinose kabo visokiausios prašmatnios 
liemenės — šilkinės ir aksominės, auksinės ir purpurinės — ir išsta- 
tyti naujausių madų paveikslėliai, vaizduojantys nuotabius džentel- 
menus su monokliais, vedančius už rankos garbiniuotus berniukus 
nepaprastai didelėmis akimis ir mirkčiojančius šaunioms amazonėms, 
šuoliuojančioms pro Achilo statulą prie Epsli Hauzo. Džozas, nors 
ir įsitaisęs kelias puikiausias liemenes, kokias tik buvo galima 
gauti Kalkutoje, nusprendė, kad negali pasirodyti mieste, neįsigijęs 
šių apdarų, ir išsirinko vieną tamsiai raudoną atlasinę liemenę, 
išsiuvinėtą auksiniais drugeliais, o kitą aksominę, atverčiama apy- 
kakle, raudonais ir juodais langais ir dar su baltais dryželiais. 
Pridėjęs prie jų prašmatnų mėlyną platų atlaso kaklaryšį ir auksi- 
nį smeigtuką, vaizduojantį penkių pertvarų barjerą ir šokantį per 
jį raitelį iš rausvo emalio, Džozas nutarė, kad dabar jau gali gana 
oriai įvažiuoti į Londoną. Senojo baikštumo, kuris versdavo Džozą 
rausti ir mikčioti, nebeliko, jis dabar atviriau ir drąsiau ėmė pabrėžti 
savo vertę. 

— Pasakysiu visiškai atvirai, — pareikšdavo Vaterlo Sedlis savo 
draugams, — mėgstu gražiai rengtis. 

Nors jis jausdavosi gana nesmagiai, kai damos žvalgydavosi į jį 
per balius gubernatoriaus rūmuose, nors rausdavo ir sunerimęs 
nusigręždavo, jų žvilgsnių varstomas, tačiau Džozas jų vengė dau- 
giausia bijodamas, kad jos nepradėtų reikšti jam savo meilės, nes 
bodėjosi vedybomis. Tačiau man teko girdėti, kad Kalkutoje nebuvo 
kito tokio dabitos kaip Vaterlo Sedlis: jis turėjo dailiausią kariei6 
ir puikiausius arklius, keldavo šauniausius viengungiškus pietus ir 
turėjo brangiausius sidabro indus visame mieste. 

Pasiūti liemenes tokio ūgio ir tokiam oriam žmogui reikėjo n-.: 
žiausiai dienos, ir dalį to laiko Džozas praleido pasisamdyti tarnu. 

kuris turėjo patarnauti tiek jam, tiek ir jo čiabuviui, taip pat duoti 
nurodymų agentui, priėmusiam iš muitinės jo bagažą: lagaminus, 
knygas, kurių niekad neskaitė, dėžes su mango vaisiais, Indijos 
pikuliais ir kario milteliais, skaras, skirtas dovanoti dar nepažįs- 
tamiems žmonėms, ir visą kitą jo Persicos apparatus*. 

Pagaliau trečią dieną, pasipuošęs naująja liemene, neskubėda- 
mas leidosi į Londoną. Drebąs čiabuvis, kalendamas dantimis, ap- 
simuturiavęs skara, sėdėjo ant pasostės šalia naujojo tarno, europie- 
čio; Džozas, sėdėdamas karietoje, protarpiais papsėjo pypkę ir at- 
rodė taip didingai, jog berniūkščiai šaukė „valio“! Daug kas manė, 
kad čia turbūt važiuoja koks nors generalgubernatorius. Guldau 
galvą, kad jis neatsisakydavo pasistiprinti švaručiuose provincijos 
miesteliuose, kai viešbučių šeimininkai meiliai pakviesdavo išlipti 
iš karietos. Sočiai papusryčiavęs Sautemptone ir privalgęs Žuvies, 
ryžių bei kietų kiaušinių, Vinčesteryje jis taip pagyvėjo, jog ėmė 
manyti, kad reikėtų išlenkti taurę gero chereso. Oltone, tarno pa- 
tartas, išlipo iš karietos ir paragavo alaus, kuriuo garsi ši vietovė. 
Farneme sustojo apžiūrėti vyskupo rūmų ir pavalgyti lengvų pietų, 
kuriuos sudarė troškinti unguriai, veršienos kotletai su pupelėmis 
ir butelis klareto. Jis sušalo, važiuodamas Begšoto dykyne, kur jo 
čiabuvis ėmė vis smarkiau ir smarkiau kalenti dantimis, todėl sa- 
hibas Džozas išgėrė keletą gurkšnių konjako; pagaliau, atvykęs į 
sostinę, buvo pilnas vyno, alaus, mėsos, pikulių, vyšnių antpilo, 
tabako kaip bufetininko kajutė garlaivyje. Jau buvo vakaras, kai jo 
karieta atbildėjo prie mažųjų durų Bromptone, kur tasai jautrus 
vyrukas užvažiavo pirmiausia, neužsukęs net į kambarį, kurį jam 
išnuomojo ponas Dobinas pas Slotersą. 

Visuose languose pasirodė veidai; mažoji tarnaitė nudūmė prie 
vartelių. Mesdames Klep žiūrėjo pro puošnios virtuvės langą. Emi 
labai susijaudinusi blaškėsi koridoriuje tarp skrybėlių ir apsiaustų, 
o senasis Sedlis sėdėjo svetainėje visas drebėdamas. Džozas lipo iš 
pašto karietos klaikiai jausdamasis, nusileido girgždančiais ir lin- 
guojančiais laipteliais, prilaikomas naujojo liokajaus iš Sautempto- 
no ir drebančio čiabuvio, kurio rausvas veidas pamėlynavo nuo 
šalčio ir pasidarė panašus į kalakuto gūžį. Indas bematant sukėlė 
čidžiausią nuostabą koridoriuje, kur ponia ir panelė Klep, atėju- 
mu“. galimas dalykas, pasiklausyti prie svetainės durų, užtiko Lolą 


* Persišką prabangą (lot.). 

Dževabą drebantį nuo šalčio po krūva apsiaustų — jis keistai ir 
gailiai vaitojo, vartė geltonus akių baltymus ir rodė baltus dantis. 

Kaip matote, mes vikriai uždarėme duris paskui Džozą, jo senąjį 
tėvą ir vargšę švelnią sesutę ir nuslėpėme jų susitikimą. Senis buvo 
labai susijaudinęs; taip pat, žinoma, susijaudino ir jo duktė, paga- 
liau ir Džozas nebuvo akmenširdis. Net didžiausias savimeilis, ilgą 
dešimtmetį išbuvęs svetur, ims galvoti apie namus ir savo giminys- 
tės ryšius. Atstumas pašventina ir viena, ir kita. Ilgai mąstant apie 
prarastus džiaugsmus, jie atrodo žavesni ir malonesni. Džozas nuo- 
širdžiai džiaugėsi, matydamas tėvą ir spausdamas jam ranką,— nors 
jų santykiai anksčiau ir nebuvo per šilčiausi, — džiaugėsi, matyda- 
mas sesutę, kurią prisiminė tokią gražią ir besišypsančią, ir jam 
skaudu buvo matyti, kad laikas, sielvartas ir nesėkmės taip pakeitė 
gyvenimo palaužtą senį. Emi išėjo pro duris jo pasitikti apsivilkusi 
juoda suknele ir pašnibždėjo apie motinos mirtį, įspėdama, kad 
apie tai neužsimintų tėvui. Šis atsargumas nebuvo reikalingas, nes 
pats senasis Sedlis tuojau pat ėmė kalbėti apie tą liūdną įvykį, daug 
plepėjo apie jį ir gailiai ašarojo. Tatai gerokai sukrėtė mūsų indą 
ir privertė galvoti apie save mažiau negu visuomet. 

Šio pasimatymo vaisiai, matyt, buvo labai patenkinami, nes kai 
Džozas vėl atsisėdo į pašto karietą ir leidosi viešbutin, Emi meiliai 
pabučiavo tėvą ir džiaugsmingai paklausė, argi ji nesakiusi, kad 
jos brolis esąs labai geros širdies žmogus? 


Iš tikrųjų Džozefas Sedlis, susijaudinęs, kai pamatė, kad taip 
vargingai gyvena jo giminės, pirmojo susitikimo sugraudintas ir 
išjudintas, pareiškė, kad jiems niekad nebeteksią kęsti skurdo ir 
nepatogumų, kad jis, Džozas, šiaip ar taip, kurį laiką pabūsiąs na- 
mie ir kad jie galėsią naudotis jo namais ir visu kuo. Be to, ir Amelija 
būsianti labai daili šeimininkė prie jo stalo... kol įsikursianti nuo- 
savuos namuos. 

Ji liūdnai palingavo galvą ir, kaip visuomet, pradėjo lieti ašaras. 
Ji suprato, ką norėjo pasakyti brolis. Su savo jaunąja bičiule panele 
Meri ji labai išsamiai aptarė šį reikalą tą pat vakarą, kai juos ap- 
lankė majoras. Karštuolė Meri neiškentusi tučtuojau išklojo jai 
savo atradimą ir papasakojo, kaip išsidavė majoras Dobinas, krūp- 
telėdamas iš džiaugsmo, kai pro šalį praėjo ponas Binis su Žmona 
ir jis sužinojo, kad nebereikia bijoti varžovo. 

— Argi jūs nepastebėjote, kaip jis visas sudrebėjo, kai paklausė- 

te, ar vedęs, o jis tarė: „Kas jums taip primelavo?“ — Ak ponia,— 
kalbėjo Meri,— jis nė valandėlės nenuleido nuo jūsų akių, ir aš ma- 
nau, kad pražilo begalvodamas apie jus! 

Bet Amelija, pažvelgusi viršum lovos, kur kabėjo vyro ir sūnaus 
portretai, paprašė savo jaunąją protežė niekuomet niekuomet ne- 
bekalbėti apie tai. Majoras Dobinas buvęs brangiausias vyro drau- 
gas, taip pat geriausias ir rūpestingiausias jos ir Džordžo globėjas. 
Ji mylinti jį kaip brolį, bet moteris, ištekėjusi už tokio angelo kaip 
šis, — Ji parodė į sieną, — jau niekados nebegalinti galvoti apie kitas 
vedybas. Vargšė Meri atsiduso, ji pamanė, ką jai tektų daryti, jei 
ponas Tomkinsas iš ligoninės, — jis visuomet taip žiūri į ją bažny- 
čioje ir vien savo atkakliais žvilgsniais taip sutrikdė jos vargšę baugš- 
čią širdelę, kad ji buvo pasiruošusi tuojau pat pasiduoti, — ką jai 
tektų daryti, jeigu jis mirtų? Ji žinojo, kač jis džiovininkas, jo skruos- 
tai buvo tokie raudoni, o liemuo nepaprastai plonas. 

Negalima sakyti, kad Emi, patyrusi apie majoro aistrą, kokiu 
nors būdu atstūmė jį ar buvo nepatenkinta. Tokio ištikimo ir pado- 
raus džentelmeno prisirišimas negalėjo supykdyti jokios moters. 
Dezdemona nepyko ant Kasijaus, nors, be abejo, matė jo palanku- 
mą (aš taip pat esu įsitikinęs, jog šioje liūdnoje istorijoje buvo 
daug daugiau dalykų, kurie nė į galvą neatėjo garbingajam maurų 
karininkui). Net Miranda labai meiliai elgėsi su Kalibanu““, ir tikriau- - 
siai dėl tos pačios priežasties. Tiesa, ji nė kiek jo neskatino — var- 
gšo nerangaus šlykštynės — žinoma, ne! Lygiai taip pat ir Emi ne- 
norėjo skatinti savo garbintojo Dobino. Ji pasiryžusi draugiškai ir 
pagarbiai elgtis su juo, kaip jis nusipelno tobulu būdu ir ištikimybe; 
Ji pasiryžusi būti visiškai atvira ir nuoširdi su juo, kol jis ims pirš- 
tis. O /ada dar bus laiko pasikalbėti ir išsklaidyti visas viltis, kurios 
niekuomet negalės išsipildyti. 

Todėl ji puikiai išsimiegojo tą naktį, pasikalbėjusi su panele Meri, 
ir buvo linksmesnė kaip visuomet, nors Džozas ir vėlavo. „Džiau- 
giuos, kad jis nesiruošia vesti tos panelės O'Daud, — pagalvojo ji.— 
Pulkininkas O'Daudas negali turėti sesers, tinkamos tokiam tobulam 
žmogui kaip majoras Viljamas“. O kas iš nedidelio jos pažįstamų rato 
galėtų jam būti gera žmona? Panelė Bini? Ji per sena ir netikusio 
būdo. Panelė Osborn? Ji taip pat per sena. Meri per jauna. Ponia 
Osborn taip ir užmigo, niekaip neradusi majorui tinkamos žmonos. 

Tą patį rytą majoras Dobinas Sloterso viešbutyje gavo draugo 
laišką iš Sautemptono. Džozas prašė brangųjį Dobą jam atleisti, 

kad jis taip įsiuto vakar pažadintas (jam baisiai skaudėję galvą 
ir jis buvo ką tik užmigęs), ir prašė Dobą užsakyti pas Slotersą pa- 
togius kambarius ponui Sedliui ir jo tarnams. Kelionėje majoras 
pasidarė būtinas Džozui. Jis prie jo prisirišo ir nebesitraukė nuo 
jo. Kiti keleiviai jau buvo išvykę į Londoną. Jaunasis Rikitsas ir 
mažasis Čefersas iškeliavo pašto karieta tą pačią dieną — Rikitsas 
atsisėdo ant pasostės ir atėmė iš vežėjo vadeles; daktaras išvyko pas 
savo šeimą į Portsį; Bregas nuvažiavo į sostinę pas savo dalininkus, 
o pirmasis jo padėjėjas vadovavo „,„Ramčanderio“ iškrovimui. Po- 
nas Džozas jautėsi labai vienišas Sautemptone ir įkalbėjo „Jurgio“ 
viešbučio šeimininką išgerti su juo tą dieną taurę vyno. Lygiai tą 
pat valandą majoras Dobinas pietavo pas savo tėvą serą Viljamą, o 
jo seseriai pavyko iškvosti (juk majoras visiškai nemokėjo meluoti), 
kad jis jau aplankė ponią Džordž Osborn. 


Džozas buvo taip ištaigingai įsikūręs Sent Martins Leine, taip 
ramiai gardžiavosi savo kaljanu ir, kai užeidavo noras, galėdavo 
toks patenkintas lankyti teatrus, jog, labai galimas daiktas, būtų vi- 
sai likęs pas Slotersą, jeigu pašonėje nebūtų buvę jo draugo majoro. 
Tasai džentelmenas nedavė bengalui ramybės, kol šis įvykdė savo 
pažadą sukurti namų židinį Amelijai ir tėvui. Džozas buvo nuolaidus 
visiems, o Dobinas nepaprastai energingai mokėjo ginti visų intere- 
sus, tik ne savo. Todėl mūsų civilis lengvai pasidavė negudrioms 
geraširdžio diplomato klastoms ir buvo pasiruošęs padaryti, nupirkti, 
išnuomoti arba mesti visa, ką tik numatys jo draugas. Lolas Dže- 
vabas, iš kurio žiauriai tyčiodavosi Sent Martins Leino berniukai, 
kada tik tamsus jo veidas pasirodydavo gatvėje, buvo išsiųstas at- 
gal į Kalkutą Ost Indijos maršrutu plaukiojančiu laivu „Ledi Kikl- 
beri“, kurio vienas savininkas buvo seras Viljamas Dobinas. Prieš iš- 
vykdamas jis išmokė Džozo tarną europietį, kaip paruošti karį, 
plovą ir kaljaną. Džozas, didžiai susižavėjęs ir susidomėjęs, prižiū- 
rėjo, kaip daroma prašmatni karieta, kurią juodu su majoru už- 
sakė kaimynystėje, Long Eiker gatvėje. Buvo išnuomota pora gražių 
arklių, kuriais Džozas, iškilmingai pasipuošęs, važinėjo po Parką 
arba lankė savo draugus iš Indijos. Amelija šiose išvykose dažnai 
sėdėdavo greta jo, o užpakalinėje sėdynėje būdavo galima pamatyti 
ir majorą Dobiną. Kai kada karieta pasinaudodavo senasis Sedlis 
ir jo dukra, o panelei Klep, kuri dažnai lydėdavo savo draugę, 
būdavo labai malonu, kai ją, sėdinčią karietoje, apsisiautusią gar- 

siąja geltona skara, pažindavo jaunasis džentelmenas iš ligoninės, 
kurio veidas visuomet būdavo matomas anapus užuolaidų, kai mer- 
gina važiuodavo pro šalį. 

Netrukus po to, kai Džozas pirmą kartą pasirodė Bromptone, 
kukliame namelyje, kur Sedlių šeima išgyveno pastarąjį dešimtmetį, 
įvyko tikrai liūdna scena. Džozo karieta (laikinoji, o ne ta, kuri bu- 
vo daroma) atvyko vieną dieną ir išsivežė senąjį Sedlį ir jo dukte- 
rį — išsivežė visiškai. Ašaros, kurias ta proga išliejo šeimininkė ir 
jos dukra, buvo nuoširdžiausio liūdesio ašaros, kokios tik riedėjo 
per visą šią istoriją. Jos abi negalėjo prisiminti nė vieno šiurkštaus 
Amelijos žodžio, kurį ji būtų pasakiusi per visą ilgą jų pažinties ir 
bendravimo laiką. Ji buvo tikras švelnumo ir gerumo įsikūnijimas, 
visuomet dėkinga, visuomet maloni, net kai ponia Klep pritrūkda- 
vo kantrybės ir imdavo reikalauti mokesčio už butą. Dabar, kai 
švelnioji būtybė ruošėsi visiškai išvykti, šeimininkė karčiai priekaiš- 
tavo sau už kiekvieną jai pasakytą šiurkštų žodį. O kaip ji verkė 
lipdydama prie lango raštelius, skelbiančius, kad išnuomojami 
kambarėliai, kurie taip ilgai buvo užimti! Buvo visiškai aišku, kad 
jie niekuomet nebeturės tokių gyventojų. Vėlesnis gyvenimas įrodė, 
kad ši liūdna pranašystė buvo teisinga, ir ponia Klep keršijo už 
žmonių dorovės smukimą, imdama iš savo locataires* žiaurias kon- 
tribucijas už arbatą ir avienos kepsnius. Daugumas nuomininkų 
keikėsi ir niurzgė, kai kurie nemokėjo už butą, nė vienas ilgai ne- 
išbuvo. Šeimininkė turėjo rimtą pagrindą gailėtis netekus šių senų 
gerų draugų. 

O panelė Meri taip liūdėjo Amelijai išvykstant, kad aš ir nemė- 
ginsiu pavaizduoti jos liūdesio. Nuo pat vaikystės ji kasdien ma- 
tydavo ją ir buvo taip karštai prisirišusi prie tos meilios ir geros 
damos, jog kai atvažiavo didžioji keturvietė karieta, turinti išgaben- 
ti Ameliją į prabangų gyvenimą, panelė Klep apalpo draugės glė- 
byje, o toji beveik taip pat susijaudino kaip ir geraširdė mergaitė. 
Amelija mylėjo ją kaip dukrą. Per vienuolika metų mergaitė buvo 
jos nuolatinė draugė ir palydovė. Išsiskyrimas iš tikro buvo jai labai 
skaudus. Bet, aišku, buvo nuspręsta, kad Meri dažnai lankysis ir 
viešės dideliuose namuose, į kuriuos kėlėsi ponia Osborn ir kur, 
Meri įsitikinimu, ji niekuomet nebus tokia laiminga, kokia buvo 


* Nuomininkų (pranc.). 

jų kuklioje lūšnelėje — taip panelė Klep savo mėgstamųjų roma- 
nų kalba vadino tėvų namus. 

Tikėkimės, kad ji klydo. Vargšė Emi toje kuklioje lūšnelėje la- 
bai mažai teišgyveno laimingų dienų. Ten ją persekiojo rūstus li- 
kimas. Ji niekuomet nebenorėjo grįžti į tuos namus arba susitikti 
su šeimininke, kuri kankindavo ją, būdama blogai nusiteikusi arba 
negavusi pinigų už butą, o geros nuotaikos dienomis elgdavosi su 
ja labai šiurkščiai ir familiariai. Tai būdavo beveik taip pat bjauru. 
Dabar, kai Amelijai vėl nusišypsojo laimė, buvusios šeimininkės 
pataikavimas ir veidmainiški komplimentai taip pat ne per daug 
patiko. Ponia Klep aikčiojo iš susižavėjimo, vaikščiodama po naujuo- 
sius namus, gyrė kiekvieną baldą, kiekvieną puošmeną, čiupinėjo 
ponios Osborn drabužius ir skaičiavo jų vertę. Ji dievagojosi ir 
tvirtino, kad tokiai žavingai damai tinkanti didžiausia prabanga. 
Bet Emi, matydama šią banalią pataikūnę, dabar jai taip saldžialie- 
žuvaujančią, visuomet prisimindavo šiurkščią tironę, kuri dažnai 
užduodavo jai širdį ir kurią tekdavo maldauti, kad palauktų buto 
nuomos, kuri ją bardavo už išlaidumą, kai Amelija nupirkdavo kokį 
skanesnį kąsnelį sergančiai motinai ar tėvui, kuri matė ją paže- 
mintą ir trypė kojomis. 

Niekas niekuomet negirdėjo apie tuos sielvartus, kurie teko mū- 
sų vargšės moterėlės daliai. Ji slėpė jas nuo tėvo, per kurio neap- 
dairumą turėjo patirti tiek nelaimių. Jai teko pakelti visus priekaiš- 
tus už jo klaidas, ir ji iš tikro buvo tokia švelni ir romi, tarsi pa- 
čios gamtos sukurta būti auka. 

Tikiuosi, kad Amelijai nebereikės daugiau kentėti dėl to šiurkš- 
taus elgesio. Kadangi, kaip sakoma, žmogus visuomet gali rasti 
kokią nors paguodą, paminėsiu, jog vargšę Meri, kuri, draugei iš- 
vykus, susirgo iš sielvarto, ėmė gydyti tasai pats jaunuolis iš ligo- 
ninės, ir jo globojama ji netrukus pasveiko. Išvykdama iš Bromptono, 
Emi padovanojo jai visus savo buto baldus, pasiėmė tik paveikslus 
(tuos du portretus, kurie kabėjo ant sienos) ir pianiną — tą patį 
mažąjį pianiną, kuris nuo senatvės buvo visai išgveręs ir gailiai 
blerbė, bet kurį Amelija mėgo dėl jai vienai žinomų priežasčių. 
Ji buvo dar vaikas, kai pirmą kartą juo skambino — jį padovanojo 
tėvai. Jis buvo jai antrą kartą padovanotas, — o kaip, skaitytojas 
turbūt prisimins,— kai tėvo namai žlugo ir šis instrumentas buvo 
ištrauktas iš griuvėsių. 

Majoras Dobinas, prižiūrėjęs naujųjų Džozo namų įrengimą ir 

stengęsis, kad jie būtų gražūs ir patogūs, labai apsidžiaugė, kai iš 
Bromptono atvyko krovinių vežimas, gabenęs iš to kaimo atkilėlių 
lagaminus ir dėžes, o kartu ir senąjį pianiną. Amelija įsigeidė pas- 
tatyti jį savo svetainėje, labai dailiame antro aukšto kambarėlyje 
greta tėvo kambario — senasis džentelmenas vakarais dažniausiai 
ten sėdėdavo. 

Kai pasirodė nešikai su šia sena muzikos dėže ir Amelija įsakė 
pastatyti ją minėtame kambaryje, Dobinas buvo visai laimingas. 

— Džiaugiuosi, kad jį išsaugojote, — pasakė jis labai jausmingai.— 
Bijojau, kad jis jums nesvarbus. 

— Aš branginu jį labiau už visa, ką turiu pasaulyje, — pareiškė 
Amelija. 

— Iš tikrųjų, Amelija? — sušuko majoras. 

Mat nupirkęs pianiną pats, nors niekuomet apie tai nesakė, Do- 
binas nė nepagalvojo, kad Emi galėtų manyti, jog kas kitas jį nu- 
pirko. Todėl, žinoma, įsivaizdavo, jog Amelija žino, kad tai jo 
dovana. 

— Iš tikrųjų, Amelija? — tarė jis, ir klausimas, visų svarbiau- 
sias klausimas, buvo beišsprūstąs iš jo lūpų, bet Emi atsakė: 

— Argi gali būti kitaip? Juk tai jis man jį dovanojo! 

— Aš nežinojau,— pasakė vargšas Dobinas, ir jo veidas apniuko. 

Emi tuo metu nepastebėjo šito; ji iš karto neatkreipė dėmesio 
nė į tai, kad Dobinas labai nuliūdo. Bet vėliau apie tai pagalvojo. 
Ir tada, nepaprastai susikrimtusi ir susisielojusi, ji ūmai suvokė, 
kad pianiną jai padovanojo Viljamas, o ne Džordžas, kaip ji įsivaiz- 
davo! Tai nebuvo Džordžo dovana, vienintelė, kurią ji manė gavusi 
iš savo mylimojo ir kurią labiausiai vertino — visų brangiausią 
atminimą ir lobį. Ji pasakodavo jam apie Džordžą, skambindavo 
mėgstamiausias vyro pjeses, sėdėdavo ilgus vakarus ir, panaudodama 
visus savo kuklius sugebėjimus, išgaudavo iš jo klavišų melancholiš- 
kus akordus, kurių klausydamasi tyliai verkdavo. Tai nebuvo Džor- 
džo relikvija. Dabar jis buvo jai bevertis. Ir kai senasis Sedlis 
paprašė ją paskambinti, ji pirmą kartą pareiškė, kad pianinas 
baisiai išsiderinęs, kad jai skaudanti galva ir skambinti negalinti. 

Paskui, savo papratimu, ji ėmė priekaištauti sau už piktumą ir 
nedėkingumą ir nutarė atlyginti dorajam Viljamui už panieką, ku- 
rios jam neparodė, bet kurią juto jo pianinui. Po kelių dienų, kai 
juodu sėdėjo svetainėje, kur Džozas labai patogiai įsitaisęs po pie- 
tų užmigo, Amelija virpančiu balsu kreipėsi į majorą Dobiną: 

— Turiu jūsų atsiprašyti už vieną dalyką. 

— Už ką? — paklausė jis. 

— Už... už pianiną. Aš nepadėkojau, kai jūs man jį padovano- 
jote... prieš daugel daugel metų, kai dar buvau netekėjusi. Aš maniau, 
kad man jį kažkas kitas padovanojo. Dėkui, Viljamai! 

Ji ištiesė jam ranką; bet vargšės moterėlės širdis plūdo kraujais, 
o jos akys, žinoma, ėmėsi įprasto darbo. 

Bet Viljamas nebegalėjo daugiau iškęsti. 

— Amelija, Amelija! — sušuko jis.— Taip, aš nupirkau jį jums! 
Mylėjau jus tada, kaip ir dabar myliu. Turiu jums viską pasakyti. 
Man rodos, pamilau jus vos tik pamatęs, tą valandėlę, kai Džor- 
džas mane atsivedė į jūsų namus parodyti Amelijos, su kuria buvo 
susižadėjęs. Jūs tebebuvote mergaitė, balta suknele, su vešliomis 
garbanomis; nusileidote žemyn niūniuodama — ar prisimenate? — 
ir mes nuvažiavome į Voksholą. Nuo tada aš svajojau tik apie vieną 
moterį pasaulyje, ir tai buvote jūs! Man atrodo, kad per visus praė- 
jusius dvylika metų nebuvo nė vienos valandos, kad nebūčiau gal- 
vojęs apie jus. Buvau atėjęs jums to pasakyti prieš išvykdamas į In- 
diją, bet jūs visiškai nekreipėte į mane dėmesio, ir aš nedrįsau pra- 
kalbėti. Jums buvo vis vien, ar aš lieku, ar išvažiuoju. 

— Buvau labai nedėkinga,— pasakė Amelija. 

— Ne, tik abejinga,— nusiminęs kalbėjo Dobinas.— Aš neturiu 
nieko, kas galėtų patraukti moterį. Žinau, ką jūs dabar jaučiate. Šir- 
dies gilumoje labai įsižeidėte, supratusi, kad pianiną padovanojau 
aš, o ne Džordžas. Aš buvau tai užmiršęs, kitaip niekuomet nebūčiau 
užsiminęs apie jį. Tai aš turiu atsiprašyti jus, kad valandėlę buvau 
kvailas ir maniau, jog ilgi ištikimybės ir atsidavimo metai galėjo 
jus palenkti. 

— Tai jūs dabar esate žiaurus! — karštai pareiškė Amelija.— 
Džordžas yra mano vyras ir čia, ir danguje. Kaip aš galiu mylėti 
ką nors kitą? Aš tebesu jo kaip ir tada, kai jūs pirmą kartą mane 
pamatėte, brangus Viljamai. Tai jis man papasakojo, koks jūs ge- 
ras ir kilnus, ir išmokė mane mylėti jus kaip brolį. Argi jūs nebu- 
vote viskas man ir mano berniukui? Mūsų brangiausias, ištikimiau- 
sias, geriausias draugas ir globėjas? Jeigu jūs būtumėt atvykęs prieš 
kelis mėnesius, gal būtumėt išgelbėjęs mane nuo... to baisaus išsis- 
kyrimo. O, tai vos nenužudė manęs, Viljamai, bet jūs neatvykote, 
nors aš troškau ir meldžiausi, kad atvyktumėt. Jie atėmė jį iš manęs. 

Argi jis ne nuostabus berniukas, Viljamai? Būkite kaip ir anksčiau 
jo ir mano draugas... 

Čia jos balsas nutrūko, ir ji nuleido galvą ant Dobino peties. 

Majoras apkabino ją, prisiglaudė it kūdikį ir pabučiavo į galvą. 

— Aš būsiu toks pat, brangioji Amelija, — tarė jis.— Nieko dau- 
giau neprašau, tik jūsų meilės. Tegu viskas lieka, kaip buvę. Tik 
leiskite man būti netoli jūsų ir dažnai jus matyti. 

— Taip, dažnai, — tarė Amelija. 

Ir štai Viljamas galėjo žiūrėti ir ilgėtis, kaip kad vargšas mokinu- 
kas, kuris neturi pinigų, gali dusaudamas žiūrėti į parduodamus 
pyragaičius. 


LX skyrius 
SUGRĮŽIMAS Į AUKŠTUOMENĘ 


Likimas Amelijai pradėjo šypsotis: Mums smagu ištraukti ją iš 
žemųjų sferų, kuriose ji skurdo ligi šiol, ir įvesti į rinktinių žmo- 
nių sluoksnį — tiesa, ne tokį aristokratišką ir rafinuotą, kuriame 
gyvavo kita mūsų draugė — ponia Beki, bet vis dėlto turintį gana 
didelių aristokratiškumo pretenzijų. Visi Džozo draugai buvo iš 
trijų prezidentūrų““, ir jo naujieji namai stūksojo patogiai įreng- 
tame pusiau angliškame, pusiau indiškame rajone, kurio centras yra 
Moiros aikštė, Didžioji Klaivo gatvė, Voreno gatvė, Heistingso gatvė, 
Okterlono aikštė, Plesio aikštė, Esei terasa (vykęs žodis „sodai“ 
1827 metais dar nebuvo taikomas tinkuotiems namams su asfalto te- 
rasomis priešais fasadą), — kas nežino šių į atsargą išėjusios Indijos 
aristokratijos garbingų buveinių ir to rajono, kurį ponas Venemas 
vadina „Juoduoju urvu“*'. Džozo visuomeninė padėtis nebuvo pa- 
kankamai aukšta, kad jis turėtų teisę įsirengti namus Moiros aikš- 
tėje, kur gali gyventi tik buvę tarybos nariai ir Indijos prekybos 
firmų dalininkai (jie bankrutuoja, pervedę savo žmonų vardu šim- 
tą tūkstančių kapitalo, ir pasitraukia į palyginti kuklius dvarelius, 
gaudami keturių tukstančių svarų rentą per metus). Džozas išsinuo- 
mojo patogius antros ar trečios rūšies namus Džilspai gatvėje, 
pripirko iš pono Skeipo įgaliotinių kilimų, brangių veidrodžių ir 
gražių Sedonso darbo baldų; Skeipas neseniai buvo priimtas stam- 

bių Foglo, Feiko 1r Kreksmeno prekybos namų dalininku Kalku- 
toje; | šią bendrovę vargšelis Skeipas sukišo septyniasdešimt tūks- 
tančių svarų — visas ilgo ir garbingo gyvenimo santaupas — ir įsi- 
taisė vietoje Feiko, pasitraukusio į prabangų dvarą Sasekse (Fog- 
lai jau seniai pasitraukė iš firmos, ir seras Horacijus Foglas netrukus 
bus pakeltas į perus ir gaus barono Bandano titulą), — buvo priim- 
tas, sakau, stambios Foglo ir Feiko bendrovės dalininku dveji me- 
tai prieš jos bankrotą, padariusį milijonus nuostolių ir pasmerkusį 
pusę Indijos visuomenės kęsti neturtą ir skurdą. 

Doras, sielvarto prislėgtas Skeipas, bankrutavęs šešiasdešimt 
penkerių metų amžiaus, nukeliavo į Kalkutą likviduoti bendrovės. 
Volteris Skeipas buvo paimtas iš Itono ir atiduotas į kažkokius pre- 
kybos namus. Florensi Skeip, Feni Skeip ir jų motina paslapčia 
nukako į Bulonę, ir niekas apie jas nieko daugiau nebegirdėjo. 
Trumpai sakant, Džozas įsikūrė tuose namuose ir nupirko jų kili- 
mus bei indaujas ir gėrėjosi pats savimi veidrodžiuose, kuriuose 
kadaise atsispindėjo malonūs. dailūs tų moterų veideliai. Skeipo tie- 
kėjai, kuriems viskas buvo sąžiningai apmokėta, paliko savo vizi- 
tines korteles, ir visi siūlėsi tiekti prekes naujajai šeimai. Augaloti 
padavėjai baltomis liemenėmis, patarnaudavę per Skeipų kviesti- 
nius pietus, — iš profesijos daržovių, pieno pardavėjai, pasiuntiniai, — 
paliko savo adresus ir stengėsi prisigerinti ekonomui. Ponas Čamis, 
kaminkrėtys, valęs paskutinių trijų gyventojų šeimoms kaminus, 
mėgino įsiteikti ekonomui ir jo padėjėjui — vaikėzui, kurio pa- 
reiga buvo, pasipuošus švarku su daugybe sagų ir kelnėmis su ant- 
siuvais, lydėti ir saugoti ponią Ameliją, kai ji eidavo pasivaikščioti. 

Namų ūkis buvo kuklus. Ekonomas ėjo kartu ir Džozo kamerdi- 
nerio pareigas ir niekuomet nepasigerdavo labiau už kokį nors 
kitą mažos šeimos ekonomą, gerbiantį šeimininkų vyną. Emi pa- 
tarnavo kambarinė, išaugusi sero Viljamo Dobino priemiesčio val- 
dose,— gera mergaitė, švelnumu ir nuolankumu nuginklavusi po- 
nią Osborn, kurią iš pradžių baugino mintis, kad ji turės savo tar- 
naitę. Amelija visiškai neišmanė, kaip naudotis jos patarnavimais, 
ir visuomet elgėsi su tarnais nepaprastai pagarbiai ir mandagiai. 
Bet ši mergina buvo labai naudinga šeimai: sumaniai slaugydavo 
senąjį Sedlį, kuris niekuomet nesitraukdavo iš savo kampelio ir 
niekuomet nedalyvaudavo linksmuose pobūviuose. 

Nemaža žmonių atvykdavo aplankyti ponios Osborn. Ledi Do- 
bin ir jos dukterys žavėjosi pasikeitusių Amelijos likimu ir užsuk- 

davo pas ją. Panelė Osborn iš Raselo aikštės atriedėjo didinga ka- 
rieta, kurios pasostę dengė puikus valktis, papuoštas Lido Osbornų 
herbais. Apie Džozą žmonės kalbėdavo, kad jis esąs neapsakomai 
turtingas. Senis Osbornas neprieštaravo, kad Džordžis prie jo pa- 
ties turto paveldėtų dar ir dėdės turtą. 

— Po velnių, mes padarysime žmogų iš to vaikėzo! — kalbėjo 
jis.— Ir aš prieš mirdamas pamatysiu jį parlamento nariu. Leidžiu 
jums aplankyti jo motiną, panele Osborn, nors man tegu ji niekad 
nesirodo į akis! 

Ir panelė Osborn atvažiavo. Galite būti tikri, kad Emi labai nu- 
džiugo ją pamačiusi ir galėdama priartėti prie Džordžo. Šitam jau- 
nam vyrukui buvo leista daug dažniau negu pirma lankyti motiną. 
Jis pietaudavo porą kartų per savaitę Džilspai gatvėje ir vaikydavo 
tarnus bei giminaičius lygiai kaip Raselo aikštėje. 

Tačiau Džordžas visuomet gerbė majorą Dobiną ir to džentel- 
meno akivaizdoje elgdavosi daug kukliau. Jis buvo protingas ber- 
niukas ir baiminosi majoro. Džordžas negalėjo nesižavėti savo bi- 
čiulio paprastumu, linksmu būdu, gausiomis žiniomis, kurias jis 
perduodavo berniukui, didele tiesos ir teisingumo meile. Džordžui 
dar nebuvo tekę sutikti tokio žmogaus savo gyvenimo kelyje, o tikri 
džentelmenai visuomet jam patikdavo. Jis karštai prisirišo prie krikš- 
tatėvio, ir jam būdavo labai smagu vaikščioti su Dobinu po parkus 
ir klausytis jo pasakojimų. Viljamas papasakojo Džordžui apie jo 
tėvą, apie Indiją ir Vaterlo, apie viską — tik ne apie save patį. 
Kai Džordžas būdavo itin įžūlus ir išdidus, majoras pasijuokdavo 
iš jo; poniai Osborn tie juokai atrodydavo labai žiaurūs. Kartą, kai 
juodu nuėjo sykiu į teatrą ir berniukas nenorėjo sėdėti parteryje, 
sakydamas, kad tai esą vulgaru, majoras nuvedė jį į ložę ir paliko 
vieną, o pats nusileido į parterį. Truputį pasėdėjęs pajuto, kad kaž- 
kas ima jam už parankės, ir daili pirštinėta mažojo dabitos ranku- 
tė suspaudė Dobinui alkūnę. Džordžas suprato neprotingai pasiel- 
gęs ir nusileido iš savo aukštybių. Švelnus ir meilus šypsnys nušvie- 
tė Dobino veidą ir akis, kai jis pažvelgė į atgailaujantį sūnų palai- 
dūną. Jis mylėjo berniuką kaip ir viską, kas priklausė Amelijai. Kaip 
ji susižavėjo, kai sužinojo, kaip gražiai pasielgęs Džordžis! Jos 
akys žvelgė į Dobiną švelniau negu bet kada. Jam pasirodė, kad ji 
paraudo, šitaip į jį pažvelgusi. | 

Džordžiui niekada nepabosdavo girti majorą motinai. 

— Jis man patinka, mamyte, nes žino daugybę visokių dalykų 

ir visai nepanašus į senąjį Vilą, kuris visuomet giriasi ir kalba to- 
kiais baisiai ilgais žodžiais, tiesa? Berniukai praminė jį mokykloje 
„Ilgauodegiu“. Tai aš sugalvojau jam tą pravardę! Ar ne puiku? 
Bet Dobas skaito lotyniškai kaip angliškai, taip pat prancūziškai, 
ir visaip kitaip. O kai mudu su juo išeiname pasivaikščioti, jis man 
pasakoja apie tėvelį ir niekuomet apie save; nors aš girdėjau pas se- 
nelį, kaip pulkininkas Bakleris sakė, kad Dobinas esąs vienas iš 
narsiausių karininkų ir labai pasižymėjęs. Senelis baisiai nustebo 
ir tarė: „Tas vyrukas? O aš maniau, kad jis nė vištos neišdrįstų pa- 
baidyti“. Bet aš žinau, kad išdrįstų. Ar ne, mamyte? 

Emi nusijuokė pagalvojusi, jog labai galimas daiktas, kad majo- 
ras gali tokį žygį atlikti. 

Džordžas nuoširdžiai draugavo su majoru, bet, reikia pasakyti, 
juodu su dėde nelabai mylėjo vienas kitą. Džordžas prasimanė iš- 
pūsti žandus, susikišti rankas į liemenės kišenes ir sakyti: „Apsaugok 
Viešpatie, negali būti!“ — taip puikiai pamėgdžiodamas Džozą, 
kad negalėjai ištverti nesijuokęs. Tarnai imdavo prunkšti per pie- 
tus, jeigu vaikėzas, prašydamas ko nors, ko nebūdavo ant stalo, 
nutaisydavo šitokią grimasą ir išdroždavo mėgstamą dėdės perta- 
rą. Net Dobinas imdavo staiga kvatoti, žiūrėdamas į besivaipantį 
berniuką. Mažasis pramuštgalvis nemėgdžiodavo dėdės jo akivaiz- 
doje tik todėl, kad jį sulaikydavo griežtos Dobino pastabos ir iš- 
gąstingi Amelijos maldavimai. O garbingasis civilis, kankinamas 
neaiškaus įtarimo, kad vaikėzas laiko jį asilu ir linkęs pajuokti, 
su ponaičiu Džordžu jausdavosi dar nesmagiau ir, žinoma, būdavo 
dar labiau pasipūtęs ir orus. Išgirdęs, jog laukiama jaunojo džentel- 
meno, pietausiančio Džilspai gatvėje su motina, ponas Džozas daž- 
niausiai prisimindavo, kad turės susitikti su kažkuo klube. Reikia 
manyti, jog niekas per daug nesisielodavo dėl to. Tokiomis dienomis 
poną Sedlį jie įkalbėdavo išeiti iš savo slėptuvės viršutiniame au- 
kšte, ir valgomajame būdavo suruošiamas nedidelis šeimyninis po- 
būvis, kuriame dažniausiai dalyvaudavo ir majoras Dobinas. Jis 
buvo tikras ami de la maison* — senio Sedlio draugas, Emi drau- 
gas, Džordžo draugas, Džozo patarėjas ir padėjėjas. 

— Mes taip retai jį matome, jog mums jis galėtų būti ir Madra- 
se,— pastebėjo panelė Enė Dobin Kembervele. 


* Šeimos draugas (pranc.). 


Tuštybės mugė 252 


Ak panele Ene, nejaugi jums nedingtelėjo, kad majoras svajoja 
vesti visai ne jus? 

Džozefas Sedlis gyveno išdidžiai tinginiaudamas, kaip ir tiko to- 
kiam svarbiam asmeniui. Aišku, pirmasis jo žygis buvo įstoti į Rytų 
klubą, kur jis praleisdavo ištisus rytmečius su savo draugais iš In- 
dijos, kur pietaudavo arba iš kur parsigabendavo svečių pietauti 
namuose. 

Amelija turėjo priiminėti ir linksminti šiuos džentelmenus ir jų 
damas. Iš jų ji sužinodavo, ar greitai Smitas bus tarėjas, kiek šimtų 
tūkstančių rupijų Džonas parsigabeno į Angliją, kaip Tomsono pre- 
kybos namai Londone atsisakė apmokėti vekselius, pasirašytus Bom- 
bėjaus firmos „,„Tomsonas, Kibobdži ir Ko“, kaip visi mano, kad šios 
firmos ir Kalkutos skyrius turįs bankrutuoti; kaip neprotingai — 
švelniai tariant — ponia Braun (Brauno iš Ahmednagaro neregulia- 
raus pulko žmona) elgėsi su jaunuoju leibgvardiečiu Puošeiva: sė- 
dėdavo su juo denyje iki vėlyvos nakties ir paklydo jodinėdama, 
kai laivas stovėjo prie Gerosios Vilties rago; kaip ponia Hardimen 
išvežė į Indiją trylika savo seserų, kaimo vikaro reverendo Felikso 
Rebitso dukterų, vienuolika išleido už vyrų, 0 septynias — net už 
aukštų pareigūnų; kaip Hornbis šėlsta, nes jo žmona panoro likti 
Europoje, o Troteris paskirtas Amerapuro kolektorium. Šitokios 
ir panašios kalbos nenutildavo per iškilmingus pietus. Visi šnekė- 
davo apie tą patį, valgydavo iš tų pačių sidabrinių indų, tokius pat 
avienos kumpius, virtus kalakutus ir entrėes*. Politikos klausimai 
būdavo svarstomi tuoj po deserto, kai damos pasitraukdavo į viršų 
1r imdavo plepėti apie savo negalavimus ir vaikus. 

Mutato Nomine** — visur tas pat. Argi advokatų žmonos ne- 
kalba apie teismo apygardos reikalus? O ar kareivių Žmonos neap- 
taria pulko reikalų? Argi dvasininkų žmonos nesamprotauja apie 
sekmadienio mokyklas ir apie tai, kas kokias pareigas eina? Ir argi 
visų žymiausios damos nešneka apie mažąją kliką, kuriai jos pri- 
klauso? Kodėl gi mūsų draugams iš Indijos nesikalbėti savo reikalais? 
Nors aš sutinku, kad tai nelabai įdomu pašaliniams, kuriems kar- 
tais tenka tyliai sėdėti ir klausytis. 

Neseniai Emi įsitaisė knygutę vizitams užrašyti ir reguliariai 
išvažiuodavo karieta: lankydavo ledi Bladajer (Pirties ordino ka- 


* Pirmuosius patiekalus (pranc.). 
** Pakeitus vardus (lot.). 

valieriaus, Bengalijos kariuomenės generolo majoro sero Bladajerio 
žmoną), ledi Haf, Bombėjaus generolo sero Dž. Hafo žmoną, ponią 
Pais, direktoriaus Paiso žmoną, ir t.t. Mes greitai prisitaikome 
prie pasikeitusių gyvenimo sąlygų. Karieta kasdien atvažiuodavo 
į Džilspai gatvę; vaikėzas žvilgančiomis sagomis nešiodavo Emi 
1 Džozo vizitines korteles. Tam tikromis valandomis Emi su ka- 
rieta pasirodydavo prie klubo ir paėmusi Džozą išgabendavo jį 
pakvėpuoti tyru oru arba, pasodinusi senąjį Sedlį į ekipažą, vežio- 
davo Ridžents Parku. Sava kambarinė, karieta, knygutė vizitams 
užsirašyti ir pažas blizgančiomis sagomis — prie viso to Amelija 
netrukus taip pat priprato, kaip anksčiau kad buvo pripratusi prie 
nuobodaus ir kuklaus Bromptono gyvenimo. Ji prisitaikė čia, kaip 
anksčiau buvo prisitaikiusi kitur. Jeigu likimas lemtų jai būti her- 
cogiene, atliktų ir tą pareigą. Džozo pažįstamos moterys vienu 
balsu nusprendė, kad Amelija maloni jauna moteris — niekuo ypa- 
tingu nepasižymi, bet tokia meili ir taip toliau. 

Vyrams, kaip visuomet, patikdavo nuoširdus Amelijos gerumas 
ir jos kuklus, bet grakštus elgesys. Galantiški jauni Indijos dabitos, 
leidžią Anglijoje atostogas — nepaprasti pliuškiai, apsikarstę gran- 
dinėlėmis, ūsuoti, važinėjantys prašmatniais kebais, nuolatiniai tea- 
trų lankytojai, Vest Endo viešbučių gyventojai, — nepaisant visko, 
žavėjosi ponia Osborn, mielai nusilenkdavo jos karietai Parke ir 
būdavo patenkinti, jeigu jiems tekdavo garbė ryte aplankyti Ame- 
liją. Patį leibgvardietį Puošeivą, tą pavojingą jaunuolį ir didžiausią 
dabitą visoje Indijos kariuomenėje, dabar atostogaujantį, majoras 
Dobinas užtiko vieną dieną tfė/e-a-tėte su Amelija — jis labai links- 
mai ir iškalbingai vaizdavo šernų medžioklę ietimis. Paskui ilgai 
pasakodavo savo bičiuliams apie vieną prakeiktą karaliaus karininką, 
amžinai riogsantį tuose namuose — tokį ilgą ir liesą pagyvenusį 
keistuolį, kurio akivaizdoje žmogui tiesiog neįmanoma ramiai pasi- 
kalbėti. 

Jeigu majoras būtų buvęs nors truputį tuštesnis, būtų pavydulia- 
vęs tokiam pavojingam dabitai kaip tasai žavingas bengalų kapi- 
tonas. Bet Dobinas buvo per daug tiesus ir taurus, kad galėtų nors 
kiek abejoti Amelija. Jis džiaugėsi, kad jauni vyrai domisi ja, kad 
kiti ja žavisi. Juk beveik nuo pat ištekėjimo ji buvo skriaudžiama 
ir nevertinama! Jam buvo malonu matyti, kaip švelnus elgesys ats- 
kleidžia visas gerąsias Amelijos savybes ir kaip ji atkunta, kai pasi- 
darė lengviau gyventi. Visi, kas tik vertino Ameliją, tuo pačiu lyg 

ir pagirdavo Dobino nuomonę, jeigu tik apie meilės apakintą 
žmogų galima sakyti, kad jis sugeba protauti. 


Po to kai Džozas buve pristatytas karaliaus rūmuose, kur jis 
elgėsi — galime būti tikri — kaip ištikimas savo valdovo pavaldi- 
nys (prieš tai pilna karaliaus rūmams skirta apranga pasirodęs 
klube, kur Dobinas su gerokai nudėvėtu senu munduru užvažiavo 
jo pasiimti), mūsų valdininkas, visuomet buvęs lojalistas ir Jurgio 
IV gerbėjas, dabar pasidarė toks baisus toris ir valstybės šulas, kad 
nutarė ir Ameliją nuvesti į rūmų priėmimą. Džozas kažkaip suge- 
bėjo įsikalbėti, kad jo pareiga rūpintis visuomenės gerove ir kad 
valdovas nebūsiąs laimingas, kol Džozas Sedlis ir jo šeima nesusi- 
burs apie jį Sent Džeimso rūmuose. 

Emi nusijuokė. 

— (Gal man pasipuošti šeimos briliantais, Džozai? — paklausė ji. 

„Ak, kad leistumėt man nupirkti jums briliantų,— pagalvojo 
majoras.— Norėčiau pamatyti tokius, kurie būtų jūsų verti!“ 


LXI skyrius, 


KURIAME UŽGĘSTA DU ŽIBURIAI 


Atėjo diena, kai pono Džozo Sedlio šeimos padorias pramogas 
ir iškilmingus pasilinksminimus pertraukė įvykis, kuris nutinka 
daugelyje namų. Lipdami savo namų laiptais iš svetainės į miega- 
muosius, jūs galbūt esate pastebėję tiesiai priešais arką, pro kurią 
patenka šviesa į laiptus, einančius iš antro aukšto į trečią (kur daž- 
niausiai būna vaikų ir tarnų kambariai), ir kuri taip pat naudinga 
kitiems tikslams — tai jums gali patvirtinti laidotuvių biuro tarnau- 
tojai. Jie atremia karstus į tą arką arba prastumia pro ją taip, kad 
nereikėtų drumsti ramybės tamsioje dėžėje taikiai miegantiems 
šaltiems palaikams. 

Ak, toji Londono namų antrojo aukšto arka, nušviečianti laip- 
tus į viršų ir į apačią ir rodanti svarbiausią kelią, kuriuo vaikšto 
namų gyventojai! Tuo keliu virėja dar prieš dieną tyliai slenka į 
virtuvę šveisti indų ir puodų; tuo keliu, palikęs prieškambary batus, 
vogčiomis sėlina šeimininko sūnus, grįžęs iš linksmai praleisto va- 

karo klube; tais laiptais nusileidžia jaunutė panelė, šnarėdama nau- 
jais kaspinais ir raukta muslino suknele, spindinti ir graži, pasiruo- 
šusi pergalėms ir šokiams; čia šliuožia ponaitis Tomis, susisiekimo 
priemone pasirinkęs turėklus ir niekinąs pavojus bei laiptus; tais 
laiptais vyras stipriomis rankomis švelniai neša žemyn šypsančią 
jauną motiną, tvirtai žengdamas nuo pakopos ant pakopos, lydi- 
mas slaugės tą dieną, kai gydytojas paskelbia, kad žavioji pacientė 
jau gali nusileisti žemyn; jais aukštyn kiūtina miegoti Džonas, žio- 
vaudamas, nešinas spragsinčia lajine žvake, pakeliui dar prieš sau- 
lei tekant surankiodamas koridoriuose jo laukiančius batus. Šiais 
laiptais aukštyn ir žemyn nešiojami kūdikiai, vedžiojami seniai, 
jais iškilmingai žengia į puotą pakviesti svečiai, pastorius eina 
krikštyti, gydytojas — į ligonio kambarį, o laidotuvių biuro tar- 
nautojai — į viršutinį aukštą. Koks gyvybės, mirties ir tuštybės sim- 
bolis yra tie laiptai ir ta arka, jeigu tik gerai pagalvosite, atsisėdę 
laiptų aikštelėje, žŽvelgdami čia aukštyn, čia žemyn! Ir mus, mano 
bičiuli juokdario drabužiais, ten paskutinį kartą aplankys gydy- 
tojas! Slaugė, praskleidusi užuolaidas, pažvelgs į jus, bet jūs jau to 
nepastebėsite, o paskui valandėlę plačiai atidarys langus ir įleis 
gryno oro. Paskui jūsų giminės nuleis viso namų priekio užuolaidas 
ir persikels gyventi į užpakalinius kambarius, tada pakvies advo- 
katą bei kitus juodai apsirengusius vyrus ir t.t. Tada bus baigta jūsų 
komedija kaip ir mano, ir mus nugabens — ak, kaip toli! — nuo 
trimitų, šauksmų ir veidmainystės. Jeigu mes kilmingi žmonės, tai 
ant buvusio mūsų būsto sienos bus iškabintas gedulingas herbas 
su paauksuotais cherubinais ir moto, skelbiančiu: „Tegul ilsisi dan- 
guje“. Jūsų sūnus apstatys namus naujais baldais, o gal išnuomos 
ir persikels į madingesnį kvartalą; jūsų pavardė kitais metais pa- 
teks į klubo „Mirusiųjų narių“ sąrašą. Nors ir labai gailiai būsi- 
te apraudotas, vis dėlto jūsų našlė norės, kad jos gedulo rūbai būtų 
dailiai pasiūti, virėja atsiųs ką nors arba pati ateis pasiklausti, ką 
virti pietų; likusiems gyviems netrukus pabos žiūrėti į jūsų portretą, 
kabantį virš židinio, o paskui nuims jį iš garbės lentos ir ten paka- 
bins portretą sūnaus, tapusio šeimos galva! 

Kas iš mirusiųjų jautriausiai ir nuoširdžiausiai apraudamas? Man 
rodos tie, kurie mažiausiai mylėjo savo artimuosius. Kūdikio mir- 
tis sukelia tokį baisų sielvartą ir tokias graudžias ašaras, kokių jū- 
sų, brolau skaitytojau, niekam nesukels! Mirus vaikui, kuris jūsų 
beveik nepažino ir kuris, savaitę jūsų nematęs, jus užmirštų, būsi- 

te pritrenktas labiau, negu netekęs artimiausio draugo arba savo 
pirmagimio sūnaus — suaugusio vyro kaip ir jūs, turinčio savo 
vaikų. Mes galime būti griežti ir rūstūs Judui ir Simeonui, bet 
mūsų meilė ir užuojauta Benjaminui““ neturi ribų. O jeigu jūs 
esate senas, kaip gal yra ar bus kai kurie šio pasakojimo skaitytojai, — 
senas ir turtingas arba senas ir vargšas, — jūs vieną dieną pagalvo- 
site: „Šie žmonės, kurie su manimi gyvena, yra labai geri, bet jie 
per daug nesisielos, kai aš mirsiu. Esu labai turtingas, ir jie nori 
paveldėti mano turtą — arba: esu labai neturtingas ir jiems įkyrėjo 
mane išlaikyti“. 

Vos tik pasibaigė gedulas po ponios Sedli mirties ir Džozas spė- 
jo nusimesti savo juodus drabužius ir užsivilkti mėgstamas puoš- 
niąsias liemenes, kai visiems, gyvenantiems su ponu Sedliu, pa- 
aiškėjo, kad reikia tuojau pat laukti kito įvykio ir kad senis netru- 
kus vyks ieškoti žmonos į tą tamsos šalį, kur ji nukeliavo pirma jo. 

— Mano tėvo sveikata,— iškilmingai paskelbė Džozas klube,— 
neleidžia man šį sezoną ruošti didelių priėmimų, bet jeigu jūs, 
Čatni broleli, tylutėliai ateisite pas mane pusę septynių ir papie- 
tausite mano namuose su vienu kitu senu bičiuliu, man visuomet 
bus labai malonu jus matyti! 

Taigi Džozas ir jo bičiuliai tylėdami patys vieni pietaudavo ir 
siurbčiodavo klaretą, tuo tarpu antrame aukšte iš senojo tėvo gy- 
venimo laikrodžio jau baigė byrėti paskutinės smiltelės. Ekonomas 
su aksominėmis šlepetėmis tylomis atnešdavo jiems vyno; popiet sve- 
čiai sėsdavo lošti kortomis; kartkartėmis prie jų prisidėdavo ir 
majoras Dobinas, o kai kada nusileisdavo į apačią ir ponia Osborn, 
kai jos ligonis būdavo rūpestingai paruoštas nakčiai ir jį suimdavo 
lengvas snaudulys, kuris lanko senių priegalvius. 

Senukas per šią ligą labai prisirišo prie dukters. Savo sriubos 
ir vaistų jis beveik iš niekieno kito rankų neimdavo. Ligonio slau- 
gymas virto mažne vieninteliu jos darbu. Jos lova buvo pastatyta 
prie pat tėvo kambario durų, ir Amelija pašokdavo vos nugirdusi 
mažiausią garsą ar bruzdesį iš irzlaus ligonio lovos. Nors, teisybę 
sakant, senis dažnai išgulėdavo kiauras valandas tylėdamas ir ne- 
judėdamas, kad tik nepažadintų savo švelnios ir budrios slaugės. 

Jis dabar mylėjo savo dukterį turbūt labiau negu bet kada nuo 
pat jos vaikystės dienų. Meiliai rūpindamasi ir atlikdama švelnias 
dukters pareigas, ši kukli būtybė buvo itin žavi. „Ji įslysta į kam- 
barį tylutėliai, nelyginant saulės spindulys“,— galvodavo ponas Do- 


257 LXI skyrius 


binas, stebėdamas, kaip Amelija įeina į tėvo kambarį ir išeina; jos 
veidas švytėdavo meiliu švelnumu, kai ji grakščiai ir tyliai vaikščio- 
davo ten ir atgal. Kas nėra matęs moterų veiduose tų švelnių ange- 
liškos meilės ir užuojautos spindulių, kai jos sėdi prie vaiko lopšio 
ar ruošiasi ligonio kambary? 

Taigi išnyko slapta nesantaika, trukusi kelerius metus, ir įvyko 
tylus susitaikymas. Tomis paskutinėmis savo gyvenimo valandomis, 
dukters meilės ir gerumo sujaudintas, senis užmiršo visą širdgėlą, 
visas dėl jos patirtas skriaudas, kurias juodu su žmona ne kartą 
svarstė ilgais vakarais: kaip Amelija visko atsisakė dėl savo vaiko, 
kaip visiškai nepaisė senų ir nelaimingų tėvų, galvojo tik apie vai- 
ką, kaip neprotingai ir kvailai, tiesiog nepadoriai sielojosi, kada 
buvo atskirta nuo Džordžio. Senasis Sedlis, darydamas paskutinę 
apyskaitą, užmiršo visus šiuos priekaištus, teisingai įvertino mažąją 
kankinę, visada romią ir niekad nesiskundžiančią. Vieną naktį, 
tyliai įslinkusi į tėvo kambarį, Amelija rado jį pabudusį, ir palauž- 
tas senis atliko jai išpažintį. 

— O Emi! Aš vis galvojau, kad mes buvome tau labai negeri ir 
neteisingi! — tarė jis ištiesdamas jai šaltą ir bejėgę ranką. 

Amelija atsiklaupė ir ėmė melstis prie jo lovos, o tėvas irgi mel- 
dėsi, nepaleisdamas jos rankos. Kai ateis mūsų eilė, drauguži, duok 
Dieve, jog ir su mumis kas nors šitaip melstųsi! 


Galbūt tą nemigo naktį visas gyvenimas praslinko seniui pro 
akis: jaunystė su kovomis ir viltimis, pasisekimas ir turtas subren- 
dus, žlugimas dienų sambrėškoje ir dabartinė bejėgiška būklė. Ir 
jokios vilties atkeršyti jį nugalėjusiam likimui; nėra ko palikti 
įpėdiniams — nei vardo, nei pinigų. Tuščiai praleistas, nevykęs 
gyvenimas, pralaimėjimai ir nusivylimai, ir štai — galas! Kaip, 
jūsų nuomone, brolau skaitytojau, geriau: mirti turtingam ir iš- 
garsėjusiam ar beturčiui ir nusivylusiam? Mirti, kai visko turi ir esi 
priverstas atiduoti, ar pasitraukti iš gyvenimo pralošus žaidimą? 
Turbūt labai keistai jautiesi, žmogau, kai vieną gražią dieną turi 
pasakyti: „Rytoj pasisekimas ar nesėkmė bus nebesvarbūs; saulė 
patekės ir milijonai žmonių eis kaip ėję dirbti ir linksmintis, o aš būsiu 
toli nuo visokio sambrūzdžio!“ 

Ir taip atėjo rytas, kai saulė patekėjo ir visi žmonės atsikėlė ir 
ėmėsi savo darbų bei pramogų, išskyrus senąjį Džoną Sedlį, ku- 
riam nebereikėjo kovoti su likimu, tikėtis ar kurti kokių nors pla- 

nų: jam liko pasiekti ramią ir visai nežinomą poilsio vietą Bromp- 
tono kapinėse, kur jau ilsėjosi jo senoji žmona. 


Majoras Dobinas, Džozas ir Džordžis juoda gelumbe išmušta 
karieta palydėjo Sedlio palaikus į kapines. Džozas specialiai at- 
vyko iš „Žvaigždės ir keliaraiščio“ Ričmonde, kur jis buvo pasi- 
traukęs po to apgailėtino įvykio. Jis nenorėjo pasilikti namuose su... 
tokiomis aplinkybėmis, suprantate? Bet Emi pasiliko ir kaip vi- 
suomet atliko savo pareigą. Ji nebuvo per daug skaudžiai priblokš- 
ta ir atrodė labiau rimta negu nuliūdusi. Ji meldėsi, kad jos pa- 
čios mirtis būtų tokia rami ir neskausminga, ir su pasitikėjimu bei 
pagarba galvojo apie žodžius, kuriuos girdėjo iš sergančio tėvo ir 
kurie rodė jo tikėjimą, nuolankumą ir būsimojo gyvenimo viltį. 


Taip, galiausiai aš manau, kad iš tų dviejų mirčių šitokia yra 
geriausia. Sakysime, kad jūs esate turtingas ir visko pertekęs, ir štai 
tą paskutinę dieną jūs sakote: „Esu labai turtingas, mane visi ne- 
blogai pažįsta, visą gyvenimą pragyvenau geriausioje draugijo- 
je ir, ačiū Dievui, esu kilęs iš labai garbingos šeimos. Aš garbin- 
gai tarnavau karaliui ir tėvynei. Kelerius metus buvau parlamento 
narys, ir ten, galiu pasakyti, mano kalbų klausytasi ir visai neblogai 
į jas reaguota. Nesu niekam skolingas nė šilingo: priešingai, savo 
senam koledžo draugui Džekui Lozoriui paskolinau penkiasde- 
šimt svarų, ir mano testamento vykdytojai neragins jo sumokėti. 
Savo dukroms palieku po dešimt tūkstančių svarų — labai geras 
kraitis merginoms; visą sidabrą ir baldus, taip pat namus Beikerio 
gatvėje ir teisėtą palikimo dalį užrašau ligi gyvos galvos savo naš- 
lei; o žemes, vertybinius popierius ir rūsį rinktinio vyno Beikerio 
gatvėje — sūnui. Palieku dvidešimt svarų metinių pajamų kamer- 
dineriui ir užtikrinu, kad po mano mirties joks žmogus neturės 
pagrindo juodinti mano vardo!“' Arba, sakysime, jūsų gulbė gieda 
visai kitokią laidotuvių giesmę, ir jūs pareikšite: „„Esu neturtingas, 
bėdų prispaustas, nusivylęs senis, ir man gyvenime visiškai nesi- 
sekė. Trūko proto ir sėkmės, prisipažįstu, kad padariau šimtus 
klaidų ir žioplysčių. Turiu pripažinti, jog ne kartą buvau užmiršęs 
savo pareigą. Negaliu apmokėti skolų. Mirties patalė guliu visiš- 
kai bejėgis ir pažemintas, maldauju atleidimo už savo silpnybes ir 
atgailos kupina širdimi puolu po kojų gailestingumui“. 


Kuri iš tų dviejų kalbų, jūsų manymu, geriausiai tiktų jūsų pa- 
ties laidotuvėms? Senasis Sedlis pasakė pastarąją. Šitaip nuolankiai 

nusiteikęs, laikydamas dukters ranką, jis ir pasitraukė iš gyvenimo, 
palikęs visus sielvartus ir žemiškąją tuštybę. 


— Tai matai,— kalbėjo senis Osbornas Džordžiui,— kaip atly- 
ginami nuopelnai, darbštumas, protingas pinigų panaudojimas ir 
taip toliau! Tik pažvelk į mane ir mano sąskaitą banke. Dabar pa- 
sižiūrėk į savo vargšą sėnelį Sedlį ir jo nesėkmes. O juk prieš 
dvidešimt metų jis buvo turtingesnis už mane — mažiausia dešim- 
čia tūkstančių svarų! 

Be šių Žmonių ir pono Klepo šeimos, atvykusios iš Bromptono 
su užuojautos vizitu, nė vienas gyvas padaras nė už skatiką nepa- 
sidomėjo Džonu Sedliu ir net neprisiminė, kad toks asmuo buvo. 

Kai senis Osbornas pirmą kartą išgirdo iš savo draugo pulkinin- 
ko Baklerio (kaip mums jau pranešė mažasis Džordžis), koks 
žymus karininkas yra majoras Dobinas, jis pažiūrėjo į tai su ne- 
pasitikėjimu bei panieka ir nusistebėjo, kad toks žmogelis iš viso 
gali pasižymėti protu ir turėti gerą vardą. Bet apie majoro šaunumą 
jam teko išgirsti ir iš įvairių kitų pažįstamų. Seras Viljamas Do- 
binas buvo labai geros nuomonės apie savo sūnų ir pasakojo daug 
vaizdžių istorijų apie majoro mokytumą, narsą ir apie tai, kaip vi- 
suomenė jį vertina. Pagaliau majoro pavardė pasirodė vieno iš 
dviejų aukštuomenės kviestinių vakarų svečių sąraše, ir ši aplin- 
kybė tiesiog stebuklingai paveikė senąjį Raselo aikštės aristokratą. 

Kadangi majoras buvo Džordžio globėjas, o Amelijai teko ati- 
duoti berniuką seneliui, abiejų džentelmenų susitikimai pasidarė 
neišvengiami. Per vieną senis Osbornas, įžvalgus verteiva, žiūrė- 
damas majoro ataskaitas apie globotinio ir jo motinos reikalus, 
pastebėjo stebinantį dalyką, kuris jam buvo ir skaudus, ir džiugus: 
dalis lėšų, iš kurių gyveno vargšė našlė ir jos vaikas, plaukė iš paties 
Viljamo Dobino kišenės. 

Kai Osbornas pareikalavo paaiškinti, Dobinas, nemokąs meluoti, 
ėmė kažką mikčioti ir galų gale prisipažino. 

— Džordžo vedybos, — tarė jis (sulig tais žodžiais jo pašnekovo 
veidas paniuro),— didele dalimi buvo mano darbas. Man atrodė, 
jog mano vargšas draugas taip toli nuėjo, kad atsisakyti savo įsipa- 
reigojimų būtų buvę negarbinga, be to, būtų buvęs mirtinas smū- 
gis poniai Osborn. Ir kai ji liko be lėšų, aš tiesiog negalėjau, kiek 
įstengdamas, jos nesušelpti. 

— Majore Dobinai,— tarė ponas Osbornas, žvelgdamas tiesiai 

į jį ir smarkiai nurausdamas,— jūs mane labai įžeidėte, bet leis- 
kite pasakyti, kad jūs — geras žmogus! Štai mano ranka, pone, 
nors man niekad nebuvo atėję į galvą, jog mano paties kūnas ir 
kraujas gyvena iš jūsų lėšų... 

Ir juodu paspaudė vienas kitam ranką, o Dobinas labai sumišo, 
kad šitaip paaiškėjo kilnus jo veidmainiavimas. 

Majoras pamėgino švelniau nuteikti senį, kad jis piktai nemi- 
nėtų sūnaus. 

— Džordžas buvo toks taurus vyras, — tarė jis, — kad mes visi jį 
mylėjome ir buvom pasiruošę viską dėl jo padaryti. Aš, tada dar 
jaunas, buvau nepaprastai patenkintas jo palankumu ir labiau ver- 
tinau Džordžo draugystę negu paties vyriausiojo vado. Niekuo- 
met nemačiau, kas būtų galėjęs prilygti jam šaunumu, drąsa ar 
kitomis kareivio savybėmis.— Ir Dobinas papasakojo senajam tė- 
vui visa, ką tik galėjo prisiminti apie sūnaus narsumą ir žygius.— O 
Džordžas toks panašus į jį, — pridūrė majoras. 

— Jis toks panašus į jį, jog man kartais baugu darosi, — prisi- 
pažino senelis. 


Porą kartų majoras buvo atvykęs pas poną Osborną pietų (tai 
buvo sergant ponui Sedliui), ir abu, pasilikę dviese po pietų, kal- 
bėjo tik apie žuvusį didvyrį. Tėvas, savo papratimu, gyrėsi suū- 
numi, išdidžiai pasakojo apie jo narsius žygius ir, šiaip ar taip, 
buvo daug švelniau nusiteikęs ir atlyžęs, neberūstavo, kaip lig tol, 
ant to vargšo vyruko, o krikščioniška gerojo majoro širdis džiau- 
gėsi tais susitaikymo ir geros valios ženklais. Kitą vakarą senis 
Osbornas jau pavadino Dobiną Viljamu, kaip tais laikais, kai Do- 
binas ir Džordžas buvo berniukai. O dorasis majoras džiaugėsi, ma- 
tydamas šį norą susitaikyti. 

Sekančią dieną per pusryčius, kai panelė Osborn išdrįso šiurkš- 
tokai, kaip būdinga jos amžiui ir charakteriui, pasišaipyti iš ma- 
Joro išvaizdos ir elgesio, šeimininkas ją pertraukė: 

— Tu pati mielai norėtum jį gauti, panele Osborn! Užtat vy- 
nuogės ir rūgščios, kad nepasieki. Cha cha! Majoras Viljamas — 
puikus vyras! 

— Tikra tiesa, seneli! — pritarė Džordžis ir priėjęs prie senojo 
džentelmeno suėmė į saują jo dideles pilkas žandenas, linksmai 
nusijuokė, žiūrėdamas jam į veidą, ir pabučiavo. O vakare papa- 
sakojo šią istoriją savo motinai, kuri visiškai pritarė berniukui. 

— Aišku, jis puikus žmogus, — tarė ji.— Tavo brangusis tėvas 
taip sakydavo. Jis yra vienas geriausių ir teisingiausių Žmonių. 

Tuoj po šio pokalbio pas juos užsuko Dobinas, dėl to, matyt, 
Amelija ir nukaito, o jaunasis pramuštgalvis dar labiau padidino 
jos sumišimą, papasakodamas Dobinui antrąją rytinio pašnekesio 
dalį. 

— Žinote, Dobi,— pareiškė jis — viena nepaprastai žavinga 
mergina nori už jūsų ištekėti. Ji turi galybę pinigų, nešioja peruką 
ir vainoja visus tarnus nuo ryto lig vakaro. 

— Kas ji? — paklausė Dobinas. 

— Teta Osborn! — atsakė berniukas.— Senelis taip pasakė. Ir, 
žinote, Dobi, būtų puiku, jeigu jūs būtumėt mano dėdė! 

Tą akimirką drebantis senojo Sedlio balsas iš gretimo kambario 
pašaukė Ameliją, ir juokai liovėsi. 

Kad senojo Osborno nuotaika keičiasi, buvo visiškai aišku. Jis 
kartais klausinėdavo Džordžą apie jo dėdę ir juokdavosi, kai ber- 
niukas mėgdžiodavo Džozo žodžius: „Apsaugok Viešpatie!“ ir go- 
džiai srėbdavo sriubą. Kartą senis tarė: 

— Nepagarbu, ponaiti, jums, pienburniams, mėgdžioti gimi- 
naičius. Panele Osborn, kai šiandien važiuosite pasivažinėti, užneš- 
kite mano vizitinę kortelę ponui Sedliui, girdite? Juk mudu su juo 
nebuvome susipykę. 

Buvo atsiųsta atsakomoji kortelė, ir Džozas su majoru buvo pa- 
kviesti pietų — ištaigingiausių ir beprasmiškiausių pietų, kokius 
kada nors buvo iškėlęs ponas Osbornas. Buvo išdėliotas visutėlis 
šeimos sidabras ir sukviesta geriausia draugija. Ponas Sedlis vedė 
prie stalo panelę Osborn, ji buvo jam labai meili, bet kone visiškai 
nesikalbėjo su majoru, kuris, labai drovus, sėdėjo toli nuo jos, šalia 
pono Osborno. Džozas iškilmingai pareiškė, kad tokios puikios vė- 
žlio sriubos niekuomet neragavęs, ir paklausė poną Osborną, kur 
gavęs tokios maderos. 

— Tai Sedlio vynas, — sušnibždėjo ekonomas šeimininkui. 

— Aš pirkau jį seniai ir sumokėjau dailią sumelę,— garsiai ta- 
rė ponas Osbornas savo svečiui, o paskui pašnibždomis papasako- 
jo kaimynui iš dešinės, kaip įsigijo tą vyną per „senio turto var- 
žytines“. 

Senis Osbornas ne kartą klausė majorą apie... apie ponią Džordž 
Osborn — šia tema majoras būdavo labai iškalbingas, jei tik pa- 
norėdavo. Jis papasakojo ponui Osbornui apie jos kančias, aistrin- 

gą meilę vyrui, kurio atminimą ji tebedievina ir po šiai dienai, 
apie tai, kaip švelniai ir rūpestingai ji globojo savo tėvą ir kaip ati- 
davė sūnų, nes, jos manymu, pareiga reikalavusi šitaip pasielgti. 

— Jūs nežinote, ką jai teko iškentėti, pone! — virpančiu balsu 
pasakė dorasis Dobinas.— Ir aš viliuos ir esu įsitikinęs. kad jūs su 
ja susitaikysite. Ji atėmė iš jūsų sūnų, bet atidavė savąjį. Kad ir 
kaip mylėjote savo Džordžą, būkite tikras — ji dešimt kartų la- 
biau mylėjo savąjį! 

— Dievaži, jūs geras žmogus, pone,— tiek tepasakė ponas Os- 
bornas. į 

Jis niekad nė nepagalvojo, jog našlei galėjo būti skaudu išsis- 
kirti su berniuku ar kad ji galėjo sielotis, kad jis bus turtingas. Iš 
visa ko atrodė, kad netrukus neišvengiamai bus susitaikyta; ir 
Amelijos širdis jau pradėjo smarkiai plakti, pagalvojus apie baisų 
pasimatymą su Džordžo tėvu. 

Tačiau tam pasimatymui nebuvo lemta įvykti. Įsiterpė senojo 
Sedlio liga ir mirtis, po ko susitikimas buvo kurį laiką neįmanomas. 
Ši katastrofa ir kitos aplinkybės, galimas dalykas, paveikė poną 
Osborną. Pastaruoju metu jis labai sugniužo, suseno ir visiškai 
paskendo savo mintyse. Pasikvietė savo advokatus ir, matyti, šiek 
tiek pakeitė testamentą. Gydytojas, apžiūrėjęs senį, pareiškė, kad 
jis esąs sukrėstas, susierzinęs, ir pasiūlė nuleisti truputį kraujo ir 
išvažiuoti į pajūrį, bet Osbornas atsisakė ir vieno, ir kito. 

Kartą, kai jis turėjo nusileisti žemyn pusryčių, tarnas, nesulau- 
kęs jo, įėjo į pono Osborno tualetinį kambarį ir rado jį gulint ant 
grindų prie tualetinio stalelio. Jį ištiko priepuolis. Buvo pašaukta 
panelė Osborn, iškviesti gydytojai, Džordžis nenuėjo į mokyklą; 
ligoniui nuleista kraujo ir pastatytos taurės. Osbornas iš dalies at- 
gavo sąmonę, bet jau nebegalėjo kalbėti, nors porą kartų skaus- 
mingai stengėsi kažką pasakyti. Po keturių dienų mirė. Gydytojai 
nusileido laiptais, o jais užlipo laidotuvių biuro tarnautojai, visos 
Raselo aikštės namų langinės į sodo pusę buvo uždarytos. Bulokas 
skubiai atidūmė iš Sičio. 

— Kiek pinigų jis paliko tam berniukui? Tikriausiai ne pusę? 
Turbūt padalijo į tris lygias dalis. 

Tai buvo jaudinanti valandėlė. 

Ką veltui porą kartų stengėsi pasakyti tasai vargšas senis? Tikiuo- 
Si, jOg jis norėjo pamatyti Ameliją ir, prieš palikdamas šį pasaulį, 
susitaikyti su brangiąja ir ištikimąja savo sūnaus žmona. Greičiau- 


263 LXI skyrius 


siai taip ir buvo, nes testamentas parodė, kad neapykanta, taip ilgai 
rusenusi jo širdyje, visiškai užgeso. 

Jo chalato kišenėje buvo rastas laiškas su dideliu raudonu ants- 
paudu, kurį Džordžas parašė jam iš Vaterlo. Matyti, senis žiūrinė- 
jo ir kitus sūnaus popierius, nes jo kišenėje buvo raktas nuo dėže- 
lės, kurioje juos laikė. Antspaudai buvo sulaužyti, vokai perplėšti, 
matyti, priepuolio išvakarėse, nes kai ekonomas padavė arbatą jo 
kabinete, rado šeimininką skaitant didžiąją raudoną šeimos Bibliją. 

Atidarius testamentą, paaiškėjo, kad pusė turto buvo palikta 
Džordžui, o kita dalis lygiomis padalyta abiem seserims. Ponui 
Bulokui buvo pavesta sutvarkyti prekybos namų reikalus, — visų 
įpėdinių interesais, — leista ir išeiti iš firmos, jeigu to pageidautų. 
Iš Džordžo dalies buvo skirta penkių šimtų svarų metinė renta jo 
motinai, „mylimojo sūnaus Džordžo Osborno našlei“, ir jai vėl 
pavesta globoti savo sūnų. 

„Majoras Viljamas Dobinas, mano mylimo sūnaus draugas“, bu- 
vo paskirtas testamento vykdytoju, „kadangi jis, būdamas toks ge- 
ras ir kilnus, savo paties lėšomis rėmė mano anūką ir sūnaus našlę, 
kai jie visiškai neturėjo iš ko gyventi (taip skelbė toliau testatorius), 
aš nuoširdžiai jam dėkoju, kad jis taip juos mylėjo ir jais rūpinosi. 
ir prašau jį priimti iš manęs tokią sumą, kurios užtektų nusipirkt 
pulkininko leitenanto laipsniui, arba sunaudoti ją savo nuožiūra“. 

Kai Amelija išgirdo, kad šešuras susitaikė su ja, jos širdis atsilei- 
do, ir ji pasijuto dėkinga už jai paliktą turtą. Bet kai išgirdo, kad 
Džordžis grįš pas ją, ir sužinojo, kaip tai įvyko ir kas tuo pasirū- 
pino, ir kad taurusis Viljamas rėmė ją, kai buvo neturtinga, kad 
tai jis davė jai vyrą ir sūnų,— o, tada ji puolė ant kelių ir meldė 
palaimos šiai ištikimai ir gerai širdžiai! Ji nusilenkė, nusižemino 
ir, gali sakyt, bučiavo kojas tokiai gražiai ir tauriai meilei. 

Ir už tą nuostabų pasiaukojimą ir visas geradarybes ji galėjo 
atsilyginti tik dėkingumu — vien dėkingumu! Jeigu jai ir dingte- 
lėdavo mintis kaip nors kitaip atsilyginti, Džordžo paveikslas pa- 
kildavo iš kapo ir sakydavo: „Tu esi mano, vien tik mano, dabar ir 
per amžių amžius!“ 

Viljamui buvo žinomi jos jausmai: argi jis nepraleido viso gyve- 
nimo juos spėliodamas? 

Labai pamokoma atkreipti dėmesį į tai, kaip išaugo ponia Džordž 
Osborn visų jos pažįstamų akyse, kai paaiškėjo pono Osborno 
testamento turinys. Džozo namų tarnai, kurie mėgdavo priešta- 

rauti jos kukliems įsakymams ir sakyti, jog „paklaus šeimininką“, 
vykdyti juos ar ne, dabar nė negalvodavo taip atsakyti. Virėja pa- 
liovė šaipiusis iš jos apnešiotų senų suknelių (kurios iš tiesų buvo 
labai prastos, palyginti su puikiais tos damos apdarais, kuriais ji 
pasipuošdavo, eidama sekmadienio vakare į bažnyčią); kiti nebe- 
niurzgėdavo, išgirdę jos skambutį, ir kviečiami skubėdavo atsi- 
liepti. Vežėjas, niurnėdavęs, kad nėra ko varinėti arklių ir pavers- 
ti karietą ligonine dėl to senio ir ponios Osborn, dabar lėkdavo kiek 
įkerta ir, bijodamas, kad jo nepakeistų pono Osborno vežėjas, klau- 
sinėdavo: „Argi tie Raselo aikštės vežėjai pažįsta miestą, argi jiems 
tinka sėdėti ant pasostės priešais tikrą damą?“ Džozo draugai — 
tiek vyrai, tiek moterys — staiga susidomėjo Emi, ir ant jos stalo 
prieškambaryje prisirinko krūvos kortelių su užuojautos pareiški- 
mais. Patsai Džozas, žiūrėjęs į seserį kaip į geraširdę nekaltą elgetą, 
kurią maitinti ir aprūpinti buvo jo pareiga, ėmė reikšti jai ir tur- 
tingajam berniukui, savo sūnėnui, didžiausią pagarbą, pradėjo ti- 
kinti, kad „vargšei brangiai mergaitei“ po tiek rūpesčių ir kančių 
reikią permainų bei pramogų, ir ėmė prie pusryčių stalo itin malo- 
niai teirautis, kaip ji norėtų praleisti dieną. 

Būdama Džordžo globėja, Amelija, pritariant majorui, antrajam 
globėjui, pasiūlė panelei Osborn likti Raselo aikštėje, kol patiks. 
Bet toji dama padėkojo ir pareiškė, kad nė nemananti pasilikti 
tuose liūdnuose rūmuose, ir, apsivilkusi gedulo drabužiais, išvažiavo 
į Čeltenemą, pasiėmusi porą senų tarnų. Kitiems buvo dosniai 
užmokėta, ir jie atleisti. Ištikimasis senas ekonomas, kurį ponia Os- 
born buvo numačiusi palikti, pasitraukė iš pareigų, nutaręs inves- 
tuoti santaupas į smuklę, kur, tikėkimės, jam ne blogiausiai sekėsi. 
Panelei Osborn nepanorėjus gyventi Raselo aikštėje, ponia Osborn 
pasitarė ir taip pat nusprendė nesikurti tuose niūriuose senuose 
rūmuose. Namai buvo ištuštinti — brangūs baldai ir įvairūs daik- 
tai, bjaurūs kandeliabrai ir nykūs apsiblausę veidrodžiai supakuoti 
ir paslėpti, brangūs svetainės rožmedžio baldai apsukti šiaudais, 
kilimai suvynioti ir suraišioti, maža rinktinių, dailiai įrištų knygų 
biblioteka sukrauta į dvi vyno dėžes, ir visas tas lobis keliais di- 
džiuliais vežimais nugabentas į Pantechnikoną““, kur turėjo išgu- 
lėti, kol Džordžis taps pilnametis. O didžiosios skrynios su sidabri- 
niais indais iškeliavo pas ponus Stampį ir Roudį ir iki to pat laiko 
pranyko žymiųjų bankininkų rūsiuose. 

Kartą Emi, juodai apsirengusi ir vesdamasi Džordžį, nuėjo ap- 

lankyti tų apleistų namų, į kuriuos nebuvo įkėlusi kojos nuo pat 
mergystės dienų. Gatvė priešais namus, kur buvo pakrauti ir išrie- 
dėjo furgonai, buvo pribarstyta šiaudų. Amelija su sūnum įžengė 
į didžiulius tuščius kambarius, ten ant sienų juodavo žymės tose 
vietose, kur kabėjo paveikslai ir veidrodžiai. Paskui juodu užlipo 
plačiais tuščiais akmeniniais laiptais į aukštutinius kambarius, už- 
suko į tą, kur mirė senelis, kaip pašnibždomis pasakė Džordžis, 
paskui dar aukščiau — į paties Džordžo kambarį. Amelija tebelaikė 
už rankos sūnų, bet galvojo apie kitą žmogų. Ji žinojo, kad šis 
kambarys buvo ne tik Džordžo, bet ir jo tėvo. 

Ji priėjo prie atdaro lango (prie vieno iš tų, į kuriuos ji žiūrėda- 
vo skaudama širdimi, kada jai buvo atimtas vaikas) ir pro Raselo 
aikštės medžius pamatė senuosius namus, kuriuose ji pati gimė ir 
praleido daug palaimingos jaunystės dienų. Visa iškilo jos atminty- 
je: smagios atostogos, meilūs veidai, nerūpestingos, linksmos praei- 
ties dienos ir vėliau ją prislėgusios begalinės kančios ir išbandy- 
mai. Ji susimąstė apie tai ir apie žmogų, kuris buvo jos nuolatinis 
globėjas, gerasis genijus, vienintelis geradarys, švelnus ir taurus 
draugas. 

— Pažiūrėk, mamyte,— tarė Džordžis,— stikle deimantu išrai- 
žytos raidės „Dž.O.“, anksčiau jų nesu matęs... aš neraižiau. 

— Tai buvo tavo tėvo kambarys dar gerokai prieš tau gimstant, 
Džordžai, — pasakė Amelija ir nuraudo, pabučiavusi berniuką. 

Ji buvo labai tyli, kai jie grįžo į Ričmondą, kur laikinai buvo 
išsinuomoję namus, kur besišypsantys advokatai triukšmingai atei- 
davo aplankyti ponios Osborn (savo vizitus jie, aišku, įrašydavo į 
sąskaitą!) ir kur, žinoma, taip pat buvo kambarys majorui Dobi- 
nui. Jis dažnai čia atjodavo, nes turėjo daug reikalų, susijusių su 
mažuoju globotiniu. 

Tuo metu Džordžis buvo atimtas iš pono Vilo ir gavo neribotų 
atostogų, šiam džentelmenui buvo pavesta sugalvoti įrašą dailiai 
marmurinei lentai, kuri turėjo būti pritvirtinta Prieglaudos bažny- 
čioje, Džordžo Osborno paminklo papėdėje. 


Buloko žmona, Džordžo teta, nors ir apiplėšta mažojo pabaisos, 
atėmusio pusę tos sumos, kurią ji tikėjosi gauti iš tėvo, vis dėlto 
pasirodė esanti gerabūdė ir susitaikė su motina ir berniuku. Rouhemp- 
tonas yra netoli Ričmondo, ir štai vieną dieną prie Amelijos namų 
Ričmonde privažiavo karieta su auksiniais buliais ant durelių ir 


Tuštybės mugė 266 


nupiepusiais vaikais viduje. Bulokų šeima įsiveržė į sodą, kur Ame- 
lija skaitė knygą, Džozas sėdėjo pavėnėje ir ramiausiai dažė braš- 
kes į vyną, o majoras, apsivilkęs indišką švarką, stovėjo pasilenkęs, 
atstatęs nugarą Džordžui, kuris užsimanė pašokinėti per jį. Berniu- 
kas persivertė per galvą ir įlėkė tiesiai į būrelį atžingsniuojančių 
Bulokiukų su didžiuliais juodais kaspinais prie skrybėlių ir pla- 
čiomis juodomis juostomis, lydinčių savo mamytę gedulo drabužiais. 

„Pagal savo amžių jis kaip tik tinka Rozai“,— pagalvojo mylin- 
ti motina ir pažvelgė į savo brangųjį kūdikį — liguistą septynerių 
metų mergytę. 

— Roza, eik ir pabučiuok brangųjį pusbrolį, — tarė ponia Fre- 
derik.— Argi nepažįsti manęs, Džordžai? Aš tavo teta. 

— Aš jus gerai pažįstu,— atsakė Džordžas, — bet, atleiskite, ne- 
mėgstu bučiuotis! — Ir jis išsisuko nuo klusniosios pusseserės my- 
lavimų. 

— Nuvesk mane pas savo brangiąją mamytę, išdykėli,— tarė 
ponia Frederik, ir šios damos susitiko po pertraukos, kuri truko 
ilgiau kaip penkiolika metų. Kol Emi kamavo rūpesčiai ir skurdas, 
poniai Bulok nė į galvą neatėjo jos aplankyti, bet dabar, kai ji 
visuomenėje suklestėjo, jos moša, aišku, nusprendė, kad būtinai 
reikia pas ją nuvykti. 

Taip elgėsi ir daugelis kitų. Mūsų sena draugė panelė Svorts su 
savo vyru atbildėjo iš Hempton Korto su pulku liokajų, išsipuošusių 
prašmatniomis geltonomis livrėjomis, ir kaip kadaise aistringai ėmė 
rodyti savo meilę Amelijai. Reikia pasakyti teisybę apie panelę 
Svorts: ji būtų visuomet mylėjusi Emi, jeigu tik būtų galėjusi ją 
matyti. 

Bet — gue voulez vous?* — tokiame didžiuliame mieste Žmogui 
nėra laiko bėgioti ir ieškoti savo draugų. Vos tik jie pasitraukia iš 
gretų, tuoj ir pranyksta, o mes žygiuojame be jų. Argi Tuštybės 
mugėje ko nors pasigendama? 

Šiaip ar taip, dar nepasibaigus gedului, Emi atsidūrė itin rinkti- 
nės draugijos centre; jos nariai buvo tvirtai įsitikinę, kad kiekvie- 
nas, patekęs į jų tarpą, turįs būti labai laimingas. Beveik visos damos 
giminiavosi su kokiu nors peru, nors jų vyrai ir būtų buvę papras- 
ti džiovintų vaisių pardavėjai Sityje. Kai kurios damos buvo labai 
aktyvios ir apsišvietusios, skaitė ponios Somervil“? kūrinius ir lan- 


* Ko norite? (Pranc.) 

kė Karališkąją asociaciją. Kitos buvo griežtos evangelikės ir lan- 
kydavo Egzeter Holą“!. Reikia pasakyti, kad Emi jautėsi labai nes- 
magiai, klausydamasi jų tuščių tauškalų, ir baisiai išsikankino, 
kai kartą ar du buvo priversta priimti ponios Bulok kvietimą. Toji 
dama atkakliai ją globojo ir labai maloniai nusprendė auklėti. Ji su- 
rasdavo Amelijai siuvėjas, kišdavosi į jos šeimininkavimą ir rūpin- 
davosi jos elgesiu. Ji nuolat atvažiuodavo iš Rouhemptono ir 
linksmindavo draugę neįdomiais diduomenės pliauškalais bei 
tuščiomis dvaro paskalomis. Džozas mėgdavo klausytis, bet majo- 
ras murmėdamas pasitraukdavo, pasirodžius šiai moteriai, kurios 
kilmingumas nebuvo vertas nė sudilusio skatiko. Jis kartą užsnūdo 
po pietų paties plikio Frederiko Buloko panosėje per vieną iš ge- 
riausių jo kviestinių vakarų (Fredas vis dar stengėsi, kad Osborno 
kapitalai perplauktų iš Stampio ir Roudžio banko į jo firmą). O 
Amelija, kuri nemokėjo lotynų kalbos, nežinojo, kas parašė pas- 
kutinį daug triukšmo sukėlusį straipsnį ,„„Edinburgo apžvalgoje“, ir 
nė kiek nesusirūpino dėl pono Pilio nepaprasto išpuolio, svarstant 
nelemtąjį katalikų emancipacijos įstatymo projektą, — Amelija sė- 
dėjo neprasižiodama tarp visų tų damų erdviame salone, žiūrėda- 
ma pro langą į aksomines pieveles, tvarkingai žvyru pabarstytus 
takus ir žvilgančius šiltnamių stogus. 

— Ji, matyti, geros širdies, bet lėkšta,— tarė ponia Roudi.— O 
tas majoras, atrodo, nepaprastai ja ėpris*. 

— Jai baisiai trūksta gero tono, — pareiškė ponia Holiok.— Ma- 
no brangute, jums niekuomet nepavyks jos išauklėti. 

— Ji baisi neišmanėlė arba viskam abejinga, — lyg iš grabo aidin- 
čiu balsu pasakė ponia Glauri ir liūdnai papurtė galvą su turbanu.— 
Paklausiau ją, kada, jos manymu, ateis galas Romos popiežiui: 
1836 metais, kaip tvirtina ponas Džoulsas, ar 1839, kaip aiškina po- 
nas Vopšotas. O ji man sako: „Vargšas popiežius! Tikiuos, kad jam 
nieko neatsitiks... O ką gi jis bloga padarė?“ 

— Ji yra mano brolio našlė, mieli bičiuliai, — atsakė ponia Fre- 
derik,— ir man atrodo, kad jau vien todėl turime kreipti į ją di- 
džiausią dėmesį, visaip mokyti ir padėti įžengti į aukštuomenę. Jūs, 
aišku, puikiai suprantate, kad tie, kurių nusivylimai tokie dideli, ne- 
gali turėti jokių savanaudiškų sumetimų. 

— Vargšė ponia Bulok,— tarė ponia Roudi poniai Holiok, kai 


+ Susižavėjęs (pranc.). 

abi kartu važiavo namo,— ji amžinai kažką planuoja ir rengia. 
Nori, kad ponios Osborn sąskaita būtų perkelta iš mūsų banko į 
jos. Ji tiesiog juokinga, kai stengiasi prisimeilinti tam berniukui ir 
priversti jį sėdėti prie tos apžlibusios Rozos! 

— Kad ta Glauri paspringtų su savo „Nuodėmingųu žmogumi“ 
ir „Armagedono mūšiu“! — sušuko jos pašnekovė, ir karieta nu- 
riedėjo Patnio tiltu. 

Bet šitokios visuomenės kilmingumas Amelijai buvo pernelyg 
žiaurus, ir todėl visi ėmė šokinėti iš džiaugsmo, kai buvo pasiūlyta 
pakeliauti po užsienį. 


LXII skyrius 


AM RHEIN* 


Vieną gražų rytą, praslinkus kelioms savaitėms po aprašytųjų 
gana kasdieniškų įvykių, kai darbas parlamente buvo pasibaigęs 
ir vasara įpusėjusi, o visa padori Londono visuomenė ruošėsi palik- 
ti sostinę ir leistis į kasmetinį žygį, ieškodama pramogų ar svei- 
katos, garlaivis „Batavas“ išplaukė iš Tauerio prieplaukos, prisi- 
grūdęs pabėgėlių iš Anglijos. Denyje buvo pakeltos dangos, o ant 
suolų ir takuose būriavosi dešimtys rausvaveidžių vaikų, bruzdan- 
čios auklės, damos, pasipuošusios dailiausiomis rausvomis skrybė- 
laitėmis ir vasarinėmis suknelėmis, džentelmenai su kelioninėmis 
kepurėmis ir drobiniais švarkais, ką tik pradėję šiai išvykai želdinti 
ūsus, taip pat apkūnūs tvarkingi seni veteranai krakmolytais kak- 
laraiščiais ir švariai išvalytomis skrybėlėmis — iš tų, kurie užplūsta 
Europą nuo pat karo pabaigos ir į visus žemyno miestus atgabena 
nacionalinį Godem**. Stūksojo milžiniškos krūvos skrybėlių dėžių, 
Bramo dėžučių“* ir neseserų. Tarp keleivių buvo smagių jaunų 
Kembridžo studentų, vykstančių su savo auklėtoju mokslinėn eks- 
pedicijon į Nonenvertą arba Kionigsvinterį, buvo džentelmenų airių 
šauniausiomis žandenomis, žvilgančių brangakmeniais, nepaliau- 
jamai plepančių apie arklius ir be galo mandagių laive esančioms 
jaunoms damoms, kurių Kembridžo vaikinai ir jų išblyškęs auklė- 


* Prie Reino (vok.). 
+*+ Po velnių (angl.). 

tojas, atvirkščiai, vengė su mergišku drovumu. Ten buvo senų 
dykinėtojų iš Pel Melo, traukiančių į Emsą ir Vysbadeną pasigy- 
dyti mineraliniuose šaltiniuose, norinčių išplauti praėjusio sezono 
pietus ir truputį palošti rulete bei /rente-et guarante* ir šitaip 
palaikyti malonų jaudulį. Čia buvo ir senasis Matuzalis, vedęs jau- 
nutę merginą, su gvardijos kapitonu Papiljonu, kuris nešiojo jos 
skėtį ir kelionės vadovus. Buvo ir jaunasis Majus, vykstąs į pramo- 
ginę kelionę su savo jauna žmona (buvusia ponia Vinter, kuri 
mokėsi su Majaus senele). Čia buvo seras Džonas ir miledi su 
tuzinu vaikų ir atitinkamu skaičiumi auklių, taip pat žymiausiųjų di- 
džiūnų Bereikersų šeima, įsitaisiusi atskirai, netoli garlaivio rato, 
spoksanti į visus ir su niekuo nesikalbanti. Jų karieta, papuošta 
herbais ir prikrauta brangaus bagažo, stovėjo priekiniame denyje, 
sugrūsta su tuzinu panašių karietų; sunku buvo tarp jų prasiskver- 
bti, ir vargšams priekinių kajučių gyventojams vos beliko vietos 
apsisukti. Tarp jų buvo keli išsičiustiję džentelmenai žydai iš Haun- 
dsdičo““, gabenantys savo maistą ir galį nupirkti pusę visos linksmos 
publikos didžiajame salone; keli nuoširdūs ūsuoti vyrukai su aplankais, 
kurie, nė pusvalandžio neišbuvę denyje, jau ėmėsi eskizų; dvi trys 
prancūzės femmes de chambre**, susirgusios jūrlige, dar laivui 
nepraplaukus Grinvičo; ir du trys grumai, slankioją prie perdarų, 
kur buvo jų globojami arkliai, arba, pasilenkę per bortą ties laivo 
ratu, kalbą apie tai, kokie arkliai tinka Ledžeriui ir kiek jie patys 
gali laimėti ar pralaimėti Gudvudo taurės lenktynėse. 

Visi palydovai, išlandžioję laivą ir įtaisę savo šeimininkus kaju- 
tėse arba denyje, susibūrė ir pradėjo plepėti ir rūkyti. Džentelme- 
nai žydai prisidėjo prie jų ir ėmė apžiūrėti karietas. Čia buvo di- 
džioji sero Džono karieta, kurioje galėjo tilpti trylika žmonių, mi- 
lordo Matuzalio karieta, milordo Bereikerso puskarietė, brikas ir 
krovinių vežimas, už kuriuos nežinia kas mokėjo. Nuostabu, kaip 
milordas iš viso sukrapštė grynų pinigų kelionės išlaidoms. Džen- 
telmenai žydai žinojo, kaip jis juos sukrapštė. Jie žinojo, kiek pini- 
gų jo malonybė turi šią valandėlę savo kišenėje, kokius procentus 
už juos sumokėjo ir kas jam juos paskolino. Pagaliau čia stovėjo labai 
švarutė daili kelionės karieta, sudominusi visus šiuos džentelmenus. 

— A gui cette voiture ld*** — paklausė vienas džentelmenas 


* Trisdešimt ir keturiasdešimt (pranc.). 
*+ Kambarinės (pranc.). 
*** Kieno čia vežimas? (Pranc.) 

palydovas su auskarais ir dideliu tymo kapšu per petį, kreipdamasis 
į kitą, taip pat su auskarais ir dideliu tymo kapšu. 

— C'est 4 Kirsch je bense — je Vai vu toute 4 Uheure — gui 
brenoit des sangviches dans la voiture*,— pasakė palydovas gry- 
niausia vokiečių-prancūzų kalba. 

Tuo metu Kiršas išlindo iš triumo, kur jis, keikdamasis visomis 
pasaulio kalbomis, griausmingai įsakinėjo jūreiviams, tvarkan- 
tiems keleivių bagažą, ir, priėjęs prie savo brolių vertėjų, pasipa- 
sakojo apie save. Jis pranešė jiems, kad toji karieta priklausanti 
pasakiškai turtingam nabobui iš Kalkutos ir Jamaikos ir kad jis 
esąs pasamdytas lydėti jį kelionėje. Tą valandėlę kažkoks jaunas 
džentelmenas, paprašytas pasišalinti nuo tiltelio tarp garlaivio ratų, 
nušoko ant lordo Matuzalio karietos stogo, iš ten per kitas karietas 
ir bagažą pasiekė savąją, nulipo nuo jos ir pro langą įsirangė į vidų, 
pritariamai šaukiant žiūrintiems palydovams. 

— Nous allons avoir une belle traversėe**, mesjė Džordžai, — tarė 
palydovas šypsodamasis ir pakeldamas kepurę su auksiniu galionu. 

— Trauk velniai tą jūsų prancūzų kalbą! — tarė jaunasis džen- 
telmenas.— O kur sausainiai? 

Kiršas atsakė jam angliškai arba taip mėgdžiodamas anglų kalbą, 
kaip tik sugebėjo: mat nors ponas Kiršas ir susišnekėdavo visomis 
kalbomis, tačiau gerai nemokėjo nė vienos ir visomis kalbėdavo taip 
pat laisvai ir netaisyklingai. 

Valdingas jaunasis džentelmenas, godžiai traunijąs sausainius (jam 
iš tiesų buvo metas pasistiprinti, nes pusryčiavo Ričmonde prieš geras 
tris valandas), buvo mūsų jaunasis bičiulis Džordžas Osbornas. Dėdė 
Džozas ir jo mamytė sėdėjo škancuose su džentelmenu, kurį jiems 
tekdavo labai dažnai matyti, — visi keturi vyko vasaroti. 

Džozas tą valandėlę sėdėjo denyje po danga, beveik priešais 
grafą Bereikersą ir jo šeimą, nuo kurių bengalietis stačiai negalėjo 
atitraukti akių. Kilmingoji pora atrodė truputį jaunesnė negu at- 
mintinais 1815 metais, kai Džozas prisiminė matęs juos Briusely- 
je (beje, Indijoje jis visuomet tvirtindavo buvęs artimas jų pa- 
žįstamas). Ledi Bereikers plaukai, anuomet tamsūs, dabar buvo 
gražios rusvai auksinės spalvos, o lordo Bereikerso žandenos, ka- 


* Man rodos, Kiršo. Aš jį prieš valandėlę mačiau — jis valgo sumuštinius ekipaže. 
(Metaisykl. pranc.). 
*+ Mūsų laukia gražus plaukimas per Lamanšą (pranc.) 

daise rudos, dabar pajuodo ir šviesoje tviskėjo purpuriniais ir -Ža- 
liais atspalviais. Tačiau kad ir kaip būtų pasikeitusi kilmingoji pora, 
Džozas galvojo vien apie juodu. Matydamas lordą, jautėsi lyg ke- 
rėte užkerėtas ir negalėdavo žiūrėti niekur kitur. 

— Atrodo, kad šitie žmonės labai jus domina, — tarė Dobinas, 
su šypsena žiūrėdamas į Džozą. 

Amelija taip pat nusijuokė. Ji buvo užsidėjusi šiaudinę skrybė- 
laitę su juodais kaspinais ir vilkėjo gedulo drabužiais, bet nedidelis 
linksmas sambrūzdis ir šventiška kelionės nuotaika džiugino ir jau- 
dino ją, todėl ji atrodė itin laiminga. 

— Kokia dieviška diena! — tarė Emi ir labai originaliai pridū- 
rė: — Tikiuosi, kad jūra, plaukiant per kanalą, bus rami. 

Džozas pamojo ranka, tuo pat metu niekinamai žvilgtelėjęs į žy- 
miuosius Žmones priešais. 

— Jeigu tau būtų tekę tiek pakeliauti, kiek mes keliavome, tu taip 
labai nepaisytum oro! 

Tačiau, nors ir būdamas senas jūros vilkas, jis vis dėlto baisiai 
susirgo jūros liga ir visą naktį praleido savo karietoje, kur jo palydovas 
gydė jį atmieštu brendžiu ir visaip slaugė. 

Skirtu laiku šis linksmas būrelis išlipo Roterdamo prieplaukoje, 
o iš čia kitas garlaivis nugabeno juos į Kelno miestą. Karieta ir visa 
šeima išsikėlė į krantą, ir Džozas labai nudžiugo, pamatęs, kad Kelno 
laikraščiai apie jo atvykimą šitaip pranešė: Herr Graf Lord von Sed- 
ley nebst Begleitung aus London*. 

Džozas atsigabeno savo kostiumą, su kuriuo lankėsi karaliaus rū- 
muose, įkalbėjo Dobiną pasiimti į kelionę visas savo karines regalijas; 
paskelbė ketinąs prisistatyti užsienio karalių rūmuose ir pareikšti 
pagarbą valdovams tų šalių, kurias jis pagerbs savo atsilankymu. 

Kur tik sustodavo mūsų būrelis ir pasitaikydavo patogi proga, 
ponas Džozas palikdavo savo ir Dobino vizitines korteles „mūsų 
pasiuntiniui“. Tik vargais negalais pavyko įkalbėti jį neužsidėti 
trikampės skrybėlės ir nesimauti triko kelnių, einant į svečius pas 
anglų konsulą laisvame Judenštadto mieste, kai šis svetingas valdi- 
ninkas pasikvietė mūsų keleivius pietų. Džozas rašė kelionės dieno- 
raštį, rūpestingai jame žymėjo, kokiomis geromis ir blogomis savy- 
bėmis pasižymi visi viešbučiai, kuriuose jam tekdavo sustoti, ir visi 
vynai ir valgiai, kurių jis ragaudavo. 


* Ponas grafas lordas Sedlis atvyko iš Londono su palydovais. (Vok.) 


Tuštybės mugė 272 


O Emi buvo labai laiminga ir patenkinta. Dobinas nešiojo jos sude- 
damąją kėdę bei bloknotą eskizams ir žavėjosi mažosios geraširdės dai- 
lininkės piešiniais, kaip niekas niekuomet anksčiau nebuvo jais žavėję- 
sis. Ji sėdėdavo garlaivio denyje ir piešdavo uolas bei pilis arba raita 
asiliuku kopdavo į senovės plėšikų bokštų papėdes, lydima abiejų 
savo adjutantų — Džordžio ir Dobino. Ji juokdavosi,— kartu juok- 
davosi ir majoras, — iš juokingos jo figūros, kai jis jodavo asilu, il- 
gomis kojomis siekdamas žemę. Dobinas visam būreliui atstojo ver- 
tėją, nes iš karinės literatūros buvo gerai išmokęs vokiečių kalbą, 
ir kartu su džiūgaujančiu Džordžiu minėjo visus Reino ir Pfalco 
mūšius. Per keletą savaičių, plepėdamas ant pasostės su ponu Kir- 
šu, Džordžis taip puikiai pramoko Aukštutinės Vokietijos tarmės 
ir taip laisvai susišnekėdavo su viešbučių tarnais bei foreiteriais, 
kad žavėjo motiną ir juokino globėją. 

Ponas Džozas retai tedalyvaudavo savo bendrakeleivių popie- 
tinėse išvykose. Jis ilgai miegodavo po pietų arba lepindavosi prie 
viešbučių žavingų sodų pavėnėse. Ak, tie puikūs Reino sodai! Ma- 
lonus, dvelkiąs rimtimi, saulėkaitoje paskendęs peizažas, didingi 
violetiniai kalnai, kurių viršūnės atsispindi nuostabioje upėje, — kas, 
bent kartą jus pamatęs, dėkingas neprisimins šių netrikdomos ra- 
mybės ir grožio vaizdų? Padedi plunksną ir vien pagalvojęs apie 
gražųjį Reino kraštą pasijunti laimingas. Vasaros vakarais nuo kal- 
nų nusileidžia karvių kaimenės, baubdamos ir skambindamos var- 
peliais, ir traukia į senąjį miestą su senoviniais apsaugos grioviais, 
vartais, smailiais bokštais ir kaštonais, nuo kurių krinta ant žolės 
ilgi melsvi šešėliai; dangus ir upė po juo liepsnoja tamsiai raudo- 
nais ir auksiniais gaisais, patekėjęs blyškus mėnulis Žiūri į saulė- 
lydį. Saulė sėda už aukštų, pilimis vainikuotų kalnų, staiga stoja 
naktis, upė vis labiau ir labiau tamsėja, joje atsispindi krūpsinti švie- 
sa, sklindanti pro senų tvirtovių langus, o priešingame krante tai- 
kiai mirksi žiburėliai kaimų, prisiglaudusių kalnų papėdėje. 

Taigi Džozas mėgdavo ilgokai pamiegoti, patogiai įsitaisęs ir 
užsidengęs veidą indiška skarele, o paskui skaitydavo žinias iš 
Anglijos ir visą, nuo pirmo ligi paskutinio žodžio, Galignani lai- 
kraštį (tegu šio piratiško laikraštpalaikio leidėjus ir savininkus lai- 
mina visi kada nors į užsienį išvykę anglai!). Tačiau ar Džozas bu- 
dėdavo, ar miegodavo, draugai ne itin jo pasigesdavo. Taip, jie bu- 
vo labai laimingi! Dažnai vakarais lankydavo operą — tuos malo- 
nius, mielus, paprastus Vokietijos miestų operos spektaklius, kur 


273 LXII skyrius 


bajorija sėdi, verkia ir mezga kojines vienoje pusėje, o biurgeriai — 
kitoje; ir jo skaistenybė hercogas su savo skaisčiąja šeima — visi 
tokie rubuiliai ir geraširdžiai, susėda didžiojoje ložėje per vidurį, 
o parteris pilnas elegantiškų laibų karininkų šiaudų spalvos ūsais, 
gaunančių po du pensus per dieną atlyginimo. Čia Amelija rado 
neišsenkamo džiaugsmo šaltinį ir čia pirmą kartą susipažino su 
Mocarto ir Čimarozos“* stebuklais. Mes jau anksčiau esame minė- 
ję majoro muzikinį skonį ir gyrę jo sugebėjimą groti fleita. Bet 
gal maloniausia jam būdavo per šiuos spektaklius stebėti susiža- 
vėjusią Emi. Šie dieviški muzikos kūriniai atskleidė jai naują mei- 
lės ir grožio pasaulį. Kaip galėjo toji tokia nepaprastai jautri dama 
abejingai klausytis Mocarto? Švelniosios „Don Žuano“ arijos taip 
ją žavėjo, kad, klaupdamasi pasimelsti prieš miegą, ji klausinėda- 
vo save, ar ne nuodėmė jausti tokį neapsakomą pasigėrėjimą, ko- 
kio pritvinkdavo jos romi širdelė, besiklausant Vedrai Carino arba 
Batti Batti. Bet majoras, su kuriuo ji apie tai pasitarė, kaip su savo 
patarėju teologijos klausimais (jis pats buvo pamaldus ir dievo- 
baimingas žmogus), pasakė, kad bet koks meno ar gamtos grožis 
ne tik jį džiuginąs, bet ir sukeliąs dėkingumą, o malonumas klau- 
sytis puikios muzikos, lygiai kaip ir žiūrėti į žvaigždes, gražų peiza- 
žą ar paveikslą — malonė, už kurią turime dėkoti dangui taip pat 
nuoširdžiai kaip ir už įvairias kitas žemiškas gėrybes. Atsakydamas 
į ponios Amelijos mėginimą prieštarauti (kurį sukėlė tam tikri 
teologiniai veikalai, tokie kaip „Finčlio parapijos skalbėja“ ir kiti 
tos mokyklos kūriniai, kurių ponia Osborn apsčiai gaudavo, gy- 
vendama Bromptone), Dobinas papasakojo jai Rytų pasakėčią 
apie pelėdą, maniusią, kad akys negalinčios pakelti saulės šviesos 
ir kad pasaulis per daug branginąs lakštingalą. 

— Vienam įgimta čiulbėti, o kitam — ūbauti,— tarė jis juok- 
damasis, — bet jūs su tokiu švelniu balseliu turite priklausyti gies- 
mininkų frakcijai. 

Man gera pasakoti apie šitą jos gyvenimo laikotarpį ir galvoti, 
kad ji linksma ir laiminga. Iki šiol Amelijai, kaip žinote, nedaug 
teko šitaip pagyventi, ir ji neturėjo progos palavinti savo proto ir 
skonio. Iki šiol ją despotiškai valdė vulgarūs žmonės. Tokia dau- 
gelio moterų dalia. Kadangi kiekviena gražiosios lyties būtybė yra 
visų kitų savo giminės atstovių varžovė, tai, jų maloningu spren- 
dimu, baikštumas laikomas paikumu, o švelnumas — bukaprotiš- 
kumu; visų rūsčiausiai moterų inkvizicija smerkia tylėjimą, kuris 

yra ne kas kita, kaip tylus protestas ir nedrąsus valdančiųjų valios 
paneigimas. Taigi, mano brangus ir kultūringas skaitytojau, jeigu 
mudu su tavim šį vakarą atsidurtume, sakysim, daržovių parda- 
vėjų draugijoje, labai gali būti, kad mūsų pokalbis nebūtų itin 
sąmojingas. Bet, antra vertus, jeigu daržovių pardavėjas atsidurtų 
jūsų rinktiniame elegantiškame būrelyje prie arbatos stalo, kur 
visi kalba išmintingus dalykus ir kiekviena garsi diduomenės mo- 
teris žŽavingiausiai drabsto purvais savo drauges, galbūt tasai pra- 
šalaitis nebūtų labai šnekus ir įdomus, pagaliau ir jam nebūtų 
įdomu. 

Be to, reikia prisiminti, kad ši vargšė dama iki šiol savo gyve- 
nime niekuomet nebuvo sutikusi tikro džentelmeno. Ko gera, to- 
kie asmenys rečiau pasitaiko, negu atrodytų. Kas iš mūsų gali 
tarp savo pažįstamų rasti daug žmonių, kurie siekia kilnių tikslų, 
visada yra dori, o jų dora ne tik pastovi, bet ir tauri; žmonių, kurie, 
nebūdami niekšai, yra paprasti, kurie gali visiems žiūrėti tiesiai | 
akis ir, visada būdami vyriškai draugiški, bendrauti su dideliais ir 
mažais? Mes visi pažįstame šimtus žmonių, kurių surdutai labai 
dailiai pasiūti, kelias dešimtis išsiskiriančių puikiomis manieromis 
ir vieną kitą laimingąjį, patekusį, kaip sakoma, į pačius rinktinius 
sluoksnius ir sugebėjusį atsidurti pačiame madų centre,— bet kiek 
iš jų yra tikrų džentelmenų? Pasiimkime po lapelį popieriaus, ir 
tegu kiekvienas sudaro tikslų sąrašą. 

Į savo sąrašą aš, be abejonės, įrašysiu savo draugą majorą. Jo 
tikrai labai ilgos kojos, veidas pageltęs ir jis truputį švepluoja, dėl 
to iš pradžių atrodė šiek tiek juokingas. Bet jo mintys teisingos, 
galva šviesi, jis gyveno dorai ir skaisčiai, jo širdis buvo karšta ir 
nuolanki. Iš tiesų jo rankos ir kojos buvo labai didelės, iš to pasi- 
šaipydavo abu Džordžai Osbornai, ir galbūt jų patyčios ir juokas 
neleisdavo vargšei Emi tinkamai įvertinti Dobino. Bet argi mes vi- 
si nesame šimtus kartų apsirikę, spręsdami apie savo herojus, ir 
šimtus kartų nesame keitę savo nuomonės? Emi šituo laiminguoju 
laikotarpiu įsitikino, kad jos nuomonė apie majoro gerąsias savy- 
bes labai pasikeitė. 

Gal tai buvo laimingiausias jų abiejų gyvenimo metas, bet var- 
gu ar jie tai suprato. Ir kas iš mūsų įstengs prisiminti kurią nors 
savo gyvenimo valandėlę ir pasakyti, jog tai — kulminacinis taš- 
kas, Žmogaus džiaugsmo viršūnė! Bet, šiaip ar taip, ši pora buvo 
visai patenkinta ir gėrėjosi malonia vasaros išvyka ne mažiau kaip 


275 LXII skyrius 


visos kitos tais metais iš Anglijos išvykusios poros. Džordžis visuo- 
met kartu su jais lankydavo teatrą, bet po spektaklio Emi apgaub- 
davo skara majoras; per pasivaikščiojimus ir ekskursijas vaikinu- 
kas visuomet nubėgdavo į priekį, užlipdavo į kokį nors bokštą ar 
įsikardavo į medį, o nuosaikioji pora pasilikdavo apačioje; Dobi- 
nas tyliai papsėdavo cigarą, Emi piešdavo peizažą arba griuvėsius. 
Kaip tik per šitą kelionę aš, autorius šio tikroviško pasakojimo, 
kurio kiekvienas žodis — teisybė, turėjau malonumo pirmą kartą 
juos pamatyti ir su jais susipažinti. 


Pulkininką Dobiną ir jo palydovus pirmą kartą susitikau maža- 
me jaukiame Pumpernikelio hercogystės mieste (tame pačiame, 
kur seras Pitas Krolis taip pasižymėjo, būdamas atašė; bet tai buvo 
labai labai seniai, dar tada, kai žinia apie Austerlico mūšį nebuvo 
privertusi sprukti visų Vokietijoje buvusių anglų diplomatų). Jie 
atvyko karieta su palydovu vertėju, sustojo „Princo įpėdinio“ vieš- 
butyje, geriausiame visame mieste, ir pietavo prie tabldoto. Visi 
atkreipė dėmesį į didingą Džozo išvaizdą ir tai, kaip jis, vaizduo- 
damas žinovą, gurkšnojo, arba, teisingiau, siurbė pietų užsisakytą 
johanisbergerį. Mes pastebėjome, kad berniukas taip pat turėjo 
puikų apetitą, jis dorojo Schinken, Braten, Kartoffeln*, spanguo- 
lių uogienę, salotas, pudingą, . keptus .viščiukus ir saldumynus taip 
šauniai, jog tai darė garbę jo tautai. Sušveitęs apie penkiolika 
patiekalų, jis baigė pietus desertu, kurio dalį net išsinešė į lauką; 
mat keli jauni džentelmenai, kuriuos prie stalo pralinksmino šaltas 
berniuko kraujas ir drąsus bei laisvas elgesys, pasiūlė jam įsidėti 
į kišenę saują migdolinių sausainių; juos jis ir triaunijo pakeliui į 
teatrą, kur eidavo visi šio linksmo, draugingo vokiečių miestelio 
gyventojai. Juodai apsirengusi dama, berniuko mama, juokėsi ir 
raudo ir, matyti, buvo labai patenkinta, nors šiek tiek ir sumišusi, 
stebėdama per pietus sūnaus žygdarbius ir išdaigas. Prisimenu, 
kad pulkininkas — jis netrukus gavo šį laipsnį — šaipėsi iš ber- 
niuko ir rimčiausiu veidu erzino, vardydamas valgius, kurių jis 
nebuvo ragavęs, ir prašydamas nevaržyti sau apetito, bet imti po 
antrą porciją. 

Tą vakarą Didžiajame Pumpernikelio hercogystės, arba Rūmų 
teatre, vyko vadinamasis gastrolinis spektaklis, ir ponia Šrioder-Dev- 


* Kumpį, kepsnį, bulves (vok.). 

rijen“?, tuo metu pasižymėjusi ir grožiu, ir talentu, atliko puikiosios 
„Fidelio“ operos herojės vaidmenį. Iš savo vietos parteryje mes 
matėme visus keturis bičiulius ložėje, kurią „Princo įpėdinio“ vieš- 
bučio savininkas Švendleris užsakydavo geriausiems svečiams. Ir 
aš negalėjau nepastebėti, kokį didžiulį įspūdį puikioji artistė ir 
muzika padarė poniai Osborn — taip ją vadino, kaip mes nugirdome, 
storasis džentelmenas su ūsais. Dainuojant įstabiajam kalinių cho- 
rui, pro kurį skardeno žavus artistės balsas ir sklandė padangėje, 
virpėdamas dangiška harmonija, anglų damos veidas nušvito tokiu 
nusistebėjimu ir susižavėjimu, kad net cinikas atašė, mažasis Fipsas, 
apžiūrinėjąs ją pro binoklį, apstulbęs išvogravo: 

— Dievaži, iš tikro malonu matyti moterį, kuri gali taip jaudintis! 

O stebėdama kalėjimo sceną, kur Fidelio, puldama prie savo 
vyro, šaukia: Nichts, nichts, mein Florestan*, Amelija beveik už- 
simiršo ir užsidengė veidą nosinaite. Tuo metu visos moterys teatre 
šniurkšėjo, bet, matyti, todėl, kad man buvo lemta aprašyti kaip 
tik šitos damos biografiją, aš kreipiau dėmesį vien į ją. 

Kitą dieną buvo atliekamas kitas Bethoveno kūrinys — Die 
Schlacht bei Vittoria**. Pradžioje dainuojama apie Malbruką — tai 
užuomina apie spartų prancūzų kariuomenės žengimą į priekį. Pas- 
kui — būgnai, trimitai, artilerijos griausmas, mirštančiųjų aimanos, 
ir pagaliau iškilmingai, galingai nuskamba God Save the King***. 

Teatre buvo gal dvidešimt anglų, ne daugiau, bet, nuaidėjus šiai 
mylimai ir gerai pažįstamai melodijai, visi jie — mes, jauni vaikinai 
parteryje, seras Džonas ir ledi Bulminsteriai (išsinuomoję Pumper- 
nikelyje namus savo devyniems vaikams auklėti), storasis džen- 
telmenas su ūsais, ilgasis majoras baltomis drobinėmis kelnėmis ir 
dama su berniuku, kuriuos majoras taip švelniai globojo, net pa- 
lydovas Kiršas, sėdįs galerijoje, — visi atsistojo, išsitempė, parody- 
dami, jog priklauso mielai senajai anglų tautai. O Kaspinuotis, 
chargė d'affaires****, pakilo visu ūgiu ir manieringai šypsojosi, 
tarsi atstovaudamas visai imperijai. Kaspinuotis buvo sūnėnas ir 
įpėdinis senojo maršalo Tiptofo — to paties Tiptofo, kuris šioje 
istorijoje buvo pasirodęs generolo Tiptofo vardu prieš pat Vaterlo 


* Nieko, nieko, mano Florestanai (vok.). 
** Vitorijos mūšis (vok.). 

*** Dieve, saugok karalių (angl.). 

****9 Diplomatinis patikėtinis (pranc.). 

mūšį, — jis vadovavo N pulkui, kuriame tarnavo majoras Dobinas, 
ir mirė tais pat garbingais metais, privalgęs tilviko kiaušinių su 
drebučiais. Po generolo mirties jo Didenybė maloningai pavedė 
pulką serui Maiklui O'Daudui, Pirties ordino kavalieriui, kuris jam 
ir vadovavo daugelyje garbingų mūšių. 

Kaspinuotis turbūt susitikdavo su pulkininku Dobinu maršalo, pul- 
kininko, pulko vado namuose, nes jį atpažino tą vakarą teatre. Ir 
štai jo didenybės atstovas buvo toks malonus, išėjo iš savo ložės ir 
paspaudė ranką naujai atrastajam draugui. 

— Tik pažvelkit į tą velnišką gudruolį Kaspinuotį, — sušnibždė- 
jo Fipsas, stebėjęs iš parterio savo viršininką.— Vos tik kur nors 
pasirodo graži moteris, jis tučtuojau ir brukasi ten. 

Bet, sakykite, kam gi daugiau sukurti diplomatai? 

— Ar aš turiu garbės kreiptis į ponią Dobin? — paklausė pasiun- 
tinys, nepaprastai meiliai šypsodamas. 

Džordžis nusikvatojo ir sušuko: 

— Dievaži, čia tai bent! 

Emi ir majoras nuraudo (mes matėme juos iš parterio). 

— Ši dama — ponia Džordž Osborn,— atsakė majoras,— o štai 
jos brolis, ponas Sedlis, žymus Bengalijos civilinės tarnybos valdi- 
ninkas. Leiskite man pristatyti jį jūsų malonybei. 

Milordas tiesiog pritrenkė Džozą žavinga šypsena. 

— Ar jūs ketinate pagyventi Pumpernikelyje? — paklausė jis.— 
Nuobodi vieta! Bet mums reikia žmonių iš aukštuomenės, ir mes pa- 
sistengsime, kad jūs čia kuo maloniausiai praleistumėte laiką. Pone... 
hm... ponia... 0...! Turėsiu garbės aplankyti jus rytoj viešbutyje. 

Ir jis nuėjo su parto šypsena ir žvilgsniu,— tai, jo manymu, 
turėjo pribaigti ponią Osborn. 

Koncertui pasibaigus, publika susigrūdo vestibiulyje, ir mes ma- 
tėme, kaip išsiskirstė aukštoji visuomenė. Hercogienė našlė išva- 
žiavo savo sena išklerusia karieta, lydima dviejų ištikimų susiraukš- 
lėjusių senučių freilinų ir mažyčio, uostomuoju tabaku apsibars- 
čiusio kamerhero plonomis kaip šakaliai kojomis, su rusvu peruku 
ir žaliu munduru, nukabinėtu ordinais, iš kurių labiausiai išsiskyrė 
šv. Mykolo Pumpernikeliečio žvaigždė ir plati geltona juosta. Nu- 
aidėjo būgnai, gvardija atidavė pagarbą, ir karieta nubildėjo. 

Paskui išėjo jo skaistenybė hercogas ir visa skaisčioji šeima, 
vyriausiųjų valstybės ir rūmų pareigūnų apsupta. Hercogas malo- 
ningai visiems nusilenkė. Gvardija vėl saliutavo, ryškiai sulieps- 

nojo deglai, liokajų su raudonomis livrėjomis nešami, ir skaisčio- 
sios karietos nuriedėjo į senąją hercogo pilį, kuri bokštais ir bok- 
šteliais vainikavo kalną. Pumpernikelyje visi pažinojo vieni kitus. 
Vos tik pasirodydavo koks svetimšalis, jau užsienio reikalų minis- 
tras ar kitas didelis ar mažas valstybės pareigūnas užsukdavo į 
„Princo įpėdinio“ viešbutį ir sužinodavo atvykusiojo pavardę. 

Mes stebėjome ir juos išeinant iš teatro. Kaspinuotis ką tik nu- 
ėjo pėsčias, užsimetęs apsiaustą, kurį jam visuomet laikydavo pa- 
ruošęs milžiniškas jo liokajus, ir stengėsi kiek įmanoma labiau 
būti panašus į Don Žuaną. Ministro pirmininko ponia ką tik įsis- 
praudė į savo portšezą, o jos duktė, žavioji Ida, užsidėjo gaubtą 
ir įsispyrė į klumpes, kai išėjo anglų būrelis. Berniukas Žiovavo 
rūškanas, majoras stengėsi pataisyti poniai Osborn skarą, kad nes- 
lystų nuo galvos, o ponas Sedlis didingai žingsniavo, pakreipęs 
ant šalies suglaudžiamą cilindrą, užsikišęs ranką už plačios bal- 
tos liemenės. Mes nusiėmėme skrybėles, pasveikinome mūsų tabl- 
doto pažįstamus, ir dama atsilygino meilia šypsena ir reveransu, 
už kuriuos kiekvienas būtų jai dėkingas. 

Viešbučio karieta, prižiūrima nerimaujančio Kiršo, laukė prie 
teatro, kad galėtų parvežti visą draugiją namo; bet storulis pa- 
reiškė eisiąs pėsčias ir surūkysiąs cigarą; tad trys likusieji, linkčio- 
dami ir šypsodamiesi mums; išvažiavo be pono Sedlio. Kiršas, 
nešinas cigarų dėže, nusekė įkandin savo šeimininko. 


Mes visi nuėjome kartu ir pradėjome šnekėti su storuoju džentel- 
menu apie tos vietos agrėmentis*. Anglams čia buvo daug malo- 
nių dalykų: medžioklių su varovais ir piknikais, daugybė balių ir 
vakarų svetingame hercogo dvare, apskritai gera draugija, puikus 
teatras ir pigus pragyvenimas. 

— O mūsų pasiuntinys, matyti, labai malonus ir meilus žmogus, — 
tarė naujasis draugas.— Su tokiu atstovu ir... ir geru gydytoju ši 
vietelė, man rodos, puikiausiai mums tiks. Labanakt, džentelme- 
nai! 

Ir Džozas, lydimas Kiršo su liepsnojančiu deglu, nugirgždėjo 
laiptais į viršų, į miegamąjį. Mes tikėjomės, kad ta gražioji mo- 
teris susigundys ilgiau pasilikti mieste. 


* Malonumus (pranc.). 

KURIAME SUSITINKAME SENĄ PAŽĮSTAMĄ 


Šitoks nepaprastas lordo Kaspinuočio mandagumas padarė, 
aišku, kuo geriausią įspūdį ponui Sedliui, ir kitą rytą Džozas per 
pusryčius pareiškė, kad Pumpernikelis esanti maloniausia viete- 
lė iš visų, kurias jiems teko aplankyti. Džozo motyvus ir gudrybes 
nesunku buvo suprasti, ir veidmainis Dobinas slapčia juokėsi, nes 
jis iš buvusiojo valdininko išmintingo veido ir atsainaus tono, su 
kuriuo tas kalbėjo apie Kaspinuočio pilį 1r kitus šeimos narius, sup- 
rato, kad Džozas, aisikėlęs anksti rytą, suspėjo užmesti akį į Perų 
knygą, kurią visuomet su savim vežiodavosi. Taip, jis buvo susiti- 
kęs didžiai gerbiamą grafą Begvigą, jo malonybės tėvą. Tikriau- 
siai buvo susitikęs — matęs jį... per valdovo rytmetinį priėmimą... 
Negi Dobinas neprisimena? Ir kai diplomatas, sąžiningai vykdy- 
damas savo pažadą, aplankė juos, Džozas priėmė jį taip žemai 
nusilenkdamas ir su tokia pagarba, kokią retai tekdavo matyti tam 
mažyčiam pasiuntiniui. Jo ekscelencijai atvykus, Džozas mirkte- 
lėjo Kiršui, ir šis, gavęs iš anksto nurodymus, išėjo pasirūpinti 
vaišėmis iš šaltų užkandžių, drebučių ir kitų skanėstų, kuriuos at- 
nešė į kambarį ant padėklų ir kuriais ponas Džozas prisispyręs 
vaišino kilnųjį svečią. 

Kaspinuotis buvo linkęs bet kuriomis sąlygomis pabūti pas poną 
Sedlį, kad tik galėtų gėrėtis giedromis ponios Osborn akimis (skais- 
tus jos veidelis puikiai pakėlė dienos šviesą). Jis du ar tris kartus 
sumaniai paklausė jį apie Indiją ir tenykščias šokėjas, pasiteiravo 
Amelijos, kas tasai gražus berniukas, kuris buvo su ja, pasveikino 
nustebusią moterį su tuo nepaprastu įspūdžiu, kurį sukėlęs jos pa- 
sirodymas teatre, ir pamėgino sužavėti Dobiną, pradėdamas kalbą 
apie praėjusį karą ir apie tuos žygius, kuriuos atliko sosto įpėdi- 
nio, dabar Pumpernikelio hercogo, vadovaujamas dalinys. 

Lordas Kaspinuotis paveldėjo nemaža šeimos galantiškumo ir 
buvo nuoširdžiai įsitikinęs, kad kiekviena moteris, į kurią jis tik 
meta meilų žvilgsnį, tuojau pat jį įsimyli. Jis paliko Emi, šventai 
įsitikinęs, kad jo sąmojis ir kiti kerai visiškai pavergė jos širdį, ir 
nuskubėjo namo rašyti meilės laiškučio. Bet Emi juo nesusižavė- 
JO, ją tik apglumino jo šypsniai, kikenimas, prikvepinta batisto 
nosinė ir aukštakulniai batai. Ji nesuprato nė pusės jo komplimen- 

tų. Mažai pažindama žmones, ji dar niekuomet nebuvo sutikusi 
damų pataikūnų profesionalų, ir jai milordas veikiau atrodė keis- 
tas negu malonus; nors juo nesižavėjo, bet tikrai stebėjosi. Džozas, 
priešingai, negalėjo atsigėrėti juo. 

— Koks lipšnus milordas! — sakė jis.— Koks malonus, kad pa- 
žadėjo atsiųsti man savo gydytoją! Kiršai, tu nuneši mūsų vizitines 
korteles tiesiai grafui de Šliuselbekui. Mudviem su majoru bus di- 
džiausias malonumas kuo greičiau pareikšti pagarbą Rūmuose. 
Paruošk mano mundurą, Kiršai!.. Abiejų mūsų mundurus! Parei- 
kšti pagarbą užsienio šalių valdovams, kaip ir savo valdovo atsto- 
vams užsienyje,— šitą mandagumo pareigą turi atlikti kiekvienas 
anglas, lankydamas įvairius kraštus! 

Kai atvyko Kaspinuočio atsiųstas gydytojas — daktaras fon 
Glauberis, jo didenybės hercogo leibmedikas,— jis bematant įtiki- 
no Džozą, kad Pumpernikelio mineraliniai šaltiniai ir specialus 
daktaro gydymas būtinai grąžins jam jaunystę ir lieknumą. 

— Pernai,— pasakojo jis, — pas mus atvažiavo generolas Bal- 
klis, anglų generolas, dvigubai storesnis už jus, pone. Po trijų 
mėnesių aš jį pasiunčiau namo visai ploną, o dar po dviejų jis jau 
šoko su baronese Glauber. 

Džozas apsisprendė: šaltiniai, daktaras, rūmai ir chargė d'affaires 
įtikino jį, ir jis pasiūlė praleisti rudenį šitoje Žavingoje vietovėje. 
Tesėdamas duotą žodį chargė d'affaires kitą dieną pristatė Džozą 
ir majorą Viktorui Aurelijui XVI; į audienciją pas šį valdovą juos 
palydėjo grafas de Šliuselbekas, rūmų maršalas. 

Juos tučtuojau pakvietė pietų rūmuose, o kai paaiškėjo, kad 
jie ketina mieste pagyventi ilgesnį laiką, visos sostinės rinktinės 
aukštuomenės damos ėmė lankyti ponią Osborn. Ir kadangi kiek- 
viena, kad ir kokia neturtinga, buvo mažiausiai baronesė, Džozas 
neapsakomai džiūgavo. Jis parašė Čatniui, savo klubo nariui, kad 
Bengalijos tarnybos valdininkai Vokietijoje labai gerbiami, kad 
jis, Džozas, ruošiasi parodyti savo draugui, grafui de Šliuselbekui, 
kaip indišku būdu medžiojami šernai, ir kad jo aukštieji bičiuliai 
hercogas ir hercogienė — tikras gerumo ir mandagumo įsikūni- 
jimas. 

Emi taip pat buvo pristatyta hercogo šeimai, o kadangi tam 
tikromis dienomis rūmuose neleidžiama nešioti gedulo, ji atėjo su 
rausva krepo suknele, įsisegusi į korsažą brolio padovanotą dei- 
mantinę sagę; šitaip pasipuošusi, atrodė tokia graži, kad hercogas 

ir visi dvariškiai (nekalbant jau apie majorą, kuris vargu kada 
nors buvo matęs Ameliją vakariniu tualetu ir dievagojosi, kad at- 
rodanti ne vyresnė kaip dvidešimt penkerių metų) be galo ir be 
krašto ja žavėjosi. 

Vilkėdama šią suknelę, ji sušoko rūmų baliuje polonezą su 
majoru Dobinu, o ponas Džozas šio nesudėtingo šokio turėjo gar- 
bės pakviesti grafienę de Šliuselbek, seną kuprotą damą, bet savo 
herbe turinčią šešiolika įvairių emblemų ir susigiminiavusią su 
puse Vokietijos valdovų. 

Pumpernikelis išsidėstęs gražiame slėnyje, per kurį teka trąši 
Pumpos upė, žvilgėdama saulėje ir nešdama vandenis į Reiną — 
neturiu po ranka žemėlapio ir negaliu tiksliai pasakyti, kurioje 
vietoje. Kai kur ši upė tokia gili, kad ja plaukioja keltas, kitur 
ji vos vos pasuka malūno ratą. Pačiame Pumpernikelyje priešpas- 
kutinė jo skaistenybė, didysis ir garsusis Viktoras Aurelijus XIV, 
pastatė didingą tiltą, ant kurio rymo jo paties statula, apsupta nim- 
fų ir pergalės, taikos bei gerovės simbolių. Jis stovi pastatęs koją 
ant sprando sugniuždytam turkui — istorija byloja, kad, Sobies- 
kiui vaduojant Vieną““, jis susikovęs su janyčaru ir pervėręs jį 
savo ietimi. Bet, nepaisydamas parblokštojo mahometono, nežmo- 
niškai besirangančio po koja, princas meiliai šypsosi ir rodo lazda 
į Aurelius Platz* pusę — ten buvo pradėjęs statyti naujus rū- 
mus, kurie turėjo būti jo amžiaus stebuklas, jeigu tik kilniajam 
hercogui būtų užtekę pinigų statybai užbaigti. Tačiau Mon plaisir** 
(dorieji vokiečiai vadina Monbleziru) baigimą teko atidėti, pris- 
tigus grynų pinigų, ir dabar rūmai, jų parkas ir sodas gerokai ap- 
leisti ir vos dešimt kartų erdvesni, negu reikia viešpataujančio 
valdovo dvarui. 

Sodai buvo taip įrengti, kad galėtų varžytis su Versalio sodais, 
tarp terasų bei giraičių tebėra keletas alegoriškų fontanų, iškilmių 
dienomis purškiančių pasibaisėtinas putotas sroves ir gąsdinančių 
žiūrovus didingu vandens stichijos siautėjimu. Ten yra Trofoni- 
nai ne tik teškia vandenį, bet ir iš savo švininių kiaukutų leidžia 
siaubingas aimanas; ten yra nimfų maudyklė ir Niagaros kriok- 
lys, kuriuo negali atsižavėti aplinkiniai gyventojai, kai atvyksta į 


* Aurelijaus aikštė (vok.). 
“+ Mano džiaugsmo (pranc.). 

kasmetinę mugę, atidarant landtago sesiją, arba į iškilmes, kurio- 
mis ši laiminga tautelė iki šiol pažymi savo valdovų gimimo ir 
sukaktuvių dienas. 

Tada iš visų hercogijos miestų (o toji hercogija nusidriekusi 
bemaž dešimt mylių) — iš Bolkumo, stūksančio prie vakarinės 
jo sienos ir grasinančio Prūsijai; iš Grogvico, kur buvo hercogo 
medžioklės namelis ir kur jo valdas Pumpos upė skiria nuo kaimy- 
ninių Pocentalio hercogo valdų; iš visų kaimelių, kurie, be trijų 
didžiųjų miestų, išsibarstę po visą laimingąją kunigaikštystę; iš 
fermų ir malūnų palei Pumpą būriai moterų raudonais sijonais 
ir aksominėmis skrybėlaitėmis ir vyrų trikampėmis skrybėlėmis, 
su pypkėmis dantyse, suplaukia į sostinę ir dalyvauja mugės pra- 
mogose bei iškilmėse. Tada teatras rodo nemokamus spektaklius, 
tada pradeda veikti Monbleziro fontanai (laimė, jais gėrisi dau- 
gybė žmonių, nes vienam būtų baisu); paskui akrobatai ir klajojan- 
tys cirkai (visiems žinoma, kaip jo skaistenybė buvo susižavėjęs 
viena cirko raitele, be to, plačiai kalbėta, kad la petite vivandiere*, 
kaip ją vadino žmonės, buvusi prancūzų šnipė), ir džiūgaujantiems 
žmonėms leidžiama pereiti per visus hercogo rūmų kambarius, gė- 
rėtis slidžiu parketu, brangiomis užuolaidomis ir spjaudyklėmis 
prie visų nesuskaičiuojamų kambarių durų. Monblezire yra 
vienas paviljonas, įrengtas Aurelijaus Viktoro XV — didžio val- 
dovo, bet per daug mėgusio malonumus; man pasakojo, kad šis 
paviljonas — tikras nepadoraus elegantiškumo stebuklas. Jį puo- 
šia nutapyta Bakcho ir Ariadnės““ istorija, o stalas, suktuvo varo- 
mas, įslenka į kambarį ir išslenka, tad pietaujantieji aptarnaujami 
be tarnų. Bet šią patalpą uždarė Aurelijaus XV našlė Barbora, 
rūsti ir pamaldi Bolkumų giminės princesė ir hercogijos regentė, 
valdžiusi savo sūnaus garbingos nepilnametystės metu, kai mirė 
jos vyras, kurio gyvenimas nutrūko pačiame smagumų įkarš- 
tyje. 

Pumpernikelio teatras Žinomas ir garsus toje Vokietijos dalyje. 
Jis buvo šiek tiek nusmukęs, kai dabartinis hercogas jaunystėje 
prisispyręs reikalavo statyti teatre jo paties sukurtas operas. Pasa- 
kojama, kad vieną dieną, sėdėdamas orkestre ir klausydamasis ge- 
neralinės repeticijos, hercogas įsiuto ir sudaužė fagotą — trenkė 
juo per galvą dirigentui, kuris per lėtai dirigavo. Tuo metu her- 


* Mažoji markitantė (pranc.). 

cogienė Sofija rašė šeimynines komedijas, kurias žiūrėti tikriau- 
siai buvo be galo nuobodu. Bet dabar hercogas atlieka savo 
muzikinius kūrinius tik artimiems draugams, o hercogienė rodo 
savo pjeses tik žymiems užsieniečiams, aplankantiems jos svetingus 
rūmus. 

Rūmai prabangūs ir ištaigingi. Kai juose keliami baliai, tai, nors 
per vakarienę būtų ir keturi šimtai žmonių, keturiems svečiams 
patarnauja tarnas skaisčiai raudona livrėja su nėriniais ir visi vai- 
šinami iš sidabrinių indų. Švenčių ir įvairių pramogų galo nėra. 
Hercogas turi savo kamerherus ir arklininkus, hercogienė — sa- 
vo rūbų prižiūrėtoją ir freilinas, visiškai kaip kiti valdovai, daug 
galingesni. 

Konstitucija numato ar numatė ribotą despotizmą, mažinamą 
landtago, kuris gali būti renkamas arba nerenkamas. Būdamas 
Pumpernikelyje, aš nė karto negirdėjau, kad jis būtų susirinkęs 
posėdžio. Ministras pirmininkas gyveno trečiame aukšte, o užsie- 
nio reikalų ministras turėjo jaukų butą virš Cvybako cukrainės. 
Armiją sudarė puikus orkestras, atlikdavęs savo pareigas ir scenoje, 
kur buvo visai malonu stebėti tuos šaunius vyrukus, žygiuojančius 
su turkų kostiumais, nusidažiusius, su mediniais jataganais ranko- 
se, arba vaidinančius romėnų karius su ofikleidomis ir trombo- 
nais — tikrai malonu būdavo juos vėl pamatyti vakare, jau visą 
rytą klausiusis jų Aurelijaus aikštėje: ten jie grodavo priešais ka- 
vinę, kurioje mes pusryčiaudavome. Be orkestro, buvo dar praš- 
matnus ir gausus karininkų štabas ir, jei neklystu, keletas kareivių. 
Be nuolatinių sargybinių, rūmuose budėdavo trys ar keturi karei- 
viai husarų uniforma, bet aš niekuomet nemačiau jų raitų. Ir au 
fait*, kokia prasmė laikyti kavaleriją nedrumsčiamos taikos laikais? 
Ir kur, po velnių, galėjo husarai jodinėti? 

Visi visuomenės nariai — aišku, mes kalbame apie kilmingąją 
visuomenę, nes biurgeriai negali tikėtis, kad mes į juos kreiptume 
dėmesį — lankydavo vieni kitus. Jos ekscelencija ponia de Šepetys 
priimdavo kartą per savaitę. Jos ekscelencija ponia de Ūsai irgi 
turėjo savo priėmimų vakarą, teatras veikė du kartus per savai- 
tę, vieną kartą per savaitę maloningai priimdavo hercogo rūmai, 
taigi Žmogaus gyvenimas virto nesibaigiančiais malonumais, kokius 
mėgo nepretenzingi pumpernikeliečiai. 


* Iš tikro (pranc.). 

Niekas negali paneigti, kad Rūmuose pasitaikydavo vaidų. Pum- 
pernikeliečiai buvo karšti politikai, aršiai grūmėsi partijos. Buvo 
Štrumpf frakcija ir Lederlung partija: pirmąją palaikė mūsų pa- 
siuntinys, o antrąją — prancūzų chargė d'affaires ponas de Ma- 
kabo. Ir užtekdavo mūsų pasiuntiniui pasisakyti už ponią Štrumpf, 
kuri, be abejo, geriau dainavo už savo varžovę ponią Lederlung 
ir kurios diapazonas buvo trimis gaidomis platesnis, — užtekdavo, 
sakau, mūsų pasiuntiniui pareikšti kokią nors nuomonę, ir tuč- 
tuojau prancūzų diplomatas imdavo jam prieštarauti. 

Visi miesto gyventojai priklausė vienai ar kitai partijai: Leder- 
lung, ką ir besakyti, buvo dailus padarėlis, jos balsas, kad ir nes- 
tiprus, skambėjo maloniai, o Štrumpf, be jokios abejonės, buvo 
nebe tokia jauna ir tikriausiai per daug kūninga: pavyzdžiui, kai 
ji paskutinėje „Lunatikės““? scenoje pasirodydavo naktiniais marš- 
kiniais su Žžibintu rankoje ir turėdavo, išlindusi pro langą, lenta 
pereiti per upelį prie malūno, labai sunkiai prasisprausdavo pro 
langą, lenta baisiai linguodavo ir braškėdavo nuo jos svorio. Bet 
kaip ji dainuodavo operos finale! Ir kokių audringų jausmų kupina 
puldavo Elvinui į glėbį — vos nepasmaugdavo jo! O mažoji Leder- 
lung... Bet užteks liežuvauti — svarbu, kad šios dvi moterys buvo 
prancūzų ir anglų partijų vėliavos Pumpernikelyje ir visa visuome- 
nė buvo pasidalijusi į tų dviejų didelių tautų šalininkus. 

Mūsų pusę palaikė vidaus reikalų ministras, vyriausiasis arkli- 
ninkas, hercogo asmens sekretorius ir princo įpėdinio auklėtojas, 
o prancūzų partiją rėmė užsienio reikalų ministras, vyriausiojo ka- 
riuomenės vado, tarnavusio Napoleonui, žmona ir Rūmų marša- 
las su žmona, kuri džiaugėsi, galėdama gauti iš Paryžiaus naujau- 
sios mados sukneles ir visuomet išsirašydavo jas ir skrybėlaites 
per pono de Makabo kurjerį. Jo kanceliarijos sekretorius buvo 
mažasis Grinjakas — jaunas vyrukas, klastingas kaip šėtonas, vi- 
siems albumuose piešiąs Kaspinuočio karikatūras. 

Jų vyriausioji būstinė ir tabldotas buvo „Paryžiaus Kieme“, 
antrame miesto viešbutyje; ir nors viešai šie džentelmenai, aišku, 
privalėjo mandagiai elgtis, vis dėlto be paliovos apšaudydavo kits 
kitą epigramomis, aštriomis kaip skustuvas,— taip du imtynininkai, 
kuriuos man teko matyti Devonšyre, negailestingai daužė kits ki- 
tam blauzdas, o jų veidai buvo kuo ramiausi. Nei Kaspinuotis, 
nei Makabo nepasiuntė savo vyriausybei nė vieno pranešimo, ku- 

riame be galo įnirtingai nebūtų puolę savo priešininko. Pavyzdžiui, 
mūsų pusė rašė taip: 

„Didžiosios Britanijos interesams šiame krašte ir visoje Vokie- 
tijoje grės rimtas pavojus, jeigu ir toliau čia darbuosis prancūzų 
pasiuntinys. Šio žmogaus būdas toks niekšingas, jog jis nepabijos 
jokio melo ir jokio nusikaltimo, kad tik pasiektų savo tikslą. Čio- 
nykščio valdovo Rūmus jis kursto prieš anglų pasiuntinį, pikčiau- 
siai ir šlykščiausiai apibūdina Didžiosios Britanijos politiką ir, ne- 
laimei, jį palaiko ministras, kurio neišmanymas visiems žinomas, 
o įtaka pragaištinga“. 

O prancūzų pranešime buvo sakoma: 

„Ponas de Kaspinuotis tebesilaiko savo sistemos bukagalviškai 
ir įžūliai riesti nosį prieš didžiausią pasaulio tautą. Vakar mes 
girdėjome, kaip lengvapėdiškai jis atsiliepė apie jos karališkąją 
didenybę Beri hercogienę'“", anksčiau jis įžeidė didvyriškąjį An- 
gulemo hercogą'?! ir išdrįso paskleisti gandus, kad jo karališkoji 
didenybė Orleano hercogas ruošiąs sąmokslą prieš šviesiausiąjį Le- 
lijų sostą. Jis žarsto savo auksą visur, kur tik nieko nepavyksta 
įbauginti kvailais grasinimais. Viena ir kita priemone jis suviliojo 
čionykščio valdovo Rūmų parsidavėlius, žodžiu, Pumpernikelis 
neturės ramybės, Vokietija — tvarkos, Prancūzija — pagarbos, o 
Europa — taikos, kol nebus sutriuškinta ši nuodinga gyvatė...“ ir 
taip toliau. Kai viena ar kita šalis išsiųsdavo itin pikantišką prane- 
šimą, tučtuojau visi sužinodavo. 

Mums žinoma, kad, žiemai dar kaip reikia neįsibėgėjus, Ame- 
lija taip įsidrąsino, jog paskyrė savo priėmimų dieną ir ėmė ruošti 
labai padorius ir kuklius kviestinius vakarus. Ji pasisamdė pran- 
cuzų kalbos mokytoją, kuris negailėdavo jai komplimentų ir gir- 
davo jos tarties grynumą bei gabumus. Mat Amelija kažkada jau 
mokėsi prancūzų kalbos, o vėliau papildė savo gramatikos žinias 
mokydama Džordžą. Ponia Štrumpf ėmė mokyti ją «dainavimo, o 
ji taip puikiai ir taip muzikaliai dainuodavo, kad majoras, gyvenęs 
priešais, kaip tik po ministro pirmininko butu, visuomet atsidary- 
davo langus, kad galėtų pasiklausyti pamokos. Daugelis vokiečių 
damų, labai sentimentalių ir kuklaus skonio, įsimylėjo Ameliją ir 
pradėjo iš karto sakyti jai du*. Vis tai menkos ir nereikšmingos 
smulkmenos, bet jos susijusios su laimingaisiais laikais. Majoras 


* Tu (vok.). 

ėmė auklėti Džordžą, skaitydavo su juo Cezarį, mokė jį matema- 
tikos; jie turėjo ir vokiečių kalbos mokytoją, o vakarais jodinėda- 
vo, lydėdami Emi karietą; ji visuomet būdavo labai baikšti ir jo- 
dama imdavo baisiai šaukti, arkliui nors truputį šoktelėjus. Ji vėžin- 
davosi su viena kuria savo bičiule vokiete, o Džozas snausdavo 
užpakalinėje atviros karietos sėdynėje. 

Džozas pradėjo smarkiai rėžti sparną apie grafaitę Fani de Bu- 
terbrod, labai švelnią, kuklią ir jautrios širdies jauną būtybę, tik- 
rą grafaitę 19 kanauninko dukrą, bet tegaunančią vos dešimt sva- 
rų per metus. Fani savo ruožtu tikino, jog būti Amelijos sese- 
rimi — didžiausia palaima, kokią jai tik gali suteikti dangus; ir 
Džozas būtų galėjęs prisidėti prie savo herbo, išraižyto ant karietos 
ir šakučių, grafaitės skydą ir karūną, bet... šis tas nutiko, ir prasi- 
dėjo šauniosios fė/es* Pumpernikelio sosto įpėdinio ir žavingosios 
princesės Amelijos Hamburg-Šlipenšlopen vestuvių proga. 

Tokios didingos šventės mažasis vokiečių miestelis nebuvo re- 
gėjęs nuo pat išlaidžiojo Viktoro XIV laikų. Į šventę buvo pak- 
viesti visi kaimyniniai princai, princesės ir didikai. Lovų kainos 
Pumpernikelyje pakilo iki pusės kronos už parą, o kariuomenė 
visiškai nusiplūkė, stovėdama garbės sargybą jų didenybėms, aukš- 
tybėms ir šviesybėms, vykstančioms iš visų kraštų. Princesė buvo 
sutuokta neakivaizdiniu būdu savo tėvo rezidencijoje, kur vyrui 
atstovavo grafas Šliuselbekas. Glėbiais buvo dalijamos tabokinės 
(kaip mes sužinojome iš rūmų juvelyro, kuris jas pardavinėjo, o 
paskui vėl supirkinėjo), Pumpernikelio šventėje šv. Mykolo or- 
dinų pilni maišai buvo pasiųsti Rūmų didikams, o mūsų didikai 
gavo kaupinas pintines šv. Šlipenšlopeno Katrynos Rato kaspinų 
ir ordinų. Prancūzų pasiuntinys gavo abu ordinus. 

— Jis visas apsikarstęs kaspinais kaip premijuotas arklys, — pa- 
reiškė Kaspinuotis, kuriam tarnybos taisyklės neleido priimti jokių 
garbės ženklų.— Tegu jis sau renka ordinus, o mes vis tiek nuga- 
lėsim! 

Mat šios vedybos buvo britų diplomatijos triumfas: prancūzų 
partija iš kailio - nėrėsi, stengdamasi, kad Pumpernikelio sosto 
įpėdinis vestų Poctauzend-Donerveter dinastijos princesę, kam 
mes, aišku, prieštaravome. 

Į vedybų fėtes buvo pakviesti visi. Jaunosios garbei gatvės buvo 


* Iškilmės (pranc.). 

išpuoštos vainikais, pastatytos triumfo arkos. Didžiulis šv. Mykolo 
fontanas purškė labai rūgštų vyną, o fontanas Artilerijos aikštėje 
putojo alumi. Didieji fontanai taip pat veikė, o parke ir soduose 
buvo pastatyti stulpai, į kuriuos laimingieji kaimiečiai galėjo kar- 
stytis kiek patinka, jei norėjo laimėti pačioje viršūnėje raudonais 
kaspinais pririštus laikrodžius, sidabrines šakutes, prizines dešras, 
ir t.t. Džordžis taip pat laimėjo prizą: nutraukė nuo stulpo viršūnės, 
žiūrovų džiaugsmui žaibiškai įsliuogęs į jį ir krioklio greitumu 
nuslydęs žemyn. Bet jis tai padarė vien dėl garbės. Dešrą berniu- 
kas atidavė valstiečiui, kuriam buvo beveik pavykę ją nutverti ir kuris 
stovėjo stulpo papėdėje, niurnėdamas, kad jam taip nepasisekė. 

Prancūzų kanceliarijos patalpoje buvo iškabinta šešiais lampio- 
nais daugiau negu mūsų. Bet visa prancūzų iliuminacija buvo 
niekai, palyginti su mūsų transparantu, vaizduojančiu jaunąją 
porą ir nuskrendančią Nesantaiką, juokingai panašią į prancūzų 
ambasadorių! Ir aš neabejoju, kad Kaspinuotis gavo už jį paaukš- 
tinimą ir Pirties ordiną, kuriuo jis netrukus ir buvo apdovanotas. 

Į fėtes atvyko minios užsieniečių, žinoma, ir anglų. Be balių 
valdovo rūmuose, buvo iškelti vieši baliai miesto rotušėje ir redute, 
o pirmojoje iš minėtų vietų viena stambi vokiečių bendrovė iš 
Emso ar Eks la Šapelės įrengė kambarį lošimui kortomis ir ru- 
letę vien tik iškilmių savaitei. Karininkams ir miesto gyventojams 
nebuvo leidžiama lošti, bet užsieniečiai, valstiečiai ir damos galė- 
jo pralošti arba išlošti kiek tinkami. 

Su kitais į miesto rotušę, savo dėdės kurjerio pono Kiršo lydi- 
mas, atvyko ir mažasis padauža Džordžis Osbornas, kurio kišenės 
visuomet būdavo pilnos pinigų ir kurio artimieji buvo išvykę į 
balių Rūmuose; kadangi Baden-Badene jam buvo pavykę tik trum- 
pam įsmukti į lošimo salę, — jis ten buvo su Dobinu, kuris, žinoma, 
jam neleido lošti, — tai dabar pirmiausia nuskubėjo į šią pramogų 
vietą ir nekantriai slampinėjo apie stalus, prie kurių sėdėjo krup- 
jė ir ponteriai. Lošė moterys, kai kurios buvo su kaukėmis — ši- 
tokia laisvė buvo leidžiama tomis pašėlusiomis karnavalo dienomis. 

Prie vieno ruletės stalo sėdėjo šviesiaplaukė moteris su giliai 
iškirpta, gerokai padėvėta suknia ir juoda kauke, pro kurios plyšius 
keistai žybčiojo akys; prieš ją gulėjo kortelė, segtukas ir keletas 
florinų. Kai krupjė šaukdavo spalvas ir skaičius, ji labai rūpestin- 
gai ir tvarkingai segtuku žymėdavosi kortelėje ir išdrįso statyti 

tik po to, kai raudona arba juoda pasirodė tam tikrą skaičių kar- 
tų. Ji darė keistą įspūdį. 

Bet kad ir kaip ji stengėsi, kad ir kaip buvo dėmesinga, jai nė 
karto nepavyko atspėti, ir paskutinius du florinus vieną po kito 
nužėrė žarsteklėliu krupjė, kuris savo nepermaldaujamu balsu skel- 
bė laimėjusią spalvą ir skaičių. Dama atsiduso, gūžtelėjo pečiais, 
per daug išlindusiais iš suknelės, ir, prismeigusi segtuku kortelę 
prie stalo, valandėlę sėdėjo barbendama į ją pirštais. Po to apsi- 
dairė ir pamatė šaunų šią sceną stebinčio Džordžio veidelį. Maža- 
sis nenaudėlis! Ko jam čia reikia? 

Pamačiusi berniuką ir įdėmiai spindinčiomis akimis pažvelgusi 
pro kaukę jam į veidą, tarė: 

— Monsieur n'est pas joueur?* 

— Non, madame**,— atsakė berniukas, bet ji turbūt iš jo ak- 
cento suprato, kokios jis tautybės, nes atsakė angliškai, truputį 
svetima tarsena: 

— Jūs niekuomet nesate lošęs — gal padarytumėt man nedi- 
delę paslaugą? 

— Kokią? — paklausė rausdamas Džordžis. 

Ponas Kiršas pats buvo pradėjęs lošti Rouge ef noir*** ir ne- 
matė savo jaunojo šeimininko. 

— Prašau, suloškite už mane: pastatykite ant kurio nors nu- 
merio. 

Ji išsitraukė iš užančio piniginę, išėmė auksinį pinigą, vienin- 
telį, kuris ten buvo, ir įbruko Džordžiui į delną. Berniukas nusi- 
juokė ir padarė, kaip jam buvo liepta. 

Numeris, aišku, laimėjo. Sako, kad esanti kažkokia jėga, kuri 
visada padeda naujokams. 

— Ačiu, — tarė ji, prisitraukdama pinigus. — Ačiū. Kuo jūs vardu? 

— Mano pavardė Osbornas,— tarė Džordžis ir ėmė raustis ki- 
šenėse ieškodamas pinigų, bet vos tik buvo beišmėginąs laimę, pasi- 
rodė majoras su paradiniu munduru ir Džozas su markizo kostiu- 
mu, grįžę iš Rūmų baliaus. Kai kurie svečiai, kuriems įkyrėjo 
hercogo pramogos ir kurie norėjo pasilinksminti rotušėje, jau pir- 
ma buvo palikę Rūmus. Bet, galimas dalykas, jog majoras ir Džo- 


* Jūs nelošiate? (Pranc.) 
**+ Ne, ponia. (Pranc.) 
*** Raudona ir juoda (pranc.). 

zas jau buvo užsukę į viešbutį ir sužinoję, kad berniuko nėra na- 
mie, nes Dobinas tučtuojau priėjo prie jo ir apkabinęs per pečius 
nusivedė tolyn nuo gundančios vietos. Paskui, apsidairęs po kam- 
barį, pamatė lošiant Kiršą ir priėjęs paklausė, kaip jis drįsęs at- 
vesti Džordžą į tokią vietą. 

— Laissez — moi tranguille,— tarė ponas Kiršas, labai sujau- 
dintas lošimo ir vyno.— II faut samuser, parbleu! Je ne suis pas 
au service de Monsieur*. 

Matydamas, kaip jis nusiteikęs, majoras nusprendė su tuo žmo- 
gumi nesiginčyti, tik nutempė Džordžą į šalį ir paklausė Džozą, 
ar jis eis kartu. Džozas stovėjo prie pat kaukėtosios damos, kuri 
dabar labai sėkmingai lošė, ir atrodė be galo susidomėjęs Iošimu. 

— Gal verčiau eitumėt namo, Džozai,— pasakė majoras, — su 
Džordžu ir manim? 

— Aš pabūsiu čia ir pareisiu su tuo nenaudėliu Kiršu,— atsakė 
Džozas. 

Ir Dobinas, manydamas, jog berniuko akivaizdoje nereikia ginčy- 
tis, paliko Džozą ramybėje ir nuėjo namo su Džordžiu. 

— Tu lošei? — paklausė majoras, kai jie išėjo ir nužingsniavo 
namo. 

Berniukas atsakė: 

— Ne. 

— Duok man džentelmeno garbės žodį, kad niekada neloši. 

— Kodėl? — paklausė berniukas.— Atrodo, kad tai labai link- 
sma. 

Tada majoras labai iškalbingai ir įspūdingai paaiškino Džor- 
džiui, kodėl jam nereikia lošti; jis būtų galėjęs pagrįsti savo pa- 
mokymus paties Džordžio tėvo gyvenimo pavyzdžiu, bet nenorėjo 
nė vienu žodžiu teršti velionio atminimo. Parvedęs berniuką namo, 
Dobinas pats nuėjo gulti ir pamatė, kaip netrukus užgeso šviesa 
kambarėlyje greta Amelijos miegamojo. Po pusvalandžio ir Ame- 
lija užgesino šviesą. Iš tikro nežinau, kodėl majoras taip tiksliai 
tatai įsidėmėjo! 

O Džozas pasiliko prie lošimo stalo. Jis nebuvo aistringas lošė- 
jas, bet retkarčiais mėgdavo truputį pasijaudinti prie ruletės. Keli 
napoleondorai skambėjo išsiuvinėtose jo liemenės kišenėse. Jis pas- 


* Palikite mane ramybėje. Reikia juk žmogui pasilinksminti, po velnių! Aš ne 
jums tarnauju. (Pranc.) 

tatė vieną auksinį, ištiesęs ranką per dailų prieš jį sėdinčios lošėjos 
petį, ir išlošė. Ji truputį pasislinko, duodama jam vietos šalia sa- 
vęs, ir nutraukė savo suknelės klostes nuo gretimos laisvos kėdės. 

— Sėskite ir atneškite man laimę,— tarė ji vis dar svetimšalės 
akcentu, gerokai skirtingu nuo to nuoširdaus ir grynai angliško 
„ačiū“, kuriuo ji pasveikino vykusį Džordžio coup*. Kūningasis 
džentelmenas, apsidairęs į šalis, ar jo nemato koks žymus asmuo, 
atsisėdo ir sumurmėjo: 

— Ak, iš tiesų, apsaugok Viešpatie, man labai sekasi! Neabejo- 
ju, kad ir jums atnešiu laimę. 

Po to jis ėmė sakyti komplimentus ir kalbėti kitas beprasmybes. 

— Jūs lošiate iš stambių sumų? — paklausė svetimšalė kaukė. 

— Kartais pastatau kokį napoleondorą,— išdidžiai atsakė Džo- 
zas, mesdamas ant stalo auksinį pinigą. 

— Ir kartais nusnūstate po pietų,— klastingai pasakė kaukė. 
Bet pastebėjusi, kad Džozas išsigando, toliau kalbėjo savo maloniu 
prancūzišku akcentu: — Jūs lošiate ne tam, kad išloštumėt. Aš 
irgi. Aš lošiu, norėdama užsimiršti, bet negaliu... Negaliu užmiršti 
praėjusių laikų, pone! Jūsų mažasis sūnėnas — tikras tėvas. O 
jūs... jūs nepasikeitėte. Bet ne, jūs pasikeitėte, visi žmonės pasi- 
keičia, visi užmiršta, niekas neturi širdies. 

— Dieve, kas ji? — paklausė susijaudinęs Džozas. 

— Argi negalite atspėti, Džozefai Sedli? — liūdnu balsu tarė 
moteris ir nusiėmusi kaukę pažvelgė į Džozą.— Jūs užmiršote 
mane. 

— O dangau! Ponia Kroli! — dusdamas ištarė Džozas. 

— Rebeka,— atsakė dama, dėdama ant Džozo rankos savo 
rankelę, bet žiūrėdama į jį neatitraukė akių ir nuo lošimo. 

— Apsistojau „Dramblio“ viešbutyje, — kalbėjo ji.— Klauskite 
ponios de Rodon. Šiandien mačiau brangiąją Ameliją — kokia ji 
atrodė graži ir kokia laiminga! Taip pat ir jūs! Visi, išskyrus mane, 
tokią apgailėtiną, Džozefai Sedli! 

Ir ji, tarsi atsitiktiniu mostu, perkėlė savo pinigus nuo raudono 
ant juodo, šluostydamasi akis apibrizgusiais nėriniais kraštuota 
nosinaite. 


- 


Vėl išėjo raudona, ir ji pralošė tuos pinigus. 


* Ėjimą (pranc.). 

— Eime iš čia, — tarė ji.— Pasivaikščiokime truputį. Juk mudu 
seni draugai, ar ne, brangusis pone Sedli? 

O ponas Kiršas, tuo tarpu prakišęs visus savo pinigus, nuėjo 
paskui šeimininką mėnesienos apšviestomis gatvėmis, kur baigė 
gesti iliuminacija ir vos galima buvo įžiūrėti transparantą virš mū- 
sų pasiuntinybės. 


LXIV skyrius 


APIE DVASIĄ BE VIETOS 


Mes turime nutylėti dalį ponios Rebekos Kroli gyvenimo, bū- 
dami labai taktiški ir delikatūs, kaip iš mūsų reikalauja visuomenė — 
didžiai dorovinga visuomenė, kuri, galimas dalykas, nelabai biau- 
risi nedorybėmis, bet nieku gyvu negali pakęsti, kad nedorybės 
būtų vadinamos tikruoju vardu. Tuštybės mugėje mes daug ką da- 
rome ir labai gerai žinome, bet niekuomet apie tai nekalbame: 
šitaip Arimano garbintojai meldžiasi šėtonui, bet nemini jo vardo. 
Ir aukštuomenės žmonės neskaitys autentiško nedorybės aprašymo, 
lygiai kaip tikrai rafinuota anglė arba amerikietė nepakęs, kad jos 
skaisčią ausį pasiektų žodis „kelnės“. O vis dėlto, ponia, ir viena, 
ir kita mes kasdien regime ir per daug nesipiktiname. Jeigu jums 
tektų kiekvieną kartą rausti, jas pamačius, kokia būtų jūsų veido 
spalva! Tik ištarus jų nepadorų pavadinimą, jūsų kuklumas pra- 
deda nerimauti arba piktintis, todėl šio pasakojimo autorius nuo 
pradžios iki pabaigos stengėsi griežtai laikytis mūsų amžiaus mados 
ir tik užsiminti, kad pasaulyje esama nedorybių — užsiminti vos 
vos, ramiai ir maloniai — taip, kad nebūtų įžeisti niekieno švelnūs 
jausmai. Tegu kas nors tik pamėgina tvirtinti, kad mūsų Beki, be 
abejo, turinti šiokių tokių ydų, nebuvo parodyta publikai kilniau- 
siu ir nekalčiausiu pavidalu! Su kukliu pasididžiavimu autorius 
klausia visus savo skaitytojus, ar jis kada nors buvo užmiršęs man- 
dagumo taisykles ir, aprašinėdamas šios sirenos dainas, šypsnius, 
dens? Ne! Kas nori, gali dirstelėti į bangas, pakankamai skaidrias, 
ir pamatyti, kaip toji uodega raitosi ir rangosi, velniškai šlykšti ir 
glotni, kaip pliaukši tarp kaulų ar vyniojasi apie lavonus. Tačiau, 

klausiu, argi vandens paviršiuje viskas nėra tvarkinga, malonu ir 
padoru? Argi galėtų prie manęs prikibti pats opiausias Tuštybės 
mugės amoralistas? Tiesa, kai sirena dingsta, neria į gelmes tarp 
skenduolių, vanduo virš jos, aišku, susidrumsčia, ir todėl bergždžias 
darbas smalsiai spoksoti — vis tiek nieko nepamatysi. Sirenos at- 
rodo gana patrauklios, kai sėdi ant uolos, brązgindamos savo ar- 
fas, šukuodamos plaukus, dainuodamos ir viliodamos jus, prašy- 
damos, kad ateitumėt palaikyti joms veidrodžio; net kai jos pane- 
ria į savo gimtąją stichiją, tada, tikėkite manimi, iš šių jūros mergų 
nesulauksi nieko gera, ir mums verčiau nematyti, kaip tos velniš- 
kos jūrų žmogėdros lėbauja ir vaišinasi savo nelaimingų aukų 
marinuotais lavonais. Taigi būkite tikri, jog kai mes nematome 
Beki, ji būna užsiėmusi nelabai gražiais darbais — ir juo mažiau 
kalbėsime apie jos reikalus, juo bus geriau. 

Jei mes turėtume pateikti pilną apyskaitą, kaip Beki elgėsi per 
dvejus metus po katastrofos Kerzono gatvėje, žmonės gal turėtų 
pagrindo pasakyti, jog ši knyga nepadori. Labai tušti, beširdžiai 
žmonės, kuriems vien malonumai galvoje, dažnai elgiasi nepado- 
riai (kaip neretai elgiatės ir jūs, mano mielas rimto veido ir nesu- 
teptos reputacijos drauguži — bet aš tai paminiu tik šiaip sau). 
O ką jau kalbėti apie moterį, neturinčią nei tikėjimo, nei meilės, 
nei be priekaištų gero vardo? Ir aš esu linkęs manyti, kad ponios 
Beki gyvenime buvo metas, kada, nepasakysiu, kad ją ėmė graužti 
sąžinė, bet suėmė kažkokia neviltis, ir ji visiškai apsileido, nepaisė 
net savo reputacijos. 

Šis abattement* ir moralinis smukimas prasidėjo ne iš karto; 
jis reiškėsi palengva — po Rebekos didžiosios nelaimės ir dauge- 
lio pašėlusių pastangų išsilaikyti paviršiuje. Taip ir žmogus, iškritęs iš 
laivo, laikosi įsikibęs į siją, kol yra bent truputį vilties, o paskui, įsi- 
tikinęs, kad kova bergždžia, paleidžia ją ir nugrimzta į dugną. 

Kol jos vyras ruošėsi vykti gubernatoriauti, Beki sukinėjosi 
Londone ir, kaip manoma, ne kartą mėgino pasimatyti su savo 
dieveriu, seru Pitu Kroliu, ir paveikti jo jausmus, kuriuos anksčiau 
Ji beveik visiškai buvo laimėjusi. Kartą, serui Pitui ir ponui Vene- 
mui einant į Bendruomenių rūmus, pastarasis pastebėjo ponią Ro- 
don su skrybėlaite ir juodu šydu, tykojančią prie įstatymų leidžia- 
mosios valdžios rūmų. Susidūrusi akimis su ponu Venemu, ji grei- 


* Nusivylimas (pranc.). 

tai smuko šalin, bet ir vėliau jai taip ir nepavyko paimti į savo 
rankas baroneto. 

Tikriausiai įsikišo ledi Džeinė. Girdėjau, kad ji nustebino savo 
vyrą tvirta valia ir pasiryžimu nepripažinti ponios Beki. Ji pati 
pakvietė Rodoną pagyventi Gonto gatvėje, kol reikės išvykti į Ko- 
ventrio salą, žinodama, jog kai jis saugos namus, ponia Beki ne- 
drįs pas juos brautis, ir atidžiai ištirdavo visų sero Pito gaunamų 
laiškų vokus, nenorėdama, kad jis susirašinėtų su savo broliene. 
Žinoma, jeigu Rebeka būtų norėjusi, būtų jam ir parašiusi, bet ji 
nemėgino nei matytis su Pitu jo namuose, nei jam rašyti ir, vieną 
kitą kartą pabandžiusi, sutiko su jo reikalavimu visą koresponden- 
ciją, liečiančią savo šeimyninius nesutarimus, siųsti jam tik per 
advokatą. 

Mat Pitas dabar buvo griežtai nusistatęs prieš Rebeką. Netru- 
kus po tos nelaimės, kuri ištiko lordą Stiną, baronetą aplankė Ve- 
nemas ir papasakojo jam tokią ponios Beki biografiją, kuri gero- 
kai nustebino Karalienės Krolio atstovą parlamente. Venemas ži- 
nojo viską apie Beki: kas buvo jos tėvas, kelintais metais motina 
šoko operoje, kokia buvo jos praeitis ir kaip elgėsi ištekėjusi. Esu 
įsitikinęs, kad didžioji šios istorijos dalis buvo melaginga ir piktos 
valios padiktuota, todėl čia jos nekartosiu. Bet po to Beki visiškai 
prarado gerą vardą kadaise jai labai palankaus kaimo džentelmeno 
ir giminaičio akyse. 

Koventrio salos gubernatoriaus pajamos nedidelės. Dalį jų jo 
ekscelencija palikdavo apmokėti šiokioms tokioms neatidėliotinoms 
skoloms ir įsipareigojimams; išlaidos, susijusios su jo aukštomis pa- 
reigomis, taip pat buvo nemažos; galiausiai paaiškėjo, kad jis savo 
žmonai negali skirti daugiau kaip tris šimtus svarų per metus; šią 
sumą jis ir pasiūlė mokėti jai su sąlyga, kad ji niekuomet nelįs jam 
į akis. Priešingu atveju teks tikėtis skandalo, skyrybų, Doktors 
Komonso!“?. Ir ponas Venemas, ir lordas Stinas, ir Rodonas, ir visi 
kiti pirmiausia rūpinosi išdanginti ją iš Anglijos ir užgniaužti visą 
šį labai nemalonų reikalą. 


advokatais, kad pamiršo nors kiek pasidomėti savo sūnumi, ma- 
žuoju Rodonu, ir nė karto net nepareiškė noro jo aplankyti. Ta- 
sai jaunasis džentelmenas buvo visiškai paliktas globoti savo dė- 
dei ir dėdienei, kurią berniukas visuomet labai mylėjo. Jo mamytė, 
išvykusi iš Anglijos, parašė jam iš Bulonės labai gražų laiškutį, ku- 

riame liepė gerai mokytis ir pranešė, jog vykstanti į kelionę po 
kontinentą ir turėsianti malonumo jam dar parašyti. Bet parašė 
tik po apvalių metų, kai vienintelis Pito sūnus, ligūstas berniukas, 
mirė nuo kokliušo ir tymų. Tada Rodono mamytė pasiuntė nepap- 
rastai meilų laišką savo mylimajam sūneliui, kuris po šios nelai- 
mės tapo Karalienės Krolio įpėdiniu ir pasidarė dar artimesnis ir 
brangesnis švelniajai ledi Džeinei, kurios jautri širdis jau seniai 
buvo jį įsūnijusi. Rodonas Krolis, dabar jau aukštas gražus vaiki- 
nas, išraudo gavęs šį laišką. 

— Ak dėdiene Džeine, jūs — mano mamytė, — sušuko jis,— O 
ne... ne ji! 

Bet vis dėlto jis parašė malonų ir pagarbų laišką poniai Rebe- 
kai, tada gyvenusiai pigiame Florencijos pensione. 

Bet mes užbėgame įvykiams už akių. 

Mūsų miela Beki iš pradžių nuskrido ne per toliausiai. Ji nutū- 
pė Prancūzijos pakrantėje, Bulonėje, kur prisiglaudžia tiek daug 
nekaltų tremtinių iš Anglijos, ir ten gyveno kaip kukli našlė su 
femme de chambre, išsinuomojusi porą kambarių viešbutyje. Pie- 
taudavo prie bendro stalo, kur žmonėms atrodydavo labai malo- 
ni, ir pasakodavo kaimynams ilgas istorijas apie savo brolį serą 
Pitą bei Žymiuosius pažįstamus iš Londono, plepėdavo įvairius 
niekus iš diduomenės gyvenimo, darančius tokį didelį įspūdį kai 
kuriems mažiau išsilavinusiems žmonėms. Daugeliui atrodė, kad ji 
reikšminga asmenybė; savo kambaryje ji ruošdavo mažas arbatė- 
les ir dalyvaudavo nekaltose vietos pramogose: maudydavosi jū- 
roje, važinėdavo atvira karieta, eidavo pasivaikščioti paplūdimiu 
ir į teatrą. Ponia Bardžois, spaustuvininko žmona, vasarai su vi- 
sa Šeima apsigyvenusi tame pat viešbutyje (Bardžoisas atvykdavo 
jos aplankyti šeštadieniais ir sekmadieniais) vadino Beki žavinga 
tol, kol tas nenaudėlis Bardžoisas nepradėjo per daug ja domėtis. 
Bet nieko ypatingo nebuvo, tik Beki visuomet būdavo lipšni, linksma 
ir geraširdė, ypač su vyrais. 

Sezono pabaigoje, kaip visada, daugelis žmonių vykdavo į už- 
sienį, ir iš to, kaip pažįstami iš Londono diduomenės elgėsi su ja, 
Beki turėjo puikią progą įsitikinti, kokia buvo „visuomenės“ 
nuomonė apie ją. Vieną dieną, kukliai vaikščiodama Bulonės 
krantine,— Albiono uolos švietė tolumoje už tamsiai mėlynos jū- 
ros ruožo,— Beki susitiko ledi Partlit su dukterimis. Ledi Partlit, 
mostelėdama skėčiu, subūrė apie save visas dukras ir pasišalino iš 

krantinės, rūsčiai dėbtelėjusi į vargšę Beki, kuri liko stovėti viena. 

Kitą kartą pas juos atplaukė pašto garlaivis. Pūtė žvarbus vėjas, 
o Beki visuomet būdavo malonu stebėti, kokiais juokingais kanki- 
nių veidais lipa iš laivo keleiviai, bangų supimo iškamuoti. Tą dieną 
denyje buvo ledi Slingstoun. Jos malonybė visu keliu kankinosi 
kajutėje ir vos įstengė pereiti lenta iš laivo į krantinę. Bet ji tuč- 
tuojau atsigavo, vos tik pamatė Beki, šelmiškai šypsančią iš po 
rausvos skrybėlaitės; metusi Rebekai paniekos kupiną žvilgsnį, 
nuo kurio būtų susigūžusi kiekviena moteris, ji nužingsniavo į 
muitinę be jokios pagalbos. Beki tik nusijuokė, bet nemanau, kad 
jai tat patiko. Ji pasijuto vieniša, visiškai vieniša, ir tolumoje švy- 
tinčios Anglijos uolos buvo jai neperžengiama kliūtis. 

Vyrų elgesys irgi kažkaip nesuvokiamai pakito. Grinstounas 
bjauriai išsišiepė ir su nemaloniausiu familiarumu nusikvatojo Be- 
ki į veidą. Bobas Žinduklis, kuris prieš tris mėnesius buvo tikras 
jos vergas ir mielai būtų per lietų nudrožęs visą mylią, ieškodamas 
jos karietos, stovinčios su kitais vežimais prie Gont Hauzo, kartą 
kalbėjosi ant molo su gvardiečiu Fitcufu (lordo Hiho sūnumi), 
kai Beki ten vaikščiojo. Mažasis Bobas linktelėjo jai per petį, nenu- 
siimdamas skrybėlės, ir toliau kalbėjosi su Hiho įpėdiniu. Tomas 
Reiksas pamėgino įsiveržti į jos svetainę viešbutyje, įsikandęs ciga- 
rą, bet ji užtrenkė jam prieš nosį duris ir būtų užrakinusi, jeigu 
svečio pirštai nebūtų buvę priverti. Beki pradėjo justi, kad ji iš tikrųjų 
labai vieniša. „Jeigu jis būtų čia,— mąstė ji,— šie bailiai niekuo- 
met nedrįstų manęs įžeidinėti“. Ji galvodavo apie „jį“ labai liūdnai 
ir gal net ilgėdavosi doros, kvailos, patvarios jo meilės ir ištikimy- 
bės, jo klusnumo, geros širdies, jo drąsos ir narsumo. Labai gali 
būti, kad Beki verkė, nes ji buvo itin pagyvėjusi, kai nusileido į apa- 
čią pietauti, ir truputį labiau negu visada išsidažiusi. 

Ji dabar visuomet dažydavosi, 0... o jos kambarinė pirkdavo 
jai konjako — be to, kuris būdavo įrašomas į jos sąskaitą vieš- 
butyje. 

Vis dėlto galimas dalykas, kad vyrų įžeidinėjimai nebuvo jai 
tokie nepakenčiami kaip kai kurių moterų užuojauta. Ponia Kre- 
kenberi ir ponia Vošington Vait per Bulonę keliavo į Šveicariją. 
(Kelionėje jas globojo pulkininkas Horneris, jaunasis Bomoris ir, 
aišku, senis Krekenberis, taip pat ponios Vait dukrelė.) Šios damos 
nevengė Beki. Jos kikeno, kudakavo, plepėjo, užjautė, ramino ir 
globojo ją, kol ji kone pasiuto iš pykčio. „Būti globojamai jų!“ — 

galvojo Rebeka, kai damos pasitraukė, išbučiavusios ją ir plačiai 
šypsodamos. Ji išgirdo, kaip Bomoris garsiai nusikvatojo ant laiptų, 
ir puikiai suvokė, kaip reikia suprasti šį linksmumą. 

O po šio vizito Beki, kuri tvarkingai kas savaitę apmokėdavo 
visas viešbučio sąskaitas, Beki, kuri stengėsi visiems būti maloni, 
kuri šypsodavosi šeimininkei, vadindavo liokajus ponais, negailė- 
davo mandagių žodžių ir atsiprašymų kambarinėms ir taip su kau- 
pu atpirkdavo šiokį tokį šykštumą (kurio Beki niekados neišsigy- 
dėj.— toji Beki, sakau, šeimininko buvo paprašyta palikti viešbu- 
ti. Kažkas jam pasakė, kad ponia Kroli esanti visiškai netinkamas 
asmuo gyventi šitame viešbutyje, nes anglų damos nepanorėsian- 
čios sėdėti su ja prie vieno stalo, ir Beki buvo priversta persikelti į 
nuomojamus kambarius, kur ją be galo kamavo nuobodulys ir vie- 
natvė. 

Vis dėlto, nepaisydama šitų smūgių, Beki laikėsi, mėgino pel- 
nyti gerą vardą ir padaryti galą visoms paskaloms. Ji labai regulia- 
riai vaikščiojo į bažnyčią ir giedojo garsiau už visus. Ėmė rūpin- 
tis paskendusių žvejų našlėmis, aukojo rankdarbius ir piešinius 
Kvošibu misijai; dalyvavo ruošiant labdaringus balius, bet pati 
juose nešokdavo. Žodžiu, elgėsi nepaprastai padoriai, ir todėl mes 
kalbame apie šį jos karjeros tarpsnį daug mieliau negu apie vėles- 
nius, ne tokius malonius epizodus. Ji matė, kad žmonės jos ven- 
gia, ir vis dėlto uoliai jiems šypsodavosi; žiūrėdami į ją, niekuomet 
negalėtumėt numanyti, kokias pažeminimo kančias jai tekdavo 
širdyje iškęsti. 

Jos istorija taip ir liko paslaptis. Žmonės įvairiai apie ją kal- 
bėdavo. Vieni, kurie ryždavosi panagrinėti tą klausimą, tvirtin- 
davo, kad ji nusikaltėlė, kiti dievagojosi, kad ji nekalta kaip avinė- 
lis, o kaltas esąs jos šlykštusis vyras. Daugelio širdį ji suminkštino 
tuo, kad apsipildavo ašaromis kalbėdama apie berniuką ir dėda- 
vosi baisiai susikrimtusi, kai tik kas paminėdavo jo vardą arba kai 
jį) pamatydavo ką nors į jį panašų. Tuo būdu ji palenkė gerosios 
ponios Olderni širdį, o šioji buvo tikra britų Bulonės karalienė 
ir dažniau už kitas nuolatines gyventojas keldavo pietus ir balius. 
Rebeka apsipylė ašaromis, kai ponaitis Oldernis parvažiavo iš dak- 
taro Rykštės akademijos praleisti atostogų su motina. 

— Jie su Rodonu vienmečiai ir tokie panašūs! — trūkčiojan- 
čiu iš skausmo balsu pareiškė Beki. 

O iš tikrųjų berniukus skyrė penkerių metų tarpas, ir juodu 

buvo kits į kitą ne daugiau panašūs, kaip gerbiamas skaitytojas kad 
panašus į jūsų nuolankų tarną. Venemas, keliaudamas į užsienį, 
pakeliui į Kisingeną, kur turėjo susitikti su lordu Stinu, apšvietė 
ponią Olderni šiuo klausimu ir pasakė, kad jis galįs daug tiksliau 
apibūdinti mažąjį Rodoną negu jo mamytė, kuri jo nekenčia ir 
niekuomet nelankanti; šis berniukas dabar esąs trylikos metų, o 
mažasis Oldernis tik devynerių, jis — šviesiaplaukis, o jos bran- 
gus sūnelis juodbruvas — žodžiu, jis privertė garbingąją damą pa- 
sigailėti savo gerumo. 

Kai tik Beki begaliniu vargu ir pastangomis suburdavo apie save 
nedidelį ratelį, bemat kažkas atvykdavo ir šiurkščiai jį išardydavo, 
tad jai tekdavo viską pradėti iš naujo. Tai buvo labai sunku... labai 
sunku... vieniša ir liūdna. 

Kurį laiką su ja bičiuliavosi kažkokia ponia Njubrait, susižavė- 
jusi maloniu Beki giedojimu bažnyčioje ir jos teisingomis pažiūro- 
mis į įvairius rimtus klausimus, apie kuriuos samprotauti Beki 
įgudo dar tais laikais, kai gyveno Karalienės Krolyje. Tai šit: ji ne 
tik imdavo brošiūras, bet ir skaitydavo jas. Ji siuvo flanelinius si- 
jonėlius Kvošibu ir kartūno naktines kepuraites — Kokosų salų 
indėnams; tapydavo vėduokles Romos popiežiaus ir žydų atvertimo 
intencija; dalyvavo posėdžiuose trečiadieniais, pirmininkaujant po- 
nui Raulsui, ir ketvirtadieniais — ponui Hagltonui; sekmadieniais 
du kartus per dieną lankydavo pamaldas, be to, vakarais eidavo 
klausytis pono Bolerio, darbito'“*,— ir viskas veltui. Poniai Njub- 
rait kartą teko rašyti grafienei Sautdaun dėl Patalynės šildytuvų 
fondo Fidžio salų gyventojams (abi damos įėjo į moterų komi- 
tetą, kuris tvarkė šiuos nuostabios labdarybės reikalus), ir kadan- 
gi ji užsiminė apie savo „mieląją draugę“ ponią Rodon Kroli, 
našlė grafienė parašė jai laišką apie Beki, pilną tokių smulkmenų, 
užuominų, prasimanymų ir priekaištų, kad tuojau nutrūko bet ko- 
kia ponios Njubrait ir ponios Kroli bičiulystė. Ir visi rimti žmonės Ture, 
kur įvyko ši nelaimė, tučtuojau nutraukė pažintį su atstumtąja. 
Visi, kas pažįsta anglų kolonijas užsienyje, žino, kad mes vežio- 
jamės visą savo išdidumą, savo piliules, savo prietarus, Harvio pa- 
dažą, raudonuosius pipirus bei kitus namų dievus ir susikuriame 
mažą Britaniją visur, kur tik apsigyvename. 

Beki skaudama širdimi spruko iš vienos kolonijos į kita: iš Bu- 
lonės į Djepą, iš Djepo į Kanus, iš Kanų į Turą,— visomis išgalė- 
mis stengdamasi būti respektabili, bet, deja, vieną gražią dieną 

ją būtinai pažindavo tikrosios kuosos ir kapodavo snapais, kol 
išvydavo iš narvo. 

Vienoje iš šių vietų ją ėmė užjausti ponia Huk Iglz — moteris, 
kurios vardas buvo be mažiausios dėmelės ir kuri turėjo namus Port- 
meno aikštėje. Ji gyveno viename viešbutyje Djepe, kur atbėgo Beki, 
ir jos susipažino pirmiausia pajūryje, kur kartu maudėsi, 0 pas- 
kui viešbutyje prie bendro stalo. Ponia Iglz buvo šį tą girdėjusi,— 
o kas nebuvo girdėjęs, — apie skandalingą Stino istoriją, bet pasi- 
kalbėjusi su Beki pareiškė, kad ponia Kroli — tikras angelas, jos 
vyras — niekšingas mušeika, lordas Stinas — žmogus be garbės 
ir sąžinės, kas ir taip visiems žinoma, o visas prieš ponią Kroli 
sukeltas triukšmas — to niekšo Venemo sumanyto begėdiško ir 
nedoro sąmokslo rezultatas. 

— Jeigu jūs, pone Iglzai, turėtumėt nors už skatiką drąsos, aps- 
kaldytumėt tam niekšui ausis, kai tik susitiksite klube,— pareiškė 
ji savo vyrui. 

Bet Iglzas buvo tik ramus senas džentelmenas, ponios Iglz vy- 
ras, mėgstąs geologiją ir ne toks aukštas, kad pasiektų kieno nors 
ausis. 

Tada ponia Iglz ėmė globoti ponią Rodon, pasikvietė ją pavie- 
šėti į savo namus Paryžiuje, susipyko su ambasadoriaus žmona, 
nes toji nenorėjo priimti jos protežė, ir padarė visa, ką tik galėjo 
padaryti moteris, kad Beki neiškryptų iš doros kelio ir išsaugotų 
gerą vardą. 

Iš pradžių Beki elgėsi labai pagarbiai ir pavyzdingai, bet ne- 
trukus jai baisiai įkyrėjo nuobodus doras gyvenimas. Kiekviena 
diena buvo panaši į kitą: tie patys atsipykę malonumai, tie patys 
pasivažinėjimai po tą patį Bulonės mišką, ta pati draugija vaka- 
rais, tas pats Blero pamokslas sekmadienį — žodžiu, ta pati opera, 
kiekvieną kartą vaidinama vis iš naujo. Beki nebetvėrė nuoboduliu. 
Bet čia, laimei, iš Kembridžo atvyko jaunasis ponas Iglzas, ir jo 
motina, pamačiusi, kokį įspūdį jam padarė jos bičiulė, tuojau pa- 
rodė Reki duris. 

Tada Rebeka mėgino šeimininkauti kartu su viena drauge; bet 
dėl to dvigubo mėnage* jiedvi susivaidijo ir prisidarė skolų. Tuo- 
met ji nutarė įsitaisyti pensione ir kurį laiką gyveno garsiuose 
ponios de Sent Amur rūmuose Rojalio gatvėje, Paryžiuje, kur 


* Namų ukio (pranc.). 

mėgino žavėti abejotino elgesio gražuoles ir nuskurusius dabitas, 
kurie lankėsi jos šeimininkės salonuose. Beki mėgo draugiją ir tie- 
siog negalėjo be jos gyventi, kaip opiumo rūkytojas neištveria be 
savo pypkės, ir ji buvo gana laiminga, kol gyveno tame pen- 
sione. 

— Čionykštės moterys tokios pat įdomios kaip ir Meifere,— pa- 
sakė ji senam bičiuliui iš Londono, su kuriuo atsitiktinai susiti- 
ko, — tik jų suknelės ne tokios naujos. Vyrai nešioja valytas piršti- 
nes ir yra, žinoma, baisūs nenaudėliai, bet ne blogesni už tokį ir 
tokį Džeką arba tokį ir tokį Tomą. Pensiono šeimininkė yra tru- 
putį vulgari, bet nemanau, kad būtų tokia vulgari kaip ponia... 

Ir ji paminėjo vienos aukštuomenės žvaigždės pavardę, verčiau 
mirsiu, negu ją pasakysiu! Iš tikro, pamatę kurį vakarą apšviestus po- 
nios de Sent Amur kambarius, vyrus su plagues ir cordons* prie 
ekartė staliukų, o truputį toliau moteris, galėtum pamanyti, kad pate- 
kote į gerą draugiją ir kad ponia — tikra grafienė. Daugelis žmonių 
taip ir manė, ir Beki kurį laiką buvo viena iš šauniausių damų tos gra- 
fienės salonuose. 

Tačiau galimas dalykas, kad ją čia surado senieji 1815 metų 
kreditoriai ir privertė palikti Paryžių, nes vargšei moteriškei teko 
netikėtai sprukti iš miesto, ir tada ji persidangino į Briuselį. 

Kaip gerai atsiminė tą miestą! Ji nusišypsojo, pažvelgusi į tą 
mažytę mansardą, kurioje kadaise gyveno, ir prisiminė Bereikersų 
šeimą, norėjusią bėgti ir žūtbūt ieškojusią arklių, kai jų karieta 
stovėjo viešbučio tarpuvartėje. Ji nuvyko į Vaterlo ir Lekeną, kur 
jai didelį įspūdį padarė paminklas Džordžui Osbornui. Ji pasida- 
rė nedidelį jo eskizą. 

— Vargšas Kupidonas! — tarė ji.— Kaip baisiai jis buvo mane 
įsimylėjęs ir koks kvailas! Įdomu, ar dar gyva mažytė Emi? Gera 
buvo mergaitė. Ir tas storulis jos brolis? Iki šiol vis dar turiu tarp 
savo popierių juokingą to dručkio atvaizdą. Jie buvo malonus, 
paprasti žmonės. 

Į Briuselį Beki atsivežė ponios de Sent Amur rekomendacinį 
laišką savo bičiulei grafienei de Borodino, Napoleono generolo, 
garsaus Borodino grafo našlei, likusiai po šio didvyrio mirties be 
jokių lėšų, išskyrus tas, kurias gaudavo pietaudama prie bendro 


* Ordinais ir juostomis (pranc.). 

stalo ir lošdama ekartė. Antros rūšies dabitos ir rouwės*ž, našlės, 
amžinai besibylinėjančios, ir labai naivūs anglai, maną, jog šituose 
namuose sutinka „kontinento visuomenę“, lošė iš pinigų arba val- 
gė prie ponios de Borodino stalų. Galantiški jaunuoliai vaišindavo prie 
bendro stalo visą draugiją šampanu, jodinėdavo su moterimis arba 
nuomodavo arklius išvykoms į užmiestį, susidėję pirkdavo bilietus į 
teatrus ar operos ložes, statydavo pinigus prie ekartė staliukų, 
pasilenkę ties žaviais moterų pečiais, ir rašydavo savo tėvams į De- 
vonšyrą, kad užsienyje bendraują su rinktine visuomene. 

Čia, kaip ir Paryžiuje, Beki buvo pensionų karalienė ir vieš- 
patavo rinktinėse tos rūšies įstaigose. Ji niekuomet neatsisakydavo 
nei šampano, nei gėlių puokščių, nei pasivažinėjimo į užmiestį, 
nei vietos ložėje. Bet visų labiausiai ji mėgdavo vakarais ekartė — 
ir lošdavo labai drąsiai. Iš pradžių ji lošdavo tik iš mažų sumų, pas- 
kui iš penkių frankų monetų, paskui iš napoleondorų, paskui iš ban- 
knotų; paskui nebeįstengė apmokėti mėnesio sąskaitų; paskui pra- 
dėjo skolintis pinigų iš jaunų džentelmenų; paskui ji vėl prakus- 
davo ir imdavo joti ant sprando poniai de Borodino, kuriai anks- 
čiau pataikavo ir gerinosi; paskui ji statydavo po dešimt sū ir bai- 
siai nusigyvendavo; paskui ateidavo ketvirčio renta, ir ji, atsiskai- 
čiusi su ponia de Borodino, vėl imdavo lošti kortomis su ponu de 
Rosinjol arba ševaljė de Rafu. 

Reikia, deja, pastebėti, kad, išvykdama iš Briuselio, Beki liko 
skolinga poniai de Borodino už tris mėnesius. Apie šį faktą ir apie 
tai, kaip ji lošė ir gėrė, kaip puolė ant kelių prieš reverendą poną 
Matą, anglikonų dvasininką, prašydama paskolinti pinigų, kaip mei- 
linosi ir gerinosi milordui Nudlui, sero Nudlo sūnui, reverendo 
pono Mafo mokiniui, kurį ji pasikviesdavo į savo kambarį ir iš 
kurio išlošdavo dideles pinigų sumas, — apie tai, sakau, kaip ir 
apie šimtą kitų jos niekšybių, grafienė de Borodino pasakoja vi- 
siems jos įstaigoje sustojantiems anglams ir skelbia, kad ponia Ro- 
don buvusi tikra vipėre*ž*. 

Šitaip mūsų mažoji keliautoja klajojo, pasistatydama savo pala- 
pinę įvairiuose Europos miestuose, nerasdama ramybės kaip Odi- 
sėjas arba kaip Bemfildas Muras Keru. Vis labiau ir labiau reiškė- 
si jos polinkis į palaidą gyvenimą. Netrukus ji virto tikra čigone 


* Sukčiai (pranc.). 
** Gyvatė (pranc.). 

ir ėmė bendrauti su žmonėmis, su kuriais susitikus jums plaukai 
pasišiauštų. 

Nerasi Europoje nė vieno kiek stambesnio miesto, kuriame ne- 
būtų mažos anglų perėjūnų kolonijos. Ten buriasi žmonės, kurių 
pavardes teismo vykdytojas ponas Hempas periodiškai skelbia šeri- 
fo būstinėje: jauni džentelmenai, dažnai iš labai gerų šeimų, kurių 
jos vis dėlto nenori pripažinti, nuolatiniai biliardinių ir kavinių 
lankytojai, arklių lenktynių ir lošimo stalų mėgėjai. Jų pilna sko- 
lininkų kalėjimuose, jie geria ir riečia nosį, pešasi ir triukšmauja, 
kaunasi dvikovose su prancūzų ir vokiečių karininkais, apsuka 
poną Mulkį lošdami ekartė, gauna pinigų ir išvažiuoja puikiomis 
karietomis į Badeną; jie išbando savo neklaidingą atsilošimo siste- 
mą ir slankioja apie stalus tuščiomis kišenėmis, — nudriskę peštu- 
kai, nuskurę dabitos,— kol pavyksta apmulkinti kokį bankininką 
žydą, pakišant suklastotą vekselį, arba surasti kitą poną Mulkį, 
kurį galima apiplėšti. Labai keista stebėti, kaip tų žmonių gyve- 
nime kaitaliojasi prabanga ir skurdas. Matyti, jis kupinas stiprių 
išgyvenimų. Beki — ar sakyti teisybę? — šitaip gyveno ir buvo pa- 
tenkinta. Ji keliavo iš miesto į miestą su šitais valkatomis. Sėk- 
mingai lošianti ponia Rodon buvo pažįstama prie kiekvieno Vo- 
kietijos kortų stalo. Florencijoje ji nuomojo butą kartu su ponia de 
Sudužęs puodas. Sakoma, kad jai buvo įsakyta išvažiuoti iš Miun- 
cheno. O mano draugas, ponas Frederikas Pižonas, tvirtina, kad 
tai jos namuose Lozanoje jis buvęs per vakarienę nugirdytas ir 
majorui Louderiui bei gerbiamam ponui Djuseisui pralošęs aštuo- 
nis šimtus svarų. Kaip matote, esame priversti šiek tiek paliesti 
Beki biografiją; bet gal juo mažiau pasakosime apie šį jos gyveni- 
mo laikotarpį, juo bus geriau. 

Žmonės sako, jog kai poniai Kroli ypač nesisekdavo, ji kai kada 
imdavo koncertuoti ir verstis muzikos pamokomis. Tokia ponia 
de Rodon iš tikrųjų dainavo matinėe musicale* Vildbade, ir jai 
akompanavo ponas Špofas, Valachijos hospodaro'"“ pirmasis pia- 
nistas; o mano draugužis ponas Seklys, kuris pažįsta visus ir visur 
keliavo, pasakojo, kad Štrasburge 1830 metais kažkokia ponia Re- 
beka dainavusi operoje „Baltoji dama“!"? ir sukėlusi baisų triukš- 
mą vietos teatre. Publika nušvilpusi ją iš dalies dėl to, kad ji pras- 
tai atlikusi savo vaidmenį, bet labiausiai todėl, kad jai nevykusiai 


* Rytiniame koncerte (pranc.). 

rodė simpatiją kai kurie žmonės, sėdėję parteryje (ten buvo įlei- 
džiami įgulos karininkai); Seklys tvirtino, jog nelaimingoji debiu- 
tantė buvusi ne kas kitas, kaip ponia Rodon Kroli. 

Taip, ji buvo tikra valkata, klajojanti po šią žemelę. Kai gau- 
davo iš vyro pinigų, imdavo lošti, o prasilošusi vis dėlto nemirdavo 
badu. Kas žino, kaip jai tat pavykdavo? Sako, kad ją sykį kažkas 
matęs Sankt Peterburge, bet iš tos sostinės ją skubiai išgarbinusi 
policija, todėl visiškai negalima tikėti gandais, kad vėliau ji buvusi 
rusų šnipė Teplice ir Vienoje. Man žmonės net pasakojo, kad 
Paryžiuje ji atradusi savo giminaitę, ir ne bet kokią, o senelę iš 
motinos pusės, kuri buvusi visai ne Monmoransi, o bjauri sena 
tvarkdarė kažkokiame Bulvarų teatre. Jų susitikimas, apie kurį, 
kaip bus toliau matyti, atrodo, žinojo ir kiti asmenys, turėjo būti 
labai jaudinantis. Šio pasakojimo autorius negali nieko smulkiau 
papasakoti apie tą įvykį. 

Romoje kartą pasitaikė, kad ponios de Rodon vardu svarbiau- 
siam vietos bankininkui ką tik buvo atsiųsta viso pusmečio renta; 
kadangi kiekvienas, kuris turėdavo sąskaitoje daugiau kaip pen- 
kis šimtus skudų, būdavo kviečiamas į balius, kuriuos žiemą kel- 
davo tasai finansų karalius, tai ir Beki, gavusi kvietimą, atvyko 
į vieną iš kunigaikščio ir kunigaikštienės Polonijų surengtų kvies- 
tinių vakarų. Kunigaikštienė buvo kilusi iš Pompilijų'““ šeimos, 
kurios tiesioginiai protėviai buvo antrasis Romos karalius ir Ege- 
rija iš Olimpo dinastijos, o kunigaikščio senelis, Aleksandras Po- 
lonijus, pardavinėjo muilą, esencijas, tabaką ir nosines, tarnavo 
įvairiems džentelmenams ir po truputį skolino už procentus pini- 
gus. Visa geriausioji Romos visuomenė veržėsi į bankininko salo- 
nus — kunigaikščiai, hercogai, ambasadoriai, muzikantai, mon- 
sinjorai, jauni keliautojai su savo guverneriais — visų rangų ir 
profesijų žmonės. Jo didingos salės skendėjo šviesoje, žvilgėjo pa- 
auksuotais rėmais (su paveikslais) ir abejotinomis senienomis. O 
didžiulis paauksuotas kilmingojo šeimininko herbas — auksinis gry- 
bas tamsiai raudoname fone (tokios spalvos buvo nosinės, kurio- 
mis jis prekiavo) ir sidabrinis Pompilijų šeimos fontanas — spin- 
dėjo ant lubų, durų ir namų sienų, taip pat ant didžiulių aksomi- 
nių baldakimų, paruoštų priimti popiežiams ir imperatoriams. 

Tad Beki, atvykusi diližanu iš Florencijos ir sustojusi labai kuk- 
liame viešbutyje, gavo kvietimą į kunigaikščio Polonijaus pokylį. 
Jos kambarinė aprengė ją itin rūpestingai, ir ji nuėjo į šį šaunų 

balių, atsirėmusi į majoro Louderio ranką,— su juo jai teko tuo 
metu keliauti. (Tai buvo tasai pat vyras, kuris kitais metais Neapo- 
lyje nušovė kunigaikštį Ravoli ir gavo lazdų nuo sero Bakskino 
už tai, kad jo skrybėlėje tūnojo dar keturi karaliai, be tų, kuriuos 
turėjo lošdamas ekartė.) Porelė įėjo į salę, ir Beki išvydo daug 
pažįstamų veidų, kuriuos prisiminė iš laimingesnių laikų, kai ji 
nors ir nebuvo nekalta, bet dar nesučiupta. Majoras Louderis svei- 
kinosi su daugeliu užsieniečių — vyrų didžiulėmis žandenomis, 
skvarbiomis akimis, nešvariomis dryžuotomis ordinų juostelėmis 
kilputėse ir labai neaiškiais baltiniais. Bet reikia pastebėti, kad jo 
paties tautiečiai vengė majoro. Beki taip pat rado vieną kitą pa- 
„žįstamą damą — našlių prancūzių, abejotinų italų grafienių, ku- 
rias skriaudė jų vyrai. Fe, kam mums kalbėti apie šias niekingas 
padugnes ir atmatas — mums, kuriems teko bendrauti su rinktine 
Tuštybės mugės draugija? Jeigu lošiame, tai loškime švariomis 
kortomis, 0 ne šia purvina kalade. Tačiau kiekvienas, dalyvavęs 
šioje keliautojų armijoje, matė tuos marodierius, kurie, kaip Ni- 
mas ir Pistolis'“', vilkdamiesi paskui pagrindines pajėgas su kara- 
liaus vėliava, giriasi pirktais laipsniais, bet plėšia savo labui ir kai 
kada patenka į kartuves pakelėje. 

Taigi Beki įsikibo už parankės majorui Louderiui, ir jie kartu 
perėjo per kambarius, išgėrė nemažai šampano prie bufeto, kur 
svečiai, ypač nereguliariojį majoro kariuomenė, tiesiog grūmėsi 
prie vaišių, o paskui, gerokai pasistiprinusi, porelė patraukė to- 
liau ir pasiekė pačios kunigaikštienės rausvu aksomu išmuštą sve- 
tainę prie anfilados (kur stūkso Veneros statula ir didieji Vene- 
cijos veidrodžiai sidabro rėmuose). Tame kambaryje prie apskri- 
to stalo kunigaikščio šeima vaišino vakariene žymiausiuosius sve- 
čius Beki prisiminė, kad kaip tik tokioje nedidelėje rinktinėje 
draugijoje ji vakarieniavo pas lordą Stiną... Ir štai jis pats sėdi 
prie Polonijaus stalo, ir Beki jį pamatė. 

Jo baltoje žvilgančioje kaktoje, toje vietoje, kurią kadaise pra- 
kirto briliantas, raudonavo randas; rudos žandenos buvo perdažy- 
tos, purpurinio atspalvio, todėl išblyškęs jo veidas atrodė dar blyš- 
kesnis. Jis buvo su grandine ir .ordinais, iš jų ir Keliaraiščio or- 
dinu prie mėlyno kaspino. Jis buvo žymiausias didikas iš visų da- 
lyvaujančiųjų, nors prie stalo sėdėjo ir valdantysis hercogas, ir 
kažkokia karališkoji didenybė — kiekvienas su savo princese; prie 
milordo sėdėjo gražuolė grafienė Beladona, pagal tėvus Glandjė, 

kurios vyras (grafas Paolas de la Beladona), plačiai išgarsėjęs 
entomologinėmis kolekcijomis, seniai buvo išvykęs su kažkokia 
misija pas Maroko imperatorių. 

Kai Beki pamatė tą pažįstamą ir tokį žymų veidą, koks vulgarus 
staiga jai pasirodė majoras Louderis ir kaip bjauriai atsidavė ta- 
baku šlykštusis kapitonas Rukas! Ji tučtuojau vėl pasijuto diduo- 
menės dama ir pasistengė atrodyti ir elgtis, lyg vėl būtų atsidū- 
rusi Meifere. „Toji moteris atrodo kvaila ir pikta, — pagalvojo ji,— 
esu tikra, kad ji nesugeba jo pralinksminti. Taip, ji turbūt baisiai 
jam įgriso; su manim jis niekuomet nenuobodžiaudavo“. Šimtai 
jaudinančių vilčių, abejonių, prisiminimų suspurdo jos širdelėje, 
kai ji savo spindinčiomis akimis (rausvi dažai, kuriais buvo išsite- 
pusi ligi pat blakstienų, vertė ją mirksėti) žiūrėjo į žymųjį didiką. 
Iškilmingam priėmimui pasipuošęs Žvaigždės ir Keliaraiščio ordi- 
nais, lordas Stinas taip pat imdavo elgtis kuo didingiausiai, žiūrė- 
davo į visus ir kalbėdavo kaip tikras valdovas. Toks jis ir buvo. 
Beki ėmė gėrėtis išdidžia jo šypsena, laisva ir oria laikysena. Ak 
bon Dieu*, koks jis malonus pašnekovas, koks be galo sąmojingas, 
kiek daug žino ir kaip puikiai moka elgtis! Ir visa tai ji iškeitė į 
majorą Louderį, atsiduodantį cigarais ir konjaku, į kapitoną Ruką 
su jo vežikiškais juokais ir boksininko žargonu ir į kitus, į juos 
panašius. 

„Įdomu, ar jis mane pažins?“ — pagalvojo ji. Lordas Stinas 
kalbėjosi ir juokavo su greta sėdinčia įžymia dama, bet staiga, 
pakėlęs akis, pamatė Beki. 

Ji baisiai sumišo, susidūrusi su jo akimis, kiek įmanoma žaviau 
nusišypsojo ir kukliai, baikščiai, maldaujamai tūptelėjo. Lordas 
Stinas valandėlę spoksojo į ją, siaubo pagautas, kaip turbūt Mak- 
betas žvelgė į Banko dvasią, staiga pasirodžiusią jo pokylyje; pra- 
sižiojęs Žiūrėjo į ją, kol tas bjaurusis majoras Louderis ją išsi- 
tempė. 

— Eime į salę, kur vakarieniaujama, ponia Rodon,— pastebė- 
jo tasai džentelmenas.— Matydamas, kaip punta tie aristokratpa- 
laikiai, ir aš įsigeidžiau paėsti. Eime paragauti šeimininko šam- 
pano. 

Beki pamanė, kad majoras jau ir taip gerokai per daug išgėręs. 

Rytojaus dieną ji nuėjo pasivaikščioti į Pinčio kalvą — Romos 


* Gerasis Dieve (pranc.). 

veltėdžių Haid Parką — galimas daiktas, tikėdamasi dar kartą pa- 
matyti lordą Stiną. Bet susitiko kitą pažįstamą: poną Fičą, milordo 
patikėtinį. Jis priėjo prie Beki, gana familiariai nusilenkė ir vienu 
pirštu palietė skrybėlę. 

— Žinojau, kad ponia čia, — tarė jis.— Aš ėjau paskui jus nuo 
pat viešbučio. Turiu poniai šį tą patarti. 

— Markizas Stinas jus prašė? — paklausė Beki, sukaupusi vi- 
sas savo orumo liekanas ir virpėdama nuo vilties bei lūkesčio. 

— Ne,— atsakė liokajus,— aš pats jums sakau. Roma — labai 
nesveika vieta. 

— Ne šiuo metų laiku, pone Fičai, tik po Velykų. 

— O aš jums sakau, ponia, kad nesveika ir dabar. Kai kurie 
žmonės čia visada suserga drugiu. Prakeiktasis pelkių vėjas už- 
muša daug Žmonių įvairiais metų laikais. Klausykite, ponia Kroli, 
jūs visuomet buvote bon enfant* ir aš jums linkiu gera, parole 
d'honneur**. Pasisaugokite! Keliaukite iš Romos — sakau jums, 
nes susirgsite ir mirsite. 

Beki nusikvatojo, nors širdis virė iš įtūžio. 

— Ką! Mane, vargšelę, nužudys! — tarė ji. — Kaip romantiška! 
Nejaugi milordas gabenasi samdytus žudikus vietoj palydovų ir 
laiko paslėptus durklus? Niekai! Aš nevažiuosiu, kad ir vien norė- 
dama jam įsipykti. Čia yra kam mane ginti. 

Dabar nusikvatojo ponas Fičas. 

— Ginti? — tarė jis.— O kas jus gins? Majoras, kapitonas, bet 
kuris iš tų lošėjų, su kuriais ponia susitinka, nužudytų jus už 
šimtą luidorų. Apie majorą (iš jo toks pat majoras, kaip iš manęs 
lordas arba markizas) mes žinome tokių dalykų, už kuriuos jis 
gali patekti į galeras arba dar toliau. Mes viską žinome ir visur 
turime draugų. Žinome, ką jūs matėte Paryžiuje ir kokių giminių 
ten radote. Taip, ponia, galite spoksoti į mane kiek tinkama, bet 
mes tai žinome. Kodėl, pavyzdžiui, nė vienas mūsų pasiuntinys kon- 
tinente nepriima ponios? Ji kažką įžeidė, kas niekuomet neatlei- 
džia, kieno rūstybė padvigubėjo, kai jis ją pamatė. Jis stačiai kraus- 
tėsi iš proto vakar vakare, sugrįžęs į namus. Ponia de Beladona 
iškėlė jam siaubingą sceną, blaškėsi ir šėlo, kad neduok Dieve! 

— Ak, tai ponios de Beladonos darbeliai, ar ne? — pastebėjo 


* Sukalbamas žmogus (pranc.). 
** Garbės žodis (pranc.). 

Beki ir truputį lengviau atsiduso, nes Fičo žodžiai ją įbaugino. 

— Ne, ji čia niekuo nedėta, ji visuomet pavyduliauja. Aš jums 
sakau, kad pats monsinjoras. Jūs be reikalo jam pasirodėte. Ir 
pasigailėsite, jeigu čia pasiliksite. Atminkite mano žodį. Išvažiuo- 
kite! Antai milordo karieta,— ir stvėręs Beki už rankos jis nudū- 
mė šonine sodo alėja, o lordo Stino atvira karieta, švytėdama he- 
raldiniais ženklais, nuskriejo plačiu keliu, traukiama be galo bran- 
gių arklių; joje drybsojo, atsilošusi ant priegalvių, ponia de Bela- 
dona, juodbruvė, pasipūtusi ir žydinti, su boloniniu šuneliu ant 
kelių ir linguojančiu baltu skėčiu virš galvos, o greta jos — senis 
Stinas, mirtinai išblyškęs, šiurpiu žvilgsniu. Neapykanta, pyktis, ais- 
tra kartais dar priversdavo jo akis suliepsnoti, bet šiaip jos būdavo 
apsiblaususios, tarsi joms būtų pakyrėję žiūrėti į pasaulį, kuriame 
nusivalkiojusiam  nedoram seniui nebeliko jokio malonumo nei 
grožio. 

— Monsinjoras ir dabar dar neatsipeikėjęs po šios nakties suk- 
rėtimo,— sušnibždėjo Fičas, kai karieta lėkė pro šalį, o ponia Kro- 
li žvelgė į ją iš krūmų, už kurių jai teko slėptis. 

„Nors tokia paguoda!“ — pamanė Beki. 

Ar milordas iš tikrųjų turėjo žudikiškų kėslų prieš ponią Beki, 
kaip pasakojo Fičas (po monsinjoro mirties jis grįžo į savo gimtą- 
ją šalį, kur ir gyvena labai gerbiamas, iš savo valdovo nusipirkęs 
barono Fičio titulą), bet jo patikėtinis nepanoro teptis žmogžudys- 
te, ar Fičui tebuvo pavesta išbaidyti ponią Kroli iš miesto, kuriame 
jo malonybė ketino praleisti žiemą ir kur regėti Beki šiam žymiam 
didžiūnui būtų buvę itin nemalonu,— tai klausimas, kurio niekuo- 
met nepavyko išsiaiškinti. Bet grasinimas paveikė moterėlę, ir ji 
nebebandė įkyrėti savo buvusiam globėjui. 

Visiems žinoma, kokio liūdno galo susilaukė šis didikas Neapo- 
lyje, praėjus dviem mėnesiams po 1830 metų prancūzų revoliu- 
cijos: didžiai gerbiamas Džordžas Gustavas, markizas Stinas, Gon- 
to ir Gont Kasl grafas, Airijos peras, Helborou vikontas, Pičlio ir 
Grilsbio baronas, kilniausio Keliaraiščio ordino, ispanų Aukso vil- 
nos, rusų šv. Nikolajaus pirmojo laipsnio ordinų, turkų Pusmė- 
nulio ordino kavalierius, Pirmasis Pudros kambario lordas ir 
Užpakalinių laiptų grumas, Gonto, arba jo aukštenybės regento, 
savanoriškos kariuomenės pulko vadas, Britų Muziejaus globėjas, 
šv. Trejybės gildijos vyresnysis brolis, Vaitfrajerso koledžo fun- 
datorius ir civilinės teisės daktaras mirė po kelių priepuolių, kurie, 

anot laikraščių, ištiko jį dėl to, kad jautrią milordo sielą baisiai 
sukrėtė senosios prancūzų monarchijos žlugimas. 

Viename savaitraštyje pasirodė vaizdingas markizo dorybių, jo 
dosnumo, gabumų ir gerų darbų sąrašas. Jis buvęs toks jautrus, 
taip prisirišęs prie įžymiosios Burbonų dinastijos, su kuria sakėsi 
esąs susigiminiavęs, jog nebegalėjo pergyventi savo karališkųjų gi- 
minaičių nelaimės. Jo kūnas buvo palaidotas Neapolyje, o širdis — 
širdis, kuri visuomet plakdavo, kupina kilnių ir taurių jausmų, 
sidabrinėje urnoje buvo nugabenta į Gont Kasl. 

— Netekę markizo,— kalbėjo ponas Vegas, — vargšai ir menas 
neteko geradario ir globėjo, visuomenė — vienos iš gražiausių 
savo puošmenų, o Anglija — vieno iš didingiausių patriotų ir vals- 
tybės veikėjų ir t.t., ir t.t. 

Dėl jo testamento buvo gerokai ginčytasi, net buvo mėginama 
priversti ponią de Beladoną atiduoti garsųjį briliantą, vadinamą 
„Judėjo akimi“, kurį jo malonybė visuomet nešiodavosi ant smiliaus 
ir kurį, sakoma, ji numovusi po jo apraudotos mirties. Bet jo iš- 
tikimas draugas ir tarnas Fičas įrodė, kad žiedas buvęs dovanotas 
minėtajai poniai de Beladonai dvi dienos prieš markizo mirtį — 
kaip ir banknotai, brangakmeniai, Neapolio ir Prancūzijos procenti- 
niai popieriai ir t.t., atrasti jo malonybės rašomajame stale ir mi- 
nimi ieškinyje, kurį jo įpėdiniai iškėlė šiai nekaltai apšmeižtai 
moteriai. 


LXV skyrius, 
PILNAS VISOKIŲ REIKALŲ IR MALONUMŲ 


Kitą dieną po susitikimo prie lošimų stalo Džozas itin rūpes- 
tingai bei prabangiai išsipustė ir, nusprendęs, jog apie praėjusios 
nakties įvykius nėra reikalo ką nors sakyti šeimos nariams, taip pat 
nepaprašęs nieko jį palydėti, anksti rytą išvyko iš namų, ir netru- 
kus žmonės jį pamatė prie „Dramblio“ viešbučio durų. Dėl šven- 
čių viešbutis buvo pilnas, prie staliukų gatvėje būreliai jau rūkė 
ir gėrė nestiprų vietinį alų, traktierius skendo dūmų debesyse. Po- 
nui Džozui iškilmingai darkyta vokiečių kalba pasiteiravus apie 
rūpimą asmenį, jis buvo nukreiptas į pačią namų pastogę — virš antro- 

jo aukšto kambarių, kuriuose buvo įsitaisę keliaujantys pirkliai, 
išsidėlioję ten savo brangenybes ir brokatą; virš trečiojo aukšto apar- 
tamentų, kur buvo įsikūręs lošimo firmos ėtat major*, virš ketvir- 
tojo aukšto kambarių, kur gyveno garsi čigonų šokėjų ir akrobatų 
trupė; dar aukščiau, tarp palėpės kambarėliuose prisiglaudusių stu- 
dentų, komivojažierių, smulkių pirklių ir kaimiečių, Beki susisuko 
sau lizdelį — purviniausią prieglobstėlį, kokiame kada nors buvo 
paslėptas grožis. 

Beki patiko toks gyvenimas. Ji bičiuliavosi su visais tos vietos 
gyventojais: pirkliais, lošėjais, akrobatais, studentais. Ji buvo ne- 
ramaus, vėjavaikiško būdo, paveldėto iš tėvo ir motinos, kurie buvo 
tikri bohemos atstovai tiek skoniu, tiek gyvensena. Jeigu čia pat 
nebūdavo lordo, ji mieliausiai plepėdavo su jo kurjeriu. Triukšmas, 
sambrūzdis, dūmai, pirklių žydų erzeliavimas, orios, pagyrūniškos 
vargšų akrobatų manieros, lošimo namų pareigūnų žargonas, stu- 
dentų dainos ir akiplėšiškas gyrimasis — visas šis nepaliaujamas 
klegesys ir gausmas viešbutyje patiko moterėlei ir linksmino ją, 
net kada nesisekdavo ir ji neturėdavo kuo apmokėti sąskaitų. Juo 
malonesnis buvo jai visas šis bruzdesys dabar, kai jos piniginė buvo 
pilna pinigų, kuriuos mažasis Džordžis išlošė jai vakar vakare! 

Kai Džozas šniokštuodamas įveikė paskutinius girgždančius laip- 
tus ir gaudydamas dvasią sustojo viršutinėje aikštelėje, o paskui 
ėmė šluostytis prakaitą ir dairytis 92-0jo kambario, kur, kaip jam 
buvo sakyta, galėjo surasti ieškomąjį asmenį, — priešais esančio 
kambario, Nr. 90, durys pasirodė esą atdaros, kažkoks studentas 
su auliniais batais ir nešvariu chalatu gulėjo lovoje, rūkydamas 
ilgą pypkę, o kitas studentas, ilgais geltonais plaukais ir išsiuvinė- 
ta striuke, nepaprastai dailia ir taip pat nešvaria, klūpojo ant 
kelių prie 92-o0jo kambario durų ir pro rakto skylutę plyšojo mal- 
davimą viduje esančiam asmeniui. 

— Eikite sau,— griežtai tarė pažįstamas balsas, nuo kurio Džo- 
zas suvirpėjo.— Aš laukiu vieno žmogaus. Laukiu savo senelio. Jis 
neturi jūsų čia pamatyti. 

— Angele Englūnderinn!** — stūgavo klūpąs studentas su švie- 
siai rusvomis garbanomis ir dideliu žiedu ant piršto.— Pasigailė- 
kite mūsų! Paskirkite pasimatymą! Papietaukite su manimi ir Fri- 


* Vyriausiasis štabas (pranc.). 
** Angle (vok.). 

cu parko smuklėje. Ten bus keptų fazanų ir porterio, slyvų pudin- 
go ir prancūziško vyno. Mes mirsime, jeigu jūs atsisakysite! 

— Tikrai mirsime! — patvirtino jaunas aristokratas lovoje. 

Šį pašnekesį Džozas girdėjo, bet nesuprato, nes niekuomet ne- 
buvo mokęsis tos kalbos, kuria buvo kalbama. 

— Newmero kattervang dooze, si vous plait*,— didiko tonu 
tarė Džozas, vos tik atgavęs žadą. 

— (Ouater fang tooce! — pakartojo studentas ir pašokęs puolė 
į savo kambarį, užrakino duris, ir Džozas išgirdo, kaip juodu su 
loyoje gulinčiu draugu ėmė garsiai kvatoti. 

Bengalijos džentelmenas stovėjo nejudėdamas, sumišęs dėl šio 
įvykio, kai 92-ojo kambario durys pačios atsidarė, ir iš ten pasiro- 
dė klastingas ir valiūkiškas Beki veidelis. Ji pastebėjo Džozą. 

— Tai jūs? — tarė ji išeidama iš kambario.— Kaip aš jūsų lau- 
kiau! Luktelėkit! Dar ne... Po valandėlės galėsite įeiti. 

Per tą valandėlę ji įkišo į lovą dažų dėžutę, butelį brendžio ir 
lėkštę su mėsos likučiais, pasitaisė plaukus ir pagaliau įleido savo 
svečią. 2 

Jos rytmečio apdaras buvo rausvas domino, truputį išblukęs ir 
nešvarus, vietomis išteptas pomada. Bet iš palaidų rankovių švi- 
tėjo gražios, akinamai baltos rankos, o juosta, kuria tas apdaras 
buvo sujuostas apie jos laibutį liemenį, pabrėžė figūros dailumą. 
Beki įvedė už rankos Džozą į savo palėpę. 

— Prašom! — pasakė ji.— Užeikit, pasikalbėsime. Sėskite čia 
ant kėdės. 

Ir ji, lengvai spustelėjusi storajam valdininkui ranką, pasodino 
Jį, O pati atsisėdo ant lovos — žinoma, ne ant butelio ir lėkštės, 
kuriuos būtų galėjęs prisėsti Džozas, jeigu būtų pasirinkęs šią vie- 
tą; ir čia sėdėdama Beki kalbėjosi su savo buvusiu garbintoju. 

— Kaip mažai metai jus pakeitė! — tarė ji, švelniai susidomė- 
jusi pažvelgdama į Džozą.— Bet kur būčiau jus pažinusi. Kaip 
malonu, gyvenant tarp svetimų žmonių, vėl pamatyti atvirą, nuo- 
širdų bičiulio veidą! 

Atvirame, nuoširdžiame veide, teisybę sakant, tą valandėlę buvo 
matyti visko, tik ne atvirumo ir nuoširdumo; priešingai, jis atrodė 
labai sumišęs ir apstulbęs. Džozas apžiūrinėjo keistąjį kambarėlį, 
kuriame rado savo senąją aistrą. Viena suknelė karojo ant lovos 


* Numeris devyniasdešimt antras, prašau! (Netaisykl. pranc.) 

galo, kita — ant durų kablio; skrybėlaitė pusiau dengė veidrodį, 
prie kurio taip pat gulėjo pora dailutėlių bronzinės spalvos batelių; 
ant stalelio prie lovos, greta žvakės — ne vaškinės — gulėjo pran- 
cuziškas romanas. Beki norėjo ir žvakę įkišti į lovą, bet paslėpė tik 
popierinį gaubtelį, kuriuo eidama gulti gesindavo žvakę. 

— Būčiau jus bet kur pažinusi,— toliau kalbėjo ji, — moteris 
niekuomet neužmiršta kai kurių dalykų. O jūs buvote pirmas vyras, 
kurį aš... kurį aš kada nors mačiau! 

— Nejaugi? — ištarė Džozas.— Apsaugok Viešpatie, negali bū- 
ti, ką jūs sakote! 

— Kai aš atvažiavau su jūsų sesute iš Čizviko, dar buvau visai 
vaikas, — pasakė Beki.— Kaip gyvena mano brangi meilutė? Ak, 
jos vyras buvo labai nedoras žmogus ir, žinoma, vargšelė man 
pavyduliavo. Ak, lyg jis man būtų rūpėjęs, kai buvo kažkas kitas... 
bet ne... nekalbėkime apie senus laikus.— Ir ji perbraukė per akis 
nosine su apdriskusiais nėriniais. 

— Argi ne keista,— tarė ji, — rasti tokioje vietoje moterį, gy- 
venusią visai kitame pasaulyje? Aš patyriau tiek sielvarto ir skriau- 
dų, Džozefai Sedli, man teko taip Žiauriai kentėti, jog kartais tie- 
siog kraustausi iš proto! Negaliu niekur ramiai pagyventi, nuolat 
klajoju, nerasdama ramybės ir laimės. Visi draugai mane išdavė — 
visi iki vieno. Pasaulyje nerasi doro žmogaus. Aš buvau ištikimiau- 
sia žmona, kokia kada nors gyveno, nors ir ištekėjau iš apmaudo, nes 
kažkas kitas... bet neminėkime to. Buvau jam ištikima, o jis pasityčiojo 
iš manęs ir mane pametė. Buvau švelniausia motina. Turėjau tik vieną 
vaiką, vienintelę meilę, vienintelę viltį, vienintelį džiaugsmą, kurį 
glaudžiau prie širdies su motinišku švelnumu, jis buvo mano gyvenimas, 
mano malda, mano... mano palaima... ir jie... jie atplėšė jį nuo manęs... 
atplėšė! | 

Ir ji nevilties kupinu judesiu, aistringai prispaudusi ranką prie 
širdies, valandėlę įsikniaubė į patalą. 

Butelys brendžio, gulėjęs po antklode, skimbtelėjo į lėkštę su 
šalta dešra. Abu, be abejo, sujaudino toks didžiulis sielvartas. Mak- 
sas ir Fricas tūnojo už durų ir nustebę klausėsi ponios Beki kūkčio- 
jimo ir raudojimo. Džozas taip pat gerokai išsigando ir susijaudi- 
no, matydamas savo senąją aistrą tokioje būklėje. Ir ji tučtuojau 
pradėjo pasakoti savo istoriją — tokią dailutę, paprastą ir naivią, 
kad jos klausantis darėsi visai aišku, jog jeigu kada nors baltas 
angelas buvo nusileidęs iš dangaus ir tapo čia, Žemėje, pragariškų 

kėslų bei niekšybės auka, tai šita nesutepta būtybė, ši nelaiminga 
nekalta kankinė kaip tik ir buvo šią valandą prieš Džozą — sėdėjo 
lovoje ant brendžio butelio. 

Juodu kalbėjosi labai ilgai, draugiškai ir konfidencialiai, ir per 
šį pokalbį Džozui Sedliui buvo kažkaip išaiškinta (bet taip, jog 
tai jo nė kiek neišgąsdino ir neįžeidė), kad Beki širdis pirmą 
kartą pradėjusi virpėti jo žavingoje akivaizdoje, kad Džordžas 
Osbornas, žinoma, sukęsis apie ją be jokio saiko ir tai galėję su- 
kelti Amelijos pavydą; dėl to jos truputį susipykusios, bet Beki 
niekuomet nė trupučio neskatinusi šio nelaimingo karininko ir 
niekuomet nepaliovusi galvoti apie Džozą nuo pat pirmos dienos, 
kai tik jį pamačiusi, nors, aišku, niekad neužmiršusi savo, kaip iš- 
tekėjusios moters, pareigų, visuomet jas atsiminusi ir atsiminsian- 
ti iki grabo lentos arba iki tol, kol visiems žinomas siaubingas tos 
vietovės klimatas, kur gyvena pulkininkas Krolis, išvaduosiąs ją iš 
jungo, kurį vyro žiaurumas padaręs jai nepakenčiamą. 

Džozas išėjo, įsitikinęs, kad Rebeka ne tik žavingiausia, bet ir 
doriausia moteris, ir jau svarstė įvairias galimybes, kaip pasirū- 
pinti jos gerove. Reikia padaryti galą jos persekiojimui; ji turi 
grįžti į visuomenę, kurios puošmena buvo. Jis pažiūrės, ką galima 
padaryti. Ji turi išsikelti iš tos vietos ir apsigyventi ramiame bute. 
Amelija turi ją aplankyti ir su ja susidraugauti. Jis imsis visa tai 
sutvarkyti ir pasitarsiąs su majoru. Beki verkė nuoširdaus dėkin- 
gumo ašaromis ir paspaudė jam ranką, kai galantiškasis dručkis 
džentelmenas pasilenkė pabučiuoti jai rankutės. 

Beki išlydėjo Džozą iš savo palėpės taip grakščiai, lyg čia būtų 
jos valdoma pilis; o kai sunkiasvoris džentelmenas pranyko, leisda- 
masis žemyn, Maksas ir Fricas išlindo iš savo urvo, įsikandę pyp- 
kes, ir ji ėmė mėgdžioti Džozą, kramtydama juodą duoną su dešra 
1r sriubčiodama mėgstamą brendį su vandeniu. 

Džozas labai iškilmingai nuėjo į Dobino butą ir ten išpasakojo 
jam jaudinančią istoriją, kurią ką tik išgirdo, tačiau neminėdamas 
to, kas praėjusią naktį įvyko prie lošimo stalo. Ir tuo metu, kai 
ponia Beki baigė savo pertrauktą dėjeuner ū la fourchet- 
te*, abu džentelmenai ėmė labai rimtai tartis ir svarstyti, kuo geriau- 
siai galėtų būti jai naudingi. 

Kokie vėjai atpūtė ją į šį miestelį? Kodėl ji neturi draugų ir 


* Lengvus pusryčius (pranc.). 

klajoja viena? Maži berniukai mokykloje iš pirmojo lotynų kal- 
bos vadovėlio sužino, kad Averno!““ taku labai lengva leistis že- 
myn. Praleiskime šį nuolatinio Rebekos smukimo etapą. Ji dabar 
nebuvo blogesnė negu savo sėkmės dienomis — tik nuo jos truputį 
nusigręžė laimė. 

O ponia Amelija buvo tokio švelnaus ir neprotingo būdo, kad 
vos tik išgirdus, jog kas nors yra nelaimingas, jos širdis tučtuojau 
palinkdavo į kenčiantįjį. O kadangi ji pati niekada nebuvo pada- 
riusi jokių mirtinų nuodėmių, net nebuvo apie jas pagalvojusi, tai 
nejuto nė to pasišlykštėjimo nedorybėmis, kokiu pasižymi labiau 
patyrę moralistai. Jeigu ji savo švelnumu ir gerumu išpaikindavo 
kiekvieną, kas tik atsidurdavo prie jos; jeigu atsiprašinėdavo savo 
tarnaitę už tai, kad trukdanti ją skambučiu; jeigu prašydavo, kad jai 
atleistų berniukas pardavėjas, parodęs jai šilko atraižą, arba dary- 
davo reveransą gatvių šlavėjui, pagirdama puikiai išvalytą kryž- 
gatvį, — o Amelija galėjo padaryti bet kurią iš tų kvailybių,— tai 
žinia, kad vargsta sena jos pažįstama, tikriausiai galėjo didžiai su- 
jaudinti ją; 0 apie tai, jog kas nors gali kentėti už savo kaltes, ji 
nė girdėti nenorėjo. Pasaulyje, kuriame įstatymus leistų tokie žmo- 
nės kaip Amelija, turbūt nebūtų didelės tvarkos. Tačiau, bent tarp 
valdovų, maža tėra į ją panašių moterų! Ši dama, man atrodo, 
būtų panaikinusi visus pasaulio kalėjimus, bausmes, antrankius, 
rimbus, skurdą, ligas, badą. Ir ji buvo tokia menkadvasė būtybė, 
kad,— mes esame priversti tai pripažinti, — ji net galėjo užmiršti 
mirtiną įžeidimą. 

Kai majoras išgirdo iš Džozo apie sentimentalų nuotykį, kurį jis 
ką tik pergyveno, reikia tiesiai pasakyti, toli gražu nesusidomėjo 
juo taip kaip Bengalijos džentelmenas. Atvirkščiai, jo susijaudini- 
mas buvo anaiptol ne džiaugsmingas: apie nelaimės ištiktą vargšę 
moterį jis pasakė trumpai, bet nelabai padoriai: 

— Taigi mažoji palaidūnė vėl pasirodė? 

Jis niekuomet jos nemėgo ir nė kiek ja nepasitikėjo nuo pat 
tos valandėlės, kai jos žalios akys pirmą kartą pažvelgė į jį ir nusi- 
gręžė, susidūrusios su jo žvilgsniu. 

— Ši velniūkštė pridaro blogo visur, kur tik pasirodo, — be jo- 
kios pagarbos pareiškė majoras.— Kas žino, koks buvo jos gyve- 
nimas ir ką ji veikia čionai, užsienyje, visai viena? Nepasakokite 
man apie persekiojimą ir priešus; dora moteris visuomet turi drau- 
gų ir niekuomet neatsiskiria nuo šeimos. Kodėl ji pametė vyrą? 

Galimas dalykas, kad jis buvo begėdis ir nedoras, kaip jūs sakote. 
Jis visuomet buvo toks. Puikiai prisimenu, kaip šis prisiekęs suk- 
čius viliodavo ir apgaudinėdavo vargšą Džordžą. Berods buvo 
kilęs kažkoks skandalas dėl jų skyrybų? Lyg ir esu kažką girdėjęs! — 
sušuko majoras Dobinas, kurį ne per daugiausia domino pas- 
kalos. 

Ir Džozas bergždžiai stengėsi jį įtikinti, kad ponia Beki esanti 
visais atžvilgiais dora ir nekaltai nuskriausta moteris. 

— Gerai jau, gerai! Bet pasiklauskite ponią Džordž,.— pasakė 
mūsų didysis diplomatas majoras.— Eime pasitarti su ja. Manau, 
sutiksite, kad, šiaip ar taip, ji yra geras teisėjas ir žino, kur teisybė 
tokiais atvėjais. 

— Hm! Emi tikriausiai tiks, — tarė Džozas, kuris per daug ne- 
sižavėjo seserimi. 

— Tikriausiai tiks? Po velnių, pone, ji yra šauniausia dama, 
kokią man teko sutikti gyvenime! — išdrožė majoras.— Žodžiu, 
eime pasiklausti jos, ar reikia matytis su šia moterimi, ar ne. Aš 
paklusiu jos nuosprendžiui. 

Tasai bjaurusis klastingas nenaudėlis majoras neabejojo laimė- 
siąs. Jis atsiminė, kad kažkada Emi baisiai ir visiškai pagrįstai pavy- 
duliavo Rebekai ir niekuomet nepaminėdavo jos vardo, nevirpėdama 
iš pasibaisėjimo. „Pavydi moteris niekuomet neatleidžia“, — galvojo 
Dobinas. Ir štai juodu abu nužingsniavo skersai gatvės pas ponią 
Džordž, kuri nerūpestingai čiulbėjo romansus su savo mokytoja ponia 
Štrumpf. 

Kai toji dama išėjo, Džozas, kaip visuomet, ėmė dėstyti reikalą 
kuo iškilmingiausiais žodžiais. 

— Brangioji Amelija, — tarė jis, — man ką tik atsitiko kažkas ne- 
paprasta... taip... Apsaugok Viešpatie... visiškai nepaprasta. Viena 
sena draugė... taip, labai įdomi sena tavo draugė, sakyčiau, senų 
laikų draugė, ką tik čia atvyko, ir aš norėčiau, kad tu su ja pasima- 
tytum. 

— Su ja? — sušuko Amelija.— O kas ji tokia? Majore Dobinai, 
prašau nelaužyti mano žirklių. 

Majoras suko jas už grandinėlės, ant kurios jos kartais kabodavo 
prie šeimininkės juosmens, ir galėjo susižeisti akis. 

— Tai moteris, kurios aš labai nemėgstu ir kurios jūs taip pat 
neturite pagrindo mylėti. 

— Tai Rebeka, esu tikra, kad Rebeka,— tarė Amelija paraus- 
dama ir labai susijaudinusi. 

— Jūs teisi, jūs visuomet teisi, — atsakė Dobinas. 

Briuselis, Vaterlo, seni seni laikai, sielvartas, skausmas, prisimini- 
mai užplūdo švelnią Amelijos širdį ir baisiai ją sujaudino. 

— Nenoriu jos matyti, — sušuko Amelija.— Negaliu jos matyti. 

— Ar nesakiau? — pasakė Dobinas Džozui. 

— Ji labai nelaiminga ir... ir taip toliau,— spyrėsi Džozas.— Ji 
labai nelaiminga, bejėgė ir ji sirgo... sunkiai sirgo... Ir tasai niekšas 
vyras pametė ją. 

— Ak! — tarė Amelija. 

— Ji neturi nė vieno draugo pasaulyje,— gana sumaniai kalbėjo 
toliau Džozas.— Ir ji sakė mananti, jog gali tavimi pasitikėti. Ji tokia 
nelaiminga, Emi! Sielvartas vos neišvarė jos iš proto. Jos pasakoji- 
mas baisiai sujaudino mane... garbės žodis, sujaudino... galiu pasaky- 
ti, kad dar niekas su tokia angeliška kantrybe nėra iškentęs tokių 
baisių persekiojimų. Jos šeima be galo žiauriai su ja pasielgė. 

— Vargšelė! — pasakė Amelija. 

— Ir ji sako, kad jeigu nepavyks rasti draugų, tikriausiai mirsian- 
ti, — tarė Džozas tyliu virpančiu balsu.— Apsaugok Viešpatie! Ar 
žinai, kad ji mėgino nusižudyti? Ji nešiojasi su savimi opiumo... ma- 
čiau buteliuką jos kambaryje... toks menkas mažytis kambariukas... 
prastame „Dramblio“ viešbutyje, pačiame viršuje, palėpėje. Aš ten 
buvau. 

Matyti, tatai nepaveikė Amelijos. Ji net truputį šyptelėjo. Gal 
įsivaizdavo, kaip Džozas pūškuodamas lipo laiptais. 

— Ją tiesiog pribloškė sielvartas, — kalbėjo jis.— Baisu klausytis, 
kokias kančias teko iškęsti tai moteriai. Ji turi berniuką, vienmetį 
su Džordžiu. 

— Taip, taip, atrodo, prisimenu, — pastebėjo Emi.— Ir kas? 

— Gražiausias vaikas, koks galėtų būti, — tarė Džozas, kuris, 
kaip ir visi storuliai, lengvai susijaudindavo ir kurį labai sugraudino 
Beki pasakojimas, — tai tikras angelas, dievinęs savo motiną. Niek- 
šai išplėšė jį klykiantį iš jos glėbio ir nuo to laiko nebeleidžia jai su 
juo pasimatyti. 

— Brangus Džozefai,— sušuko Emi, pašokdama iš vietos,— 
eime tuojau pat jos aplankyti! 

Ir ji nubėgo į miegamąjį, greitomis užsirišo skrybėlaitę, išpuolė 
su skara ant rankos ir liepė Dobinui sekti iš paskos. 

Dobinas priėjo ir užmetė jai ant pečių skarą — baltą kašmyro 
skarą, kurią pats buvo atsiuntęs iš Indijos. Jis pamatė, kad jam telieka 
paklusti. Amelija paėmė jį už parankės, ir juodu išėjo. 

— Ji gyvena devyniasdešimt antrame kambaryje, užlipus aštuo- 
nis laiptų tarpus, — pasakė Džozas, gal nelabai benorėjęs vėl kopti 
aukštyn. 

Jis atsisėdo prie savo svetainės lango, iš kur matyti aikštė, kurioje 
stovi „Dramblys“, ir žiūrėjo, kaip mūsų porelė žingsniuoja per turgų. 

Gerai, kad Beki taip pat juos pamatė iš savo palėpės, kur plepėjo 
ir juokavo su abiem studentais. Tuodu šaipėsi iš Beki senelio išvaiz- 
dos, mat jie stebėjo, kaip jis atvyko ir išvyko. Tačiau Beki suskubo 
juodu išprašyti ir sutvarkyti savo kambarėlį, dar nespėjus „Dramb- 
lio“ savininkui pasiekti jos palėpės. Mat pastarasis, žinodamas, jog 
ponia Osborn labai mėgstama valdovo dvare, lydėjo, drąsino ją ir 
poną majorą, kopiančius stačiais laiptais. 

— Maloningoji ledi, maloningoji ledi! — tarė šeimininkas, pasi- 
beldęs į Beki duris (dar vakar jis vadino ją tik ponia ir toli gražu ne- 
sielgė taip mandagiai). 

— Kas čia? — paklausė Beki, iškišusi galvą, ir tyliai aiktelėjo. 
Prieš ją stovėjo virpanti Emi ir Dobinas, ilgasis majoras su lazda. 

Jis stovėjo tylėdamas ir labai susidomėjęs šia scena, bet Emi iš- 
skėstomis rankomis puolė prie Rebekos, išsyk jai atleido, apkabino 
ir išbučiavo iš visos širdies. Ak vargše nelaimingoji, kada tave bučia- 
vo tokios skaisčios lūpos? 

AMANTIUM IRAE+*+ 


Amelijos nuoširdumas ir gerumas galėjo sujaudinti net tokią už- 
kietėjusią nedorėlę kaip Beki. Atrodė, kad ji buvo iš tikro dėkinga 
Amelijai už mylavimus ir meilius žodžius ir labai susijaudino, kad ir 
neilgam, bet beveik nuoširdžiai. Pasakojimas apie „klykiantį vaiką, 
išplėštą iš glėbio“ buvo sėkmingas Rebekos manevras. Pavaizdavusi 
šią širdį veriančią nelaimę, Beki atgavo savo draugę, ir, be abejo, tai 


* Įsimylėjusiųjų rūstybė (lot.). 

buvo viena iš pačių pirmųjų temų, kuriomis mūsų vargšė kvailutė 
Emi pradėjo kalbą su atrastąja bičiule. 

— Vadinasi, jie atėmė iš tavęs brangų vaikutį? — sušuko mūsų 
neišmanėlė.— Ak Rebeka, mano vargše brangi kenčianti drauge, 
aš žinau, ką reiškia prarasti sūnų, ir galiu užjausti tuos, kurie jo ne- 
teko! Bet Viešpaties malone tu atgausi savąjį, kaip gailestingoji ap- 
vaizda grąžino man manąjį. 

— Vaikutį, savo vaikutį? O taip, mano kančios buvo siaubingos, — 
patvirtino Beki, gal truputį pajutusi sąžinės graužimą. 

Ji pasijuto kažkaip nesmagiai, nes buvo priversta tučtuojau me- 
luoti, atsakydama į tokį visišką ir nuoširdų pasitikėjimą. Bet tai ir 
yra visa nelaimė tų, kurie pradeda šitaip apgaudinėti. Jeigu vienas 
prasimanymas palaikomas tiesa, turite sugalvoti kitą, kad nepakirs- 
tumėte pasitikėjimo anksčiau išduotais vekseliais; taigi jūsų į apyvartą 
paleistas melas neišvengiamai auga, ir kiekvieną dieną didėja pavojus, 
kad tas melas gali būti atskleistas. 

— Kai jie atėmė iš manęs vaiką, — toliau kalbėjo Beki,— aš bai- 
siai prisikentėjau (tikiuosi, kad ji neatsisės ant butelio!); maniau, 
kad mirsiu; bet, laimė, susirgau smegenų uždegimu, ir mano gydyto- 
jas jau nebeturėjo vilties, kad pasveiksiu, ir... ir... aš pagijau, ir... ir 
štai aš čia, neturtinga ir be draugų. 

— Kiek jam metų? — paklausė Emi. 

— Vienuolika,— atsakė Beki. 

— Vienuolika! — sušuko viešnia.— Bet juk jis gimė tais pačiais 
metais kaip ir Džordžis, kuriam... 

— Žinau, žinau! — sušuko Beki, visiškai pamiršusi mažojo Ro- 
dono amžių.— Iš skausmo aš daug ką užmirštu, brangi Amelija. Aš 
labai pasikeičiau, kartais beveik einu iš proto. Jis buvo vienuo- 
likos metų, kai jie atėmė jį iš manęs. Viešpatie, laimink jo mielą gal- 
vutę! Aš jo nuo tada nebemačiau! 

— Jis šviesiaplaukis ar juodbruvas? — klausinėjo kvailutė Emi.— 
Parodyk man jo plaukus. 

Beki vos nenusikvatojo iš jos naivumo. 

— Ne šiandien, mieloji... kitą kartą, kai mano lagaminus atgabens 
iš Leipcigo — juk iš ten aš čia atvažiavau. Parodysiu tau ir mažą jo 
portretą, kurį pati nupiešiau laimingomis dienomis. 

— Vargšė Beki, vargšė Beki! — tarė Emi.— Kokia aš turėčiau 
būti dėkinga! (Tačiau man neatrodo labai protinga ta pamaldi tai- 
syklė, kurią nuo pat mažų dienų skiepijo mums mūsų šeimos moterys, 

būtent: jog mes turime būti dėkingi už tai, kad mums žymiai geriau 
sekasi negu kam kitam.) 

Ir ji, kaip visuomet, ėmė galvoti, kad jos sūnus gražiausias, geriau- 
sias ir protingiausias berniukas pasaulyje. 

— Štai pamatysi mano Džordžį! 

Tai buvo geriausia, ką galėjo Emi sugalvoti, norėdama paguosti 
Beki. Jeigu iš viso galima ją kaip nors nuraminti, tai tik taip. 

Šitaip abi moterys kalbėjosi apie valandą ar daugiau, ir Beki tu- 
rėjo progos plačiai ir visapusiškai papasakoti draugei savo gyvenimo 
istoriją. Ji išaiškino Amelijai, kad vyro šeima visuomet žiūrėjusi į jos 
vedybas su Rodonu Kroliu be galo priešiškai, kad jos vyro brolio 
žmona (klastinga moteris) nuteikusi Rodoną prieš ją; kad vyras už- 
mezgęs šlykščius ryšius ir visai paliovęs ją mylėti, kad ji iškentusi 
viską — neturtą, panieką, mylimiausio žmogaus abejingumą — ir 
vis dėl savo vaiko laimės; kad pagaliau buvusi bjauriausiai įžeista ir 
todėl turėjusi skirtis su vyru: šiam niekšui net nebuvę gėda reikalauti, 
kad ji paaukotų savo gerą yardą dėl tarnybos, kurią jam pažadėjo 
labai žymus ir įtakingas, bet nedoras žmogus — markizas Stinas. 
Baisus išgama! 

Šią dalį savo nuotykingos istorijos Beki išdėstė nepaprastai mote- 
riškai ir subtiliai, dėdamasi be galo pasipiktinusi. Dėl to įžeidimo ji 
buvusi priversta palikti vyro namus, bet bailusis niekšas atkeršijęs 
jai atimdamas sūnų. Ir šit, užbaigė Beki, dabar ji esanti vargšė, kla- 
jūnė, visų apleista ir nelaiminga. 

Žmonės, pažįstantys Amelijos būdą, lengvai gali įsivaizduoti, kaip 
ji reagavo į šią plačiai papasakotą istoriją. Ji virpėjo iš pasipiktinimo, 
klausydamasi, kaip pasielgė niekšingasis Rodonas ir nedorasis Stinas. 
Jos akyse šmėščiojo šauktukai po kiekvieno sakinio, kuriuo Beki piešė, 
kaip ją persekiojo giminės aristokratai ir pametė vyras. (Beki jo ne- 
smerkė. Ji kalbėjo apie jį veikiau liūdnai negu piktai. Per daug karš- 
tai jį mylėjusi; be to, ar jis nesąs jos berniuko tėvas?) O kai Beki ėmė 
pasakoti išsiskyrimo su vaiku sceną, Emi visiškai pasislėpė už savo 
nosinės, tad mūsų tobula tragiškoji aktorė turėjo būti labai patenkin- 
ta, matydama, kokį įspūdį jos vaidyba padarė auditorijai. 

Kol damos toliau kalbėjosi, ištikimasis Amelijos palydovas majo- 
ras (jis, aišku, nenorėjo trukdyti pasitarimo ir nuvargo vaikščioda- 
mas po siaurą koridorėlį ir skrybėlės viršumi šluostydamas lubas) 
nusileido į žemutinį viešbučio aukštą ir įžengė į didžiąją „Dramblio“ 
viešbučio salę, iš kur ir kilo laiptai į viršų. Ši patalpa visuomet būdavo 

pilna tabako dūmų ir gausiai pritaškyta alaus. Ant nešvaraus stalo 
stūksojo dešimtys vienodų varinių žvakidžių su lajinėmis žvakėmis 
viešbučio gyventojams, kurių raktai eilėmis kabojo virš žvakių. Emi 
paraudo, greitomis pereidama per tą kambarį, kuriame buvo susirinkę 
įvairių Žmonių: Tirolio pirštinių pardavėjų ir Dunojaus baltinių pirk- 
lių su savo ryšuliais; dykinėtojų, lošiančių kortomis arba domino ant 
lipnių, alumi aplaistytų stalų; akrobatų, besiilsinčių per pertrauką 
tarp dviejų spektaklių, — žodžiu, čia buvo visas vokiečių viešbučio 
fumum ir strepitus* mugės metu. Liokajus, nelaukdamas užsakymo, 
atnešė majorui bokalą alaus. Dobinas išsitraukė cigarą ir nutarė pasi- 
daryti pramogą iš to nesveiko augalo ir laikraščio, kol jo globai pa- 
vestas asmuo nusileis jo pakviesti. 

Netrukus laiptais, žvangindami pentinais, nusileido Maksas ir Fri- 
cas, užsimaukšlinę kepures ant šalies, įsikandę pypkes, papuoštas 
herbais ir purvinais spurgais. Jie pakabino lentoje 90-ojo kambario 
raktą, užsisakė sumuštinių ir alaus. Juodu atsisėdo netoli majoro ir 
pradėjo kalbą, kurios nuotrupos norom nenorom pasiekdavo jo ausis. 
Jie šnekėjosi daugiausia apie „fuksus“ ir „filisterius“'“?, dvikovas 
ir išgertuves kaimyniniame Šopenhauzeno universitete, garsiojoje 
mokslo šventovėje, iš kurios jie ką tik buvo atvykę diližanu, matyti, 
kartu su Beki, norėdami dalyvauti sutuoktuvių iškilmėse Pumperni- 
kelyje. 

— Ta mažoji anglė, atrodo, pateko en bays de gonnoisance**,— 
tarė savo draugui Fricui Maksas, mokąs prancūziškai.— Storajam 
seneliui išėjus, atvyko dailutė maža jos tautietė. Girdėjau, kaip jos 
čiauška ir aikčioja jos kambaryje. 

— Reikia nusipirkti bilietus į jos koncertą, — pastebėjo Fricas.— 
Tu turi pinigų, Maksai? 

— Tai tau! — sušuko tasai.— Šis koncertas — koncertas in nubi- 
bus***! 

Hansas pasakojo, kad ji buvo paskelbusi vieną tokį koncertą Leip- 
cige, buršai išpirkę daug bilietų. Bet ji išvažiavo nedainavusi. Vakar 
karietoje ji pasakojo, kad jos pianistas Drezdene susirgęs. Esu įsitiki- 
nęs, kad ji nesugeba dainuoti. Jos balsas gergždžia kaip ir tavo, o 
alaus prisigėrusioji garsenybe! 


* Dūmai, triukšmas (lot.). 
*++ Tarp pažįstamų (netaisykl. pranc.). 
+++ Debesyse (Iot.). 

— Taip, gergždžia, aš girdėjau, kaip ji mėgino padainuoti schrec- 
klich* anglų baladę, vadinamą De Rose upon de Balgony!** 

— Saufen ir singen*** — nesuderinami dalykai,— pastebėjo 
raudonnosis Fricas, regimai labiau mėgęs pirmąjį pasilinksminimo 
būdą.— Ne, nepirk jos bilietų. Vakar ji išlošė frente-et-guarante. 
Aš ją mačiau; ji privertė kažkokį anglų berniūkštį lošti už ją. Mes 
išleisime tavo pinigus ten pat arba teatre, arba pavaišinsime ją pran- 
cūzišku vynu ar konjaku Aurelijos sode, bet bilietų nepirksime. Ką 
tu pasakysi? Dar po bokalą alaus? 

Ir juodu, iš eilės pamerkę savo šviesius ūsus į šleikštoką gėralą, 
pasiraitė juos ir nusvirduliavo į mugę. 

Majoras, matęs, kaip 90-0jo kambario raktas buvo pakabintas ant 
kabliuko, ir girdėjęs abiejų akademinių pliuškių kalbą, tučtuojau su- 
prato, kad jie šneka apie Beki. „Velniūkštė vėl ėmėsi savo senų iš- 
daigų!“ — pamanė jis ir nusišypsojo, prisiminęs senus laikus, kai jam 
teko matyti, kaip pašėlusiai ji meilinosi Džozui ir kaip komiškai pasi- 
baigė šis nuotykis. Vėliau juodu su Džordžu dažnai pasijuokdavo iš 
to, kol, praslinkus kelioms savaitėms po savo vedybų, ir pats Džor- 
džas pateko į mažosios Kirkės pinkles ir užmezgė su ja ryšius, kuriuos 
jo draugas, aišku, įtarė, bet apie kuriuos buvo linkęs nieko nežinoti. 
Viljamui buvo per daug skaudu arba gėda tyrinėti tą negarbingą 
paslaptį, nors kartą Džordžas, matyti, sąžinės graužiamas, buvo apie 
tai užsiminęs. Tatai buvo Vaterlo mūšio rytą, kai abu vyrai stovėjo 
prie savo pozicijų, žvelgdami per lietų į juodą masę prancūzų, išsi- 
dėsčiusių priešais stūksančiose aukštumose. 

— Aš įsivėlęs į kvailą istoriją su viena moterimi, — pasakė tada 
Džordžas.— Džiaugiuosi, kad mes išžygiavome. Jeigu žūsiu, tikiuosi, 
kad Emi niekad nesužinos apie tą istoriją. Ak Dieve, kaip būtų gera, 
jeigu aš nebūčiau prasidėjęs! 

Viljamas mėgdavo tai prisiminti ir ne kartą guosdavo vargšę Džor- 
džo našlę, jog Džordžas, palikęs žmoną, pirmąją dieną po Katr Bra 
kautynių rimtai ir jausmingai kalbėjo apie tėvą ir žmoną. Šią aplin- 
kybę Viljamas taip pat labai pabrėžė, kalbėdamasis su Osbornu vy- 
resniuoju, ir tokiu būdu jam pavyko taip paveikti senąjį džentelmeną 
pačioje gyvenimo pabaigoje, kad jis sūnaus nebeminėjo piktuoju. 


* Baisią (vok.). 
+» „Rožė viršum balkono“ (netaisykl. angl.). 
+++ Gerti, dainuoti (vok.). 

„Taigi ši nelaboji vis dar neatsisako savo kėslų, — pagalvojo Vil- 
jamas. — Norėčiau, kad ji būtų už šimto mylių nuo čia! Ji atneša ne- 
laimę visur, kur tik pasirodo“. 

Suspaudęs rankomis galvą ir nematydamas panosėje gulinčio 
„Pumpernikelio laikraščio“, Dobinas sėdėjo, paskendęs niūriuose 
nujautimuose ir nelinksmose mintyse, kai staiga kažkas sudavė jam 
per petį skėčiu. Viljamas pakėlė galvą ir pamatė ponią Ameliją. 

Ši moteris buvo įpratusi tironizuoti majorą Dobiną (nes ir silp- 
niausias žmogus nori ką nors valdyti), ji varinėdavo jį, retkarčiais 
paglostydavo, liepdavo nešioti visokius daiktus, tarsi jis būtų didelis 
Njufaundlendo šuo. Jam patikdavo, taip sakant, šokti į vandenį, jeigu 
ji sakydavo: „Dobinai, imk!“ — ir bidzenti iš paskos, įsikandus jos 
rankinuką. Ši istorija bus beveik nepasiekusi tikslo, jeigu skaitytojas 
iki šiol nesuvokė, kad majoras buvo mulkis. 

— Kodėl nepalaukėte manęs, pone, ir nepalydėjote laiptais že- 
myn? — tarė ji atmesdama galvutę ir pašaipiai tūptelėdama. 

— Man lubos per žemos tame koridoriuje, — atsakė jis, žvelgda- 
mas juokingai maldaujamu žvilgsniu ir džiaugdamasis, kad gali paimti 
ją už parankės ir išvesti iš šios šlykščios prirūkytos vietos. Jis būtų 
išėjęs iš viešbučio, net užmiršęs padavėją, jeigu šis jaunas vyrukas 
nebūtų pasivijęs jo ant „Dramblio“ slenksčio ir neprivertęs sumokėti 
už alų, kurio majoras nė nepalietė. Emi nusijuokė, pavadino jį išdy- 
kėliu, kuris norėjo pabėgti neužsimokėjęs, ir padarė dar kelias pašai- 
pias pastabas apie nestiprų alų. Ji buvo geros nuotaikos, linksmai 
nusiteikusi, ir labai guviai perbėgo turgaus aikštę. Ji norėjo tučtuojau 
pamatyti Džozą. Majoras pasijuokė iš tokių audringų ponios Amelijos 
jausmų, nes iš tiesų ne per dažniausiai pasitaikydavo, kad ji panorėtų 
„tučtuojau“ pamatyti brolį. 

Jie rado buvusį valdininką savo svetainėje antrame aukšte. Kol 
Amelija sėdėjo užsidariusi su drauge pastogėje, o majoras barbeno 
pirštais į lipnų stalą traktieriuje, Džozas, žingsniuodamas po kambarį 
ir grauždamas nagus, be perstojo žvalgėsi per turgaus aikštę į ,„Dram- 
blio“ viešbutį. Jis taip pat labai nekantriai troško pasimatyti su ponia 
Osborn. 


— Na, kaip? — paklausė jis. 

— Nelaimingoji vargšelė, kiek ji iškentėjo! — tarė Emi. 

— O taip, apsaugok Viešpatie! — pasakė Džozas, linguodamas 
galvą, net jam žandai ėmė virpėti it drebučiai. 

— Ji gali apsigyventi Peinės kambaryje, o ši gali persikelti į 
viršų, — toliau kalbėjo Emi. 

Peinė buvo rimta anglė tarnaitė ir ponios Osborn asmeninė paly- 
dovė, apie kurią, kaip ir turi būti, sukosi ponas Kiršas ir kurią Džor- 
džis „linksmindavo“ siaubingomis pasakomis apie vokiečių plėšikus 
ir vaiduoklius. Ji daugiausia tiek ir teveikė, kad visą laiką niurzgėjo 
ir varinėjo savo šeimininkę, žadėdama kitą rytą grįžti į gimtąjį Kle- 
pemo kaimą. 

— Ji galės apsigyventi Peinės kambary,— tarė Emi. 

— Nejaugi jūs norite pasakyti, kad manote priimti tą moterį į 
savo namus? — išrėžė pašokęs majoras. 

— Žinoma, norime,— nekalčiausiu balsu tarė Amelija.— Ne- 
pykite ir nelaužykite baldų, majore Dobinai. Žinoma, mes ruošiamės 
ją čia priimti. 

— Aišku, brangioji, — pasakė Džozas. 

— Vargšelė tiek iškentėjo,— pasakė Emi,— jos bjaurusis banki- 
ninkas subankrutavo ir pabėgo; jos vyras — šlykštus niekšas — pa- 
metė ją ir atėmė iš jos vaiką! — (Čia ji sugniaužė kumštelius ir at- 
kišo juos, kažkam rūsčiai grūmodama. Majoras buvo susižavėjęs, 
matydamas tokią karingą drąsuolę.) — Vargšelė! Viena kaip pirštas 
ir dar turi verstis muzikos pamokomis, kad užsidirbtų duonos kąsnį? 
Kaipgi galime jos čia neatsigabenti! 

— Imkite iš jos pamokas, brangioji ponia Džordž! — sušuko ma- 
joras.— Bet nekvieskite jos į savo namus! Maldauju! 

— Nesąmonė! — prunkštelėjo Džozas. 

— Jūs visada toks geras ir jautrus... bent visuomet toks buvote... 
Stebiuosi jumis, majore Viljamai! — sušuko Amelija.— Kada gi jai 
padėsi, jei ne dabar, kai ji tokia nelaiminga? Dabar kaip tik metas 
jai pagelbėti. Ji seniausia iš visų mano draugių, ir ne... 

— Ji ne visuomet buvo jūsų draugė, Amelija, — tarė majoras, 
rimtai supykęs. 

Šitos užuominos Amelijai buvo jau per daug. Beveik su įtūžimu 
pažvelgusi majorui į veidą, ji tarė: 

— Gėdykitės, majore Dobinai! 

Rėžusi šį akibrokštą, ji nepaprastai didingai išėjo iš kambario, 
ori ir įsižeidusi užtrenkė duris. 

— Priminti tokius dąlykus! — sušuko ji, kai durys užsidarė.— 
O, kaip jis Žiauriai pasielgė, man tai primindamas! — Ir ji pažvelgė 
į Džordžo portretą, kabantį, kaip visuomet, virš sūnaus portreto.— 

Jis žiauriai pasielgė. Jeigu aš atleidau, ar reikėjo jam apie tai pra- 
šnekti? Ne. Ir juk iš jo paties aš sužinojau, koks nedoras ir nepagrįs- 
tas buvo mano pavydas ir koks tu buvai tyras... o taip, buvai tyras, 
mano šventasai danguje! 

Ji perėjo per kambarį, virpėdama iš pasipiktinimo. Paskui atsi- 
rėmė į komodą, virš kurios kabojo vyro atvaizdas, ir ilgai, neatitrauk- 
dama akių, žiūrėjo į jį. Atrodė, kad Džordžo akys jai priekaištauja, 
ir jos žvilgsnis darėsi vis liūdnesnis. Seni, be galo brangūs jų meilės 
trumpo sužydėjimo prisiminimai užplūdo ją. Žaizda, kuri per daugelį 
metų vos užsitraukė, dabar vėl pradėjo kraujuoti — ir kaip skausmin- 
gai! Amelija negalėjo pakelti vyro priekaištaujančio žvilgsnio. Tai 
neįmanoma! Niekuomet, niekuomet! 

Vargšas Dobinas! Vargšas Viljamas! Tas nelemtas žodis sunaikino 
kruopštų daugelio metų darbą — ilgos meilės ir ištikimybės rūmus, 
pastatytus ant nežinia kokių slaptų ir nematomų pamatų, kur slypėjo 
aistros, begalinė kova, niekam nežinomos aukos... Ištartas vienas žo- 
delis — ir griūva visas nuostabus vilties pastatas; vienas Žodis — 
ir nuskrenda paukštytė, kurią Dobinas visą gyvenimą stengėsi prisi- 
vilioti. 

Viljamas, nors iš Amelijos išraiškos ir suvokė, kad atėjo lemiama 
valandėlė, vis dėlto ir toliau prašė Sedlį saugotis Rebekos ir karštai, 
beveik paklaikęs, maldavo Džozą jos nepriimti. Jis meldė poną Sedlį 
bent pasiteirauti apie ją, pasakojo, kaip jam tekę girdėti, kad ji ben- 
draujanti su lošėjais ir įvairaus plauko įtartinais žmonėmis; priminė, 
kiek pikta ji padarė pirmiau, kaip juodu su Kroliu apiplėšė vargšą 
Džordžą. Dabar ji, kaip pati prisipažįsta, nebegyvenanti su vyru — 
galbūt tam esama rimto pagrindo... Kokia pavojinga draugė ji būtų 
jo seseriai, kuri visiškai neišmano apie gyvenimo reikalus! Viljamas 
maldavo Džozą neįsileisti Rebekos į savo šeimą taip iškalbingai, 
kaip tik sugebėjo, ir daug energingiau, negu šiam ramiam džentel- 
menui buvo įprasta. 

Jeigu Dobinas nebūtų elgęsis su tokiu įsiūčiu arba būtų buvęs su- 
manesnis, galimas dalykas, kad jam būtų pavykę įkalbėti Džozą, bet 
tasai valdininkas gerokai griežė dantį ant majoro, kuris, kaip jam 
atrodė, visada pabrėždavo savo pranašumą prieš jį (jis net pareiškė 
tokią savo nuomonę palydovui ponui Kiršui, kurio sąskaitas majoras 
Dobinas tikrino per visą kelionę ir kuris, aišku, palaikė savo šeimi- 
ninką). Ir Džozas išdrožė smarkią kalbą: kad jis sugebėsiąs ir pats 
apginti savo garbę, kad prašąs nesikišti į jo reikalus, ir pagaliau, kad 

nenorįs nė klausyti majoro... Bet čia jų pokalbis — gana ilgas ir aud- 
ringas — nutrūko paprasčiausiu būdu, būtent: atvyko ponia Rebeka 
iš „Dramblio“ viešbučio su nešiku, kuris gabeno labai nesunkų jos 
bagažą. 

Ji labai meiliai ir pagarbiai pasveikino savo šeimininką, o majorui 
Dobinui, kuris, kaip Beki išsyk instinktyviai pajuto, buvo jos priešas 
ir stengėsi nuteikti prieš ją Džozą, ji nusilenkė santūriai, bet draugiš- 
kai. Išgirdusi triukšmą ir bildesį, kilusį jai atvykus, iš savo kambario 
išėjo Amelija. Ji karščiausiai išbučiavo viešnią, visai nekreipdama 
dėmesio į majorą, jei neminėsime to, kad kartą piktai pažvelgė į jį — 
tai buvo turbūt neteisingiausias niekinamas žvilgsnis, kokį ši moteriš- 
kė buvo sviedusi nuo pat gimimo dienos. Bet ji turėjo savų priežasčių 
ir buvo linkusi toliau pyktis su Dobinu. Ir Dobinas, pasipiktinęs tuo 
neteisingumu, bet ne savo pralaimėjimu, išėjo, atsisveikinęs tokiu pat 
išdidžiu galvos linktelėjimu kaip ir tas reveransas, kuriuo teikėsi 
atsisveikinti su juo mažoji moteriškė. 

Jam išėjus, Emi tapo itin gyva ir labai meili Rebekai, triūsė po 
namus ir padėjo viešniai įsikurti paskirtame kambaryje taip karštai 
ir ryžtingai, kaip mūsų mažoji draugė retai kada darydavo. Bet jei 
žmonėms, ypač silpniems, tenka žengti kokį neteisingą žingsnį, tai 
visų geriausia žengti jį labai greitai. Ir Emi įsivaizdavo, kad šitaip 
elgdamasi ji rodo tvirtą nusistatymą, meilę ir pagarbą velioniui kapi- 
tonui Osbornui. 

Parsiradęs iš fėtes Džordžis pamatė, kad stalas, kaip visuomet, 
padengtas keturiems asmenims; bet vienoje vietoje buvo įsikūrusi 
kažkokia dama, o ne majoras Dobinas. 

— Ei! O kur Dobas? — kaip visuomet, labai tiesmukai paklausė 
jaunasis džentelmenas. 

— Majoras Dobinas turbūt pietauja mieste, — atsakė jam motina 
ir, prisitraukusi berniuką, išbučiavo, nubraukė jam plaukus nuo kak- 
tos ir pristatė poniai Kroli. 

— Ta: mano sūnus, Rebeka! — tarė ponia Osborn tokia veido 
išraiška, lyg norėdama pasakyti: „Argi gali kas nors pasaulyje jam 
prilygti?“ 

Beki pažvelgė susižavėjusi ir meiliai paspaudė jam ranką. 

— Mielas berniukas! — pasakė ji.— Koks jis panašus į mano... 

Susijaudinimas neleido jai baigti, bet Amelija ir be žodžių suprato, 
kad Beki galvoja apie savo pačios dievinamą vaiką. Tačiau bendra- 
vimas su bičiule paguodė ponią Kroli ir ji labai gardžiai papietavo. 

Kai tik ji imdavo valgydama ką nors kalbėti, Džordžis kiekvieną 
sykį atidžiai stebėdavo ją ir klausydavosi. Padavus desertą, Emi 
išėjo sutvarkyti kažkokių ūkio reikalų. Džozas snūduriavo savo gilia- 
me krėsle ties Galignani numeriu; Džordžis ir viešnia sėdėjo arti vie- 
nas kito. Jis ir toliau gudriai žvilgčiojo į ją ir pagaliau atidėjo į šalį 
riešutų spaustukus. 

— Klausykite,— tarė Džordžis. 

— Ką pasakysi? — paklausė juokdamasi Beki. 

— Juk jūs esate toji pati dama, kurią aš mačiau su kauke prie 
Rouge et Noir! 

— Tyliau! Ak tu klastūnėli! — pasakė Beki, paimdama jo ranką ir 
bučiuodama.— Tavo dėdė taip pat ten buvo, ir tavo mamytė to neturi 
sužinoti. 

— O ne, jokiu būdu,— atsakė vaikinukas. 

— Matai, mudu jau visai susidraugavome, — pareiškė Beki, kreip- 
damasi į Emi, kai šioji sugrįžo. 

Nieko nepasakysi, ponia Osborn įsivedė į namus labai išmintingą ir 
mielą kompanionę! 


Baisiai pasipiktinęs, bet vis dar nežinodamas visos jam ruošiamos 
išdavystės, Viljamas be tikslo bastėsi po miestą, ko! atsitiktinai susitiko 
pasiuntinį Kaspinuotį, kuris jį pakvietė pietų. Per pietus, nutaikęs 
progą, jis paklausė, ar jam kas nors žinoma apie tokią ponią Rodon 
Kroli, kuri, kiek jis girdėjęs, pridariusi nemaža triukšmo Londone. 
Ir Kaspinuotis, aišku, žinojęs visas Londono paskalas ir dar būdamas 
ledi Gont giminaitis, išdrožė nustebusiam majorui tokią istoriją apie 
Beki ir jos vyrą, kad ji visiškai apstulbino klausėją, o kartu leido mums 
parašyti šį pasakojimą (mat prie to paties stalo prieš daugelį metų 
Šių eilučių autorius turėjo malonumo visa tai išklausyti). Taftą, 
Stiną, Krolių šeimą ir jų istoriją — viską, kas buvo susiję su Beki 
ir jos praeitimi, visa tinkamai išnagrinėjo kandusis diplomatas. Jis 
žinojo viską, ir dar gerokai daugiau, apie visą pasaulį. Žodžiu, atla- 
paširdžiui majorui jis atskleidė nuostabiausių dalykų. Kai Dobinas 
pasakė, kad ponia Osborn ir ponas Sedlis priėmę ją į savo namus, 
Kaspinuotis taip nusikvatojo, jog majorui nesmagu pasidarė, ir pa- 
klausė, ar ne verčiau būtų buvę pasiųsti ką nors į kalėjimą, pakviesti 
iš ten vieną ar du džentelmenus nuskustom galvom ir geltonom striu- 
kėm, kurie Pumpernikelyje poromis surakinti šluoja gatves, duoti 
jiems pastogę bei maistą ir pavesti auklėti mažąjį padaužą Džordžį! 

Šios žinios gerokai nustebino ir įbaugino majorą. Dar rytą (prieš 
susitinkant su Rebeka) buvo susitarta, kad Amelija šį vakarą eis į 
balių Rūmuose. Štai ten jis ir galės jai viską pasakyti. Majoras nuėjo 
namo, pasipuošė munduru ir nuvyko į hercogo rūmus, tikėdamasis 
pamatyti ponią Osborn. Ji neatvyko. Kai jis sugrįžo į savo butą, visi 
žiburiai Sedlių nuomojamuose namuose buvo užgesinti. Jis galėjo 
pasimatyti su ja tik iš ryto. Nežinau, kaip jis įstengė pailsėti naktį, 
gulėdamas su šitokia baisia paslaptimi. 

Iš ryto, taip anksti, kaip tik buvo įmanoma, jis pasiuntė savo tarną 
į kitą gatvės pusę su rašteliu, kuriame rašė, kad primygtinai pagei- 
daująs pasikalbėti. Gavo atsakymą, jog ponia Osborn itin blogai jau- 
čiasi ir neina iš kambario. 

Amelija irgi nemiegojo visą tą naktį. Ji galvojo apie tą patį, kas 
jau anksčiau jaudino ją šimtus kartų. Šimtus kartų ji buvo pasiryžusi 
nusileisti, šimtus kartų atsisakė aukos, kuri jai atrodė nepakeliama. 
Ji negalėjo pasiryžti, kad ir kaip ištikimai mylėjo ją Viljamas, nors ir 
ji pati buvo prisirišusi prie jo, gerbė jį ir buvo dėkinga už viską. Kas 
tie geri darbai, ištikimybė, nuopelnai? Viena merginos garbana, vie- 
nas žandenų plaukas akies mirksniu gali nusverti svarstyklių lėkštę į 
priešingą pusę. Tos dorybės ir Amelijai nesvėrė daugiau negu kitoms 
moterims. Ji jas išbandė... mėgino užbraukti... negalėjo. Ir dabar 
negailestingoji moteriškė rado progą ir nusprendė išsilaisvinti. 

Kai pagaliau popiet majoras gavo leidimą užeiti pas Ameliją, ji 
pasitiko ne nuoširdžiu ir meiliu pasveikinimu, prie kurio jis dabar 
per tiek laiko buvo pripratęs, bet mandagiu tūpsniu, jam taip pat buvo 
ištiesta ir tučtuojau atitraukta pirštinėta rankutė. 

Rebeka taip pat buvo kambaryje ir priėjo prie majoro šypsoda- 
masi ir atkišusi ranką. Dobinas pasitraukė, gerokai sumišęs. 

— Atleiskit... atleiskite, ponia, — tarė jis, — bet turiu jums pasakyti, 
jog atėjau čia visai ne kaip jūsų draugas. 

— Kvailystė! Po velnių, meskime tuos dalykus! — sušuko išsigan- 
dęs Džozas, labiausiai bijojęs visokių scenų. 

— Įdomu, ką gali majoras Dobinas pasakyti prieš Rebeką? — 
tarė Amelija tyliu, aiškiu, truputį virpančiu balsu ir labai ryžtingu 
veidu. 

— Aš nepakęsiu tokių dalykų savo namuose, — vėl įsiterpė Džo- 
zas.— Sakau, nepakęsiu. Dobinai, prašau jus, pone, liaukitės! 

Jis baisiai išraudo, apsidairė ir drebėdamas bei garsiai pūškuoda- 
mas patraukė prie savo kambario durų. 

— Brangus drauge! — švelniu angelišku balseliu pasakė Rebeka.— 
Paklauskite, ką majoras Dobinas turi pasakyti prieš mane. 

— Aš sakiau, kad nenoriu klausyti! — trūkčiojančiu balsu sus- 
piegė Džozas ir, pasikėlęs chalato skvernus, pasišalino. 

— Likome tik dvi moterys, — tarė Amelija.— Dabar galite kal- 
bėti, pone. 

— Taip elgtis su manim vargu ar jums pritinka, Amelija, — iš- 
didžiai atsakė majoras.— Man rodos, manęs negalima kaltinti šiurkš- 
čiu elgesiu su moterimis. Man anaiptol nėra malonu atlikti pareigą, 
dėl kurios čia atėjau. 

— "Tad prašau atlikti ją greičiau, majore Dobinai, — pasakė Ame- 
lija, vis labiau ir labiau irzdama. 

Kai ji taip valdingai kalbėjo, Dobino veido išraiška nebuvo itin 
maloni. 

— Atėjau pasakyti, o kadangi jūs likote, ponia Kroli, tai turiu 
pasakyti jūsų akivaizdoje... jog, mano nuomone, jūs neturite būti 
mano draugų šeimos narys. Moteris, išsiskyrusi su vyru, keliaujanti 
svetima pavarde, lankanti viešus lošimo namus... 

— Aš buvau ten atvykusi į balių! — sušuko Beki. 

— „negali būti ponios Osborn ir jos sūnaus draugė, — kalbėjo 
Dobinas.— Ir galiu pridurti, jog čia yra žmonių, kurie jus pažįsta ir 
sako, kad jiems Žinoma tokių dalykų apie jūsų elgesį, apie kuriuos 
net nenoriu kalbėti esant... esant poniai Osborn. 

— Jūs pasirinkote labai kuklų ir patogų būdą šmeižti, majore 
Dobinai,— pareiškė Rebeka.— Jūs kaltinate mane, o kaltinimų taip 
ir nepasakote. Kuo gi jūs mane kaltinate? Neištikimybe vyrui? Nie- 
kai! Tegu pamėgina kas nors tai įrodyti, neįrodysite ir jūs pats! Mano 
garbė tokia pat nesutepta kaip ir mane juodinančių pikčiausių priešų. 
Gal jūs mane kaltinate tuo, kad aš neturtinga, visų apleista, nelaimin- 
ga? Taip, tuo esu nusikaltusi ir baudžiama už tai kiekvieną dieną. 
Leiskite man išvykti, Emi. Reikia tik įsivaizduoti, kad aš su tavim ne- 
buvau susitikus, ir man šiandien nebus blogiau kaip vakar. Reikia tik 
įsivaizduoti, kad naktis praėjo ir vargšė klajūnė keliauja toliau. Ar 
neprisimeni dainos, kurią mes dainuodavome senais laikais, brangiais 
senais laikais? Nuo tada aš be perstojo klajoju po pasaulį — vargšė, 
atstumta, niekinama, kad esu nelaiminga, įžeidinėjama, kad esu vie- 
niša. Leisk man išvykti: likdama čia, aš ardau šio džentelmeno planus. 

— Iš tikrųjų ardote, ponia, — pasakė majoras. — Jeigu mano žodis 
ką nors reiškia šiuose namuose. 

— Ničnieko nereiškia! — pertraukė Amelija.— Rebeka, tu lieki 
su manimi. Aš nepaliksiu tavęs už tai, kad tu buvai persekiojama, 
ir neįžeidinėsiu tavęs dėl to, kad patinka majorui Dobinui. Eime, 
mieloji. 

Ir abi moterys nuėjo prie durų. 

Viljamas jas atidarė. Tačiau damoms išeinant iš kambario, jis pa- 
ėmė Amelijai už rankos ir tarė: 

— (Gal pasiliksite valandėlę ir pakalbėsite su manim? 

— Jis nenori kalbėti su tavim mano akyse,— kankinės veidu pa- 
sakė Rebeka. Amelija atsakydama spustelėjo jai ranką. 

— (Garbės žodis, aš ketinu kalbėti visai ne apie jus, — tarė Dobi- 
nas.— Grįžkite, Amelija! 

Ir ji grįžo. Dobinas nusilenkė poniai Kroli ir uždarė duris. Amelija 
žiūrėjo į jį atsirėmusi į veidrodį. Jos veidas ir lūpos buvo visiškai 
balti. 

— Buvau labai susijaudinęs, kai čia kalbėjau, — po valandėlės tarė 
majoras, — ir netaktiškai užsiminiau apie savo svarbą šiuose namuose. 

— Tai tiesa, — patvirtino Amelija, kalendama dantimis. 

— Šiaip ar taip, aš bent turiu teisę prašyti, kad būčiau išklausytas. 

— Labai kilnu man priminti, kad mes jums turime būti dėkingi! — 
atsakė moteris. 

— Teisę, apie kurią aš galvoju, man paliko Džordžio tėvas, — tarė 
Viljamas. 

— Taip, o jūs įžeidėte jo atminimą. Vakar tai padarėte. Jūs tai 
žinote. Ir aš jums niekuomet neatleisiu. Niekuomet! — pasakė Ame- 
lija. 

Kiekvienas piktas trumpas jos sakinys skambėjo kaip šūvis. 

— Nejaugi, Amelija? — liūdnai paklausė Viljamas.— Negi ma- 
note, kad tie netyčia ištrūkę žodžiai turi nusverti viso gyvenimo išti- 
kimybę? Man rodos, aš ničniekuo neįžeidžiau Džordžo atminimo, ir 
jeigu mes pradėsime priekaištauti kits kitam, tai bent jau nesu nusi- 
pelnęs priekaištų iš jo našlės ir jo sūnaus motinos. Pagalvokite apie tai 
vėliau, kai... kai turėsite laiko — ir jūsų sąžinė atmes tokį kaltinima! 
Bet ji net dabar jį atmeta. 

Amelija nuleido galvą. 

— Jus jaudina ne mano vakarykštė kalba, — kalbėjo jis.— Tai tik 
pretekstas, Amelija, arba aš jus veltui mylėjau ir stebėjau penkiolika 
metų! Argi aš neišmokau per tą laiką suvokti visų jūsų jausmų, įžvelg- 
ti jūsų minčių? Aš žinau, ką gali padaryti jūsų širdis: ji gali būti ištiki- 

ma atminimui ir puoselėti svajonę, bet negali jausti tokio prisirišimo, 
kuris būtų tinkamas atsakas mano meilei ir kurio aš būčiau galėjęs 
sulaukti iš moters, kilnesnės už jus. Ne, jūs nesate verta meilės, kurią 
jums aukojau. Aš visą laiką žinojau, jog atpildas, dėl kurio grūmiausi 
visą gyvenimą, nevertas to vargo; žinojau, kad buvau kvailas fanta- 
zuotojas, visą savo ištikimybę ir įkarštį iškeitęs į menkas jūsų meilės 
liekanas. Aš nebenoriu daugiau derėtis ir pasitraukiu. Jūsų aš nekalti- 
nu. Jūs esate labai gera ir darėte visa, ką galėjote; bet jūs negalėjote, 
negalėjote pakilti iki to prisirišimo, kurį jums jutau ir į kurį su pasi- 
didžiavimu būtų atsiliepusi aukštesnių polėkių siela. Sudie, Amelija! 
Aš stebėjau jūsų kovą! Reikia ją baigti. Mudu abu nuo jos pavar- 
gome. 

Amelija stovėjo išsigandusi ir tylėdama, kai Viljamas šitaip staiga 
sutraukė grandines, kuriomis ji buvo jį surakinusi, ir pareiškė savo 
nepriklausomumą bei pranašumą. Jis taip ilgai išgulėjo prie jos kojų, 
kad vargšė moteris įprato jį mindžioti. Ji nenorėjo už jo tekėti, bet 
norėjo jį pasilaikyti. Nenorėjo nieko jam duoti, bet troško, kad jis 
jai viską atiduotų. Meilė neretai sudaro šitokius sandėrius. 

Tasai Viljamo išpuolis visiškai palaužė ir pribloškė Ameliją. O jos 
puolimas dar anksčiau nepavyko ir buvo atremtas. 

— Tad aš turiu suprasti, kad jūs... išvykstate, Viljamai? — pa- 
klausė ji. 

Jis liūdnai nusijuokė. 

— Kartą jau buvau išvykęs, — tarė jis,— ir sugrįžau po dvylikos 
metų. Tada mes buvome jauni, Amelija. Sudie. Šitaip žaisdamas, 
aš praradau pakankamai ilgą dalį savo gyvenimo. 


Kai jiedu kalbėjo, durys buvo truputį praviros: Beki laikė durų 
rankeną ir pasuko ją tą pat akimirką, kai Dobinas ją paleido. Todėl 
girdėjo kiekvieną žodį. „Kokia kilni to Žmogaus širdis, — pagalvojo 
ji, — ir kaip begėdiškai toji moteris ja žaidžia!“ Beki žavėjosi Dobinu, 
ji nejautė jam pagiežos, kad jis ją užsipuolė. Tai buvo atvirai ir są- 
žiningai padaryta. „Ak! — pamanė ji.— Jeigu aš būčiau turėjusi 
tokį vyrą... žmogų su širdimi ir protu! Būčiau nepaisiusi, kad jo kojos 
didelės!“ Kažką greitai sumetusi, ji nubėgo į savo kambarį ir parašė 
jam laiškelį, prašydama pasilikti kelias dienas... negalvoti apie išva- 
žiavimą... ji jam galinti padėti dėl E. 

Atsisveikinimas baigėsi. Dar sykį Viljamas priėjo prie durų — ir 
šį kartą pasišalino, o našlė, viso šio sąmyšio kaltininkė, pasiekė savo, 

laimėjo ir dabar galėjo džiaugtis pergale kiek tinkama. Tegu visos 
damos pavydi jai triumfo. 

Romantišką pietų valandą pasirodė ponaitis Džordžis ir vėl pa- 
stebėjo, kad nėra „mūsų Dobo“. Visa draugija pavalgė tylėdama; 
Džozo apetitas nė kiek nesumažėjo, bet Emi nepalietė nė trupinio. 

Po pietų Džordžis sėdėjo atsilošęs ant priegalvių prie didžiulio 
senovinio trijų dalių lango, išsikišusio bokštelyje į turgaus aikštę, kur 
stūkso „Dramblio“ viešbutis; motina sėdėjo čia pat ir kažką siuvo. 
UŪmai berniukas pastebėjo kažkokį sambrūzdį prie majoro namų 
kitoje gatvės pusėje. 

— Žiūrėkit! — sušuko jis.— Štai Dobo bėda... Ritama iš kiemo. 

Bėda buvo ekipažas, kurį majoras nusipirko už šešis svarus ir dėl 
kurio visi iš jo gerokai pasišaipydavo. 

Emi truputį krūptelėjo, bet nieko nepasakė. 

— Žiūrėkit! — toliau kalbėjo Džordžis.— Štai išeina Frensis su 
lagaminais, o Kuncas, vienakis foreiteris, eina turgaus aikšte ir ve- 
dasi tris šimelius*. Pažiūrėkit, kokie jo batai ir kokia geltona striukė — 
ar ne kaliausė? Kas čia? Jie kinko arklius į Dobo ekipažą. Ar jis kur 
išvyksta? 

— Taip,— tarė Emi.— Jis išvyksta į kelionę. 

— Į kelionę? O kada sugrįš? 

— Jis... jis negrįš, — atsakė Emi. 

— Negrįš! — sušuko Džordžis pašokdamas. 

— Likit čia, pone! — suriaumojo Džozas. 

— Niekur neik, Džordži! — tarė motina, o jos veidas buvo ne- 
paprastai liūdnas. 

Berniukas sustojo, paskiau ėmė straksėti po kambarį, čia atsiklaup- 
damas ant krėslo prie lango, čia vėl nušokdamas, aiškiai matyti, 
labai neramus ir susidomėjęs. 

Arkliai buvo pakinkyti. Bagažas pririštas. Frensis išnešė šeimininko 
kardą, lazdą bei skėtį, kartu surištus, ir viską sudėjo į bagažo dėžę, 
o rašomųjų reikmenų dėželę ir seną skardinę dėžę trikampei skrybėlei 
pakišo po sėdyne. Frensis išnešė ir seną dėmėtą mėlyną apsiaustą su 
raudonu kamloto pamušalu, kuriuo jo savininkas ne kartą buvo apsi- 
supęs per pastaruosius penkiolika metų ir kuris Aat manchen Sturm 
erlebt**, kaip buvo sakoma populiarioje anų laikų dainelėje. Jis buvo 


* Vok. Schimmel (sk. „šimel“) — širmis. 
** Pergyveno ne vieną audrą (vok.). 

nupirktas Vaterlo kampanijai ir dengė Džordžą ir Viljamą naktį po 
Katr Bra mūšio. 

Pasirodė senis Burkė, buto šeimininkas, paskui Frensis su dar 
keliais pakais... paskutiniais. Paskui išėjo majoras Viljamas. Burkė 
norėjo išsibučiuoti su juo. Majorą dievino visi žmonės, su kuriais jis 
susidurdavo. Jam tik vargais negalais pavyko išvengti tokio draugiš- 
kumo įrodymo. 

— Dievaži, eisiu! — suspiegė Džordžis. 

— Paduok jam štai ką, — labai susidomėjusi tarė Beki ir įbruko 
berniukui į ranką kažkokį popiergalį. Jis galvotrūkčiais nubildėjo 
laiptais ir kaipmat atsidūrė kitoje gatvės pusėje. Geltonasis foreiteris 
jau pamažėli pliauškino botagu. 

Viljamas, išsivadavęs iš šeimininko glėbio, įlipo į ekipažą. Džordžis 
įšoko paskui jį, apkabino majoro kaklą (tatai buvo aiškiai matyti 
pro langą) ir berte apibėrė jį klausimais. Paskui pasirausė savo lie- 
menės kišenėje ir padavė iam raštelį. Viljamas godžiai stvėrė jį, iš- 
tiesė drebančiomis rankomis, bet tučtuojau jo veido išraiška pasikeitė, 
jis perplėšė popierių ir išmetė. Paskiau pabučiavo Džordžiui į galvą, 
ir berniukas, Frensio padedamas, išlipo iš vežimo, kumščiais trindama- 
sis akis. Jis nesitraukė, įsikibo ranka į dureles. Fort, Schwager!* Gel- 
tonasis foreiteris smarkiai pliaukštelėjo botagu. Frensis užšoko ant 
pasustės, šimeliai leidosi bėgti ir išvežė Dobiną, kuris sėdėjo panarinęs 
galvą. Jis nepakėlė akių nė tada, kai važiavo pro Amelijos langus, 
o Džordžis, likęs vienas gatvėje, garsiai apsiverkė visų akivaizdoje. 

Emi kambarinė girdėjo, kaip jis kūkčiojo naktį, ir, norėdama jį 
numaldyti, atnešė kelis konservuotus abrikosus. Ji irgi paverkė kartu 
su juo. Visi vargšai, visi kuklūs, visi dori, visi geri žmonės, kurie tik 
pažinojo majorą, mylėjo šį geraširdį ir paprastą džentelmeną. 

O Emi — argi ji neatliko savo pareigos? Jai liko paguoda — Džor- 
džo portretas. 


* Važiuok, brolau' (Vok.) 


331 
LXVII skyrius, 


KURIAME KALBAMA APIE GIMIMUS, 
VESTUVES IR MIRIMUS 


Kad ir koks būtų buvęs slaptas Beki planas, pagal kurį ištikima 
Dobino meilė turėjo susilaukti pelnyto atpildo, ji manė, jog tuo tarpu 
verčiau apie tai patylėti. Be to, anaiptol nesirūpindama svetima gero- 
ve labiau negu savo, ji turėjo dar apgalvoti labai daug savo pačios 
reikalų, kurie kur kas labiau ją jaudino negu majoro Dobino žemiška 
laimė. 

Staiga ir visai nelauktai Beki atsidūrė jaukiame patogiame bute, 
apsupta malonių draugų ir geraširdžių paprastų Žmonių, su kuriais 
jau seniai nebuvo susitikusi; ir nors iš prigimties ir aplinkybių skatina- 
ma ji buvo bastūnė, bet kartkartėmis pasitaikydavo valandėlių, kada 
poilsis jai būdavo malonus. Kaip kad ir labiausiai užsigrūdinęs arabas, 
visą gyvenimą klajojęs ant savo kupranugario kupros, kartais mėg- 
sta pailsėti prie šaltinio po datulėmis arba užsukti į miestą, pasivaikš- 
čioti po turgų, atsigaivinti maudyklose ir pasimelsti mečetėje, prieš 
leisdamasis toliau plėšikauti, — taip ir Džozo palapinė ir plovas buvo 
malonūs šiai izmailitei. Ji pririšo prie baslio savo žirgą, pasikabino 
ginklus ir jaukiai šildėsi prie ugniakuro. Atvanga šiame neramiame 
bastuniškame gyvenime buvo jai nepaprastai miela ir maloni. 

Būdama pati patenkinta, ji, kiek tik galėdama, stengėsi įtikti vi- 
siems, 0 mes žinome, kad būti žmonėms maloni Beki mokėdavo tiesiog 
tobulai. Kalbant apie Džozą, tai net per tą trumpą pasimatymą „Dram- 
blio“ viešbučio palėpėje ji sugebėjo susigrąžinti didelę dalį jo prielan- 
kumo. O po savaitės kolektorius jau buvo ištikimas jos vergas ir karštas 
garbintojas. Jis nebemiegodavo po pietų, kaip buvo pratęs daryti 
anaiptol ne tokioje linksmoje Amelijos draugijoje, o vėžindavosi su 
Beki savo atvira karieta. Jis ruošdavo nedidelius pobūvius ir prasi- 
manydavo įvairių švenčių jos garbei. 

Chargė d'affaires Kaspinuotis, taip negailestingai ją iškoneveikęs, 
atėjo pas Džozą pietų, o paskui ėmė lankytis kasdien, reikšdamas 
savo pagarbą Beki. Vargšė Emi, kuri niekuomet nebuvo per daug 
šneki, o Dobinui išvykus pasidarė dar niūresnė ir tylesnė, šios prana- 
šesnės genialios asmenybės akivaizdoje buvo visiškai užmiršta. Pran- 
cūzų pasiuntinys ne mažiau ja susižavėjo kaip ir jo angliškasis var- 
žovas. Vokiečių damos, nuolaidžios visais moralės klausimais, ypač 

anglams, buvo susižavėjusios ponios Osborn draugės išmintimi ir 
sąmoju. Ir nors ji nesistengė, kad būtų pristatyta Rūmuose, tačiau 
jų skaistenybės valdovai išgirdo, kokia ji nuostabi, ir labai panoro 
su ja susipažinti. Kai pasidarė žinoma, kad Beki yra kilminga, iš senos 
anglų šeimos, kad jos vyras — gvardijos pulkininkas, jo ekscelencija 
bei ištisos salos gubernatorius ir tik persiskyręs su žmona dėl kaž- 
kokio menkniekio, į kurį maža tekreipiama dėmesio šalyje, kur dar 
skaitomas „Verteris“, o to paties Gėtės „Sielų giminystė“ laikoma pa- 
mokoma ir moralia knyga, niekas mažosios hercogystės aukščiau- 
sioje diduomenėje nė nepagalvojo atsisakyti jos priimti. O damos 
buvo net labiau linkusios sakyti „tu“ ir prisiekti amžiną draugystę 
jai negu Amelijai, kurią kadaise taip pat apdovanojo tomis neįkai- 
nojamomis gėrybėmis. Meilę ir Laisvę naivūs vokiečiai aiškina taip, 
kaip beveik nesuprantama doriesiems Jorkšyro ir Somersetšyro gy- 
ventojams, o kai kuriuose filosofiškai nusiteikusiuose ir civilizuotuose 
miestuose moteris gali kiek nori kartų išsiskirti su vyru ir vis dėlto 
išsaugoti gerą vardą. Nuo pat tos dienos, kai Džozas įsigijo nuosavus 
namus, ten niekad nėra buvę taip linksma kaip dabar, atvykus Rebe- 
kai. Ji dainavo, skambino, juokavo, kalbėjosi dviem ar trim kalbomis, 
traukė visus į šiuos namus ir tikino Džozą, kad tik nepaprasti diduo- 
menės žmogaus gabumai ir sąmojis, kuriais jis pasižymi, vilioja čia 
visą miesto aukštuomenę. 

Beki greitai surado būdą įtikti Amelijai ir palinksminti ją, nors 
pastaroji jau visai nebesijautė šeimininkė savo namuose, išskyrus 
tuos atvejus, kai reikėdavo apmokėti sąskaitas. Ji nuolat kalbėjosi su 
Emi apie patekusį į nemalonę majorą Dobiną, visą laiką žavėjosi 
tuo puikiu, kilniu žmogumi ir įtikinėjo ją, kad ji su juo labai žiauriai 
pasielgusi. Emi gynė savo poelgį ir įrodinėjo, kad jį padiktavę kilnūs 
religiniai principai, kad moteris, kuri kartą... ir taip toliau, ir dar 
už tokio angelo kaip tas, už kurio ji turėjo didžiausią laimę ištekėti... 
lieka jo žmona amžinai. Bet ji mielai leisdavo Beki be saiko girti ma- 
jorą ir net pati dvidešimt kartų per dieną pradėdavo kalbą apie Do- 
biną. 

Rasti priemonių Džordžio ir tarnų palankumui laimėti pavyko 
lengvai. Amelijos kambarinė, kaip minėta, buvo visa širdimi ir siela 
atsidavusi kilniajam majorui. Iš pradžių ji nemėgo Beki, nes per ją 
Dobinas turėjo palikti jos šeimininkę, bet vėliau susitaikė su ponia 
Kroli, kuri pasidarė karščiausia Viljamo garbintoja ir gynėja. Ir per 
tuos naktinius pasitarimus, kuriuose dalyvaudavo abi damos po savo 

kviestinių pobūvių, Peinė šukuodama geltonas garbanas vienai ir 
švelnias kaštonines kasas antrai, visuomet įterpdavo žodelį to mielo, 
gero džentelmeno, majoro Dobino labui. Jos užtarinėjimas erzindavo 
Ameliją nė kiek ne daugiau negu Rebekos žavėjimasis juo. Ji nuolat 
versdavo Džordžį rašyti jam ir liepdavo prieraše pabrėžti, kad „ma- 
mytė siunčia širdingiausius linkėjimus“. Ir kai ji naktimis žiūrėdavo 
į savo vyro portretą, jis jau nebepriekaištaudavo jai — galbūt dabar, 
kai Viljamas buvo išvykęs, ji pati priekaištaudavo jam. 

Emi nesijuto labai patenkinta savo herojiška auka. Ji buvo labai 
distraite*, nervinga, tyli ir aikštinga. Artimieji niekuomet nebuvo 
matę jos tokios suirzusios. Ji išblyško ir ėmė sirguliuoti. Ji mėgdavo 
dainuoti kai kuriuos romansus (vienas iš jų buvo Einsam bin ich, 
zwar nicht allein** — tasai švelnus Vėberio meilės romansas, kuris 
senais senais laikais, 0 jaunosios damos, kai jūs ką tik buvote gimu- 
sios, įrodinėjo, kad prieš jus gimusieji taip pat mokėjo mylėti ir dai- 
nuoti) — kai kuriuos romansus, kartoju, kuriuos mėgo majoras. 
Ulbėdama juos svetainėje, prietemoje, ji ūmai nutildavo vidury dai- 
nos, pasitraukdavo į gretimą kambarį ir ten, be abejo, guosdavosi 
žiūrėdama į vyro miniatiūrą. 

Dobinui išvykus, liko kelios knygos su jo pavarde: vokiečių kalbos 
žodynas su įrašu „Viljamas Dobinas iš N pulko“ tituliniame lape; 
kelionės vadovas su jo inicialais ir dar pora majorui priklausiusių 
tomelių. Emi paėmė tas knygas ir pasidėjo ant komodos, kur po abiejų 
Džordžų portretais laikė rankdarbių dėžutę, rašymo reikmenis, Bibli- 
ją ir maldaknygę. Be to, majoras išvažiuodamas pamiršo savo piršti- 
nes; ir štai Džordžis, kartą rausdamasis motinos rašomajame stale, 
rado jas dailiai sudėtas ir paslėptas vadinamajame slaptame stal- 
čiuje. 

Nesidomėdama draugija ir gerokai nuobodžiaudama pokyliuose, 
Emi labiausiai mėgdavo vasaros vakarais eiti kur nors toli pasivaikš- 
čioti su Džordžiu (Rebeka tuo metu pasilikdavo su ponu Džozefu), 
ir tada motina su sūnumi taip kalbėdavosi apie majorą, jog net ber- 
niukas nusišypsodavo. Amelija sakydavo sūnui, kad, jos manymu, 
majoras Viljamas esąs geriausias Žmogus pasaulyje — švelniausias ir 
meiliausias, narsiausias ir kukliausias. Ji be paliovos jam kartojo, 
kad už viską, ką tik jie turi, reikia dėkoti šiam geram draugui, kuris 


* Išsiblaškiusi (pranc.). 
** Esu vieniša, nors ne viena (vok.). 

juos visada globojo; kad jis padėjęs jiems skurdo ir nelaimių dieno- 
mis, rūpinęsis jais, kai niekas jų neatsiminęs; kad visi draugai juo 
žavėjęsi, nors jis pats nepasakodavęs apie savo žygdarbius; kad Džor- 
džio tėvas pasitikėjęs juo labiau negu bet kuo kitu ir visada buvęs 
gerojo Viljamo draugas. 

— Žinai, tavo tėvelis man daug kartų pasakojo, — kalbėjo ji,— 
kad mokykloje, kai jis dar buvo mažas berniukas, Viljamas apgynęs 
jį nuo bjauraus peštuko. Ir nuo tos dienos jų draugystė nenutrūko 
iki pat paskutinės minutės, kai tavo brangus tėvelis žuvo. 

— Ar Dobinas nužudė tą žmogų, kuris nukovė tėvelį? — paklau- 
sė Džordžis.— Tikriausiai taip, arba būtų nužudęs, jeigu būtų su- 
čiupęs. Kai būsiu kareivis, ir aš nekęsiu prancūzų! Pamatysi! 

Šitaip kalbėdamiesi, motina ir sūnus praleisdavo didžiąją dalį 
laiko, kai būdavo dviese. Naivi moteris padarė savo berniuką patikė- 
tiniu. Jis buvo toks pat Viljamo draugas kaip ir visi, kurie gerai pažino 
majorą. 


Ponia Beki, nenorėdama atsilikti ir stengdamasi parodyti savo švel- 
nius jausmus, irgi pasikabino savo kambaryje miniatiūrą, nustebin- 
dama ir pralinksmindama pažįstamus ir labai pradžiugindama patį 
originalą, kuris buvo ne kas kitas, kaip mūsų draugas Džozas. Sutei- 
kusi Sedlių šeimai malonę pas juos apsistodama, mažoji moteris, atvy- 
kusi su be galo menkais kelionės reikmenimis, galbūt gėdijosi savo labai 
kuklių lagaminų bei kartoninių dėžių ir todėl dažnai itin pagarbiai 
kalbėdavo apie Leipcige paliktus daiktus, kuriuos ji turinti parsisiųs- 
dinti iš to miesto. Jeigu keleivis nuolat jums šneka apie savo puikų 
bagažą, kurio jis atsitiktinai neturi su savimi, — saugokis, sūnau, tokio 
keleivio! Devyniais atvejais iš dešimties tai apgavikas. 

Nei Džozas, nei Emi nežinojo šitos svarbios taisyklės. Jiems at- 
rodė visiškai nesvarbu, ar Beki iš tiesų turi daugybę puikių drabužių 
nematomuose lagaminuose. Bet kadangi čia ji turėjo tik sunešiotų 
drabužių, Emi aprūpindavo ją iš savo pačios atsargų arba nuveždavo 
pas geriausią miesto siuvėją ir ten viską jai užsakydavo. Dabar, būki- 
te tikri, ji nebedėvėdavo nudriskusių nėrinių ir išblukusio šilko, 
smunkančio nuo pečių! Pasikeitus gyvenimo aplinkybėms, Beki pa- 
keitė ir savo įpročius: dažų buteliukas buvo nustumtas į šalį, kita 
jaudinamoji priemonė, į kurią buvo įjunkusi, taip pat buvo užmiršta 
arba ji griebdavosi jos tik slapčia, pavyzdžiui, kai Džozas vieną vasa- 
ros vakarą, Emi ir berniukui išėjus pasivaikščioti, įkalbėjo ją išgerti 

truputį spirito su vandeniu. Beki susilaikydavo, bet šito negalima 
buvo pasakyti apie kurjerį: to nenaudėlio Kiršo negalėjai nuvaryti 
nuo butelio, ir jis niekada nežinodavo, kiek išgėrė. Kartais pats ne- 
galėdavo atsistebėti, kodėl taip greitai nyksta prancūziškas pono Sed- 
lio konjakas. Bet tiek to — nekalbėkime šia opia tema. Labai galimas 
daiktas, kad Beki daug rečiau griebdavosi butelio negu prieš apsi- 
gyvendama padorioje šeimoje. 

Pagaliau atvyko iš Leipcigo išgarsintieji lagaminai, iš viso trys, bet 
toli gražu ne per didžiausi ir ne per puikiausi. Bet ir neatrodė, kad 
jiems atvykus Beki būtų ėmusi iš ten kokių drabužių ar papuošalų. 
Tačiau iš vienos dėžutės, kuri buvo prigrūsta įvairių jos popierių (tai 
buvo toji pati dėželė, kurioje taip baisiai rausėsi Rodonas Krolis, su 
įniršiu ieškojo paslėptų Beki pinigų), ji labai džiaugsmingai išsitraukė 
kažkokį paveikslą, kurį prismeigė smeigtukais prie sienos savo kam- 
baryje ir kurio pasižiūrėti atsivedė Džozą. Tai buvo pieštuku nupieš- 
tas kažkokio džentelmeno portretas, kurio vien tik veidas buvo raus- 
vai dažytas. Jis jojo ant dramblio, toldamas nuo kokoso palmių ir 
pagodos. Tai buvo Rytų gyvenimo scena. 

— Apsaugok Viešpatie! Juk tai mano portretas! — sušuko Džozas. 

Taip, iš tiesų tai buvo jis, pačiame jaunystės ir grožio žydėjime, 
užsivilkęs 1804 metų mados nankino švarką. Tai buvo senasis paveiks- 
las, kadaise kabojęs Raselo aikštėje. 

— Aš jį nupirkau, — tarė Beki virpančiu iš susijaudinimo balsu.— 
Nuėjau tada pasižiūrėti, ar negalėsiu kuo būti naudinga savo mieliems 
draugams. Niekuomet nepersiskyriau su šituo paveikslu ir niekuomet 
nepersiskirsiu. 

— Iš tikrųjų? — sušuko Džozas, neapsakomai susižavėjęs ir paten- 
kintas.— Ar jūs iš tiesų taip vertinate jį dėl manęs? 

— Juk jūs ir pats tai puikiai žinote! — tarė Beki.— Bet kam čia 
kalbėti... kam galvoti... kam dairytis atgal? Dabar jau per vėlu! 

To vakaro pokalbis Džozui buvo be galo malonus. Emi, vos tik 
parėjusi namo, tuojau atsigulė, nes jautėsi labai pavargusi ir nesveika. 
Džozas ir jo gražioji viešnia žaviai leido laiką /ė/e-d-tėte, ir jo sesuo, 
kuri nemiegodama gulėjo gretimame kambaryje, girdėjo, kaip Rebeka 
dainavo Džozui senus 1815 metų romansus. Reikia stebėtis, kad 
Džozas tą naktį miegojo nė kiek ne daugiau negu Amelija. 

Buvo birželis, taigi Londone — pats sezono įkarštis. Džozas, kas- 
dien nuo pirmo ligi paskutinio žodžio perskaitydavęs nepalyginamąjį 
Galignani (geriausią tremtinių draugą), vaišindavo abi damas per 

pusryčius ištraukomis iš savo laikraščio. Kas savaitę šiame laikraš- 
tyje būdavo spausdinama smulki karinių paskyrimų ir karinių dalinių 
kilnojimo ataskaita, kuria Džozas, kaip žmogus, pauostęs parako, 
itin domėdavosi. Ir štai kartą jis perskaitė: „Atvyko N pulkas.— 
Greivzendas. Birželio 20 d. Ost Indijos bendrovės laivas „,„Ramčan- 
deris“ įplaukė šį rytą į Temzės žiotis, gabendamas 14 šio šaunaus 
dalinio karininkų ir 132 eilinius. Jie išbuvo už Anglijos sienų ketu- 
riolika metų, išplaukę į užjūrį pirmaisiais metais po Vaterlo mūšio. 
Jie narsiai grūmėsi šiose didingose kautynėse, o vėliau pasižymėjo 
Birmos kare. Veteranas pulkininkas seras Maiklas O'Daudas, Pir- 
ties ordino kavalierius, su žmona ir seserimi išlipo į krantą kartu su 
kapitonais Poskiu, Šeriu, Makrou, Meloniu, leitenantais Smitu, Džon- 
su, Tompsonu, F. Tomsonu, jaunesniaisiais leitenantais Hiksu ir 
Gredžiu. Prieplaukoje orkestras grojo valstybinį himną, o minia gar- 
siai sveikino šauniuosius veteranus, kai jie traukė į Veito viešbutį, 
kur senosios Anglijos gynėjams buvo suruoštas puikus banketas. Per 
šį pokylį, kuriam Veitas, aišku, nieko nepagailėjo, toliau aidėjo tokios 
entuziastingos ovacijos, kad ledi O'Daud ir pulkininkas išėjo į balkoną 
ir išgėrė į savo tautiečių sveikatą po taurę geriausio Veito klareto“. 


Kita proga Džozas perskaitė trumpą pranešimą: majoras Dobinas 
atvyko į N pulką Četeme; vėliau jis paskelbė ataskaitą apie tai, kaip 
valdovo rūmuose buvo priimtas pulkininkas seras Maiklas O'Daudas, 
Pirties ordino kavalierius, ledi O'Daud (kurią pristatė ponia Moloi 
Meloni iš Belimelonio) ir panelė Glorvina O'Daud (kurią pristatė 
ledi O'Daud). Beveik tuojau po to Dobino pavardė pasirodė pulkinin- 
kų leitenantų sąraše; mat senasis maršalas Tiptofas mirė, N pulkui ke- 
liantis iš Madraso, ir valdovas teikėsi pakelti serą Maiklą O'Daudą, 
jam sugrįžus į Angliją, generolu majoru ir nurodė, kad jis ir toliau 
turįs vadovauti pulkui, kuriam taip ilgai vadovavo. 


Amelija žinojo apie kai kuriuos iš tų įvykių. Džordžis ir jo globė- 
jas anaiptol nesiliovė susirašinėję. Viljamas, po to kai išvyko, netgi 
kartą ar du rašė pačiai Amelijai, bet tokiu abejingu tonu, jog vargšė 
moteris pajuto, kad jis ištrūko iš jos rankų ir dabar laisvas, kaip ir 
buvo jai sakęs. Jis paliko ją, ir ji buvo nelaiminga. Prisimindama 
jo nesuskaičiuojamas paslaugas, taurius ir švelnius jo jausmus, nebe- 
turėjo ramybės nei dieną, nei naktį. Savo papratimu, ji valandų va- 
landas svajodavo, nugrimzdusi į tuos prisiminimus; suprato, kokią 

skaisčią ir gražią meilę paniekino, ir smerkė save už tai, kad atstūmė 
tokį lobį. 

Taip, šito lobio nebebuvo. Viljamas visą jį išeikvojo. Jis taip ne- 
bemyli Amelijos, kaip kad anksčiau mylėjo. Ir niekad taip nebemylės. 
Jis buvo taip prisirišęs prie jos daugelį ištikimybės metų; šito negalima 
atmesti, sudaužyti, o paskui vėl sulipdyti taip, kad nebūtų plyšių. Toji 
nerūpestinga maža tironė kaip tik ir sudaužė jo meilę. „Ne,— vėl ir 
vėl galvojo Viljamas, — tai aš pats apgaudinėjau save ir guodžiausi 
tuščia viltimi; jeigu ji būtų buvusi verta meilės, kurią jai siūliau, se- 
niai būtų į ją atsiliepusi. Tai buvo kvaila klaida. Bet argi visas gyveni- 
mas nėra pilnas tokių klaidų? O jeigu aš būčiau ją laimėjęs, ar nebū- 
čiau nusivylęs jau rytojaus dieną po savo pergalės? Kam kankintis 
arba gėdytis pralaimėjimo?“ Juo ilgiau Dobinas galvojo apie šį ilgą 
savo gyvenimo tarpsnį, juo aiškiau matė, kaip apsirikęs. „Vėl vilksiu 
jungą, — tarė jis, — ir atliksiu savo pareigą toje vietoje, kurią dangus 
malonėjo man skirti. Vėl žiūrėsiu, kad naujokų sagos būtų tinkamai 
nušveistos ir kad seržantai raportuodami nedarytų klaidų. Pietau- 
siu karininkų valgomajame ir klausysiu, kaip mūsų gydytojas škotas 
pasakoja anekdotus. O kai pasensiu ir būsiu paliegęs, išeisiu į atsargą 
už pusę algos, ir mano senės seserys mane vainos. /ch habe geliebt 
und gelebt*, kaip sako „Valenšteino“ herojė'!'“. Mano dainelė su- 
dainuota... Apmokėkite sąskaitą ir duokite man cigarų, dar sužinokite, 
kas šiandien yra teatre, Frensi; rytoj mes išplaukiame „Batavu“. 

Šitą kalbą, kurios Frensis tegirdėjo tik paskutines dvi eilutes, Dobi- 
nas išdrožė, vaikščiodamas po Bompjesą''' Roterdame. „Batavas“ 
stovėjo uoste. Dobinas galėjo įžiūrėti tą vietą denyje, kur jis sėdėjo 
su Emi savo laimingos kelionės metu. Ką norėjo pasakyti toji ponia 
Kroli? Tiek to! Rytoj išplaukiame, sugrįšime į Angliją — namo, prie 
savo pareigų! 

Praslinkus birželiui, Pumpernikelio rūmų draugija išsiskirstydavo 
vokiečiams įprasta tvarka, jos nariai išvažinėdavo į šimtus kurortų, 
kur jie gerdavo mineralinius vandenis, jodinėdavo asilais, lošdavo 
azartinius lošimus, jeigu tik turėdavo pinigų ir noro, su šimtais pa- 
našių į save smaguriaudavo prie bendro stalo ir šitaip tingiai praleis- 
davo visą vasarą. Anglų diplomatai išvykdavo į Teplicą ir Kisingeną, 
jų prancūziškieji varžovai uždarydavo savo kanceliariją ir skubėdavo 
į mylimąjį Gento bulvarą. Skaisčioji valdovo šeima taip pat išvažiuo- 

davo į vandens gydyklas ar į medžioklės dvarus. Išvykdavo visi, kas 
tik bent kiek pretendavo į aukštuomenę, aišku, ir daktaras fon Glau- 
beris su žmona baronese. Maudymosi sezonas buvo pelningiausias 
daktaro praktikos laikotarpis: jis sujungdavo naudingus ir malonius 
dalykus ir, pasirinkęs pagrindine buveine Ostendę, gausiai lankomą 
vokiečių, gydydavosi ten pats ir gydydavo žmoną, jo žodžiais tariant, 
„mirkdamas“ jūroje. 

Įdomusis jo pacientas Džozas daktarui buvo melžiama karvutė, 
ir jis lengvai įtikino kolektorių tiek dėl paties Džozo sveikatos, tiek 
ir dėl jo Žaviosios sesers, kuri iš tiesų gerokai sumenko, praleisti va- 
sarą šiame šlykščiame pajūrio uostamiestyje. Emi buvo vis viena, 
kur važiuoti. Džordžis ėmė šokinėti iš džiaugsmo, pagalvojęs apie 
kelionę. O Beki, aišku, užėmė ketvirtą vietą puikioje karietoje, 
kurią nusipirko Džozas; abu tarnai susėdo priekyje ant pasostės. 
Rebeka truputį nerimo, kad Ostendėje gali susitikti draugų, ku- 
rie galėtų papasakoti apie ją negražių istorijų. Bet niekai! Rebe- 
ka buvo pakankamai stipri ir nesiduos, kad ją kas skriaustų. Dabar 
ji įsigijo tokį inkarą — Džozą, kurį išklibinti galėjo tiktai stipri 
audra. Tasai epizodas su portretu jį pribaigė. Beki nukabino savo 
dramblį ir įsidėjo į dėželę, kurią prieš taip daug metų gavo dovanų 
iš Amelijos. Emi irgi leidosi į kelionę su savo larais — abiem portre- 
tais, ir galų gale mūsų būrelis apsigyveno nepaprastai brangiame 
ir nepatogiame Ostendės viešbutyje. 

Ten Amelija pradėjo maudytis, stengdamasi kuo geriau pasinau- 
doti jūros voniomis; ir nors dešimtys Beki pažįstamų praeidavo pro 
šalį ir nesisveikindavo su ja, bet ponia Osborn, visur vaikščiojanti 
su ja ir nieko nežinanti, nė neįtarė, kad taip elgiamasi su jos bičiule, 
kurią ji taip išmintingai pasirinko kompanione; o pati Beki išties ne- 
rado reikalo pasakoti, kas vyksta nekaltose Emi akyse. 

Tačiau kai kurie ponios Rodon Kroli pažįstami mielai ją pripaži- 
no — gal mieliau, negu ji to būtų norėjus. Tarp jų buvo majoras 
Louderis (nepriklausąs jokiam pulkui) ir kapitonas Rukas (buvęs 
šaulys); juodu kiekvieną dieną galėdavai matyti krantinėje, kur jie 
rūkydavo ir spoksodavo į moteris. Labai greit jie pateko prie pono 
Džozefo Sedlio vaišingojo stalo ir į jo rinktinį ratelį. Reikia pasakyti, 
kad jiedu nieko nepaisė: įsibraudavo į namus, nežiūrėdami, ar Beki 
namie, ar ne, eidavo į ponios Osborn svetainę, kurią prikvepindavo 
savo švarkais ir ūsais, vadindavo Džozą „senu pliuškiu“, užgriūdavo 
per pietus ir ištisas valandas juokdavosi ir gerdavo. 

— Ką tai reiškia? — klausinėjo Džordžis, kuris nemėgo šių džen- 
telmenų.— Girdėjau, kaip majoras vakar sakė poniai Kroli: „Ne, 
ne, Beki, tau nepavyks vienai apdoroti to seno pliuškio. Duokite ir 
mums kartu palošti, po velnių, arba aš jus išduosiu“. Ką norėjo pa- 
sakyti majoras, mamyte? 

— Majoras! Nevadink jo majoru! — sušuko Emi.— Aš iš tiesų 
visai nežinau, ką jis norėjo pasakyti. 

Tiek Louderiu, tiek jo draugu ši dama nepaprastai baisėjosi ir 
bjaurėjosi. Juodu sakydavo jai girtus komplimentus, spoksodavo į 
ją prie pietų stalo. Kapitonas ėmė meilintis jai; nuo to meilinimosi 
ją krėsdavo šiurpuliai. Ji nedrįsdavo susitikti su juo, jeigu šalia ne- 
būdavo Džordžio. 

Rebeka, reikia pasakyti teisybę, taip pat neleisdavo tiems ponams 
likti vieniems su Amelija, juo labiau kad majoras tuo metu buvo lais- 
vas ir prisiekė laimėsiąs jos palankumą. Du nenaudėliai kovojo dėl 
šios nekaltos būtybės, stengėsi paveržti ją vienas iš kito prie jos pačios 
stalo; ir nors Amelija nežinojo šių niekšų kėslų, tačiau jų akivaizdoje 
jai buvo baisu, ji bjaurėjosi jais ir troško pabėgti. 

Emi prašė, maldavo Džozą grįžti namo. Kur tau! Jis iš viso buvo 
nejudrus, nenorėjo atsisakyti savo daktaro, o gal turėjo ir kitokių 
sumetimų. Bent jau Beki visai neskubėjo grįžti į Angliją. 

Pagaliau Emi rimtai apsisprendė — puolė stačia galva į vandenį. 
Ji parašė laišką vienam savo draugui į užjūrį: laišką, apie kurį niekam 
nesakė nė žodžio, kurį pati nunešė į paštą, pasikišusi po skara, tad 
niekas nieko ir nepastebėjo. Tik pamačiusi Džordžį, kuris išėjo pasi- 
tikti jos, labai paraudo ir sumišo, o vakare labai ilgai jį bučiavo ir 
glamonėjo. Sugrįžusi iš pasivaikščiojimo, ji nebeišėjo iš savo kamba- 
rio. Beki manė, kad ją nugąsdino majoras Louderis ir kapitonas. 

„Jai negalima čia pasilikti, — samprotavo Beki.— Ji turi išvykti, 
mažoji kvailiukė. Vis dar žliumbia to savo mulkio vyro, nors tasai 
jau penkiolika metų po žeme. (Taip jam ir reikia!) Ji neištekės nė už 
vieno iš tų vyrų. Koksai niekšas tas Louderis! Ne, ji ištekės už to bam- 
bukinės lazdos, aš sutvarkysiu tą reikalą dar šį vakarą“. 

Ir šit Beki nunešė Amelijai į kambarį puoduką arbatos ir rado ją 
savo portretų draugijoje, nepaprastai liūdną ir nervingą. Beki pa- 
statė arbatą ant stalo. 

— Ačiu, — pasakė Amelija. 

— Paklausyk manęs, Amelija,— tarė Beki, vaikštinėdama po 
kambarį ir stebėdama draugę su kažkokia švelnia panieka.— Noriu 

su tavim pakalbėti. Tau reikia iš čia išvažiuoti, pasitraukti nuo tų 
akiplėšų. Aš nenoriu, kad jie tave kamuotų, 0 jie tave įžeidinės, jeigu 
čia pasiliksi. Sakau tau: jie yra niekšai, kurių vieta kartuvėse. Ne- 
klausk, iš kur aš juos pažįstu. Aš pažįstu visus. Džozas negali tavęs 
apginti, jis per silpnas, jam pačiam reikia globėjo. Tu tokia pat bejėgė 
kaip nešiojamas kūdikis. Tau reikia ištekėti, kitaip ir pati pražūsi, 
ir pražudysi savo brangų berniuką. Tau, kvailiuke, reikia vyro. Tau 
šimtus kartų piršosi vienas geriausių džentelmenų, kokių man kada 
yra tekę matyti, o tu jį atstūmei, kvailas, beširdis, nedėkingas padarėli! 

— Aš stengiausi... stengiausi kiek įmanydama! Iš tikrųjų stengiau- 
si, Rebeka, — maldaujamu balsu tarė Amelija,— bet negalėjau už- 
miršti...— ir ji, nebaigusi sakyti, pažvelgė į portretą. 

— Negalėjai užmiršti jo! — sušuko Rebeka.— Šito savimylos ir 
pagyrų puodo, šito neišauklėto vulgaraus dabitos, šito pasipūtusio 
mulkio, kuris neturėjo proto, nemokėjo elgtis, buvo beširdis ir kurį 
tiek pat galima prilyginti tavo draugui su bambukine lazda kaip 
tave — karalienei Elžbietai! Juk tu buvai jam nusibodusi, ir jis būtų 
tave apgavęs, jeigu Dobinas nebūtų privertęs jį laikytis Žodžio. Jis 
pats man prisipažino. Jis niekuomet tavęs nemylėjo. Šnekėdamas 
su manimi, dažnai šaipydavosi iš tavęs ir meilinosi man po savaitės, 
kai tave vedė. 

— Melas! Melas! — sušuko pašokdama Amelija. 

— Tai pasižiūrėk, kvailiuke! — tarė Beki, vis taip pat įžūliai links- 
ma, ir išsitraukusi iš už juostos popierėlį, išskleidė jį ir numetė Emi 
ant kelių.— Tu pažįsti jo rašyseną. Jis tai parašė man... norėjo, kad 
aš bėgčiau su juo... padavė man tą laiškutį pačioje tavo panosėje, 
vieną dieną prieš tai, kai buvo nušautas — taip jam ir reikia! — pa- 
kartojo Beki. 

Emi negirdėjo, ką ji sako; ji žiūrėjo į laišką. Tai buvo tas pats rašte- 
lis, kurį Džordžas įkišo į gėlių puokštę ir padavė Beki per balių pas 
Ričmondo hercogienę. Taip ir buvo, kaip ji sakė: papaikęs jaunuolis 
prašė ją bėgti su juo. 

Emi nuleido galvą ir berods paskutinį kartą per šią istoriją apsi- 
verkė. Jos galva nusviro ant krūtinės, rankos pakilo prie akių, ir 
valandėlę ji davė valią savo jausmams, o Beki stovėjo ir žiūrėjo. Kas 
ištirs šias ašaras ir pasakys, ar jos buvo saldžios ar karčios? Ar ji grau- 
džiai sielojosi, kad jos gyvenimo stabas griuvo ir subyrėjo prie kojų, 
ar piktinosi, kad šitaip buvo paniekinta jos meilė, o gal džiaugėsi, jog 
nebeliko užtvaros, kurią kuklumas buvo iškėlęs tarp jos ir naujos, 

tikros meilės? „Dabar niekas negalės man užginti,— pagalvojo ji.— 
Dabar galėsiu jį mylėti visa širdimi. O, aš mylėsiu, mylėsiu jį, jeigu tik 
jis leis ir dovanos man!“ Man atrodo, kad šis jausmas nustelbė visus 
kitus, kurie kunkuliavo jos švelnioje širdelėje. 

Iš tikro ji neverkė tiek, kiek tikėjosi Beki, kuri ją guodė ir bučia- 
vo — retas ponios Beki simpatijos pasireiškimas. Ji elgėsi su Emi kaip 
su vaiku ir glostė jai galvą. 

— O dabar paimkime plunksną ir rašalą ir parašykime jam, kad 
tučtuojau atvyktų, — tarė ji. 

— Aš... aš jau parašiau jam šį rytą, — pasakė Emi baisiai nuraus- 
dama. 

Beki suspigo ir nusikvatojo. 

— Un biglietto,— uždainavo ji lyg Rozina'!'?,— eccolo gua!* 

Visas namas aidėjo nuo skardaus jos balso. 


Trečią rytą po šios scenos, nors oras buvo lietingas ir vėjuotas, 
o Amelija beveik visą naktį neužmigo, klausydamasi, kaip stūgauja 
vėjas, ir gailėdamasi visų sausuma ir vandeniu keliaujančių žmonių, 
vis dėlto ji atsikėlė anksti ir išėjo pasivaikščioti su Džordžiu krantine. 
Ji ėmė žingsniuoti į vieną ir į kitą galą, lietui čaižant veidą, ir žval- 
gytis į vakarus, už tamsaus jūros ruožo, virš didžiulių išsipūtusių ban- 
gų, kurios putodamos triukšmingai ritosi ir daužėsi į krantą. Motina 
ir sūnus beveik nesikalbėjo, tik retkarčiais berniukas globėjo tonu 
tardavo savo baikščiajai palydovei keletą užuojautos žodžių. 

— Tikiuosi, kad jis neplauks per jūrą tokiu oru,— tarė Emi. 

— Kertu lažybų dešimt prieš vieną, kad plauks, — atsakė berniu- 
kas.— Žiūrėk, mamyte, garlaivio dūmai. 

Ir iš tiesų tolumoje pasirodė dūmai. 

Nors garlaivis plaukė visu greičiu, jo galėjo ir nebūti denyje... 
jis galėjo negauti laiško... galėjo nepanorėti... Šimtus kartų baimė 
užplūdo jos širdelę kaip jūrų bangos — krantinę. 

Po dūmų pasirodė laivas. Džordžis turėjo dailutį žiūroną ir labai 
mitriai nukreipė jį į laivą. Garlaivis vis labiau ir labiau artėjo, čia 
dingdamas bangose, čia vėl iškildamas, o berniukas laidė pastabas 
kaip senas jūrų vilkas. Ant prieplaukos stiebo suplazdėjo signalinė 
vėliava, skelbianti, kad atplaukia anglų laivas. Man rodos, lygiai taip 
plazdėjo ir ponios Amelijos širdis. 


* Laiškelis — štai jis! (/f.) 

Emi bandė pažvelgti pro žiūroną per Džordžio petį, bet nieko ne- 
pamatė. Ji išvydo tik juodą dėmę, šokinėjančią prieš akis. 

Džordžis vėl paėmė žiūroną ir nukreipė į laivą. 

— Kaip jo priešakys sminga į bangas! — tarė jis.— Štai banga 
šliūkštelėjo per bortą. Denyje, be vairininko, tik du žmonės. Vienas 
guli, ir dar... vyrukas su apsiaustu ir... Valio! Tai Dobas, po velnių! 

Jis sustūmė žiūroną ir audringai apkabino motiną. O kaip pasielgė 
toji dama, mes galime išsireikšti mėgstamo poeto žodžiais: Aaxovoev 
yeiaoaoa*. Ji buvo tikra, kad tai Viljamas. Negalėjo būti niekas 
kitas. Ji veidmainiavo, sakydama, jog tikisi, kad jis neatvyks. Aišku, 
kad jis atvyks: kaipgi galėtų kitaip pasielgti? Ji žinojo, kad jis atvyks! 

Laivas sparčiai artėjo. Kai juodu nuėjo pasitikti jo į prieplauką, 
Emi keliai taip drebėjo, kad ji vos galėjo paeiti. Mielai būtų atsiklau- 
pusi ir melsdamasi dėkojusi dangui. O, galvojo Amelija, ji dėkinga 
melsis visą gyvenimą! 

Buvo toks bjaurus oras, kad, laivui priplaukus prie krantinės, prie- 
plaukoje nebuvo žioplių; net nesimatė viešbučių agentų, laukiančių 
negausių keleivių. Mažasis padauža Džordžis taip pat kažkur dingo, 
ir kai džentelmenas, apsisupęs senu apsiaustu su raudonu pamušalu, 
išlipo į krantą, nebuvo beveik nieko, galėjusio pamatyti, kas įvyko. 
O įvyko štai kas. 

Dama su perlyta balta skrybėlaite ir skara, ištiesusi rankas, priėjo 
prie to džentelmeno, o po akimirkos visa dingo jo seno apsiausto klos- 
tėse ir iš visų jėgų ėmė bučiuoti vieną jo ranką, tuo tarpu kita turbūt 
laikė priglaudusi tą damą prie širdies (kurią ji vos siekė savo galva) 
ir neleido jai kristi žemėn. Ji murmėjo lyg ir: „Atleiskit... brangusis 
Viljamai... brangus, brangus, brangiausias drauge...“ — pakšt, pakšt, 
pakšt — ir juokingai visa įsmuko po apsiaustu. 

Kai Emi iš po jo išlindo, ji vis tebelaikė Viljamui už rankos ir žvelgė 
jam į veidą. Tai buvo liūdnas veidas, dvelkiąs švelnia meile ir užuojau- 
ta. Ji suprato jo priekaištą ir nuleido galvą. 

— Ilgai nekvietėte manęs, brangi Amelija, — tarė jis. 

— Jūs nebeišvažiuosite, Viljamai? 

— Ne, niekuomet, — atsakė jis ir dar kartą prispaudė prie širdies 
brangiąją draugę. 

Kai jiedu išėjo iš muitinės kiemo, iš kažkur iššoko Džordžis, atsta- 


* Pro ašaras juokėsi (gr.). 

tęs į juos žiūroną, ir pasveikino Dobiną džiaugsmingu juoku; visą kelią 
į namus jis šokinėjo apie tą porelę ir krėtė visokias juokingas išdaigas. 
Džozas dar nebuvo atsikėlęs. Beki taip pat nesirodė (nors ji žvilgčio- 
jo pro užuolaidą). Džordžis nubėgo pažiūrėti, ar paruošti pusryčiai. 
Emi, nusiėmusi koridoriuje kepuraitę ir skarą, atidavusi Peinei, ėmė 
segti Viljamo apsiausto sagtį... ir jums leidus, mes eisime su Džordžiu 
pasirūpinti pusryčiais pulkininkui. Laivas įplaukė į uostą. Jis laimėjo 
prizą, kurio siekė visą gyvenimą. Paukštytė pagaliau atskrido. Štai 
ji, padėjusi galvą jam ant peties, čiulba ir burkuoja prie pat jo širdies, 
pašiaušusi virpančius sparnelius. Šito jis maldavo kiekvieną dieną ir 
valandą ištisus aštuoniolika metų. Šito jis troško. Štai čia — viršūnė, 
pabaiga, paskutinis puslapis. Sudie, pulkininke! Telaimina jus Viešpats, 
dorasis Viljamai! Lik sveika, brangi Amelija! Vėl sužaliuok, švelnus 
vijokli, apsivijęs apie seną galingą ąžuolą, prie kurio prisiglaudei! 


Galbūt drovėdamasi švelnios ir kuklios būtybės, kuri pirmoji gy- 
venime stojo jos ginti, gal nepakęsdama įvairių sentimentalių scenų, 
Rebeka, patenkinta savo vaidmeniu šioje istorijoje, nebepasirodė 
pulkininkui Dobinui ir damai, kurią jis vedė. Paaiškinusi, kad „svar- 
biais reikalais“ jai reikią nuvažiuoti į Briugę, ji iškeliavo tenai, ir 
vedybų iškilmėse dalyvavo tik Džordžis su savo dėde. Po sutuoktuvių, 
kai Džordžis su tėvais išvyko į Angliją, ponia Beki grįžo (tik kelioms 
dienoms) paguosti vienišo viengungio Džozefo Sedlio. Jis pareiškė, 
kad jam geriau patinka kontinente, ir nesutiko apsigyventi su seseri- 
mi ir jos vyru. 

Emi širdyje labai džiaugėsi, kad parašė savo vyrui, dar neperskai- 
čiusi Džordžo laiško, apie jį nesužinojusi. 

— Aš seniai žinojau, — tarė Viljamas, — bet negi galėjau naudotis 
tuo ginklu prieš vargšo vaikino atminimą? Štai kodėl man buvo taip 
skaudu, kai tu... 

— Niekuomet nebekalbėk apie tą dieną! — sušuko Emi, tokia 
nusižeminusi ir kukli, kad Viljamas pakeitė temą ir ėmė pasakoti 
apie Glorviną ir mielą senąją Pegi O'Daud, pas kurias jis sėdėjo, kai 
gavo laišką, kviečiantį grįžti. — Jei nebūtum manęs iškvietusi,.— 
pridūrė jis,— kas žino, kokia dabar būtų Glorvinos pavardė! 

Šiuo metu jos pavardė Glorvina Poski (dabar ponia majorienė 
Poski). Nusprendusi ištekėti tik už kurio nors pulko karininko, ji 
ištekėjo už Poskio, mirus jo pirmajai žmonai. Ledi O'Daud irgi taip 

prisirišus prie savo pulko, jog sako, jeigu kas ištiktų jos Maiką, dievaži, 
ji sugrįžtų ir ištekėtų už ko nors iš jų. Bet generolas majoras jaučiasi 
puikiai ir labai prašmatniai gyvena O'Daudstaune, laiko rują skalikų 
ir (išskyrus gal jų kaimyną Hogartį iš Hogarčio pilies) yra pirmasis 
žmogus grafystėje. Miledi iki šiol šoka džigą ir paskutiniame baliuje 
pas Airijos vicekaralių užsimanė pašokti su štalmeisteriu. Abi jos su 
Glorvina tvirtino, kad Dobinas begėdiškai pasielgęs su ja, bet pasi- 
painiojus Poskiui Glorvina nusiramino, o puikus turbanas iš Paryžiaus 
numaldė ledi O'Daud rūstybę. 

Kai pulkininkas Dobinas išėjo į atsargą (o jis tai padarė tučtuojau 
po vestuvių), jie išsinuomojo dailią sodybėlę Hempšyre, netoli Kara- 
lienės Krolio, kur, įsigalėjus reformos biliui'!“, dabar nuolat gyveno 
seras Pitas su šeima. Visos viltys gauti pero titulą nuėjo niekais, nes 
baronetas prarado abi vietas parlamente. Dėl šios katastrofos nuken- 
tėjo Pito kišenė ir subjuro nuotaika; jo sveikata pablogėjo, ir jis ėmė 
pranašauti greitą imperijos galą. 

Ledi Džeinė ir ponia Dobin labai susidraugavo; tarp pilies ir Ever- 
grinzo, pulkininko namų (kuriuos jis išsinuomojo iš savo draugo 
majoro Ponto, gyvenančio užsienyje) be paliovos riedėjo poniais 
pakinkyti fajetonai. Miledi buvo ponios Dobin dukters krikšto motina, 
mergytė buvo pakrikštyta jos vardu, o ją krikštijo reverendas Džeim- 
sas Krolis, paveldėjęs parapiją iš tėvo; artimi draugai buvo ir abu 
berniukai, Džordžis ir Rodonas, juodu kartu medžiodavo ir šaudy- 
davo per atostogas, abu įstojo į tą patį koledžą Kembridže ir vaidijosi 
dėl ledi Džeinės dukters, kurią juodu abu, aišku, buvo įsimylėję. Abi 
motinos jau seniai patenkintos planavo Džordžo ir jaunosios damos 
vedybas, nors aš girdėjau, kad pati panelė Kroli labiau linkstanti į 
savo pusbrolį. 

Ponios Rodon Kroli vardo niekuomet neminėdavo nė viena šeima. 
Buvo priežasčių visiems apie ją tylėti. Mat kur tik vykdavo ponas 
Džozefas Sedlis, ten keliaudavo ir ji; tas apžavėtas vyras buvo tikras 
jos vergas. Pulkininko advokatai pranešė jam, kad svainis apdraudė 
savo gyvybę stambia suma. Iš to galima buvo padaryti išvadą, kad 
jis rinko pinigus skoloms apmokėti. Neseniai jis gavo iš Ost Indijos 
bendrovės ilgalaikių atostogų, ir jo negalia kasdien vis labiau didėjo. 

Sužinojusi, kad brolis apsidraudė gyvybę, Amelija labai išsigando 
ir ėmė prašyti vyrą nuvykti į Briuselį, kur tada buvo Džozas, ir pasi- 
teirauti, kokie jo reikalai. Pulkininkas nenorom paliko namus (nes 
buvo labai įsigilinęs į savo „Pendžabo istoriją“, kuri iki šiol tebedo- 

mina jį, ir labai nerimavo dėl dukrelės, kurią dievino ir kuri ką tik 
pradėjo taisytis po vėjaraupių), bet vis dėlto nukeliavo į Briuselį ir 
viename iš milžiniškų to miesto viešbučių susirado Džozą. Ponia 
Kroli, kuri turėjo savo karietą ir iš viso labai prašmatniai gyveno, 
buvo užėmusi kelis kambarius tame pačiame viešbutyje. 

Pulkininkas, žinoma, nenorėjo matyti tos damos ir net apie savo 
atvykimą į Briuselį pranešė Džozui tik slapčia, per savo liokajų. Džo- 
zas paprašė pulkininką ateiti jo aplankyti tą pat vakarą, kai ponia 
Kroli bus išvykusi į soirėe* ir kai jie galės susitikti vieni. Dobinas 
rado svainį visiškai negaluojantį ir baisiai bijantį Rebekos, nors jis 
nesiliovė jos liaupsinęs. Ji tiesiog be galo ištikimai slaugiusi jį, jam 
sergant įvairiomis negirdėtomis ligomis. Ji buvusi jam kaip tikra 
duktė. 

— Bet... bet... dėl Dievo, atkeliaukite ir apsigyvenkite kur nors 
netoli manęs ir... ir... kartais aplankykite mane...— mikčiojo nelai- 
mingasis. 

Tai išgirdęs pulkininkas paniuro. 

— Mes negalime, Džozai,— tarė jis.— Dabartinėmis aplinkybėmis 
Amelija negali jūsų aplankyti. 

— Prisiekiu jums, prisiekiu Biblija, — sušvokštė Džozas, siekdamas 
pabučiuoti knygą,— kad ji nekalta kaip kūdikis ir tokia pat tyra kaip 
ir jūsų Žmona. 

— Galbūt,— niūriai pasakė pulkininkas,— bet Emi negali pas 
jus atvykti. Būkite vyras, Džozai: nutraukite šiuos negarbingus santy- 
kius. Grįžkite namo, pas savuosius. Girdėjome, kad jūsų reikalai pa- 
šliję. 

— Pašliję! — sušuko Džozas.— Kas taip apšmeižė mane? Visi 
mano pinigai nepaprastai pelningai investuoti. Ponia Kroli... tai 
yra... aš noriu pasakyti... jie paleisti į apyvartą už puikiausius pro- 
centus. 

— Tad jūs neprasiskolinęs? Kodėl gi apsidraudėte gyvybę? 

— Aš maniau... mažytė dovanėlė jai... jeigu kas atsitiktų, juk jūs 
žinote, kokia trapi mano sveikata... paprastas dėkingumas, suprantate... 
aš ruošiuosi visus pinigus palikti jums... ir aš galiu apmokėti draudimo 
mokesčius iš savo pajamų, garbės žodis, galiu! — sušuko silpnavalis 
Viljamo svainis. 

Pulkininkas maldavo Džozą tučtuojau bėgti — grįžti į Indiją, kur 


* Pobuvį (pranc.). 

ponia Kroli negalės paskui jį sekti; padaryti viską, kad tik nutrauktų 
ryšius, kurie jam gali turėti lemtingiausių pasekmių. 

Džozas sunėrė rankas ir sušuko, kad grįšiąs į Indiją, kad padarysiąs 
viską — tik jam reikia laiko. 

— Negalime nieko sakyti poniai Kroli, ji... ji nužudys mane, jei 
tik sužinos. Jūs nė supratimo neturite, kokia tai baisi moteris, — kal- 
bėjo nelaimingasis. 

— "Tai kodėl nevažiuojate su manim? — paklausė Dobinas. 

Bet Džozui stigo drąsos. Jis dar pasimatysiąs su Dobinu kitą rytą; 
ir jis jokiu būdu neturįs sakyti, kad buvo čia. Dabar turįs eiti. Gali 
grįžti Beki. Ir Dobinas jį paliko, kupinas blogos nuojautos. 

Jis daugiau nebematė Džozo. Po trijų mėnesių Džozefas Sedlis 
mirė Eks la Šapelėje. Paaiškėjo, kad visas jo turtas iššvaistytas finan- 
sinėms machinacijoms ir paverstas įvairių pramanytų bendrovių be- 
vertėmis akcijomis. Realios vertės turėjo tik tie du tūkstančiai svarų, 
kuriais buvo apdrausta jo gyvybė ir kuriuos jis paliko lygiomis dali- 
mis savo mylimai seseriai Amelijai, pulkininko žmonai, ir t. t., ir t. t., 
ir savo draugei bei nepakeičiamai slaugei Rebekai, pulkininko leite- 
nanto Rodono Krolio, Pirties ordino kavalieriaus, žmonai, paskirtai 
testamento vykdytoja. 

Draudimo bendrovės įgaliotinis dievagojosi, kad tai neaiškiausias 
atvejis jo praktikoje; jis kalbėjo, kad reikėtų pasiųsti į Eks la Šapelę 
komisiją mirties aplinkybėms ištirti, ir bendrovė atsisakė išmokėti 
draudimo sumą. Bet ponia, arba, kaip ji pati save titulavo, ledi Kroli, 
tuojau pat atvyko į Londoną (lydima savo įgaliotinių ponų Berko, 
Tertlio ir Heizo iš Teviz Ino) ir pareikalavo, kad bendrovė išmokėtų 
pinigus. Jos patikėtiniai pareikalavo, kad būtų ištirtos visos aplinky- 
bės, ir pareiškė, jog ponia Kroli esanti auka šlykštaus sąmokslo, 
apkartinusio jai visą gyvenimą, ir pagaliau laimėjo. Pinigai buvo iš- 
mokėti, ji atgavo savo gerą vardą; bet pulkininkas Dobinas grąžino 
draudimo bendrovei savąją palikimo dalį ir griežtai atsisakė palai- 
kyti bet kokius santykius su Rebeka. 

Ji taip ir netapo ledi Kroli, nors ir toliau save šitaip vadino. Jo 
ekscelencija pulkininkas Rodonas Krolis mirė geltonuoju drugiu 
Koventrio saloje, karštai jį mylėjusių pavaldinių graudžiai apraudo- 
tas, šešias savaites prieš savo brolio sero Pito mirtį. Taigi titulas ati- 
teko dabartiniam serui Rodonui Kroliui, baronetui. 

Jis taip pat atsisakė matytis su savo motina, kuriai moka dosnią 
rentą ir kuri, be to, tikriausiai taip pat yra labai turtinga. Baronetas 

nuolat gyvena Karalienės Krolyje su ledi Džeine ir jos dukra; o Rebe- 
ka, ledi Kroli, daugiausia sukinėjasi po Batą ir Čeltenemą, kur labai 
daug puikiausių žmonių laiko ją nepaprastai nuskriausta moterimi. Ji 
turi ir priešų. Kas jų neturi? Ji atsako jiems savo gyvenimu. Užsiima 
labdarybe. Vaikšto į bažnyčią, visuomet liokajaus lydima. Jos pavardė 
figūruoja visuose aukotojų sąrašuose. Ji yra beturtės apelsinų par- 
davėjos, apleistos skalbėjos, nelaimingo bandelių pardavėjo jautri ir 
dosni draugė. Labdarybės mugėse ji visuomet turi savo būdelę, ku- 
rioje prekiauja tų nelaimingų būtybių labui. Emi, jos vaikai ir pulki- 
ninkas, prieš kiek laiko atvykę į Londoną, netikėtai susitiko su ja 
vienoje tokioje mugėje. Ji kukliai nuleido akis ir nusišypsojo, kai jie 
šoko bėgti nuo jos. Emi už parankės su Džordžu (dabar suaugusiu 
elegantišku jaunu džentelmenu), o pulkininkas — nusitvėręs savo 
mažytę Džeinę, kurią jis myli labiau už viską pasaulyje, labiau net 
už „Pendžabo istoriją“. 

„Labiau negu mane“, — galvoja Emi ir atsidūsta. Bet jis niekuomet 
nepasakė Amelijai nė vieno nešvelnaus ar negero žodžio ir stengiasi 
patenkinti visus jos norus, vos tik apie juos sužino. 


Ak, Vanitas vanitatum!* Kas iš mūsų yra laimingas šiame pasau- 
lyje? Kas iš mūsų gauna tai, ko trokšta širdis, arba gavęs netrokšta 
daugiau... Eime, vaikai, sukraukime lėles ir užvožkime dėžę, nes mūsų 
vaidinimas baigėsi. 


* Tuštybių tuštybė! (Lot.) 

SNOBIZMO IR GYVENIMO TUŠTYBĖS 
KRITIKAS 


Viljamas Meikpisas Tekerėjus (William Makepeace Thackeray, 1811— 
1863) — anglų ir pasaulinės literatūros satyrikas, kurio vardas minimas su 
Juvenalio, Fr. Rablė, Dž. Svifro, M. Saltykovo-Ščedrino, B. Šo ir kitais var- 
dais. Jis buvo rašytojas, publicistas, eseistas, poetas, grafikas, karikatūristas, 
literatūros kritikas — vienas ryškiausių Viktorijos epochos menininkų intelek- 
tualų. 

Č. Dikensas, V. Tekerėjus, E. Trolopas, T. Karlailis, Š. Brontė, Dž. Eliot, 
amžiaus pabaigoje T. Hardis — XIX a. anglų realistinės literatūros klasikai, 
karalienės Viktorijos epochos romano teisėti ir tikrieji monarchai. Jų kūri- 
niuose geriausiai pavaizduotas visuomeninis, kultūrinis, istorinis šalies gyve- 
nimas, įvairių klasių ir luomų papročiai, jie tyrinėjo „Anglijos sąlygas“, socia- 
lines, politines bei dorovines doktrinas, asmenybės ir visuomenės santykius, 
kaip Stendalis ir O. Balzakas Prancūzijoje, F. Dostojevskis, L. Tolstojus ir 
I. Turgenevas Rusijoje. 

Kas buvo tas anglų Victorianism? Tai ne tik karalienės Viktorijos valdy- 
mo laikotarpis (1837—1901), bet ir politinė, ekonominė, visuomeninė bei 
kultūrinė sąvoka. Po pramonės revoliucijos XVIII a. antroje pusėje, po Na- 
poleono karų Britanija iškilo kaip ekonomiškai stipriausia, labiausiai urbani- 
zuota, didžiausia ir turtingiausia kolonijinė pasaulio valstybė. Viktorijos val- 
dymo laikotarpis — labai spartaus technikos progreso, gamtos, politinės eko- 
nomijos, sociologijos, istorijos ir kitų mokslų raidos, kultūros, literatūros 
(realizmo, neoromantizmo) — ypač romano — klestėjimo epocha. 

„Viktorijos romano“, kaip mokyklos su vieninga estetine filosofine pro- 
grama ar vieninga stilistine žanrine koncepcija, nėra. Kiekvienas šių minėtų 
rašytojų turėjo individualų požiūrį į pasaulį, savitą literatūrinę estetiką: gali- 
ma kalbėti apie skirtingas Dikenso, Tekerėjaus, seserų Brončių, Dž. Eliot 
romanų poetikas. Šių viktoriečių romanai — milžiniškos drobės, paveikslai, 
bet ne dagerotipiniai atvaizdai. Kartais jie romantiški, fantastiški, mažai ką 
bendra turį su tikrove, bet dažniausiai rašytojai remiasi tikrovės faktais, nu- 
spalvintais savito, naujo požiūrio; taip jie realaus pasaulio pagrindu kuria 
naują, individualų pasaulį. Dikenso kūriniuose Londono gatvė yra Londono 
gatvė, bet tokia, kokią matė Dikensas; Tekerėjaus Londonas — aristokratų, 

verslininkų pasaulis, klubai, parkai, dykinėjimo atmosfera; laukiniai viržy- 
nai — seserų Brončių pasaulis... Dickensland, Thackerayland, Brontėland — 
tai jų sukurti pasauliai, atskiros planetos Europos XIX a. prozos universume. 

Ir vis dėlto galime kalbėti apie savotišką epochos „mokyklą“: dažnai skam- 
ba tos pačios temos, keliamos panašios problemos, kuriama visuomenės pa- 
norama (tipai, klasės, profesijos, asmenybės ir kt.), minios gyvų, verkiančių, 
besijuokiančių, pažemintų ir išaukštintų, kartais nelabai tikroviškų, bet visada 
individualių, gyvų charakterių; jie maišo realizmą, fantaziją, siaubą, romanti- 
ką, farsą, satyrą, lyriką, dramos momentus tame pačiame puslapyje; šie rašy- 
tojai turi įvykio koncepciją. Anglų realistinis romanas išlaikė ir savo nacio- 
nalinį savitumą, kaip prancūzų ir rusų „mokyklos“, nors prancūzų, anglų 
ir rusų realistinis romanas turi ir daug bendrų bruožų. 

„Aš neabejodamas vadinu Tekerėjų pirmuoju“, — rašė E. Trolopas „Auto- 
biografijoje“ apie savo amžininkus!', nors kiek vėliau kritikai ir skaitytojai 
laikėsi ir kitokios nuomonės. Gyvas būdamas ir dar kokius tris ar keturis de- 
šimtmečius po savo mirties „Viktorijos romano“ imperiją Tekerėjus buvo 
pasidalijęs su Dikensu. Šios „dalybos“ įvyko 1848 m., išėjus romanui „Tuš- 
tybės mugė“, kuris Tekerėjų išgarsino abiejose Atlanto pusėse, padarė jį 
turtingu žmogumi. Tekerėjus gyrėsi motinai 1848 m. sausio mėnesį rašytame 
laiške, jog jis, dešimt metų kovojęs už savo vietą gyvenime ir literatūroje, 
staiga tapęs savotiškai dideliu žmogumi, bet į pačią medžio viršūnę nejįlipo, 
nes reikėję smarkiai kautis su Dikensu“. 

Tekerėjaus vardas šiandien mūsų sąmonėje iškart asocijuojasi su garbin- 
guoju „Snobų knygos“ bei „Tuštybės mugės“ autoriumi. Tačiau tai būtų 
nepilnas Tekerėjaus — visapusiško, talentingo menininko, kilnios asmenybės 
portretas. 

Viljamas Tekerėjus gimė Kalkutoje, anglų kolonijinio tarnautojo šeimoje. 
Šešerių metų Viljamas buvo atvežtas į Angliją. Čarterhauze, uždaroje Lon- 
dono mokykloje, skirtoje privilegijuotiesiems, pradėjo piešti, rašyti eilėraščius. 
1828—1830 m. studijavo Keimbridže, tačiau bodėjosi universiteto rutina, 
matematikos, antikos klasikų bei mirusių kalbų mokymusi. Universitete Te- 
kerėjus redagavo žurnalą The Snob („Snobas“), kuriame spausdino savo 
satyrinius eilėraščius, epigramas, esė. 1830 m. praleido Vokietijoje, Veimare, 
lankėsi aristokratų salonuose, teatre, Gėtės šeimoje. Išmokęs vokiečių kalbą, 
vertė L. Ūlando, J. Kernerio, A. Šamiso, J. V. Gėtės, F. Šilerio kūrinius. 

Grįžęs namo, dar tris ar keturis semestrus studijavo teisę Keimbridže. 
1832 m. išvyko į Paryžių, po to į Romą studijuoti meno, piešimo. Tekerėjus 
tapo puikiu grafiku, karikatūristu, savo paties knygų iliustratoriumi. Daugelį 


' Allen W. The English Novel.— Penguin Books.— Harmondsworth, 1978.— 
P. 174. 

Ž Sundell M. G. Introduction.— In: Twentieth Century Interpretations of Vanity 
Fair, ed M. G. Sundell.— Englewood Chiffs, 1969.— P. I. 

metų jis buvo pagrindinis anglų satyrinių žurnalų „Freizerio žurnalo“ (Fra- 
zer's Magazine) ir „Pančo“ (Punch) bendradarbis, grafikas ir rašytojas. 
Tekerėjaus piešiniai yra saviti ironiški ir psichologiniai jo literatūrinių tekstų 
paaiškinimai. Šiandien surinkta apie du tūkstančius Tekerėjaus piešinių, 
kurie yra vieni ryškiausių XIX a. anglų grafikos bei knygų iliustravimo meno 
pavyzdžių. 

Paryžiuje Tekerėjus išgyveno iki 1837 m., bet ir vėliau labai dažnai ir 
ilgam atvykdavo vienas bei su šeima. 1836 m. jis vedė, tačiau po ketverių metų 
žmona išprotėjo; ji trisdešimčia metų pergyveno Tekerėjų. Rašytojas nuošir- 
džiai ir kilniai rūpinosi ligone. Beje, ji tapo daugelio gerų, silpnų ir bejėgių 
Tekerėjaus herojų prototipu. 

Paryžiuje Tekerėjus pradėjo ir žurnalisto karjerą: nuo 1833 m. rašė strai- 
psnius, esė, apybraižas laikraščiui Times, „Freizerio žurnalui“, „Pančui“, 
Foreign Ouarterly Review ir kt., bendradarbiavo JAV spaudoje kaip Pary- 
žiaus korespondentas. Nuo 1837 m. „Freizerio žurnalas“ ir nuo 1842 m. 
„Pančas“ ėmė spausdinti Tekerėjaus satyrinius kūrinius, apybraižas ir ro- 
manus: „Geltonpliušio užrašai“ (The Yellowplush Papers), „Skurdi bajoriš- 
ka istorija“ (A Shabby Genteel Story) ir kt., kuriuos jis pasirašinėjo juokingais 
slapyvardžiais: Geltonpliušis, Maiklendželas Titmaršas ir kt. 1846—1847 m. 
žurnale „Pančas“ išėjo satyrinių esė ciklas, vėliau pavadintas „Snobų kny- 
ga“ (1858). 

Jau garsus rašytojas, Tekerėjus buvo kviečiamas skaityti paskaitų apie 
XVIII a. anglų humoristus Oksfordo, Keimbridžo, Edinburgo universite- 
tuose. 1852— 1853 m. ir 1855— 1856 m. jis keliavo po JAV, skaitė paskaitas 
apie anglų rašytojus humoristus, anglų papročius bei moralę. 1860— 1862 m. 
Tekerėjus redagavo Cornhill Magazine („Kornhilo žurnalą“), kuriame 
buvo spausdinami garsių anglų poetų ir prozininkų kūriniai bei trys paskuti- 
nieji paties Tekerėjaus romanai. 

Satyrikas, parodistas, karikatūristas, pesimistas, kartais savo kūriniuose 
cinikas, Tekerėjus buvo liberalių respublikoniškų pažiūrų, pakantus, kantrus, 
taktiškas, kolegiškas, aukštos vidinės kultūros, intelektualus žmogus. Jis pa- 
dėjo jauniems menininkams, globojo senus aktorius ir dailininkus, pirmas pa- 
duodavo ranką taikytis, iškilus kokiam konfliktui. Savo išsilavinimu, gyven- 
sena, kultūra atitiko Viktorijos epochos džentelmeno etaloną. Pagal „Tikrojo 
anglo“ elgesio etiką, susiformavusią Viktorijos epochoje, džentelmenas gerbia 
įstatymus, tvarką, yra puikus šeimos tėvas, jo namai — tvirtovė, jis gerbia- 
mas visuomenės, rūpinasi vargšų gerove, kovoja su ydomis, saugo dorovę. 
Tekerėjus toks ir buvo. Tačiau šis Viktorijos epochos džentelmenas buvo ir 
griežčiausias tos epochos visuomenės moralės kritikas bei teisėjas. 

Tekerėjaus laiškai, dienoraščiai, kritikos straipsniai, paskaitos apie litera- 
tūrą, atskiri apmąstymai romanuose, pagaliau įvairiažanrė kūryba — proza, 
poezija, grafika — leidžia mums susidaryti vientisą jo estetinių, etinių bei 
filosofinių pažiūrų vaizdą. 

Jo estetinės pažiūros formavosi trečią ir ketvirtą dešimtmečiais, buvo 
nuosekliai realistinės ir nebepakito per visą kūrybą. 

Nuo 1833 m. Tekerėjus ėmė rašyti įvairiems Anglijos laikraščiams bei 
žurnalams straipsnius apie prancūzų tapybą, literatūrą, teatrą, visuomenės 
gyvenimą. Šiuos straipsnius vėliau išleido atskiru tomu „Paryžiaus apybraižų 
knyga“ (The Paris Sketch Book, 1840). Siraipsniuose apie prancūzų ir anglų 
tapybą jis kritikavo akademizmą, klasicizmo epigonų meną, misticizmą kata- 
likiškoje tapyboje (str. „Prancūzų tapybos mokykla“), bet didžiai vertino 
realistus žanristus O. Domjė, P. Gavarni, Ž. Meisonjė ir kt., satyriškai vaizda- 
vusius savo meto papročius. Tapyboje, kaip ir literatūroje, Tekerėjus reika- 
lavo tikroviškumo ir teisingumo. „Ten, kur gyvenimas gali pakeisti knygą, 
aš visada verčiau skaitau paties gyvenimo knygą“,— sakė Tekerėjus. 

Tekerėjui buvo nepriimtinas romantizmas, prancūzų ir anglų bulvarinė 
literatūra, natūralizmas, objektyvizmas (pvz., G. Flobero), grynojo meno 
idėjos. Ketvirtą ir penktą dešimtmečiais jis parašė daug straipsnių apie pran- 
cūzų, vokiečių, anglų literatūrą. Daugelį rašytojų ir poetų, romantikų ir rea- 
listų  Tekerėjus kritikavo už retoriką, abstrakčius patetiškus vaizdus, sen- 
timentalumą, stiliaus pakilumą ir emocionalumą, „romantinius siaubus“, 
neįtikėtinus nuotykius, dorybių idealizaciją. Jis kritikavo Baironą už pozą ir 
romantinę patetiką, ironiškai vertino jo kūrybą savo satyriniame romane 
„Skurdi bajoriška istorija“; „per daug romantizmo“ matė kai kuriuose Skoto, 
Diuma, Hugo, Balzako romanuose; jam nepriimtinas Gėtės iracionalizmas 
„Fauste“, mistika Hofmano kūriniuose. 

Kelerius metus Tekerėjus įnirtingai kovojo su tuo metu Anglijoje populia- 
riu „Njugeito romanu“ (taip buvo vadinami romanai, kurių pagrindiniai 
„herojai“ buvo supoetinti, idealizuoti Londono kalėjimo Njugeito krimina- 
liniai nusikaltėliai). Šie romanai, kurių žymiausi autoriai buvo E. Bulveris- 
Litonas, V. Einsvortas ir kiti, turėjo painią intrigą, gerai sukonstruotą siužetą, 
juose buvo gausu „gotikos“. Puikios šio romano parodijos, parašytos Tekerė- 
jaus, — „Katerina“ (Catherine, 1840), „Baris Lindonas“ (Barry Lindon, 
1844) ir kt.,— pakartoja parodijuojamų kūrinių schemas, „herojų“ nuoty- 
kius, o pseudoromantinį kriminalinį nusikaltėlį rašytojas vaizduoja kaip niek- 
šą, ciniką, apgaviką. Tekerėjus „numarino“ anglų bulvarinį romaną. Burles- 
komis „Kodlingsbis“ (Codlingsby), „Reino legenda“ (The Legend of the 
Rhein), „Lordai ir livrėjos“ (Lords and Liveries), „Mėlynbarzdis“ (Barba- 
zure), „Filas Fogartis“ (Phil Fogarty) ir kt. Tekerėjus parodijavo B. Diz- 
raelio, A. Diuma, anglų saloninį romaną, Dž. F. Kuperio ir V. Skoto epigonų 
kūrinius. 

Vienas geriausių romanų parodijų XIX a. Europos literatūroje — „Rebe- 
ka ir Rovena“ (Rebecca and Rowena, 1849), Skoto „Aivenho“ burleska: Te- 
kerėjus „perrašė“ Skoto kūrinio pabaigą, sugalvojo tolesnę herojų istoriją, „pa- 
taisė“ jų charakterius, parodė juos juokingose bei absurdiškose situacijose. 

Parodijuodamas literatūros kryptį (romantizmą), žanrus (bulvarinį, sa- 

loninį, nuotykinį ir kt. romanus), kurdamas satyrinės, burleskines atskirų 
rašytojų veikalų stilizacijas, Tekerėjus augo kaip satyrikas, humoristas, rea- 
listas. Tekerėjaus parodijos buvo ne tik juokingos, jos ir auklėjo skaitytojus. 

Romano „Baris Lindonas“ pabaigoje Tekerėjus rašė, jog rašytojas turi 
vaizduoti gyvenimą tokį, kokį mato iš tikrųjų, nekurti „veikėjų, kokie nie- 
kada negyveno ir negali gyventi“. Jis tikisi, kad rašytojai grįš prie „senojo 
Moljero ir Fildingo stiliaus, kurie piešė iš natūros“, ir iš literatūros bus iš- 
guiti „ne tik melagingi charakteriai, bet ir melaginga moralė“. 

Tekerėjus pavaizdavo Anglijos visuomenės viduriniąsias klases bei aukš- 
tuomenę, kritikavo Anglijos kastų sistemą, savo laikmečio stabus, tuštybę, 
apsimetimą, veidmainiavimą, savanaudiškumą, brutalumą, vulgarumą, daž- 
nai slepiamus po didinga išore ar kitokia kauke. Jį buvo užvaldžiusi sno- 
bizmo tema, kaip sakė pats rašytojas. Tekerėjus įtvirtino Europos kalbose 
sąvokas „snobas“, „snobizmas“ tokia prasme, kokia mes vartojame jas 
šiandien, nors žodis „snobas“ buvo žinomas dar prieš Tekerėjų. Apnuoginti 
snobizmą, veidmainiavimą, parodyti jų priežastis — beveik visų jo bran- 
džiųjų kūrinių tikslas. 

„Snobų knyga“ (The Book of Snobs, 1846—1847) — vienintelė sno- 
bizmo „enciklopedija“ Europos literatūroje, anglų papročių, politinio, pre- 
kybinio, akademinio, karinio, šeimyninio, asmeninio ir kt. gyvenimo sa- 
tyra, puikiai nupieštų satyrinių tipų ir portretų knyga. Rašytojas apžvelgia 
anglų visuomenę nuo viršūnių iki apačių, aprėpdamas luomus, klases, pro- 
fesijas, partijas, bažnyčios atstovus, įvairių polinkių bei įpročių asmenis, 
apibendrina tikro gyvenimo faktus, reiškinius. Visur jis mato snobizmo 
epidemijos požymių. 

„Snobas — tai tas, kas niekingai žavisi niekingais dalykais“, — rašo Te- 
kerėjus „Snobų knygoje“; snobas — kas ieško ryšių, užnugario, siekia kar- 
jeros bet kokiomis priemonėmis, niekina socialinėje hierarchijoje žemiau 
už save stovinčius ir vergiškai lankstosi bei pataikauja aukščiau stovintiems. 
„Visa anglų visuomenė užkrėsta prakeiktu Mamonos prietaru, ir visi mes, 
nuo apačios iki viršaus, kam nors vergiškai lenkiamės, padlaižiaujam ir ką 
nors patys gąsdiname, niekiname, trypiame“. „Snobas“, „snobizmas“ Teke- 
rėjaus kūriniuose yra ne tik dorovinės, bet ir socialinės bei istorinės sąvokos. 

„Snobų knygos“ svarbiausios metaforos: „gyvenimas — mugė, lėlių teat- 
ro vaidinimas“, „kiekvieno žmogaus siela — krautuvėlė tuštybės mugėje“, 
„žmonės — lėlės“ ir kitos išplėtotos romane „Tuštybės mugė“ (Vanity 
Fair, A Novel without a Hero, 1847—1848), viename didžiųjų Europos 
realizmo kūrinių, kuriame anglų buržuazinės aristokratinės visuomenės 
ydos, snobizmas, parazitizmas yra aštrios Tekerėjaus kritikos, ironijos, sar- 
kazmo objektas. Didelę „Tuštybės mugės“ pasaulio dalį jau radome „Sno- 
bų knygoje“: joje buvo kalbama apie brutalias vedybas — piniginius san- 
dėrius, apie vidutinybių ir nekompetentingų žmonių užimamus postus bei 
turimus rangus kariuomenėje, vyriausybėje, bažnyčioje, kitose institucijo- 

se ryšių, vardo, kilmės, o ne proto ar sugebėjimų dėka, apie kai kurių indi- 
vidų sugebėjimą ilgą laiką pragyventi iš nieko, apgaudinėjant darbo žmo- 
nes, dorus prekybininkus; rašytojas matė įvairiausius snobizmo niuansus 
kalbos, gestų, drabužių, baldų, gyvenimo būdo detalėse. 

Tuštybės mugėje negali būti herojaus ar herojės, nes čia visi — ap- 
linkybių vergai. Kūrinio pavadinimas ir paantraštė „Romanas be hero- 
jaus“ išreiškia šališką ir pesimistinį autoriaus požiūrį į visuomenę ir gyve- 
nimą. Pavadinimą Tekerėjus paėmė iš XVII a. anglų rašytojo Dž. Ban- 
jeno religinio alegorinio kūrinio „Maldininko kelionė“, kuris savo ruožtu 
Tuštybės mugės įvaizdį paėmė iš Biblijos. Banjenas pasakoja, jog Maldi- 
ninkas sapnuoja, kaip jis ateina į Tuštybės miestą (t.y. Londoną), kur 
Tuštybės mugėje „parduodamos visokios prekės: namai, žemės, verslai, 
postai, garbė, paaukštinimai, titulai, šalys, karalystės, geiduliai, visokiausi 
malonumai bei pasitenkinimai, kaip antai kekšės, sąvadautojai, Žmonos, 
vyrai, vaikai, šeimininkai, tarnai, gyvybė, kraujas, kūnai, sielos, sidabras, 
auksas, perlai, brangakmeniai ir visa kita... Čia taip pat pamatysi — ir net 
veltui — vagystes, žmogžudystes, sanguliavimą, melagingas priesaikas, ir 
visa tai — kraujo raudonumo spalvos““. Tekerėjus savo laikų anglų vi- 
suomenę, jos gyvenimą pavadina Tuštybės muge, turgumi, lėlių teatro vai- 
dinimu. Tik Banjeno Tuštybės mugę Tekerėjus suvokia ne kaip krikščionis, 
bijąs pagundų, o kaip garbingas jos dalyvis, jis jai nepritaria, ją kritikuoja, 
bet ne per daugiausia smerkia, netikėdamas, jog galima ką nors pakeisti. 

Norėdamas parodyti, pagal kokius dėsnius tvarkomasi Tuštybės mu- 
gėje, Tekerėjus dramatizuoja dviejų moterų likimą, parodo du gyvenimo 
būdus — Rebekos Šarp ir Amelijos Sedli. Jos išoriškai supriešintos, bet 
vidujai susijusios. Apie jas sugrupuoti kiti šio romano-vaidinimo veikėjai: 
senasis Osbornas ir senasis Sedlis, Rodonas ir Džordžas, seras Pitas ir 
lordas Stinas ir t.t., kurie savo ruožtu vėl išsidėsto priešingomis poromis — 
Džordžas ir Dobinas, Rodonas ir jaunasis Pitas Kroliai, senasis seras Pitas 
ir Bjutas Kroliai ir t.t. Pusiausvyra išlaikyta, nes grupuojama pagal prin- 
cipą: žemi — aukšti, turtingesni — vargingesni, vyras — žmona, sukčius — 
auka, vyresnis — jaunesnis ir t.t. 

Romane yra ir griežta veiksmo simetrija bei pusiausvyra. Rebekos krei- 
vė iš žemo taško kyla aukštyn knygos viduryje, po to leidžiasi žemyn. 
Amelijos linija priešingai: kai Rebekos kyla, josios leidžiasi, kai Rebekos 
krinta, josios kyla. Paskutiniuose romano skyriuose abi vėl sustoja viduri- 
nėje pozicijoje. Taigi antitezės būta iliuzinės, abu gyvenimo stiliai pasirodo 
esą labai panašūs, beveik vienodai niekingi. 

Romane veikia ryškūs, gyvi žmonės, Tekerėjaus amžininkai: Rebeka 
Šarp — vienas nemirtingų Europos romano charakterių, Rodonas Kro- 
lis, Amelija, senasis Osbornas, seras Pitas ir kiti. Pagrindinė, organizuo- 


3 Bunyan J. The Pilgrim's Progress.— London— N.Y., 1932.— P. 104—5. 

janti ašis šiame „neherojiškame“ romane yra Rebeka, mažytė, valinga, 
sąmojinga, protinga moteris. Kiti veikėjai įgauna gyvybingumo, ugnies jos 
stipraus charakterio dėka. Jos gyvenimo drama prasidėjo bohemiškame 
tėvų pasaulyje ir žingsnis po žingsnio ėmė artėti prie kulminacijos. Ji 
skinasi kelią alkūnėmis, stumdosi, stebi, planuoja, vilioja, apgaudinėja. Ji 
panaši į Stendalio Žiuljeną Sorelį, Balzako Rastinjaką, į daugelį kitų pra- 
sisiekėlių. Rebeka pradeda nuo nieko, neturėdama ko prarasti, bet tikisi 
laimėti viską. Ji gali juoktis, kai „prašauna pro šalį“, „apsiskaičiuoja“, ir 
vėl pradėti iš naujo, ir net per daug nenusimena, vėl nugrimzdama į bohe- 
mos pasaulį, iš kurio iškilo. Ji tarsi artistė vaidina dvigubą rolę, bet ret- 
karčiais sugeba būti ir natūrali. Tekerėjus beveik myli Beki — lėlę, be- 
kraitę našlaitę, guvernantę, įžūlią ir be skrupulų moterį, daug kuo prana- 
šesnę už daugelį aristokratų, kuriuos ji sutinka ir į kurių pasaulį patenka. 

Amelija — iš pirmo žvilgsnio Rebekos priešybė: miela, švelni, papras- 
ta, kukli, nuoširdi. Bet Tuštybės mugėje šios dorybių kaukės slepia silpnu- 
mą, kvailumą, sentimentalumą, parazitiškumą, buką užsispyrimą. Šis pai- 
kas ašaringas padaras „verkia nugaišusios kanarėlės ar pelės, kurią suga- 
vo katė, ar dėl kvailiausios romano pabaigos...“, bet Amelija žiauri ir egois- 
tiška Dobinui; jai patinka ir patogu, kad ja žavimasi, bet ji nejaučia reika- 
lo atsakyti tuo pačiu; savo silpnumu naudojasi kaip ginklu. Romano pabai- 
goje Tekerėjus tiesmukiškai apibendrina Amelijos charakterį — parazituo- 
jantis vijoklinis augalas... Kai ji išteka už Dobino, žmogaus, kuris tikrai ją 
mylėjo ir jai aukojosi, jis jau mato Ameliją tokią, kokia yra iš tikrųjų. Jų 
vedybos ir šeimyninis gyvenimas — tai daugelio XIX a. romanų laimingos 
pabaigos parodija. 

Tekerėjus neabsoliutina dorybės ar ydos: Amelija nėra vien tik žavinga, 
Rebeka turi ir teigiamų bruožų, ir žavesio. Tekerėjus dažnai kalbėdavo 
apie viso, kas egzistuoja, Dorybės ir Ydos, Gėrio ir Blogio reliatyvumą: 
„„„mus supančiame pasaulyje viskas susimaišė: Yda ir Dorybė — vienas ir 
tas pats melas. Kas yra Gėris ir kas yra Blogis? Mes gyvename kažko- 
kioje fantasmagorijoje, kur viskas susimaišė““. 

Daugelis kitų gyvenimo komedijos veikėjų yra „dvibriauniai“, įtikiną, 
individualūs. Kapitonas Rodonas Krolis — ne itin protingas, mažaraštis, 
amžinai prasiskolinęs plevėsa ir lošėjas — pasirodo, sugeba stipriai mylėti, 
prisirišti prie namų ir vaiko. Dobinas — Amelijos vyriškasis antipodas, vie- 
nintelis džentelmenas snobų pasaulyje, supriešintas su girtuokliaujančiais, 
besikaunančiais dvikovose, besilinksminančiais viešnamiuose kariuomenės 
snobais; jis užsitarnauja paaukštinimus mūšio lauke. Bet jo aukojimasis 
nevertai Amelijai, draugystė su tuščiu, kvailu egoistu ir snobu Džordžu 
kartais primena liokajaus paslaugas; pagaliau jis apsigauna, vesdamas kvai- 
lą moterį. Visi Tuštybės mugėje turi silpnybių ir ydų, visi apsigauna ar yra 


*'Heaweea B. B. Tekkepeūi — caTupuk.— M., 1958.— C. 40. 

apgaunami. Tekerėjus turėjo nepaprastą talentą pastebėti ir apnuoginti ydas 
ir silpnybes, bet jis nesistengia perdėti, nepiktnaudžiauja hiperbole. Dažnai 
išryškinamas vienas ar keli charakterio bruožai: gobšus veidmainis ir pu- 
ritonas jaunasis Pitas Krolis, proto vidutinybė, mano esąs šventasis; vulga- 
rus, suktas, šykštus, patvirkęs seras Pitas; kvailas egoistas Bjutas Krolis, 
cinikas, brutalus lordas Stinas; liberali (žodžiais) panelė Kroli įsiunta, kai 
jos sūnėnas veda guvernantę. Romane yra keletas farsinių veikėjų: ponia 
O'Daud, Džozas Sedlis — jie taip pat apsigauna arba apgaunami. Dau- 
gelio veikėjų varduose jau glūdi taikli charakteristika: Šarp („aštri“, „smai- 
li“), Krolis (nuo veiksmažodžio „šliaužti“, „ropoti“), Sautdaunas (nuo avių 
veislės) ir t.t. Dikensą žmogus domino kaip individualybė, o žmonės — kaip 
nepaprasta tipų įvairovė, o Tekerėjų Žmogus domina kaip rūšies atstovas. 

Tekerėjus geriausiai anglų literatūroje išstudijavo prasisiekėlius, sno- 
bus, savanaudžius. Įo visuomenėje vyksta kova už rangus, privilegijas, 
turtą; iš Londono išeinama į provinciją, į kontinentą, net į kolonijas (į 
Indiją ir kitur). Čia pinigų prasimanoma ir pinigų netenkama, sudaromi 
vedybų sandėriai, mirtis yra tik turto palikimas ar nepalikimas; tėvus nie- 
kina vaikai, o vaikus — tėvai, vyrai ir Žmonos pasirodo ne tokie geri, kokie 
turėtų būti. Mes matome visą „gavimo“, lipimo socialiniais laiptais pro- 
cesą, pastangas nustumti kaimyną, apgauti. Ir visa tai pavaizduota labai 
tikroviškai, net šiuolaikiškai. 

Tekerėjus parodo laiko tėkmę taip, kaip nedaugelis rašytojų sugebėjo 
parodyti; skaitome šeimų istoriją (Sedlių, Osbornų, Krolių, Dobino ir kt.), 
kaip keičiasi kartų santykiai, kaip susiklosto atskirų individų asmeninis 
gyvenimas nuo jaunystės iki vidutinio amžiaus ir senatvės. „,„Tuštybės mu- 
gė“ apima laikotarpį maždaug nuo 1814 m. iki 1840 m. 

„Mugėje“ vaidinama gyva komedija, greitai ir lengvai pereinama nuo 
vienos kontrastingos scenos prie kitos, veikėjų dialogas beveik draminis. 
Tekerėjus — puikus pasakotojas, jis apibendrina, moralizuoja, aiškina, 
tai tyčiojasi, tai liūdnai ironizuoja, tai geraširdiškai juokiasi, tai pamoks- 
lauja. Jis „įperša“ mums savo nuomonę bei vertinimą, įvykius ir charak- 
terius matome jo akimis. Tekerėjus gali būti ir lyrikas, ir toks psichologas 
kaip Dž. Eliot ar H. Džeimsas. Jam būdingas meninis taktas, jis niekuo 
neperkrauna savo kūrinių: čia nėra melodramatizmo ir sentimentalumo, 
būdingų daugeliui XIX a. anglų romanų. Jo paties žodžiais tariant, jis 
nuleisdavęs uždangą kiekvienąkart, kai reikėdavę pavaizduoti ką nors tra- 
giška ar intymu. Jis vengia labai dramatiškų kulminacijų, nes gyvenimas, 
pasak jo, labiau mėgstąs pustonius ir vidutinius dydžius (pvz., Džordžo 
mirtis Vaterlo lauke, Sedlio bankrotas ir kt.). 

Tekerėjaus požiūris į gyvenimą, įvykius, Žmones ironiškas ir liūdnas. 
Jis ironizuoja ir save: jis taip pat užsideda kaukes, vaidina; jis — ir lėlių 
teatro režisierius, ir direktorius, ir vienas iš Tuštybės mugės atstovų, kaip 
ir „Snobų knyga“ kad „parašyta vieno iš jų“ (by One of Themselves). 

Ir kiti Tekerėjaus romanai yra apie gyvenimą-loteriją, snobus ir veidmai- 
nius, iliuzijų žlugimą: apie tuštybės mugę jaunuolio gyvenime — auklėjimo 
romanas „Pendenis“ (Pendennis, 1850), šeimos gyvenime — „Njukamai“ 
(The Newcomes, 1855), praeities gyvenime — istorinis romanas „Henris 
Ezmondas“ (Henry Esmond, 1852) ir jo tęsinys „Virdžiniečiai“ (The 
Virginians, 1857— 1859) ir kt. 

Viename laiške Tekerėjus rašė apie romaną „Tuštybės mugė“: „Aš 
noriu, kad pabaigoje visi liktų nepatenkinti ir nelaimingi“?. Romanas bai- 
giamas liūdnais Ekleziasto žodžiais „Vanitas Vanitatum! Kas iš mūsų lai- 
mingas šiame pasaulyje? Kas iš mūsų gauna tai, ko trokšta, o gavęs yra 
patenkintas?..“ Liūdna intonacija, kad nieko negalima pakeisti, būdinga 
visiems Tekerėjaus kūriniams. „Jokia satyros jėga negalima pakeisti snobo 
prigimties“. „Satyra nieko nepakeis, tokia žmogaus prigimtis“, — rašyto- 
jas tvirtino jau „Snobų knygos“ pabaigoje. . 

Tekerėjaus požiūris pesimistiškas ne tik į savo laikmečio visuomenės 
gyvenimą ir dorovę: anglų visuomenės ydos — tai amžinos, nekintančios 
žmonių savybės. Romano „Njukamai“ pradžioje jis rašė, jog nieko nėra 
naujo šiame pasaulyje, jog tai, ką jis vaizduoja,— tipai, ydos, — viskas 
seniai žinoma ir pažįstama: „Kokias pasakėčias galima pavadinti naujomis? 
Visi tipai ir visi charakteriai pereina per visas pasaulio pasakėčias... Pasa- 
kėčios buvo ir iki Ezopo, ir, be abejo, asilai liūtų kailiais bliovė hebrajiš- 
kai, o gudrios lapės meilikavo etruskiškai, o vilkai ėriukų kailiais kaleno 
dantimis sanskritiškai...“ Visa Žmonijos istorija suprantama kaip begalinė 
ir beprasmė karuselė, paslaptinga loterija, „kurioje vieni išlošia purpurą ir 
plonus baltinius, o kiti — skudurus vietoj drabužių ir šunis vietoj guodėjų“. 

Tekerėjaus skepticizmas, pesimizmas, fatalizmas, išryškėję jau anksty- 
vojoje kūryboje, metams bėgant vis stiprėjo. „„Katerinoje“ Tekerėjus rašė: 
„„„Mes nuolat maišome didinga ir juokinga, prakilnu ir žema. ...aš ste- 
bėjau pasaulį ir padariau išvadą, jog verčiau nesiimti nustatyti, kur baigiasi 
viena ir prasideda kita. ...Kas nepatyrė pergalingos Blogio Dvasios povei- 
kio?.. Kadangi esame silpni ir turime daug ydų, geriau laikyti save žaisliu- 
ku likimo rankose negu savo nelaimių ar džiaugsmų kalviais. ...Jeigu pri- 
klausome tik nuo savo pačių jėgų, tai ką mes galime prieš visagales aplin- 
kybes? Jeigu mums reikia pasikliauti tik savimi, tai neturime kuo pasi- 
kliauti. Pažvelkite į savo gyvenimą ir pamatysite, kaip jį ir jus valdo liki- 
mas““. Ir nepašalinamas amžinas blogis, viešpataujantis visame pasaulyje. 

„Tuštybės mugėje“ Tekerėjus įrodė, jog negalima atskirti Gėrio nuo 
Blogio, Dorybės nuo Ydos, o romane „Henris Ezmondas“ jis parodė, jog 
mes nesugebame atskirti Tiesos nuo Melo. Tekerėjus abejoja, ar galima 
atskirti istoriją nuo fantazijos sukurtos tikrovės. 


? The Letters and Private Papers of W. M. Thackeray, ed. G. N. Ray. In Two 
Vol.— Vol. 2.— London, 1945—1946.— P. 423— 424. 
? Heauesa B. B. ... C. 40. 

Savo amžininkų bei vėlesnių jo kūrybos vertintojų Tekerėjus buvo 
dažnai kaltinamas cinizmu, baramas už pesimizmą, ypač „Snobų knygoje“ 
ir „Tuštybės mugėje“ — turbūt ne tiek už visuomenės kritiką, kiek už tai, 
kad neiškėlė nieko teigiamo kaip atsvaros tam, ką kritikavo. T. Karlailis 
rašė, jog jis teikia „pirmenybę „„Dombio ir sūnaus“ (C. Dikenso romanas — 
I. V.) šviesumui, o ne „Tuštybės mugės“ puslapių nuodams“. XIX a. 
anglų poetė E. Brauning apie „Tuštybės mugę“ sakė: „Šita stipri, žiauri, 
kankinanti knyga nepakelia ir neapvalo sielos“. L. Tolstojus, pripažinęs 
didįjį Tekerėjaus talentą, bet laurus atidavęs Dikensui, rašė: „Tekerėjus 
ir Gogolis teisingi, pikti, dideli menininkai, bet nenuoširdūs. Kodėl homerai 
ir šekspyrai kalbėjo apie meilę, apie šlovę ir apie kančias, o mūsų laikais 
literatūra yra tik begalinė „Snobų“ ir „Tuštybės“ istorija“... 

Tekerėjus, ne taip kaip Dž. Eliot, netiki, kad žmogus gali tapti geras; 
jo kūriniuose nerasime ir kilnaus tragizmo, būdingo Hardžiui; nėra ir evan- 
geliškos Dikenso, Dostojevskio, Tolstojaus moralinio atgimimo bei prisi- 
kėlimo idėjos. Dikensas kūrė gėrio ir blogio groteskus, tikėjo gėrio per- 
gale prieš blogį, o Tekerėjus, būdamas racionalistas, iš tokios metafizikos 
liūdnai juokėsi. „Aš galiu vaizduoti tiesą tik tokią, kokią matau, ir aprašyti 
tai, ką matau. Dangus leido man taip suvokti tiesą, ir kitokie jos vaizdavimo 
būdai man atrodo melagingi“. Tekerėjus tyrinėjo tikrovę, o Dikensas nuo 
jos peršokdavo į fantaziją. Tekerėjus į pasaulinę literatūrą įėjo kaip nepri- 
lygstamas žemiškų troškimų, pasaulio tuštybės analitikas ir vaizduotojas. 

Kiekvienas Tekerėjaus romano puslapis gyvas, reikšmingas ir malonus 
skaityti — jis niekada nėra parašęs nuobodaus puslapio. Jis turėjo tobulą 
žodžio ir ritmo jausmą. Stilius lankstus, elegantiškas, kultūringas, prozai 
būdingos muzikinės kadencijos. Vertimuose, deja, tatai ne visada pavyks- 
ta perteikti. Griežtasis T. Karlailis po Tekerėjaus mirties pripažino: „nie- 
kas mūsų laikais, reikia pasakyti, nerašė tokiu tobulu stiliumi“'. Visuose 
jo romanuose atsispindi ir eseisto patirtis. 

Realistas, satyrikas, ironijos meistras, satyrinių, vėlyvuosiuose roma- 
nuose ir psichologinių charakterių kūrėjas, tobulas stilistas Tekerėjus turėjo 
įtakos vėlyvajai C. Dikenso kūrybai, G. Floberui, F. Dostojevskiui, M. Sal- 


tykovui-Ščedrinui, T. Fontanei, H. Džeimsui, daugeliui XX a. prozininkų. 
Lietuvių kalba pirmas „Tuštybės mugės“ tomas išleistas 1952 m., visa kny- 


ga išėjo 1957 m. „Snobų knyga“ išversta 1971 m. Tiesioginių Tekerėjaus įta- 
kos pėdsakų lietuvių literatūroje gal ir nerasime, bet didžiąją Europos XIX a. 
realistinio, satyrinio, parodijinio, psichologinio romano mokyklą yra išėjęs ir 
išeina daugelis mūsų prozininkų. Kasdieninėje kalboje vartojame tekerėjiš- 
kas sąvokas „snobas“, „snobizmas“, „„snobiškumas“, net nesusimąstydami apie 
jų kilmę. Gyvenimo, kaip tuštybės mugės, loterijos, gyvenimo, kaip lėlių teat- 
ro vaidinimo, žmogaus, kaip marionetės, ir kitos metaforos į mūsų vartoseną 
yra atėjusios ir per Tekerėjų, ir iš jo pasekėjų. į 

IRENA VARNAITE 


" Craig G. A. On the Style of Vanity Fair.— Kn.: Twentieth Century Interpre- 
tations of Vanity Fair... P. 95. 

PAAIŠKINIMAI 


' Istbernas, Vortingas — XIX a. populiarūs jūros kurortai pietų Anglijoje, žymūs ir 
savo istoriniais paminklais. 

“ „ponia Grandi.— Tai aliuzija į anglų priežodį: „Ką pasakys ponia Grandi?“, 
ty. ką pamanys aukštuomenė. 

* Sen Žermeno priemiestis — tuometinio Paryžiaus aristokratų kvartalas. 

* Flito kalėjimas — neišsimokančių skolininkų kalėjimas Londone. 

2 Koridonas — idilinis piemuo, romėnų epiko Vergilijaus (70—19 pr. m. e.) „Bu- 
kolikų“ personažas. 

ė Melibėjas — taip pat „Bukolikų“ personažas, tipiškas Arkadijos piemuo. 

" .. jūs esate to paties ordino riteris! — Kalbama apie „Aukso vilnos“ ordiną. 

Š „kur Džozui teko pamatyti buvusį imperatorių.— XIX a. pirmojoje pusėje 
anglų laivai, plaukiojantys tarp Indijos ir Anglijos, užsukdavo į šv. Elenos salą, 
kur paskutinį kartą buvo ištremtas Napoleonas. 

* Senasis Beilis — Londono centrinis baudžiamasis teismas, pavadintas pagal gat- 
vę, kurioje yra. 

'V čeldronas — anglų svorio matas, lygus 1220 kg. 

"|! Džekas Kečas — XVII a. pradžios anglų budelio Ričardo Džeketo pravardė, virtusi 
bendrine. 

' Pumpernikelis (vok. „juoda duona“) — Tekerėjus ironiškai taip vadina Veimarą, 
Aizenacho Zaksen-Veimaro hercogystės sostinę, kur ir jam pačiam jaunystėje 
teko lankytis. 

!3 Sara Sidons (Sarah Siddons, 1775—1831) — įžymi anglų aktorė tragikė. 

!* disidentas.— Šiuo atveju kalbama apie „protestantų sektą, nepripažįstančią An- 
glijoje viešpataujančios anglikonų bažnyčios. 

!5 Lombardo gatvė.— Gatvė Londone, kur buvo skolinamosios kasos ir bankai. 

'ė zenana — moteriškoji namų dalis. 

!" „Prie upių santakos“ ir „Jaunasis menestrelis“ — anglų poeto romantiko Tomo 
Muro (Thomas Moore, 1799— 1852) eilėraščiai iš ciklo „Airių melodijos“. 

!8 sąžinės pinigai — pinigai, kuriuos į Finansų ministeriją siųsdavo (dažniausiai asme- 
niškai) asmenys, anksčiau vengę mokėti mokesčius. 

'? Mėlynosios knygos — oficialūs dokumentai, leidžiami Anglijos parlamento (daž- 
niausiai mėlynais viršeliais). 

* Eutropijus — Romos istorikas (IV a.), „Trumpos Romos istorijos apybraižos“ 
autorius. Iš šios knygos buvo mokomasi anglų mokyklose. 

2! Londono Taueris — pilis, per šimtmečius pakaitomis buvusi tvirtovės kalėjimu, 
kuriame buvo laikomi pavojingi valstybiniai nusikaltėliai. 

* Norvalas — XVIII a. anglų dramaturgo Džono Homo (John Home, 1722— 1808) 
tragedijos „Duglasas“ personažas. 

23 „Tėvo padėjėjas“ — anglų rašytojos Marijos Edžvort (Marie Edgeworth, 1767— 
1849) didaktinis apsakymų vaikams rinkinys. „Sendfordo ir Mertono istorija“ — 
anglų rašytojo Tomo Dejaus (Thomas Day, 1748—1789), pedagoginių Ruso idė- 
jų šalininko, apysaka vaikams. 

23. princas su Perdita.— Kalbama apie Velso princą, būsimąjį karalių Jurgį IV, 
ir jo favoritę, artistę Meri Robinson (1758—1800), vaidinusią Perdirą Šeks- 
pyro dramoje „Žiemos pasaka“. 

2 „„ Mariana Klark su hercogu N.— Čia autorius užsimena apie Velso hercogą 
Jorkietį ir jo mylimąją Meri Enę Klark. 

25 Saliustijus (Caius Sallustius Crispus, 86—35? pr.m.e.) — romėnų istorikas („Ka- 
tilinos sąmokslas“, „Jugurtos karas“, „Istorijos“ ). 

*7 Ričardas Kosvėjus (Richard Cosway, 1740—1821) — karaliaus rūmų dailinin- 
kas ir portretistas. 

?8 Egalitė, Orleano hercogas — hercogas Liudvikas Pilypas Žozefas (1747—1793), 
prancūzų karaliaus Liudviko Pilypo tėvas; dalyvavo XVIII a. pabaigos prancūzų 
buržuazinėje revoliucijoje, už tai buvo pramintas „Egalitė“ (Lygybė). 1793, 
įtarus išdavyste, nuteistas mirti. 

2 karalius Brutas — legendinis Anglijos nukariautojas ir karalius. 

30 Pilypas ir Marija — Pilypas II (1527—1598), ispanų karalius, vienas iš XVI a. 
feodalinės katalikų reakcijos įkvėpėjų Europoje, trumpai buvo vedęs anglų kara- 
lienę Mariją Tiudor (1553— 1558), už žiaurų susidorojimą su protestantais pra- 
mintą Kruvinąja. 

3. Škotijos karalienės laiškus jos dėdėms Gizams.— Marija Stiuart (1542—1587) 
kilusi iš prancūzų bajorų Gizų giminės, per hugenotų karus vadovavusios katalikų 
judėjimui Prancūzijoje. Pretendavo į anglų sostą. Karalienės Elžbietos įsakymu 
buvo suimta ir nukirsdinta. 

32 didysis hercogas — Henrikas I Gizas (1550— 1588), vienas iš fanatiškiausių ir 
aktyviausių Baltramiejaus nakties (masinių hugenotų skerdynių, kurias katalikai 
suruošė Paryžiuje 1572 m. rugpjūčio 29 d. šv. Baltramiejaus šventės išvakarėse) 
dalyvių, vadovavęs „Šventajai lygai“ — katalikų organizacijai kovoti su hugenotais. 

33 Armada — ispanų laivynas, istorijoje žinomas Nenugalimosios armados vardu, 
1588 m. Pilypo II nusiųstas prie Anglijos krantų. Nenugalimosios armados sutriuš- 
kinimas pakirto ispanų viešpatavimą Europoje. 

** Jokūbas I (1566—1625) — Anglijos karalius, Marijos Stiuart sūnus. 

*> Karolis I (1600—1649) — Anglijos karalius, kuriam anglų revoliucijos metu buvo 
nukirsta galva. 

39 sosto įpėdinio žmona Marija Antuanetė — būsimojo karaliaus Liudviko XVI 
žmona. Abu per pirmąją prancūzų revoliuciją XVIII a. pabaigoje buvo nubausti 
mirtimi. 

37 Čarlzas Džeimsas Foksas (Charles James Fox, 1749— 1806) — anglų visuomenės 
veikėjas, vigų vadovas. 

* Guvėrneris Morisas (Gouverneur Morris, 1734—1801) — žymus JAV valstybės 
veikėjas, teisininkas ir finansistas. Ričardas Šeridanas (Richard Sheridan, 1751— 
1816) — žymus anglų dramaturgas ir politinis veikėjas. 

*' Džeimsas Haris Malmsberis (James Harry Malmesbury, 1746— 1820) — žymus 
anglų. diplomatas. 

* Horacijus Volpolas (Horace Walpole, 1717—1797) — žymus anglų politinis vei- 
kėjas ir rašytojas. 

*' Kviberono operacija.— Revoliucijos metu, 1795 m. kontrrevoliucinis prancūzų 
emigrantų dalinys, anglų laivyno padedamas, išsilaipino Bretanėje, Kviberono 
pusiasalyje, ir buvo sumuštas Gošo vadovaujamos revoliucinės kariuomenės. 

*2 Raudonoji knyga — tituluotos anglų diduomenės sąrašas. 

* Princas Helas — princo Henriko, būsimojo anglų karaliaus Henriko V, mažy- 
binis vardas. Scena, kurioje princas Henrikas išmėgina, ar jam tinka tėvo karališ- 
kasis vainikas, pavaizduota Šekspyro tragedijoje „Henrikas IV“. 

* . užsiundydavo Oksfordą ant Sent Ašelio.— Kalbama apie Oksfordo universiteto 
teologijos fakultetą ir restauracijos metais įsteigtą katalikų mokyklą prancuziškame 
Sent Ašelio kaime. 

* Letimeras (apie 1485—1555) — anglų pamokslininkas, sudegintas ant laužo Marijos 
Kruvinosios laikais. 

* Ignotas Lojola (1491—1556) — jėzuitų ordino įsteigėjas. 

* Keliautojų klubas — XIX a. pradžioje Londone įsteigtas aristokratų klubas. 

* Pudros kambarys.— Taip XVIII a. bajorų namuose vadinti kambariai, kuriuose 
buvo pudruojami perukai. 

* Braunšveigo žvaigždė — karalius Jurgis IV. 

*“" Cintija — vienas iš daugelio Dianos vardų. Diana — romėnų mitologijoje miškų 
ir žvėrių, mėnulio ir vaisingumo deivė. 

"| „Pagrobtoji garbana“ — anglų poeto klasicisto Aleksandro Popo (Alexander Pope, 
1688— 1744) herojinė-komiška poema. 

*Ž Mentenon (1635—1710) — markizė, karaliaus Liudviko XIV favoritė, o paskui 
žmona. Pompadur (1721—1764) — markizė, karaliaus Liudviko XV favoritė. 

* Regana ir Gonerilė — kietaširdės karaliaus Lyro dukterys (V. Šekspyras. „Kara- 
lius Lyras“). 

?* Njugeitas — senas Londono baudžiamasis ir politinis kalėjimas, veikęs iki XX a. 
pradžios. 

?? Bedlamas — beprotnamis Londone. 

* Antonis van Deikas (Van Dyck, 1599—1641) — žymus flamandų dailininkas, 
Rubenso mokinys; 1632 m. atvyksta į Anglijos karaliaus rūmus. 

** Džošua Reinoldsas (Joshua Reynolds, 1723—1792) — anglų portretistas, nutapęs 
apie 2000 portretų, Londono karališkosios dailės akademijos įkūrėjas. 

* Brutas (85—42 pr.m.e.) — romėnų politikas, filosofas (stoikas) ir oratorius, Ce- 
zario priešas, vienas iš jo Žudikų. 

"Greis Inas — viena iš seniausių teismo kolegijų Londone. 

*“ jaunasis Marlo... panelės Hardkasl...— anglų rašytojo Oliverio Goldsmito (Oliver 
Goldsmith, 1728—1774) komedijos „Ji nusileidžia, norėdama nugalėti, arba 
klaidų naktis“ personažai. Jaunasis Marlo, kuris nepaprastai varžosi diduomenės 
merginų, laisvai elgiasi su tarnaitėmis. Panelė Hardkasl, persirengusi tarnaite, 
pavergia šio jaunuolio širdį. 

*! Haid Parko Ratas — Haid parko lenktynių ratas, netoli kurio XVIII a. vykdavo 
aristokratų dvikovos. 

9? Ledi Džeinė Grei (1537—1554) — Anglijos karalienė; kurią nubaudė mirtimi 
Marija Kruvinoji. 

*3 Semelė — graikų mit. Dzeuso mylimoji, žuvusi, kai, jos paprašytas, jis pasirodė 
tikru pavidalu. 

** Taibernas — Londono rajonas, kuriame nuo XII iki XVIII a. buvo vykdoma 
mirties bausmė; Belgreivija — Londono rajonas, panašus į aristokratų gyvenamą 
Vest Endą. 

? Tedmoras — dabar šitaip vadinama Palmyra, garsus senovės miestas (III a.) Siri- 
jos dykumos oazėje, kurio belikę griuvėsiai. 

?* Estera Stenop (Esther Stenop, 1776— 1839) — Pito giminaitė, keliavusi po Rytus, 
kur tapo savotiška vienos klajoklių genties karaliene. 

"" Dandasas, Edingtonas, Skotas — anglų valstybės veikėjai, Pito jaunesniojo draugai 
ir vienminčiai. 

95 Viljamas Vilberforsas (William Wilberforce, 1759—1833) — anglų valstybės vei- 
kėjas, rėmęs parlamento reformą ir katalikų emancipaciją. 

5? Eotenas — knygos „Eoten“ („Auštant“) herojaus vardas. Šią knygą apie savo 
keliones po Rytus parašė Tekerėjaus draugas Kingleikas. 

"V krikščioniškiausias — titulas, kurį XV a. popiežius suteikė Prancūzijos karaliams. 

"!" Olmekas.— Olmeko salėse vykdavo pasilinksminimai ir paskaitos diduomenei. 

" Debreto ir Berko žinynas — anglų aristokratijos genealoginiai žodynai. 

"3 Katonas — to paties pavadinimo anglų rašytojo Džozefo Edisono (Joseph Ad- 
dison, 1672—1719) tragedijos herojus. 

"* firmanas — sultono įsakas. 

'* Agamemnonas.— Pagal senovės graikų mitą, Argo karalių Agamemnoną nužudė 
žmona Klitemnestra ir jos meilužis Egistas; šarada Agamemnon: 1) aga (senovės 
Rytuose „viešpats“); 2) Memnon (graikų mit. etiopų karalius, Achilo nukautas 
prie Trojos, pasak padavimo, jo statulos galva saulei tekant imdavusi melodingai 
skambėti). 

"5 Trys šios šarados skiemenys...— Nightingale („lakštingala“): 1) night („naktis“': 
2) inn („smuklė“); 3) gale („audra“). 

*" borėjas — šiaurės vėjas. 

'Š Filomela — graikų mit. Atėnų valdovė, dievų paversta lakštingala. Poezijoje jos 
vardas dažnai ir simbolizuodavo lakštingalą. 

" kurija — Korane — amžinai jauna rojaus mergina. 

ŠV Baltieji broliai — viduramžių vienuolių ordinas, kurio nariai nešiodavo baltus 
apsiaustus. 

*! cistersai — benediktinų ordino atšaka. 

52 Koventrio sala — autoriaus pramanyta sala. 

*» Tomas Kribas — anglų boksininkas. 

* Latiudas ir Trenkas — žinomi XVIII a. avantiūristai. 

Š Miranda... Kalibanu — V. Šekspyro dramos „Audra“ personažai. 

55 iš trijų prezidentūrų...— Ost Indijos bendrovės gyvavimo laikais prezidentūromis 
buvo vadinamos trys administracinės Indijos provincijos: Madrasas, Bombėjus 
ir Bengalija. 

Š" „Juodasis urvas“.— 1756 m., kai Indijos valdytojai kovojo prieš Ost Indijos 


362 


bendrovę, Bengalijos nabobas Suradžas-ud-daula užgrobė Kalkutą ir pasodino 
į Viljamo forto kalėjimą 146 anglus, kurių daugumas jau pirmąją naktį užtroško. 
Sis kalėjimas buvo pramintas Kalkutos juoduoju urvu. 

Š8 Judas, Simeonas ir Benjaminas — biblinio patriarcho Jokūbo sūnūs, jauniausiasis, 
Benjaminas, buvo mylimiausias. 

Š? Pantechnikonas — čia — baldų sandėlis. 

*? Meri Ferfaks Somervil (Mary Fairfax Somerville, 1780— 1872) — škotų mate- 
matikė, gamtos mokslų populiarintoja. 

*! Egzeter Holas — pastatas vienoje iš svarbiausių Londono gatvių; jame vykdavo 
religiniai susirinkimai. 

“? Bramo dėžutės — dėžutės su ypatingomis spynomis, kurias išrado anglų mechanikas 
Dž. Bramas (Joseph Bramah, 1748—1814). 

3 Haundsdičas — Londono gatvė, kurioje buvo daug krautuvių, prekiavusių senais 
drabužiais. 

94 Domenikas Čimaroza (Domenico Cimarosa, 1749— 1801) — italų kompozitorius, 
opera buffa kūrėjas. 

93 Vilhelmina Šrioder-Devrijen (1804—1860) — žymi operos dainininkė, išgarsė- 
jusi puikiai atliktu Fidelio vaidmeniu to paties pavadinimo Bethoveno operoje. 

9 Sobieskiui vaduojant Vieną...— Lenkijos karalius Janas Sobieskis III (1626— 
1696) sąjungoje su austrais 1683 m. prie Vienos nugalėjo turkus. 

*! Trofonijus — graikų mit. Delfų šventyklos statytojas; paties Trofonijaus garbei 
buvo pastatyta šventykla, netoli kurios buvo grotas, išgarsėjęs savo orakulu. 

98 Bakchas ir Ariadnė.— Graikų mit. Kretos salos karaliaus duktė Ariadnė padėjo 
Tezėjui išeiti iš Labirinto, davusi jam siūlų kamuolį; vėliau jis ją pametė Naksoso 
saloje, kur ji tapo Bakcho žmona. 

“9 „Lunatikė“ — italų kompozitoriaus Vinčenso Belinio (Vincenzo Bellini, 1801— 


1835) opera. 
190 Beri hercogienė — Karolio X sūnaus, Beri hercogo, kurį 1820 m. užmušė šikšnius 


Luvelis, našlė. 

'0 Angulemo hercogas (1775—1844) — vyresnysis Karolio X sūnus; po 1830 m. 
revoliucijos kartu su tėvu persikėlė į Angliją; atstovavo monarchistinei Burbonų 
partijai. 

"92 Doktors Komonsas — teismo įstaiga, sprendusi santuokos, ištuokos, bažnytines, 
admiraliteto ir t.t. bylas; likviduota XIX a. antrojoje pusėje. 

'93 darbitai — atskilusi sektos „Plimuto brolija“ (Plymouth Brethren) dalis, pava- 
dinta savo vadovo vardu (J. N. Darby, 1800— 1882). 

'94 hospodaras — Moldavijos ir Valachijos kunigaikščių titulas. 

105 „Baltoji dama“ — prancūzų kompozitoriaus F. Bualdjė (F. Boildieu, 1775— 
1834) komiška opera. 

'06 Pompilijus Numa — vienas iš septynių legendinių Romos karalių; pasak pada- 
vimo, nimfa Egerija, jo mylimoji, padėdavusi patarimais. 

"9 Nimas ir Pistolis — V. Šekspyro komedijos „Vindzoro kūmutės“ ir tragedijos 
„Henrikas IV“ personažai, pasileidę veltėdžiai ir Falstafo palaižūnai. 

'08 Avernas — ežeras Italijoje, iš kurio kyla sieros garai, senovėje buvo laikomas 
pragaro anga. Iš čia ir lot. posakis Facilis descensus Averni (Lengvas kelias į 
Averną) — Vergilijus. Eneida, VI, 126. 

'09 Fuksai.— Taip vokiečių studentai vadindavo pirmojo kurso klausytojus; filis- 
teriai — baigę aukštąjį mokslą studentų korporacijos nariai. 

i. kaip sako „Valenšteino“ herojė.— F. Šilerio trilogijos antrojoje dalyje „Piko- 
lomini“ herojė dainuoja dainelę, kuri baigiasi žodžiais: „Mylėjau ir gyvenau“. 

'!! Bompjesas — Roterdamo uosto krantinės pavadinimas. 

12. lyg Rozina..— Autorius kalba apie Dž. Rosinio operos „Sevilijos kirpėjas“ 
heroję. Figaro pasiūlius parašyti ją įsimylėjusiam Almavivai, Rozina rodo jau 
paruoštą meilės laiškutį. 

!3 reformos bilis.— Pagal 1832 m. parlamento reformą buvo panaikinti „supuvę 
miesteliai“. 

